
Capitolul 105 - Ocrotitorul misterios 


Trecură șaptesprezece ani de la evenimentele descrise de noi. 

În acest timp, multe transformări se făcuseră în Petersburg. Marea 
capitală crescuse în întindere și pe amândouă malurile Nevei se 
ridicaseră palate mărețe, dar norii negri ce acopereau orizontul Rusiei nu 
se împrăștiaseră. 

Alexandru al II-lea tot mai era ameninţat de mâini ucigaşe, în Siberia 
tot se mai pedepseau nenumărați oameni nevinovaţi. Guvernul făcea 
victime peste victime; în ocnele Siberiei, nenorociţii tot mai erau chinuiţi 
şi misterele fortăreței Petru și Pavel erau încă acoperite de un văl 
întunecos și cu neputinţă de pătruns. 

În sfânta Rusie tot mai dispăreau fără veste rude din sânul familiilor şi 
acești dispăruţi nu se mai întorceau niciodată, iar soarta lor rămânea un 
mister pentru toţi. Poliţia secretă a Țarului mai teroriza lumea, ca o haită 
de câini turbaţi, iar în capul ei se afla tot Așinov, care prin șiretlic și 
viclenie, prin lingușiri şi umiliri îşi câștigase favoarea Ţarului. 

Dar Așinov izbutise să-și dobândească și o poziţie socială. Pe când 
înainte era ocolit, acum avea o casă frecventată de lumea bună din 
Petersburg. 

Fostul secretar se însurase cu o femeie frumoasă, despre trecutul 
căreia circulaseră în Petersburg zvonuri foarte ciudate. Se știa că era 
măritată pentru a doua oară și că fusese soția unui oarecare Andrei 
Jagodkin, poreclit Comediantul, care trăise un timp îndelungat în mizerie 
şi ajunsese mai târziu patronul cunoscutei bănci „Nicolae Jagodkin et Co.” 

Într-o zi banca fu declarată în stare de faliment şi Andrei Jagodkin 
dispăru. Gurile rele spuneau că bancherul avusese motive serioase să 
spele putina, fiindcă altminteri ar fi fost dat în judecată pentru falsificare 
de bani. 

Fuga lui fiind precipitată, bietul Andrei Jagodkin n-avusese măcar timp 
să ia şi pe soția sa cu dânsul - așa spunea lumea. 

Doamna Francesca Jagodkin rămase în Petersburg și nu ducea 
nicidecum o viață retrasă. Fără să dispună de avere, trăia totuși pe picior 
mare şi saloanele ei erau locul de întâlnire al lumii elegante din 
Petersburg. 

Se zicea că în aceste saloane se juca adeseori cărți pe sume enorme. 

Însă poliţia îngăduia acest fapt şi, într-o zi, locuitorii din Petersburg aflară 
cu uimire că Așinov, prefectul poliţiei, s-a logodit cu încântătoarea 
văduvă a lui Andrei Jagodkin. 

Peste câteva zile se cununară și Francesca deveni soția temutului 
prefect al poliției din Petersburg. 

După câţiva ani, trecutul Francescăi fu aproape uitat. 

Alegerea lui Așinov nu părea să fi fost rea, căci un lucru înţelegea 
Francesca de minune și anume, să trăiască pe picior mare și să joace rolul 
unei doamne distinse. Nu exista societate mai elegantă și supeu mai 
plăcut decât în casa prefectului poliției capitalei. Şi, dacă după-masă 
oaspeţii se așezau să joace cărți, mizele mici erau excluse din capul 
locului. 

Că acest trai luxos nu se putea susține cu salariul domnului Așinov, era 
clar pentru oricine și nimeni nu se mira de unde lua mijloacele. 

Era doar lucru știut de toată lumea că, cu prefectul poliţiei se putea 
face orice. Aşinov vindea slujbe, cocoloșea crime și delicte, făcea să 
dispară oameni care îl stinghereau. El își exploata influenţa ce o avea la 
Palat, toate acestea în schimbul unor sume mari și folosindu-se de felurite 
vicleșuguri. 

Totuși, Alexandru al II-lea nu se putea lipsi de acest funcționar; se 
simţea în siguranţă când se știa sub ocrotirea lui şi, într-adevăr, atacurile 
din partea nihiliştilor cam slăbiseră în aceşti din urmă ani. 

Oameni în măsură să fie bine informaţi afirmau că nihiliştii se înarmau 
mai mult ca oricând pentru lupta împotriva guvernului, că pregătirile 
pentru lovitura cea mare se făceau mai în secret și în mod mai rafinat 
decât până acum. Dar Curtea din Petersburg, văzând că de câţiva ani nu 
se mai încercase niciun atentat împotriva Țarului, începu să nu se mai 
sinchisească de nihiliști. 

În cursul celor șaptesprezece ani, palatul lui Jagodkin se schimbase 
foarte mult; acum acolo era instalată banca „Jefferson et Co.” 

„Jefferson et Co.” erau succesorii lui Jagodkin, iar patronul, englezul 
John Jefferson era un om harnic, deştept, întreprinzător şi practic, care 
făcuse o avere imensă, datorită rarelor însușiri comerciale și activităţii 
sale neobosite. 

În dimineaţa unei frumoase zile de primăvară, bancherul se afla în 
biroul său, răsfoind ziarele cu nerăbdare. 

John Jefferson, un om trecut de cincizeci de ani, nu citea ziarele cu 
aceeași atenție ca de obicei; ai fi zis că era preocupat de vreo idee 

neplăcută, pe care n-o putea alunga. 

Deodată puse ziarele deoparte, se ridică și începu să se plimbe prin 
birou. 

După câteva minute, se apropie de sonerie și apăsă pe buton. 

Un servitor intră și întrebă care e dorinţa stăpânului său. 

— Fii bun şi roagă pe doamna Rașinski să poftească până la mine. 

Servitorul se retrase. 

Englezul, care până acum ţinuse o ţigară în gură, o puse deoparte şi 
aruncă o privire într-o oglindă atârnată de perete. 

Deodată John Jefferson auzi îndărătul său un foşnet de rochie și 
întoarse capul. 

Înaintea lui se afla o femeie ca de vreo patruzeci de ani, îmbrăcată într- 
o rochie simplă, neagră; deși cam corpolentă, totuși, trupul ei era bine 
făcut, părul puţin încărunțţit, era reţinut pe ceafă printr-un nod în care era 
înfipt un pieptene mare. Chipul ei mai păstra urme de farmec, și mai ales 
ochii-i se deosebeau prin frumuseţea lor, frumuseţe care rezistase cu 
succes vârstei. 

Era palidă, ba arăta chiar cam suferindă, dar faţa ei exprima o 
nemărginită blândeţe și bunătate. Numai un bun observator ar fi putut 
deosebi acea trăsătură energică ce era întipărită în jurul buzelor ei. 

Această femeie era doamna Raşinski - cel puţin aşa se numea ea în tot 
Petersburgul. 

De fapt, doamna Rașinski nu era alta decât Sonia de Pahlen. 

Jefferson se înclină înaintea ei. 

— M-aţi chemat? zise doamna Rașinski. 

— Da, însă sper că nu te-am deranjat prea mult din lucru, zise englezul. 
Îmi acorzi câteva minute? 

— Timpul meu vă aparține, răspunse doamna Rașinski, cu un ton 
foarte liniştit şi blând, sunt plătită pentru asta, domnule Jefferson, prin 
urmare aveţi tot dreptul să dispuneţi de timpul meu. 

— Ei bine, dacă nu vrei să admiţi altă interpretare, fie şi aşa. Dar îmi 
îngădui să-ţi ofer un scaun? 

— Vă mulţumesc, însă pot să stau și în picioare. Căci cred că această 
discuţie nu va fi prea lungă. 

Englezul se întoarse spre birou și răsfoi printre hârtiile ce se aflau 
acolo. 

—  Azi-dimineață am primit de la dumneata o scrisoare, doamnă 
Raşinski, zise el. N-am fost numai surprins, ci chiar uimit când am luat 

cunoştinţă de conţinutul ei. Mă anunţi că nu mai vrei să rămâi în slujba pe 
care ai ocupat-o până acum și îţi înaintezi demisia. Îmi îngădui să te 
întreb, doamnă Rașinski, dacă ei vreun motiv de nemulţumire? Lucrezi în 
întreprinderea mea de mulţi ani, în care timp ai fost colaboratoarea mea 
cea mai activă şi mai inteligentă, spre mulțumirea mea deplină. Și cred că 
mi-am manifestat în orice prilej această mulțumire și mi-am împlinit 
datoria. 

Doamna Rașinski înclină capul în semn de aprobare. 

— Aşa e, domnule Jefferson, zise ea. Dumnezeu, care vede faptele 
noastre, este martor că v-aţi făcut mai mult decât datoria și, cu toate 
astea, trebuie să ne despărţim. Mă întrebaţi dacă mi-aţi dat vreun motiv 
de supărare. Vă jur că părăsesc cu mâhnire firma dumneavoastră și că aș 
dori din toată inima să rămân la postul meu, dar nu pot, căci soarta a 
hotărât altfel. 

— Tot trebuie să ai vreun motiv, zise Jefferson; și, te-aș ruga să-mi 
arăţi în câteva cuvinte, care e motivul cete determină să ne părăsești. 

— Dacă o cereţi, domnule Jefferson, vă voi spune. 

— Dar luaţi loc, o rugă englezul, oferindu-i un scaun. 

Sonia se așeză și un suspin Îi scăpă din piept. 

— Domnule Jefferson, zise ea, știți prea bine că am un fiu, nu-i așa? 

— Da, firește; m-am interesat totdeauna de Vladimir, pe când era încă 
copil, şi nici acum când e flăcău nu l-am scăpat din vedere. Aș fi vrut cu 
plăcere să-mi arăt interesul prin fapte, dar dumneata, doamnă Rașinski, 
eşti de vină că n-am făcut-o. Mândria dumitale, pe care eu n-o pot aproba, 
te-a hotărât să refuzi ajutorul pe care ţi-l ofeream; tot astfel, n-ai găsit de 
cuviinţă să te sfătuiești cu mine nici atunci când a fost vorba să-i alegi lui 
Vladimir o carieră. Când a terminat gimnaziul, te-am chemat și ţi-am 
propus să-l primesc în banca mea, unde ar fi putut progresa, mai ales 
avându-te neincetat ca model înaintea ochilor săi. Mi-ai răspuns atunci că 
ai hotărât altfel. N-am cercetat mai departe, fiindcă puteai s-o iei drept o 
curiozitate neobrăzată, dar azi îți mărturisesc că nu sunt de părere că ai 
făcut bine când l-ai consacrat carierei militare. Vladimir a intrat într-un 
regiment de husari și mie nu mi se pare lucru tocmai nimerit. Ştii, 
doamnă Rașinski, că sunt sincer din fire și vorbesc așa cum cuget, aşa 
cum simte inima mea. Vladimir vrea să se facă ofițer, dar acest rang 
impune obligaţii mari. Ofiţerilor li se cere să se îmbrace frumos, să 
trăiască pe picior mare, să fie eleganţi, dar solda ce li se dă e mai mult 
decât modestă. În asemenea împrejurări, ispita e mare, joci cărţi, faci 

datorii, te ruinezi și, în cele din urmă... da, în cele din urmă numai un foc 
de revolver mai poate să te scape din încurcătură. Nu vreau să te întristez 
şi să te descurajez, doamnă Rașinski. Dimpotrivă, sunt încredinţat că 
Vladimir e o excepţie, totuși mi-ar fi plăcut mai mult să-l văd pe fiul 
dumitale ocupând o situaţie simplă, dar sigură. 

— Aveţi, poate, dreptate, răspunse Sonia, cu tristeţe, m-am luptat mult 
până am consimţit la dorinţa lui Vladimir de a se face ofițer. Dar n-a vrut 
cu niciun chip să audă de o altă profesiune. Se simţea atras spre cariera 
militară, cu o putere de neînvins, voia să se facă ofițer şi să-şi servească 
patria... 

— Să-şi servească patria? o întrerupse Jefferson, cam necăjit. Dac-ar 
izbucni un război şi ai avea durerea să-ţi vezi fiul pornind spre câmpul de 
luptă şi... O, doamnă, să dea Dumnezeu să nu simţi niciodată ce înseamnă 
să-ți pierzi copilul unic, fie pentru patrie, fie pentru oricare alt scop. De 
altfel, eu nici nu pot avea sentimente de tată, sunt un flăcău bătrân şi nu 
mă mai pot schimba. Dar, un lucru îţi spun; tot mai e încă timp; dacă ai 
câtuși de puţină influenţă asupra fiului dumitale, înduplecă-l să lase sabia, 
să ia mai bine în mână condeiul şi să se angajeze la banca „Jefferson et 
Co.”. Îți mărturisesc sincer că sunt cam egoist exprimând această dorinţă. 
N-am moștenitori și, de aceea, mi-am spus că n-ar fi rău să găsesc un om 
destoinic şi cinstit care să fie urmașul meu. Și, totdeauna m-am gândit că 
această persoană va fi Vladimir. 

— Câtă bunătate, domnule Jefferson, ce generos sunteţi!... 

— Ei, să lăsăm asta, răspunse englezul, să revenim la motivul plecării 
dumitale din întreprinderea mea. 

— Nu e nevoie să mai revenim, căci am și ajuns acolo. 

— Cum, cariera militară să fie cauza pentru care ne părăsești? 

— Acesta e singurul motiv, fiindcă nu e frumos ca mama unui ofițer să 
fie funcționară. 

— Şi de ce, oare, mama unui ofițer n-ar putea să-și câştige pâinea în 
mod cinstit, ocupând o funcţie onorabilă într-o bancă? 

— Aşa e lumea, obiectă Sonia, fiul meu n-ar mai putea să fie ofițer dacă 
eu aş mai rămâne funcţionară. Am tăinuit acest lucru cât timp a fost cu 
putință, dar acum camarazii lui au aflat despre aceasta, colonelul l-a 
chemat și i-a pus în vedere că dacă în timp de patru săptămâni nu-mi 
părăsesc slujba, atunci Vladimir trebuie să demisioneze din armată. 

— ŞI, prin urmare, preferi să demisionezi dumneata? Fireşte, sufletul 
dumitale nobil te hotărăşte să te jertfești. 

— Asta e datoria unei mame, răspunse Sonia, cu blândeţe. 

Englezul tăcu și începu să bată cu degetele în masă. Apoi, se adresă 
Soniei: 

— Şi din ce o să trăiţi, dacă mi-e îngăduit să întreb? Te rog să nu-mi iei 
în nume de rău această întrebare, adăugă el. Un om ca mine are dreptul 
să-ți pună o astfel de întrebare, fiindcă, pe cât știu, nu dispui de alte 
mijloace decât ceea ce ai câştigat la mine. 

— Deși oricărui alt om i-aș fi refuzat orice lămurire în această privinţă, 
totuși nu şovăi să vă răspund, căci știu că mă întrebaţi numai pentru că vă 
interesaţi de soarta mea. Ei bine, mi-a mai oferit o persoană ajutorul ei și 
de la această persoană se cuvine să primesc mai repede decât de la 
dumneavoastră. O prietenă bună, care are o casă la ţară și o rentă viageră, 
mi-a oferit să mă mut la ea și să locuim împreună. Am de gând ca îndată 
ce mă voi retrage de la bancă, să plec din Petersburg și să mă stabilesc nu 
departe de Riga. 

— Vrei să pleci din Petersburg? 

— Da, o fac în interesul fiului meu, căci n-aş vrea să fie stingherit din 
cauza mea. 

— Ştiu că eşti neclintită în hotărârea dumitale, zise englezul, foarte 
emoţionat, te cunosc bine și sunt încredinţat că odată ce ţi-ai propus ceva, 
o duci la îndeplinire; dar îmi pare rău, doamnă Raşinski, că ai refuzat 
ajutorul meu şi ai primit pe al altuia. Mă faci să cred că nu ştii cât de mult 
mă interesează soarta dumitale. 

Sonia se dădu înapoi, zicând: 

— Ştiu că-mi vreţi, binele, domnule Jefferson. 

— Nu numai atât, zise el, apropiindu-se de ea, ci mult mai mult. Nu 
poţi privi în inima mea, ca să vezi ce se petrece într-însa. Știi că nu prea 
vorbesc mult și nu-mi place să fac paradă de sentimentele mele. Nu, 
doamnă Rașinski, vreau să-mi iau azi rămas bun de la dumneata; îţi voi 
achita imediat suma ce ţi se cuvine. Dar trebuie să-ți mărturisesc ce am 
simţit pentru dumneata în timpul de când te cunosc. Nu numai atât, zise 
el, apropiindu-se, te-am iubit... 

O roșeaţă se ivi pe faţa femeii, care de obicei era foarte palidă. 

— Da, continuă patronul firmei „Jefferson et Co.”, te-am iubit, dar 
niciodată n-am avut curajul să-ţi cer mâna. Sunt un om bogat, am o avere 
de câteva milioane și cred că mă bucur şi de oarecare consideraţie. 

— Aşa e, domnule Jefferson. Toată lumea vorbește cu respect de 
dumneavoastră; şi eu v-am stimat și vă stimez foarte mult. 

— Îți mulțumesc, zise englezul, dar atâta nu e de ajuns. Nu mă înfățişez 
înaintea dumitale ca un adorator înfocat, ci ca un bărbat care a cumpănit 
foarte bine ceea ce face; doar am avut destul timp, în șaptesprezece ani... 
Când ai venit aici, erai o femeie tânără și frumoasă, iar eu aveam mai 
puţin cu şaptesprezece ani decât acum și aş fi putut să vin înaintea 
dumitale atunci, cum o fac în acest moment, și să-ţi spun: „Te iubesc, fii 
soția mea!” Dar, drept să-ţi spun, eram sigur că mă vei refuza și, apoi, mă 
şi temeam, fiindcă n-aş mai fi putut să mă ocup de afacerile mele pe care 
voiam să le dezvolt şi să le aduc într-o stare înfloritoare. 

— De unde ştiaţi că vă voi refuza? întrebă Sonia. 

— Pentru că citeam pe faţa dumitale că porţi în inimă o altă dragoste 
sau, cel puţin, că ai suferit dezamăgiri care te-ar fi împiedicat să te 
căsătorești. 

— Sunteţi un observator fin, domnule Jefferson, aţi ghicit adevărul. 

— Asta a fost atunci, continuă marele bancher. Dar au trecut 
şaptesprezece ani și, desigur, că astăzi s-au cicatrizat rănile ce-ţi sângerau 
inima atunci. Cred că-mi este îngăduit deci, să te întreb cu mai multă 
îndrăzneală, dacă vrei să devii soţia mea. 

Sonia îi întinse mâna, zicând: 

— Vă mulţumesc din toată inima pentru această propunere care mă 
onorează și pe care o preţuiesc după cum merită. Orice femeie căreia îi 
veţi da numele dumneavoastră, ar putea să fie mândră de aceasta și între 
milioane de femei, nu se va afla desigur niciuna care să vă răspundă așa 
ca mine. Nu pot deveni soția dumneavoastră, domnule Jefferson, nu se 
poate... 

— Nu se poate? îngână englezul. 

Pentru întâia oară în viaţa lui îi tremura glasul; acest om, așa de rece 
de obicei, se schimbase cu totul. Pieptu-i era agitat şi în ochii lui se citea 
durere și tulburare. 

— Nu, nu pot, șopti Sonia, şi vă voi spune şi motivul. Oricât de liniştită 
a fost viața mea în timpul celor șaptesprezece ani, totuși a fost călăuzită 
numai de o singură dorință. Am luat asupră-mi o misiune importantă pe 
care sunt datoare s-o duc la îndeplinire. 

— Îngăduie-mi atunci să-ţi vin în ajutor pentru a îndeplini această 
misiune, zise Jefferson, voi fi fericit dacă voi putea să iau și eu parte... 

— Nu-mi cereţi asta, domnule Jefferson, exclamă Sonia, misiunea mea 
este groaznică și oricine s-ar întovărăși cu mine întru înfăptuirea ei, se 
expune la o soartă dintre cele mai crude. Nu, domnule Jefferson, lăsaţi-mă 


să-mi urmez singură drumul meu; cărarea pe care am apucat duce la o 
prăpastie neagră, pe câtă vreme dumneavoastră sunteţi născut pentru 
lumină, firea dumneavoastră cinstită se teme de întuneric. 

— Cum? Proiectele dumitale sunt, oare, atât de groaznice cum zici? 
întrebă Jefferson, uimit. Te rog, fii sinceră cu mine, dezvăluie-mi secretul 
dumitale, povața unui prieten experimentat nu poate să strice. 

— Secretul meu nu va fi dezvăluit până nu se va împlini teribila 
misiune căreia trebuie să-mi închin viaţa. Şi acum, domnule Jefferson, 
daţi-mi voie să plec. Vă rog să nu fiţi supărat pe mine. Am fost silită să vă 
resping cererea, însă vă asigur că aş fi fost mândră să devin soția 
dumneavoastră. Dar nu se poate, nu se poate; trecutul îmi închide acest 
viitor măreț. 

Englezul îi strânse mâna cu căldură şi zise: 

— Bine, fie; dar un lucru trebuie să-mi făgăduiești: Dacă s-ar întâmpla 
să te găsești vreodată în strâmtoare, fie bănească, fie de altă natură, te rog 
să mi te adresezi mie. Un singur cuvânt va fi de ajuns ca să-ţi vin în ajutor; 
fiindcă, deşi vei fi departe de mine, totuși am să mă gândesc la dumneata 
şi am să rămân neinsurat cât voi trăi. Adio, adio, și... 

Deodată glasul i se schimbă, devenind liniştit cum era totdeauna când 
discuta despre afaceri. 

— Te rog să treci la casă pentru ca să-ţi primeşti restul de salariu ce ţi 
se mai cuvine. 

Sonia ieşi repede din birou, primi banii ce i se cuveneau, în total o sută 
douăzeci de ruble, își luă rămas bun de la colegii şi colegele ei și porni 
spre casă. 

Locuia într-o stradă dosnică, în apropiere de palatul Atkind. Casele 
erau clădite neregulat, rău întreținute. 

Sonia intră în una din clădirile mai bune şi urcă la catul al doilea. Sună 
şi apoi uşa se deschise și Vladimir apăru în prag. 

Fiul Soniei era un flăcău înalt şi zvelt, bine făcut. Avea o înfăţişare 
distinsă, arăta sănătos la față ca un om neatacat încă de aerul viciat al 
Petersburgului. După nas și buze se putea cunoaște că tânărul acesta se 
trăgea din familia Romanov, iar ochii semănau cu ai mamei sale, având 
privirea strălucitoare, melancolică și duioasă. 

Vladimir, care purta eleganta uniformă a husarilor din regimentul de 
gardă al Ţarului, deschise brațele și, repezindu-se spre mama sa, o trase 
la piept cu căldură. Apoi o conduse în camera sa și o sili să se așeze pe 
canapea, rugând-o să-i spună ce s-a întâmplat că a venit atât de devreme 

acasă. 

— Nu s-a întâmplat nimic, fiule, răspunse Sonia, dar ascultă cu atenţie 
ce am să-ți vorbesc. Deşi tu nu mi-ai spus-o, am aflat însă de la un 
camarad al tău că deunăzi ai avut o discuţie serioasă cu comandantul 
regimentului tău. Colonelul ţi-a declarat că nu e frumos ca mama unui 
ofițer să fie funcţionară și că, sau trebuie să părăsească slujba ce o are la 
banca „Jefferson et Co., sau demisionezi tu din armată. Și, fiule, față cu 
această alternativă în care te-a pus colonelul, eu am părăsit azi slujba 
mea. 

— Mamă, exclamă Vladimir, sărind în sus, ai renunţat la funcţia pe care 
o ocupai de șaptesprezece ani? Şi numai din pricina mea? Pentru a nu 
avea eu neplăceri, ai făcut o jertfă atât de mare? Dar ce ai să faci acum, din 
ce o sătrăiești, fiindcă știi că nu dispunem de mijloace, și salariul modest 
ce primeai era singurul nostru venit. 

— M-am adresat Nataliei, zise Sonia, și ea mă primeşte cu braţele 
deschise. 

— Vrei să pleci, să mă laşi singur? îngână Vladimir. 

— Sunt silită s-o fac, n-am încotro; eşti ofițer şi nu se poate să ai lângă 
tine o mamă săracă. După ce voi fi plecat eu, nimeni nu va mai cunoaște 
situația ta, dacă vei şti să trăieşti cu economie ca până acum. 

Vladimir se uită deznădăjduit într-un colț al camerei și o roşeață 
aprinsă îi coloră obrajii. 

— Vai, mamă, zise el, de ce fatalitatea ne condamnă să ne despărțim? 
Crede-mă că această despărțire mă apasă foarte greu; nu e bine să mă lași 
singur În Petersburg. 

Sonia îl îmbrăţișă cu căldură. 

— Ah, Vladimir, mie îmi vine şi mai greu să mă despart de tine. Dar fac 
bucuroasă acest sacrificiu, pentru ca să te știu fericit. 

— Dacă nu se poate altfel, fie, mamă dragă. 

— Dar nu e așa că ai să mă vizitezi în curând? Ştii că Natalia te iubește 
foarte mult. 

— Transmite-i multe salutări din partea mea, zise tânărul ofiţer, 
ridicându-se. Şi când pleci, mamă? 

— Mâine-seară, dragul meu. 

— Aşa curând? 

— Da, cu cât mai curând, cu atât mai bine pentru tine. 

— Aşadar, mâine trebuie să ne despărțim, râse Vladimir, emoţionat, şi 
nici nu pot măcar să rămân astă-seară lângă tine. 


Se, in E 


— Cum? Trebuie să te duci încă deseară undeva? 

— Am dat cuvântul de onoare unui camarad că merg la el. Te rog, 
mamă, nu mă opri. 

— Îmi ascunzi ceva, Vladimir? 

Deodată Sonia înaintă spre fiul ei și-l cuprinse în braţe. Apoi, uitându- 
se țintă în ochii lui, zise: 

— Vladimir, dacă te apasă ceva, dacă ai vreun secret, spune-mi, nu-mi 
ascunde nimic! 

— Mamă, ce vrei să am? Nu mă apasă decât durerea ce-mi pricinuieşte 
plecarea ta. 

— Nu, nu, este altceva, Vladimir, am observat de câteva săptămâni. 
Eşti neliniștit, distrat, preocupat; când am stat deunăzi lângă patul tău și 
te-am observat dormind, te-am auzit vorbind în somn. 

— Am vorbit în somn? exclamă Vladimir, speriat. Ce am vorbit, mamă, 
spune-mi te rog. 

— N-am putut să înţeleg bine, răspunse Sonia, dar ştiu că ai zis: 
„doamna”, „doamna din cupeu”. 

Roșeaţa de pe chipul ofițerului făcu loc unei palori cadaverice. 

— Doamna din cupeu? murmură el. Ce să fi vrut eu să spun cu asta? 

— Ei lasă, nu-i nimic, zise Sonia, sărutându-l pe frunte. Desigur că ţi-a 
cucerit inima vreo femeie pe care ai văzut-o trecând într-un cupeu. Dar 
nu trebuie să-mi tăinuiești acest lucru. Unei mame i se spune tot, mai ales 
în ce priveşte chestiunile de inimă. Vino încoace, Vladimir, vino încoace și 
mărturisește totul. Eşti amorezat? 

— Nu, mamă, îți dau cuvântul meu de onoare că numai ţie îţi aparţine 
inima mea. 

Vladimir o sărută cu dragoste și o îmbrăţișă. Dar Sonia se desfăcu din 
braţele lui, zicând: 

— Cu sărutări nu scapi de astă dată, cuvintele ce le-ai spus în somn îmi 
dau motive să fiu îngrijorată. Nu e așa, îmi făgăduieşti că dacă ai să iubeşti 
vreodată îţi vei alege o femeie vrednică detine? 

— Negrăit, mamă, n-am să uit că suntem de viță nobilă. 

— Nu, altceva am vrut să zic, replică Sonia. Orice om care are o inimă 
bună şi sentimente înalte este nobil. 

Tânărul ofițer apucă mâinile Soniei și, sărutându-le pe rând, zise: 

— Cât eşti de bună și ce inimă ai, mamă dragă! 

— Mă duc să pregătesc ceaiul, zise Sonia Rașinski. O să te las singur 
câteva minute. Când trebuie să pleci? 

— O, mai am timp o jumătate de oră, cinăm împreună. 

— Mă duc să-ţi fac şi ceva de mâncare, zise Sonia, îndreptându-se spre 
bucătărie. 

Pe chipul lui Vladimir se produse o schimbare, îndată ce ușa se închise. 
Era neliniștit, preocupat de un gând chinuitor. 

— Doamna din cupeu, murmură el, o, dragă mamă, ţi s-a părut că am 
zis „doamna din cupeu” și crezi că m-am îndrăgostit de vreo fată pe care 
am văzut-o într-un cupeu... Dar te-ai înșelat, căci în realitate am zis „dama 
de cupă” și nu înţelegi ce înseamnă aceasta. Dama de cupă este acea carte 
fatală care m-a ruinat deunăzi... O, de ce am făcut greșeala să mă apuc să 
joc cărţi, şi încă pe o sumă care întrece mijloacele mele? Un singur 
moment de nesocotință m-a făcut să cad în ispită... Am jucat şi am 
pierdut. Cum să plătesc cele cinci mii de ruble ce le datorez contelui 
Mercinski? Mi-am dat cuvântul de onoare și trebuie să-l respect, sau... 

Tânărul ofițer nu-şi isprăvi vorba, ci se apropie de fereastră și privi 
afară. 

Era primăvară şi o viaţă nouă începuse în fosta capitală a Rusiei. 
Oamenii erau îmbrăcaţi în haine de sărbătoare; pretutindeni domnea 
zgomot, mișcare, veselie. Numai Vladimir era trist și un fior îi scutura 
trupul. 

Ştia prea bine ce înseamnă să nu-ţi respecţi cuvântul dat; o privire 
aruncată spre armele sale, care atârnau pe perete, spunea totul. 

Mama lui intră, întrerupând firul gândurilor sale. 

Vladimir se stăpâni aşa de bine, încât Sonia nu observă nimic. 

Se așezară amândoi la masă şi mâncară în cea mai bună dispoziţie. 
Vladimir nu mai contenea cu laudele aduse mamei sale pentru arta cu 
care prepara mâncărurile. Sonia îi sorbea cuvintele și era foarte firesc, 
căci el însemna totul pentru dânsa, fericirea ei, lumea ei, viitorul ei. 

Deodată o podidiră lacrimile. 

— Plângi, mămico dragă, exclamă Vladimir şi se ridică vrând s-o 
îmbrăţișeze. 

— Vai, îmi vine atât de greu să mă despart de tine, mai greu decât am 
crezut... Vladimir, făgăduiește-mi că ai să urmezi calea pe care ai apucat, 
că ai să rămâi veşnic bun, nobil și cinstit. 

Vladimir plecă ochii şi zise: 

— Mamă, te îndoiești, oare, de mine? Mă crezi în stare să mă 
transform, să apuc pe căi greșite? 

— Nu, ştiu că ești demn de mine, ești leit mama ta și nu semeni cu tatăl 

tău, nici la față, și nici la caracter. 

La amintirea tatălui său, Vladimir ridică iar capul, zicând: 

— Mamă, am devenit major demult, totuși n-ai găsit încă cu cale să-mi 
dezvălui taina nașterii mele. 

— Ştii că această întrebare îmi străpunge inima, răspunse Sonia, 
întorcând capul. 

— Mamă, Dumnezeu mi-e martor că n-am vrut să te jignesc, exclamă 
tânărul ofiţer, sărutându-i mâna. Dar vei recunoaște că este firesc să 
vreau să văd odată ridicându-se vălul ce acopere originea mea. Mi-ai spus 
că tatăl meu e mort şi știu prea bine că numele Rașinski nu e decât un 
nume împrumutat. 

— Nu mă chinui, fiule; va veni ziua când îţi voi spune totul. 

— Cum mamă, nu mă crezi destul de copt pentru ca să aflu acest 
secret? 

— Ba, poate, chiar prea copt, obiectă Sonia, dar deocamdată 
mulțumeşte-te să ştii că părintele tău a fost un om însemnat și cunoscut 
în toată Rusia, alte lămuriri nu-ţi pot da acum. 

— Nu întreb de rangul lui, de situaţia lui socială; vreau să știu numai 
dacă te-a iubit. 

Sonia tăcu și aţinti ochii în pământ. 

— De ce te-a părăsit? continuă tânărul. 

— Vladimir, exclamă Sonia, cu priviri rătăcite, știi că nu se cuvine să 
mă întrebi acest lucru; n-a venit încă momentul să-ţi răspund la această 
întrebare. 

— Tot n-a venit încă momentul? replică tânărul ofiţer. Sunt destul de 
vârstnic ca să aflu totul. 

— Nu trebuie să fii atât de nerăbdător să cunoşti cu un moment mai 
înainte aceste amănunte, răspunse ea, fiindcă ceea ce vei auzi, îți va 
umple inima de amărăciune. Făgăduiește-mi, fiule, că n-ai să mă mai 
întrebi niciodată despre aceasta și că ai să aştepţi până îţi voi spune eu 
tot ce s-a întâmplat. 

— Mamă, cu mare greutate îți fac această făgăduinţă, zise Vladimir, 
fiindcă adesea mi se pare că taina te apasă foarte greu și cred că dacă aș 
împărtăşi durerea ta, ai suferi mai puţin. Și cu cine, oare, să împărtășeșşti 
mai bine suferinţele decăt cu fiul tău? 

Sonia făcu un gest de împotrivire, zicând: 

— Să lăsăm asta, dragul meu, căci va veni momentul în curând. 

— Ei bine, mamă, iată te ascult și n-o să te mai întreb... Dar, acum, 

trebuie să ne despărțim, camarazii mă aşteaptă... 

Locotenentul de husari îşi încinse sabia, își puse chipiul și, după ce-și 
luă rămas bun de la mama sa, plecă. 

Se îndreptă spre bulevardul Newski și, ajuns aici, străbătu de câteva 
ori această stradă elegantă, privind casele, mai ales un palat frumos... 

Ori de câte ori trecea pe acolo, se oprea lângă poartă, voind parcă să 
intre, dar mereu se întorcea și pornea înainte. 

Desigur că se lupta cu sine însuși. Nu se putea hotări să facă o vizită 
unei persoane care locuia În această casă. 

Dar, oricât se depărta de palat, se simţea atras înapoi, cu o putere de 
neînvins și, în cele din urmă, oftă din greu şi intră. 

Se opri la etajul întâi, înaintea unei uși închise, de care era ţintuită o 
carte de vizită cu marginile poleite. 

Această carte purta, dedesubtul unei coroane, următoarele cuvinte: 

Contele Paul Mercinski. 


Vladimir se gândi un moment, apoi sună. 

Un fecior îi deschise și tânărul ofiţer îl întrebă dacă stăpânul său era 
acasă. 

— A, dumneavoastră sunteţi, domnule locotenent? Negreșit, domnul 
conte este acasă. Dar fiţi bun, vă rog, şi aşteptaţi puţin în camera asta, mă 
duc să vă anunţ imediat. 

— Un camarad nu trebuie anunţat, dobitocule. De câte ori ţi-am spus- 
o? se auzi un glas bărbătesc lângă uşa camerei de alături. Fii binevenit, 
prietene, și nu fi supărat pe nătărăul acela că nu te-a introdus îndată. 

Cel care rostise aceste cuvinte era contele Paul Mercinski. 

Pentru un bun observator, chipul acestui ofițer avea în el ceva sinistru. 
Era înalt şi uscăţiv, cu un cap mic și ochi vicleni, părul tăiat scurt şi o 
mustață rară. O cicatrice, ce o avea deasupra maxilarului drept, nu făcea 
mai plăcută înfățișarea lui. 

Contele Mercinski strânse mâna lui Vladimir și-l conduse într-o 
cameră mobilată cu eleganţă. 

— Vrei o țigară, iubite camarade? zise el. 

— Mulţumesc, am tutun. 

— Fii bun şi şezi, te rog, dar nu colea pe scaunul acela, ci aici pe 
canapea. 

— Eşti foarte amabil, dragul meu conte, zise Vladimir, și amabilitatea 
dumitale îmi dă curajul să-ţi adresez o rugăminte. 

— O rugăminte? răspunse Mercinski, uitându-se cu un aer viclean la 
Vladimir. Mi-ar face plăcere să ţi-o pot împlini. 

— Nu încape îndoială că vei putea, dragă camarade; este vorba de 
datoria de onoare ce am contractat-o. 

— Ai faţă de mine o datorie de onoare? zise contele, ducându-și mâna 
la frunte cu un aer gânditor. Stai să-mi aduc aminte... Da, ai dreptate; era 
un fleac, cinci mii de ruble, dacă nu mă înșel... Am avut norocul să câștig 
de la dumneata această sumă și, pe cât mi se pare, pierduseşi banii ce Îi 
aveai la dumneata și ai fost nevoit să-mi rămâi dator cele cinci mii de 
ruble, dându-ţi cuvântul de onoare că mi le vei plăti mai târziu. 

— Din nenorocire, aşa e, răspunse Vladimir. Am fost prea ușuratic, am 
făcut o nesocotinţă. Îmi propusesem să nu-mi dau niciodată cuvântul de 
onoare la cărți, dar norocul mi s-a arătat prea vitreg în seara aceea. 

— Da, da, există asemenea zile... Dar ce legătură e între ceea ce vrei să- 
mi ceri și datoria de onoare? 

— Nu sunt în stare să-mi țin făgăduiala, dacă n-ai să fii binevoitor cu 
mine, dragă camarade... 

Mercinski se întinse pe canapea și privi în tavan. 

O tăcere apăsătoare se produse în încăpere. 

— Ştiu că ești bogat, dragă conte, continuă Vladimir. Pentru dumneata 
cinci mii de ruble sunt o nimica toată, dar pentru mine constituie o sumă 
foarte mare. Nu socot, deci, ca o rușine, să te iniţiez în afacerile mele. Află 
că până acum am putut să-mi fac studiile militare, datorită ajutorului ce-l 
primeam de la mama mea, care era funcţionară la o bancă mare. 

— Parcă am auzit vorbindu-se despre așa ceva, zise Mercinski, liniștit. 

— Ei bine, închipuie-ţi, dragă camarade, îmi este cu neputinţă să-i cer 
mamei cinci mii de ruble. Prin aceasta, nu numai că mi-aş zdruncina cu 
totul situaţia, dar aş aduce chiar la disperare pe sărmana mea mamă. 

— Ascultă-mă, îl întrerupse Mercinski, când e scadenţa datoriei? 

— Mâine, la ora zece dimineaţa. 

— Aşa curând? Eu şi uitasem. 

— Dar eu ţin foarte bine minte și m-am gândit mult la aceasta, zise 
Vladimir. Nu poţi să-ţi închipui câte nopţi de insomnie mi-a pricinuit 
această datorie şi cât am șovăit până m-am hotărât să vin la dumneata și 
să-ți adresez rugămintea... Eu nu sunt în fericita situaţie să mi se dea bani 
cu împrumut, ca alți camarazi; nu-mi pot procura sume și dacă îmi 
răspunzi acum cu un refuz, nu-mi rămâne decât să... 

Vladimir se uită la Mercinski, așteptând parcă să-i spună un cuvânt 

prin care să-i împlinească cererea. 

Dar contele stătea cu braţele încrucișate pe piept și un surâs diabolic îi 
flutura pe buze. 

La ce cugeta contele Mercinski în acest moment? 

Gândurile îl purtau pe scena teatrului „Eden”, unde o fermecătoare 
cântăreață franceză, mademoiselle Violette, făcuse furori cu câteva luni 
înainte şi scosese din minţi pe ofițerii din Petersburg. 

Contele Mercinski se afla și el printre acei care făceau curte frumoasei 
cântărețe. El voia să cucerească prin cadouri inima actriţei; îi dăruise cai, 
trăsură şi, ori de câte ori venea la ea, îi trimitea câte o bancnotă de o mie 
de ruble în loc de carte de vizită. 

Cu toate acestea, nu izbutise să cucerească inima încântătoarei actriţe. 

Mademoiselle Violette se îndrăgostise de Vladimir, care câştigă iubirea 
fetei, fără cadouri, pe care de altminteri situaţia lui nu i-ar fi îngăduit să le 
facă, chiar dacă ar fi vrut. 

Când Mercinski deveni mai stăruitor și ceru să-i răsplătească „marile 
lui sacrificii” domnișoara Violette chemă pe camerista ei și porunci să dea 
„domnului conte” un pahar cu apă... 

Mercinski știa că Vladimir era cel preferat și acum venise momentul 
când putea să se răzbune împotriva aceluia care avusese mai mult succes 
ca el. 

Vladimir îşi dăduse cuvântul de onoare și nu era în stare să şi-l țină. 

— Ai rămas pe gânduri, dragă camarade, zise Vladimir, văzând că 
Mercinski tot nu voia să-i dea un răspuns. Spune-mi dacă consimțţi la o 
prelungire de patru săptămâni. 

Mercinski se ridică și, uitându-se cu coada o chiulul la tânărul ofiţer, 
zise: 

— Îmi pare foarte rău, camarade, că nu-ți pot împlini cererea. 

Vladimir sări în sus, exclamând: 

— E, oare, cu putinţă? Nu-mi poţi împlini cererea și, cu toate astea, știu 
că ești un om bogat, care pentru o glumă sacrifici o mie de ruble; acum, 
când e vorba de a acorda o prelungire unui camarad pentru plata unei 
datorii de onoare, răspunzi negativ? 

— Aşa ẹ, răspunse contele, nu acord prelungirea. Dar nu crede că este 
rea voinţă, adăugă el. Tocmai m-ai găsit într-un moment critic, aşteptam 
nişte sume mari de la moşiile mele, dar n-au sosit. Până mi le va trimite 
administratorul meu, trebuie să caut să adun ceva bani de pe unde am să 
iau și încă să mă mai și împrumut. Regret, deci, că nu pot amâna plata 

celor cinci mii de ruble ce-mi datorezi. 

Vladimir își şterse cu o batistă de mătase sudoarea ce îi șiroia pe 
frunte. 

— Camarade, zici că eşti silit să te împrumuţi, prin urmare nu poate 
să-ți vină greu să împrumuţi cu cinci mii de ruble mai mult. În ce priveşte 
dobânzile, se înţelege că le iau asupra mea. 

Mercinski dădu din umeri și răspunse: 

— N-am niciun zor să iau cu împrumut bani pentru dumneata, 
camarade. 

— Înţeleg, zise Vladimir, ridicându-se cu mândrie. Vrei să mă 
nenorocești, ca să te răzbuni pe mine pentru cine ştie ce fleac. 

— Poate! făcu contele Mercinski. În orice caz, mi-ai dat cuvântul de 
onoare și mâine ai să-mi plăteşti cele cinci mii de ruble; în caz contrar... 

Se opri şi observă, cu o satisfacție diabolică deznădejdea rivalului său. 

— În caz contrar, ce ai de gând să faci? 

— Dumnezeule, am să fac ceea ce se obișnuiește în asemenea cazuri; 
voi înştiinţa pe comandantul regimentului. 

— Dacă înştiinţezi pe comandantul regimentului, sunt pierdut... Voi fi 
izgonit în mod ruşinos din rândurile ofițerilor şi, în acest caz, nu numai că 
vei răpi armatei ruse un ofiţer conştiincios, ci vei lua unei mame copilul 
ei. Desigur că nu voi putea să mai trăiesc dacă mi s-ar întâmpla o 
asemenea rușine. 

— Da, fără îndoială, dar nu trebuie să-şi dea cineva cuvântul de 
onoare, dacă n-are mijloacele să şi-l respecte. 

— Dumneata ești bogat, nu știi cât e de amară sărăcia, fiindcă dumitale 
ţi-e ușor să-ţi procuri oricâţi bani dorești. Ca să nu rămân mai prejos 
decât camarazii mei am consimțit să joc; iar, în cele din urmă, când am 
pierdut câteva partide de-a rândul, am pontat cinci mii de ruble pe dama 
de cupă... Te întreb încă o dată, domnule conte, dacă nu vrei să-ţi schimbi 
hotărârea dumitale crudă și să-mi acorzi o prelungire de patru 
săptămâni. 

— Regret că nu pot să-ţi satisfac cererea. 

— Ei bine, atunci va trebui să suferi urmările unei asemenea purtări, 
zise Vladimir. 

Se ridică, își puse chipiul și se îndreptă mândru spre ușă, încă 
nădăjduind că Mercinski îl va chema înapoi. 

Dar crudul ofițer rămase mut, mut ca mormântul în care îl împingea 
acum pe Vladimir. 

— Aşadar, nu uita, domnule Raşinski, că mâine este ziua scadenţei. 
Dacă la orele zece dimineaţă banii nu-mi vor fi înmânaţi, la amiază 
comandantul regimentului va fi înștiințat. 

Vladimir nu răspunse; întoarse doar capul şi aruncă contelui o privire 
plină de dispreț. 

Peste câteva minute se afla în stradă. 

Toată lumea îi apărea deodată în altă lumină. Avea impresia că totul 
era învăluit în nori deși. Membrele-i erau ca de plumb; nenorocitul 
mergea cu greu, ca un om care suferea de o boală grozavă. 

Și nu era, oare, într-o situație disperată, întocmai ca un bolnav căruia 
medicii nu-i mai dau nicio speranţă? 

Tânărul își purta moartea în inimă, deoarece nu-i rămânea altă 
scăpare decât moartea, moartea printr-un glonte de revolver. 

Un singur gând îl preocupa în timp ce pășea spre casă; gândul la mama 
sa. 

— De-ar pleca mai curând din Petersburg, murmură el, ca să afle totul, 
atunci când mă vor fi îngropat demult. Trebuie s-o înduplec să plece chiar 
mâine-dimineaţă din capitală. 

Când ajunse acasă o găsi pe Sonia împachetându-și lucrurile într-un 
cufăr mare. 

— Te-ai şi întors, Vladimir? întrebă ea. Parcă ziceai că vrei să petreci 
astă-seară cu niște camarazi? 

— Nu mi-a făcut nicio plăcere să iau parte la acea petrecere 
zgomotoasă, răspunse Vladimir, scoţându-și mânușile şi chipiul. Şi, m-am 
întors acasă ca să mai stau cu tine. Dar vreau să-ţi fac o rugăminte, mamă, 
şi te rog să mi-o împlineşti. 

— Vorbeşte, fiul meu. 

— Te rog, să pleci mâine mai devreme şi nu tocmai seara, cum ai avut 
de gând. 

— A,vrei să scapi mai curând de mine? 

— Dar cum poate să-ţi treacă prin minte așa ceva? Aș vrea să te pot 
avea veșnic lângă mine, da, veşnic; n-aş vrea să mă despart de tine 
niciodată. 

Vladimir simţi lacrimile podidindu-l, la gândul că trebuie să se 
despartă de mama sa și încă în mod atât de violent. 

— Plângi, fiul meu? întrebă Sonia. 

— Te prinde mirarea, mamă, dacă plâng când mă gândesc că trebuie să 
ne despărțim? 

— Linişteşte-te, Vladimir, căci deși ne despărțim, o să ne mai vedem 
doar. 

— Cine ştie? răspunse tânărul. Noi, oamenii, suntem totdeauna supuși 
sorții şi cine poate ști ce a hotărât ea în privinţa noastră? 

— Da, ai dreptate, fiul meu, suntem niște fiinţe slabe... Dar, spune-mi, 
de ce vrei să plec mai curând? 

— Pentru că mâine la amiază trebuie să pornesc în fruntea unei 
companii de husari și vom face un marş care mă va sili să lipsesc din 
Petersburg câteva zile; de aceea aș vrea să te văd plecată înaintea mea. 

În cele din urmă, Sonia consimți şi, astfel, plecarea fu hotărâtă pentru a 
doua zi dimineaţă. 

În gară îşi luară rămas bun în tăcere. Nu se auzi niciun cuvânt, nicio 
exclamaţie de durere, își strânseră mâinile cu căldură și, câteva clipe se 
priviră ţintă. 

Apoi Sonia îl sărută cu dragoste şi-l respinse cu blândeţe de lângă 
dânsa. 

— Du-te, zise ea, nu mai sta pe peron, căci cu cât te văd mai mult 
înaintea mea, cu atât durerea e mai mare. 

Vladimir se plecă și sărută mâna mamei sale, apoi o sărută pe obraz și 
plecă repede. 

— N-am s-o mai văd niciodată, îşi zise el îndepărtându-se, căci nu mai 
am mult de trăit. Peste două ceasuri e ora zece și, atunci, onoarea mea e la 
cheremul contelui Mercinski, care o va călca în picioare. 

Vladimir se urcă într-o trăsură și plecă acasă. 

Cât de pustie și părăsită i se părea această locuinţă, unde șezuse 
împreună cu mama sa, câțiva ani de-a rândul. 

Intră în camera lui, se aşeză la birou şi scrise câteva scrisori. 

Una era adresată mamei sale, de la care își lua adio în termeni 
înduioșători, iar a doua comandantului regimentului, care-l distinsese în 
toate ocaziile. 

Tânărul îi mărturisea că din pricina unui cuvânt de onoare dat cu 
ușurință şi pe care îi era cu neputinţă să-l respecte, s-a nenorocit şi 
preferă să se împuște decât să trăiască ca un om dezonorat. A treia 
scrisoare era adresată Nataliei Kardoff. 

După ce pecetlui plicurile, luă de pe o policioară o cutie de lemn 
sculptată, o deschise și scoase dintr-însa un revolver, pe care-l încărcă. 

Apoi se uită în oglindă și-și cercetă înfățișarea. Ea nu exprima groază, 
ci, dimpotrivă, hotărârea cea mai neclintită. 

— Haide, zise el, fiecare minut nu e decât o prelungire a chinului meu. 

Locotenentul ridică revolverul și-l apropie de buze. Voia să se împuște 
în gură, pentru ca moartea să fie fulgerătoare. 

Dar deodată se întoarse spre birou, peste care atârna fotografia mamei 
sale. Avea de gând să-şi execute groaznica sa faptă, ţinându-și ochii 
amintiți asupra portretului mamei sale iubite. 

Însă în clipa când degetul lui se apropia de piedica revolverului, cineva 
trase cu violenţă clopoţelul din coridorul casei. 

Vladimir lăsă să cadă mâna în care ţinea arma. 

Cine venea, cine-l întrerupea în sinistrul său proiect? 

Sunetele clopoțelului îl mai dezmeticiră puţin. Azvârli arma pe masă, 
respiră din adânc de câteva ori şi păşi încet spre ușa coridorului. 

Acela care stătea afară era, poate, un înger trimis de Dumnezeu pentru 
a-l scoate din impasul în care se găsea? 

Văzu în prag un om bine îmbrăcat, care-l întrebă politicos dacă poate 
să vorbească cu locotenentul Rașinski. 

— Da, eu sunt, zise Vladimir. 

— Trebuie să vă spun ceva, răspunse străinul, binevoiţi să mă primiţi 
pentru un sfert de oră? 

Vladimir îl pofti înăuntru. 

— Daţi-mi voie să mă recomand, zise necunoscutul. Mă numesc 
Loricoff, sunt casierul „Băncii de Comerţ și Industrie” și vin să vă remit 
ceva. 

— Mie... ceva? 

— Da, Îmi veţi permite să vă număr aici pe masă suma de bani ce sunt 
însărcinat să vă înmânez. 

Zicând acestea, străinul scoase din buzunar un portofel şi extrase din 
el zece bancnote de câte o mie de ruble. 

Vladimir privea cu o uimire crescândă cum funcţionarul număra pe 
masă bancnotele. 

— Opreşte-te, domnule, exclamă deodată tânărul ofițer, cred că la 
mijloc este o neînțelegere, dar departe de mine gândul de a voi să mă 
folosesc de ea. Aceste zece mii de ruble vrei să mi le remiți mie? 

— Da. 

— Atunci nu încape îndoială că ai greșit. Nu mă pot dumiri de unde 
vine această greșeală. Eu sunt locotenentul Rașinski, fiul unei văduve, și 
servesc în regimentul de husari din garda Majestății Sale Ţarului... 

— Sunteţi în vârstă de douăzeci şi patru de ani, completă casierul, şi 

mama dumneavoastră e originară dintr-o localitate situată nu departe de 
Riga, nu-i așa? 

— Da, așa este, răspunse Vladimir, uimit, că străinul îl cunoştea atât de 
bine. 

— Dacă e așa, reluă casierul băncii, apoi n-am greșit deloc, aceste zece 
mii deruble vă aparțin, domnule locotenent. 

Vladimir duse mâinile la tâmple. I se părea că visează. Era cu neputinţă 
să fie realitate ceea ce se întâmpla acum. 

În momentul în care voia să se sinucidă, vine acest străin și-i remite o 
sumă de două ori mai mare decât avea nevoie pentru a-și salva onoarea. 

— Nu se poate, exclamă Vladimir, domnule, te rog, mai gândeşte-te o 
dată; trebuie să-mi remiţi mie acești bani? 

— Dumneavoastră și nu altuia, zise casierul. Aveţi bunătatea și dați-mi 
o chitanță de primire pentru suma asta. 

Atunci Vladimir apucă mâna casierului şi zise, cu glas tremurător: 

— Te rog, domnule, oricine ai fi, nu juca această comedie groaznică, 
deoarece numai o comedie poate să fie. Eu n-am câștigat acești bani, n-am 
vreun prieten care să mi-i dea, și nici rude; n-am pe nimeni pe lume, afară 
de mama mea, care nu dispune de o sumă așa de mare. 

— Şi totuşi, această sumă a fost depusă pentru dumneavoastră la 
bancă şi am fost înștiinţaţi să vă trimitem imediat acasă cele zece mii de 
ruble. Dar, mai mult decât atât, continuă casierul, sunt însărcinat să vă 
înştiinţez că de acum înainte veţi primi de la banca noastră câte zece mii 
de ruble pe lună. 

— Zece mii de ruble pe lună? exclamă Vladimir. Am înnebunit sau 
visez? 

— Nu e vis, replică funcţionarul băncii, doar vedeţi banii înaintea 
dumneavoastră. Așadar, nu mai șovăiţi și luaţi-i în primire; vă jur că banii 
vă aparțin; aceasta o pot dovedi și registrele băncii. 

Vladimir se dădu înapoi cu câțiva paşi şi făcu un gest de împotrivire. 

— Domnule, dacă vrei să-i socotesc ca proprietatea mea, vei avea 
bunătatea să-mi spui cine i-a depus pe numele meu. Căci generosul 
binefăcător, salvatorul în nevoie, fiindcă trebuie să-ți mărturisesc, 
domnule, că acești bani mă scapă dintr-o încurcătură grozavă, trebuie 
doar să aibă vreun nume. 

— O fi având el un nume, răspunse casierul, dar din nenorocire nu pot 
să vi-l spun și aceasta fiindcă nici eu nu-l știu. Azi-dimineaţă, directorul 
băncii m-a chemat în cabinetul său şi mi-a dat acest pachet cu bancnote, 

poruncindu-mi să vin la dumneavoastră acasă pentru a vi-l remite şi a vă 
face cunoscut totodată că în fiecare lună mă voi prezenta cu aceeași sumă. 
Mi-a recomandat să fiu cu luare-aminte ca să găsesc pe adevăratul 
Vladimir Rașinski şi mi-a comunicat câteva amănunte pe care trebuia să 
le cunosc pentru ca să vă stabilesc identitatea. Se înţelege că n-am 
îndrăznit să întreb pe șeful meu cine a depus aceşti bani pentru 
dumneavoastră, dar directorul o fi observat o oarecare curiozitate pe 
chipul meu şi mi-a zis că dacă voi fi întrebat cine a vărsat banii în contul 
dumneavoastră, să răspund că nu știu. Asta e tot ce vă pot spune, 
domnule. Sper că vă voi găsi vesel și sănătos la întâi a lunii viitoare, când 
voi avea iar cinstea să vă vizitez. 

Casierul își luă pălăria şi bastonul și voi să se retragă. 

— Ah! exclamă el deodată, era cât pe aci să uit ceva... Directorul m-a 
mai însărcinat să vă spun că ori de câte ori veţi avea trebuinţă de bani, 
sau dacă cele zece mii de ruble ce vi le remitem nu v-ar ajunge, să vă 
prezentați imediat la bancă și să ridicați un avans. În ce priveşte aceasta, 
nu trebuie să aveţi nicio grijă; vi se va scădea în rate lunare cât se poate 
de mici. Acum, domnule, mi-am dus la îndeplinire însărcinarea mea... am 
onoarea să vă salut! 

Străinul se retrase. 

Rămas singur, tânărul holbă ochii la cele zece mii de ruble ce se aflau 
pe masă și își frământa mintea ca să afle cine era ocrotitorul misterios 
care Îi trimisese aceşti bani şi mai depusese pentru el o sumă foarte mare. 

În cele din urmă, îşi zise: 

— Ce-mi mai bat capul? Nu încape îndoială că este tatăl meu, nimeni 
altul decât el, deşi mama nu mi-a spus niciodată că el mai trăiește, dar din 
unele cuvinte scăpate de dânsa, am priceput că el s-a despărțit de mama. 
E un om însemnat, asta mi-a spus-o chiar ea. De ce să nu fie şi un om 
bogat? Și, în acest caz, e de datoria lui să sprijine pe fiul său. Poate că a 
lipsit din Petersburg, poate a trăit mulți ani în străinătate și acum, 
întorcându-se, a aflat că sunt ofițer în regimentul de gardă și a hotărât 
îndată să-mi dea ceva din averea sa. Dar de ce n-a venit singur? De cea 
trebuit să-și aleagă această cale misterioasă și nu și-a dat pe față numele? 
Îmi cam închipui eu, de ce n-a făcut-o. Nu vrea să-și recunoască copilul, ci 
numai să-l sprijine. Îmi trimite o pomană ca unui milog şi, din această 
cauză, nu trebuie să-i fiu recunoscător. Dacă ar fi venit la mine și mi-ar fi 
oferit numele lui cinstit, l-aş fi îmbrățișat cu dragoste și i-aș fi fost un fiu 
recunoscător și devotat. Dar așa, nu, tată, nu, nu-ți mulțumesc că mă faci 

om bogat și mă scapi de griji. Nu-ţi mulțumesc nici măcar că m-ai ferit de 
sinucidere. Dar mamei să-i comunic ceva despre aceasta? 

Vladimir era cât pe aci să-i scrie pentru a o înştiinţa despre cele 
întâmplate. Dar un sentiment nehotărât îl oprea s-o facă. 

— Nu, nu trebuie să-i comunic mamei nimic, fiindcă aș putea să-i 
pricinuiesc o prea mare tulburare și, în cele din urmă, s-ar putea să se și 
îmbolnăvească. Gândul că omul care a părăsit-o se află iar în Petersburg, 
ar aduce-o la disperare și aceasta trebuie s-o evit. Ah, mama face rău că 
nu-mi destăinuie secretul nașterii mele. Însă, oricum ar fi, adăugă 
Vladimir, după o scurtă pauză, odată ce banii sunt aici pe masă, nu pot 
face nimic mai bun decât să-mi achit imediat datoria de onoare. O să mă 
duc fără zăbavă la Mercinski. Acum trebuie să fie la club; o să-l găsesc 
acolo și o să-i arunc banii în obraz. Voi spune camarazilor cum s-a purtat 
el cu mine; asta poate să dea naștere unui duel, dar nu mă tem. 

Vladimir vâri în buzunar bancnotele aduse de casierul băncii, își puse 
chipiul, încinse sabia, aprinse o ţigară şi ieși din casă, îndreptându-se spre 
clubul militar. 


Capitolul 106 - Un duel american 


O mişcare se produse printre ofiţerii prezenţi când Vladimir Rașinski 
intră în sala clubului. 

Tânărul observă aceasta și își închipui numaidecât că Mercinski 
trebuie să fi vorbit despre incidentul întâmplat între ei. 

Şi aşa era. 

Mercinski apăruse în club cu vreun sfert de oră înaintea lui Vladimir şi 
povestise în mod amănunțit, ca o noutate vrednică de cronica 
scandalurilor, că Vladimir se prezentase la el și-l rugase în genunchi să-i 
prelungească termenul pentru achitarea datoriei de onoare. 

— Dar l-am refuzat, zise Mercinski. Vreau să-l învăţ minte pe acest 
tânăr că nu te poţi juca cu cuvântul de onoare... pentru asta suntem 
ofițeri. Mujicii n-au cuvânt de onoare, dar noi ăștia, servitorii Majestății 
Sale, ştim că viaţa noastră nu mai face o lescaie dacă ne-am încălcat 
cuvântul de onoare. 

Câţiva dintre ofițeri compătimiră pe Vladimir, căci ştiau că nu-i 
rămânea altceva decât sau să fie șters din rândurile armatei sau să se 
împuște. 

Cu toate acestea, nu-și exprimau regretele, căci mai mult sau mai puţin 
erau cu toţii îndatoraţi lui Mercinski. 

— O să vă ofer azi câteva sticle de șampanie, zise contele Mercinski, 
sunt cât se poate de bine dispus. Acest Vladimir a fost totdeauna un 
nerușinat, avea mare noroc la femei... 

— Nu poţi să-l suferi fiindcă ţi-a venit de hac la mademoiselle Violette, 
zise un conte mai bătrân, adresându-se către Mercinski. Dar nu pot crede 
să fii atât de crud și să-l silești să se omoare, căci știi prea bine că nu-i 
rămâne altceva de făcut, dacă nu-i acorzi o prelungire. 

— Regret că-mi este cu neputinţă s-o fac; sunt cam strâmtorat acum și- 
mi trebuie bani. 

— Ei, mai las-o; ştiu bine că azi ţi-a sosit cu poşta regimentului o sumă 
considerabilă pe care ţi-a trimis-o administratorul moșiei dumitale de 
lângă Moscova. 

În acest moment intră Vladimir. 

Niciunul din camarazii lui nu se mișcă. 

Altminteri, când venea, ei îl întâmpinau și-l invitau să ia loc la masă, 
dar de astă dată nu seurniră de la locurile lor. 

— Bună seara, domnilor, zise Vladimir. 

Camarazii îi răspunseră cu răceală. Numai unul, căpitanul care-i 
spusese adineauri lui Mercinski adevărul, se ridică și zise: 

— Raşinski, vino aici, la masa mea; fă-mi, te rog, cinstea și bea un 
pahar cu mine. 

Mercinski aruncă bătrânului căpitan o privire plină de ură. Nu crezuse 
că după cele povestite se va mai găsi vreun ofițer care să mai stea măcar 
de vorbă cu Vladimir. 

Și când colo, îi fu dat să vadă că Vladimir lua loc la masa căpitanului, 
care era foarte stimat de toţi ofițerii. 

— Beau în sănătatea dumitale, dragă Rașinski, zise căpitanul, cu glas 
tare. Auzi, în sănătatea dumitale; să fii vesel şi să nu deznădăjduiești 
niciodată; dacă îţi trebuie bani cumva, îţi stau la dispoziţie. De curând mi- 
a murit o mătușă bătrână de la care am moştenit cinci mii de ruble. Poate 
că din întâmplare ai nevoie de ei? 

— Cum îţi trece prin minte așa ceva? întrebă Rașinski. 

— Ei, uite așa mi-a venit şi mie o idee, răspunse căpitanul, aruncând o 
privire plină de dispreţ spre contele Mercinski. Mă gândeam că poate ai 
ajuns pe mâinile vreunui cămătar care îți pune sula în coastă ca să-i 
plătești vreo datorie. 


Mercinski se înfurie şi voi să se năpustească spre ei, dar camarazii care 
şedeau lângă el îl reținură, rugându-l să se liniștească, deoarece voiau să 
evite un scandal. 

— Îți mulțumesc pentru binevoitoarea dumitale propunere, zise 
Vladimir, adresându-se căpitanului, dar n-am nevoie de bani. 

Și zicând acestea, se ridică, îndreptându-se spre masa la care şedea 
Mercinski. 

— Domnule conte, zise tânărul ofițer, oprindu-se înaintea lui 
Mercinski. 

— Ce doreşti, camarade? 

— Înainte de toate vreau să nu mă mai numeşti camaradul dumitale, 
răspunse Vladimir. 

Aceste cuvinte produseră o mare uimire printre toți cei de față, iar 
Mercinski sări în sus şi strigă, tremurând de mânie și cu ochii 
scânteietori. 

— Cum îndrăzneşti să-mi spui asta? Tocmai dumneata, care numai cu 
câteva ceasuri înainte te-ai rugat de mine să-ţi acord o prelungire pentru 
plata unei datorii de onoare? 

— Da, e adevărat, am fost la dumneata și te-am rugat să-mi faci acest 
serviciu, zise Vladimir, cu voce tare, încât să poată fi auzit de toţi. Şi 
fiindcă te-ai lăudat aici cu acest fapt, am să completez povestirea 
dumitale şi voi arăta cum te-ai purtat. Da, domnule conte, am venit la 
dumneata deznădăjduit. Îmi dădusem cuvântul de onoare, cu toate că nu 
eram în stare să-mi procur cinci mii de ruble. Având încredere că un 
camarad nu va urmări să nimicească pe celălalt, m-am hotărât să-ţi cer o 
prelungire. Dar dumneata m-ai refuzat cu sânge rece. N-am șovăit să-ţi 
mărturisesc că sunt fiul unei văduve și că mă menţin numai cu mare 
greutate, în cariera ce am îmbrățișat; m-am umilit înaintea dumitale, 
fiindcă credeam că față de un camarad nu trebuie să mă rușinez. Dar 
dumneata n-ai vrut să ştii de nimic, m-ai lăsat în voia sorții, cu toate că 
erai sigur că-mi voi lua viaţa. Ei bine, domnule conte, așa nu se poartă un 
nobil, ci un cămătar! 

Cuvântul care trebuia să aibă ca urmare un duel, fusese rostit. 

Mercinski își încleștă pumnii şi l-ar fi lovit pe Vladimir dacă acesta n-ar 
fi sărit în lături. 

— Ticălosule, scrâșni Mercinski. 

— Sunt la dispoziţia dumitale, răspunse fiul Soniei. Dar mai întâi, să ne 
aranjăm socotelile... Acest pachet conţine cinci mii de ruble, împreună cu 

dobânzile ce ţi se cuvin, și fii sigur că am fost destul de darnic atunci când 
le-am calculat... 

Zicând acestea, Vladimir aruncă pachetul cu bancnote la picioarele 
contelui. 

Acesta împinse pachetul cu piciorul şi zise: 

— Nu vreau bani, nu-ţi cer bani... vreau sânge, sângele dumitale. 

— Vino de-l ia, îi răspunse Vladimir, întorcându-i spatele. 

Căpitanul însă, ca cel mai în vârstă dintre ofiţeri, se ridică şi se apropie 
de contele furios. 

— Hotărăște locul și martorii, vin în numele locotenentului Rașinski, 
zise el. 

— O asemenea insultă se poate spăla numai cu sânge, zise contele 
Mercinski, duelul trebuie să pricinuiască moartea unuia dintre noi. 

— Cum poftești, hotărăşte: pistolul sau sabia? 

— Nici pistolul, nici sabia, zise Mercinski. Aleg un duel american. 

— Fii cuminte, ziseră câţiva din prietenii lui, nu împinge lucrurile prea 
departe, știi că duelul american e oprit și pedepsit de legile militare. 
Provoacă-l la un duel cu pistolul, asta ar ajunge. 

— Nu, nu ajunge, strigă Mercinski, unul din noi trebuie să moară. 

— Ei bine, dacă nu vrei altfel, fie şi aşa, zise căpitanul. Domnilor, în 
acest caz, nu ne putem opune acestei hotărâri. Ce formă de duel american 
alegi? 

— Zaruri, cărţi, mi-e totuna. 

— Şi dumneata, domnule Rașinski? 

Vladimir dădu din umeri, zicând: 

— Dacă e vorba să jucăm orbește, ca niște copii, mă hotărăsc pentru 
zaruri. 

— Primesc. 

La un semn din partea căpitanului, fu adusă o cupă de argint. 

— Poftiţi, domnilor, zise căpitanul, punând cupa pe masă. 

Cei doi adversari luară loc. 

— Vă propun să vă împăcaţi, domnilor, zise căpitanul. 

— Niciodată, scrâșni contele. 

— Nici eu nu primesc să mă Împac, zise Vladimir, cred că putem 
începe. 

— Da, să începem, zise Mercinski, luând în mână cupa cu zaruri. 

O scutură cu putere, apoi întoarse cupa și cele trei zaruri căzură pe 
masă. 

Privirile tuturor erau îndreptate spre bucăţelele de fildeș. Căpitanul 
numără punctele. 

— Optsprezece, exclamară câţiva ofiţeri. Bravo, Mercinski, bine ai 
aruncat! 

— Optsprezece, repetă contele, ridicându-se încet și aţintind o privire 
pătrunzătoare asupra lui Raşinski. 

Vladimir îngălbenise. Nu se îndoia nicio clipă că era pierdut, căci mai 
mult de optsprezece puncte nu putea să facă, aceasta fiind maximum, iar 
ca să aibă un număr egal de puncte trebuia să se întâmple o minune. 

Cu toate acestea, luă cupa fără să tremure și amestecă zarurile. 

— Curaj, Vladimir, îi zise căpitanul, poate o să ai noroc să faci tot 
atâtea puncte. Dumnezeu nu-l părăsește pe cel curajos, dreptatea e de 
partea dumitale. 

— Dreptatea, zise Vladimir, ridicându-se, întâmplarea nu se conduce 
după asta. 

Tânărul azvârli cu putere zarurile pe masă şi un zgomot ciudat se auzi 
în clipa când acestea căzură. 

Vladimir îşi întoarse faţa; era sigur că făcuse chiar mai puţin decât zece 
puncte. 

— Ce e asta? exclamară ofiţerii într-un glas, un zar a crăpat în două... 

— Priviţi, minunea s-a întâmplat, exclamă căpitanul, pe masă sunt 
nouăsprezece puncte. 

Şi, aşa era. 

Din pricina forţei cu care Vladimir aruncase zarurile pe masă, unul 
dintre ele se desfăcuse în două. 

Una din jumătăţile zarului arăta un punct, cealaltă șase puncte, iar 
restul de două zaruri câte şase puncte fiecare. 

Mercinski pufni într-un râs batjocoritor. 

— Asta nu se socotește, nu e valabil. E o prostie să ne mai pierdem 
timpul discutând. 

— Domnii ofițeri care sunt aici de față vor aprecia dacă este sau nu 
valabil, răspunse căpitanul. Domnilor, care e părerea dumneavoastră? Cât 
despre mine, dacă îmi e îngăduit să mă pronunt de pe acum, zic că 
Dumnezeu a vorbit, și că Vladimir Raşinski a câștigat. 

Ofițerii se consultară puţin și căpitanul fu însărcinat să proclame 
rezultatul. 

— Domnilor, zise el, comitetul clubului a chibzuit și a căzut de acord că 
zarurile au fost bine aruncate și cele nouăsprezece puncte sunt valabile. 


— 30 — 


Nu s-a stabilit că trebuie să se arunce numai trei zaruri și, dacă 
întâmplarea le-a transformat în patru, asta e o întorsătură favorabilă 
persoanei căreia i s-a întâmplat. 

Auzind acestea, Vladimir se făcu roșu ca sfecla. 

— Domnilor, zise el, eu socotesc că ați făcut o greşeală, dând o 
asemenea hotărâre. Vă rog, deci, să-mi îngăduiţi să nu ţin seamă de 
această hotărâre. Domnule de Mercinski, adăugă el, întorcându-se către 
acesta, îți dăruiesc viaţa. 

— Nu, nu primesc un dar de la dumneata, știu ce am de făcut, răspunse 
Mercinski. 

Apoi adăugă: 

— Ce termen Îmi dai? 

— Dacă nu mă înșel, ne-am învoit adineauri, că acela care va pierde, 
trebuie să se sinucidă în timp de trei luni. 

— Trei luni, murmură Mercinski, bine, peste trei luni veţi auzi iar de 
mine. 

Se înclină și se repezi afară. 

Căpitanul însă, făcu semn ofiţerilor să se apropie și când toţi se 
strânseră în jurul lui, le zise: 

— Domnilor, tot ce s-a petrecut astăzi aici, rămâne între noi; vă daţi 
cuvântul de onoare că veţi păstra cea mai mare tăcere. 

Propunerea fu primită, apoi ofițerii plecară; le trecuse pofta de 
petrecere. 

Vladimir ieși şi el din club, îndreptându-se spre casă. 


Capitolul 107 - O proorocire înfăptuită 


Preocupat de cele întâmplate, absorbit în gânduri de tot felul, pe care i 
le sugera brusca schimbare a sorții sale, Vladimir se apropie de podul 
Ecaterina, situat lângă parcul care purta și el numele marii împărătese. 

Era noapte și luna își revărsa lumina ei magică peste numeroasele 
statui ce împodobeau podul. 

Vladimir se opri și privi statuia împărătesei Ecaterina. 

În clipa când voi să-şi urmeze drumul, apăru de sub bolta podului un 
personaj ciudat. 

Era olog și se folosea de niște picioare de lemn. 

Cât despre înfățișarea acestui om, ea nu era nicidecum de natură să 

inspire încredere. 

Un barbişon cărunt îi prelungea obrazul; ochii lui mici şi cenușii aveau 
o strălucire vicleană şi te pătrundeau parcă până în adâncul sufletului. 
Zbârcituri adânci îi brăzdau fruntea și rădăcina nasului, iar niște 
sprâncene stufoase măreau și mai mult expresia de cruzime ce era 
întipărită pe chipul său. 

Toată înfățișarea arăta nu numai un om decăzut, dar era şi sinistră și 
amenințătoare. 

Când îl zări, Vladimir duse numaidecât mâna la sabie și-l întrebă răstit: 

— Ce vrei? De ce-mi aţii calea? 

— Nu te teme, Vladimir Raşinski, răspunse cerşetorul. Pe cât știu, ți s-a 
întâmplat azi un eveniment îmbucurător, de ce să nu-ţi faci milă și 
pomană de un biet cerșetor? 

— Nu e locul, nici timpul, răspunse tânărul ofiţer. Şi apoi, văd că nu 
eşti un simplu cerșetor, de vreme ce mă cunoşti și ești atât de bine 
informat despre împrejurările în care mă găsesc. Să nu lungim vorba, 
spune-mi cine ești și ce vrei de la mine? 

— Sunt un cerşetor, zise străinul, şi încă un cerşetor nenorocit. 

Tânărul ofițer scoase punga și-i dădu o piesă de cinci ruble. 

— Îți mulţumesc, Vladimir Raşinski, zise cerşetorul. Eşti bun şi 
generos, asta are să-ți aducă noroc. Și, ca să vezi că nu vorbesc palavre, îţi 
voi prooroci ceva plăcut. Vladimir Rașinski, mâine la ora două după- 
amiază să fii în cătunul franțuzesc, situat cale de un ceas afară din oraș, și 
acolo să apuci pe malul Nevei. Pe același drum pe care vei merge 
dumneata, va trece o trăsură boierească și, ca la vreo treizeci de pași 
depărtare, caii se vor speria şi o vor lua înspre malul Nevei, târând după 
ei trăsura, în care se vor afla doi oameni. Atunci, să te repezi spre cai, să-i 
apuci de căpăstru şi să-i oprești, să-i domoleşti. Dacă vei face aceasta, poți 
fi sigur de o răsplată strălucită. 

— Cine ești tu, omule, care-mi prooroceşti lucruri atât de ciudate? 

— Cine sunt?... Nu sunt, am fost... 

— Ce vrei să zici cu asta? 

— Vreau să zic că am fost odată un om puternic, căruia i se închina 
Rusia întreagă. Vezi această mândră capitală? continuă ologul, odată ea 
zăcea la picioarele mele, iar acum nu sunt decât un mizerabil cerșetor... 
Dar, bagă de seamă, Vladimir, nu întârzia să vii la locul arătat. 

Zicând acestea, vru să se retragă. 

— Stai, nu te mișca de aici, mai întâi spune-mi cine eşti și cine te-a 

trimis, căci de nu, te dau pe mâna poliţiei! 

— Pe mâna poliţiei? făcu ologul, pufnind în râs. Frumoasă mutră ar 
mai face polițiștii dacă m-ar vedea! Poliţia! Află, deci, că ceea ce a mai 
rămas din poliție, există de pe vremea când eu am făcut să fie temut 
numele ei. Azi nu mai există polițiști; sunt nişte dobitoci, nişte netrebnici, 
pe care nihiliştii au să-i șteargă curând de pe fața pământului. Când mă 
aflam eu în fruntea poliţiei, era mai mare decât au făcut-o chiar 
întemeietorii ei. Dar să-ți spun și numele meu: sunt Ivan Kardoff şi am 
fost prefectul poliţiei din Petersburg. Şi acum, rămâi sănătos, Vladimir, și 
gândeşte-te la ceea ce ţi-am spus. 

Tânărul se dădu înapoi, împleticindu-se, căci primise pe neaşteptate 
un pumn în piept. 

Dar, înainte ca el să-și fi putut reveni din uimirea sa, Kardoff dispăruse 
deja în întunericul nopții. 

Vladimir mai rămase locului câteva minute. 

Acest Ivan Kardoff era fratele Nataliei, al celei mai credincioase 
prietene a mamei sale, dar numai când se pomenea numele lui, Natalia 
schimba vorba, zicând: 

— E mort, e mort demult... 

Vladimir îl şi socotise mort pe Kardoff. Acum, însă, căpătase cea mai 
bună dovadă că acest om trăia încă. 

Tânărul hotărî să nu urmeze sfatul lui Kardoff, de a se duce a doua zi 
după-amiază în cătunul franțuzesc. 

— Cine ştie, îşi zise el, poate că mi-a întins vreo cursă? N-am să mă 
duc... 

Aceeaşi hotărâre și-o repetă Vladimir a doua zi înainte de amiază și, cu 
toate acestea, când orologiul din Petersburg bătea orele douăsprezece, 
tânărul ofițer își făcu repede toaleta, luă o trăsură și porunci birjarului să- 
l ducă la cătunul franțuzesc. 

Curiozitatea și dorinţa de aventuri biruiseră hotărârea lui. 

Cătunul franțuzesc, situat la o depărtare de o oră de Petersburg, era 
una dintre cele mai vizitate reședințe de vară pentru locuitorii fostei 
capitale a Rusiei. Îndată ce soarele ardea mai tare, aceștia se retrăgeau 
acolo, mai ales duminicile și sărbătorile. 

În acea zi şoseaua era mai puţin animată şi Vladimir putu să apuce 
spre cătun, fără să fie văzut de mulți oameni. 

Vladimir coborâse demult din trăsură, poruncind birjarului să-l 
aştepte în cătun și o luase încet spre malul Nevei. 


Deodată zări în depărtare o trăsură care se apropia și, în acel moment, 
văzu că bătrânul spusese adevărul. 

Când trăsura ajunse la o depărtare de vreo treizeci de pași de el, caii 
luară avânt și o rupseră la fugă. 

Vizitiul nu fu în stare să-i stăpânească și, înspăimântat, sări de pe 
capră, lăsând totul în voia sorții. 

În trăsură se aflau două persoane: un bărbat în uniformă militară și o 
doamnă. 

Aceasta leşinase, pesemne, căci era culcată în braţele însoţitorului ei, 
care o strângea la piept. 

Cum caii nu erau decât la o distanţă de vreo zece paşi de șanț, peste 
câteva secunde, cei doi oameni din trăsură erau pierduţi. 

Nu mai era timp de stat la gânduri. 

Vladimir se aruncă înaintea cailor şi cu mâna stângă prinse căpăstrul 
unuia din ei, iar cu dreapta îi apăsă nările. 

Calul se ridică în două picioare și, în momentul următor, Vladimir îl 
trânti la pământ. 

Celălalt cal se opri, văzând că tovarășul său căzuse. 

Vladimir se apropie de ușiţa cupeului și zise, salutând milităreșşte: 

— Orice primejdie este înlăturată. Vă mai pot fi de folos? 

Dar domnul din cupeu nu dădu atenţie vorbelor sale, căci era ocupat 
de tovarășa sa leșinată. 

— Nu plânge, dragă Ella. Orice pericol a trecut. Eroismul unui ofițer 
ne-a salvat. 

Femeia deschise încet ochii și șopti: 

— Unde suntem, Constantine? 

— În siguranţă, dar ce e drept, la marginea prăpastiei. 

Vladimir înţelese ce voia să zică domnul din cupeu şi conduse caii spre 
mijlocul şoselei. 

Acum, necunoscutul strânse cu căldură mâinile tânărului ofițer, 
zicând: 

— Tinere, ne-ai scăpat viaţa și îți datorăm multă recunoștință. 

— Nu-mi datorați nicio recunoștință, răspunse Vladimir, am făcut ceea 
ce ar fi făcut oricare altul în locul meu. 

— Nu ştiu dacă oricine ar fi procedat la fel, dar știu că ţi-ai primejduit 
viața pentru noi. 

— A fost cu atât mai mult de datoria mea să vă sar în ajutor, căci port 
uniforma militară, ca și dumneavoastră. 

— Aşadar, nu ştiai pe cine salvezi? întrebă celălalt cu un zâmbet pe 
buze. 

— Ştiam numai că doi oameni sunt în pericol. 

— Cu atât mai vrednică de laudă e fapta dumitale. Dar află pentru cine 
ţi-ai expus viaţa, tinere. Eu sunt marele duce Constantin, fratele Majestății 
Sale Ţarul. 

Vladimir se dădu în lături, înmărmurit. 

Scăpase viaţa marelui duce Constantin, fratele Ţarului! 

Această întâmplare trebuia s-o considere ca o fericire. 

Tânărul îşi ceru iertare că nu vorbise marelui duce cum se cuvine să te 
adresezi unui prinţ al casei imperiale, dar acesta îi răspunse: 

— Ne-ai vorbit cu fapte și nu cu vorbe - cu fapte care merită răsplată. 

— Alteță Imperială, vă rog să mă credeţi că nu cer și nu doresc nicio 
răsplată. Eu mi-am făcut doar datoria de onoare, așa cum și-ar face-o 
orice ofițer al armatei ruse. 

— Nu orice ofițer ar fi avut curajul să facă ceea ce ai făcut dumneata. 
Ţi-ai pus viaţa În mare primejdie pentru a salva vieţile noastre şi pentru 
asta îţi voi fi recunoscător. 

— Încă o dată vă repet că mi-am făcut doar datoria de ofiţer şi că nu 
este nevoie de recunoștință. 

— Bine, bine, așa o fi precum crezi dumneata. Eu însă voi face cum voi 
crede eu de cuviință. 

Între timp vizitiul revenise la trăsură şi încurcat foarte tare încerca 
într-o bâlbâială continuă să-şi ceară scuze ducelui pentru faptul că nu 
putuse opri caii şi că sărise de pe capră ca să se salveze, lăsând trăsura în 
voia sorții. 

Ducele îi spuse scurt să înceteze și să pregătească trăsura pentru a 
merge mai departe. 

Vizitiul verifică şi aranjă hamurile cailor și pentru că nu erau pagube la 
trăsură, anunţă că e gata de plecare și urcă pe capră. 

Înainte de a porni trăsura, ducele îi zise lui Vladimir. 

— Aş vrea să ştiu cui îi datorez salvarea noastră. Cine eşti dumneata, 
domnule ofițer? 

— Sunt locotenentul Rașinski Vladimir şi servesc în regimentul de 
husari din garda Majestății Sale Țarului. 

— Îţi mulțumesc încă o dată şi te ivit diseară la palatul meu şi vom 
discuta atunci. 

Apoi marele duce dădu poruncă vizitiului să pornească mai departe. 


Vladimir rămase pe loc și nu-i venea a crede că ceea ce tocmai se 
întâmplase era real și nu doar un joc ala imaginaţiei. 

În acest moment auzi un foşnet de frunze în spatele său. 

Vladimir tresări și, întorcând capul văzu pe bătrânul cerşetor olog. 

— Dumneata aici? îngână Vladimir. 

— Precum vezi; și, apoi, chiar eu am înscenat toată afacerea asta. 

— Înscenat? murmură Vladimir. Vasăzică ticăloşia dumitale a mers 
până acolo, încât ai pricinuit acest accident? 

— Da. 

— Şi mai îndrăznești să vorbeşti despre asta? Trebuie să-ţi fie ruşine 
de atâta josnicie și nu să te mai lauzi, ca toată lumea să afle fapta 
dumitale. 

— Nu va afla, răspunse ologul, fiindcă despre asta știm doar trei 
oameni: dumneata, eu şi încă un om care e tot aşa de discret; el a pus 
totul la cale. 

— Dar pentru ce să fi făcut asta? 

Kardoff se apropie de tânărul locotenent, așa încât hainele lui murdare 
îi atingeau tunica, şi șopti: 

— Pentru ce? Ei bine, Vladimir, ţi-o voi spune... Pentru a te face mare și 
puternic a trebuit ca marele duce Constantin să se afle azi într-o 
primejdie. 

— Doamne Dumnezeule, exclamă tânărul locotenent, tu știi că eu sunt 
nevinovat de fapta acestui mizerabil. O, nu, nu se poate, căci cum e în 
stare un om să aibă atâta putere asupra cailor? 

— Nimic mai ușor, replică cerșetorul. la priveşte... 

Zicând acestea, scoase de sub haină un obiect poros, de culoare 
închisă. 

— Ce-i asta? întrebă Vladimir. 

— Ceea ce țin în mână este iască și trebuie numai s-o aprinzi ca să ardă 
foarte încet... După ce i-am dat foc, am vârât-o sub coada cailor şi peste 
zece minute ea a început să-și producă efectul... Caii au devenit neliniștiţi, 
nu mai puteau să rabde durerea și au luat avânt. 

— Şi, toate acestea le-ai făcut pentru mine? întrebă tânărul ofițer. Este 
cu neputinţă să nu fi urmărit dumneata ceva... Dacă te bizui pe 
recunoştinţa mea, apoi ţi-ai greșit socoteala. Eu sunt sărac și n-aş putea 
să te răsplătesc, chiar dacă aș vrea. 

— Nici nu-i nevoie, răspunse bătrânul olog, tot ce am făcut, am făcut-o 
din porunca altuia... 


— Îmi cam dau eu seama cine trebuie să fie acesta. Este... 

Vladimir se opri, apoi adăugă încet: 

— Este tatăl meu. 

Kardoff dădu din umeri și zise: 

— Tatăl dumitale? N-am cinstea să-l cunosc. 

— Nu minţi, ştii prea bine cine e tatăl meu! Te rog, te implor, spune-mi 
cum îl cheamă, trebuie să știu. Fii sigur că îţi voi fi recunoscător dacă îmi 
spui cine e. 

— Oricâtă bunăvoință aș avea să-ți fiu de folos, îmi este imposibil. Îți 
mărturisesc că nu știu cine e tatăl dumitale. 

— Şi de ce se ocupă de mine persoana de care ai vorbit adineauri? 

— Ea îți poartă un interes foarte mare, căci sacrifică pentru dumneata 
sume enorme. 

— Să te înțeleagă cine poate, eu nu mai pricep nimic. 

— Dar, în tot cazul, proorocirea mea s-a înfăptuit, răspunse ologul, şi 
am să-ţi mai proorocesc încă ceva... Ce ţi-a spus marele duce? 

— Mi-a spus să mă prezint diseară la palatul său. 

— Bine! Şi ştii ce are să-ți spună acolo? 

— Nu ştiu, dar cred că nici dumneata nu știi. 

— Cu toate astea, sunt gata să ţi-o spun dinainte... Marele duce 
Constantin te va numi astăzi aghiotantul său. 

— Aghiotantul său? repetă Vladimir. Și crezi că s-ar putea una ca asta? 

— Nu numai că cred, dar sunt foarte sigur; fiindcă am auzit-o chiar din 
gura lui. 

— Cum, din gura lui? 

— Ei bine, nu mi-a spus-o chiar mie, dar s-a adresat soţiei sale, când a 
trecut în trăsură, pe lângă mine. Am auzit cum marele duce spunea: „Nu 
există altă răsplată pentru acela care ne-a scăpat viața, decât să-l numesc 
aghiotant și să-i supraveghez cariera”. 

— Atunci, viitorul îmi este asigurat, își zise Vladimir, fiindcă dacă voi fi 
aghiotantul acestui om influent, nu se poate să nu ajung la cele mai înalte 
demnități. 

Ambiţia strălucea în ochii lui Vladimir şi, la acest gând, tânărul luă o 
atitudine și mai mândră. 

— Pleacă, zise el către omul cu cârjele, nu e bine să mă vadă cineva cu 
dumneata. 

— Ți-e ruşine cu mine, desigur. 

— Nu mi-e rușine, fiindcă sărăcia nu poate să-mi inspire nici teamă, 

nici dezgust; dar trecutul dumitale... știi că e pătat. 

— Da, ai dreptate, aş putea să-ţi fiu o piedică în cariera dumitale. Dar 
nu te teme, acela care a scăpat viaţa marelui duce poate să ajungă un om 
mare în Rusia. Dar, acum, mă duc. 

Și, înainte ca Vladimir să fi putut răspunde, ologul se retrase, pornind 
cu o iuțeală care ar fi făcut onoare chiar unui om cu picioare sănătoase. 

Vladimir se duse numaidecât acasă, pentru a-și pune uniforma de gală, 
în caretrebuia să se prezinte în audienţă la palatul marelui duce. 


Capitolul 108 - Prinţesa Vera 


Două luni trecuseră de când situaţia lui Vladimir se schimbase prin 
salvarea marelui duce. 

Prezicerea cerșetorului se înfăptuise; marele duce îl numise 
aghiotantul său și, pe lângă asta, îi conferise și ordinul Sfânta Ecaterina. 

Țarul, care voia să se arate și el recunoscător, dăruise lui Vladimir un 
palat elegant pe bulevardul Newski, mobilându-l cu mare fast. 

Vladimir ajunse un om bogat, renumit și cu influență, dar rămase tot 
bun şi modest. 

Primul lucru ce-l făcu, fu, negreșit, să scrie mamei sale să se întoarcă la 
Petersburg, pentru a împărtăși cu el fericirea și bogăţia, vrând s-o 
răsplătească acum pentru toate jertfele ce le făcuse ea pentru dânsul. 

Dar, nu mică îi fu mirarea când primi imediat o scrisoare prin care-i 
mulțumea pentru propunerea lui, însă îi declara în modul cel mai hotărât 
că nu seva întoarce la Petersburg. 

Vladimir devenise în scurt timp favoritul marelui duce și al soției sale; 
și, fiind aghiotantul lui Constantin, era adesea invitat la masa princiară, și 
lua parte la petrecerile Curţii. 

Abia acum auzi Vladimir, spre marea lui uimire, că Ella ar fi suferit de o 
boală foarte gravă, cu vreo șaptesprezece sau optsprezece ani în urmă. Se 
zicea că ar fi fost nebună și că ar fi dispărut, chiar din Petersburg pentru 
mai mult timp. Când se simţi mamă, starea ei se îmbunătăţi; își recăpăta 
memoria şi, de aici, încolo putu iar să-și facă datoriile ei de soţie. 

Fata pe care o născu era, deci, de două ori binevenită. 

Întâi, fiindcă marele duce Constantin dorea demult să aibă un copil; şi, 
al doilea, deoarece acest copil scăpase pe mama sa de o boală grea. 

De atunci trecuseră, cum am spus, optsprezece ani și acum prinţesa 


Vera, - aşa se numea fata - era de o frumuseţe încântătoare, plină de 
farmec și de nevinovăție. 

Prințesa Vera era iubită de tot poporul; îndată ce se arăta pe stradă, 
mulțimea se înghesuia în jurul ei și o aclama cu entuziasm; fiindcă era 
îndeobște cunoscut că tânăra prințesă avea o inimă generoasă, că era 
bună și miloasă. 

Dar, pe cât de bună şi generoasă era prințesa Vera, pe atât de 
încăpăţânată și capricioasă era uneori. 

La vârsta de șaptesprezece ani, ea nu mai răbda să se conducă după 
dorinţa altora. Influenţa mamei sale asupra ei fusese întotdeauna slabă și 
acum ieşea și de sub influenţa tatălui ei. 

Dar aceasta nu-i dăuna deloc, căci cu un tact propriu femeilor, ea știa 
să deosebească binele de rău şi să ocolească orice piedică ce o întâmpina 
în viaţa foarte agitată a Curții. 

Cunoştinţa lui Vladimir cu Vera se făcu într-un mod foarte ciudat. 

Într-o zi caldă de vară, după-amiază, Vladimir se plimba prin grădina 
castelului și aici fu martor la o scenă care-i trezi interesul. 

Prinţesa Vera se distra, trăgând la ţintă cu o pușcă mică, făcută anume 
pentru dânsa. 

În tovărășia ei, se afla contesa Pavlovna Serbovici, care aparţinea uneia 
dintre cele mai vechi familii boierești ale Rusiei și considera ca o 
deosebită cinste să fie prietena nedespărţită a prințesei Vera. 

Vladimir le privea pe cele două fete, când prinţesa arătă deodată spre 
coroana unui copac din apropiere și exclamă: 

— la te uită, contesă Petrovna, ce pasăre frumoasă stă pe creanga 
aceea! 

— E o rândunică, prinţesă, răspunse Pavlovna, privește cum prinde 
gândacii pentru a-şi hrăni puii care se află, fără îndoială, în cuib. 

— Vreau să Împuşc rândunica, zise prinţesa Vera. 

— Pentru Dumnezeu, nu face acest păcat! Doar nu vrei să răpești 
puișorilor mama lor! 

Prințesa se uită supărată la tovarășa ei. 

— Nu trebuie să-mi dai lecții de morală și milă, știu singură ce am de 
făcut. Haide, dă-mi pușca, vreau să văd dacă o să nimeresc rândunica, cât 
timp stă pe cracă. 

— Nu, pentru așa ceva nu-ţi dau pușca! 

— Şi cu toate astea, ai să mi-o dai, zise Vera înciudată, vreau să împuşc 
rândunica, auzi, vreau s-o împușc! 


— Pentru întâia oară îndrăznesc să mă Împotrivesc dorinţei dumitale, 
zise Pavlovna, n-o să-ți dau pușca. 

— Îţi poruncesc să mi-o dai, zise prinţesa, necăjită, bătând din picior. 

— Alteță Imperială nu mă supun acestei porunci. 

— Atunci, o să-mi iau arma cu forţa, zise prinţesa, care era cât p-aci să 
izbucnească în lacrimi. 

— Nu vreau să împing lucrurile mai departe. Poftim pușca și fă cu ea 
ce vrei. 

Vladimir ascultase cu o încordare crescândă, conversaţia celor două 
femei şi în momentul când prinţesa voi să tragă, el ridică o pietricică şi o 
azvârli spre craca pe care stătea rândunica. 

Aceasta zbură speriată. 

Prinţesa Vera îngălbeni de necaz. 

— Cine mi-a făcut-o, cine a gonit pasărea pe care voiam s-o împușc? 
Contesă, du-te și caută îndărătul copacului pe nesocotitul care a săvârșit 
această obrăznicie. 

— Asta nu e nevoie, răspunse Vladimir, înaintând cu câţiva paşi, iată 
criminalul. 

Vera îl măsură din creştet până în tălpi, cu priviri pline de mânie, și 
zise: 

— Cum ai îndrăznit, domnule? 

— Am scăpat viaţa unei păsări nevinovate, zise Vladimir Rașinski, 
liniştit. Nu voiam ca, dintr-un capriciu, puii să fie lipsiți de mama lor. 

— Acest capriciu l-am avut eu, zise prințesa, și dacă am poftă să fac 
ceva, nu mă sinchisesc de nimeni. 

— Vă înşelaţi, este datoria fiecărui om să scape viaţa unui animal 
nevinovat, dacă îi stă în putinţă. 

— ŞI, în același timp, să mă jignească pe mine, nu-i așa? zise prinţesa, 
începând să plângă. 

După o pauză adăugă: 

— Dar cine ești dumneata, domnule? 

— Vladimir Raşinski, zise tânărul ofiţer, luând o poziţie militărească, 
aghiotant al Alteţei Sale Imperiale marele duce Constantin. 

— Cum, dumneata eşti aghiotantul tatălui meu? exclamă prințesa Vera. 
Doar nu vei fi acela carea scăpat viața părinţilor mei? 

— Am avut fericirea să feresc de un mic accident pe marele duce și pe 
augusta sa consoartă. 

— Eşti un om nobil şi generos, domnule, zise prinţesa cu înflăcărare, 

apropiindu-se mai mult de Vladimir. Te rog, dă-mi mâna, domnule... Sau, 
poate ești încă supărat că am vrut să omor păsărica? Recunosc că a fost 
un simplu capriciu. O, Dumnezeule, sunt o fată fără inimă. Mi-am propus 
de atâtea ori să mă îndrept, dar aşa suntem noi, oamenii, slabi și fără 
putere asupra noastră înşine. 

— Nu trebuie să vă faceţi imputări, prinţesă! răspunse Vladimir. Se 
înfăptuiesc în lume atâtea cruzimi asupra animalelor, încât o rândunică 
mai mult sau mai puţin n-are nicio importanţă. Dar, dacă aţi fi împuşcat 
păsărica - și asta numai pentru a vă satisface un capriciu - puii și-ar 
aştepta acum în zadar mama și ar trebui să moară de foame. Și acum, 
închipuiţi-vă această priveliște strămutată în societatea omenească. De 
câte ori copiii își așteaptă părintele, unicul lor sprijin, şi acesta nu poate 
veni, fiindcă a fost lovit de o moarte grabnică şi neașteptată, fie pe câmpul 
de luptă, fie pe mare, într-un naufragiu, sau în orice altă împrejurare? La 
ce să mai mărim jalea în lume, când există destule nenorociri în această 
vale a lacrimilor! 

Ochii mari şi negri ai prinţesei Vera se înrourară de lacrimi. 

— Ai dreptate, domnule Rașinski, am o inimă rea și nu-mi e îngăduit să 
mă consider printre oamenii buni. Te rog, iartă-mă! Am fost prea 
violentă, nu-i aşa? se adresă ea prietenei sale. 

— Te-am iertat demult, răspunse contesa Pavlovna, voind să sărute 
mâna prinţesei, ceea ce Vera o opri să facă. 

Vladimir privea plin de admiraţie pe cele două fete. Nu-și aducea 
aminte să fi văzut vreodată ființe mai drăgălașe; amândouă erau 
frumoase, încântătoare, şi fiecare în felul ei. 

Prinţesa era bine făcută, avea părul blond și ochii negri. 

Contesa Pavlovna era brunetă și părul cam bătea în albastru, de negru 
ce era. 

Vladimir voi să se retragă, dar prinţesa nu-l lăsă să plece, zicând: 

— Deoarece o întâmplare fericită a făcut să ne întâlnim, trebuie să mai 
stai puţin cu noi. lată, de o oră ne străduim să tragem la ţintă și nu putem 
să nimerim în centrul discului acela. Eşti un ochitor bun, domnule 
Rașinski? 

— M-am antrenat mult în tragerea la țintă. 

— Dacă-i aşa, Încearcă și dumneata. 

— Nimic mai ușor. 

Zicând acestea, Vladimir luă arma din mâna prinţesei şi, când mâinile 
ei atinseră pe ale sale, tânărul simţi deodată un val de sânge năvălindu-i 

la inimă. 

Dar şi în privirea prinţesei se citea o duioşie nemărginită... 

Vladimir luă pușca la ochi, se auzi o detunătură și centrul fu lovit. 

— Dar știi că ești un al doilea Wilhelm Tell! exclamă Vera. Desigur că 
poţi nimeri și frunza aceea pe care șade fluturele. 

Se auzi încă o Împușcătură și frunza căzu. 

— Pot să mai fac o ispravă, zise Vladimir. Această ispravă a trezit 
întotdeauna admirația camarazilor mei. lată în ce constă ea: unul dintre 
ofițeri lua în mână o carte de joc și eu o găuream într-un punct hotărât 
mai dinainte. 

— Şi nu vă temeaţi că veţi nimeri pe acela care ţinea ţinta? 

— Nicidecum, răspunse Vladimir, eram sigur că nu voi greși. 

— Isprava asta pare să fie primejdioasă, obiectă contesa Pavlovna. 

— Trebuie s-o văd, zise prinţesa hotărâtă. 

— Să chem un servitor? întrebă Vladimir. Poate să aducă imediat 
cartea de joc şi-mi va face plăcere să vă dovedesc dibăcia mea în tragerea 
la semn. 

— Nu, nu un servitor, răspunse prințesa Vera. Eu însămi voi ţine 
cartea. 

— Cum, Alteță Imperială, vă încumetaţi s-o faceţi?... Asta nu se poate! 

Dar Vera nu-l ascultă. Se repezi în castel și, după câteva minute, se 
întoarse, ţinând în mână o carte de joc. 

— Aşa, iată dama de cupă, zise prinţesa, venind în fugă. Eu o să stau 
lângă copac şi dumneata vei trage la ţintă. 

— Nu, Alteță Imperială, asta n-o voi face. 

— Cum, iar vrei să mă necăjești? îmi refuzi primul lucru ce ţi-l cer, 
domnule Rașinski? 

— Ar fi o crimă din parte-mi dacă aș face această experienţă, 
folosindu-mă de Alteța Voastră. 

— Aşadar, adineauri te-ai lăudat cu un lucru de care tot nu ești așa 
sigur cum spuneai? replică Vera. 

— Nu sunt un palavragiu. 

— Atunci, nu mai șovăi. 

— Îndată ce cartea va fi ținută de altcineva. 

Contesa Pavlovna zise zâmbind: 

— Ei bine, vreţi s-o ţin eu? 

Punând această întrebare, aţinti o privire plină de nerăbdare asupra 
frumosului ofițer. Voia să-l audă refuzând-o, susținând că mâna îi va 

tremura şi în cazul că dânsa va ţine cartea. 

Dar Vladimir, răspunse: 

— Fie, binevoiţi să vă apropiaţi de acest copac și ţineţi cartea ca la 
vreo zece centimetri deasupra capului. 

— Aşadar, tot primește, își zise contesa Pavlovna. 

Vladimir ridică arma. 

— Acum nu vătremură mâna? întrebă prinţesa. 

— Deloc, răspunse Vladimir, slobozind arma. 

Glonţul găuri cartea drept în punctul însemnat. 

— Bravo, exclamă prințesa, cu entuziasm. Tata a văzut această 
ispravă? Trebuie să i-o arăţi şi lui. Dar sper că o să ne întâlnim mai des în 
grădină... 

— Dorinţa Alteţei Voastre e ordin pentru mine, zise Vladimir, dar 
regret că timpul de care dispun e foarte restrâns. 

— Atunci tata o să-ți dea un concediu; dacă o să-l rog eu, are s-o facă 
negreşit. La revedere, domnule Rașinski, la revedere! 

Prinţesa întinse mâna lui Vladimir și, de astă dată, tânărul o duse la 
buze. 

— Ce am făcut, prinţesă? zise el, apoi. Îmi este îngăduit, oare să sper că 
mă veţi ierta? 

Vera dădu din cap, râzând. 

— N-ai făptuit nicio crimă, zise ea. Dar, la drept vorbind, nu se cuvenea 
să-mi săruți mâna, căci un bărbat ca dumneata nu trebuie să se umilească 
până acolo, încât să sărute mâna unui om, oricine ar fi acesta. 

Îi mai aruncă o privire plină de duioșşie, apoi dispăru în tufiș, împreună 
cu domnișoara ei de onoare. 

Vladimir se uită în urma ei, fermecat; tânărul își apăsă amândouă 
mâinile pe inimă, care-i zvâcnea puternic. 

— Linişteşte-te, inima mea, linișteşte-te, își zise el, nu trebuie să baţi 
mai tare la vederea ei. N-am făcut, oare, o nebunie? M-am îndrăgostit de 
prințesa Vera, fiica marelui duce, nepoata Ţarului... Curaj, Vladimire, 
curaj! Nu știi că se pedepsește ca o crimă dacă îţi ridici ochii la o femeie 
care face parte din familia împăratului? Şi prinţesa Vera e adorată nu 
numai de părintele ei, dar şi de Țarul însuși, care o distinge cu orice prilej. 
Probabil că familia vrea să-i dea de soț un prinţ... Poate au logodit-o încă 
de pe când era în leagăn. Asta e nenorocirea prinților din familiile 
imperiale și regale; ei nu sunt liberi să-și aleagă soţul sau soția după voia 
inimii. Din motive politice sunt constrânși să facă o căsătorie, chiar dacă 

persoana ce li se hărăzește le inspiră dezgust. Nu, nu se poate... Ha, ha... 
Nu cumva am înnebunit? Oare, pot eu să nădăjduiesc?... Nu, nu! Adio, 
Vera! Mi-ai procurat câteva momente de fericire, dar acum trebuie să fiu 
cuminte, să ascult de vocea rațiunii, trebuie să renunţ la tine. Zău, sunt 
îndrăgostit, o simt prea bine... lubesc pe prinţesa Vera... Ea m-a fermecat. 
Dar iată că-mi trece prin minte o altă năzbătie. Când mi-a luat mâna, am 
simţit o strângere călduroasă, care ar putea să mă facă să cred că și în 
inima ei s-a trezit dragostea... Nu, nu, exclamă Vladimir. Nu se poate și nu 
se va putea una ca asta. Niciodată! 

Și, luând o atitudine plină de energie şi hotărâre, îşi zise: 

— Sunt ofiţer și voi avea o lozincă... Această lozincă sună: renunţă și 
uită! Ei bine, în momentul hotărâtor îmi voi aduce aminte de această 
lozincă. 


Capitolul 109 - Glasul misterios 


În palatul marelui duce Constantin avea loc, pentru prima oară după o 
întrerupere de câţiva ani, o serată dansantă. 

De aceea, saloanele erau luminate ca ziua, fiecare colț strălucea feeric, 
iar muzica executa ariile cele mai frumoase. 

La ușa vestibulului erau postați doi soldaţi din garda imperială cu 
armele pentru onor. 

Echipaje luxoase opreau la scară și din ele coborau oaspeţii. 

Era o serbare veselă, care se celebra nu numai în familia imperială, ci 
în toată capitala, ba poate chiar în întreaga ţară. 

Prințesa Vera, aceea pe care tot poporul o adora, își serba a 
șaptesprezecea aniversare a nașterii sale. 

Cu acest prilej marele duce Constantin pregătise un bal mascat, o 
serbare venețiană cum nu se va mai fi pomenit în Petersburg. 

Imensul parc al palatului fusese transformat într-o adevărată tabără, 
formată din numeroase corturi multicolore, care fuseseră construite de 
mâini dibace și în vârful cărora fâlfâia un steag cu culorile naţionale ruse. 

În patru colţuri diferite ale grădinii se afla câte o orchestră care 
executau, toate în același timp ariile lor înveselitoare. 

Arborii şi copăceii fuseseră împodobiţi cu nenumărate lampioane 
pestriţe; toată grădina strălucea într-o lumină magică. 

Marele duce voia ca balul să nu aibă loc în saloanele palatului, ci la aer 


liber. 

Pe o estradă mare, care fusese aranjată anume pentru acest scop, se 
dansa; un bufet bogat, unde șampania curgea în valuri şi mâncărurile cele 
mai alese erau servite de lachei îmbrăcaţi în uniforme sclipitoare, stătea 
la dispoziția oaspeţilor. 

Țarul făgăduise că va veni și el la serbare. Deși de obicei trăia retras și 
singuratic, evitând să se arate în public şi ocupându-se numai cu lucrările 
lui, totuși nu putuse refuza cererea iubitei sale nepoate de a lua parte la 
onomastica ei. 

Cu toate acestea, era ora zece și împăratul Alexandru al II-lea tot nu 
venise Încă. 

Marele duce începu să fie neliniștit și voia tocmai să se informeze la 
Palat dacă nu cumva s-o fi întâmplat ceva fratelui său, când trâmbiţele 
anunţțară sosirea Ţarului. 

Landoul împăratului se opri la scară și însuşi marele duce alergă, cu 
capul descoperit, întru întâmpinarea augustului său frate. 

După aceea Constantin îl conduse în grădină. 

— Unde este sărbătorita? îl întrebă Alexandru al II-lea, răspunzând cu 
bunăvoință la saluturi. Unde e prinţesa Vera? 

Rândurile dese ale oaspeţilor se răriră, formând o trecere și tânăra 
prinţesă alergă întru întâmpinarea Țarului. 

— Felicitările mele cele mai călduroase, copilă dragă, zise împăratul, 
îmbrățișând-o. Dumnezeu să-ţi împlinească toate dorinţele și să te aibă în 
sfânta sa pază. 

Apoi făcu semn să se apropie aghiotantul său, care ţinea un mic obiect, 
înfășurat într-o bucată de catifea neagră. 

Țarul îi luă pachetul din mână și se adresă nepoatei sale: 

— Ți-am adus și eu un mic dar de ziua ta; sper că-ți va fi pe plac. 

După ce împăratul desfăcu petecul de catifea, se văzu că avea în mână 
o cutiuță de bijuterii. 

Toţi cei de față priveau cu cea mai mare curiozitate micul obiect, 
fiindcă trebuia să fie negreşit un dar preţios, altfel împăratul nu l-ar fi 
înmânat cu atâta solemnitate. 

Țarul cântări în mână cutiuţa neagră, care nu arăta să fie nouă, apoi 
zise, cu gravitate: 

— Îţi aduc nişte giuvaericale, care nu se disting tocmai prin valoarea 
lor. Îţi dăruiesc, anume, o salbă de perle, dar această salbă e foarte 
prețioasă pentru noi, pentru familia noastră, pentru Rusia întreagă... este 

salba de perle pe care împărăteasa Ecaterina a Rusiei a purtat-o în ziua 
când s-a împărtășit pentru prima oară și pe care o purta la zile mari; 
așadar, salba are o neprețuită valoare istorică. Păzește cu sfințenie aceste 
perle, căci fiecare dintre ele este o amintire de la cea mai puternică 
femeie care a trăit, poate, vreodată. 

Zicând acestea, deschise cutiuța. Pe o căptuşeală de catifea roşie, se 
afla o salbă de perle de o rară frumuseţe. 

Prinţesa Vera nu scoase niciun cuvânt și nu manifestă niciun semn de 
bucurie. Înclină doar, capul, pe piept, şi şopti: 

— Ăsta nu e semn bun, fiindcă perle înseamnă lacrimi. 

— Cum? Eşti superstiţioasă, copila mea? Ce sunt aceste gânduri negre, 
care îţi trec prin minte? 

Alexandru al II-lea luă salba de pe perniţa de catifea și o atârnă la gâtul 
nepoatei sale. 

Toată asistenţa scoase exclamații de uimire și admiraţie. 

— Ce dar frumos, un adevărat dar împărătesc, și nimeni nu e mai 
vrednic să poarte această salbă decât prinţesa Vera. 

Dar tânăra nu răspunse nimic la laudele ce i se aduceau din toate 
părțile. Se uita spre un arbore luminat de nenumărate lampioane, căci 
acolo se afla acela pe care-l căuta, singurul căruia voia să-i placă. 

Vladimir Raşinski stătea rezemat de copac și era atât de absorbit în 
contemplarea ei, că n-avea putere să facă nici măcar o mișcare. 

Tânărul o privea şi nu ştia dacă trebuie să se bucure că Dumnezeu a 
creat o fiinţă atât de graţioasă și încântătoare sau să fie trist fiindcă era cu 
neputinţă să ajungă până la ea. 

Deodată, fu trezit din visare, căci un glas răsună la spatele său: 

— Domnule Rașinski, nu vreţi să dansați? 

Vladimir întoarse capul şi văzu pe contesa Pavlovna Serbovici. 

Ea purta o rochie roz-pal decoltată, așa că lăsa să se vadă brațele ei 
minunate și gâtu-i ca de lebădă. Pe cap purta, drept podoabă, doi 
trandafiri albi. 

Vladimir îşi mărturisi că această femeie era desăvârșită, dar nu 
însemna nimic față de încântătoarea Vera, ale cărei graţii ieșeau şi mai 
mult la iveală prin simplitatea toaletei ce purta: o rochie albă, garnisită cu 
viorele. 

— Nu vreţi să-mi oferiţi braţul și să mă conduceţi la cadrilul ce se 
dansează colo sub lilieci? întrebă contesa Pavlovna. 

Vladimir îi simţi braţul lipindu-se de el şi i se păru că Pavlovna i se 

alătura mai mult decât cerea buna cuviinţă. 

Vorbi cu contesa despre lucruri indiferente până ce ajunseră printre 
dansatori. 

Când se sfârși cadrilul, contesa Pavlovna îl rugă s-o conducă până la un 
cort mic, ce se afla pe o movilă scăldată de lumina lunii. 

Vladimir împlini dorinţa însoţitoarei sale. 

În cort se afla o măsuţă aurită, încărcată cu mâncăruri alese şi câteva 
sticle de șampanie. O canapea moale te îmbia la odihnă. 

— Aici este imperiul meu, zise contesa Pavlovna, pironindu-și ochii ei 
negri asupra lui Vladimir, cu priviri pline de făgăduinţe, aici sunt eu 
suverană şi te poftesc în mod solemn să fii oaspetele meu. 

Vladimir mulțumi, clătinând capul, și luă loc pe canapea, lângă contesă. 
Apoi duse la gură paharul în care spumega șampania turnată de mâna ei. 

Deodată Pavlovna se ridică, se apropie de intrare şi, înainte ca 
Vladimir s-o poată opri, lăsă perdeaua. 

— Ce faceţi, domnişoară? zise Vladimir, ridicându-se cu vioiciune, 
gândiţi-vă că sute de oameni ne privesc. 

— Ce-mi pasă mie de oameni? răspunse Pavlovna. Trebuie să fiu 
singură cu dumneata, Vladimir. Da, demult, am așteptat acest moment, 
continuă ea cu înflăcărare. Domnule Rașinski, trebuie să-ți pun o 
întrebare și mă bizui pe cuvântul dumitale că-mi vei răspunde adevărul. 

— Negreșit, domnişoară; întrebaţi și fiți sigură că vă voi răspunde. 

— Ei bine, şopti contesa Pavlovna, apropiindu-se atât de mult de 
Vladimir încât respiraţia ei îi atingea faţa, cum s-a făcut că n-ai putut să te 
hotărăști să tragi cu arma când Vera ţinea cartea, iar când viața mea era 
ameninţată de glonţul dumitale ai tras? 

— Cum am putut să fac aceasta, mă întrebaţi? zise Vladimir, roșindu- 
se. 

— Spune-mi adevărul, stărui Pavlovna, împreunându-și mâinile. Nu e 
aşa că ţi-ar fi fost indiferent dacă glonţul dumitale n-ar fi nimerit ținta, ci 
m-ar fi lovit în inimă? 

— Cum puteţi să vă închipuiţi una ca asta? Cum s-ar putea să-mi fie 
indiferent dacă nimicesc o viață de om sau nu, şi încă o viață atât de 
tânără și plină de nădejdi? Nu, vă mărturisesc că aș fi simţit o vie 
remușşcare și că, mai ales, nici n-aş fi tras dacă n-aş fi fost absolut sigur de 
mine. 

— Atunci, de ce n-ai tras când Vera ținea cartea? 

Glasul contesei tremura la această întrebare. 

— Vreţi cu orice preţ să vă răspund, domnişoară? 

— Da, vreau cu orice preţ și ești dator s-o faci, căci mi-ai făgăduit-o pe 
onoarea dumitale. 

— Ei bine, îngână Vladimir, vă voi spune deci... lubesc pe prinţesa 
Vera, am iubit-o din primul moment, când am văzut-o atât de nevinovată 
şi gingaşă. Atunci, când trăgeaţi la ţintă, atunci s-a hotărât soarta mea. 

— O iubești pe prinţesa Vera? exclamă contesa, cu glas slab. 

— De ce holbaţi ochii la mine, cu un aer atât de ciudat și ameninţător? 
zise Vladimir. O, îmi închipui la ce vă gândiţi în acest moment. Nu-i aşa, e 
o nebunie să ridic ochii la prințesa adorată? 

— Nu numai o nebunie, ci o nelegiuire, o crimă. 

— Dar ce să fac, contesă? N-am putere să-mi stăpânesc inima, sunt 
sclavul sentimentelor mele și aceasta va fi probabil pieirea mea. Căci, 
dragostea mea pentru prinţesa Vera, nu va găsi răsunet în inima ei, o ştiţi, 
contesă, nu trebuie să v-o mai spun. Niciodată ea nu va deveni soția mea, 
niciodată! 

— Nu poţi renunţa la această iubire? întrebă contesa Pavlovna, 
punând mâinile pe umărul tânărului. 

Vladimir tresări la această atingere, nu fiindcă îi făcea plăcere, ci 
fiindcă femeia din faţa lui se transformase. 

Contesa Pavlovna se schimbase la faţă, se făcuse galbenă ca ceara; 
durere, dezamăgire și indignare se citeau pe chipul ei. 

— Ce aveţi, contesă? exclamă Vladimir. 

— Ce am? zise ea, cu glas tremurător. Mă mai întrebi? Dar bine, omule, 
eşti orb? N-ai văzut demult că te iubesc, și că mă topesc de dorul tău? Și 
acum, trebuie să aud chiar din gura ta, că iubeşti pe alta, și că aceea pe 
care o iubeşti este prietena mea cea mai bună, a cărei pază mi-a fost mie 
încredinţată. 

— Mă iubeşti? întrebă Vladimir, uimit. 

Tânărul tresări. Îşi dădu seama de greşeala sa. Destăinuise dragostea 
lui, tocmai aceleia care trebuia să fie rivala cea mai înverşunată a Verei. 

Ce ar fi dacă Pavlovna ar dezvălui marelui duce ceea ce i-a mărturisit 
el în acest moment? 

Contesa Pavlovna ghici pe semne gândul ce-l frământa pe tânărul 
ofițer, căci îi prinse mâna și zise: 

— Vladimir, nu te teme că te voi trăda! Te iubesc, te-am iubit cu 
înfocare și voi muri din această cauză, căci tu nu mă iubeşti, dar niciodată 
nu voi fi o piedică între tine și prințesa Vera. Un lucru însă știu precis și îţi 

voi mărturisi chiar acum; va veni ziua când ai să recunoști că prințesa nu 
ştie să prețuiască dragostea ta, căci nu e în stare de o adevărată jertfă. 
Deși e bună și inima-i este susceptibilă de sentimente generoase, totuși, o 
prinţesă din familia Romanov și mândria acestei familii este prea mare 
pentru ca Vera să se poată înjosi să iubească mai mult timp un bărbat 
care nu e de rangul ei; în curând te va face să simţi că nu mai este acea 
fată tânără, plină de devotament, ci fiica marelui duce, nepoata Țarului. Și 
atunci, adăugă ea, cu un accent înduioşător, atunci încă nu va fi prea 
târziu să te întorci la mine, dragă Vladimir... Aceste braţe vor fi totdeauna 
deschise pentru a te primi, această inimă te va iubi veșnic, acest sân va 
palpita numai pentru tine... Şi când te vei trezi din visul tău, vino la mine! 

Vladimir apucă mâna contesei şi o sărută. Apoi înlătură perdeaua și se 
repezi afară din cort. 

Traversă aleile marelui parc, îndepărtându-se tot mai mult de centrul 
balului. Voia să fie singur, căci nu i-ar mai fi fost cu putinţă să-și ascundă 
tulburarea. Se afundă din ce în ce mai mult în grădina castelului, în aleile 
ei întortocheate, până ce se opri în sfârșit, într-un luminiş înconjurat de 
jur-împrejur de copaci mulți. 

Locul acesta era cel mai frumos din grădină. De o parte, niște stejari 
uriaşi alcătuiau un fel de tufiş, în care se afla o bancă de verdeață; dacă 
luai loc pe această bancă privirile cădeau pe o fântână arteziană, care 
forma una dintre cele mai frumoase podoabe ale castelului. Dintr-un 
bazin imens, plin cu apă limpede ca argintul, se ridica o lespede enormă 
de marmură și pe această lespede erau sculptate două nimfe care se 
scăldau și erau privite în baie de un pitic cu barba de un cot. Piticul ținea 
în mână un corn din care țâșnea apa care cădea înapoi în bazinul de 
marmură cu un şopotlin. 

Vladimir se așeză pe banca de verdeață și privi cu un aer visător 
fântâna minunată. Era atât de mult absorbit de gândurile sale, încât nici 
nu auzi că în tufiş se produse un zgomot şi niște paşi uşori se apropiau de 
el. 

Și, fără veste, două mâini albe îi acoperiră ochii. 

— Ghici cine e? zise un glas limpede. 

Vladimir voi să se elibereze, dar fu reținut cu putere de cele două 
mâini şi silit să rămână pe bancă. 

— Întâi spune cine sunt, continuă glasul. 

Nici acum Vladimir nu putu să răspundă. 

Atunci, răsună un râs argintiu, capu-i fu tras înapoi cu blândeţe, și 

tânărul văzu pe prinţesa Vera, care se uita la el cu priviri fermecătoare. 

— Prinţesă, exclamă Vladimir, sărind în sus. 

— Doar nu vei fi vrând să pleci? îl întrebă Vera, îmbufnată. Îmi pare 
bine că te-am găsit, adăugă ea, pe un ton prietenos, fiindcă mult a trebuit 
să caut până să-ţi dau de urmă. Ce te face să te retragi în singurătate, când 
serbarea e în toi? Te-a supărat cineva, sau nu te distrezi? Și apoi, nu e 
frumos din partea dumitale să fii atât de puţin atent cu mine; nici nu m-ai 
invitat încă la dans. 

— Prinţesă, cum să fi îndrăznit eu să fac așa ceva? 

— Ai mai mult drept decât cei care au făcut-o, răspunse Vera, dând din 
umeri. Ah, cât de mult urăsc acești prinți şi conți plictisitori, care nu sunt 
în stare să spună altceva decât că sunt frumoasă. Vreau să vorbesc, în 
sfârșit, cu un om deștept. 

Fiica marelui duce se așeză pe banca de verdeață și rugă pe Vladimir 
să ia şi el loc. 

Tânărul ofițer se supuse, cu sfială. 

— Pentru Dumnezeu, ce faceţi, prinţesă? exclamă Vladimir. Dacă 
cineva ne-ar vedea împreuna aici, aceasta ar fi nu numai o abatere gravă 
de la protocol, ci ar constitui poate o crimă în ochii celor ce ne păzesc, o 
crimă pe care ar trebui s-o ispășesc. 

— ȚȚi-e teamă? zise prinţesa, batjocoritoare. 

— Teamă? exclamă Vladimir, cu ochii sclipitori. Prinţesă, porunciţi să- 
mi expun pieptul înaintea a zece ţevi de revolver și nu voi șovăi niciun 
moment. Nu, nu, nu voi șovăi; sunt gata să fac orice mi-aţi porunci. 

— Adevărat? zise prințesa Vera. Ei bine îţi voi cere un serviciu și voi 
vedea dacă ai curajul să-l faci. 

— Spuneţi-mi ce doriţi și chiar dacă aș ști că voi plăti cu viaţa 
îndrăzneala mea, pentru Alteța Voastră mor cu plăcere. 

Vladimir se ridică cu vioiciune și rămase într-o atitudine mândră 
înaintea tinerei prințese, care îl privea cu înflăcărare. 

— Ei bine, şopti ea, vreau să te pun la încercare, Vladimir Raşinski. Îţi 
cer să cauţi să mă cucerești. Asta e o faptă pentru care trebuie multă 
îndrăzneală, un mare curaj și poate chiar ceva mai mult: să nu ţii la viaţă. 

— Să vă cuceresc? Ce vreţi să spuneţi cu asta? întrebă Vladimir, 
zăpăcit. Prinţesă, lămuriţi-mă ce interpretare să dau cuvintelor Alteţei 
Voastre, căci eu nu îndrăznesc să mi le tălmăcesc. 

— Ei bine, atunci îți voi arăta eu înţelesul cuvintelor mele. 

Și, în momentul următor, se întâmplă ceva de necrezut. 


Prințesa Vera se aruncă la pieptul lui Vladimir şi-l îmbrăţișă, depunând 
o sărutare arzătoare pe buzele lui. 

— lată înţelesul cuvintelor mele, exclamă prinţesa Vera, te iubesc, te 
iubesc, Vladimir, şi vreau să fiu a ta. 

Tânărul ofițer se lăsă copleşit de fericirea ce îi pricinuise acea sărutare. 
Pământul dispăru dinaintea privirilor sale şi cerul se deschise înaintea 
lui. 

Vera era în braţele lui, visurile sale cele mai îndrăzneţe se înfăptuiseră, 
aşteptările și speranţele lui erau întrecute. 

— Dar, e adevărat, oare, e adevărat? exclamă el. Mă iubeşti, Vera, mă 
iubești? 

— Dacă te iubesc? Ah, Vladimir, nici nu ştii cu câtă nerăbdare aştept 
clipa când voi fi a ta. 

— A mea... a mea... îngână tânărul, beat de fericire. Tot nu pot încă să 
pricep, nu pot să-mi închipui că vorbele tale sunt adevărate, că nu visez... 
Nu, nu e vis, este realitate, o realitate fermecătoare. 

— Şi ai destul curaj pentru a menţine această realitate? 

— Vera, zise Vladimir, apucându-i amândouă mâinile, mai spune-mi 
încă o dată că vrei să devii a mea. 

— Ata, numai a ta, îl asigură Vera. Ce farmec are viaţa fără tine? Vreau 
să renunţ la tot, dacă nevoia o va cere, vreau să renunţ la strălucirea și 
respectul ce mă înconjoară, nu mai vreau să fiu fiica marelui duce, ci să 
împărtăşesc cu tine sărăcia. Vreau să fiu soţia ta, Vladimir. 

Tânărul își acoperi ochii cu mâinile. Trebuia să se reculeagă căci 
gândurile îi treceau prin minte neinfrânate și răzleţite. 

— Vera, zise el, în sfârșit, te-ai gândit ce prăpastie se află între noi? 
Peste această prăpastie nu e chip să trecem, o să cădem într-însa și vom 
pieri. 

— Atunci, vom muri împreună, zise tânăra prinţesă, rezemându-și 
capul de pieptul lui. 

— Să mor, să mor cu tine, zise Vladimir, o ce frumos trebuie să fie!... 
Dar simt curajul să trăiesc împreună cu tine. Spune-mi, iubita mea, ce să 
fac pentru ca să te cuceresc? 

— Să ne gândim, zise prinţesa, fiindcă lucrul cere o matură chibzuinţă. 
Atât unchiul meu, Țarul, cât și tata, desigur că se vor gândi să te 
îndepărteze din Rusia, imediat ce ar afla că ne iubim... 

— Nu... nu se vor mulțumi numai să mă îndepărteze, o întrerupse 
Vladimir, fii sigură, de asta. Cine își ridică ochii asupra unei prințese, 

vrând s-o facă soţia lui, sau pentru a i se devota cu trup şi suflet, este 
exilat în Siberia și acolo îşi ispășeşte, prin muncă silnică pe viaţă, visul 
său scurt. 

— Nu mai vorbi de asta, zise Vera, silindu-l să stea pe banca de 
verdeață, te rog, Vladimir, nu evoca acest tablou, mă cutremur la gândul 
că ţi s-ar putea întâmpla ceva. Nu, eu am un alt plan, care ne va uni dacă îl 
vom pune în aplicare. 

— la spune-mi acest plan, zise Vladimir, apucând de talie pe tânăra și 
frumoasa prințesă. 

— Trebuie să fugim amândoi, zise Vera, după ce privise în jurul ei 
pentru a vedea dacă nu erau spionați. 

— Să fugim, să fug cu tine? Cum aș putea să îndrăznesc una ca asta? Nu 
te gândeşti că o să ne prindă și, atunci, nu numai Siberia mă așteaptă, ci 
moartea cea mai chinuitoare. 

— Dacă e aşa, nu ne mai rămâne altceva decât să fugim în Lumea 
Nouă, în America; acolo vom lepăda titlurile noastre nobile și vom duce o 
viață liniştită, ca nişte simpli burghezi. Am bani; într-o casetă cu mozaic 
de sidef sunt trei sute de mii de ruble, de care pot dispune. Vom lua 
caseta cu noi și banii ne asigură un viitor, care deși nu va fi strălucit, 
totuși nu ne va sili să ducem lipsă de ceva. Doar ţi-am spus adineauri, 
Vladimir, că îţi cer un serviciu pentru care trebuie curaj. De ce ești atât de 
trist şi pleci privirile? Oare, te îndoiești de reușita planului meu? 

— Nu mă îndoiesc, răspunse Vladimir. De ce să nu izbutim să fugim pe 
vreun vapor care ne va transporta în Lumea Nouă? Acolo, în pădurea 
seculară aş putea să construiesc o colibă, o simplă baracă primitivă, dar 
care să fie, cu toate acestea, un templu de fericire, unde vom trăi 
amândoi. Când vom păși afară și vom sta în ușa colibei, se va întinde 
înaintea noastră nemărginita pădure seculară, papagalii vor trăncăni pe 
crengile copacilor, păsărelele vor cânta în tufiș şi vom fi singuri cu 
dragostea noastră. Și, totuşi, aceasta nu e decât o închipuire, o himeră; nu 
e decât un rezultat al minţii mele înfierbântate și nu se va înfăptui 
niciodată. 

— De ce? întrebă Vera, privindu-și iubitul drept în față. 

Vladimir se uită ţintă în ochii ei și zise: 

— Fiindcă va veni prea repede clipa când tu, Vera, ai să doreşti să te 
afli iar în splendida capitală, îţi va fi dor de viaţa de la curte şi vei regreta 
situația ce o ocupi acum, puterea de care te bucuri. Și, în momentul când 
pentru întâiaşi dată ai să regreţi că m-ai urmat, în acelaşi moment am să 


— 52 


mă omor. Căci, odată ce dragostea ne-a unit, suntem legaţi unul de altul și 
numai moartea poate să ne mai despartă. 

— Numai moartea, zise Vera, aruncându-se în braţele iubitului. 

Buzele lor se întâlniră și cei doi îndrăgostiţi se sărutară cu patimă, în 
timp ce din depărtare pătrundea zgomotul muzicii zgomotoase. 

Tânăra pereche se lăsă cu totul în voia beţiei amorului, nu mai aveau 
ochi nici urechi pentru lumea exterioară, sărutările produceau asupra lor 
efectul unui nectar îmbătător. 

Îşi şopteau cuvinte dragi, îşi dădeau numirile cele mai dezmierdătoare, 
schimbau jurămintele cele mai sacre. 

Prinţesa Vera nu vorbi câtuși de puţin altfel decât ar fi vorbit oricare 
fată burgheză. Acesta e punctul în care toate fiinţele devin egale. Coroana 
cade de pe capul reginei când iubește și când îmbrățișează pe bărbatul 
adorat, inima prinţesei palpită tot aşa de furtunos, și cu un dor tot atât de 
mare, ca și inima cerșetoarei. 

Dar ar fi fost bine ca cel puţin Vladimir să-și fi păstrat firea. 

Atunci, ar fi văzut că prin tufişul lângă care ședeau, doi ochi negri și 
pătrunzători, cu privirea rece, amenințătoare, îi urmăreau neincetat. 

Un fulger sclipi în ochii spionului; fu o licărire vicleană și plină de 
înţeles. 

Posesorul acestor ochi, în care se unea perversitatea cu perfidia, era 
un om de statură mijlocie, al cărui obraz palid era încadrat de o barbă 
lunguiață, după moda spaniolă. 

Acest om, care era probabil dintre oaspeţii marelui duce, era îmbrăcat 
într-o uniformă ca acelea pe care le poartă ambasadorii statelor străine. 

Necunoscutul trăsese cu urechea încă de la început la conversaţia 
dintre Vladimir şi Vera, şi o satisfacție diabolică se zugrăvise pe chipul 
său. 

Pe semne că putea să se folosească bine de secretul pe care îl aflase 
aici, printr-o întâmplare. 

Acum însă, se retrase repede, căci văzu că îmbrăţișarea celor doi tineri 
se desfăcea încetișor. 

Copăceii ce formau tufişul se îndreptară și se împreunară la loc, cu un 
freamăt ușor, iar omul cu uniforma dispăru. 

— Aşadar, ne-am înţeles, zise prințesa Vera, fără a bănui că în 
momentul cel mai frumos din viaţa ei fusese observată de un spion. Ne- 
am jurat unul altuia dragoste și credință și acela care își va călca 
jurământul e un ticălos. 


— Acum tot mai poţi să renunţi la el, dar mai târziu m-aş supăra pe 
tine dacă l-ai călca în picioare, zise Vladimir. 

— Asta nu se va întâmpla niciodată, răspunse prinţesa Vera, ducând 
mâna la inimă, pentru a întări cuvintele ei. lubitule, spune-mi că noi nu ne 
vom despărţi niciodată, spune-mi că ne vom iubi și dincolo de mormânt 
dar, înainte de toate, spune-mi când... când ne vom căsători? 

— Niciodată! 

Acest cuvânt care răsună aspru și puternic în puterea nopţii nu scăpă 
de pe buzele lui Vladimir, nici Vera nu-l rostise. 

Dar el produse asupra celor doi îndrăgostiți efectul unui pumnal 
ascuțit. 

— Niciodată nu vă veţi uni, repetă glasul. 

Vladimir şi prinţesa Vera săriră în sus de pe banca de verdeață, 
înfiorându-se. 

Se uitară în jurul lor cu priviri rătăcite. 

Cine era neînduplecatul crainic al acestei știri grozave? Cine cuteza să 
exclame aceste cuvinte cu atâta hotărâre și cu tonul unei satisfacţii 
nemărginite? 

— Pentru Dumnezeu, Vladimir, bolborosi Vera, ai auzit și tu? 

— Am auzit, zise tânărul, strângând-o la piept cu putere, am auzit, dar 
nu-mi pot explica de unde a venit glasul. Să fie vreun spion prin 
apropiere? 

Vladimir se repezi în tufiş. 

Dar necunoscutul se retrăsese de câteva minute. 

Şi apoi, nici nu era el acela care rostise cuvintele. 

— Nu e nimeni pe aici, zise ofițerul, întorcându-se iar lângă prinţesă. 
Se vede că ne-am înșelat amândoi, închipuirea noastră înfierbântată ne-a 
făcut să auzim mai mult decât era de auzit în realitate. 

— Nu, nu ne-am înşelat, replică prinţesa, am auzit foarte bine un glas 
zicându-ne: „Niciodată nu vă veţi uni”. Cred că glasul a venit din fântâna 
aceea de colo. Te rog, du-te şi vezi, poate s-a ascuns cineva în bazinul 
împodobit cu ghirlande de flori. 

— Sub florile acelea nu se poate ascunde cineva, fiindcă sunt prea 
joase ca un om să se poată adăposti îndărătul lor. Dar, ca să te liniştesc, 
iată, mă duc să văd. 

Se repezi spre fântâna arteziană şi făcu ocolul bazinului, dar nu putu să 
descopere nimic. 

Tânărul se întoarse iar la Vera şi zise: 

— Nu e nimic. Să nu lăsăm să ni se tulbure visul nostru fermecător... 
Vino în braţele mele, iubito! 

Vera îl îmbrăţișă, privindu-l cu ochii ei strălucitori. 

— Nu-i așa că o să trăim nedespărţiţi? 

— Nicio putere din lume nu ne va despărţi, zise Vladimir, numai de ne- 
am vedea în acea țară binecuvântată, în ţara libertăţii. 

— De care ţară vorbeşti? întrebă prinţesa. 

Vladimir voi să-i răspundă: „America de Sud”, dar înainte de a putea 
rosti aceste cuvinte, glasul răsună din nou: 

— Siberia, Siberia!... 

Tinerii săriră în sus. 

— Aici nu e lucru curat, zise Vladimir. De astă dată am auzit lămurit. 
Cineva ne-a luat în râs; şi-a bătut joc de noi, ne-a spionat, Vera... A vrut să 
ne arate că jurămintele noastre sunt zadarnice, că nu ne vom uni și că 
vom fi deportaţi în Siberia, dacă vom încerca să înfruntăm legile. 

Prinţesa Vera se clătină, cuprinsă de groază. 

Ea arătă spre piticul care se înălța între cele două nimfe pe lespedea de 
marmură. 

— De acolo, zise ea, cu glas stins, de acolo a venit glasul, de astă dată 
am auzit lămurit. 

— De unde? întrebă Vladimir. Doar nu vei fi crezând că piticul 
vorbeşte... el e de bronz și cele două nimfe de lângă dânsul sunt niște 
statui de marmură. Nici bronzul, nici marmura n-au glas; cuvintele pe 
care le-am auzit noi acum au fost rostite de un om. 

— Hai să plecăm de aici, zise Vera, apucându-l de mână. Vreau să ieşim 
din grădină, fiindcă după cât se pare locul acesta e periculos. Şi, în orice 
caz, nu putem să mai stăm de vorbă mult, fiindcă trebuie să se fi observat 
lipsa mea. 

— Aşadar, ne despărţim? zise Vladimir, visul nostru ia sfârșit. 

— Nu va lua niciodată sfârşit, răspunse Vera, aruncându-se în braţele 
lui Vladimir. Auzi? Niciodată. Doar ne-am legat prin jurământ. 

— Jurământ mincinos, aţi jurat fals, exclamă iarăşi acel glas misterios. 

Vera începu să tremure. 

— Fântâna asta e fermecată, îngână ea. Am auzit demult că nu e bine 
să umbli noaptea pe aici. Aș zice că sunt stafii... 

— Drăguţa mea, șopti Vladimir, să nu crezi în stafii, să nu crezi... Mi se 
pare că este ceva foarte omenesc ceea ce se petrece aici; mă tem că am 
fost spionați. 


— Prinţesă Vera! strigă în acest moment un glas femeiesc, cu un accent 
cristalin. 

— Tăcere, fugi! exclamă Vera. Contesa Pavlovna mă caută. 

Dar, înainte ca Vladimir să se fi putut retrage, contesa Pavlovna 
Serbovici se strecură de după arbori și o exclamație de uimire scăpă de 
pe buzele ei, văzând pe Vladimir mână în mână cu fiica marelui duce. 

— Prințesă Vera, zise ea, am ordin să te caut. Alteța Sa Imperială, 
părintele dumitale doreşte să te vadă. V-am deranjat poate? adăugă 
contesa. Vă rog să mă iertați, dacă e așa!... 

Atunci, Vera se îndreptă de mijloc, luând un aer mândru și impunător. 

Înaintea contesei nu se mai găsea acum fata îndrăgostită de adineauri, 
ci fiica marelui duce, prințesă din familia Romanov. 

O singură privire puse la locul ei pe contesa Pavlovna. 

— Să mergem, zise, apoi, Vera, cu asprime. 

Câteva minute după aceea, Vladimir și Vera se aflau iarăși printre 
oaspeţi. 

Serbarea ajunsese la punctul culminant. 


Capitolul 110 - Bătaia cu flori 


Acum avu loc o surpriză pe care o pregătise marele duce în persoană. 

Din portalul castelului porni un cortegiu, format din trăsuri minunate, 
trase de cai mici, arăbeşti. 

În interior ele erau căptuşite cu stofe scumpe, iar de ambele laturi 
atârnau lampioane de diferite culori. 

Copii în vârstă de șapte până la zece ani fuseseră îmbrăcaţi în vizitii și 
servitori; micii lachei erau cât se poate de drăgălași în costumele lor 
„rococo” cu perucile pudrate, hainele brodate cu aur și argint, pantalonii 
cu lampasuri şi săbiile de paradă. 

Perechile, care până acum dansaseră întruna, fură silite să se urce în 
aceste trăsuri şi străbătură toată grădina. 

Mai înainte se împărţiseră flori tuturor participanţilor acestei serbări 
şi acum, buchetele de trandafiri, de micșunele și zambile zburau dintr-o 
trăsură într-alta, şi un adevărat bombardament cu flori avu loc. 

Vladimir Raşinski era într-o trăsură cu contesa Pavlovna. 

Nimeni nu putea să-și dea seama dacă numai din întâmplare ajunsese 
aici sau acest lucru fusese pus la cale de frumoasa contesă. 

Tânărul şedea tăcut într-un colţ al trăsurii şi privirile-i rătăceau în gol. 

— Eşti absorbit de gânduri, şopti contesa, și știu la cine te gândești, 
dar bagă de seamă! Cine întinde mâna spre o coroană, trebuie să se 
aştepte să fie lovit de sabie și, ferice de el, dacă sabia îi atinge numai 
mâna, iar nu şi capul. 

Vladimir nu răspunse, căci tocmai în momentul acela trecu pe 
dinaintea lui echipajul în care ședeau prinţesa Vera şi Ţarul Alexandru al 
II-lea. 

Acest echipaj era căptușit peste tot cu catifea roșie, iar ghirlandele de 
trandafiri albi şi galbeni împodobeau roţile, oiștea și tot interiorul 
trăsurii, 

Deasupra lor se ridica un mic baldachin, ale cărui perdele, tivite la 
margini cu hermelină, erau reținute printr-o coroană de fier. 

Prinţesa Vera nu se aplecase încă nici o singură dată să ia un bucheţel 
de flori din coşuleţul de aur plin cu trandafiri şi să-l arunce în vreuna din 
trăsurile ce treceau, deși florile nu conteneau să cadă asupra ei. 

Dar cum zări trăsura în care şedea Vladimir, se îmbujoră și ridică un 
buchet de trandafiri. 

Țarul, plin de nerăbdare, se uita cu coada ochiului, fiind curios să vadă 
pe cine va onora nepoata sa cu acest buchet. 

Prinţesa Vera însă, nu șovăi. 

Însoţit de o privire plină de dragoste, buchetul de trandafiri zbură spre 
Vladimir şi căzu la genunchii tânărului ofiţer. 

Și Vladimir nu se putu stăpâni să ia buchetul și să-l sărute. 

— Pentru Dumnezeu, ce faci? îi șopti contesa Pavlovna. Nu vezi că 
Majestatea Sa Ţarul te observă? 

Vladimir n-auzea nimic. Fermecat, tânărul se uita când la flori, când la 
încântătoarea copilă care i le aruncase. 

Contesa avusese dreptate. Țarul observase că drăgălașa lui nepoată 
aruncase, cu o emoție neobișnuită, un buchet de flori tânărului ofiţer şi se 
grăbi să-i ceară lămuriri. 

— Draga mea, zise el, n-ai acordat niciodată vreunui tânăr o asemenea 
atenţie... Vreau să cred, Vera, că aici nu se ascunde vreun secret. 

— Ce secret? întrebă prinţesa, plecând ochii. 

— De, răspunse Alexandru al II-lea, multe și felurite sunt secretele ce 
pot zbuciuma inima unui om. Tu eşti tânără, iar eu am părul alb, pot prin 
urmare să-ţi vorbesc despre lucruri de care poate nici părintele tău nu ți- 
a vorbit încă. Știi, dragă Vera, că prinții şi prinţesele n-au voie să dispună 

după plac de inimile lor, ci că sunt datori să primească alegerea ce o face 
suveranul țării lor. În cazul de față, deci, eu sunt acela care trebuie să 
hotărăsc asupra înclinațiilor inimii tale și îți mărturisesc, draga mea, că 
am şi hotărât în privinţa ta. 

— Cum, Majestate? Aţi şi hotărât în privinţa mea? 

— Da, sunt șase ani de atunci... Nori negri se ridicau la orizontul ţării 
noastre, se vorbea de ostilități cu vecinul nostru cel mai mare și mai 
primejdios și pentru a risipi norii am trimis în secret pe unul dintre 
miniştrii mei să încheie o alianţă cu statul în chestiune, care este Prusia. 
Am făgăduit mâna ta unui prinţ prusian. Convenţia este prevăzută atât cu 
semnătura mea cât şi cu acea a suveranului prusian. Vreau să cred, dragă 
Vera, că nu mă vei înfrunta și mă pot bizui pe supunerea cea mai 
desăvârşită, cum o cer de la toți membrii familiei noastre. Toţi servim 
unuia și aceluiaşi scop mare şi suntem datori să ne jertfim pe noi înşine 
pentru binele și mărirea patriei. Chiar eu am dat exemple de jertfe și 
devotament. 

— Ştiu, Majestate; și, cu toate astea, mă cutremur la gândul că voi 
aparține unui bărbat pe care nu l-am văzut niciodată. 

— Ce să-i faci, aceasta e soarta prinţeselor. De altminteri, copila mea, 
eşti încă prea tânără și, deci, nimic nu ne silește ca făgăduinţa de 
căsătorie să devină chiar acum fapt împlinit. Dar, peste trei sau patru ani 
ai să te logodeşti cu acel prinț prusian. 

Vera plecă privirile și nu răspunse nimic; dar lacrimi fierbinți se 
strecurară din ochii ei. 

Țarul observă tulburarea frumoasei fete și întoarse iar capul spre a 
privi pe Vladimir. 

— Cine era acel ofiţer? întrebă el. N-am putut să-l văd bine, vederea 
mi-a cam slăbit în timpul din urmă. 

— Era locotenentul Vladimir Rașinski, aghiotantul tatălui meu. 

— A, Raşinski, acel tânăr curajos care a scăpat viața părinţilor tăi? Se 
zice că este un om de valoare. 

— O, da, negreșit, este un bărbat valoros, exclamă Vera, cu înflăcărare, 
ar merita să ocupe și un tron. 

— Cu ce căldură îl aperi, zise Alexandru al II-lea, încruntând 
sprâncenele. Fii chibzuită, scoate-ţi din cap gândurile astea romantice. 
Nu-ţi iau în nume de rău că eşti o entuziastă admiratoare a lui Rașinski, 
căci e un oştean viteaz, un bărbat frumos și un cavaler desăvârșit. Dar, 
dacă-l iubeşti, să nu i-o arăţi niciodată și să nu lași să încolţească nicio 

nădejde în sufletul lui, căci orice speranţă ar fi germenul morţii pentru el. 
Oricât mi-ar părea de rău, în acest caz aș fi nevoit să-l exilez cât mai 
departe de Petersburg. 

Vera înţelese sensul acestor cuvinte și tremură în taină pentru iubitul 
ei, 


Capitolul 111 - Don Iso și doña Fiorina 


În același timp, avea loc, în celălalt capăt al cortegiului, o conversaţie 
cu priviretot la prințesa Vera. 

Într-o trăsură căptuşită cu mătase galbenă se afla un domn și o 
doamnă, amândoi nu tocmai tineri, totuși simpatici. 

Doamna să fi avut treizeci, treizeci și doi de ani; purta o elegantă 
toaletă de mătase chinezească și o broșă cu briliante, de mare valoare. 

Era puţin cam grasă, astfel că această femeie nu putea să treacă drept o 
frumuseţe desăvârșită, iar chipu-i arăta că valurile vieţii nu trecuseră 
peste dânsa totdeauna cu aceeași linişte. 

Şi, totuși, această femeie atrăgea asupră-și privirile cavalerilor, și 
bărbatul care o însoțea suscita gelozia şi invidia multora. 

El purta o uniformă brodată cu aur, ţinea un tricorn subsuoară și 
numeroase decoraţii îi împodobeau pieptul. Era foarte palid la față, păru-i 
negru începea să se împestrițeze pe ici-colo cu câteva fire cărunte, care se 
zăreau şi în barba lui terminată cu un cioc tăiat după moda spaniolă. 
Această pereche era cunoscută nu numai în cercurile Curţii, ci în tot 
Petersburgul. 

Erau don Iso de Margenta, ambasadorul republicii argentiniene și soția 
lui. Acesta era un diplomat dintre cei mai abili și, de multe ori, chiar Țarul 
se sfătuia cu el. 

Iso de Margenta venise numai de trei ani la Petersburg și imediat 
saloanele sale se deschiseră oaspeților; graţie dibăciei și calităților 
personale ale soției sale, diplomatul ajunse în curând foarte binevăzut. 

Don Iso de Margenta era în legături de strânsă prietenie cu Așinov, 
prefectul poliției din Petersburg. 

— Te-am căutat adineauri, șopti frumoasa femeie către soţul ei, unde 
ai fost? 

Un zâmbet şiret flutură pe buzele ambasadorului argentinian. 

— N-ai să ghicești, Fiorina, răspunse el. M-am retras puţin din 

societate și am urmărit un vânat. 

— Un vânat? zise frumoasa spaniolă, râzând. Pe cât știu, marele duce 
n-a organizat o vânătoare în grădina sa. 

— Ei bine, răspunse Iso de Margenta, voi lăsa deoparte comparaţiile și- 
ţi voi vorbi pe înţelesul tuturor. Adineauri am observat că prinţesa Vera 
s-a retras dintre oaspeţi, dispărând pe după copacii pe care îi vezi colo. 
Am fost curios să știu unde vrea să se ducă și m-am luat după ea, 
furişându-mă binișor, ca să nu fiu zărit de nimeni. Prinţesa părea că ar fi 
căutând pe cineva, căci se uita în toate părţile, până ce se repezi deodată 
spre un luminiș. Și, știi cine şedea pe banca de verdeață de se găsește 
acolo? Vei ghici cu greu. Pe banca aceea şedea un tânăr ofiţer: 
locotenentul care se află colo, în trăsura aceea, cu contesa Pavlovna 
Serbovici. 

— Ah, Vladimir Raşinski, aghiotantul marelui duce Constantin? 

— Chiar el. Fiorina, am să-ţi încredinţez un secret pe care îl vei păstra 
tot aşa de bine cum ţii închise la pieptul tău toate tainele noastre. 
Prinţesa Vera e în dragoste cu acel ofiţer... 

— E cu putinţă, oare? exclamă spaniola. Prinţesa, care e aproape o 
copilă, știe ce înseamnă dragostea? 

— Ştie, şi încă prea bine, răspunse Iso de Margenta, zâmbind. S-o fi 
văzut cum strângea în braţe pe tânărul ofițer şi cu ce foc sorbea sărutările 
lui! Era o privelişte minunată; aș fi dorit ca un pictor să fi fost acolo 
pentru a zugrăvi acest tablou. Nu s-ar putea face marelui duce o surpriză 
mai mare decât dăruindu-i-se de ziua lui acest tablou. 

— Răutăciosule, ce plăcere sau folos ai avea dacă ai pricinui o durere 
tinerilor îndrăgostiţi? 

— Nu, draga mea, oricât de isteaţă eşti de obicei, acum ai fost însă o 
femeie cu părul lung și mintea scurtă. Un diplomat trebuie să exploateze 
până și împrejurarea cea mai neînsemnată şi dragostea acestei prințese 
nu e nicidecum o împrejurare atât de neînsemnată cum s-ar părea, ci 
poate să aibă un rol important. Prințesa Vera este idolul tatălui ei și al 
Țarului. Dacă cineva o stăpâneşte prin faptul că-i cunoaşte secretul, acest 
cineva poate lesne să influențeze, cu ajutorul ei, asupra marelui duce și a 
împăratului. 

— Da, ai dreptate; admir istețimea ta. 

— O admiri pentru prima oară? Mi se pare că ai mai avut alte multe 
prilejuri s-o faci, răspunse don Iso de Margenta, cu îngâmfare. Căci, n-a 
fost uşoară cariera ce am făcut-o; dar, în sfârșit, ne-am ajuns scopul; iată- 


ne bine văzuţi la Curtea Țarului şi bucurându-ne de stima şi 
consideraţiile tuturor. la gândește-te, numai, ce am fost noi cu zece ani în 
urmă. Îți aduci aminte, adăugă el încet, îți aduci aminte de vremea aceea 
când am fost nevoiţi să fugim din Rusia? Tu, fiindcă trebuia să te temi de 
răzbunarea soţului tău Boianovski, pe care-l părăsiseși, iar eu fiindcă te 
iubeam la nebunie. Te-am eliberat din ospiciul doctorului Kaltcef. 
Călătoria de la Petersburg la Paris am făcut-o travestiţi în țărani și am 
ajuns aproape fără mijloace în capitala Franţei. 

— Acestea-s lucruri demult uitate, răspunse frumoasa femeie. De ce 
îmi aduci iar aminte de ele? 

— Simt o plăcere să vorbesc de ele tocmai azi, când ne aflăm în 
mijlocul acestei societăţi distinse şi când ochii tuturor sunt îndreptaţi 
asupra noastră. Ha, ha, care dintre admiratorii care ne înconjoară acum 
şi-ar închipui că influentul ambasador Iso de Margenta este nenorocitul 
Isidor Margolinski, altădată atât de disprețuit şi călcat în picioare? 

— Nu vorbi aşa tare, îi șopti frumoasa femeie, ar putea să ne audă 
cineva... 

— Nu ne aude nimeni, răspunse Iso de Margenta. Da, dragă Fiorina de 
Boianovski, noi doi putem privi cu mândrie și satisfacție această 
societate, căci am biruit-o oarecum și am subjugat-o. Și, n-a fost tocmai 
ușor să spargi zidurile cu care se înconjoară cei ce trăiesc la Curte. Dar 
noi am răzbit prin aceste ziduri şi am pătruns în cercurile aristocratice 
din Petersburg. E nostimă cariera pe care am făcut-o. Am sosit amândoi la 
Paris fără mijloace și acolo a trebuit să ne găsim o existenţă. 

— Şi nu ţi-am dat concursul? întrebă soţia lui. 

— Da, este adevărat, răspunse ambasadorul, mi-ai dat un concurs de 
preţ când am înfiinţat clubul din Paris. Pe mulţi tineri i-am jumulit noi în 
tovărăşie şi am câştigat parale frumoase... Dar, într-o bună zi poliția ne-a 
dat de urmă și a trebuit să fugim din Paris. Am sosit în Argentina și, 
deoarece aveam un capital de vreo cincizeci de mii de ruble, n-a trebuit să 
ne străduim mult ca să parvenim. Am devenit secretarul unui ministru, l- 
am răsturnat și, drept recunoștință, adversarul și fericitul lui rival m-a 
numit ambasador la Petersburg. Nimeni nu bănuiește ce am fost noi 
odată; cea mai înaltă aristocrație vizitează saloanele noastre. Nu e aşa, 
Fiorina, că ești fericită avându-mă de soţ? Vezi că mi-am ţinut cuvântul că 
o să-ţi dau avere și un rang în lume? 

— i-ai ținut cuvântul, așa e, răspunse Fiorina, cu o privire duioasă, 
dar niciodată nu ţi-ai fi dobândit situaţia ta strălucită dacă eu nu te-aș fi 

îmboldit neîncetat. 

— Dragostea ce ţi-o port, mă îmboldea, șopti ambasadorul. Dar acum, 
să revenim la prințesa Vera, zise el, vorbind mai încet, pentru ca să nu 
poată fi auzit de cei din trăsura vecină. Am de gând să exploatez secretul 
descoperit și mă bizui iar pe ajutorul tău. Fiorina, trebuie să cauţi să te 
pui cât mai bine cu prinţesa Vera şi să devii confidenta ei. 

Fiorina sau Fedora de Boianovski - cum se numea mai înainte -, 
clătină capul. 

— Asta n-o să meargă aşa ușor cum îţi închipui, Iso, zise ea, fiindcă 
prinţesa, oricât e de prietenoasă de obicei, totuşi nu prea îmi arată o 
încredere deosebită. 

Ambasadorul încreţi fruntea. 

— Te-a făcut să simți într-un chip oarecare această neincredere? 

— Observ în toată purtarea ei o anumită rezervă față de mine... Dar 
neîncrederea unei fete de șaptesprezece ani se poate lesne înlătura... 

— Se poate înlătura, repetă don Iso de Margenta. Trebuie numai să-i 
şopteşti ceva despre dragostea ei, dându-i să înţeleagă că cunoşti relațiile 
ei cu Vladimir. Dar asta nu-i destul... Ai să-i oferi ceva, ai să-i faci o 
propunere pe care o va primi cu bucurie. Cei doi îndrăgostiţi sunt 
supravegheați cu strășnicie și trebuie să se ferească. Nu pot comunica 
între ei fără să fie văzuţi de domnişoarele de onoare şi demnitarii Curții. 
În orice caz, ei doresc să aibă un loc secret de întâlnire. Un asemenea loc 
poate să fie pentru dânşii casa noastră. 

Un zâmbet de satisfacţie flutură pe faţa Fiorinei. 

— Ai dreptate, Iso, răspunse ea, acesta e cel mai bun mijloc pentru a 
câștiga încrederea prinţesei. Vera va primi cu recunoştinţă propunerea 
mea, se va întâlni cu Vladimir Raşinski, şi noi vom dobândi o şi mai mare 
influență asupra prinţesei și, prin urmare, asupra părintelui ei și a 
Țarului. lată un nou mijloc pentru a ne întări situaţia noastră. 

— Nu numai atât, răspunse Iso de Margenta, ambiția mea merge mai 
departe. Odată ce voi izbuti să dobândesc într-un grad mai mare 
încrederea Țarului, voi stăpâni printr-însul această ţară întinsă. Aici, în 
Petersburg, poate cineva lesne să devină mare. O singură întâmplare 
fericită, și Țarul ne va considera ca pe cei mai buni prieteni ai săi... Dar, ce 
e asta?... 

Deodată trăsurile se opriră, câţiva săriră jos din echipajele lor şi 
alergară spre carul triumfal în care şedea Țarul și nepoata sa. 

Pe semne că se întâmplase un accident, căci în mijlocul veseliei și al 

zgomotului serbării răsună un țipăt. 

Acest țipăt scăpase de pe buzele prinţesei. 

Când publicul se apropie şi se uită în trăsură, văzu că prinţesa Vera 
zăcea leșinată în braţele împăratului. 

— Ce s-a întâmplat? 

— Pentru Dumnezeu, ce înseamnă, asta? 

— Prinţesa a leșinat! Chemaţi repede un medic! 

— Ajutor, ajutor! 

Aceste strigăte umpleau aerul și imediat trăsura Ţarului fu înconjurată 
de sute de oameni, îmbrăcaţi în haine de sărbătoare și, care cuprinși de 
teroare, cu fețele palide, priveau uimiţi la scena ce se desfășura înaintea 
lor. 

Prinţesa Vera ţinea ochii închiși și nu dădea niciun semn de viaţă. Faţa 
ei, galbenă ca ceara, arăta că un leşin adânc pusese stăpânire pe frumoasa 
fată. 

Vladimir sărise și el din trăsură în timpul mersului şi se apropiase de 
echipajul imperial. 

Tânărul trebui să se stăpânească din răsputeri pentru a nu-și da pe 
față tulburarea ce-l cuprinsese. Vedea că iubita sa era fără cunoștință 
lângă el și, totuși, nu putea să se repeadă spre dânsa și s-o readucă la 
viață prin sărutările sale. 

Marele duce Constantin și soţia sa veniră și ei la fața locului. 

Țarul cobori din trăsură pentru a ceda locul mamei tinerei prințese. 

Vera fu transportată la castel. Oaspeţii se pregătiră de plecare și după 
zece minute, grădina rămase goală și părăsită. 

Țarul fu dintre cei din urmă care părăsiră palatul marelui duce. 

Constantin însoţi pe augustul său frate până la portal, unde Ţarul îi 
strânse mâna pentru a şi lua rămas bun. 

Deodată, Alexandru al II-lea se plecă spre fratele său, șoptindu-i: 

— Îți voi lămuri eu pricina leşinului fiicei tale. l-am spus că este 
logodită în secret, pentru motive politice, cu un prinţ prusian. Însă ea 
iubește pe altcineva, un simplu ofițer. Păzește-ţi fiica, Constantine, ca să 
nu mai avem priveliştea pe care tu însuţi ai dat-o casei Romanov. Căci, în 
vinele prinţesei curge sângele tău, Constantine! Dar potolește acest 
sânge, înainte de a ajunge la inimă... 

Marele duce n-avu timp să răspundă, căci împăratul se și urcase în 
trăsură. 

Constantin se întoarse în apartamentele sale, cu capul plecat, cu priviri 

întunecate. 


Capitolul 112 - Uneltiri diabolice 


A doua zi dimineaţă, prefectul poliției din Petersburg fu chemat 
grabnic la palat şi introdus în cabinetul secret al Țarului. 

Alexandru al II-lea ședea la biroul său și pofti pe Așinov să se așeze pe 
un scaun din fața lui. 

— Te-am chemat pentru o chestiune gravă, care trebuie să rămână un 
secret riguros, zise Ţarul. 

— Majestatea Voastră cunoaște discreția mea. 

— Mă bizui pe ea, răspunse împăratul. De astă dată e vorba de nepoata 
mea, prințesa Vera. 

— A, fiica Alteţei Sale, marele duce Constantin? Ce s-a întâmplat cu 
prinţesa? 

— Trebuie să fie pusă sub o supraveghere strictă, Așinov. 

— Majestate, exclamă prefectul poliţiei Capitalei, vreţi să puneţi cu 
adevărat pe fiica marelui duce Constantin sub supraveghere 
polițienească? 

— Această măsură se impune, zise Țarul, cam încurcat, căci prinţesa 
nutrește fel de fel de gânduri romantice şi trebuie, prin urmare, să 
veghem asupra ei. E tânără și în venele sale curge sângele Romanovilor, 
care fierbe, îndată ce dragostea a subjugat inima. 

— Aşadar, e vorba de o intrigă amoroasă? îndrăzni să spună Așinov. 

— O intrigă amoroasă! exclamă Țarul furios. Nu vorbi astfel, nu vreau 
să aud despre așa ceva și cu atât mai puţin când e vorba de nepoata mea. 
Nu, aşa de departe n-au ajuns încă lucrurile, căci altminteri aş lua alte 
măsuri. 

Țarul se ridică și începu să se plimbe, dus pe gânduri. 

Aşinov se ridicase şi el, așteptând ca împăratul să-i adreseze iar 
cuvântul. 

— Nu cred ca lucrul să fie tocmai așa de grav, cum s-ar părea la prima 
vedere, zise Țarul după câteva minute. Nepoata mea Vera s-a îndrăgostit 
de un tânăr chipeș. Și apoi, bărbatul pentru care bate inima ei tânără e 
înconjurat de o aureolă de erou, căci a salvat viaţa părintelui ei. Acest 
capriciu trebuie să-l combatem, trebuie să scoatem fetei gărgăunii ce i-au 
intrat în cap. 

— Majestate, observă Așinov, n-ar fi bine ca prinţesa să fie îndepărtată 
din Petersburg pentru câtva timp? 

— Nu vreau să pricinuiesc fratelui meu această durere. Marele duce 
Constantin își iubește fiica din toată inima; ea este fericirea lui și n-aș 
vrea să-l întristez hotărând prinţesei o altă reședință. 

— Dar nu s-ar putea ca tânărul ofiţer să fie înaintat și, în același timp, 
transferat din capitală? Transferarea s-ar putea motiva ca făcută în 
interesul serviciului. 

— Nici mijlocul acesta nu e tocmai sigur, deoarece cu cât doi 
îndrăgostiţi sunt mai îndepărtați unul de altul, cu atât dorul de a se 
revedea crește și devine mai puternic. Mă tem ca prinţesa să nu comită 
nebunia de a dispărea într-o zi, fugind cu iubitul ei. În acest caz, o 
nenorocire ar fi de neînlăturat. 

— Se poate însă, ca prinţesa să uite de el când nu-l va mai vedea, zise 
Aşinov, poate că în cele din urmă îşi va da seama că este cu neputinţă să i 
se ierte acest capriciu şi se va cuminţi... 

— Îndrăgostit şi cu minte, zise Alexandru al II-lea, ai mai văzut 
vreodată aceste două lucruri la un loc? Eu nu... De aceea socot că 
dragostea prințesei e temeinică. Ea este fiica lui Constantin și, prin 
urmare, e în stare să facă orice nebunie. În cele din urmă, ne vom pomeni 
că prinţesa a fugit cu iubitul ei. 

— În această privință cred că mă pot angaja să dau garanţii. Fuga 
prinţesei se poate împiedica și se va împiedica negreșit, dacă aceasta e 
dorinţa Majestății Voastre. 

— Apoi, tocmai aceasta e dorința mea, zise Alexandru al II-lea, și de 
aceea îţi cer, domnule prefect, să supraveghezi îndeaproape pe nepoata 
mea. Te fac răspunzător de orice pas nesocotit al prințesei. 

Aşinov se înclină, zicând: 

— Majestatea Voastră se poate bizui pe mine. 

— Cunoșşti vreo persoană căreia i s-ar putea încredința sarcina de a 
spiona pe nepoata mea? continuă Ţarul. 

După ce se gândi puţin, Așinov răspunse: 

— Aici nu poate fi vorba de persoane de care mă folosesc de obicei 
pentru asemenea cazuri. Dimpotrivă, trebuie să fie un om din cercurile 
Curţii pe care să-l atașăm pe lângă prinţesă. Cel mai bun lucru ar fi să 
găsim o femeie care să se hotărască pentru acest serviciu. 

— Mă tem că nu se va găsi, zise împăratul, fiindcă doamnele care se 
întâlnesc cu prinţesa Vera fac parte din lumea bună. 


Un zâmbet diabolic flutură pe buzele lui Așinov. 

— Majestate, zise el, credeţi oare, că numai oamenii săraci pot fi 
cumpăraţi? Spionii mei trebuie căutați nu în clasele de jos, ci în cercurile 
înalte, şi mulţi dintre cei ce se întâlnesc chiar cu Majestatea Voastră 
primesc o leafă fixă de la poliția secretă. 

— E, oare, cu putință? zise Ţarul. Dar e mai bine așa, fiindcă oamenii 
ăştia sunt mai demni de încredere, nevoind să-și primejduiască situaţia și 
să se compromită. 

— Majestate, continuă prefectul de poliție, cred că am și găsit o 
persoană potrivită pentru supravegherea prinţesei. 

— Cine, anume? 

— Contesa Pavlovna Serbovici. 

O exclamaţie de uimire scăpă de pe buzele Țarului. 

—  Aşinov, vorbeşti serios? zise el. Gândeşte-te, tânăra contesă e 
frumoasă, bogată, independentă; cum să consimtă ea să facă slujba de 
spion? 

— Întâi se încearcă cu bani, zise Așinov, şi dacă încercarea aceasta nu 
izbutește, dacă persoana rămâne nesimţitoare la sunetul aurului, se 
atinge o altă coardă. Nu mi-aţi spus încă numele aceluia care a cucerit 
inima prinţesei Vera, dar nici nu e nevoie, fiindcă-l cunosc. 

— Nu e adevărat, Așinov, te lauzi numai. 

— Majestatea voastră se poate convinge imediat dacă mă laud. 
Personajul în chestiune n-o fi cumva chiar aghiotantul marelui duce, 
locotenentul Vladimir Raşinski? 

Surprins, Țarul se uită la Aşinov și zise: 

— Nu cumva eşti înţeles cu Satana, sau ai ghicit? 

— Majestate, amintiți-vă că am fost și eu printre oaspeţii marelui duce, 
la serbarea care a avut loc în grădina Alteţei Sale.. 

— Negreșit, negreșit. 

— Ei bine, am observat totul cu atenţie şi am văzut că în timp ce 
Majestatea Voastră remitea prinţesei salba de perle moștenită de la 
neuitata împărăteasă Ecaterina, privirile nepoatei voastre erau 
îndreptate asupra unui tânăr ofiţer care stătea rezemat de un arbore la 
câțiva paşi depărtare. Am bănuit imediat că la mijloc trebuie să fie ceva 
neobișnuit, de vreme ce într-un moment atât de solemn atenţia prinţesei 
era îndreptată spre tânăr. 

Și, precum vedeţi, nu m-am înşelat deloc. Vladimir Rașinski este 
favoritul fiicei marelui duce. 

— Nu, nu te-ai înşelat, Așinov. Și, ca să fiu sincer, trebuie să-ţi 
mărturisesc că nepoata mea n-a avut gust prost. Tânărul ofițer are în el 
ceva care lasă să se întrevadă că e un om de viitor. E un bărbat frumos, un 
oştean viteaz și cavaler în adevăratul înţeles al cuvântului. Curajul cu care 
s-a aruncat înaintea cailor înnebuniţi, salvând astfel viaţa fratelui meu, e 
demn de toată lauda. Dar ia spune-mi, cunoşti vreun amănunt despre el, 
care să poată fi interpretat în defavoarea sa? 

— Absolut nimic. 

— Face parte din pătura cea mai aristocratică a țării? continuă Țarul. 

— Nicidecum, Majestate. Mai mult, chiar: mama lui a lucrat până mai 
deunăzi la banca „Jefferson et. Co.”; de câtva timp, însă, şi-a părăsit slujba 
şi a plecat din Petersburg, spre a nu dăuna carierei militare a fiului ei. 

— Tatăl lui mai trăiește? 

— În privinţa acestuia n-am putut să aflu nimic, răspunse prefectul. Se 
pare, însă, că mama tânărului s-a despărțit de soţul ei. Să pun să fie 
supravegheat și Rașinski, Majestate? 

— Da, ar fi bine; ar trebui să cunoaștem fiecare pas ce-l face. Dar, la 
urma urmei, n-am ce să mă tem din partea lui; mai mult mă preocupă 
visurile romantice ale nepoatei mele. Așadar, fii cu ochii în patru, Aşinov, 
şi anunță-mă imediat ce observi ceva suspect. 

— Am înţeles, Majestate. Și, acum încă o întrebare: Alteța Sa marele 
duce Constantin poate să știe că fiica lui a fost pusă sub supraveghere 
polițienească? 

Țarul clătină capul, cu hotărâre. 

— Pentru nimic în lume! L-aş îndurera nespus. Vreau, chiar, ca în afară 
de persoanele direct amestecate în afacere, nimeni să nu ştie ceva despre 
această chestiune. Şi, cu asta, am terminat, Așinov. 

Prefectul poliţiei din Petersburg făcu o plecăciune adâncă și voi să se 
retragă, dar când ajunse la ușă, Țarul îl chemă înapoi. 

— Cum stăm cu nihiliştii? îl întrebă Alexandru al II-lea. 

— Bine, Majestate. Nu s-a mai produs nicio schimbare; parcă ar fi 
murit până la unul. 

— Aşinov, mă bucur că ai izbutit să ajungi la acest rezultat, zise Țarul, 
aruncându-i o privire binevoitoare. Pe timpul predecesorului dumitale, 
Kardoff, nihilismul a propășit; caută, deci, să stârpeşti cu totul această 
buruiană veninoasă. 

— Asta va fi cea mai mare grijă a mea. Și apoi, nici n-avem dece să ne 
temem, căci nihiliştii au rămas fără conducător. Mihail Bakunin, șeful lor 

- căruia nu i se poate tăgădui că era un om plin de însușiri - a dispărut. 
De patru ani urmele lui s-au șters cu totul şi nu mi-a fost cu putinţă să 
aflu nici cel mai mic amănunt cu privire la el. 

— Crezi că mai e în capitală? 

— Cum ar fi cu putinţă, Majestate? Știu tot ce se petrece în oraş și, dacă 
Bakunin s-ar aţine pe aici, aş fi fost demult înștiințat de unul dintre 
agenţii mei. Nu, probabil că a părăsit Rusia și s-a stabilit în străinătate. 
Terenul începuse să i se clatine sub picioare, ticălosul ştia că nu mai are 
de-a face cu un om ca Ivan Kardoff, ci cu un bărbat care jertfește totul 
pentru a pune la adăpost pe stăpânul său de primejdia nihilistă. Prietenul 
şi complicele său, Pahlen, a dispărut și el de mult timp. De abia acum doi 
ani am primit o scrisoare din New York, prin care mi se aduce la 
cunoştinţă că ar fi existând în America un om care corespunde 
semnalmentelor trimise agenţilor mei. 

— Un om bogat? întrebă împăratul. 

— Atât de bogat, încât în America de Sud e numit „regele drumurilor 
de fier”; e rus de origine și, cu toate că și-a luat un nume englezesc, cred 
că pot afirma cu siguranță că e vorba despre Hugo de Pahlen. 

— Dacă trăieşte în America de Sud, atunci nu mai poate constitui nicio 
primejdie pentru noi, zise Ţarul. N-aş împiedica pe niciun nihilist să 
emigreze în America cu tot ceea ce îi aparţine. 

— Al treilea fruntaş, continuă Așinov, cu expunerea sa, fostul consilier 
de stat Boianovski, care a izbutit să evadeze din Siberia, dând dovadă de o 
îndrăzneală fără seamăn, şi a apărut apoi aici, luând parte - după cum 
suntem informaţi - la atentatul pus la cale în Palatul Imperial, a dispărut 
de asemenea, și nimic nu ne îndrituiește să credem că s-ar mai afla în 
capitală. 

— Să sperăm că a murit, zise Țarul. Acest om mi-a produs o groaznică 
dezamăgire, întocmai ca și generalul Knudson, care zace acum în pământ. 
Pe amândoi i-am copleșit de onoruri; unul a fost numit consilier de stat, 
iar celălalt a ajuns cel mai mare general al meu și, totuși, ei au trecut în 
rândurile nihiliştilor, devenind vrăjmaşii mei. Dar să nu vorbim rău 
despre morți, să-i lăsăm să se odihnească, Așinov. Și, acum, vreau să 
rămân singur. 

Aşinov se înclină în tăcere, apoi ieși și părăsi Palatul. 

Înaintea portalului se opri nehotărât, neştiind încotro să se îndrepte. 

În cele din urmă, opri o trăsură și porunci birjarului să-l ducă acasă. 

Cum ajunse în locuinţa sa, Așinov se retrase în dormitor, unde se afla 


un dulap în perete, a cărui uşă era acoperită cu tapete, astfel că această 
nişă nu putea fi descoperită. 

Prefectul scotoci în conţinutul dulapului, care era plin de haine. 

Cu toate că Așinov era în fruntea poliţiei din Petersburg și nu prea era 
nevoit să se furişeze deghizat prin locurile dubioase, în căutarea 
criminalilor, totuşi atunci când era vorba de un caz mai însemnat, se 
folosea de diferite travestiri în care devenise foarte îndemânatic. 

Alese dintre costumele sale un caftan turcesc și un turban. Apoi își 
puse o perucă și - cu o dibăcie care ar fi făcut cinste celui mai mare artist 
- îşi lipi o barbă lungă. În cele din urmă, îşi vopsi faţa cu un lichid care 
dădea pielii o culoare brună, cum au cei de la sud. 

Prefectul luă la subsuoară o lădiţă cu diferite giuvaericale și părăsi 
locuinţa pe scara de serviciu. 

Avea cu totul înfățișarea unuia dintre acei negustori care veneau cu 
sutele din Turcia, ca să-și desfacă marfa în oraşele rusești. 

Astfel travestit, se îndreptă spre palatul marelui duce. 

Când ajunse înaintea porţii, santinelele îl opriră: 

— Hei, aici nu se poate intra, turcule, n-avem nevoie de oameni de 
teapa ta! 

— Dar am de îndeplinit o misiune însemnată, răspunse el, 
schimbându-și vocea. Trebuie să vorbesc cu contesa Pavlovna Serbovici, 
domnişoara de onoarea Alteţei Sale prințesa Vera. 

— la ascultă, asta nu-ți folosește la nimic. N-avem voie să te lăsăm 
înăuntru, zise soldatul, cu hotărâre. 

Aşinov se apropie de el. Vâri mâna sub caftan şi scoase o hârtie mică, 
pe care o arată santinelei. Imediat, acesta îl lăsă să treacă. 

Ceilalţi soldați se uitară plini de uimire la turcul care se strecură 
printre ei zâmbind şi intră în Palat. 

Aici, lacheii încercară să-l oprească; dar, de astă dată, Așinov nu mai 
arătă permisul, ci spuse că trebuie să vorbească neapărat contesei 
Serbovici. 

— Am fost chemat, zise el. Sunt sigur că mă va primi. 

În cele din urmă izbuti să ajungă înaintea budoarului contesei 
Pavlovna Serbovici. Camerista acesteia îi ieși în întâmpinare. Așinov 
aruncă o privire în jurul său, apoi îi șopti: 

— Spune domnișoarei că trebuie să-i vorbesc neapărat. E vorba de o 
persoană care o interesează în cel mai înalt grad. 

Camerista dispăru în încăpere; se întoarse, însă, după câteva clipe, 

zicându-i că stăpâna ei vrea să ştie despre cine anume, e vorba. 

— Spune-i că vom discuta despre locotenentul Vladimir Rașinski, zise 
Aşinov,trecându-și mâna prin barba-i falsă. 

De astă dată, răspunsul fu favorabil. 

Falsul negustor fu introdus într-o încăpere elegantă; după câteva clipe 
uşa se deschise şi contesa Pavlovna Serbovici se ivi în prag, îmbrăcată 
într-un capot minunat. 

— Ei drace, dar știi că-i frumoasă! își zise Așinov. Asta ar fi o unealtă 
admirabilă pentru poliţia secretă a Țarului... Căci, cine e atât de familiar la 
curtea împăratului și, pe deasupra, așa de frumoasă, nu se poate să nu 
ştie tot ce se petrece acolo. 

Turcul se înclină adânc, încrucișându-şi braţele pe piept. 

Contesa îl privi nedumerită. 

— Ce vrei de la mine? întrebă ea. 

— Alah să vă aibă în sfânta sa pază! răspunse negustorul, cu voce 
nazală. 

— Vii din partea locotenentului Rașinski? continuă ea. 

— Nu, zise prefectul, ci din pricina lui. 

— Ce să însemne asta? făcu contesa, mirată. Nu știu ce vrei să crezi... 

Aşinov îşi îndreptă spatele și se apropie de ea. 

— Nu sunt ceea ce par, șopti prefectul. Caftanul acesta murdar, barba 
asta lungă, nu sunt decât o travestire care mi-a îngăduit să mă apropii de 
dumneavoastră neobservat. Aveţi, vă rog, bunătatea, să Încuiați ușa și voi 
apărea în adevărata mea înfățișare. 

Contesa șovăi câteva clipe, nehotărâtă; dar, în cele din urmă se 
îndreptă spre ușă şi o zăvori. 

Dintr-o singură mișcare, Așinov își smulse barba. 

Tânăra scoase un țipăt ușor. 

— Nu mă Înşel, oare? strigă ea, apoi. Domnul Așinov, prefectul poliţiei 
din Petersburg se află înaintea mea? 

— Am avut de multe ori plăcerea să vă întâlnesc în societate, începu el 
curtenitor, şi mă bucur că am prilejul să reinnoiesc cunoștința noastră. 
Însă, acum, vin în interes de serviciu. 

Contesa Pavlovna Serbovici păli. 

— Fiţi liniştită, domnişoară, continuă prefectul, n-aveţi niciun motiv să 
vă temeți... 

— Dar nu mă ştiu vinovată cu nimic, replică tânăra, silindu-se să 
zâmbească. 

— Singura vină ce vi s-ar putea imputa, ar fi că aţi zăpăcit inimile 
tuturor tinerilor, zise prefectul, galant. 

Frumoasa contesă făcu un gest de împotrivire. 

— Nu, nu, domnule prefect, vă Înșelaţi. N-am nicio înrâurire asupra 
bărbaţilor... 

— Poate că numai asupra unora n-aveţi nicio înrâurire... 

— Dar, să revenim la ceea ce v-a adus aici, îl întrerupse contesa. 
Spuneaţi că e ceva în legătură cu locotenentul Raşinski? Ce anume? 

— Că iubeşte o tânără care e una dintre prietenele dumneavoastră cele 
mai intime. 

— Asta nu-i ceva nou, replică ea. Rașinski iubește pe prințesa Vera, o 
ştiu... 

Dar în aceeași clipă, contesa regretă imprudenţa făptuită. Cunoştea 
prea bine pe Așinov, pentru a-și da seama că acesta va exploata în folosul 
său orice amănunt și ar putea, chiar, să denunțe Țarului dragostea ce lega 
pe cei doi tineri. 

Totuși, se mai linişti, când prefectul îi zise, cu sânge rece: 

— Asta mi-a spus-o însuși Țarul; dumneata nu ești prima care îmi 
dezvălui acest fapt. 

— V-a spus-o Țarul? repetă contesa. Atunci Vera e trădată. Unchiul ei 
ştie... 

— Împăratul ştie totul, confirmă prefectul. 

— Şi e mâniat pe dânsa? 

— O iubeşte prea mult pentru a fi mâniat pe ea; însă ar vrea s-o 
ferească de urmările neplăcute pe care această dragoste le poate avea. 
Prinţesa Vera e o fire romantică, în stare de orice; te pomeneşti că într-o 
bună zi se lasă lămurită de diavolul ăla de Rașinski și atunci, cine știe ce 
se mai poate întâmpla?... 

— Şi ce vreţi de la mine? De ce-mi povestiți toate astea, domnule 
prefect? 

— Pentru că alegerea Majestății Sale a căzut asupra dumitale. 

— Asupra mea? M-a ales Ţarul? Dar ce pot să fac eu, oare? 

— Trebuie s-o supravegheați, zise Așinov, şovăind. Nu, să nu mă- 
nţelegeţi greşit, adăugă el, văzând că contesa se dăduse cu un pas înapoi, 
luând o atitudine mândră, impunătoare. Nu trebuie să faceţi serviciul de 
spioană, ci să ne țineți, doar, la curent cu purtarea prinţesei. 

— Şi cui să aduc aceste informaţii? întrebă contesa. 

— Cui altuia decât mie, căruia i-a fost încredințată această chestiune? 


— Ce anume să vă aduc la cunoștință? 

— Mă veţi înştiinţa, de îndată ce prinţesa se va întâlni cu Rașinski. De 
asemenea, va trebui să-mi spuneţi, tot ce și-au vorbit. Afară de asta, îmi 
veți comunica tot ce fiica marelui duce vă va destăinui cu privire la iubitul 
ei. Mai cu seamă ne interesează dacă prințesa primește sau trimite 
scrisori ce au vreo legătură cu Rașinski... 

Un râs batjocoritor îl întrerupse. Așinov se retrase câțiva pași, privind 
spre contesa care stătea mândră, înaintea lui. 

— ŞI, asta nu se numește spionaj? zise Pavlovna Serbovici. Să ascult la 
ușă când prinţesa e împreună cu Rașşinski, să deschid scrisori care sunt 
adresate prietenei mele, să trag cu urechea la tot ce se vorbește, să 
denunţ tot ce văd și aud... și, desigur, că pentru toate acestea voi fi 
plătită... 

— Negreșit, dacă doriţi, contesă, se grăbi să răspundă Așinov. 

— Domnule, nu uitaţi că vorbiți cu contesa Serbovici! zise ea, 
străpungându-l cu privirea. 

Prefectul îşi dădu seama că împinsese lucrurile prea departe. 

— N-am avut intenţia să vă jignesc, domnişoară... Și apoi, nu lucrez în 
numele meu, ci în acel al Majestății Sale. Ţarul se bizuie pe 
dumneavoastră și nu i-ar părea tocmai bine, auzind că i-ai pricinuit o 
dezamăgire. 

— E cu neputinţă ca Majestatea Sa să-mi ceară să mă înjosesc până 
într-atâta încât să îndeplinesc funcţia de spioană. Resping cu indignare 
această propunere şi voi şti să trag consecinţele refuzului meu. 

— Îmi îngădui să vă atrag atenţia asupra acestor consecinţe, zise 
Aşinov, cu un ton respectuos. Ştiţi că Alexandru al II-lea e un împărat bun 
şi înţelept, dar că nimicește fără milă orice piedică i se pune în cale. 

Prefectul se apropie de tânăra fată și-i şopti: 

— În curând va porni spre Siberia un convoi de condamnaţi, cu 
destinaţia Krasnoiarsk. Ar fi foarte dureros pentru mine dacă ar trebui să 
văd, printre criminali, o tânără fată, pe care, de altminteri am respectat-o 
foarte mult. 

Contesa îngălbeni, dar răspunse fără să tremure: 

— Nici ameninţarea dumneavoastră nu vă foloseşte la ceva, şi în zadar 
încercaţi să-mi oferiţi bani pentru asemenea servicii. N-am să destăinui 
Verei nimic din ceea ce am vorbit noi acum, dar nici n-am s-o 
supraveghez. 

— Ferice de prinţesa Vera că are o asemenea prietenă... 


— Da, îi sunt devotată din tot sufletul și o iubesc ca pe o soră. 

Aşinov plecă încet capul pe piept; gânduri sinistre îi frământau mintea. 
Trebuia să câştige, cu orice preţ, pe contesă de partea lui. Ea era persoana 
cea mai indicată pentru scopul ce-l urmărea prefectul. 

— O iubiţi ca pe o soră, zise Așinov, după o scurtă pauză, dar sunteţi, 
oare, sigură că prințesa merită această iubire a dumitale, acest 
devotament? 

— Desigur că merită, răspunse tânăra, prinţesa e bună și prietenoasă, 
cu toată lumea; oricine o cunoaște o iubește. 

— Şi dacă v-aș dovedi că ea nici nu știe, măcar, să preţuiască dragostea 
ce-i purtați? 

— Aş zice că minţiţi. 

Aşinov tresări, ca și cum aceste cuvinte l-ar fi atins în mod foarte 
dureros. 

— Contesă, zise el, asta n-am meritat-o! Însă ca să vă dovedesc că vă 
sunt un adevărat prieten, vă voi preveni. Prințesa nesocotește prietenia 
dumneavoastră, își bate joc de dumneavoastră și, mai ales, râde de 
slăbiciunea pe care o aveţi... 

Pavlovna tresări, ca zguduită de un curent electric. 

— Îşi bate joc de slăbiciunea mea? strigă ea. Nu, asta nu-i adevărat, nu 
poate fi adevărat! 

— Ei bine, vă voi arăta negru pe alb. 

— Cum, aveţi vreo dovadă scrisă? 

— Sunt în posesia unei scrisori foarte însemnate. 

— Şi cui îi e adresată? 

— Desigur că lui Vladimir Rașinski, iubitul prinţesei. 

— lubitul prințesei? repetă contesa, apăsându-și mâinile pe pieptu-i 
care tresălta cu putere. Îi scrie ceva despre mine? Dar nici nu trebuie să 
mi-o spuneţi; pot să-mi închipui doar, continuă ea, îndurerată. M-am 
înjosit până acolo, încât să-i mărturisesc că sunt îndrăgostită de el, am 
fost atât de proastă să-i cerșesc dragostea și, probabil, că aceasta a 
destăinuit-o prinţesei. Și acum ei își bat joc de mine, de slăbiciunea mea - 
căci e într-adevăr o slăbiciune şi mă căiesc acum... 

În ochii lui Aşinov sclipi o satisfacţie diabolică. 

Contesa Pavlovna Serbovici căzuse într-o cursă din care nu mai putea 
să iasă. 

— Deoarece aţi mărturisit-o dumneavoastră înșşivă, continuă diavolul 
cu chip de om, nu mai trebuie să mai revin eu asupra acestui subiect 

neplăcut. Aţi dăruit prietenia şi încrederea dumneavoastră unei ființe 
care nu le merită. Dacă prinţesa ar fi într-adevăr acel suflet nobil, cum aţi 
considerat-o până acum, ea nu şi-ar bate joc de o dragoste neîmpărtășită. 

— Nu, nu trebuia să-și bată joc de dragostea mea nefericită, exclamă 
contesa Pavlovna, cu glas tremurător. Nu mă mai pot stăpâni; iertaţi-mă 
că nu pun frâu simțămintelor mele. O, dragostea mea a fost călcată în 
picioare, căci în loc să fiu compătimită, au găsit de cuviinţă să-și bată joc 
de mine. Îl iubeam şi am fost atât de nesocotită, încât să-i mărturisesc 
dragostea; el, însă, m-a respins fără îndurare și în loc să treacă totul sub 
tăcere, s-a dus să se fălească iubitei sale. Și prinţesa Vera a luat în bătaie 
de joc dragostea mea... O cunosc doar, știe să batjocorească. Sunteţi, într- 
adevăr, în posesia unei scrisori? 

Aceste cuvinte fuseseră rostite pe un alt ton. Contesa nu mai era 
înduioşată; în ochii ei nu mai luceau lacrimi; glasul ei exprima o hotărâre 
neclintită. 

— Da, sunt în posesia unei asemenea scrisori, răspunse Așinov, cu 
îndrăzneală, deși știa că spusese o minciună sfruntată. 

— Şi aţi putea să mi-o arătați şi mie? 

— Desigur, zise prefectul, dar trebuie să-mi făgăduiţi că veți păstra o 
tăcere desăvârșită. 

— Fără îndoială că aveţi doar o copie? zise contesa, neîncrezătoare. 

— Nu. Vă voi aduce originalul, răspunse Așinov. 

— Da, originalul, repetă ea. Și după ce o voi fi văzut, hotărârea mea va 
fi luată. 

— Ce hotărâre? făcu prefectul. 

— Să fac ceea ce mi-aţi cerut adineauri, continuă contesa. Dacă ea a 
fost în stare să se poarte astfel cu mine, atunci nu mai sunt obligată să-mi 
respect jurământul de prietenie. Ea m-a trădat, prin urmare sunt în 
dreptul meu să fac la fel. 

— Da, aveţi dreptate! o încurajă Așinov. Acum aveţi cel mai bun prilej 
să vă răzbunaţi. Și nu numai că veţi împiedica pe prinţesa Vera să-și 
ajungă idealul ei, ci în același timp veţi face un mare serviciu Țarului, un 
serviciu pentru care vă va răsplăti cu adevărat împărătește. 

— Nu-mi vorbiţi de răsplată; ceea ce fac e numai din răzbunare - banii 
n-au nicio valoare. Când pot să văd scrisoarea? 

— Mâine, pe vremea asta. 

— Să vă aştept? 

— Fireşte, numai să daţi ordin ca bătrânul turc să fie lăsat imediat 

înăuntru. 

— Bine, n-aveţi nicio grijă. 

— Aşadar, ne vom vedea mâine, puteţi fi liniştită. Dar până atunci, 
tăcere absolută. Orice vorbă scăpată va avea urmări grave. 

— Majestatea Sa se poate bizui pe mine, zise contesa, cu glas sinistru. 
Și după ce voi fi văzut scrisoarea, va avea loc o îngropăciune... 

— Cum, nu cumva vă gândiţi la sinucidere? întrebă Aşinov. 

— Departe de mine acest gând, răspunse ea. Nu fac parte dintre acei 
oameni care renunţă la viaţă, din pricina unei mâhniri... Nu, mâine voi 
înmormânta dragostea ce am purtat-o prinţesei. 

— Şi eu am să arunc trei lopeţi de pământ în groapă, adăugă prefectul, 
zâmbind. 

Apoi își lipi la loc barba falsă, îşi aranjă turbanul şi rugă pe tânăra 
contesă să descuie ușa. 

— Dacă cumva camerista dumneavoastră a ascultat la ușă, tot n-avem 
de ce ne teme, căci am vorbit destul de încet, zise el. Totuși se va mira că 
am rămas atâta timp împreună; de aceea, n-ar fi rău să-i spuneţi că doriţi 
să cumpăraţi o bijuterie de preţ: în acest caz nu veţi da loc la bănuieli. 

— Fiţi liniştit, răspunse ea, voi ști eu să găsesc un pretext oarecare. 

Aşinov se înclină adânc, apoi se furișă în coridor. 

După puţin timp ajunse la locuinţa sa, unde își lepădă caftanul, barba 
falsă şi peruca; apoi se îmbrăcă în hainele sale obişnuite. 

Prefectul străbătu un șir de camere, până ajunse la uşa unei odăiţe, pe 
care o deschise. 

La o masă mare de lemn, plină de hârtii, şedea un om după a cărui 
înfăţişare se putea cunoaște că trăiește în mizerie. 

Văzând pe prefect, omul se ridică de la locul său. 

— Ce ai acum în lucru, Gruşkin? întrebă șeful poliţiei din Petersburg. 

Cel care răspundea la acest nume luă de pe masă un document, pe care 
i-l întinse prefectului. 

— Lucram, tocmai, la scrisoarea compromiţătoare, necesară în 
procesul complotului din Moscova. 

— Aha, făcu Așinov, eu și uitasem de asta! Da, trebuie să faci 
scrisoarea, ca vinovăția acuzatului să fie neîndoielnică. Nădăjduieşti că 
vei izbuti să imiți perfect scrierea? 

—  Încredințaţi-vă dacă există vreo deosebire, răspunse Grușkin, 
secretarul lui Așinov. 

Acesta se apropie de masă și compară două scrisori pe care 

funcţionarul său i le pusese înainte. 

— Care dintre ele e cea autentică? întrebă prefectul, după câteva 
minute, în timpul cărora se străduise în zadar să găsească vreo deosebire 
între cele două scrisori. 

— Acum, după ce am făcut copia, n-aş putea să le disting nici eu. Dacă 
în scrisoarea falsificată nu s-ar găsi un cuvânt, care va nenoroci pe acuzat, 
şi care nu se află în scrisoarea originală. 

— Sunt mulțumit de dumneata, Grușkin, zise prefectul. 

— O, sunteţi prea bun, Excelenţă! răspunse secretarul. Dar... cu acest 
prilej îmi iau libertatea și vă rog să-mi măriţi leafa... 

— Cât primeşti pe lună? 

— Treizeci de ruble... M-aş mulțumi şi cu atâta, continuă Gruşkin, dar 
săptămâna asta s-a produs un eveniment în familia mea. Nevastă-mea a 
născut un băiat, astfel că acum suntem șapte guri și, desigur, că Excelența 
Voastră va înţelege că treizeci de ruble... 

— E de ajuns, dacă știi cum să le împarţi, îl întrerupse Așinov, cu 
asprime. Însă, ca să-ți dai seama că mă interesez de situația dumitale, îți 
voi mări leafa cu cinci ruble. 

— Ce mărinimie, exclamă secretarul. Cum să vă mulțumesc? 

— Ai cel mai bun prilej să-ți arăţi recunoştinţa, continuă prefectul. Va 
trebui să imiţi o scriere femeiască, Gruşkin. Dar s-o imiţi atât de bine, 
încât să nu fie nicio îndoială. 

— Voi face tot ce-mi va sta în putinţă, Excelenţă. 

— Peste o oră ţi se vor aduce niște scrisori ale prințesei Vera. Trebuie 
să aşterni, cu aceeași scriere, următoarele... 

— Doriţi să-mi dictaţi? 

— la tocul și fii atent. 

Aşinov începu să dicteze, în timp ce se plimba prin cameră. 

Secretarul scria fără întrerupere; pe chipul său nu se vedea nicio 
schimbare, ca şi cum nici n-ar fi înţeles, măcar, ceea ce i se dicta. 

După ce isprăvi, prefectul se apropie de masă și citi scrisoarea. 

— Şi acum, zise el, mă duc să-ți aduc documentele trebuitoare, ca să-ți 
poţi împlini însărcinarea. 

Dar bagă de seamă, mă bizui pe dibăcia dumitale... 

— Puteţi fi fără grijă, Excelenţă, răspunse secretarul. 

Prefectul poliției din Petersburg se retrase. 

Seara, când Grușkin îi înmână scrisoarea falsificată, Așinov nu ştia cum 
să mai laude arta funcţionarului său. 

— Poţi să juri că această scrisoare a fost scrisă de prinţesa Vera, 
exclamă el. Sunt mulţumit de dumneata Grușkin. Ţine, du-te și cheltuiește 
astă-seară. 

Zicând acestea, înmână secretarului său o monedă de cinci ruble. 

Acesta mulțumi și se retrase. 

— Gruşkin ăsta e o perlă! îşi zise Aşinov, frecându-și mâinile de 
bucurie. Dacă ar ști el cât merită serviciile sale, n-ar lucra la mine cu o 
leafă atât de mică; dar îl şi am în mână cu ceva, ca pe toate uneltele mele, 
de altfel. Contesa va lua drept autentică scrisoarea asta și atunci, am 
câștigat partida. Dar, să nu mai zăbovim! La lucru! 

Aşinov se travesti din nou şi, sub înfăţişarea unui bătrân negustor turc, 
ajunse la palatul marelui duce Constantin. 

De astă dată izbuti să fie primit imediat. 

— Aţi venit mai devreme decât mă aşteptam, zise contesa. 

Aşinov se înclină. 

— V-am adus scrisorica, începu el, dar înainte de a v-o înmâna, mă 
simt dator să vă rog să vă păstraţi sângele rece. De pe acum ochii 
dumneavoastră aruncă fulgere de mânie, iar în colțul buzelor se poate citi 
o hotărâre sinistră... Ce se va mai întâmpla, oare după ce veţi fi luat 
cunoștință de conţinutul scrisorii? 

— Este atât de jignitoare pentru mine? întrebă Pavlovna. 

— Nu îndrăznesc să mă pronunt, răspunse prefectul poliţiei. Dar, iat-o, 
citiți-o... 

Zicând acestea, întinse tinerei contese scrisoarea. 

Dar, de abia parcurse primele rânduri şi frumoasa fată scoase un țipăt, 
aruncă scrisoarea şi începu s-o calce cu picioarele. 

— E groaznic, strigă ea, e o ticăloşie... 

— Nu vă spuneam eu? o întrerupse Așinov. Este asta demn de o 
prinţesă, de o prietenă adevărată? 

Contesa Pavlovna Serbovici izbucni în plâns. 

— Şi eu, care am iubit-o atâta... îngână ea. O adoram ca pe o soră, era 
tot ce aveam mai scump pe lume... Dacă acest Raşinski nu ne-ar fi ieșit în 
cale, nu s-ar fi ivit nicio dezbinare între mine şi prinţesa Vera. Dar nu, nu, 
continuă ea, încleștând pumnii, simțămintele ce reies din această 
scrisoare, tot m-ar fi silit să mă despart de ea. Mai curând sau mai târziu, 
Vera tot s-ar fi dat de gol. Trebuie s-o mai citesc o dată, ca să-mi 
întipăresc bine cuvintele și să mi le pot repeta, dacă m-aș căi vreodată că 
m-am răzbunat împotriva fostei mele prietene. 


Ea ridică scrisoarea și citi cu glas tremurător: 


„Și astăzi Îmi vine încă să râd, dragă Vladimir, când mă gândesc la cele 
ce mi-ai povestit despre Pavlovna. 

Așadar, ţi-a făcut o declaraţie în toată regula, după ce te-a condus în 
chioșc? 

Dar scumpul meu Vladimir a rezistat privirilor înflăcărate ale 
frumoasei contese. 

Îți mulțumesc, iubitule, şi-ţi voi arăta recunoştinţa mea printr-o 
dragoste nemărginită. 

În ce priveşte pe contesă, deocamdată trebuie s-o mai rabd în preajma 
mea, căci dacă aș concedia-o acum, aș da loc la bănuieli. 

Și apoi, ea se bucură de increderea părinţilor mei şi mă tem că mă va 
trăda dacă aș rupe relaţiile cu dânsa. 

Dar imediat ce-mi va fi cu putinţă, mă voi debarasa de ea și asta nu din 
gelozie, ca s-o îndepărtez de tine, ci fiindcă mă dezgustă orice femeie care 
vrea să impună unui bărbat dragostea ei.” 


Contesa lăsă jos scrisoarea. 

— Am vrut să-i impun dragostea mea? strigă ea. O, ce minciună 
sfruntată! Și, nici nu pot măcar să mă dezvinovăţesc, căci trebuie să tac. 

— În schimb, vă veţi răzbuna, şopti Aşinov. 

— Da, aveţi dreptate, domnule prefect, zise contesa. Voi tăcea, cu toate 
că-mi va fi greu să tăinuiesc ura ce s-a născut în inima mea. 

— Vă veţi obișnui, contesă, murmură prefectul. 

— Ei bine, strigă ea cu hotărâre, vreţi să aflaţi tot ce e în legătură cu 
prinţesa Vera? Voi fi spioana dumneavoastră, domnule Așinov, sunteţi 
mulțumit? 

— Da sunt mulțumit, răspunse prefectul, și vă asigur că nici 
dumneavoastră nu veți regreta. În ce-l priveşte pe Vladimir, vă rog, 
contesă să-l supravegheați cu strășnicie. N-am încredere în acest individ, 
poate că se și gândeşte la vreun mijloc să silească pe marele duce să-și 
dea consimţământul la căsătoria fiicei sale cu un biet locotenent. 

— Există, oare, vreun mijloc? întrebă contesa. Marele duce e un om cu 
voință de fier. 

— Dar înainte de toate e părintele unicei sale fiice și dacă într-o bună 
zi această fiică îi va cădea în genunchi și-i va mărturisi - ah, cum să zic - 
că... a devenit soția lui Vladimir - nu înaintea lui Dumnezeu, fireşte - 

atunci ce ar mai putea să facă marele duce? 

— Asta e o calomnie, zise Pavlovna. Cu toate că o urăsc din toată inima, 
nu cred că Vera ar fi în stare să calce pe căi greșite. Este nevinovăția 
întruchipată și nu există o altă fată care să aibă atâta stăpânire de sine. Și 
acum, vă rog să-mi spuneţi în ce mod să vă transmit informaţiile mele. 

— Veţi aşterne pe hârtie tot ce veţi vedea și auzi, veţi împături 
scrisoarea și apoi o veţi pune într-un plic sigilat. 

— Şi dacă vom fi descoperiţi? În acest caz, suntem pierduţi amândoi, 
domnule prefect, căci mânia marelui duce n-ar mai cunoaşte margini, 
dacă ar afla că fiica lui e supravegheată. 

— Nu vă găsiţi în siguranţă aici? zise Așinov. S-ar putea să vi se 
deschidă scrisorile? 

— Până acum nu mi s-a întâmplat așa ceva, răspunse contesa. Dar nu 
trebuie să uităm că trăiesc la Curtea Țarului, unde totul e cu putință. 

— Bine, în acest caz, vă voi face altă propunere, replică Așinov. 
Trebuie să luăm astfel de măsuri ca scrisorile noastre să nu poată fi citite, 
chiar dacă ar cădea în mâini străine. 

Zicând acestea, deschise lădița pe care o avea la el - și care trebuia să 
conțină mărfurile presupusului negustor - și scoase dintr-însa o sticluță 
plină cu un lichid incolor. 

— Vă veţi folosi de aceasta în loc de cerneală, zise el. 

Contesa îl privi nedumerită. 

— Dar cum voi putea să scriu cu acest lichid? 

— N-aveţi decât să înmuiaţi în această licoare o peniță curată și să 
procedaţi întocmai ca și când ar fi vorba de o cerneală obișnuită. Literele 
se întipăresc pe hârtie şi nu apar decât atunci când scrisoarea e ţinută 
deasupra unei flăcări. În acest chip, chiar dacă biletul nu ajunge la 
destinaţie, nimeni nu va putea să-l citească. 

— Vă mulțumesc, zise contesa. Așadar, mă voi folosi de această 
cerneală fermecată. 

— Ne-am înţeles deci, contesă, zise Așinov, pregătindu-se să plece. 
Dar, încă ceva... Dacă vă găsiţi vreodată într-un impas, și poliţia secretă a 
Țarului v-ar putea fi de folos, puteţi să aveţi toată încrederea în mine, căci 
eu ştiu să vin în ajutorul acelora care nu mi-au refuzat concursul lor. De 
asemenea, voi aduce la cunoștința Majestății Sale hotărârea 
dumneavoastră. 

— Desigur că Ţarul mă va dispreţui, zise contesa, dar vă rog să-i 
atrageţi atenția că nu m-am lăsat cumpărată cu bani, ci e vorba de 

răzbunarea unei femei jignite. Poate că Țarul a avut și el asemenea 
experienţe în viaţa sa. Și atunci, mă va înţelege. 

— Vă va înţelege, nu încape îndoială, o asigură Așinov. 

Apoi se înclină şi părăsi încăperea. 

Pavlovna rămase cu ochii pironiţi asupra scrisorii falsificate. 

În cele din urmă, luă una dintre scrisorile ce le avea de la prinţesa Vera 
şi comparând scrierea se încredinţă de asemănarea lor. 

Contesa vâri în sân biletul fatal. 

— Aici te voi ține ascuns, își zise ea. Vreau să te am mereu cu mine 
pentru ca durerea să mă aducă la realitate, dacă voi șovăi. Prinţesă, îţi jur 
răzbunare, atât ţie cât și lui Vladimir. 

Apoi își acoperi ochii cu mâinile, murmurând: 

— E greu să te răzbuni Împotriva aceluia pe care îl iubeşti și... simt că 
Vladimir mi-e drag, foarte drag... 


Capitolul 113 - Un musafir neașteptat. 


Iso de Margenta, ambasadorul Argentinei la Petersburg, tocmai 
terminase cina. 

Diplomatul, oferi curtenitor, brațul frumoasei sale soții, Fiorina și o 
conduse în elegantul pavilion din grădină, unde se așezară la o masă 
acoperită cu sidef. 

Ambasadorul îşi aprinse o ţigară, în timp ce Fiorina luă un ziar și se 
adânci în citirea lui. 

Câtva timp, Iso își aţinti, în tăcere, privirile asupra soţiei sale. Apoi 
scutură cenușa ţigării într-o scrumieră în formă de colț și se adresă 
Fiorinei: 

— Ascultă-mă, ştii că nu-mi mai placi deloc în ultimul timp? 

— lată o declarație nu tocmai măgulitoare, replică ea. Cum, așa slută 
m-am făcut, încât nu-ți mai plac? În acest caz, n-are niciun rost să mai 
trăiesc și aş vrea o moarte cât mai grabnică. 

— M-ai înţeles greșit, draga mea, răspunse diplomatul. Eşti și astăzi tot 
atât de frumoasă cum ai fost odinioară, dar de un timp încoace arăţi 
foarte rău. Eşti grozav de palidă, strălucirea ochilor tăi a dispărut; mă tem 
că eşti bolnavă, Fiorina... 

Soția ambasadorului închise ochii și îşi strânse buzele. 

— Nu-mi răspunzi, zise el, luându-i mâna, ești suferindă, spune-mi... 

nu-mi ascunde nimic. 

— Te înşeli, zise Fiorina. Crede-mă, sunt numai cam obosită; până 
mâine îmi trece. 

— Draga mea, nu prea sunt mulţumit de tine zilele astea, continuă 
ambasadorul, fiindcă văd că ai secrete față de mine. De ce te închizi 
adesea zile întregi în budoarul tău și nu te arăţi nici măcar la masă? 

— Fiindcă uneori sufăr de migrenă şi atunci odihna îmi face bine. 

— Dar cel puţin pe mine m-ai putea lăsa înăuntru, căci sunt soţul tău 
doar. 

— Nu, nu, exclamă ea, e mai bine ca bărbatul să nu-și vadă soția când 
aceasta nu se simte bine. Fiecare bărbat ar trebui să-și vadă nevasta, 
numai atunci când ea e sănătoasă și binedispusă, și e în stare să-și facă 
toaleta, ca să pară frumoasă în ochii lui. Dezavantajul cel mare al 
căsătoriei constă tocmai în aceea că soţii trăiesc prea aproape unui de 
altul, încât farmecul dispare şi odată cu el, și dragostea. 

— Însă, noi nu trebuie să ne temem de asta, răspunse Iso, apucându-i 
mâna și ducând-o la buze. Dar ce ai, draga mea? exclamă el în aceeași 
clipă, privind speriat în ochii ei. Mâna ta e rece și umedă. Fiorina, mi se 
pare că ai friguri... 

— Da' de unde? replică ea, retrăgându-și mâna, o să poruncesc să fie 
adusă cafeaua. 

Ea puse în mișcare un clopoțel de argint şi numaidecât apăru un 
servitor căruia-i porunci să li se servească în pavilion cafeaua. 

Acesta se înclină şi se pregăti să se depărteze, dar înainte de a ajunge 
în prag, se întoarse spre ambasador, zicându-i: 

— Excelenţă, de două ore așteaptă în anticameră un om care nu vrea 
să plece, cu toate că am încercat toate mijloacele să-l îndepărtez. 

Iso de Margenta deveni atent. 

— Cum arată? întrebă diplomatul. 

— E un bătrân sărăcăcios, răspunse lacheul. 

Ambasadorul tresări, speriat, apoi strigă: 

— Şi ce vrea omul acesta? De ce ţine cu orice preț să vorbească cu 
mine? 

— Susţine... e, caraghios, abia mă încumet să v-o repet... fără îndoială 
că individul minte, dar susține cu tărie că Excelența Voastră... 

— Ei, spune odată, strigă Iso de Margenta, înfuriat. 

— Necunoscutul susține că Excelența Voastră ar fi nepotul său, pe care 
l-a crescut el. 

Fiorina aruncă soţului ei o privire plină de înţeles. 

— Ce-i de făcut? șopti diplomatul la urechea soţiei sale. 

— Cred că cel mai bun lucru ar fi să-l primim, căci altfel ar putea să 
facă un scandal care să trezească bănuielile slugilor. 

— Dar dacă-l primesc, mă va recunoaște, zise el. 

— Fără îndoială că te-a văzut și te-a recunoscut demult; nu mai încape 
șovăire, trebuie să te răfuiești cu unchiul tău. 

— Ei bine, se adresă Iso servitorului său, introdu pe ciudatul bătrân, 
care fără îndoială că e nebun; vreau să aud ce are să-mi spună. 

Lacheul se retrase, lăsând pe cei doi soți în prada unei mari tulburări. 

— Aşadar, lucrul de care m-am temut atâta s-a întâmplat, exclamă Iso 
de Margenta. Bătrânul mi-a dat de urmă și, desigur, că mă va trăda. Peste 
câteva zile tot Petersburgul va şti că don Iso de Margenta, ambasadorul 
Argentinei, nu e nimeni altul decât nepotul cămătarului și tăinuitorului 
Avram Margolinski. 

— Poate că există vreun mijloc să ne scăpăm de el? zise Fiorina. 

— Atunci, ar trebui să-l ucid... 

— Caută să ne ferim de orice act de violenţă, protestă Fiorina, căci am 
putea să ne primejduim situația. 

— Îi voi oferi bani; nădăjduiesc că se va mulţumi cu câteva ruble, căci 
dacă e într-adevăr un sărăcăcios, aşa cum a spus lacheul, atunci trebuie 
să-i meargă prost. Îi vom arunca acolo ceva bani, şi-i făgăduim că-i vom 
da în fiecare lună aceeași sumă. 

În acea clipă un râs batjocoritor răsună dinspre uşa pavilionului. 

Iso de Margenta și soţia lui priviră înmărmuriţi spre prag, unde se afla 
o făptură ciudată. 

Era un bătrân care purta pe cap o tichie neagră. Trupu-i era acoperit 
cu un caftan zdrenţăros. O barbă zbârlită încadra obrazu-i scofâlcit, 
galben ca ceara; sub sprâncenele sale stufoase luceau doi ochi negri care 
aruncau priviri amenințătoare. 

— Aşadar, tot te-am găsit, zise bătrânul, care nu era nimeni altul decât 
Avram Margolinski. lată-mă, în sfârșit, înaintea prea distinsului meu 
nepot. Dar m-am străduit mult până am izbutit să pătrund în acest palat 
măreț; și, ce-i drept, după înfățișarea mea, nu prea par să fiu unchiul 
ambasadorului Argentinei. 

Iso de Margenta făcu semn servitorului să se îndepărteze. 

Acesta se retrase șovăind, căci ar fi dat orice ca să poată fi martor la 
discuţia dintre stăpânul său și ciudatul bătrân. 

Dar diplomatul nu se mulțumi să vadă pe servitor plecat, ci-l urmă în 
încăperea alăturată și nu se linişti, decât după ce zăvori ușa acesteia. Apoi 
se întoarse, hotărât, în camera unde se găsea musafirul nepoftit. 

— Cevrei de la mine? strigă el. Cine ești? 

— Mă întrebi ce vreau și cine sunt? M-am schimbat, oare, atât de mult 
în ultimii ani, încât nu mai recunoşti pe unchiul tău? Nu face o mutră atât 
de uimită, domnule ambasador! Fie că-ți convine sau nu, eu ştiu cine ești 
şi cum te numeai înainte... Iso de Margenta... da, sună frumos... e un nume 
nobil; dar, Isidor Margolinski e un nume cu care nu poţi fi bine văzut la 
Curte. Ai făcut progrese mari, dragă nepoate, de când nu ne-am văzut... 
Da, ai ajuns un om însemnat... Ambasadorul Argentinei la Petersburg... 
cine ar crede că sub acest titlu se ascunde Isidor Margolinski, care a șezut 
la masa mea şi a mâncat pâinea ce i-o dădeam, fiindcă mi-era milă de el? 
Ei, acum voi avea prilejul să văd dacă faptele bune sunt răsplătite... 
Aminteşte-ţi, nepoate, că te-am hrănit când erai un tânăr sărac; aşadar, 
acum când unchiul tău o duce greu, deschide punga și dă-i ceva bani casă 
poată trăi mai bine... 

— Nu te înţeleg deloc, îl întrerupse Iso de Margenta, vorbeşti mereu de 
un oarecare Isidor Margolinski... sau cum l-o fi chemând... Se pare că te 
înşeli, eu nu sunt acela drept care mă iei. 

— la te uită, nu e acela drept care-l iau! Vrei să aduc martori și să le 
spun: „Priviţi, e acesta nepotul meu, sau nu?”. Pot face asta. 

— Pentru numele lui Dumnezeu, nu împinge lucrurile prea departe, 
șopti Fiorina la urechea soțului ei. Ne ameninţă că va veni cu martori... și 
asta ar fi ceva groaznic! 

— Ei bine, zise ambasadorul așezându-se alene într-un fotoliu, să 
zicem că eu aș fi nepotul dumitale... Spune-mi: ce vrei de la mine? 

— Cred că ţi-am arătat destul de lămurit, răspunse bătrânul, pe chipul 
căruia se zugrăvi o satisfacție nemărginită. Vreau bani, vreau să mă ajuţi 
fiindcă mă găsesc la ananghie... Căci, mi-a mers foarte prost, Isidor, de 
când nu ne-am văzut. Mătușa ta a murit, blestemându-mă pe patul de 
moarte; și blestemul ei s-a împlinit. Am început să mă ocup cu vânzarea 
de imobile, căci voiam să fac afaceri cinstite, dar n-am avut noroc. În cele 
din urmă, mi-am pierdut toată averea și acum, iată-mă ajuns în sapă de 
lemn. Totuși, am rămas același om întreprinzător și, fiindcă Dumnezeu ți- 
a ajutat și te-ai îmbogăţit, te rog să-mi dai o sumă oarecare ca să pot 
începe vreun negoţ... Ştii, doar, că dacă n-ai nicio copeică în buzunar, 
nimeni nu-ţi dă credit astfel că eşti ameninţat să mori de foame. 

— O sumă oarecare? făcu ambasadorul. lată, dacă ești într-adevăr 
unchiul meu, aș fi dispus să te ajut cu cincizeci de ruble; în afară de asta, 
ţi-aş spune că poţi veni în fiecare lună să iei tot pe atâta. 

Bătrânul sări în sus, ca mușcat de șarpe. Bătu în pământ cu bastonul de 
care se sprijinise până acum şi, ridicând mâna, strigă: 

— Cincizeci de ruble? Îndrăzneşti să-mi oferi o astfel de sumă? Îţi 
închipui că mă poţi cumpăra cu o nimica toată, dar te înșeli, dragul meu, 
te înşeli! 

Chipul diplomatului se schimonosi de furie. Isidor de Margenta începu 
să se plimbe prin încăpere, ca și cum n-ar fi putut să-şi adune gândurile. 

— Ce-i de făcut? șopti el soţiei sale. Zău, aș avea mare poftă să-i fac de 
petrecanie... Asta ar fi singura noastră scăpare. În afară de bătrânul ăsta, 
nu cred să mai existe cineva în Petersburg care ar putea să ne dea de gol. 

— Oferă-i bani, este cel mai bun lucru ce-l poţi face, răspunse Fiorina. 

— Bani şi iar bani, scrâșni diplomatul, parcă aş avea comori nesecate... 
Ştii că veniturile mele sunt prea mici pentru viaţa pe care o ducem și că 
uneori îmi vine greu să-mi procur cele necesare pentru întreținerea casei. 
Și apoi, În ultimul timp am avut ghinion la cărţi şi nici măcar nu dispun de 
vreun capital mai mare. 

— Poate că se va mulțumi cu o sumă mai mică, zise soţia lui. la 
încearcă... 

— Să vedem, zise ambasadorul, întorcându-se spre bătrân. Îmi ceri o 
sumă cu care să poţi începe un negoţ, nu-i așa? 

— Da, vreau să-mi încerc norocul şi nădăjduiesc că voi izbuti s-o scot 
la capăt. 

— Bine, îţi dau o mie de ruble. 

— O mie de ruble? Ha, ha, asta-i un fleac. 

— Cum, ceri mai mult? la s-auzim, ce sumă vrei? 

— Am nevoie de treizeci de mii de ruble, nicio copeică mai puţin. 

— Ai înnebunit, moșule? strigă Iso de Margenta. De unde să-ţi iau eu o 
sumă atât de mare? 

— Ambasadorului Argentinei nu-i va fi prea greu să-și facă rost de 
treizeci de mii de ruble, răspunse bătrânul, în timp ce mâinile-i tremurau, 
iar ochii-i scânteiau de lăcomie. Și știi ce voi face, dacă nu-mi dai banii? 
Voi cutreiera orașul şi voi spune tuturor ce ai fost, înainte de a deveni 
ambasador. De asemenea, voi spune cine e în realitate soţia ta, căci am 
cinstea să-i cunosc numele adevărat... Astăzi o cheamă Fiorina. Dar știu că 
se numea Fedora de Boianovski... Da, am și făcut o afacere cu dumneata, 

când ai cumpărat „Casa cu stafii” de la răposatul bancher Jagodkin, care a 
murit în mizerie. 

Chipul Fiorinei se îmbujoră, însă după câteva clipe, deveni de o paloare 
cadaverică. 

— Văd şi eu că ne are în mână, îi şopti soţul ei. Cred că cel mai bun 
lucru ar fi să-i întindem o cursă... 

— Taci, îl întrerupse deodată Fiorina, care părea să fi luat o hotărâre 
neclintită. Trebuie să procedăm cu multă băgare de seamă, altfel suntem 
pierduţi. 

Se ridică de pe divanul pe care șezuse până acum şi se apropie de 
bătrân. 

— Ascultă-mă, domnule, îi zise ea, şi fii cu luare-aminte... Ne amenințţi 
că vei face destăinuiri şi iei o atitudine duşmănoasă împotriva noastră; 
dar cu asta nu-ţi vei atinge scopul. Vrei bani? Ei iată, îţi mărturisesc că în 
clipa de față nu dispunem de o sumă mai mare. 

— Nu te cred, e cu neputinţă... 

— Totuşi aşa este. Ascultă-mă, vino peste câteva zile, sau să hotărâm 
un loc unde să ne întâlnim și-ţi voi aduce câteva mii de ruble. 

— Dacă izbutiţi să scăpaţi acum de mine, răspunse bătrânul, sunt sigur 
că veţi lua măsuri să nu mai pot călca niciodată pragul acestei case. Știu, 
vreţi să mă purtaţi cu vorba, vă închipuiţi că sunteţi atât de vicleni încât 
să mă puteţi trage pe sfoară, dar vă înşelaţi amarnic... sunteţi în mâna 
mea şi, dacă vreau, vă nenorocesc în câteva clipe. N-am decât să mă duc 
în oraş și să spun că don Iso de Margenta e nepotul meu, netrebnicul, iar 
doña Fiorina soţia fostului consilier de stat Boianovski care și-a trădat 
soţul, pentru ca să poată fi liberă. N-am decât să spun... 

— Ajunge, strigă ambasadorul, spumegând de mânie. să rabd eu 
obrăzniciile ticălosului ăsta? Nu, chiar dacă aș ști că asta va fi pieirea mea, 
dar trebuie să plece de aici! 

Și înainte ca Fiorina să-l fi putut împiedica, diplomatul trase de 
cordonul unui clopot și, imediat, apăru un lacheu. 

— Dă-l afară! porunci el, arătând spre Margolinski. 

Servitorul se apropie de bătrân, dar acesta ridică bastonul şi 
îndreptându-l ameninţător spre Isidor, care se retrăsese în firida unei 
ferestre, strigă: 

— Las’ că mai vorbim noi! Să nu crezi că te poţi purta astfel cu unchiul 
tău! Am să-ţi arăt eu că Avram Margolinski nu e o păpușă, pe care s-o joci 
cum vrei tu! Am să-ți dau jos masca, astfel ca toată lumea să știe cine ești 


şi să te izgonească din societatea înaltă în care te-ai strecurat! 

— Afară cu el, afară, sau îl fac praf! urlă Iso de Margenta. 

Fiorina se prăbuşise în fotoliu, înspăimântată. Își dădea seama că erau 
la cheremul bătrânului şi că acesta nu-i va cruța. 

Servitorul înşfăcă pe bătrân și-l îmbrânci afară. 

Dar nici acum Margolinski nu se linişti, ci continuă să blesteme pe 
netrebnicul său nepot. 

— Părinţii săi n-ar avea linişte în mormânt, dacă ar şti cum s-a purtat 
fiul lor cu unchiul său, strigă el. Las’ că-i arăt eu! El a ajuns la situația lui, 
numai prin vicleșug și înşelătorii... dar și zilele lui sunt numărate... voi 
cere o audiență Țarului şi-i voi arăta cine este în realitate Isidor de 
Margenta. 

Lacheul îl îmbrânci pe trepte, la capătul cărora bătrânul rămase 
nemișcat. 

În cele din urmă, Margolinski izbuti să se ridice şi părăsi palatul. 


— Pentru numele lui Dumnezeu, Iso, ce-ai făcut? strigă Fiorina. Acum 
suntem pierduțţi!... 

— Trebuie să înfruntăm furtuna pe care acest bătrân ticălos, vrea s-o 
dezlănțuie asupra noastră. Deocamdată nu l-a auzit nimeni afară de 
servitorii noştri şi aceștia vor crede, fără îndoială, că bătrânul era nebun. 
Și apoi, fii pe pace, dragă Fiorina, căci voi ști eu să înlătur din cale pe acest 
individ care a venit să ne amintească trecutul nostru. 

— Ce vrei să faci, Iso? exclamă soţia lui, apucându-i mâna. Vrei să 
făptuiești o crimă? O, te rog, renunţă la acest gând, căci și așa somnul meu 
e tulburat de vedenii îngrozitoare... 

— Eşti nervoasă, Fiorina, linişteşte-te! răspunse el. 

— Nici nu-ţi poţi închipui, Iso, cât de mult sufăr, când mă zvârcolesc 
noaptea în pat și nu izbutesc să adorm. Atunci, apar toţi înaintea mea, toți 
acei pe care noi i-am dus la pieire... Dar mai ales unul dintre ei se ivește 
mereu... 

— Vorbești de Boianovski? îngână Iso. 

Fiorina înclină capul pe piept. Sânul ei tresălta cu putere. În cele din 
urmă, se ridică cu greu și păși spre ușă. 

— Unde vrei să te duci, Fiorina? zise Iso. Nu e bine să fii singură, în 
starea în care te găsești. 

Soţul ei vru s-o rețină, dar ea îl respinse, zicându-i: 

— Lasă-mă, singurătatea îmi va face bine. 


Când ajunse în camera ei, Fiorina era palidă ca o moartă. 

Budoarul soției ambasadorului era mobilat cu foarte mult gust; nu 
lipsea nimic din ceea ce trebuie unei femei din lumea mare. 

Fiorina de Margenta încuie ușa cu grijă. Apoi trase cu urechea spre a se 
încredința dacă Iso n-o urmase cumva, Însă nu auzi niciun zgomot. 

— Singură, în sfârșit, singură! şopti ea. 

Și se îndreptă spre fereastră, dând jos perdelele. 

După ce frumoasa femeie se izolă astfel, de lumea din afară, se 
îndreptă spre toaletă, care era acoperită cu tot felul de sticluţe și cutii. 

Fiorina apăsă, cu mâna tremurândă, pe o placă a măsuţei, care se 
ridică fără zgomot, scoțând la iveală un sertar secret. 

Din acest sertar Fiorina scoase o sticluță plină cu un lichid fără culoare 
şi un obiect mic, înfăşurat în hârtie. 

Soţia diplomatului dezveli obiectul, care era o seringă cu un ac foarte 
subțire. 

În clipa următoare, Fiorina își desfăcu bluza, lăsând să se vadă un sân 
alb ca marmura. 

După ce umplu seringa cu lichidul din sticluță, frumoasa femeie se 
întinse pe divanul acoperit cu o cuvertură persană care alcătuia cea mai 
frumoasă podoabă a încăperii. 

Un zâmbet de fericire îi lumină chipul. 

Fiorina își înfipse binişor acul în sân, scrâșnind din dinţi ca să nu ţipe 
de durere. Apoi apăsă încet pistonul seringii. 

Când scoase acul din carne, se văzu pe piele urma unei mici înţepături. 

Dar aceasta nu era singura; sute de astfel de înțepături se puteau 
vedea pe brațe, sâni şi pulpe. 

Fiorina era morfinomană. 

Pentru a scăpa de insomnie şi de visele groaznice ce o zbuciumau, 
recursese și ea la această otravă, care distruge trupul acelora ce se 
folosesc de ea şi-i duce la o moarte înfiorătoare, fireşte fără ca ei să-şi dea 
seama. 

Ce-i drept, în clipa când e injectată, morfina produce un efect minunat. 
Toate durerile și grijile dispar și o toropeală voluptoasă cuprinde nu 
numai trupul, ci și spiritul. Atunci nu mai ai senzația că ești om, ci o fiinţă 
superioară, cu simțăminte înalte. Sângele curge prin vene cu repeziciune, 
nervii se încordează, senzaţia nedefinită a golului dispare, făcând loc unui 
simțământ plăcut, ca și cum toate dorinţele noastre s-ar fi împlinit 
deodată. 

Fiorina scoase un suspin ușor şi rămase nemișcată. 

Seringa îi scăpă din mână, căzând pe covor. 

Sânu-i palpita ca agitat de o furtună nevăzută, iar de pe buzele-i 
întredeschise scăpau din când în când cuvinte nearticulate. Ochii-i luară o 
fixitate ciudată, care n-avea însă nimic înspăimântător pentru acela care 
ar fi observat-o, căci era în ei ceva care s-ar fi putut considera ca o 
expresie a supremei voluptăţi. 

Desigur că Fiorina visa şi visul care o cuprinsese nu era deloc neplăcut. 

Braţele ei minunate îi atârnau de cele două părţi ale divanului şi 
rămase în această atitudine, adâncită într-un somn greu ca moartea. 

Ea nu auzi bătăile care răsunară deodată la ușa budoarului ei. 

— Fiorina, strigă de afară un glas bărbătesc, eu sunt. 

Niciun răspuns. 

Bătăile deveniră mai puternice. 

— Fiorina, nu auzi? Sunt eu, Iso; deschide, te rog, căci vreau să-ți spun 
ceva... 

Şi deoarece nici de astă dată nu se auzi vreun răspuns, glasul de afară 
continuă: 

— Pentru numele lui Dumnezeu, s-o fi întâmplat ceva. Trebuie să 
deschid cu forţa... Hei, băieţi, veniţi încoace! 

Iso de Margenta observase înfățișarea Fiorinei, când aceasta se 
retrăsese și era îngrijorat din pricina ei, căci își cunoștea, doar, soţia și se 
temea ca nu cumva să facă ceva nechibzuit. 

— Aduceţi repede un lăcătuș, ca să deschidem ușa, porunci el. 

Trecură câteva minute, care îi părură o veșnicie. 

— Fiorina, nu m-auzi? strigă Iso. Te implor, descuie ușa; te voi acoperi 
cu diamante, dacă vrei, dar nu mă lăsa în această nesiguranță 
chinuitoare... 

Morfinomana încercă să se ridice, căci auzise strigătele soţului ei, dar 
nu izbuti și se cufundă din nou în somn. 

Era încă sub influenţa stupefiantului. 

În cele din urmă, sosi și lăcătușul, un bătrân cu părul cărunt. 

Iso îi dădu o monedă de aur, rugându-l să se grăbească. 

După o muncă de două minute, ușa fu îndată dată în lături și Iso se 
năpusti în încăpere. 

Deodată scoase un țipăt sfâșietor. 

Soţia lui iubită zăcea pe divan, palidă ca o moartă. 

— Fiorina, strigă el, repezindu-se spre dânsa. Spune-mi ce s-a 

întâmplat, trezeşte-te din somnul tău greu... ce-i cu tine?? Trăiești sau... 

Dar nu izbuti să rostească cuvântul înspăimântător. 

Iso începu s-o zgâlţâie din toată puterea. Dar efectul morfinei era mai 
tare. 

Fiorina nu se mișcă, ci rămase Înțepenită. 

Aceasta îl duse pe Iso la deznădejde. 

Începu să se izbească cu pumnii în cap, strigând: 

— Fiorina a murit... e moartă... mi-a fost răpită pentru totdeauna. 

— Excelenţă, cred că vă Înşelaţi, zise servitorul care se afla îndărătul 
său, pare să fie numai un leșin și cred că lucrul cel mai bun ar fi să 
chemăm un medic. 

— Da, un medic! Repede, un medic! 

— Doriţi să chem un anumit doctor, sau primul care-mi va ieși în cale? 

— Oricare ar fi, strigă diplomatul. Spune-i că e vorba de o viaţă 
omenească, că-l chem eu, Iso de Margenta, ambasadorul Argentinei... 

După ce dădu această poruncă, se aplecă spre soţia lui și puse urechea 
la inimă; diplomatul nu se îndoia că Fiorina se sinucisese. 

Dar chipul lui se lumină, auzind că inima bătea încă, dar foarte slab. 

— Atunci, mai pot nădăjdui, își zise el, poate că medicul va izbuti s-o 
readucă în simțţiri. Dar ce-i asta? exclamă el deodată, auzind un zgomot ca 
şi cum ar fi călcat pe o sticlă. 

Însă nu dădu nicio atenţie acestui fapt, ci-şi concentră toată atenţia 
asupra soţiei sale, care zăcea neinsufleţită. 

Ce frumoasă era ea! 

Iso se adânci cu totul în contemplarea trăsăturilor ei fermecătoare, a 
buzelor ei pline de voluptate, a ochilor ei visători, cu privirea aţintită în 
gol. 

Intrarea medicului îl readuse la realitate. 

— Ah domnule doctor, strigă el, sărind în sus, examinaţi-o repede, 
spuneţi-mi dacă mai trăiește... 

Medicul rămăsese nemișcat, cu privirea aţintită asupra Fiorinei. 

Era un bărbat ca de vreo cincizeci de ani, înalt, zvelt; o barbă tăiată 
scurt îi încadra fața în care sclipeau doi ochi inteligenți. 

Iso de Margenta îl privi cu oarecare emoție. 

Această înfăţişare nu-i era străină; da, o mai văzuse odată, dar demult, 
de foarte mult timp şi nu-şi mai putea aminti unde şi când întâlnise acest 
om. 

Dar n-avea timp să se ocupe de această chestiune, căci medicul se 


aşezase lângă Fiorina, ascultându-i inima și luându-i pulsul. 

— Ciudat!... murmură el, ciudat... 

— Ce găsiţi ciudat? zise Iso. Vă rog, domnule doctor, spuneţi-mi... 

— Lăsaţi-mă, domnule, trebuie să-mi concentrez atenţia asupra 
pacientei, răspunse medicul. 

— Aşadar nu e moartă? exclamă Iso. Domnule doctor, vă rog spuneți- 
mi că mai trăieşte... că va rămâne în viaţă... 

— Întâi trebuie să mă conving de asta; deocamdată văd că trăieşte; dar 
ce-i drept, cazul e foarte ciudat. 

Medicul se ridică și-l luă deoparte. 

— Ce vârstă are soția dumneavoastră? întrebă el. 

Mirat peste măsură, ambasadorul nu răspunse imediat, astfel că 
medicul trebui să-și repete întrebarea. 

— Are vreo treizeci şi șapte de ani, răspunse Iso, în cele din urmă. 

— E rusoaică? cercetă medicul. 

— Da, îngână ambasadorul. 

— Şi acum, încă o întrebare pe care v-o fac în mod confidenţial, 
continuă celălalt. Soția dumneavoastră are vreo supărare care o roade? 

— Nu ştiu, zise Iso. Dar nici nu-mi pot închipui măcar, ce ar fi fost în 
stare să-i pricinuiască o mâhnire atât de mare. Domnule doctor, vă 
implor, salvaţi-mi soția! 

— Nădăjduiesc că voi izbuti s-o salvez. Însă, trebuie să-mi îngăduiţi să 
fac o mică percheziţie printre obiectele de toaletă ale doamnei. 

— Printre obiectele ei de toaletă? Ce vreţi să spuneţi cu asta? 

— Bănuiesc că... Dar despre asta mai târziu... Acum, vă rog să mă 
conduceţi la masa de toaletă a doamnei. 

Iso de Margenta împlini, cam șovăind, dorinţa medicului. 

Acesta se plecă şi scormoni printre sticluţele și cutiile înşirate pe 
toaletă. 

În acest răstimp, ambasadorul se întoarse din nou spre cea care zăcea 
în nesimţire. 

— Ea este, murmură medicul, în sfârşit, am regăsit-o, după atâţia ani... 
E Fedora, soția mea. Ce noroc că m-am schimbat atât de mult, încât am 
devenit de nerecunoscut! Da, pot să mă încumet s-o iau în tratament, însă 
mă tem că voi fi recunoscut. Starea în care se află mă determină să cred 
că a luat mari cantități de morfină. Dar vom vedea... 

— Ei, aţi găsit ce căutați? întrebă ambasadorul. 

— Încă nu, dar lăsaţi-mă să mai scotocesc niţel printre lucrurile 


doamnei. 

— lată, soția mea se mişcă, deschide ochii... strigă Iso de Margenta. 

— Ei, atunci s-o readucem la viață, răspunse medicul. 

Și voi să se întoarcă, dar în aceeași clipă scoase o exclamaţie de uimire, 
arătând spre covor. 

— lată ceea ce căutam! strigă el. 

Apoi, făcu semn unui servitor să ridice o sticluţă, al cărei gât ieşea de 
sub canapea. 

Doctorul se aplecă și el, ridicând un mic obiect strivit pe care-l privi cu 
deosebită atenţie. 

— Acest obiect e o seringă care a fost călcată din nebăgare de seamă, 
zise el. Daţi-mi, vă rog, sticluţa! 

După ce Iso îi împlini cererea, medicul destupă sticluţa şi o duse la nas, 
apoi turnă într-o farfurioară câteva picături din acel lichid, și-l gustă cu 
vârful limbii. 

— Da, da, așa e, murmură el, nenorocita a căzut victimă groaznicei 
otrăvi. 

— Ce vreţi să spuneţi cu asta, domnule doctor? Nu cumva soția mea s- 
a otrăvit? 

— Nu, nu s-a otrăvit, însă trebuie să vă fac o destăinuire grozavă. 

— Pentru numele lui Dumnezeu, vorbiţi, domnule doctor. 

Medicul făcu semn servitorului să se îndepărteze. 

După ce rămaseră singuri, doctorul îl trase spre dânsul. 

— Pregătiţi-vă să auziţi o veste înfiorătoare... Soţia dumneavoastră e 
morfinomană. 

Iso de Margenta își ascunse faţa în mâini. 

— Morfinomană? îngână el. Cum e cu putinţă? Eu nu știam nimic. 

— Aceşti bolnavi procedează, de obicei, cu atâta rafinament, încât cei 
din jurul lor nu bănuiesc nimic, răspunse medicul. Soția dumneavoastră e 
morfinomană şi încă, într-un stadiu foarte înaintat. Și-a injectat o 
cantitate mare de stupefiant, astfel încât a căzut într-un somn letargic. 

— Şi se va trezi? întrebă ambasadorul. 

— Da; trimiteţi, numai, să mi se aducă niște gheață și dacă acest mijloc 
va rămâne fără efect, vă voi prescrie o contra-otravă. 

— Domnule doctor, veți mai reveni să vedeţi cum îi merge soției mele? 
zise diplomatul. 

— Fireşte, dacă doriţi... 

— Nu numai atât, dar vă implor, domnule doctor! 


at isi 


— Bine, voi veni în fiecare zi s-o examinez, dar cu o condiţie. 

— Spuneti-mi, vă rog, despre ce e vorba şi dorinţa vă va fi împlinită. 

— Vă rog să nu vorbiţi soției dumneavoastră nimic despre această 
chestiune. Vreau s-o tratez, fără ca ea să știe de ce boală suferă. 

— Şi ce să-i spun, dacă mă va întreba cine sunteţi? 

— Îi veţi răspunde că sunt medicul chemat când a fost găsită zăcând în 
nesimţire. 

— Dar cum... cum vă numiţi? zise ambasadorul. Adineauri eram atât de 
zăpăcit, încât am uitat să vă întreb care e numele dumneavoastră. 

— Mă numesc Pușkin, răspunse medicul, și locuiesc nu departe de aici, 
astfel că servitorul dumneavoastră a venit întâi la mine. 

— Aşadar, domnule doctor Pușkin, de azi înainte ne veţi vizita în 
fiecare zi? Socotiţi că mai există scăpare pentru soția mea? 

— Da nădăjduiesc, dacă, mai ales, îmi veţi da și dumneavoastră o mână 
de ajutor. Cu cât veţi fi mai discret, cu atât doamna Margenta se va 
însănătoși mai curând. 

— Şi ce să fac cu morfina? 

— Puneţi sticluţa la loc, unde am găsit-o. Luaţi-vă o înfățișare mai 
veselă când îşi va veni în fire şi vorbiţi despre orice, numai despre patima 
ei,nu. 

Medicul se înclină și părăsi încăperea. 

Iso de Margenta îl urmări cu privirea, ba alergă chiar la fereastră ca să 
se încredințeze că medicul a plecat. 

— Ciudat, murmură el, chipul acesta îmi amintește trecutul. 


* 


Fiorina îşi venise în fire abia la miezul nopţii. 

Don Iso stătea îngrijorat la căpătâiul ei, întrebând-o cum se simte. 
Diplomatul îi povestise că fusese găsită, zăcând în nesimţire. 

— Şi acum te simți bine, nu-i așa? continuă el cu glas tremurător. 

— Da, foarte bine, dragul meu, răspunse Fiorina,trecându-i mâinile pe 
după gât. 

Nimic nu trăda, pe fața frumoasei femei, că nenorocita era sortită să 
piară din pricina otrăvii a cărei patimă prinsese. 

Şi totuşi, deasupra capului ei plutea o sabie cu două tăișuri, care era 
susținută doar cu un fir de păr, și care putea s-o izbească în orice clipă. 
Căci, acela care a prins patima acestei otrăvi, se află la marginea unui 


e 


mormânt deschis şi e de ajuns un singur pas greșit ca să se prăbușească 
înăuntru pe vecie... 


Capitolul 114 - Jurământul lui Vladimir 


Cam la patru ore depărtare de Riga se afla, în mijlocul pădurii, un 
castel singuratic. 

Deși era construit în stil rococo și avea numai șase ferestre la fațadă, 
totuşi era o locuinţă încântătoare, datorită poziţiei minunate în care era 
situat. 

Clădirea era înconjurată de pomi uriași, iar o scară largă ducea la o 
terasă acoperită cu viță sălbatică. 

Pe această terasă stăteau, în dimineaţa unei frumoase zile de vară, 
două femei, în care recunoaștem pe Sonia Raşinski și Natalia Kardoff. 

Trecuseră șaptesprezece ani de când aceasta din urmă se instalase în 
pașnicul lăcaș, dar trecerea acestui timp nu avea niciun rezultat rău 
asupra trupului ei zvelt, nu lăsă nicio urmă pe chipul frumoasei femei. Și, 
dacă în colțul buzelor ei nu s-ar fi observat acea umbră de mâhnire, 
Natalia Kardoff ar mai fi trecut drept o fată tânără. 

Cele două femei stăteau rezemate de balustrada terasei, privind în 
depărtare. 

— Nu auzi încă nimic? întrebă Sonia pe prietena ei. 

— Nu, n-aud nimic, răspunse Natalia, dar nici nu se poate să fie încă 
aici. Scrisoarea lui ne anunţă că va sosi azi-dimineaţă, dar ne-am sculat 
prea de vreme. 

— Va veni, zise Sonia. Mihail Bakunin își respectă cuvântul. 

— lată-l, a şi sosit, strigă Natalia, în acea clipă, arătând spre un bărbat 
bine făcut, care înainta spre luminişul din faţa casei. 

Era Mihail Bakunin. 

Urmele celor șaptesprezece ani se întipăriseră puţin pe chipul marelui 
conspirator. 

Trăsăturile sale deveniseră mai aspre, iar capul pe care înainte îl ținea 
cu mândrie, se înclinase puţin pe piept. 

Însă, pe faţa sa se citea aceeași voință neînduplecată, aceeași energie 
de fier. 

Bakunin ridică mâna, salutând pe cele două femei, care se aflau pe 
terasă. 

— Bine ai venit, strigară ele, bine ai venit! 

Peste câteva clipe, marele conspirator se găsea pe verandă, strângând 
cu căldură, mâinile celor două femei. 

— Vreau să sper, zise el, că prezența mea aici nu înseamnă nicio 
primejdie pentru voi. 

— Te temi cumva că ai fost urmărit? întrebă Sonia. 

— Nu tocmai, răspunse Bakunin, scoțându-şi pelerina și aruncând-o pe 
un scaun, căci am ştiut să înşel atât de bine poliţia din Petersburg, încât 
de mulţi ani nimeni nu-și mai închipuie că mă aflu încă în Rusia. Nu-i 
vorbă, mă și străduiesc din răsputeri să înșel vigilenţa poliţiei; căci, 
trebuie să iau înfăţișările cele mai diferite, iar la fiecare trei luni îmi 
schimb felul de viață. Ba sunt un călător englez; ba un italian care vinde, 
pe străzile Petersburgului, statuete de ghips; ba un lucrător de fabrică sau 
un rentier bătrân, care trăiește retras în căsuţa lui; pe scurt, îndată ce 
observ că atenţia poliţiei e îndreptată asupra mea, dispar fără urmă, spre 
a mă ivi în altă parte, sub o nouă înfățișare. Am izbutit, astfel, să îndrept 
în altă direcţie atenţia onorabilului domn Așinov și sunt încredinţat că 
prea cinstitul prefect al poliţiei își închipuie că am spălat putina și că nici 
prin gând nu-mi mai trece să lupt împotriva Romanovilor și să port 
steagul nihilismului; cu toate acestea, lucrez neîncetat, pe ascuns, ca o 
cârtiţă. Niciodată nihiliştii n-au fost atât de puternici ca în clipa de faţă. O 
plasă uriașă se întinde deasupra întregii ţări, şi e atât de trainică, încât 
nimeni dintre aceia care se vor prinde într-însa, nu va putea scăpa. 

— Pregătiţi vreo lovitură hotărâtoare? întrebă Sonia. 

— Da, răspunse Bakunin, cu gravitate, și dumneata, Sonia, ne vei ajuta 
ca încercarea noastră să fie încununată de izbândă. 

— Eu? făcu Sonia, uimită. 

— Da, dumneata, și acesta e și scopul venirii mele. 

— Vorbeşte mai lămurit, îl rugă ea. Nu te sfii de Natalia, ea ne e foarte 
credincioasă și ar prefera să moară, decât să ne trădeze. 

— N-am nicio teamă, în această privinţă, replică marele conspirator. 
Știu doar să deosebesc pe Natalia Kardoff de fratele ei. Pe cât de prefăcut 
şi trădător era acesta, pe atât de nobilă şi demnă de încredere e sora lui. 
Dar, acum, ascultați planul meu. Ştiţi că Vladimir a fost supravegheat 
neîncetat de noi și, mai ales în ultimul timp, nu l-am scăpat nicio clipă din 
vedere. Știm tot ce a făcut, faptele sale au fost observate de spionii noștri 
nevăzuți și, fără să știe, l-am adus tot mai aproape de ţinta noastră. 
Vladimir e omul care ne trebuie. Natura a fost foarte darnică cu el; e 

frumos, elegant, talentat, un cavaler desăvârșit, un suflet nobil și, mai 
ales, un om care dacă s-a hotărât să facă ceva, nu mai dă înapoi. Dar ca să 
ne fie folositor, a trebuit să-l aducem în cercurile unde ne întindem 
lațurile noastre. Trebuia să fie introdus la Curtea Țarului. Şi în acest scop, 
am întrebuințat un vicleșug foarte ingenios. Am angajat un om care, 
înainte a ocupat în Petersburg o situaţie strălucită, dar care acum a ajuns 
un simplu hoţ, un criminal de rând - şi, acest om a primit însărcinarea să 
introducă o bucată de iască aprinsă, sub coada cailor care sunt înhămaţi, 
de obicei, la trăsura marelui duce, când acesta iese la plimbare. Vladimir 
fusese înștiințat dinainte că a doua zi va salva, dintr-o mare primejdie, o 
persoană sus pusă. Şi, într-adevăr, tânărul se afla la locul hotărât, când 
caii a luat avânt şi erau cât p-aci să răstoarne trăsura în care ședea 
marele duce și soția sa. El izbuti să salveze viața celor doi și, drept 
răsplată, a fost numit aghiotantul lui Constantin. Astfel, ajunse el acolo 
unde voiam noi. Şi aşteptările noastre au fost întrecute, deoarece 
Vladimir a obținut ceva, care chiar nouă ni s-ar fi părut cu neputinţă. 

— O, fiul meu, exclamă Sonia, împreunând mâinile, ce misiune 
groaznică îți este hărăzită ţie... Tu trebuie să fii răzbunătorul mamei tale, 
o unealtă oarbă în mâinile unor oameni mai puternici. 

— Cum, şovăi să-ți respecţi jurământul? Nu ne-ai implorat însăţi 
dumneata să-ți ajutăm să te răzbuni pe acela care ţi-a otrăvit sufletul și ți- 
a distrus viața? 

— Da, e adevărat, răspunse Sonia Rașinski, și nu mă căiesc nicio clipă 
că am făcut cauză comună cu nihiliștii. Trebuie să mă răzbun pe 
Constantin și, cu toate că au trecut mulți ani de când a făptuit ticăloşia lui, 
dorul de răzbunare nu s-a stins încă, ci trăieşte în sufletul meu. 

— Şi cine ar fi mai nimerit să împlinească răzbunarea decât Vladimir? 
Există, oare, pedeapsă mai înfiorătoare pentru un tată, decât aceea ca 
însuși fiul său să ridice cuțitul asupră-i? 

— Ai dreptate, strigă Sonia, cu ochii sclipitori. Nu trebuie să mă 
gândesc decât la zilele petrecute în Krasnoiarsk, la documentul acela care 
cuprindea sentința mea de deportare în Siberia, şi inima mi se 
împietrește. Dar, spune-mi, te rog, ce a ajuns Vladimir la Curte și ce 
putem spera de la el? 

— Putem spera totul, răspunse Bakunin. Căci el a izbutit să 
dobândească dragostea prințesei Vera. 

— Dragostea prinţesei Vera? strigă Sonia, găfâind. Așadar, nenorocitul 
s-a îndrăgostit de propria lui soră? 

— Da şi e iubit de dânsa; dar ea nu ştie că Vladimir e fratele ei. Cei doi 
tineri se iubesc ca niște copii; stau la poarta fericirii și nu îndrăznesc să 
treacă pragul. 

— Şi aşa şi trebuie să rămână! strigă Sonia. 

— Da, așa va rămâne, fii liniştită, zise Bakunin, ducând mâna la inimă, 
căci eu veghez asupra celor doi tineri și-i conduc după placul meu. 

— Cum poţi dumneata să-i supraveghezi? zise ea neîncrezătoare. 

— Cu ajutorul spionilor mei, pe care îi am la palatul marelui duce, ba 
chiar la Curtea Țarului, răspunse Bakunin. Și apoi, am uneori posibilitatea 
să ascult chiar eu conversațiile lor, astfel că sunt foarte bine informat 
despre starea lucrurilor. 

— Deşi nu pun la îndoială vorbele dumitale, zise Sonia, totuşi nu-mi 
vine să cred ceea ce ai spus acum. Căci, cum ai putea, oare, să asculți 
declarațiile celor doi îndrăgostiţi, care, desigur că se retrag în vreun loc 
singuratic, când vor să-și vorbească? 

— Tocmai fiindcă se retrag în singurătate, pot să-i urmăresc ca o 
umbră, replică Bakunin. În grădina castelului marelui duce se află un 
luminiş cu o bancă de verdeață, care e la câțiva pași depărtare de o 
fântână arteziană. Pe această bancă se așază, de obicei, cei doi 
îndrăgostiţi şi-şi împărtășesc secretele și sentimentele lor. Fântâna e 
formată dintr-un grup de statui, care se află în mijlocul unui bazin. Un om 
de încredere îmi înlesnește intrarea în grădină și face în așa fel ca să mă 
pot ascunde într-una din acele statui, care reprezintă un pitic diform. 
Ochii piticului au fost găuriţi, astfel că pot vedea tot ce se petrece pe 
banca de verdeață. Și aud fiecare cuvânt. Ba, odată, i-am şi prevenit, în 
mod misterios, să nu-și facă jurăminte nesocotite. Totuși, ei se retrag 
mereu în acest luminiş, căci nu există nici un alt loc care să prezinte atâta 
siguranţă. Așadar, Vladimir iubeşte pe fiica marelui duce, iar încrederea 
acestuia în aghiotantul său creşte pe zi ce trece, continuă marele 
conspirator. Tânărul e ţinut la curtea prinţului ca și cum ar fi copilul lui și 
dacă într-o noapte i-ar veni gustul să pătrundă în dormitorul lui 
Constantin, ar întâmpina foarte puţine piedici în cale. 

— Şi te gândești la aşa ceva? cercetă Sonia. 

— Da, mă gândesc că trebuie să se întâmple ceva care să cadă asupra 
Romanovilor, ca un trăsnet. Fiul va răzbuna păcatele părinţilor. 

— Cu alte cuvinte, vrei ca Vladimir să-l omoare pe marele duce? 
întrebă Sonia, tremurând. 

Mihail Bakunin înclină capul, în semn de afirmare. 


— Trebuie, nu se poate altfel, exclamă el. Și în acest scop, îl vei chema 
aici pe Vladimir, şi-l vei pune să jure că se va răzbuna împotriva aceluia 
care te-a nenorocit. Nu mă îndoiesc că tânărul va face acest jurământ. Și 
după ce-l va fi prestat, sunt sigur că-l va și respecta. 

— Şi, cum trebuie să îndeplinească groaznica faptă? întrebă Sonia. 

— Asta-i grija mea, voi pune totul la cale cu el; principalul e să facă 
jurământul. 

— Atunci, îi voi scrie imediat, zise ea. 

Apoi, se ridică şi se retrase în casă. 

Dar n-o făcuse, poate, numai fiindcă voia să scrie imediat fiului ei, ci ca 
să ascundă tulburarea ce pusese stăpânire pe ea şi care n-ar fi scăpat 
privirilor scrutătoare ale marelui conspirator. 

Bakunin rămase singur cu Natalia. 

— Am să-ţi fac și dumitale o rugăminte, zise el, apropiindu-se de 
dânsa. Trebuie să procedăm cu mai multă băgare de seamă ca oricând și 
ne lipsește un local în Petersburg, unde să ne putem face pregătirile. 
Dumneata posezi o casă în mijlocul pădurii şi în această casă am putea să 
ne instalăm atelierele și să ținem întrunirile. Ai fi dispusă s-o vinzi 
nihiliştilor, pe un preţ bun? 

— N-o vând, răspunse Natalia, dar v-o pun la dispoziţie în mod gratuit. 
Clădirea are multe încăperi, pe care eu nu le folosesc; puteţi face acolo 
orice vreţi, eu nu mă amestec. 

— Îţi mulțumesc în numele sărmanei noastre patrii, zise Bakunin. 

Marele conspirator luă mâna Natalei și o duse la buze. 

— O fac, şopti ea, gândindu-mă la un om care a jurat și el credință 
drapelului vostru. 

— În acest caz, iubeşti pe unul dintr-ai noştri? murmură Bakunin. Pot 
să aflu şi eu numele acestui tovarăș, care a fost atât de fericit, să 
cucerească, o inimă așa de nobilă? 

— A cucerit-o, dar a părăsit-o repede, răspunse Natalia. Pe semne că 
nu merita osteneala s-o păstreze. 

— În acest caz, a făptuit o ticăloşie, strigă Bakunin. 

— Nu se poate zice că a fost o ticăloșie, replică Natalia, căci atunci nu 
era liber să dispună de inima sa și nu știa... Dar destul, amintirea mă 
doboară, deși au trecut șaptesprezece ani de atunci. Însă, poate că ai fi 
dumneata în stare să-mi dai ceva informaţii despre ce s-a făcut cu acest 
om... N-am îndrăznit să vorbesc altuia despre el, căci mă temeam că i-aş 
putea pricinui vreun rău. Dumneata, însă, domnule Bakunin, eşti discret, 

eşti un om pe care mă pot bizui și de aceea mă încumet să te întreb ce s-a 
făcut cu Boianovski. 

— Aşadar, despre el e vorba? În cazul acesta, pot să-ţi dau vești bune. 
Ştii că fostul consilier de stat a fost trădat de ticăloasa lui soţie și vândut 
poliției. Apoi a fost exilat în Siberia, de unde izbuti să evadeze. După ce 
încercă, în zadar, să se răzbune împotriva necredincioasei sale soţii, 
Boianovski trebui să facă constatarea că ea dispăruse. 

— Şi nu se ştie încotro s-a îndreptat? 

— Nu, n-am izbutit să aflăm, cu toate că am trimis spioni pretutindeni. 
Se zice că ar fi trăit la Paris, o bucată de vreme, de unde a dispărut, însă, 
de mult timp. 

— Şi ce face Boianovski acum? întrebă Natalia, cu o strălucire în ochi, 
care lăsa să se întrevadă că-l mai iubea încă. 

— Înainte de a face politică, el s-a ocupat mult timp cu studiul 
medicinei. După dispariţia soţiei sale, fostul consilier s-a pus pe lucru cu o 
silinţă îndoită şi, după ce a făcut studiile în Elveţia și și-a luat diploma, el 
s-a întors la Petersburg, unde s-a stabilit sub alt nume. Acum se numește 
Puşkin. El și-a consacrat zilele ce mai are de trăit, operelor de binefacere. 
Oriunde vede oameni săraci și bolnavi, le vine în ajutor și nu ia nicio plată 
pentru îngrijirile medicale. 

— Atunci, e într-o bună situaţie materială? 

— Boianovski a moștenit de la prietenul său, bătrânul doctor Gratsch, 
o sumă de bani, care-i îngăduie să ducă o existență onorabilă. Dar, ia 
spune-mi, domnișoară, vrei să-l revezi? 

Natalia se luptă cu ea însăși câteva clipe, apoi răspunse: 

— Da, vreau să-l revăd, căci acum pot să-i mărturisesc fără sfială, fără 
să roșesc, că l-am iubit, așa cum n-a mai fost iubit niciun bărbat. 

— Bine, când nihilişti se vor întruni, va veni şi Boianovski și vei putea 
să vorbeşti cu el, răspunse marele conspirator. 

În pavilionul singuratic din pădure se desfășură în săptămânile 
următoare o activitate vie, deși misterioasă. 

Făpturi ciudate veneau și plecau, iar obiecte mari erau transportate în 
clădire - dar toate acestea numai la miezul nopţii, când ceilalți muritori 
dormeau adânc. 

Aici, nihiliştii n-aveau să se teamă că vor fi descoperiți. 


Castelul din pădure era astfel situat că, la o depărtare de jumătate de 
oră de jur-împrejur, nu se afla nicio aşezare omenească, iar trecătorii se 
abăteau foarte rar pe poteca ce ducea la castel. 

Natalia pusese la dispoziţia nihiliştilor pavilionul din grădină, unde 
aceștia urmau să pună la cale planurile lor și să-și facă pregătirile 
necesare. 

Bakunin însuşi conducea lucrările, privirilor sale nu scăpa niciun 
amănunt şi nimic nu se făcea fără porunca lui. 

Natalia și Sonia lăsară să treacă vreo câteva zile, până ce întrebară pe 
Bakunin care e rostul acestei activități. 

— Vreţi să vedeţi ce se face acolo? zise marele conspirator. Nu mă tem 
că ne veţi trăda. 

Apoi, rugă pe cele două femei să îl însoţească şi se îndreptară spre 
pavilion. 

Când intrară, fură izbiţi de un miros pătrunzător. Câţiva oameni, 
bărbaţi și femei, erau ocupați cu fabricarea dinamitei. 

Într-un colţ se afla un tânăr ca de vreo douăzeci și cinci de ani, ale 
cărui plete lungi, blonde, lăsau să se vadă, de la prima aruncătură de ochi, 
că bărbatul era un artist. 

— Acesta e sculptorul, le lămuri Bakunin. Ajutorul lui e de mare folos 
asociaţiei noastre. Vedeţi, face colo diferite obiecte. Ba o corabie de ghips, 
căreia pictorul îi va da o înfățișare cât mai firească, ba o roată de cașcaval 
sau o sticlă. 

— Şi la ce folosesc toate aceste obiecte? întrebă Sonia. 

— În interiorul lor e ascunsă materia explozivă, răspunse Bakunin. 
Căci, trebuie să ne ferim de poliţia secretă și să facem în așa fel ca să nu 
trezim bănuieli, înainte de a comite un atentat. O femeie merge pe stradă, 
cu aerul cel mai nevinovat din lume. Ea duce în coșul ei o pâine, un cârnat 
sau o sticlă care conţine rachiu, desigur. Dar toate aceste obiecte sunt 
doar cutii pline cu dinamită. Și, vai de acela căruia i se aruncă la picioare 
un asemenea obiect... nenorocitul e sortit morţii! 

— Groaznic! îngână Natalia. 

Dar Sonia îi luă mâna și i-o strânse, dându-i să înţeleagă că trebuie să 
fie cu băgare de seamă. 

Un singur cuvânt ar fi fost de ajuns ca să trezească neîncrederea 
nihiliştilor şi aceasta nu trebuia să se întâmple. 

— Acum urmaţi-mă în sala de experienţe, zise conducătorul 
teroriştilor. 


Bakunin ridică o perdea, care despărțea atelierul de camera alăturată. 

În mijlocul acestei încăperi se afla... Alexandru al II-lea. 

De fapt, nu era chiar el, ci un manechin care fusese îmbrăcat întocmai 
ca împăratul Rusiei. 

Și manechinul era executat cu atâta măiestrie, încât de la mică 
depărtare, putea fi luat drept un om viu. 

— Aceasta e o adevărată capodoperă, strigă Natalia. 

— A fost făcută tot de sculptorul nostru, zise Mihail Bakunin, liniştit. 

— Dar la ce folosește manechinul acesta? 

— Asta o vei vedea îndată. 

Conducătorul nihiliștilor șopti ceva unui omuleţ cu părul roșu. Acesta 
se îndreptă spre un colț al sălii unde se afla o trăsură. 

Manechinul fu așezat în trăsură, care porni, trasă de doi oameni. 

La un semn al lui Bakunin, câţiva nihilişti intrară în încăpere. 

Aceştia se îngrămădiră în jurul trăsurii şi aruncară spre manechin 
nenumărate obiecte care reprezentau bombele și pe care le scoseseră din 
buzunare, din pălării, din coșurile pe care le purtau. 

Nihiliştii făceau, astfel, exerciţii, ca să-și poată nimeri victima. 

— Aceasta e Încercarea cea mare, pe care o repetam în fiecare zi, zise 
Bakunin. Căci, s-a dovedit că atentatele noastre au dat greș din pricină că 
tovarășii însărcinaţi cu ducerea lor la îndeplinire nu și-au nimerit ţinta. 
După cum soldații fac exerciţii de tragere la țintă cu pușca, tot astfel și noi 
facem exerciţii de tragere la ţintă cu bombele. Și tot pe acest manechin, 
continuă Bakunin, ne învăţăm să izbim cu pumnalul. Pe scurt, aici au loc 
repetițiile marilor tragedii care urmează să se joace în viaţa de toate 
zilele. Niciun actor nu poate fi atât de zelos la repetiţie, ca noi, în 
singurătatea asta. 

Sonia şi Natalia ştiau destul. Cele două femei îi rugară să le îngăduie să 
se retragă. 

Bakunin le însoți până în apartamentele lor. 

— Ai primit vreun răspuns de la Vladimir? zise el Soniei. 

— Da, spuse aceasta. Fiul meu mă anunţă că a obținut un mic concediu 
şi zilele astea va veni aici. 

— Nădăjduiesc că nu i-ai scris nimic despre scopul venirii sale? 

— Absolut nimic, răspunse Sonia. El trebuie să afle totul deodată, în 
ultimul moment. 

— Ei bine, repetă Bakunin, acest moment a sosit. Ascultă-mă cu luare- 
aminte, Sonia Raşinski, nu tremura tocmai acum când trebuie să se 


— 100 — 


hotărască totul. Ai așteptat atâta timp clipa când te vei putea răzbuna și 
acum dorinţa ţi se va împlini. 

Sonia îngălbeni și se prăbuși în fotoliu. 

— Te-ai făcut palidă, continuă Bakunin, n-ai curajul să treci la fapte... 
Trebuie să dai numaidecât de știre lui Vladimir să plece cu primul tren. 
Dacă nu se poate altfel, scrie-i că ești bolnavă și că vrei să-i vorbeşti; în 
orice caz, comunică-i un motiv, care să-l hotărască să plece imediat din 
Petersburg. 

— Dar de ce atâta grabă? cercetă ea. 

— Fiindcă peste două zile marele duce va trece pe aici într-o trăsură 
închisă. 

— Trece pe aici? exclamă Sonia. Vine marele duce Constantin... 

— Ah, cum tremuri, cum te-a tulburat această știre... Sonia, asta e, 
oare, tăria ce mi-ai jurat că vei avea? Ai așteptat atâta vreme clipa 
răzbunării, iar acum cazi zdrobită sub povara răspunderii ce trebuie s-o 
iei asupră-ţi? Dar linișteşte-te; eu voi conduce ultimul act al tragediei, eu 
voi fi regizorul sângeroasei drame; singurul lucru ce trebuie să-l faci, este 
să-mi aduci pe acela care e hărăzit să joace rolul principal. 

— Vladimir? întrebă Sonia. 

Bakunin clătină capul în semn de afirmare. 

— Da, de el am nevoie. Mi-ar fi ușor să dau unuia dintre tovarășii mei 
însărcinarea să ucidă pe marele duce; dar aceasta ar fi o mare greșeală, 
căci s-ar ști imediat că nihiliştii sunt mai puternici ca oricând și se va 
începe iar prigoana împotriva noastră. Dar dacă marele duce va fi ucis de 
Vladimir, nimănui nu-i va trece prin minte că e vorba de un complot pus 
la cale de nihilişti. Nu, se va crede că a ridicat mâna împotriva lui 
Constantin, fiindcă acesta a refuzat să-i dea de soţie pe fiica lui. În acest 
scop, am făcut în așa fel ca înainte de a pleca din Petersburg, pentru a 
veni aici, Vladimir să întreprindă un demers fățiș spre a cere marelui 
duce mâna fiicei sale. l-am trimis câteva scrisori anonime prin care îl 
înştiinţez că, din motive politice, prinţesa urmează să se căsătorească cu 
un prinţ german; și, fără îndoială că aceasta îl va hotărî să se înfăţișeze 
înaintea lui Constantin. Firește că marele duce îi va râde în nas şi-i va 
zice: „Tinere, te stimez și te preţuiesc, dar trebuie să fii nebun ca să-ți 
poată trece prin minte că vei deveni soțul unei prințese din familia 
imperială!”. Și, tânărul va fi foarte mâhnit din această pricină. Conversaţia 
dintre marele duce și Vladimir va fi auzită și de alte persoane, se va vedea 
tulburarea tânărului când va părăsi palatul. Şi dacă peste două zile se va 

afla că fratele Ţarului a fost ucis aici, în pădure, de Vladimir, nimeni nu se 
va îndoi că e vorba de o răzbunare personală. Nihiliştii nu vor avea nimic 
de suferit şi vor putea pregăti în linişte lovitura cea mare; nimicirea 
Țarului. 

Sonia se ridicase. Pe chipu-i era zugrăvită o paloare cadaverică. 

— Dar fiul meu? exclamă ea. Ce se va întâmpla cu el, sărmanul, dacă va 
săvârși crima la care îl împingeţi? 

— Cât despre asta, n-avea nicio grijă, Sonia. Vladimir va izbuti să fugă 
în străinătate, îți garantez. 

— Da, dar cine ştie dacă vei ține această făgăduială? 

— S-a mai întâmplat, oare, să nu-mi respect cuvântul? întrebă marele 
conspirator, cam înţepat. Fii liniştită, am luat toate măsurile ca fuga lui în 
Anglia să fie asigurată. Am și depus, o sumă la Banca Angliei, sumă pe 
care o va putea încasa și care îi va îngădui să plece în America, unde să 
ducă un trai destul de bun. 

— În America? întrebă Sonia. Atunci, ar putea să se întâlnească cu 
fratele meu, Hugo: numai dac-aș ști unde se află... De zece ani n-am mai 
primit nicio scrisoare de la el. Te rog, domnule Bakunin, spune-mi dacă ai 
mai auzit ceva despre fratele meu?... 

Mihail rămase pe gânduri; se părea că luptă cu sine însuşi. În cele din 
urmă, răspunse: 

— Din nefericire, n-am mai primit nici eu vreun semn de viață de la el. 
Și, prin urmare, trebuie să cred că a murit. 

— Sărmanul meu frate! murmură Sonia.. 

— Dar acum, să lăsăm pe cei morţi și să ne gândim la cei vii, continuă 
marele conspirator. Vrei să scrii numaidecât lui Vladimir? Voi îngriji eu ca 
scrisoarea să fie expediată. și, în acest caz, fiul dumitale poate sosi 
poimâine pe vremea asta. Îi vei cere să jure că te va răzbuna împotriva 
omului care te-a părăsit cu atâta neîndurare. 

— Da, va jura, exclamă Sonia. Întotdeauna i-am insuflat ura împotriva 
părintelui său, pe care nu-l cunoaște. 

În această clipă, se ivi la intrarea terasei un nihilist, care făcu semn lui 
Bakunin, chemându-l deoparte.. 

Apoi, conducătorul nihiliştilor își luă repede rămas bun de la Sonia, 
zicându-i că niște chestiuni urgente reclamă prezenţa sa. 

Sonia rămase singură. 

Toată viaţa i se perindă pe dinaintea ochilor. O amărăciune de moarte 
o cuprinse la gândul că acela pe care-l iubise va trebui să piară, ucis de 

propriul său fiu. Dar, în cele din urmă, își aminti toate chinurile pe care i 
le pricinuise iubitul ei de odinioară. 

— Nu, am jurat! îşi zise ea. Am jurat că mă voi răzbuna... și, nu vreau 
să-mi calc jurământul! 

A doua zi, Vladimir primi o scrisoare din partea mamei sale, care îi 
scria că e bolnavă și ar dori să-și vadă fiul, căci nu crede să mai trăiască 
mult. 

Deoarece trebuia să-i facă nişte comunicări de mare însemnătate, 
Sonia îl ruga să nu întârzie și să vină cu primul tren. 

Cu toate că conţinutul acestei scrisori îl îndurera nespus, Vladimir își 
îndreptă atenţia asupra altor răvașşe ce se aflau pe biroul lui, și pe care le 
reciti de nenumărate ori. 

— Cine să fie acel necunoscut? îşi zise el, începând să se plimbe prin 
încăpere, pradă unei mari tulburări. Cine să fie acela care cunoaşte 
legăturile mele cu Vera şi se interesează atâta de mine încât mă 
înştiinţează - aceasta e a patra scrisoare de acest fel - că o primejdie 
grozavă ameninţă dragostea mea, că prinţesa va lua în căsătorie un prinţ 
german și, aceasta, din cauze politice. 

Tânărul își prinse capul în mâini și, deznădăjduit, îşi continuă 
monologul: 

— Dacă Țarul o va vinde Germaniei pentru a asigura pacea între cele 
două ţări, atunci fericirea mea s-a risipit, viața mi-e distrusă, căci fără 
Vera nu pot să trăiesc. Ce să fac? Sunt prea slab ca să mă pot amesteca în 
afacerile politice şi să le dau o direcţie anumită. Un obicei învechit, dar tot 
atât de nelogic, care e respectat de toţi prinții, cere ca fetele, surorile sau 
nepoatele lor să fie logodite încă din leagăn. O prinţesă nu e întrebată pe 
cine iubeşte, nu se ia în seamă decât foloasele ce statul le-ar avea din acea 
căsătorie. Şi acum, e rândul Verei să fie jertfită. Firește că nu va consimțţi 
de bună voie la acest târg; va face orice ca să zădărnicească această 
căsătorie care i se impune. Însă la ce-i va folosi, oare? Hotărârile Țarului 
sunt neclintite și nimic nu le poate schimba... O, scumpă, iubită Vera, 
exclamă tânărul ofițer biruit de simţămintele sale, clipa despărțirii va 
veni în curând; vei fi nevoită să pleci, să mă părăsești. Sau să încerc ceea 
ce m-a povăţuit ea să fac? Să fug cu dânsa? 

Vladimir se plimbă prin cameră agitat, dus pe gânduri. 

— Ar fi zadarnic, murmură el apoi, căci la o depărtare de câteva zile de 
Petersburg, agenţii trimişi în urmărirea noastră ne vor prinde şi atunci 
nenorocirea va fi într-adevăr Înspăimântătoare... Nu, există un singur 

mijloc de scăpare: trebuie să mă înfăţișez înaintea marelui duce și să-i 
mărturisesc totul. Am să-i zugrăvesc dragostea ce o port Verei și o voi 
face în cuvinte atât de înduioșătoare încât, poate, copleșit de 
simțămintele părintești va consimțţi la căsătoria noastră. Marele duce e 
bun, generos și-și iubește fiica: așadar, el nu poate să-și calce pe inimă şi 
s-o mărite cu un om pe care ea nu-i iubește... nu, Constantin nu va face 
acel târg ruşinos. Dar să nu mai șovăi... pot intra oricând în cabinetul său... 
Hotărască-se soarta mea... mai bine cu o clipă mai înainte decât mai 
târziu. 

Vladimir își încinse sabia și tocmai voia să-şi pună chipiul, când se opri 
în prag, zicând: 

— Dar dacă nici marele duce nu va putea să-mi împlinească cererea? 
Dacă și el e supus voinţei Țarului, care ţine cu tot dinadinsul ca nepoata 
sa să se căsătorească cu prinţul german? Atunci nu mai există decât o 
singură scăpare: să fug cu Vera și să cutreierăm Rusia împreună. Dar n-ar 
trebui să vorbesc cu ea mai înainte? N-ar trebui să-i cer consimțământul? 
Astă-seară ne întâlnim la fântâna magică... Însă, deseară e prea târziu... 
căci, mâine-dimineaţă trebuie să plec din Petersburg. Nu, nu-mi pot 
amâna călătoria... Poate sosesc prea târziu, dacă mai zăbovesc aici... prea 
târziu ca s-o mai văd... Trebuie să mă duc astăzi şi chiar acum... Ei bine, 
hotărască-se într-un fel... 

După o jumătate de oră, Vladimir se afla în anticamera lui Constantin. 

Marele duce tocmai se pregătea să plece spre Palatul Țarului; purta 
uniforma de gală, ceea ce însemna că trebuia să ia parte la o consfătuire 
însemnată. 

— Dumneata ești, dragul meu Rașinski? exclamă marele duce, zărindu- 
|. Ai vreo veste importantă? Căci, dacă nu-i ceva urgent, te rog s-o amâni 
pentru după-amiază. Cred că trăsura mă și așteaptă; sunt chemat la 
Majestatea Sa. 

— Şi cu toate acestea, Îmi iau îndrăzneala să vă rog să binevoiţi a-mi 
acorda câteva minute: trebuie să fac Alteţei Voastre o comunicare de cea 
mai mare însemnătate. 

— Ei, atunci se schimbă chestia, zise marele duce, făcându-i semn să 
intre în sala de audienţe. Vorbeşte, spune-mi repede ce ai de spus, 
continuă marele duce, nici nu-ţi închipui, dragul meu, cât sunt de grăbit. 
Trebuie să iau parte la o consfătuire de foarte mare însemnătate. E vorba 
de fericirea unei persoane, căreia nu numai eu îi port o dragoste 
nemărginită, ci la care, pe cât am observat, ţii și dumneata foarte mult. 

Chipul lui Vladimir fu acoperit de o roșeaţă vie; tânărul înţelesese că 
această consfătuire, care urma să se țină la Palatul Imperial, era 
privitoare la Vera. 

— Alteță Imperială, zise Vladimir, și eu viu să vă vorbesc despre o 
fiinţă, pe care o iubiți mai mult ca orice pe lume... 

— Atunci, nu poate fi vorba decât de prințesa Vera. Dar ce ai dumneata 
să-mi spui despre fiica mea, dragă Rașinski? zise marele duce, mirat. 

Tânărul își luă inima în dinţi şi începu: 

— Alteță Imperială, ați fost întotdeauna atât de bun cu mine, v-aţi 
interesat cu atâta dragoste de soarta mea; în schimbul unui mic serviciu 
pe care vi l-am făcut, Alteța Voastră m-a încărcat cu daruri și onoruri. 
Bizuindu-mă pe aceste fapte, am puterea și curajul să mă înfăţișez 
înaintea Alteţei Voastre, cerându-vă să-mi Împliniţi o rugăminte... E 
rugămintea a două fiinţe, continuă el, cu înflăcărare, a două fiinţe care ar 
fi nenorocite dacă nu și-ar exprima azi această cerere. Și, simt că nu mai e 
nicio clipă de pierdut. 

— Dar bine, dragul meu Rașinski, vorbeşti atât de solemn și de abia 
adineauri ziceai că e vorba de fiica mea. Cum să înţeleg asta? Eu nu mai 
pricep nimic... 

— Explicaţia o veţi găsi într-un singur cuvânt: iubesc! 

Constantin, care se apropiase de fereastră, se întoarse deodată: 

— lubeşti? exclamă el. Rașinski, pe cine iubeşti? 

— Pe prinţesa Vera, șopti tânărul ofiţer. 

Marele duce rămase înmărmurit. Fără să rostească un cuvânt, 
Constantin îl privi cu ochii holbaţi. O expresie de milă se întipări pe faţa 
lui. 

— Sărmane tinere, murmură el, te compătimesc!... 

— Asta e tot ce-mi răspundeţi, Alteță Imperială? 

— Asta e tot; te-ai așteptat la mai mult? 

Vladimir simţea că-l podidesc lacrimile. 

— Nu, Alteță, nu mă puteţi lăsa să plec astfel, exclamă el. Nu se poate 
ca acesta să fie ultimul dumneavoastră cuvânt. Întotdeauna v-aţi purtat 
cu mine ca un tată, în orice prilej mi-aţi dat dovezi de generozitate și 
bunăvoință și acum, când e în joc fericirea mea, vreţi să scăpaţi de bietul 
Vladimir Rașinski, doar cu câteva cuvinte? Iubesc cu înflăcărare pe 
prințesa Vera, care aşteaptă cu nerăbdare clipa când va putea să mă 
îmbrăţișeze... Ce-i drept, deasupra capului ei strălucește o coroană, dar 
aceasta nu mă poate hotări să mă dau înapoi, nu poate să înăbușească 


— 105 — 


dragostea ce mă însuflețește. Alteță, gândiți-vă că și dumneavoastră aţi 
fost odată tânăr și, poate, aţi iubit... 

— Taci, strigă marele duce, cu un ton atât de pătrunzător, încât 
Vladimir rămase uimit. 

Ce amintire se trezise oare în sufletul marelui duce? Ce rană îi 
zgândărise el? 

Aceste întrebări îşi făcuseră loc în mintea tânărului ofiţer, văzând 
efectul cuvintelor sale. 

Constantin părea zdrobit Ochii-i erau pironiți în pământ, iar 
sprâncenele i se încruntară. Fruntea fratelui Ţarului era brăzdată de 
încrețituri nenumărate; s-ar fi zis că tatăl Verei îmbătrânise cu zece ani. 

— Şi eu am iubit odată, zise Constantin, cu amărăciune, dar am fost 
silit să renunţ la dragostea mea. Şi această renunțare mi-a pricinuit 
dureri mai mari decât acelea pe care ţi le va cauza hotărârea de a uita pe 
Vera... 

— S-o uit? Nu, niciodată! Atâta timp cât o inimă va bate în pieptul meu 
şi voi fi în stare să judec, Vera va fi icoana vieţii mele. Nu, nu voi putea s-o 
uit... Şi dacă cei puternici vor hotări că trebuie s-o pierd, eu o voi plânge 
veșnic şi o voi iubi până la moarte. 

— Asta nu te pot împiedica s-o faci, răspunse marele duce, înaintând 
spre el și punându-i mâna pe umăr, dar mulţi au vorbit astfel şi, în cele 
din urmă, şi-au schimbat hotărârea. Inima e ceva pe care nu te poți bizui; 
ceea ce simte azi, e uitat peste zece ani... 

— Ei bine, dacă nu mă credeţi, răspunse tânărul, dacă nu vreţi să 
recunoașteţi că dragostea ce ne leagă e nețărmurită și nu poate fi 
niciodată distrusă, întrebaţi-o pe Vera şi primesc să fiu împuşcat, dacă ea 
va tăgădui că dragostea-i va fi veșnică. 

Marele duce se retrase, uimit. 

— Nenorocitule, ce-ai făcut? strigă el. Ai îndrăznit să-i spui c-o iubeşti? 
Ai amăgit inima copilei, poate ai înduplecat-o să se lege printr-un 
jurământ?!... 

— Alteță Imperială, răspunse Vladimir, tremurând de tulburare, aș fi 
un ticălos dacă ar fi așa. Nu, Vladimir Rașinski n-a obţinut prin mijloace 
necinstite dragostea prințesei Vera. Ea n-a făcut decât să asculte de vocea 
inimii, atunci când s-a aruncat în braţele mele. A venit la mine de 
bunăvoie, mărturisindu-mi dragostea ei. Vă rog, Alteță, chemaţi-o aici și 
întrebaţi-o dacă vrea să renunţe la mine, dacă preferă cea mai glorioasă 
coroană, în locul fericirii de a deveni soţia mea. 

— Mă voi feri să pun fiicei mele această întrebare, zise marele duce, 
căci e foarte firesc ca ea să se fi îndrăgostit de un ofițer chipeș și 
inteligent. Dar, dintr-o sută de prințese, nouăzeci și nouă sunt silite să 
renunţe la dragostea lor. Acela care se naște pe tron nu poate trăi după 
placul lui. Prinții sunt datori să ţină seama de interesele statului lor și... 
aceste interese cer ca Vera să se căsătorească cu un prinţ german. Pacea 
cu Prusia nu este asigurată și numai această căsătorie poate cimenta 
relaţiile dintre cele două națiuni. 

— Şi acest ciment se va face cu sângele meu. 

— Chiar dacă ar fi așa, chiar dacă aș ști că trebuie să mori din această 
pricină, n-aş putea să procedez altfel... Vladimir, nu-ţi vorbesc ca părinte, 
ci ca fratele Ţarului... 

— Şi prințesa Vera? continuă Vladimir. 

— Va trebui să se supună hotărârii mele, răspunse Constantin. Fiica 
mea știe demult că trebuie să se sacrifice pentru patria ei. Și acum, dă-mi 
mâna, Vladimir şi spune-mi că nu eşti supărat pe mine. 

— Aş avea, oare, vreun drept să mă supăr, Alteță Imperială? 

— Da, căci ai vorbit în numele a două ființe care se iubesc... Dar 
Dumnezeu mi-e martor că nu puteam să procedez altfel. Și eu am fost silit 
să fac jertfe în tinerețea mea, jertfe dureroase, cu inima sângerândă şi, 
atunci... dar astea-s lucruri demult îngropate şi n-aş vrea să le mai scot la 
iveală... La revedere, Vladimir, primește cu curaj hotărârea destinului, fii 
bărbat! 

Lacrimi mari izvorâră din ochii tânărului ofiţer. 

— Ei bine, exclamă el. Dacă trebuie cu orice preț să ne despărțim, mă 
voi supune sorții. Dar m-am înfățișat cu curaj înaintea Alteţei Voastre, i- 
am mărturisit cu sinceritate dragostea ce o port prințesei, de aceea 
îndrăznesc să vă fac o rugăminte, pe care vă rog din suflet să mi-o 
împliniţi. 

— Vorbește, Vladimir! 

— Rog pe Alteța Voastră Imperială să-mi îngăduie să-mi iau rămas bun 
de la prințesa Vera. 

Marele duce rămase pe gânduri. 

— La drept vorbind, zise el apoi, aceasta e împotriva protocolului și 
comit poate o prostie, dacă îţi împlinesc cererea. Însă, ştiu să preţuiesc 
sentimentele dumitale și nu-ţi voi refuza rugămintea. Dar, îţi cer cuvântul 
de onoare că nu vei căuta să trezești în inima ei nădejdea că vă veţi putea 
uni vreodată. Vladimir, nu încerca să-mi nesocotești cuvintele, căci ai 

făptui o mare nedreptate... 

Tânărul locotenent se înclină și răspunse: 

— Vă dau cuvântul meu de onoare că această conversaţie va fi cea din 
urmă pe care o voi avea cu prinţesa. 

— Unde vă întâlneaţi până acum? cercetă marele duce. 

— În locul numit „fântâna magică”, din grădina acestui castel. 

— Bine, prinţesa te va aștepta acolo la ora nouă, zise Constantin. 

— Şi-mi făgăduiţi că va veni singură? 

— Absolut singură; nici domnişoara ei de companie n-o va însoţi. Ştiu 
că pot avea încredere în copila mea; prinţesa Vera nu e în stare să facă 
ceva care să nu cadreze cu cinstea unei femei. Și dumneata, domnule 
locotenent, ești un om de onoare; caracterul dumitale constituie pentru 
mine cea mai bună chezășie. 

— Vă sunt recunoscător, pentru încrederea ce-mi arătați, răspunse 
Vladimir. 

Zicând acestea, se înclină şi se retrase, coborând scara împleticindu-se, 
ca un om beat. 

Este cu neputinţă de zugrăvit starea tânărului ofiţer, când se duse în 
grădina castelului, la ora hotărâtă. 

I se părea că merge la spânzurătoare. În acelaşi timp, însă, era şi ceva 
atrăgător, căci se gândea că va strânge iar în braţe pe drăgălașa copilă. 

Când ajunse la fântâna magică, locul era gol. Tânărul privi în jurul său, 
dar Vera nu sezărea nicăieri. 

În sfârşit, auzi un freamăt printre arbori și, după câteva clipe, 
frumoasa prinţesă se afla înaintea lui. 

Tânăra fată era de o paloare neobișnuită și lacrimile ce-i străluceau în 
ochi dovedeau că știe despre ce e vorba. 

— Vera! exclamă el, desfăcând braţele. 

— Vladimir, strigă prinţesa, îmbrăţișându-l. 

Cei doi îndrăgostiţi rămaseră astfel câteva minute, fără ca niciunul să fi 
rostit vreo vorbă. 

Vera plângea și suspinele făceau să tresalte pieptul ei feciorelnic. 

— De ce plângi, iubito? zise Vladimir. Fii tare, doar trebuia să ne 
așteptăm la acest rezultat. 

Ea își îndreptă trupul și clătină capul, cu hotărâre. 

— Nu, n-am fi ajuns la acest rezultat, dacă ai fi avut curajul să iei cu 
forţa ceea ce știai că nu ţi seva da cu binele. 

— Vrei să zici că ar fi trebuit să te răpesc, Vera? 

Prinţesa dădu din cap în semn de afirmare. 

— Dar nu te gândești la tatăl tău? întrebă Vladimir. Nu ţi-ai spus că 
dacă ai fugi, părintele tău ar muri de durere și rușine? Nu, Vera, am 
procedat ca un om de onoare și tot astfel voi proceda și de-acum înainte. 

— Aşadar, mă cedezi cu sânge rece acelui prinț german? răspunse ea 
supărată. 

— Vera, mi se sfâşie inima de mâhnire şi deznădejde, dar nu pot 
schimba nimic. Nu ne este îngăduit să ne împotrivim hotărării Țarului, 
trebuie să căutăm amândoi să ne suportăm, cu curaj şi demnitate, soarta. 

— Îmi lipseşte curajul, zise prinţesa. Vladimir, te-am iubit cu toată 
ardoarea unui suflet nevinovat. Însă, pe prinţul care mi-a fost hărăzit ca 
soț, îl urăsc, cu toate că nu l-am văzut încă. Și, nici nu cred că va izbuti să 
mă ducă în ţara lui. Căci, pe drum, mă voi folosi de orice prilej şi voi fugi, 
iar la nevoie voi sări din tren, casă mă întorcla tine. 

— Vera, scumpa mea Vera, exclamă tânărul ofițer, biruit de atâta 
dragoste, când te aud vorbind astfel mi se pare că toată lumea îmi 
aparţine; dar, imediat îmi dau seama de slăbiciunea mea.. 

— Aşadar, e adevărat că vrei să-ți iei rămas bun de la mine? 

— Trebuie, răspunse Vladimir, trebuie să ne despărțim pentru 
totdeauna. 

— Vrei să rămâi în Rusia? întrebă ea, după o scurtă pauză, în timpul 
căreia rămăsese aproape fără simţire în braţele iubitului ei. 

— Să rămân în patrie? răspunse Vladimir, cu privirile rătăcite. Nu știu 
nici eu... Cum aș putea să-mi fac acum planuri pentru viitor? Un lucru 
însă, e neîndoielnic: mi-e totuna dacă voi trăi printre oameni civilizaţi sau 
printre sălbatici. Și, acum, adio, Vera! Te-am iubit, nu fiindcă o coroană 
strălucea pe capul tău și te-ai născut într-un palat împărătesc; te-am iubit 
pentru că ești frumoasă ca un soare și ai o inimă nobilă... Adio! 

Vera nu avea putere să-i mai răspundă.. Tânăra căzu, zdrobită, 
aproape leșinată, pe banca de verdeață. 

— Această durere îmi va pricinui moartea, șopti ea. 

Vladimir nemaiputându-și ține cumpătul, se aruncă la picioarele ei și-i 
cuprinse genunchii, plângând ca un copil. 

— Vera, nu pot trăi fără tine, îngână el. 

Dar n-apucă bine să rostească aceste cuvinte, că un zgomot se produse 
în tufiş şi o femeie se năpusti spre ei. 

Vladimir sări în sus. În faţa lui se afla contesa Pavlovna Serbovici. 

— Dumneata aici? strigă el. Ne-ai spionat? 

Contesa ridică mâna, făcând un gest de protest. 

— Vin din ordinul Alteţei Sale Imperiale, marele duce, zise ea, 
adresându-se tânărului ofițer. 

— În ce scop? 

— Să-ţi reamintesc făgăduiala făcută. 

— Făgăduiala? repetă Vladimir. l-am jurat că mă voi despărţi de fiica 
lui... ei bine, fie... Adio, Vera, adio! 

Acestea fură ultimele cuvinte ce le mai rosti. 

Tânărul se întoarse și fugi, ca urmărit de toate furiile iadului. 

— Prinţesă, zise Pavlovna Serbovici, urmează-mă în palat. Alteța Sa 
Imperială marele duce dorește să-ți vorbească. 

Vera nu-i răspunse. 

— Te rog, prințesă, vino mai repede. E porunca Alteţei Sale... 

Dar nici de astă dată buzele frumoasei fete nu se deschiseră. 

Fiica marelui duce leșinase. 


A doua zi, Vladimir sosi în castelul unde era adăpostită mama lui. 

Tânărul era atât de schimbat, încât Sonia îl întrebă: 

— Eşti bolnav, Vladimir? Spune-mi ce ai, trebuie să ţi se fi întâmplat 
ceva. 

— Nu, mamă, n-am nimic, răspunse locotenentul. Dar ție cum îţi 
merge? Mi-ai scris că nu te simţi bine... Mamă, numai pe tine te am pe 
lume. 

Și căzu în braţele mamei sale, cu ochii plini de lacrimi. 

Sonia își închipui că trebuie să se fi întâmplat ceva între fiul ei și 
prințesa Vera, dar îndestul de isteață ca să nu aducă vorba despre această 
chestiune, se mulțumi, doar, să-i dea câteva amănunte asupra stării 
sănătăţii ei, care nu-l liniştiră însă de tot. 

Nu-i vorbi nimic nici despre însărcinarea pe care trebuia s-o ducă la 
îndeplinire, așteptând să i-o comunice de abia seara. 

Vladimir nu observase că nihiliștii se aflau la castel, căci aceștia se 
ascunsesem dinaintea lui. 

Seara, Sonia și fiul ei luară cina împreună cu Natalia, care se retrase 
însă, imediat după-masă. 

Sonia îl rugă să-i ofere braţul şi să facă o mică plimbare la lumina lunii. 

Vladimir părăsi clădirea împreună cu mama lui, îndreptându-se spre 


— 110 — 


pajiștea dinaintea vilei. 

Teii înfloriți răspândeau un miros îmbătător, iar luna învăluia totul 
într-o lumină magică. 

Era o minunată noapte de vară, care părea că-ți umple inima de 
nădejdi. 

Dar sufletele celor doi oameni care se plimbau aici, erau lipsite de 
orice nădejde. 

Vladimir se gândea la Vera și o adâncă amărăciune îl cuprinse 
spunându-șşi că naşterea e în stare să despartă ca o prăpastie, doi oameni 
făcuţi pentru a se iubi. Sonia însă, șovăia, neștiind cum să înceapă 
destăinuirile ce trebuia să le facă fiului său. 

— Sunt obosită, zise ea, deodată, hai să ne așezăm colo, pe banca aceea 
de sub tei. 

— Mai bine du-te la culcare, mamă, o rugă Vladimir. 

— Nu, nu pot să dorm, sunt prea enervată; vino, fiule... 

Tânărul se supuse şi câteva minute cei doi rămaseră tăcuţi, ținându-se 
de mână, fiecare preocupat de gândurile sale. 

Deodată Sonia își îmbrăţișă fiul, zicând: 

— Dragul meu, acum a sosit clipa să ridic vălul cu care am acoperit 
trecutul până acum. Eşti destul de mare, bunul meu Vladimir; iar eu mă 
simt bolnavă şi nu-mi e îngăduit să-ți mai tăinuiesc secretul nașterii tale. 

— Ți-am spus doar de atâtea ori că faci rău, ascunzându-mi acest fapt, 
zise Vladimir. Sunt destul de vârstnic, ca să pot afla și lucrurile cele mai 
grozave și, apoi, nu uita că vorbeşti cu fiul tău, mamă. 

— Tocmai fiindcă vorbesc cu fiul meu îmi vine greu să fac această 
mărturisire, căci ea e legată de o faptă rușinoasă şi înjositoare pentru 
mine. Ah, Vladimire, nu vreau să mă apăr, nu vreau să mă arăt într-o 
lumină mai favorabilă, ca să par mai bună decât eram, dar atunci când l- 
am cunoscut pe tatăl tău eram o fată nevinovată și habar n-aveam despre 
falsitatea și necredinţa bărbaţilor. 

Sonia izbucni în lacrimi şi, numai cu mare greutate, Vladimir izbuti s-o 
liniştească. 

— Mamă, te rog, fii tare, fii curajoasă, zise el. Spune-mi netulburată tot 
ce s-a întâmplat, căci au trecut, doar, atâţia ani de atunci. 

— Şi cu toate astea, parcă ieri a fost... murmură nenorocita. Precum 
ştii, eram fiica unuia dintre cei mai vechi și nobili locuitori din Curlanda și 
tatăl meu îşi făcea planuri mari cu privire la mine. Însă, deodată, a apărut 
în calea vieţii mele un bărbat căruia i-am dat dragostea mea şi în care am 

avut atâta încredere, încât am părăsit casa părintească și am fugit cu el... 

— Dar de ce ai făcut asta? o întrerupse tânărul ofițer. Nu puteai să-l iei 
de soţ şi să trăieşti alături de el în faţa oamenilor? 

Sonia dădu din cap,zicând: 

— Fiule, între el şi mine se întindea un ocean de deosebiri sociale și nu 
exista nicio luntre care să fi putut transporta pe unul din noi la malul 
celălalt. El aparținea, prin naştere, familiei celei mai distinse din toată 
Rusia și, cu toate că făceam parte și eu din aristocrația țării, totuşi el nu 
putea să mă ia de soţie, în faţa lumii. 

— Atunci trebuie să fi fost vreun prinţ din familia imperială, exclamă 
Vladimir. 

— Nu-mi e îngăduit încă, să-ți dau indicaţii în această privinţă, 
răspunse Sonia. Am urmat pe alesul inimii mele, părăsii casa părintească 
şi mă stabilii cu el la Petersburg. Acolo, în căsuţa noastră singuratică, te-ai 
născut tu. Ah, ce timp fericit era acela! Şedeam împreună lângă leagănul 
tău, iar tu, fiule, întindeai mânuţele spre noi. Și, atunci mă iubea, atunci 
credeam în fidelitatea lui nestrămutată, pe care mi-o mărturisise prin 
nenumărate sărutări. lar când eram frământată de gânduri negre și-i 
destăinuiam că mă tem ca idila să nu ia sfârşit, din pricină că Biserica nu 
binecuvântase unirea noastră, el râdea și arăta înspre tine. „Asta e mai 
mult decât binecuvântarea Bisericii, zicea el, acest copil este legătura care 
ne va uni până în clipa când mormântul ne va despărţi”. Dar soarta 
hotărâse să ne despărțim mai înainte. Părintele tău aparţinea unei familii 
în fruntea căreia se afla un om puternic, foarte puternic. Acesta deveni 
furios când află de legătura noastră tainică și se folosi de toată puterea lui 
spre a ne despărţi. Dar el socoti că n-ar fi destul să distrugă legătura ce ne 
unea. Nu, trebuia să devin cu totul neprimejdioasă, și să fiu ucisă, la caz 
de nevoie. 

— Dar asta ar fi fost o crimă ordinară, exclamă Vladimir intrigat, şi 
nimeni, nici chiar Țarul n-are dreptul să ucidă un om nevinovat. 

— N-are dreptul? zise Sonia, cu amărăciune. Nu știi că în sfânta Rusie 
nu se ține seamă de drept și caritate? Cine are putere, se folosește de ea - 
şi şeful familiei tatălui tău, avea o putere nemărginită, uriașă... 

— Atunci, desigur că era vreun ministru? întrebă Vladimir. 

Sonia se prefăcu ca şi cum n-ar fi auzit întrebarea fiului ei și continuă, 
cu glas slab: 

— Şeful familiei făcu ce făcu şi, în cele din urmă am fost deportată în 
Siberia. Dar asta n-ar fi fost lucrul cel mai groaznic; aş fi îndurat cu curaj 

mizeriile surghiunului, dacă nu mi s-ar fi arătat un document iscălit de 
tatăl tău, care aproba, astfel, să fiu exilată şi întemniţată într-o ocnă 
siberiană. 

Un răcnet de furie scăpă de pe buzele tânărului ofițer. 

Vladimir sări în sus şi zise, cu glas tremurător: 

— Mamă, nu e adevărat! Un om nu poate fi atât de ticălos, atât de 
josnic. 

— Şi, totuși, e adevărat! Lucrurile s-au petrecut întocmai! strigă Sonia. 
Tatăl tău a iscălit sentinţa care însemna pieirea mea. 

— Nu cumva a fost o falsificare? întrebă Vladimir, găfâind. 

— Nu, n-a fost nicio falsificare, era propria lui iscălitură, o cunoșteam 
prea bine și, apoi, purta un semn anumit, convenit între noi, pentru ca să 
nu putem fi niciodată victimele unei mistificări. Şi, iscălitura aceasta avea 
semnul hotărât. Nu, nu, el şi nimeni altul a iscălit sentinţa! 

— Mizerabilul! scrâșni Vladimir. 

Sonia scoase o exclamaţie de bucurie şi aruncă o privire scânteietoare 
asupra fiului ei. 

Mânia sacră ce strălucea în ochii lui, îi spunea totul. 

Sărmana femeie desfăcu braţele și Vladimir se aruncă la pieptul ei. 

— Copil adevărat al sufletului meu, exclamă ea. Tu eşti acela pe carel- 
am căutat ca să împlinească opera de nimicire împotriva omului care mi- 
a distrus viaţa. 

— Da, mamă, eu voi fi acela, strigă tânărul ofițer. Dacă el te-a izgonit și 
te-a trădat, dacă n-a fost o nălucire, dacă ai văzut, într-adevăr, semnătura 
lui, pe baza căreia ai fost surghiunită, dacă el nu numai că a admis, dar a și 
pus la cale deportarea ta în Siberia, atunci nu-i voi ierta ticăloşia. Nu, 
mamă, strigă el, cu aprindere, nu i-o voi ierta niciodată! 

Vladimir îi prinse mâna şi trase spre sine pe femeia care tremura de 
emoție. 

— Spune, mamă, vrei să-l ucid? 

— Jură că-l vei omori, răspunse ea. 

Vladimir șovăi. 

Să facă el, oare, un jurământ care putea să-l înfiereze ca ucigaș? 

Dar în joc era mama lui. Era vorba s-o răzbune împotriva aceluia care-i 
nimicise viaţa. 

Tânărul se sculă şi ridică mâna dreaptă. 

Sonia îi urmărea fiecare mişcare - acum era momentul hotărâtor. 

Dacă Vladimir jura că va ucide pe acela pe care urma să-l numească, 

marele duce era pierdut. 

Însă, tânărul nu trebuia să afle numele său înainte de a presta 
jurământul, căci atunci, numai cu greu s-ar fi hotărât să ridice mâna 
împotriva lui. 

— Vladimir, zise ea, gândește-te bine dacă vrei să faci jurământul pe 
care ţi-l cer. Căci după aceea nu vei mai putea să dai înapoi. Va trebui să-ţi 
respecţi jurământul, cu orice preţ, chiar dacă acela pe care ţi-l voi numi va 
fi cel mai bun prieten al tău. 

— Mamă, răspunse fiul Soniei, eu n-am văzut niciodată pe tatăl meu. 

— Atunci, jură! 

— Jur, zise Vladimir, cu un ton solemn. 

— Nu, repetă după mine. 

— Vorbeşte, mamă; voi repeta. 

— Jur în faţa lui Dumnezeu și a dreptăţii, începu ea, cu glas profund, 
să-mi răzbun mama împotriva aceluia care a amăgit-o, a Înșelat-o și a 
părăsit-o şi care nu s-a purtat cu mine, aşa cum se poartă un tată cu 
copilul său. Jur că voi împlini opera de răzbunare, astfel ca la porunca 
mamei mele, să ridic împotriva lui arma ucigașă. Nu voi șovăi, nu mă voi 
da în lături, voi înfăptui răzbunarea! Ochi pentru ochi, dinte pentru dinte! 

Și glasul lui Vladimir tremura, repetând ultimele cuvinte. 

— Îți mulțumesc, fiule, zise Sonia, îmbrăţişându-l, îți mulțumesc și, cu 
această sărutare, pecetluiesc jurământul tău. 

Mama și fiul rămaseră astfel, unul în braţele celuilalt. 

În această clipă, luna ieșise dintre norii care o acoperiseră, 
revărsându-şi asupra celor doi lumina ei magică. 

— Şi, acum, spune-mi numele lui, zise Vladimir, retrăgându-se cu 
câţiva pași. 

— Numele lui? repeta Sonia, tărăgănat. Da, îl vei auzi. Dar amintește-ţi 
jurământul, fiule, căci dacă-l vei încălca, te aşteaptă o pedeapsă 
înfiorătoare. 

— Am jurat, mamă, fii sigură că voi şti să-mi respect făgăduiala... Dar, 
nu mai șovăi, spune-mi numele lui, spune-mi numele aceluia care din 
clipa aceasta va fi dușmanul meu de moarte. 

— Atunci, ascultă-mă, fiule, zise ea, luând mâna frumosului ofiţer. 

Dar vorbele i se opriră în gâtlej. 

Ştia că Vladimir purta marelui duce o adâncă venerație și că va fi 
foarte îndurerat aflând că tocmai împotriva acestuia fusese îndreptat 
jurământul său. 

— De ce te codeşti? întrebă Vladimir. Oare mi-ai cerut să jur, pentru ca 
acum să-mi tăinuiești numele dușmanului meu? 

— Nu, fiule, îl vei afla, răspunse Sonia, aruncând o privire sfioasă spre 
teiul dinaintea ei. Înainte cu câteva minute, auzise din acea direcţie un 
foşnet ciudat și știa că Mihail Bakunin auzise conversaţia lor. 

Faptul că marele conspirator se afla în apropierea ei îi dădu curaj. 

— Ascultă, deci, fiul meu şi nu-ţi uita jurământul... Acela care m-a 
sedus, m-a înşelat, mi-a distrus viaţa și m-a făcut să îndur suferințele 
iadului siberian este... 

Se opri din nou, neavând putere să urmeze. 

— Este, repetă Vladimir, tremurând. 

— Este marele duce Constantin... 

Vladimir o privi cu ochii holbați. 

— Marele duce Constantin? bolborosi el. 

— Da, fiul meu, el e... 

Un râs ca de nebun izbucni din pieptul tânărului ofiţer. 

Și, continuă să râdă, fără întrerupere, astfel că Sonia își îndreptă 
privirile spre arborele din faţa ei, ca și cum ar fi aşteptat un ajutor de 
acolo. 

— Marele duce Constantin? repetă Vladimir, cu priviri rătăcite. 

— Da, dragul meu. 

— Mamă, nu te înţeleg, îngână el. Voiai să-mi spui un nume, numele 
aceluia care te-a nenorocit; dar ai vorbit de marele duce Constantin, de 
omul căruia i-am salvat viaţa și, care, drept răsplată, m-a ridicat la o 
situație strălucită... 

— Este așa cum ţi-am spus, fiul meu! Marele duce Constantin e omul 
pe care l-am iubit, acela pentru care mi-am părăsit casa părintească și 
care mi-a pricinuit o dezamăgire groaznică. 

Vladimir întinse mâinile, ca şi cum ar fi vrut să se apere de o primejdie 
nevăzută, care-l ameninţa în chip înfricoșător. 

— Marele duce... repeta el, cu un accent tânguitor, dar nu se poate... nu 
se poate! Și, totuși, dacă el ar fi acela, continuă tânărul, dacă marele duce 
ar fi tatăl meu şi eu am jurat, atunci, ce se va întâmpla, mamă? Spune-mi 
ce se va întâmpla? 

Tânărul o apucă de braţ și o zgudui cu putere. 

— Pentru numele lui Dumnezeu, Vladimir, vino-ţi în fire, îmi faci rău, 
mă doare.. 

— Nu vreau să-ţi fac niciun rău, mamă... Dar nu, nu se poate să omor 

pe marele duce! 

— Ai jurat doar. 

— Am jurat, fireşte; dar el e binefăcătorul meu și nu-mi poţi cere să-l 
ucid... 

— Şi dacă stărui în hotărârea mea? 

— Nu, mamă, asta n-ai s-o faci, nu vei fi atât de crudă... 

— Dar dacă sunt nevoită s-o fac, dacă depind de o putere mai mare?... 
Nu-mi răspunzi, fiule? Spune-mi ce s-ar întâmpla dacă aș fi silită să 
persist în cererea mea? 

— Ce s-ar întâmpla? răspunse Vladimir. Nu știu, mamă, nu ştiu nici 
eu... Știu numai că amândoi vom fi nenorociţi, că amândoi vom fi 
pierduţi... „Pierduţi pentru lumea pământească, pierduţi pentru cei de 
dincolo de mormânt, căci trebuie să ucid pe binefăcătorul meu, pe acela a 
cărui fiică... da, sunt silit s-o mărturisesc, n-am încotro... a cărui fiică o 
iubesc... 

— Aşadar, te-ai îndrăgostit de însăşi sora ta? exclamă Sonia. 

Vladimir îşi încleştă pumnii. 

— Groaznic! murmură el. Vălul începe să dispară din ce în ce mai mult 
dinaintea ochilor mei. Prinţesa Vera e sora mea! Ah, mamă, cu toate astea 
o iubesc și o voi iubi până la ultima suflare! 

— Nu vreau să impietez asupra dragostei tale, zise Sonia. Dar trebuie 
să stărui să-ţi îndeplineşti jurământul. Așadar, răspunde-mi, vrei să-l 
ucizi pe marele duce? Da, fiule, continuă Sonia, hotărâtă, ridicând capul cu 
mândrie, mi-am jurat odată că mă voi răzbuna cu ajutorul tău și vreau să- 
mi ţin jurământul. 

— Și eu pe al meu, îngână Vladimir, prăbuşindu-se pe bancă zdrobit, 
ascunzându-și faţa în mâini. 

Rămase astfel câteva minute, când, deodată se auzi un foșnet și 
dindărătul teiului se ivi o făptură. 

Era Mihail Bakunin. 

— Lasă-l pe seama mea, şopti el, Soniei. Vreau să-l readuc în simţiri. 

Apoi, se apropie de tânărul locotenent și-i puse mâna pe umăr. 

— Vladimir Rașinski, murmură marele conspirator. 

Sărmanul ofiţer tresări. 

Zărind un străin înaintea lui, sări în sus, strigând: 

— Ce vrei? Cine ești dumneata? Ce cauţi aici? Domnule, nu e bine să 
stai lângă un nenorocit. Fugi, căci sunt deznădăjduit și nu ştiu, zău, ce se 
poate întâmpla. 

— Zici că eşti deznădăjduit? Ei bine, eu vreau să te smulg din ghearele 
deznădejdii, răspunse Bakunin, liniștit. Ascultă-mă... Sunt mulţi ani de 
atunci, foarte mulţi... un convoi de exilați pornise din Petersburg spre 
Siberia, țara mizeriei. Era o privelişte îngrozitoare să vezi pe aceşti 
nenorociţi, pe care tirania țaristă îi condamnase să-și petreacă toată viaţa 
în minele întunecoase și otrăvitoare din Siberia. Lanţurile zăngăneau și 
cnuturile zbirilor loveau fără milă pe bieţii condamnaţi. Printre aceste 
fiinţe chinuite şi batjocorite se afla și o femeie care ținea în braţe un 
copilaş - fiul ei. Alături de dânsa mergea un moș care se folosea de cârje, 
dar care era mai puţin deznădăjduit decât ceilalți şi adresa cuvinte de 
mângâiere tinerei sale tovarăşe. Într-o seară, la un popas, ofițerul de 
cazaci care escorta convoiul, porunci oamenilor săi ca tânăra femeie să fie 
adusă în cortul lui. Intenţiile sale erau lesne de ghicit... Atunci, moșneagul 
a sărit în ajutorul femeii şi-a ocrotit-o. Acel moşneag era, de fapt, un om 
tânăr, iar barba lui era falsă. Tânărul eram eu. Şi am văzut, Vladimire, 
cum mama ta a fost chinuită, am văzut cum au aruncat-o într-o temniță 
nevrednică de o ființă omenească, într-o temniţă care ar fi fost prea 
mizerabilă pentru cel mai fioros bandit. Acela care a surghiunit în ţara 
mizeriei pe femeia care îl iubise, acela care a îngăduit ca o mască de fier 
să acopere, vreme îndelungată, fața mamei tale, omul acela nu merită 
milă. Și, chiar dacă ai vrea să fii îndurător, gândește-te că ai jurat și 
trebuie să-ţi împlinești făgăduiala. Amintește-ţi că, nu demult erai să-ţi 
zbori creierii, tot în urma unei făgăduieli. Îți dăduseşi cuvântul că vei plăti 
o datorie de onoare - numită astfel în mod foarte nefiresc, căci datoriile 
făcute la joc ar trebui să se numească datorii de dezonoare - și, văzând că 
nu-ți poţi împlini făgăduiala, ai luat revolverul, hotărât să te împuști. Dacă 
atunci ai pus atât de puţin preţ pe viaţa ta, de ce șovăi acum când e vorba 
de răzbunarea mamei tale? 

Vladimir ţinea ochii pironiţi în pământ. 

— Cine era acest om ciudat, care ştia totul cu atâta precizie? Se întrebă 
în gândul său Vladimir. De unde aflase el că Vladimir voise să se sinucidă? 

Dar, pe semne că Bakunin ghicise întrebarea care frământa mintea 
tânărului locotenent, căci zise: 

— Vrei să ştii cine sunt? Ei bine, nu-ţi voi tăinui numele meu. Ai auzit 
despre Mihail Bakunin? 

Tânărul făcu un gest de uimire. 

— Mihail Bakunin, exclamă el, marele conspirator... 

— Se află înaintea ta, completă acesta. Și cu toate că urăsc pe cei 

bogaţi, sunt prietenul mamei tale. 

Zicând acestea, conducătorul nihiliştilor strânse mâna Soniei. 

— Dar sunt și prietenul tău, continuă Bakunin. Şi ţi-o voi dovedi. 
Marele duce Constantin și-a meritat moartea, un glonte va străpunge 
pieptul său; dar tu nu ești pierdut din această pricină. După ce vei săvârși 
fapta, îți voi ajuta să fugi şi te încredinţez că vei găsi un adăpost sigur. 

— La ce bun să mai trăiesc dacă voi ucide pe acela a cărui fiică o iubesc 
mai mult decât pe mine însumi? răspunse tânărul ofițer. 

— Lasă deoparte orice scrupule, zise Bakunin. Ceea ce trebuie să se 
întâmple, se va întâmpla! Și acum, ascultă-mă cum vei putea să-ţi 
împlinești cu înlesnire jurământul. Sunt informat că mâine după-amiază 
marele duce va trece cu trăsura pe aici. Fratele Ţarului a plecat spre Riga 
pentru a discuta cu mai mulţi proprietari chestiunea justiției rurale, și nu 
se foloseşte de tren, ci de o trăsură. Când va trece pe aici, echipajul va 
suferi un accident și astfel, marele duce va fi silit să coboare și să ceară 
adăpost pentru câteva ore. Dar, îndată ce va coti după acest tei, tu îi vei 
ieși înainte și-i vei trimite un glonte în piept. Apoi vei încăleca pe un cal, 
care va fi pregătit dinainte, şi vei fugi. În acest chip, vei scăpa neatins. Îţi 
place planul meu? 

Vladimir tăcu. 

—  Răspunde-mi dacă eşti hotărât să săvârșeşti fapta, continuă 
Bakunin. 

—  Daţi-mi răgaz până mâine-dimineaţă, trebuie să mă mai 
dezmeticesc. 

— Dar nu care cumva să-ţi treacă prin minte că putem fi duși de nas. 

— Fiţi sigur că-mi voi respecta jurământul; apoi, însă, drumurile 
noastre se despart. Ceea ce voi face după aceea, mă privește. 

— Aşadar, nu vrei să fugi, să-ți salvezi viața? 

— Deocamdată nu știu nici eu ce voi face. 

Mihail Bakunin şi Sonia schimbară o privire plină de înţeles. 

— Mamă, acum Îmi dai voie să mă retrag, nu-i aşa? întrebă Vladimir. 
Vreau să mă duc la culcare. 

Sonia clătină capul în semn de aprobare și tânărul păși spre scara ce 
ducea la terasă. 

Dar, când ajunse la prima treaptă, îşi întoarse capul şi se uită spre 
sărmana femeie. 

— Mamă, adio, mamă! exclamă el, plângând. Fiul tău îţi trimite ultima 
salutare. Căci, dacă voi săvârşi mâine acea crimă înfiorătoare, atunci nu 

mai sunt fiul tău, nu mai sunt om. Ci... nu știu nici eu ce se va întâmpla, 
dar mi se pare că lumea va deveni un haos și va sosi ziua de apoi. 

— Potolește-te, fiule, ca să poţi săvârși fapta, trebuie să fii liniştit. 

Vladimir se uită cu o privire duioasă la mama lui și zise, cu glas 
înăbușit: 

— Voi fi liniştit, mamă! 

Apoi lăsă capul pe piept și se depărtă. 

— Bietul băiat, e doborât! exclamă Sonia. O, Bakunin, am făptuit o 
crimă dând fiului mea această misiune sângeroasă! 

— Marele duce trebuie să-și primească pedeapsa chiar din mâna 
aceluia împotriva căruia a păcătuit, răspunse marele conspirator. Eu nu 
ştiu ce e mila. Noi l-am condamnat la moarte și sentinţa trebuie 
executată. Acum du-te și dumneata la culcare, Sonia, căci mâine vei avea 
nevoie de puteri noi. 

Bakunin îi strânse mâna, apoi nefericita femeie se retrase fără să 
scoată un cuvânt. 

După ce rămase singur, conducătorul nihiliştilor începu să se plimbe. 

Mintea lui neobosită părea că lucrează, că urzește vreun plan nou, 
vreun complot uriaș împotriva dușmanilor săi. 

Deodată scoase din buzunar un mic fluier de argint, pe care îl duse la 
buze. 

Se auzi o șuierătură ascultă și, imediat după aceea, mai mulţi bărbaţi 
ieșiră din tufiş. 

Erau nihiliştii pe care Sonia îi văzuse la lucru, înainte de amiază. 

— Prieteni, zise marele conspirator, făcându-le semn să se apropie, 
noaptea asta trebuie să staţi de veghe. 

— Porunceşte, Bakunin, și porunca ta va fi ascultată. 

— Împresuraţi clădirea şi fiţi cu cea mai mare luare-aminte ca nimeni 
să nu plece de aici până mâine-dimineaţă fără permisiunea mea. 

— Te temi să nu fugă cineva? 

— E vorba de un tânăr care, după cum ştiţi, a fost ales să ducă la 
îndeplinire opera noastră de răzbunare. Vreau să sper că nu se va 
sustrage de la însărcinarea primită, totuși nu strică să luăm măsuri. 

— Şi ce trebuie să facem dacă va încerca să fugă? 

— ÎI veţi reține cu forţa. 

— Dar dacă se va împotrivi? Dacă o va lua la sănătoasa? 

— În cazul că nu va fi alt mijloc, îl veţi împuşca... Trebuie să ne ferim de 
trădare. 

— Te temi cumva că Vladimir ar putea să ne trădeze? 

— Ştiu că nu va fi în stare să facă o asemenea ticăloșie, dar nu trebuie 
să uităm că tânărul e un idealist și, prin urmare, nu e cu neputinţă să 
încerce să salveze iar viața marelui duce. Așadar, fiți cu băgare de seamă, 
tovarăși! 

— Nicio grijă, răspunseră nihiliştii, într-un glas. Vom fi cu ochii în 
patru. 

Mulţumit de această asigurare, marele conspirator se depărtă. 

Dar nu se duse la culcare. Era unul dintre acei oameni care dorm foarte 
puţin. 

Conducătorul nihiliştilor lucră în camera sa câteva ore, fără 
întrerupere, scriind câteva scrisori. Când se întinse pe canapea, pentru a 
dormi puţin, era ora două noaptea. 

Se trezi dis-de-dimineaţă și se apropie de fereastră. 

— În sfârșit, murmură el, privind răsăritul soarelui, ziua răzbunării a 
sosit! După cum azi marele duce se va prăbuși sub loviturile noastre, tot 
astfel, într-o bună zi, vom dobori tronul Rusiei împreună cu tiranul care 
stă pe el. 


Capitolul 115 - Ziua răzbunării 


O trăsură elegantă, în care se afla marele duce, venea pe poteca largă, 
mărginită de copaci înalţi. 

Fratele Ţarului nu era singur; prinţesa Vera ședea alături de el. Tânăra 
era palidă la față și foarte tăcută. 

Marele duce o luase cu el în călătorie, deoarece nu se putuse hotărî s-o 
lase singură. 

Tatăl și fiica străbăteau această regiune înzestrată cu toate darurile 
naturii; dar Vera nu lua în seamă priveliștea minunată ce se desfășura 
înaintea ochilor ei. Frumoasa fată era posomorăâtă și abia răspundea la 
întrebările părintelui ei. 

— Vera, copilă dragă, zise marele duce, voind s-o îmbrăţișeze. 

Dar ea se retrase. 

— Astfel te porţi tu cu părintele tău? întrebă Constantin, cam supărat. 

— Tată, lasă-mă, te rog! Vreau să fiu singură, singură cu gândurile 
mele. 

— Copilă dragă, răspunse marele duce, ştiu ce se petrece în inima ta, 

ştiu ce pierdere ai suferit zilele astea, dar Dumnezeu mi-e martor că n-am 
putut să fac nimic pentru tine... 

— N-ai putut să faci nimic pentru mine? întrebă prinţesa. Oare n-ai 
dreptul să hotărăști pe acela care trebuie să mă ia de soţie? 

Marele duce clătină capul, cu hotărâre. 

— Nu, nici eu n-am dreptul să dispun de viitorul tău, răspunse el. Acest 
drept aparține numai Ţarului care este capul familiei noastre. 

— Atunci, sunt mai nenorocită decât fiica celui din urmă salahor, 
replică Vera, căci ea poate, cel puţin, să ia de soț pe acela pe care-l 
iubește. Ea nu e obligată să se mărite cu bărbatul pe care alţii îl impun. 

— Dar prinţul prusian, cu care ești logodită, e un om nobil, zise marele 
duce. 

— Puțin îmi pasă, răspunse prinţesa, știu că nu-l voi putea iubi 
niciodată... Căsnicia noastră va fi una dintre cele mai nefericite... Există 
numai un singur om care să-mi facă inima sătresară. 

— Copila mea, să lăsăm asta, căci nu vreau să-ţi zgândăr rana, care mai 
e proaspătă. 

Prinţesa Vera își dădu capul pe spate și zise, după o scurtă pauză: 

— Tată, de ce să nu vorbim pe față? Trebuie să-ți spun tot ce simt, ca 
să ştii la ce te poţi aștepta de la mine. Politica a făcut negoţ cu persoana 
mea... am fost vândută unui prinţ german... Voi fi un copil ascultător și mă 
voi căsători cu el, căci ştiu că altfel relațiile dintre tine și fratele tău se vor 
înăspri... Totuşi, un singur lucru nu-mi poţi cere: să-l iubesc pe acel prinţ, 
pentru care n-aş putea să simt decât o nepăsare desăvârșită. Așadar, 
după cum ţi-am zis, căsnicia noastră va fi cât se poate de nefericită... Căci, 
atâta timp cât voi trăi, gândul meu va fi îndreptat spre un singur om... Și 
acela e Vladimir Rașinski, aghiotantul tău. 

— Dar bine, copil ce ești, nu-ţi dai seama că niciodată nu vei putea să-l 
iei de soț? 

— Şi de ce nu, tată? întrebă Vera, cu ochi scânteietori. 

— Pentru că o prăpastie uriașă se întinde între tine şi el. Căci tu te-ai 
născut sub aureola coroanei, pe cea mai înaltă treaptă a scării sociale, pe 
când el... 

— Este un bărbat nobil și curajos, un erou! exclamă Vera, cu 
entuziasm. 

— Aceasta nu e destul pentru a lua de soţie o prinţesă din familia 
imperială, răspunse marele duce. Dar să nu ne certăm pentru asta, copila 
mea. Sunt legi străvechi, atât de trainice, încât nimeni nu le poate zgudui... 

Crede-mă, am simțit şi eu ceea ce simţi tu în aceste clipe. Draga mea, am 
iubit şi eu în tinereţe, dar am fost silit să renunţ la dragostea mea. N-a fost 
ușor lucru și, cu toate astea, m-am văzut nevoit să mă supun, sprea nu 
păta onoarea familiei Romanov. 

— Tată, exclamă Vera, dacă ai renunţat într-adevăr, dacă au izbutit să- 
ți smulgă dragostea din inimă, atunci n-a fost adevărată iubire. 

Marele duce prinse mâna fiicei sale, zicând: 

— Te înşeli, copila mea! Ştii că ador şi respect pe mama ta, fiindcă este 
cea mai bună femeie din lumea întreagă și a suferit foarte mult din 
pricina rătăcirii mele. Și, cu toate astea, când mă gândesc la aceea căreia a 
aparținut odată inima mea, mă simt pătruns de o adâncă amărăciune. 
Deplâng soarta nenorocită pe carea trebuit s-o îndure din pricina mea... 

— Cum, a ajuns o nenorocită? întrebă Vera, uitându-se cu coada 
ochiului la tatăl ei. 

Marele duce înclină capul în semn de confirmare. 

— Copilă dragă, îngână el, sărmana femeie care îşi pusese în mine 
toată nădejdea, a fost deportată în Siberia. 

— Deportată în Siberia? exclamă prinţesa îngrozită. Și singura ei vină a 
fost că te iubea petine? 

— Da, nimic mai mult, răspunse Constantin, adânc emoţionat. 

— Şi tu ai îngăduit una ca asta? întrebă Vera, cu glas tremurător. 

— Am fost silit, draga mea; nu puteam să fac nimic. 

— Dar bine, tată, eu te consideram întotdeauna că eşti un adevărat 
bărbat, un erou... Și un erou nu se poartă astfel, un erou moare pentru 
femeia pe care o iubește. 

— Dacă ar fi fost vorba de viața mea, aș fi jertfit-o bucuros, răspunse 
marele duce. Dar în joc erau interesele patriei și, prin urmare, nu-mi era 
îngăduit să șovăi... trebuiam să iscălesc sentința prin care iubita mea era 
exilată în Siberia... 

— Tu ai semnat acea sentință? Așadar, ai aprobat acest fapt! exclamă 
ea, cu lacrimile în ochi. Tată, ai făcut un mare păcat... și acest păcat Îl 
ispăşeşte acum copilul tău. 

Marele duce, cuprins de tulburare, o îmbrăţișă şi, sărutând-o cu 
dragoste, zise: 

— Vera, draga mea copilă, nu mă dispreţui! 

— ŞI, de atunci n-ai mai aflat nimic despre nenorocita aceea? continuă 
prinţesa. 

— Nimic, răspunse fratele Ţarului. După, cât am auzit, se crede că ar fi 

murit în Siberia. 

— A murit în temniţă! exclamă prinţesa, cutremurându-se. Și numai 
pentru că te-a iubit! Tristă soartă!... Ah, tată, acum înţeleg de ce fatalitatea 
mă persecută cu atâta cruzime... Copiii sunt sortiţi să ispășească păcatele 
părinţilor... 

În acea clipă, trăsura se clătină atât de tare, încât s-ar fi răsturnat în 
şanţ dacă nu s-ar fi oprit într-un plop. 

Marele duce și fiica lui se înspăimântară de moarte, căci primul lor 
gând fu că era vorba de un atentat. 

Constantin scoase revolverul şi strigă: 

— Pentru numele lui Dumnezeu, ce-i asta? Osip, ce s-a întâmplat? 

Vizitiul, care fusese azvârlit de pe capră, se ridică anevoie şi se apropie 
de trăsură, șchiopătând. 

— Alteță Imperială, zise el, nu e nicio primejdie, ne-am împiedicat de 
un trunchi de copac pus de-a curmezișul drumului. 

— Te-ai lovit rău, Osip? întrebă marele duce. 

— Nu, mi-am scrântit niţel piciorul, zise vizitiul, dar nu-i nimic, o să-mi 
treacă repede. Mă tem, însă, că trăsura n-a scăpat aşa ușor. 

Marele duce îi porunci să cerceteze totul cu atenţie și cobori din 
trăsură Împreună cu fiica lui. 

La câţiva paşi de locul unde se întâmplase accidentul era un trunchi de 
arbore pe care Vera se așeză. 

— Mi-ar fi foarte neplăcut, dacă voi fi nevoit să ne întrerupem 
călătoria, zise Constantin, căci chestiunile pe care trebuie să le rezolv, 
sunt foarte urgente. 

— Nu s-ar putea găsi pe aici vreo trăsură cu care să ne continuăm 
drumul? întrebă prinţesa. 

— Fireşte că s-ar găsi, răspunse tatăl ei, dar știi că nu-mi place să mă 
folosesc de o trăsură străină. Ştii doar că membrii familiei Romanov sunt 
ameninţaţi de nenumărate primejdii. Cine îmi garantează că în trăsura pe 
care o vom împrumuta nu se află ascunsă vreo bombă? 

— Cum, tată, exclamă prinţesa, primejdia e într-adevăr atât de mare? 
Asasinii ne pândesc, oare, pretutindeni? 

— Copila mea, răspunse marele duce, posomorât, situaţia e cu mult 
mai groaznică decât îți închipui. Numărul vrăjmașilor noştri creşte 
neîncetat și, cu toate că deocamdată îi ținem de scurt, prin măsuri foarte 
aspre, totuși nu suntem nicio clipă siguri de viața noastră. Ceea ce-ţi spun 
acum, Vera, trebuie să rămână între noi. Sunt ferm încredinţat că fratele 

meu, Țarul, nu va muri de moarte bună și va cădea într-o zi victimă 
duşmanilor săi. Se crede că, de câţiva ani încoace, nihiliştii au fost 
îngenuncheaţi și că datorită asprelor măsuri polițienești luate de Așinov, 
duşmanii noştri au fost stârpiţi. Dar mie nu-mi vine să cred că așa este 
într-adevăr. Dimpotrivă, mi se pare că nihiliştii lucrează cu mai multă 
sârguință la groaznica lor operă, care are de scop nimicirea familiei 
Romanov. 

— Dar ce rău am făcut noi acestor oameni? întrebă prinţesa, cu lacrimi 
în ochi. După câte știu, Țarul caută să împace lucrurile. 

— Sunt păcate din trecut, pe care trebuie să le ispășim noi, zise marele 
duce. lată, deci, că-ți răspund cu aceleași cuvinte cu care mi-ai răspuns tu 
adineauri. 

— Dar nu nădăjduiești că vor veni timpuri mai bune pentru patria 
noastră? 

— Timpuri mai bune... reluă marele duce, îngândurat. Da, se poate, dar 
atunci nu va mai sta un Romanov pe tronul Rusiei. Încrederea e 
zdruncinată şi, când neincrederea va pătrunde în inima poporului, 
cangrena se va întinde și nu se va opri până nu va fi distrus totul până în 
temelie. Dar iată că vine Osip, să auzim ce este... Ei, ce veste ne aduci? 

— Alteță Imperială, răspunse vizitiul, lucrul e mai grav decât mi-am 
închipuit. Cele două roți din spate sunt rupte și e cu neputinţă să ne 
urmăm drumul. 

— lată un lucru foarte neplăcut, exclamă marele duce, dar trebuie să 
găsim un mijloc să ieşim din încurcătură... O fi vreun fierar prin 
apropiere? 

Vizitiul dădu din umeri, zicând: 

— Nu cred să avem acest noroc, căci satul e departe. Mai degrabă 
nădăjduiesc să găsim vreo casă al cărei proprietar să aibă o trăsură și să 
ne-o împrumute. 

— Dar cum o fi ajuns trunchiul acela în mijlocul drumului? zise marele 
duce. 

Vizitiul se scărpină după ceafă. 

— Asta m-am întrebat și eu, răspunse el. Mai că-mi vine să cred că a 
fost pus acolo ca să ne pricinuiască un accident. 

— Vezi lucrurile în culori prea negre, Osip. Cine să fi avut vreun 
interes să facă asta? 

— Cine? Nu vă închipuiţi, Alteță? 

— Doar nu vei fi crezând că nihiliştii... 

— Să mă bată Dumnezeu, dacă nu socot că ei sunt devină. 

— Dar ce să caute ei aici, în pădurea asta? 

— Bandiţii ăştia sunt pretutindeni, Alteță... Socot că bușteanul a fost 
aşezat acolo ca să fim împiedicaţi să ne continuăm călătoria. 

— Dar, acum, ce-i de făcut, Osip? 

— Nu rămâne altceva decât ca Alteța Voastră să vadă dacă nu există 
vreo aşezare omenească prin apropiere; în acest timp, eu voi rămâne 
lângă trăsură. 

— Da, cred că ideea e bună, răspunse Constantin. Așteaptă-mă aici 
până mă întorc, se adresă el Verei. 

— Tată, n-ar fi mai bine să mă iei cu tine? întrebă aceasta. 

— Te temi să rămâi aici? 

— În orice caz, suntem mai siguri dacă mergem amândoi, replică 
prinţesa. Te rog, ia-mă cu tine. 

— Bine, vino. 

Marele duce oferi braţul fiicei sale. Deodată tresăriră speriaţi, căci un 
zgomot se produsese în tufiş. 

— Ce-i asta? întrebă marele duce, privind cu luare-aminte înspre locul 
de unde venise zgomotul. Osip, ia vezi ce-i acolo? 

În clipa când vizitiul intră în tufiş, un pui de găină se ivi dintre frunze şi 
fugi speriat spre Vera. 

Prinţesa pufni de râs. 

— Aşadar, asta ne-a înspăimântat? strigă ea. Un pui. Un biet pui... 

— lată un semn bun, zise marele duce. Căci, asta înseamnă că există 
locuințe omenești prin apropiere. Să mergem, Vera. 

Prinţesa îl luă de braţ și porniră. 

Merseră tăcuți, ca vreo jumătate de oră, când zăriră deodată o dâră de 
fum ridicându-se deasupra copacilor. 

— Cred că am ajuns, Vera, zise marele duce. Ar fi mai bine să rămâi aici 
căci, astfel, nu voi fi recunoscut și voi scăpa de primejdie - dacă ne 
ameninţă vreuna. 

Îi strânse mâna şi-i zâmbi drăgăstos. Ochii tinerei prințese se umplură 
de lacrimi, văzând privirea plină de blândeţe a tatălui ei. 

— Lasă, fii liniştită, zise el. Totul seva întoarce în bine. 

Constantin îi zâmbi din nou, apoi porni mai departe, ieșind din tufiş. 


* 

În clipa când accidentul se produsese, Bakunin şi Vladimir se aflau 
înaintea porţii micului castel. 

Tânărul era palid ca un cadavru şi ținea în mână o pușcă. 

Deodată, Bakunin îi zise că sosise momentul să se așeze la pândă, căci 
marele duce urma să treacă în curând. 

Aşadar, porniră amândoi şi, după câteva minute, se opriră pe o colină 
umbrită de arbori. 

— Vei rămâne aici, până va veni marele duce, zise Bakunin. Arma e 
încărcată cu două gloanţe. Dacă primul dă greş, tragi pe al doilea. 

— Şi dacă nu nimeresc nici atunci? întrebă tânărul ofiţer. 

— Asta n-ar fi tocmai bine, răspunse marele conspirator. Căci, eu nu 
voi rămâne lângă dumneata, ci mă voi retrage imediat ce va apărea 
Constantin. 

— Bine, bine... murmură Vladimir. 

— Dar să nu crezi că nu vei fi supravegheat, continuă conducătorul 
nihiliştilor. Eu mă voi afla în apropierea dumitale și te voi observa cu 
luare-aminte. 

— Da, voi căuta să-mi nimeresc ţinta... Sunt un ochitor bun... îngână 
ofițerul. O, mai bine n-aş fi învăţat să trag cu pușca... atunci n-ar fi trebuit 
să făptuiesc acest atentat odios. 

— Ba nu, răspunse marele conspirator, nepăsător. În acest caz te-ai fi 
folosit de pumnal. lată că vine și trimisul meu, continuă el, apucându-l de 
braţ. Acum vom ști la ce depărtare se află marele duce. 

Un tânăr venea în fugă spre el. 

— Ei, ce s-aude? îi strigă Bakunin. S-a făcut? 

— Totul s-a întâmplat după dorința noastră, răspunse nihilistul. 
Marele duce a coborât din trăsură și se îndreaptă încoace. 

Zicând acestea, făcu semn lui Bakunin că vrea să-i spună ceva. 

— Ei, ce e? îl întrebă marele conspirator, luându-l deoparte. S-a 
întâmplat ceva neprevăzut? 

— Marele duce nu e singur, răspunse celălalt. 

— Ah, e însoţit de cineva? șopti Mihail. 

— Constantin e în tovărăşia unei tinere femei. 

— Trebuie să fie prinţesa Vera. 

— Da, așa cred și eu, cu toate că n-am văzut-o niciodată. Și ceea ce se 
spune despre frumuseţea îngerească a fiicei lui Constantin se potriveşte 
întocmai, aceleia care îl însoțește acum. 

— Asta nu-mi place deloc, zise Bakunin, furios. Dacă prinţesa va veni 

încoace, Vladimir nu va avea curajul să-și împlinească misiunea. Dar, 
deocamdată nu putem face nimic și nici n-avem timp de pierdut. Du-te 
prietene, îți mulțumesc. 

— Să pândim prin apropiere ca să-l ucidem pe marele duce, dacă 
tânărul va fi prea laş s-o facă? întrebă nihilistul. 

— Nu vafi laş, răspunse Bakunin, cu hotărâre. Mă pot bizui pe el. 

Celălalt se înclină și după câteva clipe dispăru printre arbori. 

Marele conspirator se îndreptă spre locul unde îl lăsase pe Vladimir şi 
rămase uimit văzându-l îngenuncheat. 

Bakunin se opri înduioşat, neputând să-și înăbușe mila ce o simţea 
pentru sărmanul tânăr. 

Dar nu trebuia să șovăie, marele duce se putea ivi dintr-o clipă în alta. 

— A sosit momentul, Vladimir, zise conspiratorul, cu solemnitate. 

Tânărul ofițer sări în sus și se uită la el cu priviri rătăcite. 

— Da, marele duce e aici, strigă el, trebuie să făptuiesc crima... 

— Fii liniştit, șopti Bakunin. Strici totul dacă vorbeşti atât de tare. 
Ascunde-te aici. Eu mă duc să văd cum stau lucrurile. 

Conducătorul nihiliştilor se depărtă, dar se întoarse numaidecăt. 

— Curaj, Vladimir, curaj, șopti el. Momentul se apropie... vine marele 
duce. 

Tânărul îşi încleștă mâna pe armă. O paloare cadaverică îi acoperea 
fața. Inima-i bătea cu putere. 

— Vladimir, gândeşte-te că ucizi pe acela care a fost seducătorul 
mamei tale, zise Bakunin, depărtându-se. 

Marele duce se apropia încet de locul fatal. 

Peste câteva minute grozăvia trebuia să se întâmple. 


* 


Aşinov, prefectul poliției din Petersburg era pradă unei mari tulburări, 
în urma întâmplării ce se produsese în dimineaţa acelei zile. 

De abia coborâse din pat, că secretarul său intră în dormitorul 
prefectului, înştiințându-l că o femeie bătrână și zdrențăroasă vrea să-i 
vorbească. 

Aşinov porunci ca femeia să fie azvârlită pe scări, dar secretarul îi 
răspunse că încercase s-o alunge, însă ea se împotrivise cu îndârjire 
amenințând că va aduce totul la cunoștința împăratului. 

— Ce a zis? strigă Așinov. Vrea să se ducă la Majestatea Sa? Atunci, pe 

semne că e cam smintită. S-a întâmplat adesea să vină câte un nebun la 
mine, ba chiar şi la Majestatea Sa, sub pretext că are de făcut o 
comunicare însemnată. 

— Tocmai asta susține şi ea. Bătrâna afirmă că are o știre de care 
atârnă fericirea țării întregi. 

Prefectul porunci ca femeia să fie introdusă. Apoi, trecu în biroul său. 

Gruşkin se înclină și după câteva minute îşi făcu apariţia în cabinetul 
stăpânului său, însoţit de o bătrână, care la vederea lui Așinov începu să 
plângă. 

— Aşadar, o nebună, într-adevăr, se gândi prefectul. 

Dar în curând îşi dădu seama că se înșelase, căci femeia îi şopti: 

— Excelenţă, vin să vă aduc la cunoștință că un atentat a fost pus la 
cale împotriva unui membru al familiei imperiale. 

Aşinov tresări şi o privi cu ochii holbaţi; însă bătrâna vorbise cu atâta 
linişte şi siguranţă de sine, încât prefectul înţelese că n-avea în faţa sa o 
nebună. 

Făcu semn lui Gruşkin să se retragă și, după ce rămase singur cu ea, Îi 
zise răstit.: 

— Ştii că o glumă pe care cineva și-o îngăduie față de un înalt 
demnitar, poate fi pedepsită chiar și cu deportarea în Siberia? Așadar, 
dacă e vorba de o glumă... 

— Aş dori din suflet să fie o glumă și aş primi bucuroasă să fiu exilată, 
îl întrerupse bătrâna. Dar, din nefericire, la mijloc e un lucru foarte 
serios... E vorba de un atentat odios îndreptat împotriva marelui duce 
Constantin... 

— Cum, Împotriva marelui duce? exclamă Așinov. Dar Alteța Sa e în 
călătorie... Şi, cine urzește atentatul? 

— Nihiliştii. 

Bătrâna îi povesti că e văduva unui fost funcţionar şi are un fiu, 
student la medicină; însă, nihiliştii îl atrăseseră în mrejele lor. 

— Cum ai aflat că fiul dumitale a devenit nihilist? întrebă Așinov. 

— Primea adesea vizita unor oameni necunoscuţi, răspunse femeia, și 
aceste vizite nu-mi plăceau deloc. Apoi am început să bănuiesc ceva, 
deoarece fiul meu primea, din când în când, scrisori cifrate. Devenea din 
ce în ce mai palid și mai tăcut și, cu toate stăruinţele mele să-mi 
destăinuie ce-l frământă, nu mi-a mărturisit nimic. Într-o seară, pe când 
şedea lângă mine trist și abătut, l-am rugat din nou să-mi spună ce durere 
îl apasă și atunci a căzut în genunchi înaintea mea, mărturisindu-mi totul. 

— Şi ce ţi-a dezvăluit, anume? 

— Că e nihilist și că tovarășii săi urzesc o crimă pe care el n-o poate 
aproba. Aceștia au hotărât să-l ucidă pe marele duce. 

— Ştiu, asta mi-ai spus-o. Dar cum şi unde au de gând să făptuiască 
crima? Dă-mi amănunte... 

— Mai mult nu știu nici eu, căci imediat după ce mi-a făcut această 
mărturisire, fiul meu a început să se izbească cu pumnii în cap, văitându- 
se că e pierdut, deoarece dezvăluise taina tovarășilor săi, și trebuie să 
moară dacă se va descoperi trădarea lui. Atunci, mi-am vândut toate 
lucrurile din casă și i-am dat lui banii ca să poată fugi în America și să nu 
cadă în mâna poliţiei. 

— Fiul dumitale a fugit în America? răcni Aşinov, turbat de furie. Și 
dumneata i-ai înlesnit fuga? Ai devenit complice la crima lui? 

— Chiar dacă am devenit complice, vă rog să ţineţi seamă că m-am 
purtat ca o mamă, răspunse femeia. Doar nu puteam să stau nepăsătoare 
şi să privesc cum zbirii îmi înhaţă copilul și-l târăsc la spânzurătoare... Mi- 
am salvat fiul, dar apoi am venit aici și v-am denunţat crima. Deocamdată 
fapta n-a fost săvârşită, astfel că marele duce poate fi ocrotit. 

— Da, poate fi ocrotit, repetă prefectul. Dar unde se află el acum? 

— Asta n-o ştiu nici eu. Am aflat, doar, că marele duce face o călătorie, 
în cursul căreia urmează să se comită atentatul. 

— Nu ştii, anume, în ce loc? 

— Nu, dar mi-a spus că el va fi ucis după ce va cobori din tren şi va 
pleca, într-o trăsură, spre o moşie situată lângă Riga. 

— Bine, mi-e destul. Vom vedea ce e de făcut. 

— Şi fiul meu? întrebă femeia. 

— Acum n-am timp să vorbesc despre asta. Trebuie să mă duc 
numaidecât la Palat şi să raportez Țarului ceea ce am aflat. 

Aşinov apăsă pe butonul unei sonerii și, după câteva clipe, secretarul 
prefectului își făcu apariţia în birou. 

— Grușkin, zise șeful poliţiei secrete, poruncește să mi se pregătească 
numaidecât trăsura. Trebuie să mă reped până la Palat... Haide, repede, e 
în joc viața marelui duce. 

Secretarul dispăru şi Aşinov voi să-l urmeze, dar bătrâna i se așeză în 
cale. 

— Excelenţă, strigă, ea, trebuie să-mi făgăduiți că nu veţi face nimic 
fiului meu. 

— Parcă ziceai că a fugit în America? răspunse prefectul. 

— Da, dar mai e pe drum şi puteţi să-l prindeţi, îngână ea. 

Aşinov îi făcu această făgăduială și bătrâna plecă plină de bucurie. 

După zece minute, prefectul poliţiei din Petersburg se afla în cabinetul 
Țarului, căruia îi expuse primejdia ce-l ameninţa pe Constantin. 

Alexandru al II-lea se înspăimântă la această veste și făgădui 
slujbașului său că va fi înaintat dacă va salva viața marelui duce. 

Aşinov se întoarse în grabă la prefectură și adresă o telegramă urgentă 
comandantului garnizoanei din Riga, prin care îi poruncea să trimită 
grabnic o poteră în pădurea pe unde urma să treacă marele duce și, în 
acelaşi timp, câţiva jandarmi călări să urmeze trăsura lui Constantin, fără 
ştirea acestuia. 

Comandantul nu pierdu nicio clipă și îndeplini poruncile prefectului. 

Soldaţii porniră în grabă şi se împrăștiară în pădure, scormonind 
fiecare loc, necruţând nicio osteneală, nelăsând nimic necercetat. 

Totuşi nu izbutiră să găsească vreo urmă. 


* 


Marele duce se îndrepta, fără să bănuiască ceva, spre locul unde era 
ascuns Vladimir. Prin frunzișul copacilor se zărea o casă și Constantin se 
bucura nespus că va avea prilejul să-și procure o trăsură. 

Dar în clipa când voi să cotească, pentru a se îndrepta spre clădire, 
răsună o detunătură asurzitoare. 

Marele duce sări în lături. 

Scăpă teafăr, dar înainte de a apuca să-și scoată revolverul, se auzi o a 
doua împușcătură. 

De astă dată, glonţul îl atinse la braţul drept, sfâşiindu-i o bucată de 
mânecă. 

— Ucigaşii! strigă el. Dar îmi voi vinde pielea cât mai scump. 

Un strigăt răsună în pădure și Vladimir se repezi înainte, căzând în 
genunchi înaintea marelui duce. 

Acesta se uită uimit la tânărul ofițer, care-și aruncase pușca la câţiva 
pași. 

Constantin ridicase revolverul, hotărât să ucidă pe agresorul său, dar 
văzând că înaintea lui se afla Vladimir Rașinski, aghiotantul său, lăsă 
arma în jos. 

— Ce-i asta? strigă fratele Ţarului. M-ai salvat pentru a doua oară, ai 
dezarmat ucigașii? 

Tânărul nu răspunse... 

— Cum, taci? exclamă Constantin. Nu cumva dumneata... Nu. Nu, e cu 
neputinţă. 

— Şi, totuşi, e cu putinţă, șopti Vladimir, galben ca ceara. 

— Cum, dumneata ai fost acela care a descărcat arma asupra mea? 

— Da, Alteță Imperială. 

— E de neînțeles, continuă Constantin, poate că nici nu știai cu cine ai 
de-a face? 

— Ştiam, răspunse tânărul, ridicându-se cu greutate, ca un om bolnav. 
Da, știam că veţi trece pe aici și voiam să vă ucid. 

Marele duce rămase tăcut câteva clipe, apoi zise: 

— Ce mărturisire ciudată! Voiai să mă ucizi, Vladimir? Dar din ce 
pricină, ce ţi-am făcut? 

Vladimir nu răspunse, uitându-se înaintea sa cu priviri rătăcite. 

— Ah, continuă marele duce, încep să înţeleg. Voiai să te răzbuni 
pentru că ţi-am refuzat mâna fiicei mele. Vladimir, niciodată nu m-am 
înşelat astfel asupra unui om... Ți-am arătat toată încrederea, dormeam 
sub același acoperiş, nu m-aş fi temut să-ţi încredințez chiar armele, 
înainte de a mă fi culcat. Și tocmai dumneata voiai să mă omori? 

— Am fost nevoit s-o fac! șopti tânărul. 

— Cum? Cine te-a silit? Are acest atentat vreo legătură cu Vera? 

Vladimir clătină capul, cu hotărâre. 

— Alteță, vă rog, nu rostiţi acest nume! îngână el. Dar de ce mai 
șovăiți? Acum, după ce glonţul meu și-a greșit ţinta, m-am predat și am 
mărturisit crima; de ce nu mă arestați? Legaţi-mă și porunciţi să fiu dus la 
Petersburg. Şi acolo, continuă el, cu vioiciune, trimiteţi-mă în judecata 
unui tribunal alcătuit din judecătorii cei mai severi, care trebuie să mă 
condamne la moarte. Alteță Imperială, vă rog, însă să-mi faceţi o favoare: 
porunciţi ca sentinţa să fie executată cât mai repede. Ah, sunt atât de 
sătul de viaţă, încât o părăsesc cu bucurie și singura mea dorinţă e ca 
mormântul să se închidă cât mai curând deasupra mea. 

Marele duce îi puse mâna pe umăr. 

— Vladimir Raşinski, zise el, ești bolnav, mintea ţi-e întunecată. 

— Nu, nu căutaţi să mă dezvinovăţiți! Nu sunt bolnav, n-am făcut-o 
într-o clipă de rătăcire, ci ştiam prea bine ce fac, când v-am pândit aici cu 
arma pregătită. 

În această clipă se auzi un zgomot în tufişuri şi apăru o ceată de 
călăreți cu caii acoperiţi de spume. 

Călăreţii descălecară și conducătorul lor se apropie de marele duce, 
căruia îi întinse o scrisoare purtând pecetea comandamentului din Riga. 

Constantin o citi, apoi aruncă spre Vladimir o privire plină de 
compătimire. 

— Aţi sosit prea târziu, zise el, adresându-se conducătorului trupei de 
călăreți. Dumnezeu m-a ocrotit. El n-a vrut să cad lovit de glonţul unui 
nebun. 

— Cum, atentatorul e nebun? 

— Da, aşa socot. lată-l aici. 

Zicând acestea, arătă spre Vladimir, care rămase nemişcat și nu se 
împotrivi nici când soldaţii îl legară. 

În acest timp, nihiliştii, care prinseseră de veste despre sosirea trupei, 
părăsiră casa Nataliei, fără să lase vreo urmă. 

Marele duce se apropie iar de Vladimir, făcând semn conducătorului 
călăreţilor să mai aștepte. 

— Vladimir Raşinski, zise el, admit că ai săvârșit fapta dumitale într-un 
moment de rătăcire a minţii. 

— Vă înşelaţi, Alteță, răspunse tânărul, căci știam prea bine ce fac. Dar 
destul... nu trebuie să aflați care au fost motivele ce m-au hotărât să comit 
atentatul. 

— Bine, dar nu vreau să fii dat pe mâna călăului, ci să scapi cu o 
pedeapsă mai ușoară. Așadar, vei susţine că vânai pe aici și că glonţul 
dumitale m-a lovit din greșeală. 

— Asta ar fi o minciună şi eu nu mint! 

Marele duce se depărtă, dând din umeri. Acest om nu voia să fie salvat. 

— Ei bine, zise Constantin conducătorului trupei, luaţi-l de aici! Dar te 
rog să ai grijă ca să nu fie tratat cu asprime. 

— Porunca Alteţei Voastre va fi împlinită, răspunse celălalt, încălecând 
pe armăsarul său. 

Călăreţii se pregăteau tocmai să urce pe atentator pe un cal, când din 
desiş apăru o făptură femeiască. Era prinţesa Vera. 

— Tată, exclamă ea, cu lacrimi în ochi, am auzit două Împuşcături; văd 
că Vladimir Raşinski e legat, iar chipul lui îmi prevestește ceva trist... 

— Da, s-a întâmplat ceva nespus de trist, copila mea, răspunse marele 
duce, apropiindu-se de fiica lui. Stăpâneşte-te, căci vei auzi o ştire de 
necrezut, care și mie mi s-ar părea că e vis, dacă n-aș ști sigur că e 
realitate. 

— Pentru numele lui Dumnezeu, ce s-a întâmplat? strigă ea, 

îmbrăţișându-l. 

— Din fericire, am scăpat teafăr, răspunse Constantin. Am fost, doar, 
ușor rănit la braţ. Da, Vera, am fost victima unui atentat. 

Marele duce arătă spre Vladimir. 

— Şi colo e acela care a încercat să mă ucidă, adăugă el. 

Vera ridică mâinile spre cer, exclamând: 

— Nu, nu e adevărat, nu poate fi adevărat.. 

— ŞI, totuși, aşa e, răspunse fratele Țarului. Ai iubit un om care nu era 
vrednic de dragostea ta. 

— Vreau să aud ce spune el, șopti tânăra prinţesă. 

Şi se apropie de Vladimir, privindu-l cu ochii ei mari, limpezi. 

— Vladimir, murmură ea, ai făcut tu asta, într-adevăr? 

Tânărul ofiţer își aţinti privirile în pământ, neîndrăznind să se uite în 
ochii ei. 

— Vera, zise el, dispreţuiește-mă, uită-mă, căci e adevărat... 

Prințesa se dădu înapoi, clătinându-se, apoi se prăbuşi, pierzându-și 
cunoştinţa. 

— Moare! strigă Vladimir. 

Și dintr-o singură sforţare își rupse legăturile și se plecă spre fata 
leşinată. 

— Vera, iubita mea Vera, exclamă el, trezește-te. Nu, să nu fiu eu 
ucigașul tău... 

Călăreţii voiră să se năpustească asupra lui, dar marele duce îi opri cu 
un gest. 

Prinţesa deschise ochii şi-şi îmbrăţișă iubitul. 

— O, spune-mi ce te-a îndemnat să făptuiești crima... Trebuie să se fi 
întâmplat ceva înfiorător. 

— Da, ceva înfiorător, repetă el. Dar nu stărui să-ți mărturisesc ce m-a 
îndemnat la asta, căci atunci nu m-ai pierde numai pe mine, ci vei fi silită 
să-ți dispreţuiești părintele. Adio, iubita mea, și uită pe nenorocitul tău 
Vladimir. 

Vera leşină din nou, dar de astă dată marele duce o prinse în braţe. 

Tânărul fu iar legat și călăreţii porniră în galop. 

Când prinţesa se trezi din leşin, era singură cu tatăl ei; soldaţii care 
rămăseseră pentru paza lor, se țineau la o depărtare respectuoasă. 

— A plecat? întrebă ea, cu glasul înăbușit. 

— Da, copila mea... a plecat... pentru totdeauna... 

Prinţesa privi înaintea ei cu ochii rătăciţi: 

— Şi, odată cu el, s-a dus şi viața mea... îngână sărmana fată. 


Capitolul 116 - Condamnat la moarte 


Vladimir fu închis într-o celulă, care, deși, nu era atât de înfiorătoare ca 
cele subterane, totuși n-avea decât o simplă laviţă. 

Sărmanul tânăr era într-o stare de completă nepăsare; ba, ar fi dorit, 
chiar, să fie dus la eșafod, înainte de a apărea în faţa judecătorilor săi, 
care fără îndoială, aveau să-l condamne la moarte. 

Singurul lui gând era la Vera. Icoana iubitei sale îl urmărea și aici, unde 
groaza și deznădejdea stăpâneau totul. 

Tânărul fusese pus în lanţuri, legate de un cerc de fier, prins în mijlocul 
celulei. 

De fugă nu putea fi vorba, dar Vladimir nici nu se gândea la asta. 

Sărmanul ofițer se afla de două zile în închisoare, dar nu văzuse altă 
ființă omenească decât pe bătrânul temnicer care-i aducea mâncarea. 

Cu toate că aceasta era cât se poate de redusă, Vladimir de abia o 
atingea. 

Paznicul clătina capul, murmurând: 

— lată încă unul care vrea să moară de foame; dar la urma urmei, 
rezultatul e același, căci îl așteaptă călăul... 

Guvernul și autorităţile se străduiseră să treacă sub tăcere cele 
întâmplate. Totuși vestea pătrunse în public şi ceea ce se povestea nu era 
în defavoarea tânărului ofițer. 

Se spunea că între Vladimir şi Vera se stabilise o puternică legătură de 
dragoste, care ajunsese atât de departe, încât marele duce fusese nevoit 
să intervină. Constantin ar fi surprins în grădină pe cei doi iubiți, tocmai 
în clipa când fiica lui jura alesului inimii ei că ar prefera să moară decât să 
se căsătorească cu altul. Atunci, marele duce ar fi ameninţat pe tânărul 
ofițer că va fi întemnițat în fortăreaţa Petru și Pavel dacă nu va părăsi 
Rusia în câteva zile. Nenorocitul, cuprins de deznădejde, ar fi urmat pe 
marele duce într-o călătorie pe care o întreprinse și, în mijlocul pădurii, 
ar fi încercat să-l facă să-și schimbe hotărârea. În urma unui violent 
schimb de cuvinte, tânărul și-ar fi descărcat arma asupra marelui duce. 

Cu toate că fratele Țarului era foarte iubit, nu numai de locuitorii 
Petersburgului, ci ai întregii ţări, totuși fiecare dorea ca tânărul să fie 
grațiat. 

Numele lui Vladimir era cunoscut pretutindeni: în toate saloanele, 
restaurantele și cafenelele nu se vorbea decât de ofițerul care nu se 
încumetase să-și ridice ochii la o prinţesă. 

Doamnele din Petersburg merseră până acolo încât înaintară Ţarului o 
petiție prin care se cerea grațierea frumosului locotenent. 

Adoratoarele sale încercau zilnic să pătrundă în fortăreaţa Petru și 
Pavel, pentru a îndulci soarta lui şi, una dintre ele, încercă chiar, să-i ducă 
o sticlă, conținând o pilă cu ajutorul căreia să-şi taie gratiile celulei. 

Țarul, însă, nu voia să tărăgăneze lucrurile și era gata să iscălească 
sentinţa de moarte, fără alte formalităţi. 

Dar marele duce stărui și obținu ca fostul său aghiotant să fie supus 
cercetărilor. 

Căci, Constantin nu putea să se dumirească ce-l determinase pe 
tânărul ofiţer să comită atentatul și nădăjduia că cercetările vor face 
lumină asupra acestei chestiuni. 

Afacerea fu încredinţată lui Aşinov. Prefectul poliției din Petersburg 
avea sarcina să descopere care erau motivele ce îndemnaseră pe Vladimir 
să atenteze la viața marelui duce. 

În dimineaţa zilei a treia, uşa celulei în care zăcea tânărul, se deschise 
şi Aşinov intră înăuntru. 

— Ridică-te! porunci prefectul. 

Vladimir se făcu că n-aude. 

— Ah, văd că trebuie să recurgem la alte mijloace, ca să ne dai 
ascultare, zise şeful poliției din Petersburg, înfuriat de nepăsarea 
tânărului. Vrei să chem călăii şi să te supun la cazne? 

Vladimir își dădu seama că e la cheremul prefectului și se ridică 
încetişor. 

— Ce vreţi de la mine? întrebă el. 

— Eu, prefectul poliţiei din Petersburg, răspunse cel întrebat, vin să-ți 
iau primul interogatoriu. 

— Şi, anume, ce vrei să afli? 

Aşinov se dădu înapoi. 

— Ce înseamnă asta? N-ai auzit cine sunt? strigă el. 

— Ba da, îmi ziceai că ești prefectul poliției din Petersburg, răspunse 
tânărul, râzând. 

— Dar tu nu ştii cum să-mi vorbeşti? Nu ştii că mi se spune 
„Excelenţă”? 

— Îmi place să răspund după cum sunt întrebat, zise Vladimir. Dragă 

Excelență, mi se pare că uiţi că te afli înaintea aghiotantului marelui 
duce... 

— Înaintea unui ucigaș, replică Așinov. 

— Da, un ucigaș... dar un ucigaș care nu se poate asemui cu derbedeii 
cu care ai de-a face de obicei. 

Prefectul își dădu seama că în acest chip îi va fi cu neputinţă să ajungă 
departe și deoarece ținea cu tot dinadinsul să stoarcă mărturisiri de la 
arestat, se hotărî să schimbe tonul. 

— Bine, fie, zise el, admit că sunteţi un om instruit şi, prin urmare, mă 
voi purta ca atare. Aţi încercat să-l ucideţi pe marele duce? 

— Da, răspunse tânărul, încrucișând mâinile pe piept. 

— Aşadar, nu tăgăduiți? 

— Nu, făcu Vladimir, liniştit. Am pândit trecerea marelui duce. Eram 
înarmat cu o pușcă cu două gloanţe, care erau hărăzite Alteţei Sale. 

— Aşadar, o crimă premeditată, își zise Așinov. Și știți ce pedeapsă vă 
aşteaptă? 

— Moartea, să sperăm. 

— Se pare că doriţi să părăsiți această lume!... Aveţi, oare, vreun 
motiv? 

— Refuz să răspund la această întrebare. 

— Atunci, vă rog să-mi spuneţi ce v-a determinat să făptuiți atentatul? 

— Dorinţa mea era ca fratele Țarului să moară... 

— Dorinţa dumneavoastră sau a altora? 

— A mea. 

— Şi de ce țineaţi ca marele duce să moară? 

— În această privință, nu vă pot da nicio lămurire. 

— Bine, atunci voi căuta să aflu pe alte căi ceea ce vreau să știu... 

— Puteţi să vă chemaţi călăii şi să mă chinuiţi oricât, dar nu voi 
mărturisi nimic. 

Așinov șovăi o clipă. 

Ar fi fost foarte bucuros să-l supună la cazne, dar o scrisoare, pe care o 
primise chiar în dimineaţa aceea de la marele duce, i-o interzicea în mod 
hotărât. Arestatul trebuia tratat cu blândeţe, atât cât era cu putinţă. 

Cu toate acestea, prefectul tot s-ar fi folosit de instrumentele de 
tortură, căci știa că ceea ce se petrece în fortăreaţa Petru și Pavel nu 
poate pătrunde în public şi nici la urechile marelui duce; însă, se temea ca 
fratele Ţarului să nu audă, chiar din gura arestatului, cele întâmplate. 

Și Așinov trebuia să evite aceasta, căci și-ar fi putut pierde slujba. 

— Aşadar, vă întreb din nou ce v-a hotărât să comiteţi atentatul? 

Și, deoarece Vladimir nu răspunse nici de astă dată, prefectul se 
retrase, dând din umeri. 

Șeful poliției se îndreptă spre Palatul Imperial şi aduse la cunoştinţa 
lui Alexandru al II-lea rezultatul încercării sale. 

— Avem de-a face cu un criminal încăpățânat, zise el. Sunt ferm 
convins, adăugă prefectul, că a fost o unealtă a nihiliștilor, dar nu vrea să- 
şi trădeze tovarășii. Din nefericire, mi s-a interzis să mă folosesc de 
instrumentele de tortură; altfel, aș fi izbutit eu să-i smulg o mărturisire. 

— Nu, nu vreau să se întrebuinţeze tortura, răspunse Alexandru al Il- 
lea. Totuși, sunt hotărât să termin repede cu el. Nu înţeleg deloc de ce îi 
poartă Constantin atâta interes... Dar fratele meu a fost întotdeauna un 
idealist şi este și acum, cu toate că viaţa Îi e ameninţată. Marele duce 
stăruie ca vinovatul să nu fie condamnat la moarte. 

— Şi, totuşi, el trebuie să fie condamnat, replică Așinov, căci altfel, 
nihiliştii vor deveni și mai îndrăzneţi și viaţa Majestății Voastre va fi în 
primejdie. Dacă se va vedea că o încercare de asasinat, comisă asupra 
unui membru al familiei imperiale, nu e pedepsită cu moartea, atunci 
aceste încercări se vor înmulţi peste măsură. 

— Asta nu trebuie să se întâmple, zise împăratul. Azi-dimineaţă mi-ai 
trimis sentinţa de condamnare, dar n-am semnat-o încă. Marele duce 
stăruie ca Vladimir să fie trimis în judecata unui tribunal ordinar. Dar ţin 
cu tot dinadinsul ca nihiliştii să înţeleagă că vrem să-i nimicim fără 
cruţare și, prin urmare voi semna sentința de condamnare la moarte și 
voi porunci ca Vladimir Rașinski să fie executat imediat. 

Împăratul se apropie de biroul său şi luă o coală de hârtie. De această 
coală atârna viaţa lui Vladimir. 

— Eu însumi simt o adâncă compătimire pentru tânărul ofițer, care a 
fost unul dintre cei mai buni oşteni, zise el. Dar, ce folos! El s-a lăsat târât 
de patimă și, deci, trebuie să-și ispăşească vina. 

— Pare că nu se teme de moarte, ba, chiar o așteaptă cu bucurie, 
adăugă prefectul. 

— Cum, ţi-a spus el că vrea să moară? 

— Am aflat-o din cuvintele lui, răspunse Așinov. 

— Bine, să-i facem pe plac, replică Ţarul. Să moară! La urma urmei, ce 
i-ar folosi dacă l-aș lăsa să zacă toată viaţa în fortăreaţa Petru și Pavel sau 
l-aş condamna la muncă silnică, exilându-l în Siberia? Mai bine moartea! 
Cel puţin va muri ca soldat. 


— 137 — 


— Ba nu-i tocmai așa, răspunse Așinov, căci în sentinţa de condamnare 
se prevede în mod hotărât că acuzatul va fi spânzurat. 

— Spânzurat? exclamă Țarul. Ce sfârșit groaznic pentru un ofiţer! 

— Majestate, nu-i vorba de un ofiţer, ci de un ucigaș. Din clipa când a 
luat pușca în mână pentru a atenta la viaţa Alteţei Sale Imperiale, 
Vladimir Raşinski nu mai făcea parte din rândurile armatei. El nu e decât 
un ucigaş de rând, care nu s-a sfiit să-și mărturisească crima. Așadar, 
Majestate, binevoiţi să semnaţi sentinţa, care va fi executată chiar astăzi. 

Țarul luă tocul şi se aplecă spre hârtie. 

— Bine, fie, murmură el. 

Dar înainte de a iscăli documentul fatal, zise: 

— N-are rude acest Vladimir Rașinski? De obicei rudele condamnaților 
fac câte o cerere de grațiere, dar pentru acesta n-am primit încă nimic. 

— Se spune că are o mamă, care locuiește prin apropiere de Riga și 
care înainte lucra într-o mare bancă. 

În această clipă, uşa se deschise şi un uşier intră în încăpere. 

— Majestate, zise acesta, în anticameră aşteaptă un domn care cere cu 
stăruinţă să fie primit în audienţă. 

— Nu se poate, răspunse Ţarul, n-am timp, sunt ocupat cu o chestiune 
foarte importantă. 

— Dar acest om este unul dintre cei mai de frunte finanţiști ai ţării, 
continuă ușierul, şi susține că ceea ce vrea să spună Majestății Sale, e de 
cea mai mare însemnătate. 

— Auzi, doar, că Majestatea Sa n-are timp acum, interveni Așinov. Și 
apoi, găsesc că e cam ciudat să stărui... 

Lacheul îi aruncă o privire plină deură. 

— Domnul care așteaptă e cunoscutul bancher Jefferson, patronul 
firmei „Jagodkin et Co.” și unul din principalii furnizori ai armatei, 
continuă el. 

— Pe semne că e vorba de o chestiune de afaceri, zise Așinov. 
Majestatea Voastră poate discuta cu el oricând. 

— Totuşi, e cu putinţă să fie un lucru însemnat, replică Ţarul. Am văzut 
adesea numele lui Jefferson trecut printre listele furnizorilor armatei. 
Spune-i că poate intra. 

Aşinov de abia izbuti să-și ascundă mânia. 

— Acest englez e un om cinstit, zise Ţarul, după ce rămase singur cu 
prefectul. N-am primit nicio plângere împotriva lui. El nu ne înşală, ca alți 
furnizori... 

Uşa se deschise şi englezul fu introdus în cabinetul Țarului. 

Bancherul părea foarte agitat. Se înclină adânc înaintea lui Alexandru 
al II-lea, care Îi răspunse cu multă bunăvoință. 

— Dumneavoastră sunteţi domnul Jefferson, unul dintre furnizorii 
armatei? începu împăratul. 

— Am cinstea să furnizez armatei Majestății Voastre diferite lucruri 
trebuincioase, răspunse bancherul, și sunt mândru că în timp de 
cincisprezece ani nu s-a ridicat nicio plângere împotrivă-mi. 

— Domnule, continuă Ţarul, îmi închipui că ceea ce vă aduce la mine 
trebuie să fie o chestiune urgentă. 

— Foarte urgentă, Majestate; e vorba de o viață omenească. 

— O viață omenească? răspunse Ţarul, mirat. Și are vreo legătură cu 
furniturile dumneavoastră? 

— Nu, replică englezul, ci cu atentatul săvârșit împotriva Alteţei Sale 
marele duce. 

Așinov tresări. 

— Aşadar, e vorba de Vladimir Rașinski? întrebă Țarul. 

— Da, confirmă Jefferson. 

Aşinov avu îndrăzneala să se amestece în discuţie. 

— Prea onorate domn, zise el, dacă vreţi să interveniţi pentru tânărul 
ofițer, vă aduc la cunoştinţă că e prea târziu. Majestatea Sa e pe cale să 
semneze sentința de condamnare la moarte... Vladimir Rașinski va fi 
spânzurat... 

— Pentru numele lui Dumnezeu, asta nu trebuie să se întâmple, 
exclamă englezul. Am venit să rog pe Majestatea Voastră să îngăduie o 
amânare de câteva zile, căci nădăjduiesc că se vor găsi dovezi că Vladimir 
Raşinski nu e atât de vinovat, precum se pare. 

— Vinovat sau nu, răspunse Așinov nepăsător, sentinţa va fi executată. 
Și apoi, acuzatul a mărturisit crima. 

— Atunci, a făcut mărturisiri care nu corespund adevărului, replică 
bancherul. Căci, ceea ce l-a determinat să atenteze la viața marelui duce, o 
ştie numai el. 

— Domnule, vorbiţi în enigme, răspunse Țarul. Nu vreţi să fiți mai 
lămurit? 

— Majestate, nici eu nu sunt în stare să vă dau lămuriri, căci ceea ce 
ştiu, am aflat din spusele unei femei. Acestei femei îi acord o cinste 
deosebită, căci ea întruchipează dreptatea și adevărul. Ea mi-a jurat că 
Vladimir Raşinski n-a pândit, ca un ucigaș de rând, trecerea marelui duce, 

ci că... E ciudat, aproape de necrezut! 

— Continuaţi, vă rog, stărui Țarul. 

— „că Vladimir Raşinski avea un drept oarecare să se răzbune 
împotriva Alteţei Sale. 

Împăratul îl privi surprins. 

— Nu pot să înţeleg cum aţi avut îndrăzneala să vă exprimaţi astfel 
înaintea Majestății Sale, zise Așinov. Chiar dacă marele duce ar fi jignit pe 
cineva, nimeni n-are dreptul să se răzbune împotriva Alteţei Sale. 
Membrii familiei imperiale sunt inviolabili. 

— E cu putinţă ca, judecând din punct de vedere omenesc, tânărul să- 
şi fi închipuit că are un drept asupra vieţii marelui duce, zise Țarul. Poate 
că acuzatul ar trebui ascultat! 

— Pentru numele lui Dumnezeu, numai asta nu, strigă Așinov. 
Arestatul e pornit pe împotriviri şi e un om încăpățânat, care se teme de 
adevăr. Şi, apoi, cea mai arzătoare dorinţă a sa este să moară cât mai 
curând. Nu uitaţi că acest Vladimir e înconjurat de o aureolă de erou și 
cine ştie ce se mai poate întâmpla dacă Majestatea Voastră mai şovăie. 
Nu, la spânzurătoare cu el şi apoi, un văl de nepătruns se va aşterne 
asupra întregii chestiuni. 

— Un văl de nepătruns! repetă Jefferson, cu amărăciune. Acesta e 
principiul conducător al poliţiei ruseşti, de când domnul Așinov se află în 
fruntea ei. Ceea ce nu trebuie să ajungă la urechile marelui public, este 
tăinuit pur și simplu. Şi tocmai din această cauză, se fac tot felul de 
presupuneri. De pildă, acum, se afirmă că Vladimir ar fi avut dreptul să 
atenteze la viaţa marelui duce. 

— În cazul acesta, replică Țarul, îmi dau seama că Așinov avea 
dreptate când spunea că omul acesta se teme de adevăr. Domnule 
Jefferson, se adresă el englezului, fără îndoială că din compătimire, aţi 
încercat să interveniţi pentru acest Rașinski, dar vă înşelaţi, el nu e demn 
de compătimire. Și apoi, un împărat nu se conduce după milă, ci după 
dreptate. lar dreptatea cere ca Vladimir să fie spânzurat. 

Împăratul se aşeză la birou şi, cu mână sigură, iscăli sentința de 
condamnare la moarte. 

Jefferson se apropie de Alexandru al II-lea. 

— Majestate, exclamă el, întinzând mâinile spre el, gândiţi-vă că 
nimiciţi o viață tânără! și... nu numai una... Acest ofiţer, care a comis 
atentatul din motive pe care dacă le-aţi cunoaște, nu l-aţi învinovăţi, are o 
mamă... Nu există femeie mai bună, mai nobilă ca ea și, fără îndoială, că în 

clipa în care fiul ei va fi spânzurat, se va fi sfârşit cu dânsa. 

— La asta ar fi trebuit să se gândească Vladimir, interveni Așinov. Și 
apoi, nu e îngăduit ca străinii să se amestece atunci când Majestatea Sa 
vrea să rostească o condamnare. Astfel de lucruri trebuie ținute în secret. 

— Numai că în Rusia se petrec cam multe în secret, replică englezul, 
măsurându-l din creştet până în tălpi, mai mult decât e nevoie, domnule 
Așinov. Sunteţi un sfătuitor rău, domnule prefect, dar vreau să sper că 
Majestatea Sa nu va trebui să sufere urmările și că secera de care vă 
folosiţi nu va aduce o recoltă sângeroasă. 

Împăratul se apropie de bancher și-i întinse mâna. 

— Domnule Jefferson, sunteţi un om curajos, asta se poate vedea din 
felul cum vreţi să salvaţi pe condamnat. Din această cauză, vă iert că tonul 
cu care ați vorbit, n-a fost prea cuviincios. Dar nu se poate face nimic... 
Vladimir Raşinski va fi spânzurat astă-seară. 

— Doamne, fie-ți milă de biata lui mamă! îngână bancherul, 
îndreptându-se spre ușă. 

Se opri în prag, Îînclinându-se înaintea împăratului, care îi răspunse cu 
bunăvoință, apoi părăsi încăperea. 

De abia plecase din cabinet şi Așinov sări în sus, furios. 

— Majestate, strigă el, acest străin trebuie pedepsit... îl voi expulza. 

— Nu, Aşinov, răspunse împăratul, să nu faci una ca asta! Jefferson e 
curajos şi, din nefericire, în Rusia nu prea există mulţi bărbaţi ca el. Socot 
că ar fi mult mai bine, dacă aș fi înconjurat numai de astfel de oameni. 

— Porunca Majestății Voastre va fi ascultată, zise Așinov, înclinându- 
se. Și acum, vă rog să-mi daţi sentinţa, adăugă prefectul. Vreau ca ea să fie 
executată chiar azi. 

— Aşinov, e cam ciudat că te grăbești atât de mult să-l vezi scos din 
rândul celor vii. Nu cumva ai vreo socoteală personală cu tânărul ofițer? 

— Nicidecum, Majestate! Vă jur că sunt mânat numai de grija pentru 
binele familiei imperiale. 

— Bine, Aşinov, poţi să pleci... Dumnezeu să ierte pe cel ce a păcătuit... 
mă voi ruga pentru el. 

— N-o merită, Majestate, zise Așinov, răsucind documentul, cu mâini 
tremurătoare. 

— Aşinov, sunt mulţumit de dumneata, zise Țarul, mă voi gândi cum 
să-ți răsplătesc devotamentul... Ai vreo dorință? 

— Majestate, răspunse prefectul, cuprins de tulburare, ministrul 
poliției e bătrân... 

— Ah, înţeleg, vrei să-i iei locul? 

— Aş fi fericit ca, având această demnitate, să pot servi pe Majestatea 
Voastră... 

— Bine, vom vedea ce e de făcut. Până atunci, nădăjduiesc că mă pot 
bizui pe devotamentul dumitale. 

— Majestate, puteţi fi sigur de asta... 

Prefectul poliţiei din Petersburg făcu o plecăciune până-n pământ, apoi 
părăsi cabinetul Țarului, îndreptându-se spre fortăreaţa Petru și Pavel, 
ducând cu el documentul care trebuia să pună capăt vieţii sărmanului 
ofiţer. 


Capitolul 117 - Graţiat... 


O femeie frumoasă, deşi nu tocmai tânără, se plimba agitată, într-o 
cameră elegantă a uneia dintre clădirile cele mai impunătoare ale 
Petersburgului. 

Dar nimic din ceea ce o înconjura n-o interesa, ci se apropia mereu de 
fereastră și privea afară. Părea că așteaptă pe cineva cu cea mai mare 
nerăbdare. 

Din când în când își împreuna mâinile, murmurând o rugăciune; apoi, 
rostea cuvinte neînţelese şi-şi apăsa pieptul care tresălta cu putere. 

— Ah, nu mai vine, îngână ea, aruncând o privire spre ceas, și ar fi 
trebuit să fie demult aici... Dumnezeule, ajută-mă! Fă să nu-mi aduci o 
veste rea, fă ca Țarul să îi împlinească rugămintea... 

Apoi setrânti pe un divan şi-şi ascunse faţa în mâini. 

— Şi, ceea ce mă frământă, nu e durere sau teamă, ci căinţă, îşi zise ea. 
Ah, dacă nu l-aș fi silit să mă răzbune, nu mi-aş fi pierdut fiul mult iubit. 

Deodată sări în sus, cu ochii scânteietori, strigând atât de tare încât 
putea fi auzită şi în camera vecină: 

— Mihail Bakunin nu și-a ţinut cuvântul! El mi-a făgăduit că va purta 
de grijă ca fiul meu să poată fugi, dar l-a lăsat în mâinile călăilor. Însă, la 
urma urmei, nici Bakunin nu-i vinovat, căci Vladimir s-a predat, 
aruncându-se de bunăvoie în braţele pieirii. O, nenorocitul, de ce nu s-a 
folosit de clipa când era singur cu marele duce... ce ușor ar fi putut să 
fugă... Dar, stai, să fie el? 

Zicând acestea, Sonia Rașinski - desigur că cititorii noştri au înţeles că 
despre ea este vorba -, alergă spre ușă. 

Aceasta se deschise și în prag se ivi bancherul Jefferson. 

Englezul eratrist, foarte abătut. 

Dintr-o singură privire Sonia înţelese că finanţistul aduce o veste rea. 

— Nu trebuie să-mi spui nimic, îngână ea, cu buzele tremurând, ştiu 
totul. O citesc pe fruntea și în ochii dumitale trişti... totul a fost în zadar, 
Țarul nu ţi-a dat ascultare... 

— Da, Sonia, răspunse englezul, adânc mișcat, trebuie să-ţi aduc o 
veste rea. 

Sărmana femeie se dădu înapoi, ascunzându-și faţa în mâini. 

— Aşadar, totul e pierdut? murmură ea. 

— Totul, repetă Jefferson, cu glas slab. 

— Sentința a și fost iscălită? 

— Da, în faţa mea. 

— În faţa dumitale? strigă Sonia, înaintând spre el şi punându-i 
mâinile pe umeri. Și n-ai izbutit să împiedici această grozăvie? 

— Nu, căci nu eram singur cu Ţarul. 

— Se afla și marele duce acolo? 

— Dacă ar fi fost el, atunci poate că mi-ar fi venit în ajutor. Sunt ferm 
încredinţat că împăratul ar fi putut fi înduplecat, căci m-a primit ca pe un 
prieten şi nu ca pe un străin. Și chiar când a luat tocul în mână, era foarte 
trist. În zadar l-am implorat să nu semneze documentul fatal, dar ticălosul 
acela îl îmboldea mereu, numai el e vinovat de moartea lui Vladimir. 

— Care e numele acestui om? strigă Sonia. 

— Aşinov, prefectul poliției din Petersburg. 

Braţele sărmanei femei îi căzură de-a lungul trupului, iar ochii-i luară o 
fixitate ciudată. 

— Dar eu n-am făcut nimic acestui Așinov, murmură ea, de ce-mi ucide 
fiul? 

— Pentru că e crud din fire, răspunse englezul. Prefectul poliţiei face 
parte dintre acei oameni care s-au născut cu menirea să nimicească viciile 
semenilor lor. Și acum, adăugă el, întinzându-i mâinile, nu-ţi rămâne 
decât să-ţi iei adio de la fiul dumitale. 

— Să-mi iau adio, murmură nefericita mamă, prăbușindu-se pe 
canapea. Dar, mi se va încuviinţa măcar atâta? 

— Cum, ar fi cu putinţă să nu ţi se dea voie să-ţi iei adio de la fiul 
dumitale? La noi, în Anglia nici n-ar mai încăpea îndoială că ți s-ar 
încuviinţa, dar aici, în Rusia, unde legile sunt nesocotite... Las’ pe mine: 
mă voi îngriji eu să ţi se îngăduie să-ţi îmbrăţișezi fiul pentru ultima oară. 

— Cum, vrei să faci asta? O, nu găsesc cuvinte să-ți mulțumesc... Dacă 
nu-mi pot salva copilul, vreau cel puţin să-l mai văd o dată și să-l sărut cu 
dragoste. Și apoi, continuă ea, deznădăjduită, apoi totul se va fi sfârșit... 

— Da, totul, repetă Jefferson. Vladimir e pierdut, fără putință de 
scăpare. 

— Ce moarte i-a fost hărăzită? continuă ea, după câteva minute. 

— Nu mai întreba, nu căuta să afli, căci ți s-ar sfâşia inima dacă ţi-aș 
spune. 

— Vreau să aflu adevărul, nu șovăi, destăinuiește-mi totul, se rugă 
biata femeie. 

— Ei bine, Vladimir e condamnat la moarte prin spânzurătoare. 

Sonia se-nfioră. 

— Aşadar, nici măcar o moarte demnă... Ţarul n-a vrut să încuviinţeze 
nici atâta... 

— Ar fi făcut-o, poate, dacă Așinov n-ar fi fost de față. 

— Așinov, mereu Așinov, strigă Sonia. Îmi voi întipări adânc în minte 
acest nume și, odată şi odată, va veni clipa răzbunării. Şi acum, să nu mai 
pierdem timpul. Însoţeşte-mă, te rog, în imperiul întunericului, acolo 
unde zace fiul meu... 

— Da, să mergem, zise Jefferson. 

Câteva minute după aceea, Sonia şi englezul se aflau într-o troică 
îndreptându-se spre fortăreaţa Petru și Pavel. 

Sărmana femeie era acoperită cu un văl des, astfel că nimeni n-ar fi 
putut s-o recunoască. 


Vladimir tocmai aţipise în celula sa, când ușa scârţâi și Așinov intră 
înăuntru. 

De astă dată, prefectul poliției nu era singur, ci însoţit de câţiva 
magistrați. 

Aerul solemn cu care acesta păși spre condamnat, îl făcu pe Vladimir 
să înţeleagă că i se pregătea ceva înfiorător. Și apoi, în colţul buzelor 
prefectului încolțise un zâmbet de bucurie, pe care acesta nu și-o putea 
ascunde. 

— Vladimir Raşinski, zise Așinov, desfăcând documentul ce-l ţinea în 
mână. 

Tânărul se ridică anevoie; lanţurile cu care era legat zăngăniră 

înfiorător. 

— Vin să-ţi aduc la cunoștință sentinţa ce ţi s-a dat! Dar, înainte de a o 
citi, te întreb încă o dată: recunoști că ești vinovat? 

— Nu înţeleg rostul întrebării, răspunse tânărul. Da, am vrut să ucid pe 
marele duce și, în acest scop, l-am pândit cu arma pregătită... Nădăjduiesc 
că veniţi să mă înştiinţaţi că am fost condamnat la moarte... 

— Da, crima pe care ai săvârșit-o va fi ispășită prin moarte. 

O exclamaţie de bucurie izbucni din pieptul lui Vladimir. 

— Lăudat fie judecătorul înțelept care mă scapă de chinuri, strigă el. 

— Dar, continuă Așinov, nu vei muri aşa cum se cuvine să moară un 
ofițer, ci vei fi spânzurat. 

Tânărul tresări. 

— Spânzurat? repetă el. Nu, nu e cu putinţă ca marele duce să fi dat 
această poruncă. 

— Singurul care hotărăște în această privință este Majestatea Sa, 
răspunse Așinov. 

Vladimir rămase pe gânduri, apoi zise, cu nepăsare: 

— La urma urmei, felul morţii nu mă interesează: totul e să se 
sfârșească repede. 

— Da, da, fii liniştit, replică prefectul, peste o oră vei fi dus la 
spânzurătoare. 

— Peste o oră, repetă condamnatul. 

— Ți se pare prea puţin? Tremuri încă și acum, când ştii cu siguranţă 
că trebuie să mori? 

Vladimir înălţă capul, cu mândrie. 

— Nu tremur, răspunse el, sunt ofițer și nu mă tem de moarte. 

— Ai fost ofițer, replică prefectul, căci cine e dus la spânzurătoare nu 
mai poate fi socotit ca făcând parte din oştire. Şi acum, după ce sentinţa 
ţi-a fost adusă la cunoştinţă, nu-mi rămâne decăt să te întreb dacă vrei un 
preot să te spovedești. 

— N-am nevoie de preot, n-am nimic de spovedit, răspunse Vladimir 
cu hotărâre. 

— N-ai nimic de spovedit? întrebă prefectul. Nu vrei să mărturisești 
cine te-a îndemnat să comiţi crima? 

— Nu mărturisesc nimic. 

— Ce criminal încăpățânat! zise Așinov, adresându-se magistraţilor, 
care îl însoțeau. N-am puterea să-ţi impun să te spovedești, continuă el, 
dar am să te las singur și poate că te va mustra conștiința... 

— O clipă, vă rog, strigă Vladimir, înainte ca prefectul să fi ajuns în 
pragul celulei. 

— Ai vreo dorinţă? întrebă Așinov. 

— V-aş ruga să-mi daţi toc și hârtie, căci vreau să scriu o scrisoare, zise 
Vladimir. 

— O scrisoare? făcu prefectul. Și cui vrei s-o adresezi? 

— Unei fiinţe pe care o iubesc mai mult decât orice pe lume și căreia aș 
vrea să-i scriu câteva cuvinte de adio. 

— Dacă nu ştiu despre cine e vorba, nu-ţi pot împlini cererea, răspunse 
Așinov. 

— Vreau să scriu mamei mele, zise tânărul. 

— Bine, fie, dar înainte de a o preda adresantei, va trebui s-o citesc şi 
eu. 

— N-am, oare, dreptul să cer ca scrisoarea să-i fie înmânată fără ca s-o 
citiţi? 

— Din clipa când ai fost condamnat la moarte, nu mai ai niciun drept, 
replică prefectul. 

— Bine, primesc, îngână sărmanul tânăr. 

Aşinov se îndepărtă și după câteva clipe intră în celulă un paznic, care 
aduse o măsuță și cele necesare pentru scris. 

Temnicerul îi scoase și lanţurile, căci se obișnuia ca aceia care erau 
condamnaţi la moarte să fie dezlegaţi cu o oră înainte de execuţie. 

— Unde voi fi spânzurat? îl întrebă Vladimir. 

— Chiar în curtea închisorii, răspunse paznicul. 

— Şi spânzurătoarea a și fost pregătită? 

— Da, e întotdeauna pregătită, căci nu trece o zi fără ca măcar un 
condamnat să fie executat. Sau vrei cumva să ți se ridice o spânzurătoare 
specială? 

Vladimir nu răspunse și se așeză să scrie. 

Paznicul se îndepărtă, după ce îi atrase atenţia că-și va lua locul la ușa 
celulei. 

Aşadar, nu putea fi vorba de fugă. Cu toate că lanţurile îi fuseseră 
scoase, nu se putea gândi la evadare, căci știa că e păzit cu strășşnicie. 

Condamnatul se adânci în cuprinsul scrisorii. Cu mâna tremurătoare, 
bietul tânăr adresă mamei sale scrisoarea de adio: 


„Scumpă, mamă, 
In clipa când vei primi această scrisoare, eu nu voi mai fi printre cei vii; 

viața mea se va fi spulberat ca un vis frumos. 

O, mamă, nu fi supărată pe mine că m-am aruncat în braţele morţii, cu 
toate că as fi avut, poate, timpul să scap, prin fugă, de urmările faptei 
mele. 

N-as mai fi putut să trăiesc, căci viaţa ar fi fost un şir nesfârșit de 
chinuri. 

Mamă, ştii că te-am iubit mai mult decăt orice pe lume. 

Dar, în afară de tine, inima mea a aparținut unei ființe, pe care n-o voi 
uita nici în clipa când călăul îmi va pune funia în jurul gâtului. 

Această ființă e prinţesa Vera. 

lubită mamă, mor în floarea vârstei, dar așa trebuia să fie... 

M-am născut în urma unui păcat şi acest păcat a fost piedica cea tăiat 
calea vieţii mele... Mamă, nu-ţi face mustrări, nu te căi, deoarece nu 
puteam, în niciun caz, să rămân în viaţă, căci prinţesa Vera urma să 
aparțină altuia. 

Adio, scumpă mamă, adio! Primește ultimele salutări de la fiul tău, care 
te-a iubit nespus de mult.” 


Vladimir nu mai putu să-și stăpânească durerea. Tocul îi căzu din 
mână. Lacrimi fierbinţi picară pe scrisoarea adresată mamei sale. 

Deodată, se auzi un zgomot, ușa scârțâi în ţâţâni și două făpturi intrară 
în celulă. 

Erau un bărbat și o femeie: Jefferson și Sonia. Tânărul era atât de 
copleșit de durere, încât nu auzise nimic. 

Sonia păși spre fiul ei, strigând, cu glas sfâșietor. 

— Vladimir, copilul meu drag! 

Condamnatul la moarte sări în sus. 

— Mamă, mamă, exclamă el. 

În clipa următoare, mama și fiul seîmbrăţişară. 

— Ai venit să-ţi iei adio de la mine, murmură el, strângând-o la piept. 
Ah, mamă de ce nu mi-ai cruțat durerea pricinuită de despărţire, căci 
această tortură va fi mai groaznică decât orice chin născocit de diavolul 
de Așinov. 

— Vladimir, răspunse Sonia, sărutându-l pe frunte, trebuia să te mai 
văd o dată înainte de moarte. 

— Dar cum ai izbutit să pătrunzi aici? întrebă tânărul. 

— Datorită acestui om nobil, zise ea. El n-a cruțat nimic, ca să 
făptuiască ceea ce părea cu neputinţă. Mituind cu mari sume de bani 

câţiva funcţionari ai închisorii, am obţinut să fim Lăsaţi înăuntru. 

— lată, mamă, continuă Vladimir, întinzându-i scrisoarea, acesta e 
ultimul meu semn de viață. 

— Cum, mi-ai scris? exclamă ea. Această scrisoare o voi păstra ca pe 
cea mai sfântă amintire. 

Sonia parcurse rândurile și începu să plângă cu suspine. 

În acest timp, Vladimir luă deoparte pe bancher. 

— Domnule Jefferson, zise el, strângându-i mâna, v-aţi purtat cu noi ca 
un adevărat prieten. Îngăduiţi-mi să vă mulțumesc. Ascultaţi, vă rog, 
cererea unui muribund: păstraţi mamei mele aceeași prietenie ca și până 
acum, fii sfătuitorul ei... Îmi făgăduiți asta? 

— Da, Vladimir, ţi-o făgăduiesc, zise englezul, adânc mişcat. 

— Și, acum, adio, mamă, îngână tânărul întorcându-se spre Sonia. 

— Copilul meu, strigă aceasta, vor să-mi răpească fiul... dar nu, nu voi 
îngădui una ca asta... nu trebuie să mori! 

— Pentru numele lui Dumnezeu, domnule Jefferson, luaţi-o de aici, 
căci altfel, amândoi ne vom pierde minţile, strigă Vladimir. 

— Nu voi îngădui să fii ucis, exclamă Sonia, luând o atitudine 
amenințătoare. Ei vor să nimicească viaţa ta tânără, dar voi găsi eu 
mijloace să le zădărnicesc planurile... 

— Mamă, totul în zadar, zise fiul ei, orice încercare n-ar avea ca 
urmare decăt o prelungire a chinurilor mele. 

— Nu, nu, răspunse sărmana femeie, cunosc un mijloc prin care să te 
sustrag călăilor. Mă voi înfățișa înaintea părintelui tău și-l voi întreba cu 
ce drept se încumetă să-ţi ia viaţa. 

Vladimir se făcu și mai palid decât era până acum. 

— Mamă, strigă el, ce vrei să faci? 

— Mă voi duce la tatăl tău, zise Sonia. 

— Cum, te vei prezenta la marele duce? Vrei să te umileşti înaintea lui? 

— Da, căci e în joc viaţa ta. 

— Mamă, nu trebuie să faci această jertfă, înțeleg cât de dureroasă va fi 
umilirea la care te vei expune... 

Dar Sonia îl întrerupse printr-un gest: 

— Nu există nicio jertfă pentru o mamă, atunci când e vorba de viaţa 
copilului ei. Rămâi cu bine, Vladimir; peste o oră mă întorc cu decretul de 
grațiere... 

— Peste o oră, repetă condamnatul. Va fi prea târziu, mamă... Atunci, 
totul seva fi sfârșit. 

Jefferson se apropie de ei. 

— Du-te cu Dumnezeu, Sonia, zise el. Caută să obţii graţierea fiului tău 
iubit. În acest timp eu mă voi sili să vin în ajutorul lui. Aici, în Rusia, cu 
bani se poate face orice. De ce n-ar fi, oare, cu putinţă ca printr-o mare 
sumă de bani să obțin ca execuţia să fie amânată cu două, trei ore? 

Apoi, îi făcu semn să-l urmeze. Se îndreptară spre uşă. În prag Sonia se 
opri, aruncând o privire plină de dragoste asupra fiului ei; dar în această 
privire nu se mai citea deznădejde, ci speranţa că încercarea ei va fi 
încununată de izbândă. 


Jefferson ar fi vrut să treacă repede prin curtea închisorii, pentru ca 
Sonia să nu vadă pregătirile ce se făceau în vederea execuţiei. 

Dar, deodată, ea se opri, arătând spre un colţ al curții. 

— Priveşte, domnule Jefferson, strigă ea. Se și pregătesc să-mi ucidă 
copilul. 

Bancherul se uită în direcția arătată și observă cu groază că de stâlpul 
spânzurătorii se lega o frânghie. 

Câţiva lucrători erau ocupați cu facerea pregătirilor de execuţie, iar în 
mijlocul lor se afla un om, după a cărui îmbrăcăminte se putea ușor 
cunoaște că e călăul. 

Cu toată grozăvia acestei privelişti, Jefferson își păstră sângele rece, ca 
un adevărat englez. 

— De ce tremuri, Sonia? zise el. Trebuia doar să te aștepți la asta... și 
apoi, tocmai de acești oameni am nevoie... Era vorba să obținem ca 
execuţia să fie amânată cu două, trei ore. 

— Şi crezi că vei izbuti să mituiești călăii? 

— În sfânta Rusie, orice om poate fi mituit, răspunse bancherul. De ce, 
dar, călăul nu s-ar lăsa corupt? Te voi însoţi până la poarta închisorii și 
apoi, mă voi întoarce. 

Englezul o conduse până la troică, dădu vizitiului poruncile necesare, 
apoi se îndreptă spre locul unde se ridica spânzurătoarea. 

Câteva minute, după aceea, Jefferson, intră în vorbă cu primul călău. 

— Dragul meu, începu englezul, ia spune-mi, ești singurul călău din 
fortăreața Petru și Pavel? 

— Nu, suntem trei, răspunse cel întrebat -, un om ca de vreo cincizeci 
de ani, cu faţa roşie -, dar în clipa de față numai eu mă aflu aici. 

— Şi, să fie, într-adevăr, atât de grea meseria voastră? 

— Mai grea decât vă închipuiţi, zise călăul. Dar dacă doriţi să vă 
încredinţaţi, n-aveţi decât să mai așteptați. Peste o oră un condamnat se 
va bălăbăni în această funie, cu limba scoasă de un cot. 

Jefferson se îngrozi, gândindu-se la această priveliște înfiorătoare. Dar 
se stăpâni şi continuă: 

— Sunt încredinţat că aici, în fortăreaţa Petru și Pavel mai există zece 
sau douăzeci de oameni, care să poată face această execuţie. 

— Vă înşelaţi, domnule, răspunse călăul, dacă presupunem că m-aș 
îmbolnăvi deodată, execuţia s-ar amâna. 

— Eşti sigur de asta? cercetă bancherul. 

— Atât de sigur, încât aş putea paria zece ruble contra una. 

— Bine, continuă englezul, sunt gata să pariez... Eu pun o sută de ruble 
şi dumneata una. Câteva minute înainte de execuţie vei spune că ţi-e rău 
şi dacă aceasta va fi amânată, fie numai cu două ore, atunci am pierdut 
rămășagul, iar dumneata câştigi o sută de ruble, din care cincizeci ţi le 
achit imediat, ca să-ți dai seama că ai de-a face cu un om serios. 

Zicând acestea, Jefferson scoase din portofel o bancnotă de cincizeci de 
ruble. 

Călăul se uită la ea cu coada ochiului, apoi clătină capul. 

— Aha, înţeleg, zise el, e vorba de tânărul ofițer care peste un ceas 
trebuie să fie spânzurat. Vreţi să-l mai lăsăm în viață două ore. Dar, la 
urma urmei, mie mi-e totuna; am să vă fac pe plac. Însă, aveţi mare noroc 
că ceilalți doi călăi au fost chemaţi în alte orașe, căci altfel nu s-ar fi putut 
face nimic. 

— Ei vezi, replică englezul, cu o linişte prefăcută, că e bine să ai noroc 
chiar şi atunci când trebuie să fii spânzurat? 

Călăul vâri bancnota în buzunar și voi să se îndepărteze, dar Jefferson 
îl reținu. 

— Pot să mă bizui pe dumneata? întrebă el. 

— Da, domnule, vă jur pe onoarea mea de călău! Mai avem jumătate de 
ceas, dar vor trece două ore și jumătate până când condamnatul va fi 
spânzurat. 

— Dar vei fi crezut, dacă vei spune că nu ţi-e bine? 

— Trebuie să mă creadă, răspunse călăul, râzând. 

— Dacă voi obţine, într-adevăr, o amânare de două ore, zise finanţistul, 
atunci nu-ți voi da cincizeci de ruble, ci două sute. 

— Asta zic şi eu că e afacere, încheie călăul. 

Jefferson se depărtă de el și părăsi închisoarea pentru a aștepta 
întoarcerea Soniei. 


Troica în care se afla Sonia pornise în goană şi se opri în faţa palatului 
marelui duce. 

Nefericita mamă cobori și străbătu în grabă grădina. 

Santinela de la intrare n-o lăsă să treacă mai departe căci, de câteva 
zile, Constantin poruncise ca nimeni să nu fie primit, nici chiar un 
ministru. Cu atât mai puţin, primul venit care fără îndoială că venea cu o 
cerere oarecare. 

Sonia se rugă în zadar - soldatul nu se lăsă înduplecat. Deznădăjduită, 
tocmai voia să părăsească vestibulul, când o ușă se deschise și în prag 
apăru o fată încântătoare. Era îmbrăcată toată în negru şi o paloare de 
moarte îi acoperea faţa înger ească. 

— Ce vrea această doamnă? întrebă tânăra. 

— Ea cere să vorbească Alteţei Sale Imperiale, răspunse unul dintre 
servitori. Dar nu i-am îngăduit să intre, căci Alteța Sa ne-a poruncit să nu 
lăsăm pe nimeni înăuntru. 

— Şi de ce ţineţi cu tot dinadinsul să vorbiţi marelui duce? întrebă 
tânăra, adresându-se Soniei. 

— Pentru că e vorba de o viață omenească, răspunse aceasta. 

— O viață omenească? repetă frumoasa fată, aproape speriată. Atunci, 
fără îndoială, că tatăl meu vă va primi. Urmaţi-mă, vă rog. 

Mama tânărului ofițer îşi dădu seama că tânăra nu era nimeni alta 
decât prinţesa Vera, fiica marelui duce, dar se feri să-i destăinuie ceea ce 
o adusese aici. 

— Aşa, acum așteptați aici o clipă, zise nepoata Țarului. Eu voi intra 
înăuntru și vă voi anunţa tatălui meu. 

— Vă mulţumesc! îngână nefericita mamă. Vă mulțumesc din suflet, 
Domnul să vă binecuvânteze!... 

Adânc mișcată, Vera privi la femeia palidă. 

Dacă ar fi ştiut că se afla înaintea mamei lui Vladimir, fără îndoială că 
prinţesa ar fi îmbrăţişat-o și lacrimile ei s-ar fi amestecat cu acelea ale 
greu încercatei femei. 

Fiica marelui duce dispăru după o uşă mare, împodobită; după câteva 
minute se întoarse, zicând: 

— Tata vă primeşte. 

Acum sosise clipa cea mare. 

Trecuseră aproape douăzeci de ani de când Sonia nu-l mai văzuse pe 
acela căruia aparținuse inima ei. Și acum, urma să apară înaintea lui... 

Genunchii i se îndoiră. Biata femeie era atât de tulburată, încât își duse 
mâinile la tâmple, vrând să potolească torentul gândurilor sale. Izbuti să 
mulțumească prinţesei, apoi se îndreptă în direcţia arătată. 

Intre locul unde se aflase până acum și această ușă, care dădea în 
cabinetul marelui duce, era o lume întreagă, o viaţă întreagă trăită în 
dureri, necazuri, căință, ură și dor de răzbunare... 

Sonia apăsă pe clanţă și păşi înăuntru. 

Marele duce stătea la birou, citind. Sărmana femeie aruncă o privire 
asupra capului său, unde firele argintii se amestecau cu părul de un blond 
închis. 

— Şi el a îmbătrânit, își şopti ea. Nici peste el n-au trecut anii fără să 
lase urme... 

Marele duce se ridicase, dar privirile sale erau îndreptate tot spre 
birou. 

Sonia tremura din tot corpul şi, o clipă, se gândi să fugă, dar era prea 
târziu - marele duce se întoarse spre dânsa. 

N-o recunoscu. 

— Voiaţi să-mi vorbiţi? întrebă el. Ce vă aduce la mine, stimată 
doamnă? 

Sonia își ridică vălul. 

— Vin cu o rugăminte, zise ea. 

La auzul acestui glas, marele duce rămase locului, ca trăsnit. 

— Ce a fost asta? strigă el, trecându-și mâna peste ochi ca și cum ar fi 
vrut să alunge un vis sau o nălucire. Ce glas mi-a izbit urechile? 

— Un glas pe care l-ai auzit adeseori, mare duce, îngână Sonia, 
uitându-se la el cu aceeași privire ca odinioară. 

Și dacă trăsăturile ei se schimbaseră, dacă timpul lăsase urme pe 
chipul sărmanei femei, ochii însă rămăseseră aceiași. 

Marele duce se sprijini de un scaun. Pământul i se clătina sub picioare. 

Privi spre Sonia ca și cum ar fi avut o stafie înaintea lui. Apoi, întinse 
mâinile în semn de apărare și strigă: 

— Piei dinaintea mea, nălucire amăgitoare! Știu de ce îmi apari tocmai 
acum... vrei să-mi reamintești cel mai greu păcat al vieții mele, ca să-mi 
fie milă de un om care a greșit cu mine. Ah, chipul scumpei mele Sonia, 

strigă marele duce, izbucnind în lacrimi, mi-ai apărut adesea în visele 
mele, dar niciodată atât de lămurit ca acum... 

— Da, mare duce, fiindcă de astă dată mă aflu înaintea ta în carne și 
oase, răspunse Sonia. 

— În carne şi oase? exclamă deznădăjduit fratele Țarului. 

— Da, continuă Sonia, şi după cum ţi-am spus vin cu o rugăminte... 

— Cu o rugăminte? repetă Constantin, care nu se putea reculege. 

— Te implor să dăruiești viața unui om. 

— Mă implori? Dar nu știi că eu sunt acela care trebuie să te roage să-i 
ierți păcatele grele ce le-a săvârşit asupră-ţi? 

— Să lăsăm acum asta, căci timpul e preţios. Peste două ore va fi prea 
târziu... Repede, Constantin, du-te la fratele tău, Ţarul; e vorba de viaţa 
copilului nostru. 

— Viaţa copilului nostru? repetă marele duce. Așadar, Vladimir mai 
trăieşte? 

— Da, trăieşte, răspunse Sonia, dar dacă mai șovăi, peste două ore va fi 
mort. 

— Cum, viaţa îi e în primejdie? întrebă Constantin. Spune-mi ce pot să 
fac pentru el și nu voi sta o clipă la îndoială să-l salvez și să recunosc că 
sunt tatăl său. 

— Ei bine, zise Sonia, înfăţișează-te înaintea Țarului şi cere-i să-l 
graţieze pe Vladimir Rașinski. 

— Sfinte Dumnezeule! exclamă Constantin, înspăimântat de moarte și 
privind ca un nebun la cea care se afla înaintea lui. Te rog, lămurește-mă! 
Ai rostit numele lui Vladimir Raşinski, dar nu, asta e cu neputinţă... acesta 
nu poate să fie copilul nostru. 

— După cum sunt sigură că trăiesc și mă aflu în faţa ta, tot astfel nu mă 
îndoiesc că e vorba de copilul nostru. 

— Fiul meu... fiul meu, bâlbâi marele duce, prăbușindu-se într-un 
fotoliu. 

— Ştiam că asta se va întâmpla, îşi zise Sonia. Se căiește... dar e prea 
târziu. 

Marele duce îşi reveni încetul cu încetul. Deodată sări în sus. 

— Acum înţeleg totul, strigă el. Acum îmi dau seama ce l-a îndemnat 
pe Vladimir să ridice arma împotriva mea. 

Sonia îl privi drept în ochi și răspunse cu glas liniştit și sigur: 

— Da, voia să se răzbune pe acela care m-a înșelat și m-a împins în 
ghearele mizeriei. 

— Aşadar, tu i-ai dat însărcinarea să mă ucidă? 

— Dece să mint? Eu am fost aceea care i-a cerut să mă răzbune. 

— E groaznic! murmură fratele Țarului, ascunzându-şi faţa în mâini. 
Mama își înarmează fiul, ca acesta să devină ucigașul tatălui său... 

— Un păcat dă naştere altuia, răspunse ea. În clipa când ţi-ai călcat 
jurământul făcut la leagănul copilului nostru și ai semnat sentinţa de 
deportare în Siberia, în acea clipă s-a născut dreptul meu de răzbunare. 

Marele duce își plecă privirile în pământ, neștiind ce să răspundă. 
Deodată se uită în ochii ei și-i luă mâna. 

— Spuneai că eu am semnat sentinţa prin care ai fost exilată, zise el. 

— Sper că nu vei tăgădui, replică Sonia, căci am văzut cu ochii mei 
iscălitura ta. 

— Da, e adevărat. Dar nu ştii sub ce constrângere am făcut-o. 
Împăratul mi-a dat să aleg: sau semnez sentinţa sau vă ucide pe amândoi. 
Şi să vă fi lăsat să muriţi? Am socotit că e mai bine să fii exilată, căci astfel 
aveam siguranţa că-mi vei rămâne credincioasă până când urma să ne 
revedem. 

Sonia îl privi uimită. 

— Atunci, nu ne-ai trădat? strigă ea. Ai fost și tu silit să te supui unei 
voințe mai puternice? 

— i-o jur că n-aveam încotro și numai grija pentru viaţa ta m-a 
hotărât să iscălesc sentinţa. 

Ochii Soniei se umplură de lacrimi. 

— Ah, ce neînțelegere groaznică, murmură ea. Constantin, ura mea se 
spulberă și mă căiesc pentru ceea ce am făcut. Dar mai e timp să 
îndreptăm lucrurile, continuă ea. Spune-mi, ești în stare să-ţi salvezi 
copilul? 

— Dacă sunt în stare? răspunse marele duce. Trebuie să-l salvez! 

— Atunci, grăbește-te, căci fiecare minut poate fi fatal. 

— Da, mă duc chiar acum. 

Sună şi porunci lacheului să i se pregătească trăsura. Apoi se întoarse 
spre sărmana mamă și, luându-i mâinile, zise: 

— Sonia, mă ierți? 

Dar ea nu-i răspunse. 

— Aşadar, mă mai urăşti? 

— Constantin, exclamă ea, izbucnind în lacrimi, te-am iubit, cum n-a 
mai fost iubit niciun bărbat și tu ai fost în stare să mă părăsești, să mă lași 
în voia sorții? 

— Am fost silit, murmură marele duce. 

— Şi, apoi, te-ai însurat... 

— Trebuia să mă jertfesc pentru binele patriei! 

— Constantin, eşti fericit? întrebă ea, în cele din urmă. 

— Da, Vera îmi înfrumuseţează viața. 

— Ştiu, te înţeleg, continuă Sonia. Am văzut-o doar câteva clipe, dar 
mi-am dat seama că are un suflet nobil. Dumnezeu să-ţi binecuvânteze 
copilul și soția... 

Marele duce îngenunche înaintea ei. 

— Sonia, eşti o sfântă, murmură el. Îți mulțumesc că m-ai iertat. 

— Grăbeşte-te, strigă nefericita femeie, stăpânindu-se din răsputeri. 
Nu mai întârzia nicio clipă, dacă vrei să-ţi salvezi fiul. Adio, Constantin, 
adio... 

— Şi nu ne vom revedea niciodată, Sonia? întrebă fratele Ţarului. 

— Niciodată, răspunse ea, oprindu-se în prag. Dumnezeu a făcut să ne 
întâlnim ca să salvăm viaţa fiului nostru, dar acum trebuie să ne 
despărțim... 

Marele duce vru s-o mai rețină, dar Sonia își lăsă vălul pe față și părăsi 
încăperea. 

Când ajunse în vestibul, se simţi cuprinsă de două braţe. 

În spatele ei se afla prințesa Vera. 

— E mama lui Vladimir, mama lui... îngână ea. Binecuvântează-mă... 

— Prinţesă, exclamă nefericita femeie, ați auzit... 

— Da, am ascultat la ușă. O, cât de nobilă eşti! Ai răbdat atâta timp în 
tăcere, ţi-ai primit soarta cu atâta resemnare... Nu învinovăţi pe tatăl meu, 
căci el e bun și nu ţi-a vrut răul... Te rog să-l crezi că a fost silit să se 
supună voinţei fratelui său... Țarul e sever și e tot atât de neîndurător ca 
membrii familiei sale, ca și cu poporul său. Binecuvântează-mă, continuă 
prinţesa, înclinând capul, şi făgăduieşte-mi că te vei gândi cu dragoste la 
mine. 

Sonia puse mâna pe părul încârlionţat al prinţesei şi zise încet: 

— Dumnezeu să te binecuvânteze, copila mea, și să te facă fericită. 

Dar Vera se îndreptă și clătină capul, îndurerată. 

— Fericită? şopti ea. Nu, fără Vladimir, nu există fericire pentru mine. 

— Dar, gândiţi-vă, e fratele dumneavoastră... 

— Cu atât mai mult, răspunse fiica marelui duce. Îl voi iubi până la 
moarte. Şi, eu, eu însămi îi voi aduce ştirea graţierii sale. Priveşte, tata se 
şi urcă în trăsură... Peste o jumătate de oră, cel mult, decretul va fi 

semnat. 

— Îţi mulțumesc, scumpă copilă, zise Sonia, îmbrăţișând-o. 

Și cele două femei vărsară lacrimi fierbinţi, gândindu-se la soarta lui 
Vladimir. 


Marele duce fu introdus imediat în cabinetul fratelui său. 

— Îmi închipui ce te aduce la mine, Constantin, zise împăratul, 
întâmpinându-l, vrei să auzi amănunte asupra aceluia care a atentat la 
viața ta? 

— Sentința a fost semnată? întrebă marele duce, în prada unei mari 
tulburări. 

— Nu numai atât, dar poate că în această clipă a și avut loc execuţia... 

— Nu, execuţia n-a avut loc, strigă Constantin. Vladimir trăieşte și... 
trebuie să rămână în viaţă! 

Alexandru al II-lea încreţi fruntea. 

— Cum, vrei ca atentatorul să fie grațiat? întrebă el. 

— Frate, nici nu-ţi închipui, măcar, pe cine trimiţi la moarte. 

— Ştiu totul, replică Ţarul, ştiu că Vladimir Rașinski a avut îndrăzneala 
să-şi ridice ochii asupra fiicei tale şi că Vera îi poartă oarecare simpatie. 
Pe semne că ea te-a rugat, cu lacrimi în ochi, să obţii graţierea lui. Însă, 
oricât aș vrea să te ajut, de astă dată nu-ţi pot face pe plac. Vladimir 
Rașinski trebuie să moară! Ar fi o pildă rea, dacă l-aş ierta! 

— Și, totuși, va trebui s-o faci! zise Constantin, cu hotărâre. 

— Trebuie? întrebă Țarul, indignat. Cine ar putea să mă constrângă? 

— Aşadar, vei îngădui ca un Romanov să moară în spânzurătoare? 

Împăratul tresări. 

— Un Romanov? strigă el. Constantine, ţi-ai pierdut minţile? 

— Deloc, răspunse marele duce, știu prea bine ceea ce spun. Dacă 
sentinţa va fi executată, înseamnă că ai devenit ucigașul unui membru al 
familiei Romanov. 

— Nu cumva vrei să afirmi că Vladimir Raşinski e un Romanov? 

— Îți aminteşti de Sonia de Pahlen? întrebă Constantin. 

— Da, îmi amintesc și, după câte știu, ar fi murit în Siberia. 

Marele duce se feri să destăinuie fratelui său că Sonia mai trăiește. 

— ŞI, cred că n-ai uitat că din legătura noastră s-a născut un copil? 
continuă el. 

— Nu, n-am uitat, răspunse Țarul, din ce în ce mai tulburat. Dar nu 
înţeleg de ce scormoneşti trecutul şi-mi reamintești aceste fapte... 

— Vei vedea îndată, continuă fratele împăratului. Copilul era un băiat 
şi se numea Vladimir. 

Țarul de abia izbuti să-și înăbușească un strigăt. 

— Și, acela care zace în fortăreaţa Petru și Pavel e... 

— Fiul meu, completă marele duce. lată de ce condamnatul nu poate fi 
executat... 

Alexandru al II-lea se apropie de fereastră și privi afară. 

Ce prăpastie adâncă se deschidea înaintea sa! Prin semnătura lui 
aruncase în ghearele morţii un vlăstar al familiei Romanov! 

Deodată, se întoarse, îndreptându-se spre birou, unde aşternu în grabă 
câteva rânduri pe o hârtie. 

— Ce hotărâre ai luat? întrebă Constantin, cu glas tremurător. 

— Va fi exilat în Siberia şi va lucra într-o ocnă, răspunse împăratul. 

Un strigăt de groază izbucni din pieptul marelui duce. 

— Într-o ocnă siberiană? Asta înseamnă o moarte mai chinuitoare 
decât dacă ar fi fost spânzurat. Nu, frate, nu poţi fi atât de crud... 

— Nu cumvavrei să-l pun în libertate? 

— Frate, dacă-l exilezi în Siberia, exilează-l cel puţin, ca colonist. În 
acest caz, ar rămâne în viaţă și l-aş putea vedea din când în când. 

— Ții atât de mult să-l vezi? întrebă Ţarul, cam surprins. 

— Da, căci acum simt mai mult ca oricând că sunt tatăl său. Sângele 
apă nu se face... 

— Bine, zise Țarul, cred că am găsit mijlocul... Deocamdată 
mulțumeşte-te că fiul tău a scăpat de o moarte înfiorătoare, vino mâine 
aici și vom mai vorbi despre asta. 

— Îţi mulţumesc, Alexandru, îngână marele duce. 

Împăratul își îmbrăţişă fratele. 

— Mi-am făcut datoria mea de om, zise Ţarul. Dar, acum, grăbește-te 
ca să nu ajungi prea târziu și execuţia să aibă loc înainte de a putea face 
cunoscut celor în drept, grațierea condamnatului. 

Marele duce părăsi palatul și vru să se urce în trăsură, când deodată 
văzu pe fiica lui așteptându-l. 

— Cum, tu aici? exclamă el, surprins. 

— Tată, răspunse prinţesa, vreau ca eu însămi să-i duc vestea cea 
bună. 

— Da, ai dreptul la asta, zise Constantin. De ce să răpesc nenorocitului 

această bucurie? Dar, grăbește-te Vera, să nu ajungi prea târziu. 

O clipă după aceea, trăsura porni în goană. 

Marele duce poruncise vizitiului să nu cruţe caii, numai să ajungă cât 
mai repede cu putință la fortăreaţa Petru şi Pavel. 

După plecarea lui Jefferson şi a mamei sale, Vladimir se trântise pe 
laviță, deznădăjduit. 

— Ţarul a hotărât să mor, îşi zise el, şi prin urmare, sentinţa va fi 
executată. Dar, la urma urmei, ce farmec ar mai avea viața fără Vera? 

Capul îi căzu într-o parte şi, cu toate că minutele condamnatului erau 
numărate, tânărul se cufundă într-un somn adânc. 

Şi avu un vis minunat. 

I se părea că ușa celulei se deschise și o făptură femeiască se îndreptă 
spre el. Era Vera. Venise să-l salveze și să fugă împreună. 

Frumoasa fată îl conduse afară și nimeni nu le opri calea. 

Lanţurile de care fusese legat căzuseră la atingerea Verei. 

Afară, pe un locviran se afla un balon. 

Cei doi tineri se urcară în aeronavă și se înălțară în văzduh. 

O fericire fără margini puse stăpânire pe el, văzându-se plutind 
deasupra pământului, împreună cu iubita lui. 

Deodată, balonul începu să coboare și la un moment dat, se opri pe 
pământ. 

— Am ajuns, îi zise Vera, întinzându-i mâna. 

Se aflau pe o insulă încântătoare. 

O vegetaţie bogată se întindea cât cuprindeai cu privirea. Pomi uriași 
se înălțau în zare. Florile răspândeau un miros îmbătător. 

— Suntem pe o insulă singuratică, zise Vera. lubitule, vrei să trăim aici, 
departe de oameni? 

— Mă mai întrebi? răspunse el. Aceasta e fericirea cea mai mare pe 
care mi-aș fi putut-o dori vreodată. 

Și tânărul o îmbrăţișă de patimă. 

Păsările începură să cânte, copacii fremătau, o adiere ușoară mângâia 
obrajii celor doi îndrăgostiţi. 

Vladimir era fericit în visul său! 

Dar un zgomot îl trezi deodată! 

— Vin călăii! îşi zise tânărul, în timp ce ușa se deschidea încetișor. 

În clipa următoare, scoase o exclamaţie de uimire. 

Căci, în locul călăilor pe care îi aștepta, în prag se ivi o ființă iubită, ce 
tocmai îi apăruse în vis, era fiica marelui duce. 

— Vera! exclamă el. 

— Vladimir, Vladimir! strigă prinţesa. 

Și, fără să se sinchisească dacă nu cumva era spionată, frumoasa fată îl 
îmbrăţișă. 

— Îţi aduc o veste bună, Vladimir, zise ea, apoi. 

— Te aduci pe tine însăţi şi aceasta e cea mai mare fericire... 

Vera îi arătă o hârtie pe care o avea în mână. 

— Vladimir, îți redau viaţa, continuă ea, sentința de condamnare la 
moarte a fost revocată. Vei fi eliberat din lanţuri; mă duc să chem un om 
să ţi le scoată... 

— Nu, nu pleca de lângă mine, îngână el. 

Și, cu toate că era ferecat, o strânse la pieptul său. 

Dar tânărul observă că prințesa se desfăcea cu blândeţe din 
îmbrăţișarea lui. 

— Cum, te temi de mine? strigă el. 

— Nu mă săruta cu atâta patimă, îl rugă Vera. Visul care ne-a 
înfrumusețat viaţa trebuie să se spulbere... 

— Să se spulbere? repetă tânărul. Ce vrei să spui cu asta? 

— Ascultă-mă, zise Vera, luându-i mâna, trebuie să fii curajos... 

— Ce înseamnă tonul acesta solemn? exclamă Vladimir, dându-se 
înapoi. O, te rog nu mă chinui, spune-mi totul... voi avea tăria să rabd 
orice... 

— Bine, fie, răspunse Vera. Vladimir, noi nu ne vom putea căsători 
niciodată... 

— Dimpotrivă, strigă tânărul, acum am luat hotărârea să fug cu tine. Te 
voi duce pe acea insulă fermecătoare, despre care am visat, și acolo vom 
trăi fericiți. Şi nimeni nu ne va împiedeca, nimeni nu va izbuti să ne 
despartă. 

— Vladimir, ne vom iubi şi de aici înainte, dar cu o altă dragoste decât 
aceea care ne-a însufleţit până acum, zise Vera cu glas slab. Ne vom iubi 
ca frate şi soră. 

Vladimir râse cu amărăciune. 

— Ca frate și soră? întrebă el. Şi crezi că e cu putinţă una ca asta? Nu 
palpită în inima ta aceeaşi dragoste ca şi până acum? Nu vrei să mă 
cuprinzi în braţe să mă săruţi, să devii soţia mea? 

— Ah, Vladimire, exclamă prinţesa, nici nu-ţi poţi închipui cât de mult 
te-am iubit, dar un zid uriaş ne desparte, un zid care nu va putea fi 
dărâmat niciodată. 

— Ce vrei să spui cu asta? zise tânărul, mirat. 

— Că ești fratele meu, răspunse fiica marelui duce. 

Tânărul se făcu palid şi privi ţintă pe Vera; începu să-şi dea seama ce 
voia dânsa să spună. 

— Aşadar, ştii totul? zise el. 

— Da, totul, murmură ea. Trebuie să ne purtăm o dragoste frățească. 

— Da, o dragoste frățească! îngână sărmanul tânăr, înclinând capul pe 
piept. 

Apoi o îmbrăţișă, depunând o sărutare pe fruntea frumoasei fete, dar 
această sărutare era rece, ca sărutarea unui frate. 

— Soră, exclamă Vladimir, tremurând. 

— Frate, strigă prinţesa, cuprinzându-l cu braţele. 

Fostul aghiotant al marelui duce mângâie părul mătăsos care acoperea 
capul frumoasei fete. Nepoata Țarului îl privea cu ochii ei mari, limpezi. 

— lubitul meu frate, șopti ea, nu te voi uita niciodată... 

— Asta se va întâmpla, într-adevăr? întrebă el... 

Vera ridică mâna, zicând: 

— Îţi jur că inima mea nu va mai aparţine niciunui bărbat! Și prințesa 
Vera îşi ține jurământul! Ţarul nu mă va putea ucide, dacă voi refuza să 
iau de soț pe acela pe care alţii mi l-au ales. Mă voi împotrivi din 
răsputeri, chiar dacă voi fi silită să înfrunt mânia împăratului. 

— Şi, asta numai din pricina mea? 

— Da, din pricina ta, iubitule neuitat! Îţi făgăduiesc că icoana ta va trăi 
veșnic în sufletul meu... Acesta e ultimul sărut pe care îi primeşti de la 
iubita ta. 

Zi când acestea, Vera depuse o sărutare arzătoare pe buzele lui. 

— Şi eu îţi jur că nu voi mai iubi niciodată o altă femeie! îngână el. 
Orice s-ar întâmpla, inimile noastre vor rămâne unite pentru totdeauna. 

— Da, pentru totdeauna, repetă prinţesa. 

Peste câteva minute, Vera părăsi celula lui Vladimir. 

Un văl des îi acoperea faţa. 

Poate că voia să-și ascundă lacrimile care îi străluceau în ochi? 

Și, când se prăbuşi în pernele trăsurii care o aştepta în faţa închisorii, 
sărmana fată murmură Îndurerată: 

— Mi-am luat adio de la fericire... o viaţă lipsită de bucurii mă așteaptă. 
Prinţesa Vera va rămâne nemăritată... ea va muri fecioară! 

Capitolul 118 - Adevăratul erou 


În ziua următoare, după ce Vladimir petrecuse o noapte fără somn, 
Aşinov intră din nou în celulă. 

Prefectul poliţiei îi aruncă o privire plină de furie, pe care nici nu căuta 
s-o ascundă de altfel. 

— Ei, ai scăpat de moarte, ca prin minune, se adresă el arestatului, ieri 
n-aş fi dat nicio copeică pe viaţa dumitale. 

— Lucrul e foarte simplu, zise tânărul, ridicându-se, dar firește, pentru 
dumneata e nelămurit. Căci lumea nu e plină numai de diavoli, ci există şi 
îngeri, care vin în ajutorul celor nenorociţi. 

— Numai un înger trebuie să se fi rugat pentru dumneata, murmură 
Așinov, căci altfel n-ai fi putut scăpa. E ceva nemaipomenit, ca o sentință 
semnată de Majestatea Sa să fie revocată în ultima clipă. Dar acest înger 
care a intervenit pentru dumneata, nu pare să-și fi ajuns scopul pe deplin. 

— Ce vrei să spui cu asta? întrebă Vladimir. 

— E adevărat, ai scăpat de moarte, răspunse prefectul, dar trebuie să- 
ți aduc la cunoştinţă că pedeapsa ţi-a fost schimbată în muncă silnică pe 
viaţă în Siberia. 

Sărmanul ofițer nu scoase niciun cuvânt, căci nu voia să arate 
prefectului cât de mult îl îndurera această veste. 

— Trebuie să te pregătești de drum, continuă prefectul, căci astă-seară 
pleacă în Siberia un convoi de condamnaţi, cărora te vei alătura și 
dumneata. Vei fi ferecat cu criminalii de rând și vei face pe jos drumul 
până la Krasnoiarsk, unde ai fost exilat. Îți mărturisesc că, dacă ar fi după 
mine, ţi-aș fi hotărât un alt loc, căci Krasnoiarsk este cel mai bun oraș 
pentru exilaţii siberieni. Înainte, când căpitanul Nikolin era guvernator 
lucrurile nu erau tot astfel. Acum, însă, a fost numit un comandant slab 
din fire, maiorul Daniceff, care împreună cu soţia lui şi-au pus în gând să 
îndulcească soarta exilaţilor. Dar, acest nebun nu-și va atinge ţinta, căci, 
într-o bună zi, va fi demis din funcţia lui sau va muri şi atunci situația va 
reveni aceeași ca și înainte. 

Deodată, ușa celulei se deschise și un curier al Țarului intră înăuntru. 

Acesta se înclină înaintea prefectului, îi întinse o scrisoare și dispăru. 

Aşinov desfăcu plicul şi, în timp ce parcurgea conţinutul scrisorii, pe 
chipul său se zugrăvi o expresie de furie. 

— Ciudat, murmură el, se pare că ai un ocrotitor foarte influent. Prin 
această scrisoare, Majestatea Sa poruncește să nu fii transportat la un loc 

cu ceilalți condamnaţi, ci cu un vas special. La urma urmei, mie mi-e 
totuna, cu toate că mă gândeam să procedez altfel cu aceia care sunt în 
slujba nihiliștilor. Așadar, vei pleca astă-seară... în afară de asta, nu mai 
am nimic de spus. 

— Dar aş avea eu să-ţi spun ceva, zise Vladimir, ridicându-se și 
aşezându-se în calea lui. 

Prefectul poliției din Petersburg se dădu înapoi cu câţiva pași, căci se 
temea că arestatul vrea să-l atace. 

— Ah, tremuri, ticălosule, zise tânărul, aruncându-i o privire plină de 
dispreţ, dar nu te teme, căci nu voi deveni ucigaș din pricina ta. Însă 
vreau să-ți spun adevărul pentru ca să-l știi și tu. Te asemeni cu un 
vierme care se târăşte în praf, până când găsește un trunchi de copac pe 
care să se caţere. Și când ajunge în vârf, începe să roadă frunză cu frunză, 
stropind arborele cu otrava sa, până când acesta se usucă și cade. Tot 
astfel te-ai cățărat şi tu în fruntea poliţiei, pe care o vei distruge cu otrava 
ta. Dar, fii sigur că va suna şi ceasul tău. Furtuna va izbucni, odată și 
odată, şi te va prăvăli din nou în praf, unde vei fi călcat de drumeţi, care te 
vor sfărâma, şi nu va mai rămâne decât o urmă neînsemnată din tine. 
Orice om cu judecată te disprețuiește, iar atunci când te vei prăbuși, nu 
vei scăpa de pedeapsă. Asta voiam să-ţi spun, domnule prefect! Și, acum, 
pleacă nemernicule! 

Aşinov scrâșni din dinţi de mânie, dar nu putea să facă nimic. 

Ştia că Vladimir avea un ocrotitor foarte puternic şi-şi dădea seama că 
ar putea să-şi piardă slujba, dacă ar încerca ceva împotriva tânărului 
condamnat. 

Scoase, doar, un șuierat ascuţit, întocmai ca șerpii când le scapă prada 
şi se năpusti afară. 


În aceeași seară Vladimir fu ferecat în lanţuri şi dus pe un vapor, care 
porni pe Volga în jos. 

Pe tot parcursul drumului nefericitul tânăr zăcu într-o încăpere 
întunecoasă, de unde era scos o singură dată pe zi și transportat pe 
covertă. 

Sărmanul se așteptase să fie tratat cu blândeţe, dar se înșelase. 

Căpitanul vasului interzise ca prizonierul să stea de vorbă cu cineva, ca 
şi cum aceasta ar fi fost porunca Ţarului. 

Din nefericire, vremea era foarte rea, astfel că întristarea bietului om 
se mări şi mai mult. Când ajunse la Krasnoiarsk puterile sale erau 

complet sleite. 

Aici fu preluat de autorităţile locale, primi un număr și fu transportat 
în închisoarea orașului, unde urma să rămână câteva zile, și de unde 
trebuia dus la ocnă. 

Sărmanul se îngrozea, gândindu-se la aceasta. Auzise lucruri 
înfiorătoare despre chinurile pe care condamnaţii trebuiau să le îndure în 
ocnele umede și rău mirositoare. 

Și, totuşi, îşi primea cu resemnare soarta, căci încheiase cu viaţa; 
singurul gând cel mai însufleţea era acela îndreptat spre Vera, iubita lui 
soră. 

Icoana ei nu-l părăsi nici când fu silit să se culce pe paiele putrede ale 
unei celule, curate de altfel, din închisoarea Krasnoiarskului. 

Astfel trecură trei zile, când într-o dimineaţă, câţiva soldaţi intrară în 
celula sa. 

— Ridică-te, zise caporalul care îi conducea, trebuie să ne urmezi. 

— Vă stau la dispoziție, domnilor, răspunse tânărul. Să mergem! 

— Am primit ordinul să-ţi legăm ochii, continuă caporalul. 

— Să-mi legaţi ochii? întrebă Vladimir, dându-se înapoi cu câţiva pași. 
Atunci, ştiu ce mă așteaptă. Nu vreţi să mă transportaţi în ocnă, ci să mă 
împușcați. 

Caporalul dădu din umeri: 

— Eu trebuie să execut ordinul pe care l-am primit. 

Zicând acestea, scoase din buzunar o batistă de mătase și se apropie de 
condamnat. 

— Mă supun, zise Vladimir, dar înţeleg ce vreţi. Ce rost are să-mi mai 
spuneţi că mă duceţi în ocnă, atâta vreme cât se ştie că aceia cărora li se 
leagă ochii sunt împușcați? 

Caporalul îi puse batista în jurul ochilor şi o înnodă la ceafă. Apoi, îl luă 
de mână și-l conduse pe trepte în jos. Ceilalţi soldaţi îi urmară. 

Vladimir auzea zăngănitul armelor, pasul lor cadenţat și, cu o 
resemnare mută, pășea înainte. 

În sfârşit, simți aerul proaspăt, mângâindu-i fața; pe semne că 
părăsiseră închisoarea. 

Și, aşa şi era, într-adevăr. 

Convoiul trecu prin oraş şi se opri în faţa unui loc unde era clădită o 
casă elegantă, care, judecând după exteriorul ei, ar fi putut foarte bine să 
se afle chiar într-un oraș mai mare. 

— Scoateţi-i legătura! se auzi deodată un glas. 

Batista îi fu trasă de pe ochi și Vladimir văzu înaintea lui un maior 
înconjurat de câţiva ofiţeri. 

Maiorul era Daniceff, guvernatorul orașului Krasnoiarsk. 

Acesta se apropie de condamnat, zicându-i: 

— Vladimir Raşinski, Majestatea Sa a hotărât să nu fii dus în ocnă, ci să 
trăieşti ca colonist. Casa pe care o vezi aici, îţi aparține. 

Tânărul credea că visează. Se aștepta să fie împuşcat și, când colo, i se 
arăta o casă frumoasă, zicându-i-se că-i aparţine. 

Era oare, vreo glumă înfiorătoare? 

Dar Daniceff îi risipi nedumerirea. 

— Camarade, continuă guvernatorul, în această casă te așteaptă o 
persoană care ţine foarte mult să te vadă. 

Vladimir simţi sângele năvălindu-i la creier. 

— E prinţesa Vera, îşi zise el, nu poate fi decât ea... 

Dar de astă dată se înșela. 

Căci, după ce urmă pe Daniceff printr-un şir de camere elegante, se 
deschise o ușă şi tânărul se află înaintea unui bărbat îmbrăcat într-o 
uniformă strălucitoare. 

Era marele duce Constantin, tatăl său. 

Acesta făcu semn celorlalți să se retragă și după ce rămase singur cu 
fiul său, deschise braţele, zicând: 

— Vino să te strâng la piept, copilul meu. Am fost atâta timp 
despărțiți... Lasă-mă să te privesc în față; spune-mi că m-ai iertat! 

— Alteță Imperială... murmură Vladimir. 

— Nu, nu vreau să mă numești astfel... Spune-mi tată. 

Ochii tânărului se umplură de lacrimi. Condamnatul întinse tremurând 
mâinile spre marele duce. 

— Cum, vrei, într-adevăr, să te numesc astfel și să-ți port o dragoste 
filială? strigă el. 

— Da, Vladimir, căci și eu te voi iubi ca un adevărat tată. O, fiul meu, 
dacă ai şti cât m-a îngrijorat soarta ta... În nenumărate nopţi, când somnul 
nu se lipea de ochii mei, icoana ta apărea înainte-mi. El n-are tată, îmi 
ziceam adeseori. Ah, ce-o fi ajuns copilul meu?... Voiam să te salvez, să te 
ascund, dar n-am izbutit s-o fac, căci dispăreai mereu... O, fiul meu, cât de 
mândru şi fericit aș fi fost dacă soarta mi te-ar fi scos în cale şi nu ne-am fi 
despărțit niciodată! 

— Tată, iubitul meu tată! exclamă Vladimir, aruncându-se în braţele 
marelui duce. 

Acesta strânse la piept pe fiul regăsit. 

— Copilul meu, murmură fratele Ţarului. Ce frumos ești, ce impunător! 

— Acum, Îmi dau seama, răspunse Vladimir, că semăn cu tatăl meu și 
aceasta e cea mai mare mândrie care mă poate însufleți. 

— Spune-mi, mă ierţi? întrebă Constantin. 

Aceste cuvinte treziră pe Vladimir din zăpăceala produsă de 
evenimentul neaşteptat. Îşi trecu mâna peste ochi şi întrebă, cu glas 
tremurător: 

— Mama te-a iertat? Căci, întâi trebuie să obţii iertarea ei. Mama a 
suferit mai mult decât noi toţi, a fost o martiră. 

— Da, m-a iertat, răspunse marele duce. Mi-a spus-o chiar ea... Mi se 
părea că un glas ceresc îmi șoptește: „Trebuie să fii iar un om fericit”. Oh, 
de-ai şti cât am suferit în ultimele zile! Condamnarea ta la moarte mi-a 
pricinuit o spaimă de nedescris. Dar, bine că am izbutit să înlătur 
nenorocirea. Totuși nu pot să fac ceea ce vreau, ci trebuie să dau 
ascultare Majestății Sale care ne conduce și înaintea căruia ne plecăm cu 
toţii. Altfel, te-aș lua cu mine și te-aș introduce în cercurile unde am 
crescut și unde mai trăiesc şi azi, şi aş zice, cu mândrie: „Acesta e fiul meu, 
scumpul meu fiu”. Dar nu-mi pot împlini această dorinţă. Majestatea Sa 
Țarul a poruncit să fii exilat în Siberia și singurul lucru ce puteam să fac 
era să-ți îmbunătăţesc soarta. 

— Tată, mă voi supune hotărârii Majestății Sale, exclamă Vladimir. N- 
aş vrea, cu niciun chip, să-ţi fac neplăceri. 

— Viaţa aici nu-ţi va fi chiar atât de nesuferită, continuă marele duce. 
lată, casa asta - pe care am cumpărat-o pe numele tău și am aranjat-o 
cum am putut mai bine -, îți aparţine. Aici va trebui să trăiești, ce-i drept, 
departe de lumea civilizată, dar un om ca tine va ști cum să-și petreacă 
timpul în această singurătate. Vom fi în corespondenţă regulată și 
nădăjduiesc că-mi vei păstra veșnic aceeași dragoste. Și, în fiecare an, voi 
face tot ce-mi va sta în putinţă să vin aici şi să trăiesc câteva săptămâni 
alături detine. 

— Aşadar, prizonier, totuși! exclamă Vladimir, întunecat. Ah, tată, nici 
nu-ţi închipui ce groaznic e pentru un om tânăr și dornic de viaţă, să se 
vadă silit să stea închis într-un loc unde orice activitate îi e interzisă! 

— Fiule, răspunse marele duce, deocamdată n-am putut să dobândesc 
graţierea ta completă, căci hidra nihilistă a început iar să-și ridice 
capetele și dacă o faptă ca cea săvârșită de tine, ar fi rămas nepedepsită, 
revoluționarii ar fi prins curaj. Şi asta nu se putea, oricât de dureros îmi 

era. Dar vei fi liber să faci orice, cu condiţia să nu te depărtezi mai mult de 
două leghe de oraș. Și, trebuie să-mi făgăduiești pe cuvânt de onoare că te 
vei supune acestei dispoziţii. 

Vladimir ridică mâna, tremurând. 

— Bine, tată, îți dau cuvântul meu de onoare! zise el. 

— Îți mulțumesc, iubitul meu fiu, exclamă Constantin. lar acum, după 
ce mi-am îndeplinit datoria, pot pleca liniștit. Vrei să duc cuiva salutări 
din parteata? 

— Da, mamei, răspunse exilatul, plecând capul. 

— Şi nu te gândeşti la nimeni altcineva? continuă fratele Ţarului. 

Vladimir îşi ascunse faţa în mâini. 

— Tată, nu zgândări o rană care mai sângerează încă, zise el. 

— Ştiu ce vrei să spui cu asta, răspunse tatăl său, cu glas înăbușit, te 
gândești la sora ta, prinţesa Vera. Peste un an, când voi veni iar aici, o voi 
aduce cu mine şi atunci vă veţi îmbrăţișa ca frate și soră. 

— Ca frate și soră, repetă Vladimir, întunecat. 

Marele duce îl privi câteva clipe în tăcere, apoi îi puse mâna pe umăr, 
zicându.-i: 

— E uşor să cucerești o redută, când gloanţele șuieră deasupra capului 
tău, e ușor să salvezi naufragiaţi din marea biciuită de furtună, e ușor să 
dobori sute de dușmani - lucrul cel mai greu este să știi să renunți. Numai 
acela care știe să renunţe este cu adevărat erou. 

Dar Vladimir clătină capul. 

— Tată, ai dreptate, zise el, dar acest erou e sortit să piară, căci rănile 
sale nu se închid niciodată. 

— Nici chiar dragostea mea și a mamei tale nu te va putea tămădui? 

Tânărul nu răspunse și se apropie de fereastră, privind afară. 

Când se întoarse, observă că era singur în încăpere. Marele duce se 
depărtase în tăcere, căci nu voise să mai prelungească scena despărțirii. 

Vladimir îşi apăsă fruntea de geamurile reci, murmurând: 

— Adevăratul erou este acela care ştie să renunţe! Ei bine, voi încerca! 
Dar cine ştie dacă această încercare nu mă va costa viața? 


Capitolul 119 - Ispăşirea 


Imediat după plecarea lui Vladimir, prinţesa Vera căzu grav bolnavă. 
Tulburările prin care trecuse în ultimele zile nu rămaseră fără rezultat; 

şi nici constituţia robustă a fetei, nici tinerețea ei nu putură învinge boala. 

Medicii constatară că pacienta suferea de friguri nervoase, care erau 
foarte primejdioase. 

Marele duce și soția lui stăteau nopţi întregi la căpătâiul bolnavei. 

În delirul ei, tânăra prinţesă nu vorbea decât de Vladimir. 1 se părea că 
iubitul ei se află lângă ea şi-i șoptea cuvinte de dragoste. 

Dar, uneori, bolnava sărea în sus, strigând. Atunci i se părea că asistă la 
execuţia lui Vladimir şi aude împușcăturile; vrând să-și salveze iubitul, ea 
se vedea înaintând spre el şi glontele o lovea și pe dânsa. 

Sărmana copilă începu să se întremeze încetul cu încetul. 

Dar rămase foarte slăbită de pe urma bolii. Medicii declarară că tânăra 
trebuia ferită de orice tulburare, căci altfel viaţa îi era în primejdie. 

Desigur, că marele duce căută să dea prințesei tot ce i-ar fi dorit inima. 

Știind că Verei îi plac florile, Constantin poruncise grădinarului să 
aducă în fiecare zi în camera bolnavei un coş mare cu flori, la a căror 
vedere prințesa se bucura nespus. 

Marele duce încercase să alunge melancolia ce pusese stăpânire pe 
copila sa, dar tânăra nu voia să vorbească cu nimeni afară de contesa 
Pavlovna Serbovici. 

Aceasta stătea adesea zile întregi lângă patul bolnavei, discutând 
despre Vladimir. 

La drept vorbind, tovărășia contesei nu era prea potrivită pentru 
pacientă. 

Căci, uneori, Pavlovna era atât de tulburată, încât răspunsurile ce le 
dădea la întrebările prinţesei erau cu totul nelalocul lor şi departe de 
adevăr. Ba, se întâmpla, chiar, ca fără veste să se prăbușească într-un 
fotoliu, izbucnind în lacrimi. 

Atunci, Vera o întreba care e pricina durerilor ei, dar contesa clătina 
capul, fără să răspundă. 

Într-o seară, Vera făcu semn prietenei sale să se apropie. 

— Dă-mi mâna, Pavlovna, zise prinţesa. 

Contesa îi împlini cererea, dar îşi opinti privirile în pământ. 

— Mâna ta e rece, continuă Vera, cu glas slab. Spune-mi, nu te simţi 
bine? 

— Nu, n-am nimic, răspunse Pavlovna. Însă, dumneavoastră sunteţi 
mai palidă ca de obicei şi mi se pare că vorbiţi cu mai multă greutate. 

— Da, mă simt rău, foarte rău, răspunse Vera. 

— Dar medicii au încredinţat pe Alteța Sa Imperială că boala 

dumneavoastră merge spre vindecare, zise contesa. 

Fiica marelui duce clătină capul, zâmbind cu amărăciune. 

— Draga mea Pavlovna, medicii sunt obligaţi să dea speranţe. Și asta 
mă bucură, căci sărmanii părinţi, sunt mângâiaţi, dar eu îmi dau prea bine 
seama că În mine zace o boală care nu se poate vindeca. Și ea nu se poate 
vindeca, pentru că n-are nimic de-a face cu trupul, ci cu inima. Simt că voi 
muri tânără, Pavlovna. 

— Ferească Dumnezeu! strigă contesa. 

— Poate să mai ţină vreo câţiva ani, continuă fiica lui Constantin, căci 
am o constituţie robustă, care se împotriveşte bolii ce mă roade. Dar, un 
lucru e sigur: că nu voi mai fi niciodată Vera de odinioară, căci nu mai am 
putere să trăiesc... eu mor de deznădejde. 

Contesa plecă încet capul, adânc mişcată, neîndrăznind să privească în 
ochii prințesei. 

— Voi încerca să trăiesc, cât mai departe de oameni, continuă Vera, și 
poate că-mi voi căuta într-o mănăstire liniștea de care am nevoie... fireşte, 
dacă prin aceasta n-aș pricinui o durere prea mare părinţilor mei. 
Ascultă-mă, Pavlovna, mi-am şi făcut testamentul... 

— Prinţesă, exclamă prietena Verei, de ce vă faceţi emoții în zadar? 

— Emoţiile sunt, poate, mai necesare decăt îți închipui... Pe scurt, mi- 
am aşternut pe hârtie ultimele mele dorinţe şi am stabilit dispoziţii cu 
privire la lucrurile ce-mi aparţin. Știi că tatăl meu mi-a dăruit de anul nou 
un castel minunat. Într-o călătorie pe care am făcut-o de la Petersburg 
spre Moscova, am văzut acest castel, care mi-a plăcut atât de mult, încât 
mi-am exprimat dorinţa că aş vrea să fie al meu. E situat pe malul unui lac 
mare şi În spatele său se întinde o pădure foarte deasă. Tata mi l-a 
cumpărat împreună cu tot ce se afla într-însul. Şi, când mi-am luat adio de 
la lucrurile pământești, am hotărât să-ţi las dumitale acest castel. 

— Mie? strigă contesa, tremurând. Mie mi l-aţi lăsat, prinţesă? 

— Da, dumitale, căci erai cea mai vrednică de acest dar. 

— Nu, nu, strigă contesa. Luaţi-vă darul înapoi, căci nu sunt demnă de 
el, vă rog să mă credeți... 

— Draga mea, ești prea modestă. N-ai fost dumneata prietena mea cea 
mai bună? Nu mi-ai păstrat întotdeauna un devotament neţărmurit? N-ai 
fost confidenta mea? Dar ce-i cu dumneata, Pavlovna? Ai îngălbenit, te 
clatini... nu te simţi bine? Spune-mi ce ai? 

Contesa izbucni în plâns. 

— Ce am? Prinţesă, sunt o nevrednică, nu merit bunăvoința 


— 168 — 


dumneavoastră. 

Și înainte ca Vera s-o poată opri, tânăra contesă se aruncă la picioarele 
ei. 

Tremurând din tot trupul, Pavlovna Serbovici ridică mâinile spre fiica 
marelui duce, care sărise din fotoliul ei. 

— Ce înseamnă asta? strigă Vera. Pavlovna, sub durerea ce te 
zbuciumă se ascunde ceva... Spune-mi totul, ușurează-ţi inima printr-o 
mărturisire. 

Contesa vru să vorbească, dar plânsul îi îneca glasul. 

Dar, peste câteva minute, după ce Vera îi vorbise cu blândeţe, Pavlovna 
izbuti să răspundă: 

— Ei bine, fie, voi mărturisi totul, chiar dacă o voi face cu preţul vieţii 
mele, căci atunci mă veţi dispreţui - eu... eu... Doamne, Dumnezeule, nu 
mă încumet să vorbesc, buzele îmi tremură, nu pot rosti... eu... prințesă 
am... 

— Ce ai făcut? strigă Vera, devenind și mai palidă de cât fusese până 
acum. 

— V-am trădat, îngână contesa, prăbuşindu-se, istovită. 

Vera se uită, cu priviri rătăcite, la aceea care zăcea la picioarele ei. 

Pavlovna Serbovici deschise ochii și se ridică încetișor. 

— Da, v-am trădat, continuă ea cu glas slab, dar nu sunt numai eu 
vinovată... trebuie să aflați totul. Unchiul dumneavoastră, Țarul, a cerut să 
fiți pusă sub supraveghere... 

— Sub supraveghere? repetă Vera. 

— Majestatea Sa aflase despre dragostea dintre dumneavoastră și 
Vladimir Rașinski şi se temea ca lucrurile să nu ajungă prea departe. 

Un râs batjocoritor încolți pe buzele prinţesei. 

— Într-o zi, continuă contesa, apăru înaintea mea, din ordinul Ţarului, 
ticălosul acela de Așinov, prefectul poliției din Petersburg, și-mi ceru să 
fac slujba de spioană... 

— Groaznic! îngână Vera. 

— M-am împotrivit din răsputeri, continuă Pavlovna, și Așinov n-ar fi 
izbutit niciodată să-și ajungă scopul, dacă nu mi-ar fi arătat scrisoarea pe 
care dumneavoastră aţi adresat-o lui Vladimir Rașinski și în care vă 
băteaţi joc de dragostea mea... 

Uimirea Verei creştea din ce în ce mai mult. 

— Ţi-a arătat o scrisoare de-a mea? Nu e cu putinţă! Cum să fi ajuns el 
în posesia unei astfel de scrisori? Şi chiar dacă am presupune că a pus 

mâna pe vreuna din scrisorile ce i le-am adresat lui Vladimir, nu înţeleg 
cum putea ea să cuprindă ceva jignitor la adresa dumitale... 

— Prinţesă, o întrerupse contesa, de atunci port scrisoarea la mine... 
vreţi s-o vedeţi? 

— Da, răspunse Vera, cu hotărâre. 

Cu mâini tremurătoare, Pavlovna Serbovici scoase din sân o hârtie 
împăturită. 

— lat-o, zise ea, întinzând-o. 

Vera luă scrisoarea - pe care secretarul lui Așinov o falsificase din 
ordinul prefectului - și o parcurse în grabă. Apoi, o lăsă din mână și se 
adresă prietenei sale: 

— Şi, dumneata ai putut să crezi una ca asta, Pavlovna? Ai fost în stare 
să-ţi închipui că eu aș putea face așa ceva? 

— Cum, scrisoarea nu e scrisă de dumneavoastră? întrebă contesa. 

— Nu, e falsificată, răspunse Vera, cu ochii sclipind ameninţător. 

— Falsificată? repetă sărmana fată. Așadar, m-au înşelat? 

— Am fost victima unui joc nelegiuit, zise fiica marelui duce, dar, cu 
toate acestea, și dumneata ești vinovată. Căci, după ce Așinov ţi-a dat 
scrisoarea, trebuia să vii numaidecât la mine ca să-mi ceri lămuriri. 
Dumneata, însă n-ai făcut-o, ci mânată de furie, ai primit josnica 
însărcinare a lui Așinov. 

— Da, aşa e, îngână contesa, am fost spioana poliţiei secrete. 

— Şi ai raportat tot ce știai? 

Pavlovna clătină capul în semn de confirmare. 

— Sunt o ticăloasă, strigă ea deodată și se repezi spre ușă. 

— Undete duci? întrebă Vera. 

— N-am curajul să vă privesc în față, răspunse domnişoara de 
companie. 

— Bine, du-te, Pavlovna, Încuviinţă prințesa, după ce mai aruncă o 
privire plină de mândrie asupra aceleia care o trădase. Te iert, draga mea! 

Fiica marelui duce îi întinse mâna; dar înainte de a o fi putut împiedica, 
Pavlovna se plecă și i-o sărută. 

În clipa următoare, Vera era singură în încăpere. 

Contesa Pavlovna Serbovici părăsi palatul marelui duce și se stabili, 
chiar în acea zi, în palatul ei luxos, care era situat într-unul dintre 
cartierele cele mai elegante ale Petersburgului. 


* 

În aceeaşi seară, Aşinov primi următoarea scrisoare: 


Domnule, 

Când vei deschide această scrisoare, desigur că te vei aștepta să găsești 
ceva vești noi. 

Dar nici astăzi, nici de acum încolo nu vei primi ştiri de la mine, căci m- 
am hotărât şi, apoi, nici nu mai am putinţa, să îndeplinesc josnica slujbă 
de spioană. 

M-am lăsat convinsă de dumneata să-mi trădez prietena și, am făcut-o, 
amăgită de o scrisoare falsă. 

Această scrisoare se află în posesia mea, şi zilele astea o voi duce la 
locul cuvenit. 

Prinţesa ştie totul, i-am făcut mărturisiri complete, dar ea m-a iertat. 
Eu, însă, nu-mi iert ceea ce am făcut și mă voi dispreţui întotdeauna 
pentru această faptă, pe care am săvârșit-o sub imboldul dumitale. 

Te voi blestema chiar când voi fi pe patul de moarte şi dacă ne vom 
întâlni colo sus, înaintea Judecătorului Ceresc, voi ridica împotriva 
dumitale o acuzaţie groaznică. 

Pavlovna, contesă de Serbovici.” 


Prefectul poliţiei din Petersburg scrâșni din dinţi. 

— Aşadar, contesa renunţă la prietenia mea, își zise el. La urma urmei, 
asta n-ar fi o nenorocire prea mare, dar lucrurile se complică prin aceea 
că ea a descoperit falsul şi a adus totul la cunoștința prinţesei. În orice 
caz, Ţarul va afla şi el, și deoarece cum nu-i plac aceste mijloace, aș putea 
să-mi pierd slujba. Așadar, trebuie să preîntâmpin lucrurile. Contesa 
Pavlovna e în posesia scrisorii falsificate, deci se impune să i-o sustrag și 
cel mai bun lucru ar fi ca tânăra domnişoară de companie să dispară 
pentru câtva timp. 

Aşinov se ridică şi începu să se plimbe prin încăpere, dus pe gânduri. 

— De ce n-ar fi cu putinţă, oare, își continuă el monologul, ca Pavlovna 
Serbovici să fie arestată și dusă la fortăreaţa Petru și Pavel, ca oricare 
altul? În ceea ce privește pe împărat, voi şti eu să găsesc un motiv 
temeinic care să justifice arestarea contesei. Căci, faptul n-ar putea fi 
trecut sub tăcere, deoarece tânăra fată are prieteni mulți, iar familia ei 
este una dintre cele mai nobile. Dar dacă Pavlovna Serbovici ar fi în 
legătură cu nihiliştii, atunci arestarea ei ar fi foarte îndreptăţită. 

Prefectul poliţiei izbucni în râs. 

— Da, contesa e în legătură cu nihiliştii, strigă el, așa vreau eu... 

Apoi se apropie de perete și trase cordonul clopoţelului. 

După câteva clipe, Gruşkin, secretarul său, îşi făcu apariția în încăpere. 

— Ce poruncește Excelenţa Voastră? întrebă el, înclinându-se adânc 
înaintea prefectului. 

— Completează un mandat de arestare, răspunse Așinov. 

— Un mandat de arestare? repetă secretarul, frecându-și mâinile. Cu 
plăcere, Excelenţă! 

— Da, știu că asta te bucură. 

— Ce nume să scriu? întrebă Grușkin. 

— Contesa Pavlovna Serbovici. 

Secretarul sări în sus, ca muşcat de șarpe. 

— Contesa Pavlovna Serbovici? întrebă el. Cum, vreţi s-o arestaţi? 

— Găsești în asta ceva ciudat? 

— Ciudat? Hm, cum vreţi s-o numiţi; ciudat încolo, ciudat încoace, în 
orice caz este o îndrăzneală, o foarte mare îndrăzneală, dacă îmi este 
îngăduit să fac această observaţie. 

— Nu-ţi este îngăduit să faci niciun fel de observaţie, dragul meu 
Grușkin, răspunse Așinov, privindu-l de sus, dar am să trec cu vederea 
această izbucnire. Căci, nu numai dumneata vei fi uimit, când vei vedea că 
frumoasa contesă e dusă la închisoare, ci întreg Petersburgul va zgâi ochii 
şi nu se va crede că așa ceva e cu putinţă. Și totuși, asta se va întâmpla, 
continuă Așinov. 

— Şi, careva fi pricina arestării? cercetă secretarul. 

— Participare la conspirații nihiliste. 

— Bine, foarte bine! exclamă Grușkin. Dar a luat ea parte, într-adevăr? 

— Prostule, strigă prefectul, dacă toate învinuirile noastre ar fi 
întemeiate, atunci lumea ar fi plină de criminali şi n-ar trebui să mai ai 
încredere nici în propriul tău frate. 

— Aşadar, frumoasa contesă e nevinovată? zise secretarul, pocnindu-și 
degetele. 

— Vinovată sau nu, ea va fi arestată. 

— Excelență, aș vrea să vă fac o rugăminte. 

— S-auzim... 

— Vă rog să-mi îngăduiţi să iau parte la arestare. E o privelişte care 
îmi place. 

— Urâcios lucru, să te bucuri de nenorocirea altuia, zise Așinov, 

zâmbind. 

— Excelenţă, nu degeaba am făcut școala la dumneavoastră... 

— Ascultă-mă, Gruşkin, zise prefectul, punându-i mâinile pe umeri, 
nădăjduiesc că ai avut ce învăţa de la mine. 

— Fireşte, Excelenţă, și încă foarte mult, răspunse secretarul. Așadar, 
pe astă-seară. 

— Da, da, zise Aşinov. Vom face o surpriză frumoasei contese înainte 
de a se culca. Deci, chiar în noaptea asta Pavlovna Serbovici își va 
schimba așternutul ei de mătase cu paiele murdare dintr-o celulă a 
fortăreței Petru și Pavel. 

— Și acest schimb nu-i va fi tocmai plăcut, adăugă secretarul, clătinând 
capul. Dar nu ştiu ce am, mie parcă îmi spune inima că din această afacere 
o să ni setragă numai nenorociri. 

— Îmi iau eu răspunderea, zise prefectul. Dumneata nu eşti decât o 
maşină care scrie ce vrea stăpânul ei. 

— Fireşte, fireşte, bâlbâi Grușkin. Și, acum să întocmesc mandatul de 
arestare, iar apoi îl voi aduce aici pentru a-l supune Excelenței Voastre 
spre semnare. 

— Nu, nu, voi veni eu la dumneata! se grăbi să zică Așinov. 

După o jumătate de oră, prefectul stătea la biroul secretarului său și 
iscăli, cu mână sigură, mandatul de arestare al contesei Pavlovna 
Serbovici. 


Pavlovna Serbovici, habar n-avea de primejdia ce o ameninţa. 

Frumoasa fată se afla într-o încăpere elegantă și citea. 

Contesa era o femeie instruită, care pe lângă limba ei maternă, vorbea 
la perfecţie franceza și germana. 

Deodată, închise cartea, zicând: 

— Da, aşa se va întâmpla şi cu mine... simt din ce în ce mai mult nevoia 
să trăiesc departe de oamenii aceștia ticăloși. Ah, Vladimir, dacă m-ai fi 
iubit, aş fi fost fericită, dar așa... 

Contesa se opri deodată căci o ușă se deschise și camerista se năpusti 
înăuntru. 

— Pentru numele lui Dumnezeu, strigă ea, domnişoară, s-a întâmplat 
ceva groaznic... 

Pavlovna Serbovici se ridică încetişor. Era o femeie care nu ştia de 

frică. 

— Ce s-a întâmplat? întrebă ea, liniştită. 

— Poliţia... 

Dar nu izbuti să termine și începu să plângă. 

— Linişteşte-te, draga mea, zise contesa. Spune-mi ce s-a întâmplat? 

— Poliția e afară! 

— Aici, la mine? 

— Da, aşteaptă în anticameră și acela care îi conduce cere să fie lăsat 
să intre. 

— Draga mea, spune-le că trebuie să fie vreo greșeală la mijloc. Poliţia 
n-are ce căuta la mine. Și dacă nu vor pleca, vei declara că nu se poate 
intra la mine, deoarece nu sunt îmbrăcată. 

— Dar acela care e în fruntea lor mi-a poruncit să-l anunţ domnişoarei 
imediat... 

— lar eu îţi poruncesc să-i spui că vreau să mă lase în pace. 

— Am înţeles, domnişoară. 

Camerista se depărtă tremurând. 

Contesa se uită în jurul ei, tulburată. Deodată auzi zgomot de voci. 

— Domnişoara vă interzice să intraţi aici, striga camerista. 

Apoi răspunse un glas pe care Pavlovna Serbovici îl recunoscu cu 
groază. Era glasul lui Așinov. 

Camerista stătea în prag, vrând să împiedice intrarea prefectului. 

Aşinov o Înșfăcă şi o îmbrânci în lături, astfel că tânăra fată căzu în 
braţele unui poliţist. 

Pavlovna se îndreptă cu hotărâre spre cel care intrase în cameră. 

— Domnule, cu ce drept pășești pragul casei mele, la ora asta și 
împotriva voinţei mele? zise ea. 

— Cu ce drept? repetă el, înclinându-se curtenitor. Prefer să v-o spun 
când vom fi singuri. 

— Vrei să vorbeşti cu mine între patru ochi? întrebă ea. 

— Cred că e chiar în interesul dumneavoastră. 

— Te rog să-mi vorbeşti în prezenţa acestor domni. 

Odată cu Așinov, intraseră în încăpere încă șase poliţişti, în spatele 
cărora se afla Grușkin. 

— Afară, porunci Aşinov, întorcându-se spre oamenii săi. 

Poliţiştii se retraseră. 

Așinov rămăsese singur cu contesa. Deodată, el scoase din buzunar o 
hârtie împăturită. 

— Vă rog, aveți bunătatea să citiți asta... 

Pavlovna luă cu dezgust hârtia din mâna omului pe care-l ura atâta. 

Dar abia aruncase o privire asupra ei, că se dădu înapoi îngrozită şi 
scoase un țipăt ascuţit. 

— Dumnezeule! strigă ea, ceea ce citesc aici e o glumă foarte proastă. 

— Glumă sau ceva serios, asta se va vedea mai târziu, răspunse Așinov, 
dând din umeri. Dar vă rog să citiți cu atenţie cuprinsul acestui document, 
căci în el e prevăzut că trebuie să mă urmaţi. 

— Cum, vreţi să mă duceţi la închisoare? întrebă contesa, pălind. 

— Întocmai, răspunse prefectul, şi nădăjduiesc că nu vă va fi prea 
neplăcut. 

— Ticălosule, strigă contesa, mototolind mandatul de arestare, acesta 
e fals, ca şi scrisoarea care pretindeai că e a prinţesei Vera. 

Și zicând acestea, aruncă hârtia la picioarele lui Aşinov. 

Acesta o ridică, râzând. 

— Nu e fals, exclamă el, nu poate fi fals, căci eu însumi am iscălit 
mandatul. 

— N-ai dreptul să arestezi oameni nevinovați. 

— Dacă sunteţi nevinovată sau nu, asta se va vedea mai târziu, replică 
el, deocamdată trebuie să vă arestez. Am dreptul să trimit în fortăreaţa 
Petru și Pavel orice om pe care-l bănuiesc. 

— Şi, ce dovezi ai împotriva mea? 

— N-am nevoie de nicio dovadă. 

— Aşadar, sunt fără apărare în mâinile dumitale, strigă Pavlovna 
Serbovici. Şi să nu existe, oare, niciun mijloc să-ți pot scăpa? 

— Asta ar fi foarte greu, răspunse prefectul. Și apoi, vă mai atrag 
atenţia că acest mandat de arestare e răspunsul la scrisoarea pe care am 
primit-o azi de la dumneavoastră. M-aţi anunţat că renunțaţi la prieteni și 
că mă duşmăniți de moarte. Așadar, acum vedeţi că primesc lupta și că 
am şi deschis ostilitățile. Aţi destăinuit totul prinţesei Vera? Se pare că vă 
cam place să flecăriţi, contesă. Dar, în fortăreaţa Petru şi Pavel nu prea 
veţi avea prilejul s-o faceţi, căci în afară de câţiva șoricei, care se vor aciui 
printre paiele culcușului dumneavoastră, nu știu dacă veți mai întâlni și 
alte fiinţe. 

Contesa se înfioră. Ceea ce auzise ea despre groaznica închisoare, era 
destul ca să-și poată da seama ce o aștepta. 

— Te rog să-mi dai câteva minute de gândire, zise ea, în cele din urmă. 

— Timp de gândire? răspunse prefectul. La ce bun? N-aveţi nevoie să 

staţi la chibzuială, trebuie să mă urmați. 

— Domnule, zise Pavlovna Serbovici, mi s-a spus că pentru bani faci 
unele lucruri, iar altele le treci cu vederea. Ei bine, sunt bogată, foarte 
bogată; îți ofer o sumă însemnată dacă arunci în foc acest mandat de 
arestare. 

— Cum, vreţi să mă mituiţi? strigă Aşinov. Asta nu poate decât să vă 
înrăutăţească situația... Grăbiţi-vă, trebuie să pornim. 

Zicând acestea se îndreptă spre uşă, o deschise şi făcu semn poliţiştilor 
să intre înăuntru. 

În clipa următoare, contesa se văzu înconjurată de cei șase agenți. 
Tânăra fată se uită zăpăcită la oamenii din jurul ei. Dar deodată, se 
îndreptă cu hotărâre. O cută adâncă i se ivise pe frunte. 

— Bine, domnule, te voi însoţi, zise ea, dar te rog să-mi îngădui câteva 
minute ca să mă pot îmbrăca. 

— Nu-i nevoie, răspunse prefectul. 

— Sunt în neg/igă; cred că vei avea bunăvoința să-mi dai răgaz să mă 
schimb... 

— Bine, dacă vreţi numaidecăt, fie. 

— Atunci, mă voi retrage în camera alăturată! continuă contesa. 

Zicând acestea, se îndreptă spre uşa ce dădea în încăperea de alături, 
dar Așinov îi aţinu calea. 

— Staţi, mai întâi trebuie să mă conving dacă nu există încă o ieșire. 

— Te temi să nu fug? 

— Orice prevedere nu e de prisos, atunci când e vorba de o arestare, 
răspunse prefectul, dând din umeri. Dar sunt liniștit, căci văd că 
încăperea n-are altă ușă, afară de aceea care dă încoace. 

— Ei vezi, poţi fi sigur că nu-ţi voi scăpa... 

O privire ciudată, pe care contesa o aruncă asupra lui Așinov, însoţi 
aceste cuvinte. 

Dar abia se închise ușa în urma lui, că un fulger trecu prin ochii tinerei 
fete, care ridică mâinile, murmurând: 

— Şi, totuși, îţi voi scăpa... 

Contesa se așeză la un birou elegant și descuie, cu ajutorul unei chei de 
formă ciudată, un sertar secret. Din acest sertar scoase o sticluță plină cu 
un lichid verde-închis. Destupă sticluţa și o duse la nas, apoi șopti: 

— Mă gândesc la tine, Vladimir... Dar stai, înainte de a muri, adăugă ea, 
trebuie să-i adresez prinţesei câteva cuvinte. 

Se așeză pe scaunul din faţa biroului şi, cu mâna tremurătoare, aşternu 

pe o hârtie, următoarele rânduri: 


„Alteță, 

Când veți primi această scrisoare, eu nu voi mai fi printre cei vii. 

Mă folosesc de ultimele clipe ce mai am de trăit şi vă încredinţez din 
nou că mă călesc amar. 

Mor din pricina lui Aşinov care m-a îndemnat la fapte mișelești şi, care, 
acum vrea să mă aresteze. 

Dar planul lui nu va izbuti... 

lertaţi-mă și condamnaţi cu blândețe memoria nenorocitei, 

Pavlovna Serbovici.” 


Lacrimi fierbinţi picară din ochii frumoasei contese. Închise plicul, cu 
mâini tremurânde, şi scrise deasupra: Prințesei Vera; apoi, se ridică 
încetișor. 

Chipu-i era foarte liniştit şi nu lăsa să se întrevadă nimic din groaznica 
hotărâre pe care voia s-o pună în aplicare. 

Contesa luă sticluţa și turnă câteva picături într-un pahar umplut cu 
apă. Apoi duse paharul la buze. 

— Adio, Vladimir, adio! murmură ea. 

Și goli dintr-odată conţinutul paharului, pe care-l aruncă pe podea. 

După ce luă această măsură de prevedere, care avea ca scop să 
împiedice pe alţii să bea din acest pahar ce putea să mai conţină puţină 
otravă, contesa deschise ușa și păşi în salon. 

Aşinov îi ieşi în întâmpinare. 

— Ei, sunteţi gata, contesă? întrebă el. 

— Da, sunt gata, răspunse Pavlovna Serbovici, cu glas înăbușit. 

— Dar văd că aţi rămas tot în neg!/ige.. Se vede că v-aţi folosit de 
răgazul îngăduit, pentru a face câteva scrisori, care, fără îndoială, vor fi de 
mare însemnătate. Gruşkin, ţine seamă de asta... la procesul ce se va 
intenta contesei, scrisorile acestea vor fi foarte preţioase. 

Contesa izbucni În râs. 

— Dragul meu Așinov, caută să obţii condamnarea mea... Dar, te rog 
să-mi pui în cosciug sentinţa, căci altfel n-aş putea să iau cunoştinţă de 
cuprinsul ei. 

Prefectul poliţiei o privi uimit. 

Dar, încetul cu încetul începu să bănuiască ce făcuse contesa în timpul 
cât rămăsese singură. 

— Ce tot spuneţi acolo? strigă el, cu glas răgușit. Vorbiţi de un coșciug, 
dar la asta nici nu ne putem gândi măcar. 

— Eşti absolut încredinţat de ceea ce spui, domnule Așinov? întrebă 
contesa, apropiindu-se de el şi bătându-l pe umeri. Tii, că deștept mai 
eşti! continuă ea, batjocoritoare. Plasa ta era foarte trainică și ai aruncat- 
o cu mână sigură, astfel că erai convins că victima se va prinde neapărat. 
Dar te-ai înşelat... Un singur ochi s-a destrămat și peştele s-a strecurat pe 
acolo, avântându-se în marea nesfârșită... 

— Vrea să ne facă să credem că e nebună, strigă Așinov. Dar să nu ne 
lăsăm amăgiţi. Legaţi-o! 

— Păcat să vă mai dați osteneală, zise contesa, cu glas stins, puteţi să 
mă legaţi oricât de tare, eu voi rămâne liberă. Peste câteva minute vă voi 
fi lăsat cu mult în urma mea și acolo, puterea niciunui tiran nu mă va 
putea ajunge. 

— Auziţi, vorbeşte de un tiran? strigă Aşinov către oamenii săi. Cu asta 
vrea să Înțeleagă pe Țar. 

— Ei şi, chiar dacă ar fi așa? Chiar, dacă aș vorbi despre Ţarul tău, 
idolul căruia te închini, zise Pavlovna cu ochii strălucitori, măriţi de 
friguri, în timp ce nădușeala începea să-i curgă pe frunte. Spune-mi ce ar 
fi atunci? O crimă de lezmajestate, nu-i așa? Dar, vezi, în această clipă, 
pentru mine nu mai există decât un singur suveran şi anume acela 
înaintea căruia voi apărea curând. 

Abia spusese acestea, că un fior o scutură și sărmana se prăbuși într- 
un scaun. 

— Ce-i asta? strigă Aşinov, care înţelese totul. Ea s-a otrăvit, vrea să 
scape. 

— Să scape, îngână Pavlovna. Și capul i se lăsă pe piept. Da, am 
înaintea mea un drum foarte lung... și oricât v-aţi grăbi... călăilor... nu m- 
aţi... 
Cuvintele i se opriră în găâtlej. 

Chipul ei drăgălaș se acoperi de o paloare cadaverică. 

— Nu trebuie să moară, strigă Așinov, furios. Un medic, repede, 
repede... trebuie s-o duc în fortăreaţa Petru şi Pavel... trebuie s-o arestez! 

Servitorii alergară îngroziţi în căutarea unui medic. 

— Prea târziu... prea... târziu... murmură contesa. Rămâi cu bine... 
Vladimir... te-am iubit mult... Iertare... prinţesă... iertare... am... am 
păcătuit... 

Trupul ei tânăr tresări, ca scuturat de un curent electric, picioarele i se 

întinseră, iar brațele Îi căzură de-a lungul scaunului. 

Contesa Pavlovna Serbovici îşi dăduse sufletul, Așinov făcu un semn 
oamenilor săi, apoi părăsi furios palatul. 

Servitorii însă, îngenuncheară lângă cadavrul stăpânei lor și se rugară 
pentru odihna sufletului ei. 

— Dumnezeu să se îndure de aceea care a păcătuit, șopti o bătrână 
pioasă. 

Cam după vreun sfert de oră, un medic apăru la fața locului. 

Era același care fusese chemat, cu puţin timp înainte, la căpătâiul 
Fiorinei de Margenta, soția ambasadorului Argentinei. 

Și acest doctor, care se numea Pușkin, nu era nimeni altul decât Colea 
de Boianovski. 

După ce examină trupul neînsuflețit al contesei, medicul se ridică, 
dând din umeri. 

— Aici nu se mai poate face nimic, zise el. 

— Aşadar, a murit, murmură camerista. 

— Da, stăpâna dumitale a murit. 

Apoi, rugă pe servitori să-i povestească cum se produsese moartea și 
cercetă încăperea în care nefericita contesă se otrăvise. Pe birou zări 
scrisoarea adresată prințesei Vera. 

Medicul o dădu cameristei s-o ducă la destinaţie. 

După aceea se întoarse lângă cadavrul Pavlovnei Serbovici și-i închise 
ochii. 

— N-am cunoscut-o, murmură el, dar sunt sigur că avea un suflet 
nobil. 

Apoi plecă îndurerat, căci inima îi zicea că sărmana femeie nu meritase 
să moară atât de tânără. 


Capitolul 120 - O răzbunare fioroasă 


Într-o odăiță modest mobilată, dar curată, din strada Tătară din 
Petersburg stăteau într-o seară la o măsuţă, doi bărbaţi nu tocmai tineri. 

Pe măsuţă ardea o lampă care răspândea în încăpere o lumină vie. 

Cei doi bărbați erau Bakunin şi Boianovski. În cei șaptesprezece ani, 
aceștia se schimbaseră foarte mult. 

Acum, Boianovski avea o barbă mică încărunţită. Părul se albise și el. 

Așadar, era foarte firesc că Fiorina nu-l recunoscuse. 

Fostul consilier de stat tocmai povestea prietenului său, evenimentele 
petrecute în ultimul timp. 

— Şi, eşti sigur că nu te-a recunoscut? întrebă marele conspirator. 

— Da, sunt ferm încredinţat, răspunse Boianovski, căci, în timp ce 
stăteam de vorbă cu dânsa, am observat-o cu multă luare-aminte. Și pe 
chipul ei nu se vedea nici cea mai mică urmă de neincredere. l-am ţinut 
mâna între ale mele când i-am luat pulsul: am privit-o în ochi, aşa cum te 
privesc pe tine, Bakunin - și, cu toate acestea, nu m-a recunoscut, ci m-a 
considerat drept un străin. 

— E o întâmplare foarte ciudată! continuă conducătorul nihiliştilor, că 
tocmai tu ai fost chemat la căpătâiul ei. 

— Nu e deloc întâmplare, replică Boianovski, ci mâna Providenţei a 
ticluit lucrurile în așa fel, căci puterea aceea nemărginită care hotărăște 
soarta oamenilor, vrea să mă răzbun pe soția mea. O dată mi-a scăpat, 
când eram sigur de dânsa, dar Providența mi-a scos-o iar în cale. De astă 
dată, mă voi folosi de prilej şi voi bate fierul cât e cald. 

— Dar ce ai de gând să faci? întrebă Bakunin. 

Un zâmbet ciudat, răutăcios, se înfiripă pe buzele lui Boianovski. 
Medicul apucă mâna prietenului său și o strânse cu căldură. 

— Bakunin, zise el, știi că nu sunt un om hain la suflet, știi că nu mi-a 
plăcut niciodată să fac rău semenilor mei. 

— Da, așa e, răspunse celălalt. Dimpotrivă, te dojeneam întotdeauna că 
eşti prea blând. 

— Ei bine, strigă medicul, cu ochii scânteietori, față de această femeie 
voi fi neindurător, aşa cum vrei tu să fiu mereu. M-am gândit la o 
răzbunare cu mult mai groaznică decât aceea pe care i-o hărăziserăm 
odinioară. Atunci, când am dus-o pe Fedora în ospiciu, credeam că acesta 
va fi un iad pentru dânsa. Dar, ospiciul doctorului Kaltcef, va părea un rai 
pe lângă ceea ce o aşteaptă. 

— Crezi, într-adevăr, că e morfinomană? continuă Bakunin, după 
câteva clipe. 

— Da, şi încă în cel mai înalt grad, răspunse Boianovski. Am găsit-o în 
starea de extaz în care te cufundă această otravă. Dar, este oare, o minune 
că a prins patima morfinei? Ea a gustat viaţa din plin, a fost târâtă de 
pasiuni şi nervii i s-au slăbit încetul cu încetul. Trupul ei simţea nevoia 
unui excitant puternic și acest excitant i-l putea oferi numai ceva ce nu 
primise încă până atunci. Morfina e o otravă plăcută, care dă senzaţii, ce 
par că vin din altă lume; ea înalţă spiritul deasupra durerilor pământești. 

— Şi urmările? întrebă Bakunin. 

— Ele sunt groaznice, replică Boianovski. 

— Descrie-mi-le, te rog, stărui marele conspirator. 

— Bine, o fac cu plăcere. La început morfina dă senzaţia aceea plăcută 
despre care îți vorbeam. Trupul nu simte nici cea mai mică slăbire; 
dimpotrivă, pare să fie oţelit. Dar, aceasta numai în aparenţă. În realitate, 
otrava distruge organismul și slăbește creierul. Din această pricină, se 
observă adesea că morfinomanilor le tremură mâinile, iar vederea li se 
slăbeşte. Sunt veşnic însetaţi, ca și cum în pieptul lor ar arde o flacără 
mistuitoare. De obicei otrava se ia sub formă de injecții. Sunt unii oameni 
- şi de obicei aceştia aparţin păturii culte -, care au întotdeauna cu ei 
seringa cu morfină. Când se află într-un cerc de cunoscuţi și tocmai au 
petrecut bine, ei se furișează într-un loc retras și, după ce-și suflecă 
mâneca, îşi înfig în carne acul seringii. Apoi, otrava se răspândește în 
vene şi ei se reintorc între ai lor. Ochii capătă o strălucire mai mare, 
morfinomanii se simt învioraţi şi spiritul lor plutește în sfere înalte. Însă, 
într-o bună zi efectul nu se mai produce. După ce și-au injectat 
stupefiantul, bolnavii rămân în aceeași stare de tristeţe, care le e atât de 
insuportabilă. Și atunci, își fac mai multe injecții, unii ajungând până la 
zece, într-o singură zi. Există unii morfinomani al căror trup e cu 
desăvârşire acoperit de înțepăturile seringii. Deodată, otrava începe să 
producă efectele ei distrugătoare. Nenorociţii se simt slăbiţi, istoviţi, și 
sudoarea le șiroieşte pe frunte, la cea mai mică forțare. Nu mai pot dormi 
şi, adesea, trec nopţi întregi fără să izbutească să aţipească măcar. E o 
viață groaznică ce nici nu se poate descrie. Sărmanii sunt atât de 
nenorociţi, încât preferă să moară. În multe cazuri, se produc perturbări 
ale spiritului. Morfinomanii privesc ţintă înaintea lor, nu izbutesc să 
articuleze un cuvânt, vorbesc nelalocul lor, suferă de grandomanie, cei 
mai mulţi însă, se simt foarte grav bolnavi. Apoi, izbucnește nebunia. Au 
accese de furie, urlă, nu-şi mai dau seama ce fac, până ce, în cele din urmă, 
un atac de apoplexie pune capăt vieţii lor. Dar, în acest timp, trupul a 
slăbit cu totul și moartea este pentru ei, o ușurare. 

— Groaznic! exclamă, Mihail Bakunin, ridicându-se. Și, acest sfârșit, o 
aşteaptă pe Fedora? 

Boianovski clătină capul și pe buzele sale încolți din nou un zâmbet 
diabolic. 

— Nu, dragul meu, i-am pregătit o moarte și mai înfiorătoare, zise el. 

— O moarte şi mai înfiorătoare? repetă marele conspirator. Și, anume, 

care? 

Câteva minute, Boianovski rămase pe gânduri, cu privirile aţintite în 
pământ. O luptă lăuntrică părea să-l frământe cumplit. 

În cele din urmă, fostul consilier de stat întinse mâna lui Bakunin, 
zicând: 

— Dragul meu, tu îmi eşti cel mai bun prieten, așadar poţi afla totul... 
Urmează-mă în camera alăturată. 

Boianovski deschise o ușă și făcu semn marelui conspirator să intre 
într-o mică încăpere, unde se aflau câteva schelete și instrumente 
medicale. 

Camera nu era mobilată. 

În mijlocul ei era un obiect acoperit cu o pânză. 

Bakunin se opri în prag. Un miros pătrunzător de cadavru intrat în 
putrefacție, domnea în încăpere. 

— Pentru numele lui Dumnezeu, prietene, strigă Mihail Bakunin, doar 
nu vei fi având vreun mort pe aici... 

— Şi, totuşi, această cameră servește de loc de odihnă unui cadavru... ÎI 
vei vedea îndată. 

Boianovski se aplecă și ridică pânza cu care era acoperit obiectul din 
mijlocul odăii. 

O exclamaţie de mirare scăpă de pe buzele marelui conspirator. 

Înaintea lui se afla trupul unui câine. Animalul fusese împușcat în cap 
şi creierul îi atârna din ţeasta sfărâmată. O mică pată roșie, care era în 
apropierea leșului, arăta că sângele se scursese din rană. 

— Ce înseamnă asta, prietene? întrebă Bakunin. 

— Acesta nu e un câine obișnuit, răspunse medicul, cu glas răgușit, ci 
un câine foarte preţios care îmi va da putinţa să mă răzbun. 

— Tu l-ai împușcat? 

— Da, azi-dimineaţă. 

— Dar ce legătură există între acest animal și răzbunarea ta? 

— Prietene, nu ţi-aş fi dorit să ieşi astăzi în calea acestui câine, 
răspunse Boianovski, căci ar fi însemnat o moarte sigură pentru tine, 
deoarece era turbat. Vino dincolo și-ţi voi da lămuriri, continuă fostul 
consilier de stat. Trebuia să-ţi arăt cadavrul, ca să înţelegi ceea ce-ţi voi 
spune. Însă pentru a mai înlătura impresia neplăcută ce ai avut-o la 
vederea leșului, îți voi servi o ţigară... 

Câteva clipe, după aceea, cei doi prieteni erau așezați iar la masă, unul 
înaintea celuilalt. 

— De mult timp obişnuiam să fac în oraş câte o plimbare de dimineaţă, 
începu Boianovski. Cum răsărea soarele, eram în picioare; apoi, părăseam 
locuința mea. Aerul răcoros mă înviora şi liniştea desăvârșită din juru-mi 
mă îmboldea să mă las pradă gândurilor. Amintiri îndepărtate reveneau 
înaintea ochilor, minţii mele... imagini din trecut mă năpădeau... Astfel 
făcui şi azi-dimineaţă. Voiam tocmai să intru în parcul Ecaterina, când un 
țipăt înfiorător mă trezi din visarea mea. Mă aflam în apropierea unei 
vile. Era una dintre acele căsuțe construite de „Societatea de clădiri 
ieftine” locuite de o singură familie, care dobândeşte dreptul de 
proprietate asupra casei, după ce a plătit ratele cuvenite. Cam la 
patruzeci de paşi depărtare de casă, se juca în nisip un copil. Mama lui se 
afla pe terasa vilei, arătând cu mâna spre pădure. Îmi îndreptai privirile 
într-acolo şi văzui un câine uriaș, care se apropia de copil, în salturi mari. 
Ochii animalului străluceau, limba îi atârna afară, iar botul îi era plin de 
spume. Coada o ţinea între picioare și urechile erau lipite de cap. Ştiam ce 
însemnau toate acestea, câinele era turbat. Atunci îmi amintii că citisem 
în gazete că un câine turbat se aciuise prin împrejurimile Petersburgului 
şi făcuse multe victime printre locuitorii din partea locului. Nu mai 
încăpea îndoială că acesta era animalul descris de gazete. Peste câteva 
clipe, câinele s-ar fi năpustit asupra copilului și l-ar fi muşcat. Nu mai era 
timp de stat la gânduri. Începui să alerg spre copilaș, căutând să ajung la 
el înaintea câinelui. În acest timp, biata mamă ridicase mâinile spre cer. 
Se ruga, pe semne, pentru acela care trebuia să fie salvatorul fiului ei. Din 
fericire, ajunsei la timp, înşfăcai micuțul şi-l strânsei la piept. Însă, câinele 
era în apropierea mea; auzii respiraţia lui greoaie, mârâitul lui, simţeam 
răsuflarea lui caldă... Trebuia, deci, să mă iau la luptă cu el. Spre norocul 
meu, port la mine un revolver încărcat, pentru a mă putea apăra dacă s-ar 
descoperi că sunt nihilist şi aş fi împresurat de poliţie. Scosei repede 
arma din buzunar, îndreptai ţeava spre capul animalului care se 
năpustise spre mine și, în aceeași clipă glontul porni. Se auzi un urlet 
înfiorător şi câinele se prăbuşi la pământ, ca lovit de trăsnet. Mă dădui 
înapoi, de teamă ca nu cumva animalul să mă muște, dar membrele sale 
se întinseră și ochii-i deveniră sticloși. Câinele își dăduse sufletul și, în 
același moment, sărmana mamă se afla lângă mine, îmbrăţișându-și 
copilaşul. Apoi, îngenunche și, înainte de a o putea opri, îmi sărută 
mâinile. În acest timp, se adunară oameni la fața locului, care mă lăudară 
şi cerură să-mi spun numele. Dar, fireşte, că aveam motive serioase să nu 
mă dau în vileag, ca să nu atrag atenţia publicului asupra mea, şi voiam 

tocmai să mă retrag, când luarea-aminte îmi fu îndreptată spre câinele 
mort. Era un animal uriaș și-mi spusei că acesta ar fi făcut nenumărate 
victime, dacă glontele meu nu l-ar fi doborât. Și, deodată, îmi trecu prin 
minte gândul că el ar putea fi primejdios și după moarte. Căci, dacă 
sângele său ar fi scos, într-un anumit mod, din trupul lui și ar fi injectat 
unui alt animal, fără îndoială că acest animal ar cădea pradă turbării. Și, 
vezi tu, Bakunin, icoana Fedorei se înfăţișă deodată înaintea ochilor mei. 
Îmi spusei că aceasta ar fi o răzbunare de o cruzime fără seamăn. Căci, ce 
poate fi mai înfiorător decât să-i injectez sângele câinelui turbat, ceea ce 
ar aduce-o într-o stare care nu s-ar putea deosebi de aceea în care se află 
orice animal turbat? 

Mihail Bakunin se ridică, privind grav, aproape trist, la prietenul său. 

— Da, ar fi într-adevăr o răzbunare cum n-a mai născocit nicio minte 
omenească, zise el, și mă tem, chiar, că ea întrece orice limită. 

— Şi asta mi-o spui tu? strigă medicul. Tu, care ştii ce am îndurat din 
pricina acestei femei și mai îndur încă? Ea mi-a nimicit viaţa, m-a făcut o 
ființă nenorocită care renunţă la orice bucurie... Şi, să șovăi să-i dau 
lovitura de moarte?... Nu, nu, sunt hotărât, mâine îmi voi pune planul în 
aplicare! 

Marele conspirator îi întinse mâna. 

— Îţi doresc succes, Boianovski, zise el. Dar până când nu te vei fi 
răzbunat, nu-ţi voi arăta ceea ce punem la cale. 

— De ce? întrebă medicul. Îți închipui cumva că prin aceasta ai face să- 
mi îndrept atenţia în altă parte? 

— Ascultă-mă, Colea, răspunse marele conspirator, cu glas solemn, 
după ce aruncase o privire cercetătoare în jur, ca şi cum s-ar fi temut să 
nu fie ascultat și de altcineva, pregătim o lovitură mare, la a cărei 
desăvârşire urmează să iei parte și tu. 

— Puneţi la cale ceva împotriva Țarului? 

— Da, vom face o încercare hotărâtoare. 

— Aşadar, un atentat? 

— Da, un atentat cu bombe. Împăratul iese la plimbare în fiecare 
dimineaţă, continuă conducătorul nihiliştilor, şi-l vom aştepta în drum... 
bombele vor zbura din toate părțile, de astă dată nu ne va mai scăpa. 
Fireşte că aceia care vor arunca bombele sunt ameninţaţi să fie loviți de 
schije, căci vor fi nevoiţi să se apropie cât mai mult de trăsura imperială; 
şi apoi, nu e cu neputinţă să cadă în mâinile poliţiei. Așadar, îți dai seama 
că avem nevoie de oameni gata să se jertfească și, din această pricină, ne- 

am bizuit şi pe tine. 

Boianovski clătină capul în semn de aprobare. 

— Sunt întotdeauna gata să-mi dau viaţa pentru cauza noastră. 

— Da, ştiu, strigă Mihail Bakunin, îmbrăţișându-și prietenul. 
Deocamdată nu-ți pot da lămuriri asupra planului nostru, continuă 
marele conspirator, căci n-am stabilit încă felul cum va fi executat. Dar nu 
va trece mult timp și secera noastră va dobori buruiana care crește pe 
trupul scumpei noastre patrii. Rămâi cu bine, Boianovski! Când ne vom 
revedea, îți voi spune totul. 

Cei doi prieteni se despărțiră. 


În casa lui Isidor de Margenta, ambasadorul Argentinei la Petersburg, 
domnea din nou linişte şi pace. 

Fiorina, soția iubită a diplomatului, se întremase și cu toate că arăta 
cam suferindă, se făcuse iar frumoasă ca înainte. 

Cei doi soți fuseseră tocmai la plimbare şi Iso îi cumpărase, spre marea 
ei bucurie, un minunat colier de perle, pe care îl zărise în galantarul unui 
bijutier. 

Acum, ei se întorseseră acasă și Fiorina mulţumi din nou soţului ei 
pentru frumoasa lui atenţie. 

— Am făcut-o cu multă plăcere, zise Iso de Margenta. Dacă aș avea 
posibilitatea, te-aş împodobi ca pe o regină... Dar cu acest prilej, trebuie 
să-mi reînnoieşti o făgăduială pe care mi-ai făcut-o ieri. 

— Ştiu ce vrei să spui cu asta, răspunse ea. 

— Fiorina, jură-mi că nu te vei mai folosi niciodată de otrava aceea 
blestemată, continuă ambasadorul. Medicul care te tratează și de care ești 
atât de mulţumită, mi-a spus că te nenorocești dacă nu te lași de patima 
ta. 

— Îţi jur să nu mă mai ating de morfină, răspunse Fiorina. 

— O, cum să-ți mulţumesc pentru această făgăduială? zise Iso, mişcat. 
Mi se sfâșie inima, gândindu-mă că această ființă fermecătoare ar fi putut 
să cadă victimă groaznicei otrăvi. Așadar, în casa noastră nu se va mai 
găsi nicio picătură de morfină și nu vei încerca să-ți mai introduci în trup 
această otravă, nu-i așa, Fiorina? 

— Nu, iubitul meu, ţi-o jur. 

Cei doi se îmbrăţișară și Iso era ferm convins că soţia lui îşi va respecta 

jurământul făcut. 

La masă, Fiorina, care își pusese colierul primit în dar, era mai veselă 
ca de obicei, iar soțul ei nu mai putea de bucurie, văzând-o atât de 
fericită. 

— Ce ai de gând să faci, după-amiază? zise ea, când li se servi cafeaua. 

— Am o întâlnire cu Aşinov, răspunse diplomatul. 

— A, prefectul poliției! 

— Da, prefectul poliţiei, bunul nostru prieten. 

— Şi pot să știu şi eu care este obiectul acestei întâlniri? continuă soţia 
lui. 

Iso de Margenta se așeză pe divan, alături de ea. 

— Da, îți voi destăinui totul, draga mea, zise ambasadorul. Știi doar că 
n-am secrete față de tine. Întâlnirea priveşte pe unchiul meu... 

— Ah, bătrânul cămătar? 

— Da, chiar el, Avram Margolinski. 

— Şi ce ai hotărât? 

— Va fi arestat. 

— Arestat? strigă ea. Acesta e un mijloc admirabil să-l înlăturăm din 
calea noastră. 

— Da, şi Aşinov mi-a venit în ajutor, cu cea mai mare bunăvoință. 

— Ştie Așinov că Margolinski e unchiul tău? cercetă ea, mai departe. 

— Habar n-are, replică diplomatul. Mai curând ar fi în stare să jure că 
eu mă trag direct din Romanovi. 

— Aşadar, bătrânul va fi arestat, continuă ea, ducând la buze ceașca de 
cafea, din care sorbi cu nesaţ. Dar care va fi motivul invocat? 

— Ei, asta-i!... unchiul meu are atâtea la activul lui, încât va fi foarte 
ușor să se găsească un pretext. Va fi învinuit, pur şi simplu, că este în 
slujba nihiliștilor. Aceasta va găsi întotdeauna crezare în Rusia și dă 
dreptul prefectului poliției să aresteze pe acuzat. 

— Prin urmareva fi dus la închisoare? 

— Asta ar fi prea puţin, scumpa mea, răspunse diplomatul. Din temniță 
glasul lui ar putea ajunge la urechile Ţarului sau ale unui judecător... Nu, 
Margolinski trebuie înlăturat, în așa fel ca să nu ne mai poată ameninţa 
niciodată. La noi în Rusia, dacă vreo persoană oarecare devine de prisos, 
atunci este arestată și fără să i se mai deschidă acţiune, e trimisă, pe cale 
administrativă, în Siberia. Acolo, bunul Margolinski va munci la ocnă sau, 
în cazul cel mai fericit, va lucra pământul îngheţat al Siberiei. Și, acum, mă 
duc, zise diplomatul, după ce-și aruncase privirea pe cadranul 

ceasornicului său de aur. Trebuie să mă întâlnesc cu Așinov și nu-i tocmai 
bine să te lași aşteptat de un om atât de influent. 

Iso de Margenta se înclină curtenitor înaintea soției sale, îi luă mâna și 
o duse la buze. 

— La revedere, Fiorina, zise el, gândește-te la făgăduiala ta şi nu-mi 
pricinui vreo dezamăgire... 

În loc de a-i răspunde, Fiorina își trecu mâinile pe după gâtul lui şi-l 
sărută. 

Apoi cei doi soți se despărţiră. 

După ce se încredință că Iso plecase, Fiorina sună camerista și-i 
porunci să-i pregătească în budoar cele necesare ca să poată ieși în oraș. 

Peste o jumătate de oră, soţia ambasadorului se afla în stradă. Purta o 
minunată rochie de mătase chinezească și o pălărie de pai. 

Se îndreptă în grabă spre colțul cel mai apropiat și apucă pe o străduță 
unde se afla locuinţa doctorului Pușkin. 

Fiorina găsi casa medicului, al cărei număr îl cunoștea și se opri în faţa 
intrării, privind în jurul ei spre a se încredința dacă nu e urmărită. 

Apoi, începu să urce treptele încetișor. 

Se opri înaintea unei uși de la etajul al doilea unde se afla o firmuliță 
de porțelan cu inscripţia: 

C. PUȘKIN 
doctor în medicină 


După ce stătu câtva timp la îndoială, trase clopoţelul. 

Peste câteva clipe se auziră în coridor paşi bărbătești, apoi uşa se 
deschise. 

Doctorul Puşkin se afla înaintea ei. 

— Ce doriţi, stimată doamnă? întrebă medicul, politicos. 

— Nu mă mai recunoașteţi, domnule doctor? făcu Fiorina. 

Puşkin o observă cu luare-aminte. Un zâmbet ciudat îi flutură pe faţă. 

— A, dumneavoastră sunteţi, Excelență? exclamă el. Cum, v-aţi obosit 
să veniți aici? Ar fi fost de ajuns să daţi o poruncă și aş fi venit imediat la 
dumneavoastră... 

— Nu, nu. Trebuie să vă vorbesc între patru ochi... Să intrăm în casă, 
repede, repede... 

Și zicând acestea păși înăuntru. 

— Luaţi loc, stimată doamnă, zise medicul, oferindu-i un scaun. 

Însă Fedora rămase în picioare înaintea lui. Apoi, întinse mâinile spre 

Puşkin. 

— Domnule doctor, șopti ea, vin la dumneavoastră cu o rugăminte 
foarte mare. Dar înainte de a vă arăta despre ce este vorba, trebuie să-mi 
făgăduiţi că mă pot bizui pe discreţia cea mai desăvârșită. 

— Firește, stimată doamnă... 

— Nu, nu, vreau cuvântul de onoare... 

— Vă jur pe cuvântul meu că nu voi dezvălui nimic din ceea ce-mi veţi 
spune. 

— Bine, acum pot să vorbesc deschis. 

Zicând acestea, Fiorina se așeză pe scaun şi medicul făcu același lucru. 

— Spuneţi-mi ce aveţi de spus, zise el, gândiţi-vă că vă aflaţi înaintea 
doctorului dumneavoastră, care, în unele cazuri, joacă rolul de duhovnic. 
Vă puteţi bizui nu numai pe discreția mea, ci vă asigur că-mi voi da toate 
silințele să vă vin în ajutor cu vorba sau cu fapta. 

— Am încredere în dumneavoastră, răspunse soția ambasadorului, de 
aceea am şi venit aici. 

— Aveţi să vă plângeţi de ceva? întrebă medicul. Au revenit durerile 
nervoase de care suferiţi? 

— Nu, nu mă plâng de nimic, replică Fiorina. Dar îmi lipsește ceva. 

— Vă lipseşte ceva? Ce vreți să spuneţi cu asta? 

— Mi-aţi răpit fericirea, zise frumoasa femeie. 

— V-am răpit fericirea? repetă Pușkin. Dimpotrivă, doamnă, m-am 
străduit să v-o redau. 

— Da, fireşte, răspunse Fiorina de Margenta, luându-i mâna. Însă, în 
același timp, mi-aţi interzis să intru într-o grădină unde mă simţeam 
fericită... 

— Ah, acum înţeleg, zise medicul. Vorbiţi de morfină? 

— Da, vă rog îngăduiţi-mi să iau otrava aceea dulce... 

Soţia diplomatului îşi apăsă mâinile pe pieptul care tresălta cu putere. 

— Domnule doctor, m-aţi salvat dintr-o situaţie groaznică, continuă ea, 
dar m-aţi aruncat în ghearele deznădejdii, care mă chinuie. 

— Dacă nu mă îÎnşel, replică Pușkin, aţi venit la mine ca să vă îngădui 
să luaţi iar morfină? 

— Da, exclamă Fiorina, şi nu mă veţi refuza, nu trebuie să mă refuzați... 

— E cu neputinţă! răspunse Puşkin. Gândiţi-vă, e datoria mea de 
medic... Vreţi să vă descriu ce urmări va avea această otravă? Trebuie să 
vă mai spun că ziua vă veţi furișa dinaintea oamenilor, iar noaptea nu veţi 
găsi odihnă? 

Fiorina făcu un gest în semn de apărare. 

— Nu, nu e nevoie, zise ea, m-am gândit la toate acestea și, totuși, 
trebuie să iau din nou dulcea otravă...trebuie să mă las pradă beţiei... 

— Chiar dacă o faceţi cu riscul propriei dumneavoastră vieţi? 

— Da, răspunse ea cu hotărâre, tânjesc după morfină, întocmai ca o 
fată tânără după sărutul iubitului ei. Împliniţi-mi cererea, vă rog, şi vă voi 
fi recunoscătoare... cereţi-mi orice, numai nu mă refuzaţi, căci n-aş mai 
putea să trăiesc dacă n-aş avea putinţă să iau puțină morfină. 

Medicul se ridică. Ochii săi erau îndreptaţi asupra Fiorinei. 

— Excelenţă, zise el, poate voi avea posibilitatea să vă vin în ajutor. 

Zicând acestea, se apropie de un dulăpior în perete, care se afla 
deasupra biroului său și-l deschise cu ajutorul unei cheițe de formă 
ciudată pe care o scoase din vestă. 

Apoi luă dintr-o despărţitură o fiolă plină cu un lichid roșu închis. 

— Vrea Excelenţa Voastră să mă asculte câteva minute? întrebă 
Puşkin. 

— Vorbiţi vă rog. 

Medicul se așeză lângă dânsa. 

— Scopul pentru care luaţi morfina, începu el, este să alungaţi din 
pieptul dumneavoastră senzaţia unei dorinţe înfocate. Prin ajutorul 
stupefiantului vă transpuneţi într-o stare de completă nesimţire. 

— Da, o stare de completă nesimţire, repeta ea, în extaz. 

— Ei bine, vă voi da un alt mijloc, care vă va procura o beţie și mai 
fermecătoare. 

— Cum, e cu putinţă una ca asta? exclamă Fiorina. 

— Da! Priviţi această fiolă. Conţinutul ei este o otravă de care se 
folosesc Pieile Roșii. Am trăit mult timp în America și în călătoriile mele 
am întâlnit un trib ai cărui urmaşi sunt foarte puţin numeroși, deoarece 
mortalitatea este foarte mare printre ei. Aceștia cunosc o plantă al cărei 
suc injectat în corp dă o stare mult mai fermecătoare decât morfina, fără 
să fie atât de dăunătoare ca aceasta. După ce vă veţi fi injectat conţinutul 
acestei fiole veţi avea o senzație neplăcută; apoi, însă, vă veţi simţi 
înviorată; sângele va începe să curgă mai repede prin vene și bătăile 
inimii se vor iuți. Dar nu numai trupul se va însufleţi, ci și spiritul. 
Nădejdea se va strecura din nou în sufletul dumneavoastră; iar dorinţele 
vi se vor părea împlinite. 

— Şi, susțineţi că această otravă e mai puţin dăunătoare ca morfina? 

— Fireşte, răspunse medicul. Ea nu provoacă o slăbiciune atât de mare 

ca morfina și, apoi, mai prezintă avantajul că e de ajuns să fie 
întrebuințată numai o dată pe lună, căci tulburarea produsă se menţine, 
pe câtă vreme efectul morfinei dispare după douăzeci și patru de ore. 

O văpaie mistuitoare se aprinse în ochii Fiorinei, care întinse 
tremurând mâinile spre fiolă. 

— Daţi-mi-o, domnule doctor, daţi-mi-o, strigă ea. 

Dar medicul ridică fiola, astfel că dânsa nu putu s-o apuce. 

— Cu o singură condiţie, zise el. 

— Vorbiţi... repede... 

— Cer să-mi făgăduiți că n-o veţi folosi până astă-seară și că nu veţi 
destăinui nimănui că aţi primit-o de la mine. 

— Da, vă jur, îngână Fiorina. 

În clipa următoare fiola se afla în mâinile ei. 

— Cum aș putea să vă mulţumesc? exclamă soția ambasadorului. 

— Nu-mi trebuie nicio răsplată, răspunse medicul. Am o deosebită 
plăcere că vă pot fi de folos. 

— Şi acum mă voi retrage, continuă ea. Le revedere, domnule doctor! 

Puşkin îi strânse mâna. 

— La revedere, zise medicul. Să sperăm că nu veţi avea nevoie atât de 
curând de serviciile mele. 

Fiorina înclină capul, apoi părăsi încăperea. 

— Da, m-am răzbunat, murmură Pușkin, după ce soţia diplomatului 
plecase. De astă dată nu-mi vei mai scăpa, femeie ticăloasă... Otrava își va 
face efectul și te va duce la pieire. 

Apoi se apropie de birou. 

Deasupra acestuia atârna un tablou acoperit cu o pânză cenușie. 

Medicul ridică pânza și privi portretul mamei sale. 

— Vei fi răzbunată, mamă, șopti el, în sfârșit, răzbunată... Și, dacă 
cumva am mers prea departe, dacă răzbunarea mea nu mai are nimic 
omenesc într-însa, atunci roagă-te pentru mine colo sus, înaintea 
judecătorului Suprem, care mă poate chema la El oricând... 


* 


Iso de Margenta se afla în camera lui de lucru, scriind la biroul său 
elegant, raportul prin care informa guvernul argentinian de activitatea lui 
în Petersburg. 

Diplomatul era acum posomorât; și aceasta din pricină că nu izbutise 

să vorbească cu Așinov. 

Gruşkin, secretarul acestuia, îi șoptise, după multe plecăciuni, că 
prefectul poliției este foarte rău dispus din cauza sinuciderii contesei 
Pavlovna Serbovici. 

Și buimăceala lui Iso crescu acum, când cameristul său îi anunţă pe 
„Excelenţa Sa, domnul prefect”. 

Diplomatul se ridică și ieşi în întâmpinarea oaspetelui său. 

— Stimate domnule prefect, îi strigă el, mă bucur nespus că mă onoraţi 
cu vizita dumneavoastră. 

— Vă rog să mă scuzaţi că nu v-am putut primi azi, răspunse Așinov. 
Chestiuni urgente, în legătură cu Majestatea Sa... era vorba de lucruri 
foarte însemnate... 

— Ştiu, ştiu. Majestatea Sa vă consideră ca pe unul dintre sfetnicii săi 
cei mai intimi. 

— Da, așa e, răspunse Așinov, intrând în biroul ambasadorului și 
așezându-se într-un fotoliu. Aș putea să vă povestesc câte ceva din 
planurile Țarului, continuă el, dar ceea ce mă aduce aici e cu mult mai 
însemnat. 

— Domnule prefect, vă rog să aveţi bunăvoința să-mi arătaţi care vă 
sunt dorinţele, zise Iso de Margenta, curtenitor. 

Aşinov scoase din buzunar un pachet de bancnote pe care, dintr-o 
singură privire, diplomatul le recunoscu că sunt argentiniene. 

— Excelenţă, vă rog să priviți cu luare-aminte aceste bancnote, 
continuă prefectul. Un număr însemnat de astfel de bancnote sunt în 
circulaţie. 

— Asta e foarte logic, răspunse Iso de Margenta, căci după câte știu, 
guvernul argentinian a făcut, în timpul din urmă, mari plăţi în Rusia. 

— Da, aşa e, replică prefectul, dar, ce e mai rău e că bancnotele sunt 
false. 

— False? strigă ambasadorul, încor dându-și atenţia. 

— Vă rog să aveţi bunătatea și să le priviţi în zare. 

Diplomatul împlini cererea prefectului şi se încredinţă că avea de-a 
face, într-adevăr, cu bancnote false. 

— Majestatea Sa mi-a dat însărcinarea să vă aduc aceasta la 
cunoştinţă, pentru ca, la rândul dumneavoastră, să anunţaţi guvernul 
argentinian că au fost puse în circulaţie astfel de bancnote. În același 
timp, Majestatea Sa cere ca, în interesul ambelor ţări și al relațiilor 
comerciale ce există între ele, să se facă tot posibilul ca falsificatorii să fie 

descoperiți. 

— Desigur că aceasta va fi grija dumneavoastră, zise Iso. 

Aşinov se înclină ușor. 

— Da, fireşte; în orice caz, aş fi anunţat Banca noastră națională ca să 
interzică schimbul bancnotelor argentiniene... 

— Să sperăm că nu veţi face asta, îl întrerupse ambasadorul, căci ar fi o 
mare lovitură pentru ţara mea. Și acum, vă rog să-mi îngăduiţi să vă pun o 
întrebare într-o chestiune particulară... Cum stăm cu Avram Margolinski? 
Mi-aţi făgăduit că-l veţi aresta în timpul cel mai scurt cu putinţă. 

Prefectul zâmbi. 

— Ehei, bătrânul se și află în temniţă. 

Un strigăt de bucurie izbucni din pieptul lui Iso. Așadar, primejdia ce-l 
ameninţa din partea unchiului său fusese înlăturată. 

— Şi, dacă aţi şti ce susţine el... continuă prefectul. Închipuiţi-vă, 
cămătarul afirmă sus şi tare că v-ar fi rudă și că numele ce-l purtaţi nu e 
adevăratul dumneavoastră nume. 

Ambasadorul Argentinei păli. 

— Ruda mea? exclamă, el. Individul o fi înnebunit! 

— Aşa credeam și eu; de aceea am chemat doi dintre medicii oficiali, 
care l-au examinat și au declarat că omul e perfect sănătos. 

— Şi mai persistă în afirmaţiile sale? cercetă Iso de Margenta. 

— Da, răspunse prefectul, și susține că poate să aducă dovezi chiar. 

Diplomatul se sili să râdă. 

— Aşadar, numele meu e fals? zise el. Și, mă rog, care ar fi adevăratul 
meu nume, dacă mi-e îngăduit să întreb? 

— Isidor Margolinski, răspunse Așinov, cu o liniște desăvârșită. Acest 
Isidor Margolinski a existat într-adevăr, înainte cu șaptesprezece ani, 
individul a încercat un atentat asupra prefectului de atunci, Ivan Kardoff. 
Chestiunea a fost lăsată baltă, din cauză că, puțin timp după aceea, Ivan 
Kardoff a săvârșit o serie de nelegiuiri. Însă, în cazierul poliţiei, fişa lui 
Isidor Margolinski conţine câteva fărădelegi de care acesta s-a făcut 
vinovat. Puțin timp după atentatul săvârșit împotriva lui Kardoff, tânărul 
Margolinski a ucis pe doctorul Kaltcef, proprietarul unui ospiciu din 
Moscova. Şi apoi, se presupune că același individ ar fi fost unul dintre cei 
mai primejdioşi hoți de cadavre. 

Iso de Margenta nu răspunse nimic. Diplomatul era galben ca ceara și 
tremura, ca un răufăcător prins asupra faptului. 

Aşinov se ridică şi se apropie de Iso, zâmbind: 


— 192 — 


— Aţi rămas pe gânduri, Excelenţă, zise el. să nădăjduim că bătrânul 
va face și alte destăinuiri, pe care vi le voi aduce la cunoștință, căci văd că 
această chestiune vă interesează. Și vă rog să nu vă supăraţi dacă vă voi 
cita ca martor, căci va fi absolut necesar să vă confrunt cu el. Sper că va fi 
ușor pentru dumneavoastră să dovediţi că afirmaţiile sale sunt lipsite de 
adevăr... 

— Desigur, îngână Iso, desigur că-mi va fi ușor. 

Aşinov îi strânse mâna şi se depărtă, lăsându-l pradă unei mari 
tulburări. 

Totul se învârtea în jurul său; i se părea că întreaga existenţă îi e 
amenințată, că un cutremur puternic va nimici tot ceea ce-i aparținea. 

— Ce va zice Fiorina? 

Mânat de acest gând, Iso de Margenta se îndreptă spre ușă și păşi în 
coridorul pe care se afla budoarul soției sale. 

Dar nu făcuse nici cinci paşi, când se opri. 

Un strigăt înfiorător, îi ajunse la urechi. 

Iso rămase locului, ascultând. 

Strigătul părea că venise din camera soţiei sale; iar acum, un zgomot 
infernal, ca şi cum mobilele ar fi fost sfărâmate, pătrunse până la dânsul. 

Nu mai încăpea șovăială, trebuia să-și dea seama de ce se întâmpla. 

Din câteva sărituri, ambasadorul ajunse la uşa budoarului, pe care o 
smuci cu putere. 

Spre norocul lui, aceasta nu era încuiată. 

Dar priveliștea ce i se înfățișă înaintea ochilor, era atât de 
înspăimântătoare, încât în primul moment Iso se gândi să fugă. 

Soţia lui se afla în mijlocul încăperii. Însă nu mai era Fiorina de altă 
dată, fiinţa aceea fermecătoare cu chipul îngeresc, ci o femeie nebună cu 
trăsăturile schimonosite şi ochii scânteietori. Veșmintele îi erau aproape 
smulse de pe trup. Sângele șiroia din câteva răni ce le avea pe piept. Gura- 
i era plină de spumă însângerată, iar ochii îi deveniseră sticloși. 

Prețioasa oglindă venețiană, zăcea sfărâmată, la picioare femeii 
înnebunite, care tocmai ţinea în mână o vază minunată, pe care voia s-o 
arunce. 

— Fiorina, strigă ambasadorul, Fiorina, ce-i cu tine? 

Nu se auzi niciun răspuns. 

Nenorocita se repezi spre o masă acoperită cu o cuvertură persană și 
smuci fața de masă împreună cu tot ce se afla pe dânsa. 

Strigăte nearticulate ieșeau de pe buzele femeii turbate. Iso se năpusti 

afară, chemând servitorii. 

Porunci unuia dintre ei să alerge în grabă la doctorul Pușkin și să-l 
aducă numaidecăt. 

În acest timp, încercă să-şi liniştească soția și dădu ordin servitorilor, 
care rămăseseră împietriţi, s-o ia cu blândeţe și s-o așeze în pat. 

Dar un grădinar bătrân, rus de origine, însă care era în serviciul 
ambasadei, păși înainte, zicând: 

— Cine ţine la viaţa lui, să nu se apropie de această nenorocită. Căci, ea 
nu e nebună, ci turbată. 

— Turbată? strigă diplomatul. Cum, Fiorina... turbată? 

— Excelenţă răspunse bătrânul, nu mai încape îndoială că soția 
dumneavoastră a fost muşcată de un câine turbat. 

Iso scoase un strigăt de groază. 

Cu toate că nu cunoștea simptomele acestor boli înfiorătoare, totuși, 
văzând starea în care se afla soţia lui, îşi închipui că bătrânul avea 
dreptate. 

— Dar ce-i de făcut acum? întrebă el. Dacă nimeni nu se încumetă să se 
apropie de nenorocită, ea e în stare să pricinuiască cine ştie ce catastrofă. 

— În asemenea cazuri, nu există decât un singur mijloc, zise bătrânul. 

— Şi, anume, care? întrebă nefericitul soţ. 

Grădinarul se apropie de stăpânul său și-i șopti: 

— Nenorocita, trebuie să fie împuşcată... Asta-i cel mai bun lucru, atât 
pentru ea, cât și pentru ceilalți.. 

— Ai înnebunit, moşule? strigă ambasadorul. 

Și, fără îndoială că enervarea sa ar fi crescut la culme, dacă în acea 
clipă n-ar fi intrat doctorul Pușkin. 

Servitorul îl întâlnise, „din întâmplare”, pe stradă. 

— Dar ce s-a întâmplat? întrebă medicul, părând foarte mirat că este 
chemat atât de urgent la locuința ambasadorului. 

— Închipuiţi-vă, domnule doctor, soția mea și-a pierdut minţile, zise 
Iso de Margenta. 

Medicul aruncă o privire asupra nenorocitei femei, apoi strigă, cu glas 
tunător: 

— Fugiţi, fugiţi, altfel sunteţi pierduţi, căci avem de-a face cu o turbată. 

Ambasadorul se clătină şi, fără îndoială că s-ar fi prăbușit la pământ, 
dacă Pușkin nu l-ar fi ținut. 

— Aşadar, a turbat, într-adevăr? îngână el. 

— Din nefericire, nu pot să vă dau nicio mângâiere, răspunse medicul, 

ridicând din umeri. Soția dumneavoastră e pierdută şi singurul lucru ce i 
se poate dori este un sfârșit cât mai grabnic. 

— Atunci Fiorina mea va muri, strigă Iso, copleșit de durere. Nu, asta 
nu trebuie să se întâmple... domnule doctor, vă implor salvaţi-mi soția. 

— Cu neputinţă, răspunse Puşkin. Nu există niciun leac împotriva 
turbării şi acela care s-ar lăuda că poate s-o tămăduiască e un şarlatan. 

În această clipă ambasadorul apucă mâna medicului și arătă 
încremenit de groază, spre Fiorina. 

Aceasta se urcase pe o masă și, desfăcând braţele, strigă: 

— Fugiţi, fugiţi cu toții! De ce m-aţi nenorocit? Iso de Margenta, eu nu 
sunt soţia ta... nu, nu... tu m-ai furat, acelui pe care-l iubeam... Fugi, fugi, 
Isidor Margolinski. Trebuie să mori... lată-l şi pe unchiul tău, urlă 
nenorocita, el va fi pieirea ta... te va nimici... Şi, colo, un altul... o, mă tem 
de el... îl urăsc... e Boianovski, primul meu soț... De ce ai venit? Vrei să mă 
duci iarăși la ospiciu?... Nu, nu merg cu tine... nu vreau să mor... sunt doar 
tânără încă... fie-ți milă de mine... îndură-te... Vai, ce vânt suflă deasupra 
stepei... aruncă-te repede pe cal... vine călăreţul negru... iată-l aici, e lângă 
mine... acum mă smuceşte jos și se năpustește asupra mea... o, sângele 
meu... simt că ard... 

— Ce năluciri înspăimântătoare, exclamă ambasadorul, ridicând 
mâinile. Da, domnule doctor, aveţi dreptate. Ar fi de o mie de ori mai bine 
ca moartea s-o scape de chinuri, decât să trăiască în această stare. 

— Acum își închipuie că e mistuită de flăcări, zise Puşkin, care nu-și 
mai dezlipea privirile de la Fiorina. 

Medicul se desfăta la priveliștea ce i se înfățișa. 

Astfel își dorise să vadă pe aceea care-i distrusese viața. De mulţi ani 
aşteptase el această senzație. Icoana Fedorei îi apărea mereu înaintea 
ochilor, şi o vedea bătându-și joc de deznădejdea lui. Acum, însă, se 
răzbunase, şi încă atât de înfiorător, cum nu se mai răzbunase nimeni. Nu 
se mulțumise s-o ucidă, ci o transpusese într-o stare de fiară. 

Și, într-adevăr, Fiorina, părea o fiară. 

Sărise jos de pe masă şi striga neîncetat, să fie salvată din flăcările ce-i 
mistuiau trupul. 

— Urmaţi-mă, zise Iso medicului, târându-l după sine într-o cameră 
alăturată, după ce poruncise servitorilor să vegheze înaintea ușii. 
Domnule doctor, cât credeţi că va mai trăi soția mea? întrebă el, când se 
aflară singuri. 

— Depinde de împrejurări, răspunse Pușkin. Poate să dureze câteva 

luni sau chiar un an. 

— Groaznic! murmură diplomatul. Dar e cu neputinţă să rămână aici. 
Vatrebui internată într-un ospiciu. 

— Regret din suflet că trebuie să vă răpesc și această mângâiere, 
replică medicul, cu nepăsare. Nu există niciun ospiciu, care să primească 
astfel de pacienți. 

— Bine, dar nu pot s-o adăpostesc aici, căci n-aş mai fi nicio clipă sigur 
de viaţa mea și apoi, nici n-ar avea îngrijirea necesară. Nu cumva 
cunoaşteţi pe cineva care s-ar putea ocupa de această bolnavă? 

Pe buzele lui Boianovski se înfiripă un zâmbet triumfător. 

Ajunsese unde voia el. În acest chip, Fedora îi încăpea pe mâini și 
putea s-o ucidă încetul cu încetul. 

— E foarte firesc, răspunse medicul, să doriţi îndepărtarea pacientei, 
căci atâta timp cât rămâne aici, viaţa celor din jurul ei este ameninţată. O 
singură mușcătură, şi orice om sănătos e adus în aceeaşi stare. Așadar, 
veţi înţelege că va trebui o sumă foarte mare ca să înduplecăm pe cineva 
să preia îngrijirea pacientului. Daţi-mi timp douăzeci și patru de ore să 
caut ceea ce netrebuie. 

— Şi, până atunci, ce vom face cu soţia mea? întrebă ambasadorul. 

— Va fi legată, răspunse medicul. 

— Înfiorător! murmură Iso de Margenta. Sărmana mea Fiorina... 

— Oricât de dureros ar fi, nu ne rămâne altceva de făcut, continuă 
Puşkin. În caz contrar, ne putem aştepta s-o vedem aruncându-se pe 
fereastră. 

— Bine, fie, încuviinţă Iso, copleșit de durere. 

Medicul chemă patru servitori voinici, cărora le porunci să îmbrace 
mănuși de piele. 

Apoi, dădu ordin ca Fiorina să fie legată. 

Dar aceasta nu era atât de ușor precum se părea. 

Imediat ce-și dădu seama că vor s-o prindă, ea alergă spre fereastră 
încercând să se cațere sus. Nenorocita zbiera din răsputeri, iar o spumă 
însângerată îi țâșnea pe gură. 

Iso de Margenta rugă pe servitori s-o cruţe cât le era cu putinţă; 
medicul dădu din umeri nepăsător. 

În cele din urmă o apucă de picior şi o trase jos. 

Fiorina se prăbuși la pământ, zbătându-se cu furie. 

Servitorii se năpustiră asupra ei şi, după câteva, clipe soţia lui Iso de 
Margenta zăcea legată burduf. 

Apoi, fu așezată pe pat. 

Dar nici aici nu se linişti, ci încercă să se arunce jos. 

Servitorii rămaseră s-o păzească. Îndată ce unul dintre ei întindea 
mâna spre stăpâna lor, aceasta încerca să-l muște. 

Doctorul Puşkin dădu câteva ordine privitoare la hrana bolnavei, apoi 
îşi luă rămas bun de la Iso de Margenta.. 

— Domnule doctor, nu mă părăsiţi în nenorocirea ce m-a lovit, zise 
ambasadorul. Și, mai ales, îngrijiţi ca pacienta să fie luată cât mai repede 
cu putință. Căci îmi dau seama că nu poate să rămână aici. 

— Cred că am găsit omul potrivit, care să se ocupe de bolnavă, 
răspunse medicul, voi încerca să vorbesc cu el. 

— Însă, nădăjduiesc că nu seva purta cu neîndurare... 

— Fiţi liniştit, încheie Pușkin. Soţia dumneavoastră o va duce foarte 
bine acolo unde am de gând s-o transport. 

Medicul părăsi locuinţa ambasadorului Argentinei. Când ajunse în 
stradă își îndreptă trupul şi păşi ca un om care a avut o izbândă așteptată 
de mult timp. 

— Sunt răzbunat, își zise el, în timp ce mergea spre locuinţa sa. 

Înaintea ușii se opri o clipă, șovăind. Apoi, păru că luase o hotărâre și 
trecu strada amestecându-se printre trecători. 

Cam după un sfert de oră, ajunse înaintea unei case cu un etaj. Trase 
clopotul şi ușa fu deschisă de un băiat, care purta un șorț verde, cum 
poartă tâmplarii. 

— Meşterul e acasă? întrebă Pușkin. 

— Nu, domnule, răspunse băiatul. 

— Dar calfa? 

— Da, calfa e aici. 

— Vreau să-i vorbesc, reluă medicul. Du-mă la el. 

— Nu se poate, domnule, zise băiatul, întâi trebuie să-mi spuneţi 
numele calfei. 

— Vreau să vorbesc cu Mihail. 

— Aveţi și semnul? 

Medicul scoase din buzunar o sticluță de lemn. 

Acum, ucenicul îi făcu semn să-l urmeze. 

Trecură printr-un coridor lung și ajunseră printr-o curte murdară, în 
partea dindărăt a casei, unde era un atelier de tâmplărie. Aici se afla 
Mihail Bakunin, în costum de calfă şi înconjurat de unelte. 

La vederea lui Boianovski, marele conspirator se apropie de el, îi 

strânse mâna, apoi îl luă deoparte. 

— Ce s-a întâmplat de vii tu însuţi? întrebă conducătorul nihiliştilor. 

— Am nevoie de sfatul tău, răspunse medicul. 

— Spune, despre ce e vorba? 

— Răzbunarea mea a izbutit, exclamă Boianovski. Fiorina a turbat. 

— Ei, şi ce mai vrei acum? întrebă marele conspirator, pe a cărui față 
ca de marmură nu se produsese nicio schimbare. 

— Bărbatul ei, Iso de Margenta, care știm că nu e nimeni altul decât 
Isidor Margolinski, m-a rugat să găsesc soției sale un adăpost, unde să i se 
dea îngrijirile necesare. Și, înţelegi, prietene, că mi se oferă prilejul să-mi 
desăvârşesc răzbunarea. Vreau s-o duc într-un loc, unde să fie chinuită 
încetul cu încetul, până la moarte. Bakunin, ştiu că ești în legătură cu tot 
felul de oameni, pe care îi foloseai pentru scopurile noastre... 

— Aha, înţeleg, vrei să afli adresa vreunuia din ei, care să devină călăul 
Fiorinei? Aș putea să te servesc, însă va trebui să-ți înăbuși ura ce i-o 
porţi căci acela pe care îl voi numi, ţi-e cunoscut, e chiar duşmanul tău. 

— Despre cine e vorba? întrebă Boianovski, mirat. 

— Despre Ivan Kardoff. 

— Ivan Kardoff? strigă medicul, uimit peste măsură. Ticălosul acela, 
care m-a persecutat și care împreună cu nevrednica mea soție m-a 
nenorocit? Şi apoi, dacă i-aş da-o pe mână, sunt sigur că ar face-o scăpată. 

— Te înşeli, prietene, răspunse Bakunin. Nici nu-ţi închipui cum a 
decăzut acest om. Nu poţi să-ți dorești un călău mai bun ca el, căci pentru 
bani face orice. Plătește-i bine şi Kardoff o va chinui cu atâta neindurare, 
pe cât a iubit-o demult odinioară. Dar ce să mai stăm degeaba? Vino cu 
mine şi te vei încredința de spusele mele. 

— Unde locuieşte? întrebă medicul. 

— Într-un iad de mizerie; de aceea te sfătuiesc să-ți aduni tot sângele 
rece, căci ceea ce vei vedea nu va face decât să-ți sporească groaza de 
oameni. 

După câteva minute, cei doi prietenii se îndreptau spre „Mahalaua 
întunecoasă”, unde locuiau aceia care se temeau să dea ochi cu poliţia. 


Capitolul 121 - Din lustragiu, milionar 


O trăsură mică și elegantă trecea prin pădurea unde se afla vila 
Nataliei. 

Vizitiul, un negru, mâna cu atâta siguranţă cei doi cai focoși, încât se 
putea vedea că era obişnuit cu această îndeletnicire. 

Cu toate că, după cât se părea, nu cunoștea drumul, totuși nu-l greşea; 
din când în când, întorcea capul spre trăsură, zâmbind şi lăsând să se 
vadă două șiruri de dinţi albi ca fildeșul. 

— Ei, cum îţi place în Rusia, Jim? se auzi un glas dindărătul său. 

— Mulţumesc, Massa, răspunse negrul. Îmi place oriunde este și 
Massa. Jim merge și la eschimoși, dacă Massa merge acolo. 

— Eşti un băiat de inimă, Jim, zise celălalt. Dar, acum, vezi de mână 
mai repede ca să ajungem la locul hotărât, înainte de a însera. 

Negrul zâmbi mulțumit și dădu bice cailor. 

Cel căruia Jim îi zicea „Massa” era un om cam de vreo patruzeci de ani. 
Faţa-i era pârlită de soare şi întreaga lui înfăţişare trăda un om trecut 
prin multe. O barbă lungă, blondă, în care se zăreau puţine fire cărunte, îi 
ajungea până la piept. Privirea-i era plină de îndrăzneală, totuși avea ceva 
blând într-însa. 

Îmbrăcămintea ce o purta era aceea a unui fermier american. 

Un costum alb cu dungi galbene acoperea trupul său bine făcut, capu-i 
era apărat de o pălărie mare de pai, inele preţioase străluceau pe degetele 
sale și un lanţ gros de aur ieşea din buzunarul vestei, în care se găsea un 
ceas împodobit cu briliante. 

Străinul se întinse alene într-un colț al trăsurii şi privi în jurul său plin 
de interes. Se părea că fiecare copac, fiecare tufiș îi era cunoscut. 

— Ciudat! murmură el, în timp ce Jim îmboldea caii, iar trăsura înainta 
pe poteca umbrită de arbori, ciudat, cum ne copleșește amintirea, atunci 
când ne aflăm în patrie. Atâta timp cât am fost acolo eram foarte 
nepăsător, dar acum, când mă găsesc în patria unde m-am născut și am 
crescut, mă simt cuprins de o duioşie fără seamăn. Se pare, chiar, că mi se 
strecoară lacrimi din ochi... Să-mi fie ruşine, oare? Nu, Hugo, își zise 
străinul, aceste lacrimi sunt foarte îndreptăţite. Dar ce mai caut eu aici? 
Numai sora mea mai trăieşte... încolo, toţi cei pe care i-am iubit au murit. 
Tata zace demult în pământ. 

Străinul se opri, privind înaintea sa, dus pe gânduri. 

Deodată fu întrerupt din visarea sa de Jim, care se întoarse spre el, 
strigând: 

— Massa, Massa, priviţi... 

— Ce-i, ce s-a întâmplat? S-a stricat vreo roată? 

— Nu, Massa, dar acolo este casă... 

Străinul izbucni în râs. 

— Ei, ţi-ai ieșit din minţi de strigi așa la vederea unei case? 

— Nu, nu, dar Jim crezut că aia este casă unde mergem. 

— Hm, după descrierea făcută s-ar putea să ai dreptate, răspunse 
străinul, ridicându-se. Da, da, încep să mă lămuresc, aceasta este vila pe 
care tatăl meu a lăsat-o Nataliei prin testament. Aceasta e căsuţa unde 
petreceam vara, când eram copil încă și mama trăia. Ah, atunci eram 
fericiţi și nici prin minte nu ne trecea că familia noastră se va risipi astfel. 
Opreşte, Jim. 

Străinul dăduse cu glas tare această poruncă, apoi sări din trăsură. 

— Şi acum leagă caii de un copac, Jim. 

— Nu mergem mai departe? întrebă negrul. Doar, Massa nu poate 
doarme aici, pe pat verde... 

— Dimpotrivă, dragul meu Jim, răspunse stăpânul său, nădăjduiesc că 
la noapte voi dormi într-un pat obişnuit, dar aici în Rusia trebuie să 
păstrezi anumite forme, aici nu se poate intra aşa, în prima casă ce-ţi iese 
în cale. Vino încoace, Jim, și deschide-ţi urechile... 

Negrul ascultase porunca stăpânului său şi legase cu o curea lungă caii 
de un arbore. 

Acum își scoase jobenul său lustruit și rămase în faţa stăpânului său, 
într-o atitudine militărească. 

— Massa poruncește, Jim ascultă. 

— Bine, bine, răspunse străinul. Fii cu luare-aminte, căci îţi voi da o 
însărcinare foarte grea. 

— Jim nu prost, Jim deștept, cu toate că el negru ca tăciunele. 

Zicând acestea, duse mâna la frunte, vrând să arate că acolo se 
ascundea deșteptăciunea sa. 

— Ascultă-mă, Jim; te duci la casa ceea de colo și întrebi de o doamnă 
Sonia de Pahlen. Când te vei afla înaintea ei, te vei înclina cu respect și-i 
vei spune că un domn, care a venit din America, vrea să-i vorbească. Dacă 
va întreba cum îl cheamă, vei da din umeri, zicând că aceasta îi va 
destăinui el însuși. Eu te voi urma şi, înainte de a părăsi casa, voi fi lângă 
tine... M-ai înțeles? 

— Înţeles, Massa, înţeles, făcu negrul, Jim nu prost. 

— Atunci du-te, dragul meu, și fă întocmai cum ţi-am zis. 

Vizitiul se înclină și porni spre casă, dar după câţiva pași se opri. 

— Massa, numai un cuvânt. 

— Ei, ce este, tuciuriule? 


— 200 — 


— Jim face cum spus Massa; dar nu vorbeşte nimic de mister Pahlen? 

— Nu, nu, răspunse străinul. Tu nu știi cum mă cheamă și pace! 

Negrul porni cu paşi mari, spre vilă. Stăpânul său îl urma la oarecare 
depărtare. 

Jim ajunse la piciorul scării ce ducea la terasă. Plin de gravitate, negrul 
urcă treptele şi se îndreptă spre Sonia de Pahlen, care se afla pe verandă. 
Aceasta tocmai citea o carte, când tresări speriată, la vederea negrului. 

Strigătul pe care-l scoase sărmana femeie era foarte îndreptăţit, 
deoarece în această regiune nu prea se vedeau astfel de oameni. 

Vizitiul, însă, se înclină cu respect și rămase locului. 

— lertaţi, vă rog, zise el, caut doamna Sonia de Pahlen. 

— Cum, pe mine? 

— Dacă dumneavoastră Sonia de Pahlen, atunci trebuie adus la 
dumneavoastră multe salutări de la Massa și Massa vine și spune numele 
lui. 

Sonia sări în sus, tremurând; bănuia că o aşteaptă o mare surpriză. 

— Cine e Massa? întrebă ea, cu glasul sugrumat de emoție. 

— Nu, nu, zise negrul zâmbind, eu nu spune numele lui, Massa vine aici 
şi spune el. 

— Vine el însuși? strigă Sonia. Dar cine e? O, Doamne, ce presimţire! 

— Cine Massa? făcu negrul. O, Massa al meu om bun, om bogat. El 
trecut cu Jim peste apa mare, fiindcă Massa vrut vede ţara lui. Dar, apoi, 
plecat înapoi în Brazilia, unde frumoase păduri, căci Massa are acolo 
pământ mult. 

— Ce se petrece aici? întrebă în aceeași clipă un glas limpede. 

Era Natalia care ieşise pe terasă. 

— Ce vrea negrul acesta? se adresă ea Soniei. 

— Îmi anunţă o vizită, răspunse aceasta, dar nu înţeleg nimic din 
cuvintele lui. Râde mereu arătându-mi dinţii lui albi și mă privește cu un 
aer misterios. Îmi vorbeşte mereu de un oarecare Massa, dar nu ştiu cine 
să fie acesta. 

— Într-adevăr, nu ştii? răsună în acea clipă un glas bărbătesc. 

Un bărbat înalt, bine făcut, urcă treptele. 

Jim sări în sus de bucurie. 

— Asta este Massa! strigă el. Massa vine și spus numele lui. 

Sonia se ridică de pe scaun tremurând şi desfăcu braţele. 

Își aţinti privirile asupra chipului pârlit de soare al străinului, apoi 
izbucni în lacrimi. 

— Frate, strigă ea, iubitul meu frate! 

Hugo de Pahlen își îmbrăţișă sora şi o sărută cu dragoste pe frunte și 
obraji. Apoi, întinse Nataliei mâna. 

— Nici dumneata nu m-ai recunoscut îndată domnişoară, zise el, m-am 
schimbat oare, atât de mult? 

— Da, fireşte, răspunse Natalia, dar ochii au rămas tot așa; ei oglindesc 
aceeași bunătate și voinţă neînfrântă. 

— Voinţă neinfrântă, repetă Hugo de Pahlen, care după cum știm, 
dispăruse din Rusia de multă vreme, da, voință neînfrântă, de asta am 
avut nevoie acolo, în „ţara de aur”, dar care poate fi numită tot atât de 
bine și „ţara muncii de sclav”. 

— Aşadar, eşti fericit? întrebă Sonia, îmbrăţișându-l din nou. 

— Fericit? repetă el, ridicând din umeri. Am devenit bogat, foarte 
bogat, dar fericirea n-am izbutit s-o găsesc. Dar cum s-ar fi putut să fie 
altfel, de vreme ce eram singur? Şi acum, dragul meu Jim, continuă el, 
întorcându-se spre negru, e timpul să duci caii la grajd. Vreau să sper că 
ne vei adăposti, domnișoară Natalia? 

— Binecuvântată fie venirea dumitale în casa mea, răspunse Natalia. 
Dar, desigur că ai făcut un drum lung și o gustare va fi binevenită. 

Zicând acestea se duse să pregătească masa, iar Sonia şi Hugo începură 
să-şi povestească cele ce se întâmplaseră în timpul cât fuseseră 
despărțiți. 

Aflând ce soartă avusese sărmanul Vladimir, Pahlen încreţi fruntea. 

— E blestemul ce plutește asupra nașterii sale, zise el. 

În această clipă apăru Natalia și-i pofti înăuntru. 

După puţin timp, cei trei oameni care fuseseră despărțiți atâta vreme, 
erau aşezaţi la masă. 

Pahlen mâncă cu poftă, apoi îşi umplu încă un pahar, aprinse o havană 
şi se lăsă pe spate în fotoliu. 

— Şi, acum, îţi voi împlini dorinţa, draga mea soră, zise el, şi-ţi voi 
povesti cum mi-am petrecut în America atâta amar de ani. Dar, îţi spun 
dinainte că e o poveste foarte romantică și uneori atât de necrezut, încât 
ai putea să-ţi închipui că citeşti un roman senzaţional al cărui titlu ar 
trebui să fie: „Din lustragiu, milionar”. 

— Aşadar, ai trecut prin multe? întrebă Sonia. Ţi-a mers rău? 

— Rău? replică Pahlen. Asta n-ar fi fost nimic... Nu, mi-a mers 
mizerabil, îngrozitor, de nesuferit. 

— Şi cum ai izbutit să te ridici? 

— Ce-i drept, am avut şi noroc... Dar ascultă-mă, să-ți povestesc de la 
început... Ştii că am plecat de aici cu foarte puţini bani. Primisem de la 
comitelui nihilist prin mijlocirea lui Bakunin, o mie de dolari; însă, în 
acelaşi timp, mi se atrăsese atenţia că fondurile lor sunt foarte restrânse 
şi că nu mă pot bizui să capăt și alt ajutor de la tovarășii mei. De altfel, 
nici n-aş fi vrut să mi se dea și alţi bani, căci eram hotărât să mă ridic prin 
mine însumi. Ajunsei cu bine în America. Călătoria pe ocean ţinuse 
optsprezece zile și, imediat ce debarcai, luai o cameră la un hotel bun ca 
să mă mai odihnesc. Nu știam nici eu cum să încep. Mai aveam în buzunar 
încă nouă sute de dolari și cu aceştia voiam să înjghebez un mic negoţ ca 
să-mi asigur existenţa. Dar, cum se poate înjgheba o existenţă în America? 
Pentru un om oarecare, care n-are niciun cent în buzunar, aceasta e 
foarte uşor; muncește cu cele două braţe ce i le-a dat Dumnezeu şi, încet- 
încet o scoate la capăt. Mult mai greu e pentru acela care are în buzunar 
câțiva dolari. Căci în New York mișună rechinii de uscat. 

— Rechini de uscat? întrebă Sonia. Ce fel de animale mai sunt și astea? 

— Nu sunt animale, dragă surioară, răspunse Pahlen, ci oameni ca și 
ceilalți, dar care nu se deosebesc întru nimic de rechini, prin lăcomia și 
cruzimea lor. Aceştia pândesc pe străinii neştiutori şi fac ce fac și le 
ușurează punga. Şi cu acești ticăloși a trebuit să fac cunoștință imediat. 
Într-un restaurant mă întâlnii cu un tânăr care se recomandă drept conte 
german. După cum îmi spunea, fugise din pricina unei chestiuni de 
onoare şi se simţea destul de bine în America. Era angajat - cel puţin așa 
mă încredinţase - ca inspector într-o mare întreprindere. Cu acest tânăr 
mă întâlneam aproape în fiecare zi. Într-o seară mă întrebă dacă aș fi 
dispus să-l însoțesc la o petrecere. Din nefericire, trebuia să fac cât mai 
multe cunoştinţe, căci numai astfel puteam nădăjdui să-mi găsesc un rost. 
Încuviinţai şi tânărul mă duse într-o casă unde întâlnii fel de fel de 
oameni, dintre care unii cu înfățișare distinsă și titluri sunătoare. După 
puţin timp, începură să joace cărţi. Mai întâi mă mulţumii să privesc, dar 
însoțitorul meu îmi dădea mereu ghes să pontez și eu, astfel că mă lăsai 
convins. Şi, de unde până acum banca avusese un ghinion formidabil și 
pierduse sume mari, de astă dată norocul se întoarse în favoarea sa. După 
un sfert de oră nu mai aveam niciun cent din cele nouă sute de dolari... Mă 
întorsei la hotel și povestii hotelierului totul. Deoarece îmi plătisem 
socoteala în fiecare zi, nu-i eram nimic dator; hotelierul se simţi cuprins 
de milă. 

— „Ai fost ademenit într-o casă de joc”, îmi zise acesta, „și te-au 

jumulit, ca pe atâţia alţii. Dumneata nu ești primul şi te încredinţez că nu 
vei fi nici ultimul.” 

— „Dar ce să fac acum?” îl întrebai eu. „Nu mai am niciun cent şi dacă 
nu izbutesc să câștig ceva, voi fi silit să mor de foame.” 

Hotelierul vâri mâna în buzunar şi scoase trei dolari pe care mi-i 
întinse. 

— „lată”, zise el, „Îţi împrumut acești bani şi-ţi doresc să ai noroc.” 

Îi mulțumii şi voiam să-i dau o chitanţă, dar el se împotrivi. 

— „Lasă, lasă, nu-i nevoie”, făcu el. „Dacă ești un om cinstit, mi-i vei 
înapoia într-o bună zi, mulțumindu-mi; în caz contrar, nu vei fi primul 
care m-a înşelat.” 

— „Dar ce pot eu să încep cu trei dolari?” răspunsei eu. „E prea puţin 
ca să-mi pot înjgheba o afacere, căci cu această sumă nu pot cumpăra 
nimic.” 

Hotelierul mă bătu pe umeri, prietenește: 

— „Dragul meu, cumpără-ţi două perii, o ladă de lemn, un scăunel și 
câteva cutii cu cremă.” 

— „Şi ce să fac cu toate acestea?” întrebai eu, nedumerit. 

— „Te vei aşeza la colţul unei străzi populate și vei lustrui ghetele 
acelora care îţi vor cere s-o faci.” 

— „Cum, să fiu lustragiu?” strigai eu, aproape înspăimântat. 

— „Ah”, exclamă hotelierul, „uitasem că ai concepţii europene. Socoţi 
că această muncă nu e onorabilă, dar te înșeli. Americanii consideră că 
orice muncă ce aduce un câștig și nu tinde să înșele pe semenii lor, e 
onorabilă. Încearcă să-mi urmezi sfatul şi vei avea putinţa să-ți potoleşti 
foamea şi, poate, să mai pui şi câţiva dolari deoparte.” 

Nu-mi rămânea altceva de făcut. Astfel, dragă surioară, am ajuns 
lustragiu. Îmi cumpărai cele necesare și mă aşezai în colţul unei străzi 
frecventate. Dar și această meserie își are neajunsurile ei, căci, numai 
când timpul nu-i frumos, poţi nădăjdui să mai câştigi ceva. Dar când 
soarele strălucește pe cer, fireşte că ghetele trecătorilor rămân curate și 
nimeni n-are nevoie să le lustruiască. Și soarta mi-a fost foarte vitregă. 
Paisprezece zile, fu un timp minunat. Nu căzu nicio picătură de ploaie, nu 
se făcu nicio băltoacă, În care să se murdărească ghetele. Stăteam pe 
scăunelul meu, privind la trecători, dar foarte puţini apelară la serviciile 
mele. Eram deznădăjduit, căci, încetul cu încetul începui să înțeleg ce 
înseamnă mizeria. Aveam doar atât cât să-mi potolesc foamea și mă 
gândeam serios să-mi vând uneltele ca să-i împlinesc nevoile stomacului 

meu. Într-o dimineață, mă ridicai din culcuşul mizerabil în care mă 
zvârcolisem toată noaptea, fără să izbutesc să adorm, când, apropiindu- 
mă de fereastră observai că cerul era acoperit cu nori deși. Mă bucurai 
din suflet căci acum venise ceea ce așteptam cu atâta nerăbdare: timp 
urât. Luai uneltele și alergai spre locul unde mă instalasem. De abia mă 
aşezai, că se porni o ploaie de credeai că o mare se revărsase asupra 
omenirii. Ploaia ținu o oră, apoi nu mai prididii cu lucrul. Clienţii soseau 
din toate părțile. Cam după un sfert de oră veni un domn elegant care, 
după ce îmi ceru să-i fac ghetele, mă rugă să mă duc până la colţul străzii 
să-i cumpăr nişte tutun de mestecat. Fireşte că n-am stat la gânduri să-i 
împlinesc cererea, căci ce nu faci pentru un client bun? Dar, vă închipuiţi 
groaza mea, când la întoarcere, constatai că necunoscutul dispăruse și, 
odată cu el, toate uneltele mele. Rămăsei împietrit de spaimă. 

Surioară, continuă Pahlen, luând mâna Soniei, pierdusem adesea la joc 
sume însemnate, ba fusesem în situaţii foarte critice, dar niciodată nu mă 
simţisem atât de zdrobit ca în acea clipă. Dar ce puteam să fac? Trebui să 
mă resemnez, cu toate că de furie, lacrimile începură să-mi şiroiască pe 
obraji. Câţiva trecători se opriră și mă întrebară care e cauza durerii 
mele, dar nu le răspunsei nimic şi mă depărtai în grabă, pornind spre 
port, hotărât să-mi curm firul vieţii. Voiam să mă arunc în mare, pentru ca 
nimeni dintre cei ce mă cunoşteau, să nu afle sfârșitul meu. În port, 
tocmai se lucra la o construcţie, care era pe jumătate în apă. Rămăsei 
locului şi priveliștea ce mi se oferea mă făcu să-mi schimb gândul. Pe o 
schelă șubredă, ridicată deasupra mării, la o înălțime de patru, cinci etaje, 
lucrau nenumărați oameni, care păreau că nici nu se sinchisesc de 
primejdia ce-i păştea. Şi ei fuseseră nenorociţi; deznădejdea îi hotărâse și 
pe ei să primească această îndeletnicire. Sărmanii erau nevoiţi să care 
bolovani de dimineaţa până seara și, un singur pas greşit, ar fi fost de 
ajuns ca să se prăbușească în mare, unde, fără îndoială, îi aştepta o 
moarte sigură. Stăteam și priveam această tragedie îngrozitoare, când, 
deodată, răsună un strigăt înfiorător. Un trup omenesc se prăbuși în 
valuri. Câţiva lucrători alergară spre locul nenorocirii, dar ajunseră prea 
târziu. Nenorocitul era un tânăr lucrător, care mai apăru o dată la 
suprafață, se luptă cu valurile, iar apoi se afundă din nou. Bietul om o 
sfârşise cu viaţa şi aproape că-l pizmuiam. 

— „Mii de draci! lar un neîndemânatec”, răsună un glas lângă mine. „O 
să-mi vină greu să-mi fac rost de lucrători, căci dacă întâmplări de astea 
se vor produce des, nimeni nu se va încumeta să se mai angajeze.” 

Acela care rostise aceste cuvinte, era un om bătrân, cu o barbă căruntă 
şi care purta o insignă albă, după care îmi dădui seama că el era 
supraveghetorul lucrării. 

Hotărârea mea era luată. Mă apropiai de el şi, înclinându-mă, zisei: 

— „Domnule, socot că acest lucrător, care tocmai s-a înecat, vă 
lipseşte.” 

— „Cred şi eu”, răspunse bătrânul. „Căci, construcţia trebuie să 
înainteze, deoarece antreprenorul şi-a luat angajamentul s-o predea 
peste câteva săptămâni.” 

— „Nu cumva aţi putea să vă folosiţi și de mine?” întrebai eu. 

Supraveghetorul mă măsură din creştet până-n tălpi. 

— „Pari să fii destul de vânjos”, zise el, „dar ştii că ceea ce ţi se cere e 
foarte primejdios... Trebuie să-ți păstrezi cumpătul când te urci pe 
schelă.” 

— „Da, ştiu, domnule.” 

— „Bine, te angajez”, răspunse supraveghetorul. „Leafa e destul de 
bună, douăzeci de dolari pe săptămână.” 

Douăzeci de dolari pe săptămână! Aceasta era pentru mine o sumă atât 
de mare, încât inima începu să-mi bată cu putere, de credeam c-o să-mi 
spargă pieptul; din douăzeci de dolari puteam, doar, să economisesc zece. 

— „Domnule, vreau să mă apuc de lucru numaidecât, spuneţi-mi ce am 
de făcut.” 

Supraveghetorul îmi dădu câțiva dolari ca arvună şi mă conduse spre 
schelă. Astfel, începui să lucrez ca salahor. Munca nu era tocmai uşoară, 
căci de nenumărate ori pe zi îmi riscam viaţa, fiind în primejdie să mă 
prăbuşesc în mare de la o înălțime de cinci etaje. Dar se vede că-mi era 
sortit să scap, o putere suprapământească mă ocrotea ori de câte ori 
şovăiam. Astfel se scurse jumătate de an. Salariul meu îmi îngăduia să fac 
ceva economii și mă gândeam foarte serios să-mi părăsesc slujba, când 
într-o bună zi, avui prilejul să salvez viața unui om. Alături de mine, 
lucrau reprezentanţii tuturor naţiunilor: englezi, americani, ruşi, români, 
germani, olandezi, francezi, polonezi... dacă fiecare ar fi vorbit limba lui, 
fireşte că mi-aş fi închipuit că mă aflu pe Turnul Babel. Printre aceștia se 
afla şi un chinez. În America, chinezii sunt foarte dispreţuiţi şi nu se 
bucură de o considerație mai mare decât animalele. Și acesta era foarte 
urât de ceilalți, cu toate că nu făcuse nimănui vreun rău și se purta foarte 
respectuos cu tovarășii săi, căutând să nu supere pe nimeni. Sărmanul, nu 
era batjocorit doar cu vorba, ci foarte adesea, chiar bătut. Într-o zi, câțiva 

oameni fără suflet, vrură să-l prăvălească de pe schelă, de la etajul al 
patrulea. Și, care credeţi că era cauza? Nenorocitul fusese văzut în timpul 
prânzului scoțându-şi talismanul și închinându-se unui idol de porțelan. 
Aceasta înfuriase pe americani, care se hotărâră să-l arunce în mare. Ei se 
năpustiră asupra bietului Van Lee, dar tocmai în acea clipă apărui şi eu. 
Scosei repede cuțitul, ceea ce făcu pe agresori să dea drumul victimei. De 
altfel, niciunul nu s-ar fi încumetat să se ia la bătaie cu mine, căci, înainte 
cu câteva zile, doborăsem cu o singură lovitură de pumn, un olandez cu 
care mă certasem. Sărmanul chinez își reluă lucrul fără să scoată o vorbă, 
dar seara, după ce terminasem treaba și mă îndreptai spre casă, îl văzui 
deodată lângă mine. Bietul om îmi strânse mâna și n-ar fi lipsit mult să 
îngenuncheze înaintea mea. Trecură vreo patru săptămâni, când într-o 
dimineaţă, Van Lee nu veni la lucru. Îmi închipuii că e bolnav. Dar nu se 
arătă nici a doua zi şi după ce trecură opt zile, ajunsei la încredințarea că 
își căutase altă slujbă, de teama răzbunării tovarășilor noștri. Nu trecu 
mult şi într-o zi, spre uimirea mea, fui anunţat că un funcţionar 
judecătoresc vrea să-mi vorbească. Ceilalți lucrători erau ferm 
încredințaţi că făptuisem vreo fărădelege sau că sunt urmărit de 
autorităţile patriei mele. Eu, însă, mă apropiai de el plin de curaj, căci mă 
ştiam cu cugetul împăcat. Funcţionarul scoase din buzunar un document, 
mă întrebă cum mă numesc și apoi mă înştiință că am moștenit trei mii de 
dolari. Chinezul Van Lee murise de friguri înainte cu câteva zile şi, când se 
aflase pe patul de moarte, chemase un notar şi doi martori și întocmise 
un testament în toată regula. Economiile lui, în sumă de trei mii de dolari, 
mi le lăsase mie. 

— Cum, strigă Sonia, e cu putinţă, ca un om care are trei mii de dolari 
să primească o slujbă atât de primejdioasă ca aceea pe care o avea el? 

— Ei, draga mea, tu nu cunoşti viața chinezilor din America. Ei 
muncesc ca niște robi. Și se lipsesc de strictul necesar, numai ca să poată 
economisi cât mai mult. Când au izbutit să-și agonisească o sumă 
oarecare, se întorc în patria lor, unde se apucă de altă meserie. Sărmanul 
Van Lee avea, desigur, şi el intenţia să se reîntoarcă în ţară, dar moartea îl 
împiedicase. Și, din recunoștință, mă făcuse moștenitorul averii sale. 
Aşadar, acum posedam o mică comoară cu care puteam să încep vreun 
negoţ. Îmi părăsii slujba şi începui să mă gândesc ce folosință să dau 
banilor mei. De astă dată eram hotărât să procedez cu mai multă luare- 
aminte ca să nu mai cad victimă ticăloşilor. Într-o zi citii un anunţ prin 
care se aducea la cunoştinţa publicului că în America de Sud sunt de 

vânzare terenuri întinse. Cerui un prospect agentului care dăduse 
anunţul şi, astfel, aflai că terenurile se găseau într-o provincie minunată, 
acoperită de păduri, dar al cărei pământ era foarte bun pentru 
agricultură. Clima era potrivită. Frigurile nu bântuiau prin partea locului, 
pădurile erau bune de vânat, iar râurile mișunau de pești - pe scurt, 
Wartburg era zugrăvit ca un adevărat Eldorado. Nu mai stătui pe gânduri, 
mă dusei la Mister Fielt, agentul respectiv, și cumpărai un teren în 
valoare de două mii cinci sute de dolari. 

— „Dacă vei şti cum s-o iei”, îmi zise el, „atunci, te încredinţez că în 
câțiva ani ajungi om bogat. Însă, nu trebuie să te lași intimidat de 
greutăţile ce vei întâmpina, ci să cultivi pământul și, apoi, totul va merge 
ca pe roate.” 

Aşadar, pornii la drum, plin de nădejde. Călătorii cu trenul câteva zile 
şi coborâi la o stație mai mare, de unde trebuia să-mi urmez drumul cu 
trăsura. Însă, deoarece nu mi se spusese că Wartburg e la o depărtare de 
douăzeci și patru de ore, pornii pe jos. Astfel, mă afundai din ce în ce mai 
mult în pădurea seculară. Spre seară, dădui de o colibă, locuită de un 
vânător. Vânătorul, care îmi oferi adăpost numaidecât, era un om bine 
făcut şi purta o barbă albă ca zăpada. Veșmintele sale erau din piele, ca 
ale tuturor vânătorilor americani, de altfel. Auzind că am cumpărat un 
teren în Wartburg, bătrânul izbi cu pumnul în masă, strigând: 

— „Mii de draci! Aşadar, ticălosul ăla de Fielt a făcut o nouă victimă?” 

— „Pentru numele lui Dumnezeu”, exclamai eu. „Atunci, am fost 
înşelat? Ceea ce am cumpărat nu e așa cum mi-a fost descris?” 

— „Pământul e minunat”, răspunse el, „şi tot ceea ce ți s-a spus există 
în realitate. Însă, din nefericire, niciun alb nu poate locui mai mult de trei 
luni în acest rai.” 

— „Dar am fost încredinţat că frigurile nu bântuie pe acolo?” replicai 


eu. 
„Da, foarte adevărat”, răspunse vânătorul. „Dar există alți 
dușmani...” 
— „Şi anume?” 
— „Pieile Roşii”, zise bătrânul, îndreptându-se spre sobă, pentru a 
pregăti cina. 


Luarăm În tăcere masa, care se compunea din supă şi pâine neagră și 
apoi ne aprinserăm pipele și ne așezarăm lângă sobă. De abia acum mă 
încumetai să-l întreb dacă Pieile Roșii erau într-adevăr atât de 
primejdioşi. 

— „Acolo trăiesc, răspunse bătrânul, câteva mii de urmași ai siucşilor, 
care poartă împotriva albilor o ură înverșunată, făcând cu neputinţă orice 
aşezare prin partea locului. De îndată, ce un colonist se stabileşte pe 
acolo, indienii năvălesc asupra conacului distrugând roadele muncii 
bietului fermier.” 

— „Şi autorităţile rămân nepăsătoare?” întrebai eu. 

— „Autorităţile?” râse bătrânul. „Acestea sunt bucuroase să n-aibă 
nimic de-a face cu Pieile Roșii. Nu, nu te poţi bizui pe ajutorul lor.” 

— „Dar atunci, ce e de făcut?” zisei eu. „Am cumpărat terenul, l-am 
plătit şi acum să-l las în voia Domnului?” 

— „Ascultă-mă”, continuă vânătorul, „trebuie să te bizui pe propriile 
dumitale puteri. Ai o puşcă bună?” 

— „Da." 

— „Şi ochiul ţi-e ager?” 

— „Da, aşa cred.” 

— „Ai încredere în Dumnezeu?” 

— „Da. 

— „Ei, atunci ai tot ce-ţi trebuie”, continuă vânătorul, râzând. „Şi apoi, 
nu eşti singur. Înainte cu vreo șase săptămâni a pornit într-acolo o familie 
care vrea să se stabilească în Wartburg. Alătură-te acestor oameni, căci e 
mai sigur aşa, mai ales când ești înconjurat de dușmani.” 

— „Şi cum se numeşte această familie?” întrebai eu. 

— „Schulz; de origine germană. Sunt în total cinci persoane: bărbatul, 
soţia, doi fraţi ai ei și o fată. Par oameni înstăriți, căci aveau bani cu ei şi 
au cumpărat vite foarte frumoase. Dar să nădăjduim că Pieile Roșii nu le- 
au împuşcat încă... Si acum, să mergem la culcare, deoarece trebuie să ne 
trezim devreme, căci desigur că vrei să pornești la drum...” 

— „Fireşte, fireşte”, răspunsei eu, cu hotărâre, deşi, între noi fie vorba, 
nu prea mă simțeam în apele mele. 

A doua zi dimineaţă pornii mai departe, după ce vânătorul îmi 
descrisese drumul ce trebuia să urmez. Peste trei zile, în timpul cărora nu 
mi se întâmplase nimic deosebit, ajunsei la Wartburg. „Orașul” se 
compunea din câteva case, aşezate una lângă alta. Căutai parcela mea și 
constatai că pământul era foarte bun. Cumpărasem cu două mii cinci sute 
de dolari un teren pe care în Rusia nu-l puteai avea nici cu o sută de mii. 
Dar îmi lipseau oamenii şi uneltele necesare. Totuși, nu pierdui curajul. 
Chiar din primele zile mă pusei pe lucru, începând să-mi clădesc o colibă, 
căci trebuia să am un adăpost. Mă îndeletniceam, tocmai să dobor copaci 

pentru coliba mea, când auzii un glas de femeie care cânta o romanţă 
nemţească. Și cântecul era atât de duios, încât scăpai securea din mână și 
ascultai, cuprins de tulburare. Deodată, o fată tânără se ivi din tufiş. Era o 
copilă cu bucle lungi, blonde şi ochi albaștri. Recunoscui îndată că era 
nemţoaică. Ştii, dragă surioară, că vorbesc destul de bine limba germană, 
deoarece am stat câtva timp în Germania, astfel că înaintai spre fată și îi 
dădui, pe nemţește, bună ziua. La început, tânăra voise să fugă, dar auzind 
că vorbesc nemţeşte, îmi întinse mâna crezând că are de-a face cu un 
compatriot. Îi destăinui însă, că sunt rus şi-i arătai ceea ce mă adusese 
aici. O întrebai dacă e sora doamnei Schulz și tânăra îmi răspunse 
afirmativ; apoi, mă conduse la familia ei. Aceștia erau oameni foarte 
cumsecade, care mă primiră cu bunăvoință, îmi făgăduiră să-mi ajute la 
clăditul colibei și mă găzduiră în noaptea aceea. A doua zi, dimineaţă, îmi 
luai inima în dinţi şi cerui domnului Schulz - un om îndatoritor, cam de 
vreo treizeci de ani - lămuriri asupra Pieilor Roșii. Răspunsul său nu era 
deloc încurajator, căci nu făcea decât să confirme spusele bătrânului 
vânător. Conacul fusese atacat de indieni în trei rânduri dar, cu ajutorul 
vecinilor, aceștia fură respinși. 

— „Însă ce folos”, continuă el, îndurerat, „dacă nu eşti niciodată sigur 
de viața ta?” 

— „Şi, nu există niciun mijloc ca indienii să fie alungaţi, o dată pentru 
totdeauna?” întrebai eu. 

— „Niciun mijloc”, replică el, cu tristeţe. „Este, într-adevăr, groaznic, să 
nu te poţi bucura de roadele muncii tale...” 

După optzile, coliba mea era gata. Mă împrietenii din ce în ce mai mult 
cu familia Schulz; frații doamnei Schulz, erau doi tineri culți și, ca și 
ceilalți, făceau o impresie foarte frumoasă. Mai ales Elsa, tânăra fată, mă 
preocupa mereu. Pe scurt, mă îndrăgostii de frumoasa copilă și iubirea 
mea fu împărtășită. Îi cerui mâna şi după puţin timp, ne duserăm până în 
orașul cel mai apropiat, unde ne cununarăm. Așadar, iată-mă căsătorit, cu 
toate că nu mă aflam decât de trei săptămâni în Wartburg. Nunta urma să 
fie sărbătorită cu o deosebită solemnitate. Doamna Schulz pregătise un 
ospăț bogat, dintr-un bivol pe care cei doi frați îl tăiaseră în ajun. Eram 
tocmai la masă, când unul dintre vecini se năpusti în încăpere, palid ca 
ceara, și ne vesti că indienii sunt în apropiere. Lăsarăm totul baltă și ne 
repezirăm la puşti. În sat se aflau zece familii, cu douăzeci şi patru de 
bărbaţi. Aceștia se adunară laolaltă și începură să lucreze la facerea unui 
zid de apărare, în jurul satului. Muncirăm din răsputeri toată noaptea și a 

doua zi, constatarăm că locuinţele noastre erau ocrotite. Era și timpul, 
căci se și auziră strigătele de război ale indienilor. O salvă de Împuşcături 
îi întâmpină. Mulţi dintre dușmanii noştri fură uciși, iar ceilalţi se opriră, 
înspăimântați. Ținură o mică consfătuire, apoi porniră din nou la atac. De 
astă dată nu izbutirăm să-i respingem atât de ușor. Pieile Roșii 
descălecaseră și începură să se caţere pe zid, ţinând cuțitul între dinţi, iar 
tomahawkul în mâna dreaptă. Acum, lupta se dădu corp la corp. Nu ne 
mai folosirăm de arme, ci începurăm să izbim în dreapta și-n stânga cu 
patul puștii şi cu cuţitele. Câţiva siucși izbutiră, aproape, să sară zidul. 
Tocmai doborâsem la pământ un indian lung cât toate zilele, când simții 
în moalele capului, o durere ascuţită. Fusesem izbit de un tomahawk. Mă 
prăbușii fără cunoştinţă. Când îmi venii în fire, mă aflam în mijlocul 
pădurii. Alături de mine era soția mea, care îmi ștergea sângele ce picura 
din rană. 

— „Suntem salvaţi?” murmurai eu. 

— „Da”, zise ea suspinând. 

— „Şi unde sunt ceilalţi?” 

Biata Elsa izbucni în lacrimi. Ştiam destul. Sărmanii fuseseră uciși până 
la unul. Această faptă înfiorătoare e cunoscută în istoria Americii de Sud 
sub numele de „Ziua sângeroasă din Wartburg”. Soţia mea și cu mine 
eram singurii supraviețuitori ai măcelului. Ne îndreptarăm spre sud și 
găsii de lucru la o moșie. Această moșie aparţinea unui fermier bătrân, 
care avea mulți servitori și pământuri nenumărate. Bătrânul n-avea 
niciun moştenitor, căci nu era căsătorit. Singura lui rudă era un nepot 
care venise din Franţa înainte cu șase ani, dar acesta nu plăcuse deloc 
fermierului şi fusese alungat, deoarece se purtase prea crud cu servitorii. 
In scurt timp devenii omul lui de încredere, iar soția mea se bucura și ea 
de o considerație deosebită. Nu trecu mult și Elsa născu o fetiță, pe care o 
botezarăm Lo și care se află acum la Petersburg. 

— Cum, n-ai venit singur? îl întrerupse sora lui. Ai adus pe fiica ta cu 
tine? 

— Fireşte, Lo m-a însoţit, răspunse Pahlen. 

— Şi soția ta? continuă Sonia. 

Hugo arătă spre pământ. 

— Zace acolo jos, zise el, cu tristeţe. Sărmana a murit acum cinci ani, 
atunci când mă așteptam mai puţin. Dar lasă-mă să termin, surioară 
dragă. După ce trăirăm șapte ani pe moşia bătrânului fermier, sănătatea 
acestuia începu să fie din ce în ce mai șubredă și din ce în ce simţea mai 

mult nevoia îngrijirilor noastre. Într-o seară, după ce medicul adus din 
Buenos Aires îmi spuse că sfârșitul nu mai era departe, muribundul mă 
chemă lângă el. Îmi luă mâna și îmi mulțumi, în cuvinte înduioşătoare, că- 
i înfrumuseţasem bătrâneţile. Drept răsplată, îmi lăsa moştenire toată 
averea lui şi-mi destăinui că în Buenos Aires se află depus la tribunal un 
testament care prevede aceasta. De abia terminase, și bunul om, lovit de 
un atac de inimă, își dădu sufletul în braţele mele. Averea moştenită se 
ridica la suma de un milion de dolari, o moşie minunată și un mare număr 
de sclavi. Prima faptă ce o făcui ca proprietar al plantațiilor fu dezrobirea 
negrilor. Îi chemai pe toţi laolaltă și le adusei la cunoştinţă că le redau 
libertatea și niciodată, surioară dragă, niciodată n-am văzut vărsându-se 
atâtea lacrimi de bucurie. Mă purtară pe brațe, îmi sărutară mâinile, 
numele meu răsună în aer; într-un cuvânt, negrii se arătară foarte 
recunoscători pentru mărinimia arătată. Hotărâră cu toţii să rămână la 
mine și să mă slujească mai departe în schimbul unei plăţi potrivite. Și, 
draga mea, acum puteam să fiu mulțumit, căci ceea ce moștenisem 
reprezenta o sumă atât de mare, încât n-aş fi putut cheltui nici măcar 
veniturile. Însă, făurisem un plan pe care voiam să-l înfăptuiesc spre 
binele omenirii. Nu puteam să uit minunatul Wartburg. Această regiune 
încântătoare să fie pierdută, fiindcă o mână de Piei Roșii o făcea nesigură? 
Nu, asta nu trebuia să se întâmple. Așadar, luai hotărârea să pornesc 
lupta împotriva indienilor. Înjghebai, din oamenii mei, o trupă, care 
număra vreo cinci sute de bărbaţi și mă folosii de fiecare minut liber, ca 
să-i pregătesc de luptă. Ei învăţară mânuirea armelor, ceea ce nu fu 
tocmai ușor deoarece negrii nu sunt ochitori buni şi încetul cu încetul, 
izbutii să-mi disciplinez trupa. În afară de aceşti cinci sute de negri, se 
înrolară şi o sută de albi. Pornirăm la luptă, pe timpul ploios, atunci când 
nu aveam treabă pe plantaţii. Peste câteva zile de marș forțat, ajunserăm 
la Wartburg, pe care îl găsirăm pustiit. După înfiorătorul măcel, care 
avusese loc înainte cu șapte ani şi din care scăpasem ca prin minune, 
niciun colonist nu se încumetase să se stabilească prin aceste locuri. 
Pentru ca să ademenesc Pieile Roşii pusei să se construiască o colibă și nu 
trecu mult timp și indienii se iviră, ațâţaţi de faptul că iar îndrăzniseră să 
vină colonişti pe pământurile lor. Dar, de astă dată nu mai aveau înainte o 
mână de oameni deznădăjduiţi şi neexperimentați, ci o trupă în toată 
regula. Poruncile mele răsunară şi oamenii se năpustiră asupra Pieilor 
Roşii. Puştile noastre îi puseră pe fugă, dar nu ne mulţumirăm cu atâta, ci 
pornirăm pe urmele lor. Și, acum, mă răzbunai pentru măcelul de 

odinioară. Dușmanii noştri se refugiară într-o vale, îi împresurarăm din 
toate părțile și descinserăm un foc viu asupra lor. Vei spune, surioară 
dragă, că am fost neîndurător, dar gândește-te că trebuia să cucerim un 
întreg ținut ca să dăm oamenilor putinţa să-l folosească și, atâta timp cât 
siucșii se aflau în apropiere, nimeni n-ar fi fost sigur de viaţa sa. În sfârșit, 
indienii fură ucişi, afară de vreo câteva sute, care o luară la goană 
înspăimântați și nu se mai arătară niciodată prin partea locului. 
Sărbătorirăm izbânda noastră și apoi pornii la lucru cu toate puterile. 
Făcui ţinutul pe numele meu - ceea ce era foarte logic, deoarece îl 
cucerisem - şi după aceea vândui bucăţi de pământ coloniștilor cărora le 
făgăduisem ajutorul meu și îi împrumutai chiar cu bani ca să se poată 
stabili acolo. Şi, în scurt timp, aici, unde până mai deunăzi era pustietate 
şi mormane de dărâmături, se înfiripă o viaţă nouă și colibele răsăriră 
una după alta, formând o colonie căreia îi dădui numele „Noul 
Petersburg”. Acei care se stabileau în aceste locuri îmi plăteau dări și 
dijme, astfel că averea mea crescu din ce în ce mai mult. Aș fi fost un om 
fericit, dacă gândul nu m-ar fi purtat mereu spre patria mea și la 
făgăduinţa făcută tovarășilor mei. Ah, dac-aș fi putut să aduc sărmanul 
popor rus în această libertate, de care se bucurau acei care se încrezuseră 
în mine, atunci ținta vieţii mele ar fi fost atinsă. Într-o zi fui izbit de 
nenorocirea de care ţi-am vorbit. Soția mea muri, într-un chip înfiorător. 

Hugo de Pahlen privi întunecat înaintea lui şi o lacrimă i se strecură 
din ochi, alunecându-i pe obraji. 

— Spune-mi, cum a murit sărmana femeie? întrebă Sonia. O admir din 
toată inima, căci a fost alături detine atât la bucurie, cât și la necazuri. 

— Da, ea era totul pentru mine, zise Pahlen, și totuși i-a fost dat să 
moară, într-un chip așa de groaznic. Soția mea obişnuia să facă baie într- 
un râu care curgea în apropierea proprietăţii mele. Pusesem să se 
îngrădească un mic bazin unde lua cu dânsa și copilul, când se ducea să 
înoate. Însă, fiind o bună înotătoare, nu se mulțumea să se îmbăieze în 
bazin, ci se avânta în larg. Niciodată nu se iviseră pe acolo şerpi sau 
crocodili, cu toate că un negru, care lucra de multă vreme pe moșia mea, 
susținea că înainte vreme trăia în aceste locuri un cârd de aligatori, 
dihăniile acelea americane, care se dau la om chiar atunci când nu sunt 
flămânzi. Într-o zi, soția mea se zbenguia în apă, iar eu stăteam într-o 
luntre și pescuiam. Prinsesem o bună cantitate de pește și tocmai mă 
pregăteam să-mi strâng undiţa ca să pornesc spre casă, când zării 
apărând din apă capul soției mele. Ea mă strigă, îmi zâmbi și înotă pe 

dinaintea mea. Îi spusei să fie cu băgare de seamă şi să nu se depărteze 
prea mult de mal, dar ea râse înveselită și se avântă în larg. Deodată 
răsună un țipăt înfiorător. Îmi ridicai privirile şi încremenii de groază. 
Soția mea înota din răsputeri spre luntre, iar în urma ei, la o depărtare de 
vreo zece metri se ivise din apă un cap înfiorător. Nu-mi credeam ochilor, 
dar în curând îmi dădui seama că la mijloc nu era nicio nălucire, ci crudul 
adevăr. Soția mea era urmărită de un aligator. Apucai funia cu care era 
priponită luntrea, însă mâinile îmi tremurau, astfel că pierdui jumătate 
minut până izbutii să pornesc spre larg. 

— „Ţine-te bine”, îi strigai eu, „îţi vin în ajutor.” 

Și, adunându-și puterile, curajoasa femeie începu să spintece apa. Dar 
nici crocodilul nu rămăsese pe loc. Acum mai aveam încă vreo cinci 
lovituri de vâslă și aș fi ajuns lângă ea. Văzui privirile îngrozite ale soției 
mele, iar îndărătul ei ochii sticloşi ai fiarei însetate de sânge. Deodată 
răsună un țipăt sfâșietor și sărmana femeie dispăru în valuri. Braţul ei se 
mai ivi o dată la suprafaţă, apoi apa se înroși... Și nici nu aveam măcar 
putinţa să răzbun moartea soţiei mele căci nu eram înarmat. Dar, imediat 
mă gândii la propria mea scăpare, căci aligatorul se îndreptă spre mine... 
Când ajunsei la mal, căzui în nesimţire. 

Acesta a fost sfârşitul soției mele, continuă Pahlen. De atunci sunt 
văduv şi singura bucurie a vieţii mele e scumpa mea Lo, o fată 
încântătoare, în vârstă de cincisprezece ani. 

— De ce n-ai adus-o cu tine? întrebă Sonia. 

— Îți mărturisesc, dragă surioară, că urmăream să stăm de vorbă 
nestingheriţi. Dar, dacă vrei, însoţește-mă la Petersburg și acolo, vom 
petrece câteva săptămâni împreună. O, sunt sigur că mica mea Lo îţi va 
plăcea, căci nu numai că e frumoasă, dar are o inimă de aur. Ştii, draga 
mea, seamănă cu tine, așa cum erai tu odinioară. 

— Să dea Dumnezeu să fie mai fericită ca mine, zise Sonia, cu glas 
solemn. 

— Aşadar, fiica dumitale a rămas în capitală? interveni Natalia. Însă i- 
ai spus că trebuie să fie cu băgare de seamă? 

— Am închiriat un apartament în hotelul cel mai elegant din oraș și, 
afară de asta, l-am rugat pe Bakunin să vegheze asupra ei. 

— Dacă e sub ocrotirea lui Bakunin, atunci poţi să fii liniștit, zise Sonia. 

— Liniștit? replică Natalia. Din nefericire, am avut la Petersburg 
experienţe atât de triste, încât nimic nu mi s-ar părea cu neputinţă. Și 
tocmai tinerele fete sunt mai expuse, căci în capitală sunt nenumărați 

oameni care nu se ocupă decât cu ademenirea copilelor. 

— Pentru numele lui Dumnezeu, exclamă Pahlen, cu ochii scânteietori, 
simt că înnebunesc, numai gândindu-mă la aşa ceva. Dacă i s-ar întâmpla 
cel mai mic neajuns, sunt sigur că asta m-ar costa viaţa, căci fiica mea e 
tot ce am mai scump pe lume. 

— De ce te frămânţi cu astfel de gânduri? îl linişti Sonia. Nu i se poate 
întâmpla nimic, căci Bakunin e un om pe care te poţi bizui. 

— Şi apoi, nici nu voi fi prea mult timp departe de ea, zise Pahlen. Dacă 
eşti de acord, dragă surioară, vom pleca mâine-dimineaţă la Petersburg. 

— N-ar fi mai bine s-o aduci încoace? întrebă Natalia. La mine ar avea 
o îngrijire deosebită și sunt sigură că îi va plăcea aici. Desigur că ai de 
aranjat în capitală anumite chestiuni de afaceri, așa că n-ar fi rău să 
primeşti propunerea mea. 

— Poate că ai dreptate, răspunse Pahlen, căci acum vreau să-mi 
îndeplinesc făgăduiala pe care am făcut-o tovarășilor mei. Vreau să le vin 
în ajutor să-și ajungă ţintele la care năzuiesc de atâta timp. 

— S-a pus la cale vreo lovitură hotărâtoare împotriva familiei 
imperiale? întrebă Sonia, încet. 

— Da, răspunse el, dar nu pot să-ţi dau lămuriri, căci Bakunin nu mi-a 
arătat despre ce e vorba. 

În această clipă, uşa fu deschisă și un servitor bătrân păși înăuntru. 

— A sosit o telegramă pentru dumneavoastră, doamnă, se adresă el 
Soniei. 

Aceasta luă hârtia din mâna servitorului. 

— E pentru tine, zise frumoasa femeie, întinzând fratelui ei telegrama. 

Pahlen păli și o deschise cu mâini tremurătoare. 

Dar de abia aruncă o privire asupra rândurilor, că scoase un țipăt 
sălbatic și se dădu înapoi. 

— Ce s-a întâmplat? exclamă Sonia. 

— E groaznic! îngână Pahlen, prăbuşindu-se într-un fotoliu. Copilul 
meu... 0, scumpa mea Lo... iată, citeşte... 

Zicând acestea dădu Soniei hârtia. 

Însă şi dânsa încremeni de groază când luă cunoștință de cuprinsul 
depeșei. 

Natalia ridică de jos telegrama, care scăpase din mâna prietenei sale şi 
citi: 

„Vino imediat Petersburg. Fiica ta dispărută fără urmă. Temeri de 
răpire. Lămuriri verbal. 

Mihail.” 


— Telegrama e trimisă de Mihail Bakunin! exclamă Natalia. 

— Scumpa mea Lo a fost răpită, strigă Pahlen. Jim, unde ești? Trebuie 
să plecăm numaidecăt la Petersburg. 

Hugo alergă în curte, unde se întâlni cu negrul. 

— Massa, ce întâmplat? întrebă vizitiul. 

— O, dac-ai şti, Jim! exclamă Pahlen, izbucnind în lacrimi. 

— Jim omoară duşmani de la Massa, strigă negrul. 

— Scumpa noastră Lo a fost răpită, murmură Hugo. 

Negrul se izbi cu pumnii în piept şi scoase un țipăt înfricoşător. 

— Răpită? exclamă credinciosul servitor. Jim omoară pe tâlhar, Jim 
sfâşie la el... 

— Da, numai să-l descoperim, răspunse stăpânul său. Dar acum 
grăbește-te, căci trebuie să ajungem la Petersburg înainte de a se șterge 
urmele ticăloșilor. 

Negrul se repezi spre grajd. După câteva minute, Pahlen se afla în 
trăsură. 

— la-mă şi pe mine, frățioare, se rugă Sonia. Vreau să-ţi ajut s-o 
găseşti... 

— Nu, nu, rămâi aici, răspunse fratele ei. Avem de făcut un drum foarte 
greu şi nu ştiu dacă ai putea să suporţi osteneala. Rămâi cu bine, Sonia! 
Ne vom revedea, atunci când vei putea să-mi îmbrăţișezi fiica. 

O sărută cu dragoste, apoi sări din nou în trăsură și caii porniră în 
goană. 

— Massa, strigă Jim, când ajungem la casa care fuge pe roate, caii este 
morți. 

— Nu-i nimic, numai să pot apuca trenul de Petersburg, răspunse 
Pahlen. 

— Da, da, noi ajungem la timp, exclamă Jim. Și, atunci, vai de ticălos... 

— Da, va fi vai de el, repetă Hugo, încleștând pumnii. 


Capitolul 122 - Răpirea copilei 


E uimitor că toți răufăcătorii, care sunt veșnic în luptă cu oamenii 
cinstiţi, au aproape întotdeauna năzuinţa să se țină laolaltă. 
Poate că-și închipuie că astfel vor putea fi prinşi mai greu. 


— 216 — 


În toate oraşele mari, se observă că criminalii locuiesc în acelaşi 
cartier, așa că s-ar părea că e foarte ușor ca poliţia să ia urmele unui 
răufăcător. 

Însă, din nefericire, lucrurile se petrec tocmai contrar. 

Locuind în același loc, ticăloşii îşi construiesc canale subterane și ieşiri 
secrete pe unde, la nevoie, pot dispărea împreună cu prada lor. 

Cartierul criminalilor din Petersburg era alcătuit din vreo cincizeci, 
şaizeci de case din care cea mai mare parte erau niște bordeie 
dărăpănate, care nu puteau folosi ca adăpost decât răufăcătorilor. 

Într-una dintre aceste case - care părea că e gata să se dărâme în 
fiecare clipă - stăteau la masă doi oameni: o femeie și un bărbat. 

Cei doi se aflau într-o încăpere sărăcăcioasă, de la etajul al patrulea ai 
imobilului; tocmai luau cina, ce se găsea pe o masă șubredă, pe care se 
puteau vedea niște farfurii cu carne şi peşte afumat și câteva sticle. 

Bărbatul mânca cu poftă. Era un om mai bătrân, cu o barbă mică, albă, 
cu faţa zbârcită, şi nişte ochi care se roteau în orbite neîncetat. Avea 
picioare de lemn. 

Această particularitate e destul, ca cititorii să-și dea seama că individul 
nu era nimeni altul decât Ivan Kardoff. 

Dar cine să fie femeia gârbovită, care se afla în faţa lui? 

Obrazul ei galben era brăzdat de nenumărate zbărcituri; avea părul 
cărunt, care îi cădea pe umeri, și un nas mare încovoiat. Ochii-i erau 
foarte cercetători, dar păreau și mai vicleni decât ai lui Kardoff. 

Bătrâna înghiţi o bucată de carne, apoi îşi turnă un pahar de rachiu. 

— Bea, Ivane, bea, zise ea, întinzându-i sticla. E cel mai bun rachiu pe 
care l-am gustat vreodată... Hi, hi, dacă n-aş mai avea niţică băutură, 
demult aș fi lâncezit colo jos, roasă de viermi. 

— Ehei, tu eşti tare ca fierul, nu te prăpădești așa ușor... 

— Las' că-mi vine şi mie timpul, răspunse bătrâna, clătinând capul. 
Într-o bună zi moartea o să-mi bată la uşă zicându-mi: „Ei, Valloni, ești 
gata? Am venit să te iau cu mine!”. 

— Nu vorbi de moarte, strigă Kardoff. Nu vreau să aud acest cuvânt. 

— i-e teamă de ea? râse vrăjitoarea. Da, cred și eu că nu prea îţi 
convine, când te gândești că va trebui să stai în faţa Celui de Sus și să-i dai 
socoteală de faptele tale. O, ai multe păcate, dragul meu, și va trebui să-ți 
pierzi vreme până când ai să le înșiri pe toate. Și, în timp ce vei vorbi, 
îngerii îşi vor ascunde faţa și se vor întoarce, căci vor avea înaintea lor pe 
cel mai mare păcătos din câţi au apărut colo sus în faţa Judecătorului 

Suprem. 

— Las' că nici tu nu stai mai bine, răspunse fostul prefect, în timp ce-și 
tăia o felie de pâine. Aș vrea să ştiu, numai, câte vieți ai pe conștiință de 
pe atunci când vindeai doamnelor din lumea mare licori ca să... 

Bătrâna agită cârja. 

— Taci, strigă ea, nu-mi aminti de asta! O, acum sunt bună, m-am 
pocăit și am să devin şi mai cucernică... vom merge împreună la biserică 
şi vom îngenunchea, - adică, numai eu, căci picioarele tale de lemn te vor 
împiedica - și ne vom ruga lui Dumnezeu... 

Ivan Kardoff se ridică. 

— Astăzi ești iar în toane rele, zise el. Hai, lasă prostiile și vino să stăm 
de vorbă serios. Ştii că avem de făcut o afacere bună... 

— Ah, te gândeşti, desigur, la fiica americanului care locuiește în 
hotelul acela elegant? Vrei s-o răpești, într-adevăr? 

— Desigur. Mâine-dimineaţă îmi pun planul în aplicare, răspunse 
ologul. Nădăjduiesc să iasă ceva parale din această afacere. Știi că 
olandezul e în Petersburg şi vrea să-mi cumpere fata. Apoi o duce în ţara 
lui, de unde o vinde mai departe. L-am trimis la hotelul unde a tras ea și 
olandezul s-a așezat la aceeaşi masă la care luase loc și tânăra fată. A 
rămas încântat şi mi-a zis că în Olanda așa ceva se cântărește cu aur. 

— Şi cât ţi-a făgăduit dacă i-o aduci? 

— Trei mii de ruble. 

— Prea puţin pentru o răpire. 

— Bine, dar nu se pot obţine prețuri mai bune, căci are și el riscuri 
mari. 

— Riscuri? N-ai putea să-mi spui şi mie ce riscuri are? Crezi că fata ar 
putea să moară? 

— De murit nu moare ea, răspunse Kardoff, dar poate să-și piardă 
minţile. 

— Da, dar femeile își pierd minţile numai când au ce pierde, râse 
bătrâna. 

— Ascultă-mă, ia spune-mi cum stăm cu banii? întrebă ologul după 
câteva clipe. 

— Aha, iar vrei să cheltuiești, nechibzuitule. Dar azi nu capeţi nicio 
copeică. 

Ivan Kardoff începu să râdă din toată inima. 

— E foarte bine că locuim împreună, draga mea, zise el. Mă înveţi să fiu 
econom, altfel aş risipi tot ce câștig. 

— Da, îmi place să fac economii, zise vrăjitoarea, suspinând. Strâng 
copeică lângă copeică și vei vedea că voi aduna o sumă foarte mare. Ah, 
muzica aurului e cea mai frumoasă muzică... 

Zicând acestea, se ridică şi se îndreptă spre un colț al încăperii, unde 
îngenunche și desprinse, fără multă greutate, o bucată din podea, 
dedesubtul căreia se ivi o gaură. 

Din această gaură, bătrâna scoase o pungă plină cu monezi de aur şi o 
geantă cu bancnote. 

— lată, dragul meu, priveşte, continuă ea, aici zace puterea noastră... 
Când vom avea destul, vom începe o viață nouă... Ha, ha, atunci nu vom 
tremura de teama poliției, vom închiria o vilă în apropierea orașului sau, 
dacă nu te vei simţi bine acolo, vom părăsi ţara... Ştiu un colţ de pământ, 
care e fermecător. Se află în Italia, la marginea mării albastre. Acolo te voi 
duce, dragul meu, și ne vom clădi o căsuţă, unde vom trăi în linişte. 

— Zgripţuroaico, scrâşni Kardoff, crezi că te vei mai târî mult pe 
cârjele tale? 

— Poate mai mult decât tine, pe picioarele-ți de lemn, răspunse 
bătrâna. Dar să ascund repede comoara, căci mi s-a părut că aud paşi pe 
scară... Nu cumva o fi poliţia? 

— Să îndrăznească, numai, strigă ologul, apucând cuțitul de pe masă. 

— Ivan, dă-ţi seama ce faci, șopti bătrâna. 

În acest timp, ea pusese la loc punga cu aur şi geanta şi astupă din nou 
gaura, astfel că nimeni n-ar fi putut descoperi locul unde era ascunsă 
comoara. 

— Da, vine cineva, zise Kardoff, după ce ascultase la ușă câtva timp. 

Afară se auziră paşi bărbătești și o bătaie răsună în ușă. 

— Intră, strigă Kardoff. 

Un trup bine făcut apăru în prag. Kardoff se dădu înapoi, uimit. 

— Ce văd? îngână el. Mihail Bakunin... 

— Sst! făcu străinul, ştii că nu vreau să mi se rostească numele aici. 

— Bine, fie, replică ologul. Cu toate că poţi fi încredinţat că nu ne aude 
nimeni. Dar ia loc, te rog; mă simt foarte onorat de această vizită și pun 
rămășag că o chestiune foarte însemnată te aduce la mine... Ai vreo 
afacere din care se poate câștiga ceva? 

— Da, răspunse Bakunin, clătinând capul. Totul depinde de 
dumneata... 

— Dacă e vorba să iasă bani, sunt gata la orice, replică ologul. Valloni 
poate să rămână de față? 

— Da, zise marele conspirator, și ea trebuie să audă despre ce e vorba, 
căci va avea și dânsa un rol în această chestiune. Vreţi să luaţi în gazdă o 
femeie? 

Ivan Kardoff izbucni în râs. 

— Cu alte cuvinte, dacă vrem s-o ducem la moarte încetul cu încetul? 
Dar ce ţi-a făcut nenorocita? 

— Vei înţelege asta, îndată ce vei afla numele ei. Ascultă-mă, nu vreau 
să ţi-l mai tăinuiesc... 

— Aşadar, vei fi sincer față de noi? Ei, ia s-auzim cine e aceea care 
trebuie să piară?... 

— Înainte, ea se numea Fedora de Boianovski; acum e soția 
ambasadorului Argentinei. 

Ivan Kardoff se dădu înapoi atât de repede cât îi îngăduiau picioarele 
sale de lemn. 

— Mii de draci! strigă el, cu ochii scânteietori. Cum ai zis? Fedora de 
Boianovski? 

— Chiar ea! confirmă Bakunin. Dar nu mai are înfățișarea pe care a 
avut-o odinioară, când ai iubit-o; acum e bolnavă, grav bolnavă... 

— Ah, înţeleg cum stă chestia, reluă fostul prefect. Într-un cuvânt, 
Fedora de Boianovski e zdrobită trupește și sufletește, iar eu trebuie să 
fiu acela care să desăvârșească răzbunarea. 

— Fedora de Boianovski va trăi - cu toate că acesta nu e cuvântul 
potrivit - împreună cu voi, continuă Mihail Bakunin. Ea e atinsă de 
turbare. 

— Hm, primejdioasă boală, făcu ologul, căci e de ajuns să ne muşte cât 
de ușor, ca să netransmită microbul. 

— N-aveţi decât să vă feriți de mușcăturile ei, răspunse marele 
conspirator. 

— Moşulică, mi-a venit o idee, zise deodată bătrâna, bătându-l pe umăr 
pe Kardoff. 

— la s-auzim, câteodată ai și tu idei bune. 

— Colo, în încăperea alăturată avem o cușcă mare lăsată de un 
îmblânzitor de fiare, care a locuit aici înaintea noastră. Ce-ar fi dacă 
femeia turbată ar fi închisă înăuntru? 

— Minunat, exclamă Bakunin. Aruncaţi-o în cușcă și hrăniţi-o ca pe o 
fiară - aşa ar fi pe placul aceluia în numele căruia am venit la voi și care 
vrea să se răzbune pe Fedora. 

— Aşadar, putem să facem cu dânsa orice? replică zgripțuroaica. 

— Fireşte, o las cu totul în seama voastră. 

— Şi eşti sigur că bărbatul ei, ambasadorul Argentinei nu va porni în 
căutarea ei? 

— Asta nu trebuie să vă îngrijoreze, căci va fi adusă aici cu învoirea lui. 

— Atunci, își urăște soția? 

— Dimpotrivă, o iubeşte cu patimă, dar acela care conduce firul 
întregii chestiuni, l-a încredinţat c-o duce la niște oameni cumsecade, 
care o vor îngriji bine. 

— Am înţeles, reluă Ivan Kardoff. Te poţi bizui pe noi. Dar acum vine 
chestiunea principală: care va fi răsplata noastră? 

— Cât cereţi? întrebă marele conspirator. 

— Socot că cinci sute de ruble pe lună nu e prea mult... 

— Nu, nu, e scump. 

— Atunci, îţi las la trei sute. 

Zicând acestea, Kardoff îi întinse mâna pe care Bakunin de abia o 
atinse. 

— Aşadar, am făcut târgul, zise el. Când să vă aduc pacienta? 

— Când vrei. 

— Bine, vin cu dânsa mâine. 

— Ne-am înţeles. Până atunci vom cerceta cușca și-i vom pune în 
ordine încuietoarea. 

— Însă, trebuie să fiți cu mare băgare de seamă, căci dacă femeia 
scapă, nu numai că va da naştere la nenorociri, dar va duce și la pieirea 
voastră. 

— Fii sigur că nu va scăpa, răspunse Kardoff. 

Marele conspirator își luă rămas bun de la cei doi răufăcători și părăsi 
încăperea. 

Când se văzu ieșit din cartierul criminalilor, Bakunin răsuflă ușurat. 

După ce rămase singur cu bătrâna Valloni, ologul își frecă mâinile de 
bucurie. 

— Frumoasa Fedora va fi la discreția mea, râse el. Nu m-aș fi gândit 
niciodată la asta. Odinioară, când îi cerșeam dragostea, mă ducea de nas 
ca pe un prost, dar acum am să i-o plătesc cu vârf și îndesat. 

— Da, da, moșulică, făcu bătrâna. Ai dreptate, o vom chinui fără milă. O 
cunosc și eu pe Fedora de Boianovski. A fost odată la mine ca să cumpere 
o licoare cu care voia să curețe un om de pe lumea asta. Și dânsa are 
multe păcate, ca și noi, cu singura deosebire că ea își și primeşte 
pedeapsa, pe când noi putem nădăjdui că o vom primi pe lumea cealaltă. 

— Ce tot vorbeşti de lumea cealaltă? răspunse fostul prefect. Nu există 
aşa ceva... 

— Eşti sigur de asta, drăguțule? Vezi, eu sunt de altă părere... Colo sus 
unde ne vom duce, după ce vom închide ochii, se află un om cu o barbă 
albă, foarte lungă, şi care ţine în mână un cântar. Și, când ajungi înaintea 
lui, acesta nu scoate nicio vorbă, ci îți vâră mâna în piept, îţi smulge inima 
şi o aruncă în talger. Dacă ai păcătuit mult, inima e grea și cântarul se 
înclină de partea ei; și, cu cât ai mai multe păcate cu atât vei fi pedepsit 
mai groaznic. 

Ivan Kardoff începu să râdă şi-şi aprinse o ţigară. 

— Am să aştept în liniște judecata cea de apoi, numai să pot trăi vesel 
pe lumea asta. Şi acum, să mă duc să văd ce-i cu fata pe care trebuie s-o 
predăm olandezului. Din nefericire, ea nu iese din hotelul în care 
locuiește, căci tatăl ei e plecat și pe semne că s-a interzis să se depărteze 
de casă în timpul lipsei sale. Nu cumva cunoști vreun mijloc să pot pune 
mâna pe dânsa? 

Vrăjitoarea rămase pe gânduri. 

— Ar trebui să găsim vreun pretext s-o facem să părăsească hotelul, 
zise ea, apoi. 

— Da, fireşte, răspunse ologul. Dar care să fie acel pretext? 

— Lasă-mă să chibzuiesc. 

Kardoff n-o întrerupse, căci știa că zgripţuroaica e trecută prin sită și 
dârmon şi va găsi ea un mijloc. 

Fostul prefect își înțepeni mai bine picioarele sale de lemn și se lăsă 
dus pe gânduri. 

Îşi reaminti, astfel, modul ciudat cum ajunsese alături de bătrâna 
italiancă. 

După ce fusese eliberat din Siberia, dusese o viață mizerabilă și 
decăzuse din ce în ce mai mult, deoarece nu putea să muncească fiind 
infirm şi apoi, neavând acte, nimeni nu l-ar fi angajat. 

Aşadar, nu-i rămăsese decât să se apuce de fărădelegi. 

Datorită inteligenţei sale, izbuti să se remarce și în această direcţie, 
astfel că ajunse în fruntea unei asociaţii de răufăcători. În această calitate, 
ajută cu vorba şi, atunci când putea, și cu fapta, la săvârşirea ticăloşiilor. 

Câştigă mulţi bani, însă pe cât de ușor îi câștiga, pe atât de ușor îi și 
cheltuia. 

Într-o dimineață, când se trezi, se simţi foarte slăbit și bănui că va 
cădea greu bolnav. 

Și, într-adevăr, așa se întâmplă. 

Ivan Kardoff se îmbolnăvi de tifos. 

Lipsurile pe care le îndurase în Siberia, viața desfrânată ce o dusese în 
Petersburg de la întoarcerea din exil, emoţiile și abuzurile sale se 
răzbunară împotriva lui. 

Acum ÎI părăsiră toţi prietenii care până mai deunăzi ar fi fost în stare 
să facă orice pentru el. Toţi acei care îl îmbrăţișaseră cu dragoste numai 
ca să-i poată stoarce banii, îi întoarseră spatele și, fără îndoială, că ar fi 
murit în culcușul său mizerabil, dacă vrăjitoarei nu i s-ar fi făcut milă de 
dânsul. 

Bătrâna îşi puse în joc toată arta ca să-l salveze. 

Și când se însănătoși, ea începu să-l mustre pentru nesocotinţa lui și-i 
propuse să locuiască împreună. 

Îi spuse că ea nu mai are mult de trăit și că, după moarte, ceea ce 
agonisise îi va rămâne lui. 

Și, după o scurtă șovăire, Kardoff se învoise. 

Din acea clipă felul său de viață se schimbă cu totul. Deveni econom, 
iar bătrâna punea deoparte ban cu ban. 

— Ei, ai găsit ceva? întrebă el, în cele din urmă. 

— Da, dragul meu, răspunse bătrâna. Dacă vei fi dibaci, vom pune în 
curând mâna pe ea. 

Zicând acestea, îl trase spre sine şi-i şopti ceva la ureche. 

Apoi Kardoff clătină capul în semn de aprobare și zise: 

— Draga mea, ţi-ai greșit meseria. Ar fi trebuit să te faci sfetnic și sunt 
sigur că ai fi ajuns departe. Da, planul e minunat și-l voi pune în aplicare. 
Olandezul poate să se bucure căci va face o captură bună. lar noi vom 
avea la rândul nostru un câștig de câteva mii de ruble care vin tocmai 
bine în timpurile astea critice. 

— Da, sunt într-adevăr timpuri critice, căci demult n-am mai făcut o 
afacere ca lumea. 

— Şi cine e vinovat de aceasta? zise Kardoff. Nimeni altul decât 
netrebnicul acela de Așinov, care își trimite spionii pretutindeni. Dar las 
că mă răfuiesc eu cu el, scrâșni ologul. Avem noi o socoteală şi acum a 
venit timpul să-i plătesc. La urma urmei, sunt mulţumit cu viața pe care o 
duc, căci am mai mult timp liber ca înainte și apoi, orice om mănâncă 
până se satură... Şi acum, la revedere, draga mea! Mă duc să văd cum stăm 
cu mititica aceea. Să sperăm că nu va trece mult timp şi o vom avea în 
mână... 

În dimineața următoare, Mihail Bakunin urca treptele celui mai 
elegant hotel din Petersburg. 

Servitorii îl priveau curioși, dar marele conspirator nu le dădu nicio 
atenţie, păşi în coridorul etajului întâi și după ce se uită la numerele 
camerelor se opri în fața unei uși înalte, în care bătu încetișor. 

— Intră, se auzi un glas limpede. 

Mihail Bakunin deschise ușa. O fată tânără se ridică și-i ieși în 
întâmpinare. 

— Ah, tu ești, unchiule? zise ea, întinzându-i mâinile. 

— Bună dimineaţa, draga mea Lo, răspunse marele conspirator, 
privind ţintă în ochii albaştri ai fetei. Ai dormit bine? 

— O, nu mai întreba, unchiule, replică fiica lui Pahlen. Am petrecut o 
noapte îngrozitoare. Nici nu-ţi închipui ce dor mi-e de tăticu. Mi se pare 
mereu că ar putea să mi se întâmple ceva în lipsa lui. 

— Cum, te temi, draga mea Lo? zise Mihail Bakunin. Asta nu prea se 
întâmplă americancelor... 

Lo ridică cu mândrie capul ei împodobit cu bucle negre. 

— Americancele sunt curajoase, zise ea. Dar încearcă să te pui în 
situația mea... Tata m-a adus în acest oraș îngrozitor și m-a lăsat aici, 
unde trebuie să trăiesc ca o prizonieră. N-am voie să ies în stradă, căci 
asta mi-a interzis-o atât el, cât și tu, unchiule. 

— Bine, dar poţi să te plimbi însoţită de mine, răspunse baronul. Draga 
mea, nici nu-ţi închipui ce primejdios e acest oraş pentru fetele tinere şi 
frumoase, ca tine. 

— Dar ce mi s-ar putea întâmpla? întrebă Lo, cu naivitate. 

— O, pe lumea asta sunt oameni foarte răi, zise conducătorul 
nihiliştilor. Îți atrag din nou atenţia că nu-ţi e îngăduit să părăsești hotelul 
fără mine. 

— leri urma să vii să mă iei la plimbare, continuă fata, mi-ai făgăduit-o 
doar și, totuși, te-am așteptat în zadar. 

— N-ai primit scrisoarea mea? 

— Ba da, răspunse Lo, dar la ce mi-a folosit? Căci, tot am fost nevoită 
să rămân În casă. 

— Am fost foarte ocupat, draga mea, și de aceea m-am văzut silit să 
nu-mi ţin promisiunea. Ascultă-mă, vrei să facem o plimbare pe Neva? 

Lo bătu din palme, înveselită. 

— Da, da, să ne plimbăm cu barca pe fluviul acela frumos pe care l-am 
văzut zilele trecute, strigă ea. 

— Ştii să văsleşti? 

— Da, întocmai ca un marinar. 

— Bine, să vezi că ne vom distra minunat. Dar ia spune, ai primit ceva 
vești de la tata? 

— Niciun rând măcar, răspunse tânăra. Nu-i vorbă, că nici nu ştiu dacă 
aş fi putut să primesc, deoarece cred că n-a ajuns încă la destinaţie. 

Mihail Bakunin rămase pe gânduri. 

— Da, ai dreptate, zise el apoi, uitasem că trebuie să facă cu trăsura o 
bună bucată de drum, căci castelul e cam departe de stația de cale ferată. 
Ai luat dejunul, Lo? 

— Tocmai acum l-am comandat, răspunse tânăra. Dar am să sun 
chelnerul și am să-i poruncesc să pună masa pentru două persoane. 

— Terog să nu te deranjezi din pricina mea, zise Bakunin. 

— Nu, nu, se împotrivi Lo, astăzi ești musafirul meu. Trebuie să rămăi 
cu mine. 

Tânăra trase cordonul clopoţelului şi porunci servitorului să li se 
servească dejunul. 

După puţin timp, cei doi se așezară la masă. 

— 'Tăticu vorbea adesea de tine, unchiule, continuă tânăra, apoi. Ținea 
foarte mult să-şi revadă patria şi, în cele din urmă, n-a mai putut rezista. 
Dar, dacă vrei să fiu sinceră, îţi mărturisesc că-mi doresc să mă văd înapoi 
în America. 

— Aşadar, nu-ţi place aici? 

— Ba da, însă... 

Lo se întrerupse și privi înaintea ei, gânditoare. 

— Însă? repetă Bakunin. Te supără ceva? 

— Nu ştiu ce am, răspunse Lo, dar mă tem să nu se întâmple vreo 
nenorocire tatei. 

— Ce tot vorbeşti? Ce ar putea să i se întâmple? 

— Unchiule, voi fi sinceră cu tine, zise ea apropiindu-se de el. Vezi tu, 
acolo la noi, în America, oamenii sunt liberi. Trăim pe moşia noastră ca și 
cum am fi nişte suverani. Toţi ne respectă și ne iubesc. Aici, însă, în ţara 
asta groaznică - cel puţin aşa mi s-a spus - domneşte un împărat care se 
poartă foarte aspru cu supușii săi. Și aceștia nu-l iubesc deloc; ba, mai 
mult, o bună parte dintre ei îi doresc moartea. Spune-mi, aşa-i unchiule? 

Marele conspirator ridică din umeri. 

— Se prea poate să existe și astfel de oameni, zise el, dar eu nu cunosc 
niciunul. 

— Nu găsești că e o ticăloșie ca un om să dorească moartea altuia? 

— Da, fireşte... Totuși, poate că e nevoie şi de asta... 

— Nevoie? Nu înţeleg... 

— Vezi tu, copila mea, zise Mihail Bakunin, jucându-se cu linguriţa de 
argint, dacă un singur om ameninţă fericirea unui popor întreg, dacă prin 
dispariţia lui se îmbunătăţeşte soarta a milioane de nenorociţi, trebuie să 
mai şovăi să-l înlături din cale? 

— Nu, fireşte că nu, strigă Lo, cu ochii scânteietori. Nimeni n-are 
dreptul să ucidă pe celălalt: dar nici fericirea unui popor nu trebuie să 
atârne de viaţa unui singur om. 

— Totuşi, adesea se întâmplă ca fericirea unuia să fie dobândită 
jertfindu-se milioane de nenorociţi. 

— Ce vrei să spui cu asta? întrebă ea. 

— Gândeşte-te la războaie, răspunse marele conspirator, unde 
milioane de oameni își dau viaţa ca să mărească puterea unuia singur. 

— Dragă unchiule, astea-s lucruri pe care nu le pot înţelege căci sunt 
prea tânără. N-ar fi mai bine să ieşim puţin la plimbare? 

— Regret din suflet că nu pot primi această propunere, zise Bakunin. 
Te rog să mă ierţi, dar sunt foarte ocupat azi-dimineaţă. 

— Atunci, vii după prânz? 

— Da, neapărat. 

— Şi până atunci să stau închisă aici, ca o păsărică în colivia ei? 

— Dragă Lo, nădăjduiesc că n-ai să mă superi... Îmi promiţi că vei 
rămâne tot timpul acasă? 

— i-am mai făcut o dată această făgăduială, răspunse Lo, dar, dacă 
vrei, o repet. 

Şi îi întinse mâna ei delicată, pe care Bakunin o strânse cu căldură. 

Apoi marele conspirator îşi luă rămas bun şi părăsi încăperea. 

După ce rămase singură, frumoasa fată se așeză la pian şi începu să 
cânte o romanţă. 

Deodată se întrerupse căci auzise o bătaie în uşă. 

Fiica lui Pahlen tresări şi rămase nehotărâtă, neștiind ce să facă. 

Dar ușa se deschise și în prag apăru o femeie bătrână, foarte elegantă. 

Cu toate că era cald, necunoscuta avea mâinile vârâte într-un manşon 
fin, iar în jurul gâtului purta o blană foarte prețioasă. 

Bătrâna se apropie, tuşind. Îndărătul ei se afla directorul hotelului, 
care îi arătă spre Lo. 

— Vă mulțumesc, domnule, vă mulțumesc, zise ea, cu glas slab. Așadar, 
aceasta e copila pe care o caut... 

— lertați-mă, doamnă... n-am avut plăcerea. Cine sunteți? Cu cine am 
onoarea? îngână Lo. 

Bătrâna îi întinse mâna. 

— Cu cine ai onoarea, copila mea? Ei bine, află că eu sunt o mătușă a 
tatălui tău. 

— O mătușă a tatălui meu? întrebă Lo, mirată. Dar el nu mi-a vorbit 
niciodată despre așa ceva. 

— Cum, nu ţi-a vorbit de mine niciodată? făcu bătrâna, scoțându-și 
batista și ştergându-și nasul. Dar la urma urmei, ce mă mir? Se prea poate 
să mă fi uitat. Însă nu mi-aş fi închipuit-o niciodată, căci mă iubea foarte 
mult. O, de câte ori nu l-am ţinut în braţe, mângâindu-i părul. Nicăieri nu 
se simţea mai bine ca la mătușa Proska. 

— Mătușa Proska... mătușa Proska, repetă Lo. Nu, nu-mi amintesc 
deloc...tata n-a pomenit niciodată numele ăsta. 

— Puteţi pleca, domnule, se adresă bătrâna directorului hotelului. Voi 
rămâne niţel cu nepoţica mea ca să mai stăm de vorbă. 

Lo ar fi vrut să-l rețină, căci această femeie nu-i inspira deloc 
încredere, cu ochii ei sfredelitori, care străluceau sub vălul de pe față. 

Dar tânăra americancă se ruşină de laşitatea ei. Se reculese şi oferi un 
scaun bătrânei. 

— la loc, te rog, mătușă Proska, zise ea. 

— Da, da, numai lasă-mă să te văd mai întâi, răspunse cealaltă. Oh, 
parcă ești o păpușă! Semeni leit cu tatăl tău. Da, ăștia sunt ochii lui, asta e 
bărbia lui... Ha, ha, îmi amintesc bine cum arăta micul Hugo, când îl luam 
în braţe, ștrengarul! 

— Tata a fost un copil bun? întrebă Lo. 

— Da, foarte bun; numai că era cam zburdalnic. O, de câte ori mă 
fugărea el, până când îmi pierdeam răsuflarea! Dar nu puteai să te superi 
pe el. Şi, cred, continuă ea, trecând mâna înmănușată peste obrajii tinerei 
fete, cred că și fiica lui a păstrat aceleași particularităţi. Dar unde e tata? 
întrebă ea, după o scurtă pauză. Nu-i aici? 

— Nu, tata e plecat, răspunse Lo. 

— O, iată un lucru foarte neplăcut, căci ies foarte rar din casă și-mi 
vine greu să urc scări, 

— Dar de unde ştiai că tata s-a reîntors în patrie? 

— De unde știam, scumpă copilă? El s-a întâlnit pe stradă cu una din 
rudele noastre de la care am aflat şi eu. Însă, chiar dacă n-am putut să 
vorbesc cu tatăl tău, mă bucur că te-am văzut pe tine, cel puţin. 

Bătrâna începu să râdă atât de tare, încât se înecă și timp de câteva 
minute nu mai putu să vorbească. 

— Şi acum, îmbracă-te, copila mea, zise ea, apoi. Vreau să-ţi arăt 
locuința mea, rarităţile ce-mi aparţin... Da, da, sunt sigură că-ţi va plăcea 
la mine. O, nu credeam niciodată că voi vedea chipul drăgălaș al fiicei 
scumpului meu Hugo... 

Zicând acestea, bătrâna se ridică şi desfăcând braţele se apropie de Lo. 

Fata se dădu înapoi. N-ar fi vrut să dea crezare simțămintelor sale, 
totuși se temea de această femeie. 

— Dragă mătușă, răspunse ea, şovăind, te rog să mă ierți că nu te pot 
însoţi, însă nu mi-e îngăduit să părăsesc hotelul. 

— Dar cineţi-a interzis aceasta? întrebă bătrâna. 

— Tata mi-a cerut să-i jur că nu voi pleca singură de aici și unchiul 
Mihail m-a conjurat de asemenea să nu ies din casă până după-amiază, 
când va veni să mă ia la o plimbare cu barca. 

— Ah, unchiul Mihail, exclamă femeia, suspinând, m-am întâlnit 
adineauri cu el, pe semne că venea de aici. 

Aceasta mai întări încrederea tinerei fete. Bătrâna îl cunoștea deci. 

— Aşadar, unchiul Mihail vine să te ia la plimbare? continuă femeia, 
zâmbind. Hi, hi, numai nu te uita prea adânc în ochii lui. Căci cu toate că 
nu mai e tânăr, totuși fetele mai au încă înrâurire puternică asupra lui şi, 
desigur, că tu l-ai şi fermecat, însă până după-amiază mai ai destul timp, 
de aceea vreau să-ţi fac o propunere, drăguţa mea. Mă vei însoți până la 
mine acasă și vom lua masa împreună. 

— Nu, nu, nu se poate, exclamă tânăra fată, întinzând mâinile în semn 
de apărare. Nu vreau să-mi calc jurământul pe care l-am făcut bunului 
meu părinte. 

— Dacă tatăl tău ar şti că ai refuzat invitația mea, ar fi foarte supărat 
petine, replică bătrâna. Când era tânăr, el lua adesea masa la mine şi l-am 
salvat de multe ori din situaţii neplăcute... știi doar, cum sunt tinerii... Dar 
acum, te rog să nu mai stai la gânduri și să mă însoţești numaidecât... sunt 
sigură că n-ai să regreți. 

Și creşterea bună pe care o primise Lo, fu de astă dată pieirea ei. 

Cu toate că de la început, această femeie nu-i inspira încredere, totuși 


— 228 — 


nu se cuvenea s-o lase să plece singură. Bătrâna venise întâi la dânsa şi, 
dacă nu din alte motive, dar cel puţin din politeţe, trebuia să-i întoarcă 
vizita. 

Și apoi, de vreme ce tatăl ei respecta atât de mult pe această femeie, 
desigur că nu va fi supărat când va afla mai târziu că fiica lui petrecuse 
câteva ore în tovărășia ei. 

— Bine, mătuşică, răspunse tânăra fată, după o scurtă codire, voi primi 
invitaţia ta. 

Bătrâna scoase o tabacheră de aur, o deschise și trase pe nas puţin 
tabac. 

— Copilă dragă, murmură ea, poate că spre norocul tău ai venit în 
Europa. Căci te-am făcut moştenitoarea bijuteriilor mele și sunt lucrări 
frumoase printre ele. 

— O, mătușică, mie nu-mi plac giuvaerurile și port doar o broșă de aur 
pe care o am de la răposata mea mamă. 

— Răposata ta mamă, Îngână bătrâna, luptându-se cu efectul pe care-l 
producea tabacul, aș fi vrut s-o cunosc și eu; dar se vede că Dumnezeu a 
hotărât altfel... Odihnească-se în pace! 

In acest timp, Lo îşi îmbrăcase o jacheţică minunată și își puse pe cap o 
pălărie de paie. 

— Vezi, mătușică, strigă ea, sunt gata, toaleta mea n-a durat prea mult. 

— Nu eşti deloc cochetă, drăguţa mea. În tinereţe eram mult mai 
cochetă decât tine. Și acum, să mergem... Vom lua o trăsură, căci 
picioarele nu mă mai ţin. 

— Vino, mătușşico, răspunse tânăra, luând-o de braţ. 

Ochii bătrânei se aprinseră de o sclipire sinistră. 

Și, dacă Lo ar fi văzut această sclipire, fără îndoială că ar fi șovăit sau ar 
fi refuzat, poate, să părăsească hotelul. 

Dar asta nu se întâmplă. 

Când ajunseră la ușă, fiica lui Pahlen se opri deodată, zicând: 

— O clipă, te rog, mătușică. 

— Ai uitat ceva, draga mea? întrebă bătrâna. 

— Vreau să chem un lacheu. 

— Un lacheu? Pentru ce? 

— Ca să-i spun că am plecat cu tine și dacă unchiul Mihail va veni 
înainte de ora hotărâtă să știe de unde să mă ia. 

O neliniște ciudată puse stăpânire pe mătușa Proska. 

— Draga, mea, zise aceasta, ar fi mai bine să n-o faci. 

— Dar de ce nu, tanti? la gândește-te ce îngrijorat va fi unchiul Mihail 
dacă nu mă va găsi acasă și, mai ales, dacă nici nu va şti unde sunt. 

Bătrâna clătină capul, încurcată. 

— Ei, văd că nu merge altfel, zise ea. Trebuie să-ți spun totul, cu toate 
că e un secret de familie și aș fi preferat să nu vorbesc despre această 
chestiune. Unchiul Mihail nu trebuie să știe că ai fost la mine. 

— De ce, mătușico? El e, doar, atât de bun. 

— Îmi poartă pică deoarece nu i-am lăsat nimic prin testament, 
răspunse bătrâna, şi de când a aflat despre asta, nici nu vrea să mă mai 
vadă. 

— Bine, dar nu pot face nimic fără știrea lui. 

— Ei asta-i, asupra ta am și eu același drept ca și Mihail, replică 
bătrâna. Hai, Lo, nu mai sta la gânduri. N-ai să pierzi prea mult timp la 
mine, peste un ceas te întorci la hotel, căci vom merge cu trăsura. 

Frumoasei fete nu prea îi era plăcut să ascundă ceva unchiului ei, însă 
făgăduise mătușii sale s-o însoţească și nu voia să-și retragă promisiunea. 

— Să mergem, tanti, zise ea, în cele din urmă. 

Ajută bătrânei să coboare treptele, ceea ce nu era tocmai uşor, căci 
aceasta avusese dreptate, afirmând că nu mai era sigură pe picioare. În 
acest timp, ori de câte ori auzea paşi pe scară, bătrâna trăgea pe Lo într-o 
firidă, zicându-i: 

— Oamenii străini nu trebuie să vadă cum șchiopătez... Da, draga mea, 
eu sunt mai cochetă decăt tine, cu toate că am un picior în groapă. 

În cele din urmă, ajunseră afară. 

Cele două femei se îndreptară spre colțul străzii, unde se afla un şir de 
trăsuri, şi bătrâna dădu birjarului adresa unde trebuia să le ducă. 

Dar înainte de a se urca, un cerșetor bătrân se apropie de ele 
şchiopătând şi rugă pe Proska să-i dea ceva de pomană. 

Cerşetorul era olog şi se sprijinea pe două cârje. 

— Sărmanul om! șopti bătrâna. 

Lo deschise repede poșeta ei de mătase și scoase o monedă de aur pe 
care o aruncă în pălăria nenorocitului. 

Însă mătuşa Proska clătină capul, gânditoare. 

— Cu asta n-am făcut nimic, zise ea. Trebuie să-i dăm un ajutor mai 
temeinic. 

Apoi, se întoarse spre cerșetor. 

— Eşti însurat? îl întrebă ea. 

Ologul clătină capul, suspinând. 

— Da, îngână el, am o soţie bolnavă și cinci copilași... trăim într-o 
mizerie de nedescris. Şi nevasta mea zace de șase săptămâni, iar medicii 
nu-i mai dau nicio speranţă. Ah, dacă aţi vedea starea noastră, sunt ferm 
încredințat că aţi face o colectă pentru noi, printre cunoștințele 
dumneavoastră. O, dacă ați vrea să vă convingeți că nu ajutaţi un 
nevrednic... 

— Mai că aş face-o, zise bătrâna. Ascultă-mă, Lo, ce ar fi să vizităm 
locuinţa acestui nenorocit? 

— Da, mătușico, dacă tu crezi că e bine şi necesar. 

— Desigur că e bine, deoarece Dumnezeu ne poruncește să ajutăm pe 
cei săraci şi, dacă e necesar... draga mea Lo, înfățișarea acestui om îţi dă 
răspunsul. 

— Atunci, condu-ne la locuința dumitale, zise tânăra, adresându-se 
cerșetorului. 

— Da, asta e o idee minunată, exclamă mătușa Proska. Dă birjarului 
adresa unde locuiești și urcă-te în trăsură. 

— Ah, Dumnezeu m-a scos în calea dumneavoastră, murmură ologul, 
copleşit de norocul ce dăduse peste el. Astăzi va fi o zi binecuvântată, căci 
durerile noastre se vor mai alina... 

— Lasă, lasă, nu vorbi prea mult, îl întrerupse bătrâna. Lo, ajută-mi să 
mă urc în trăsură... 

Ologul dădu birjarului o adresă, apoi sări și el în trăsură cu o ușurință 
uimitoare și se așeză pe scăunel. 

Pe drum nu mai conteni cu mulțumirile şi asigură pe cele două femei 
că fapta lor va produce soţiei sale o bucurie fără seamăn. 

Tânăra nu se prea simţea la largul ei în tovărăşia acestor doi oameni. I 
se păruse, chiar, că bătrâna schimbase cu cerșetorul o privire plină de 
înţeles. 

Dar desigur că se înşela. Fără îndoială că numai dorinţa de a veni în 
ajutorul sărmanilor oameni o îndemnase să viziteze locuința ologului. 
Căci, altfel, de legături puteau exista între ea, bătrâna aristocrată şi 
nenorocitul cerșetor? 

Dar cartierul în care intră trăsura, nu făcu decât să mărească 
indispoziţia tinerei fete. 

Casele deveneau din ce în ce mai dese; străzile, mai murdare, iar 
trecători zdrențăroși se opreau, aruncând o privire întrebătoare asupra 
lor. 

În cele din urmă, trăsura se opri în faţa unei case dărăpănate... 

— Am ajuns, zise ologul. Dar trebuie să vă previn că locuinţa mea nu e 
tocmai frumoasă. Suntem foarte strâmtoraţi și tot ceea ce ne aparţinea a 
fost amanetat. 

— Aici locuiesc numai oameni sărmani? întrebă bătrâna. 

— Da, însă noi suntem cei mai sărmani dintre toţi, răspunse 
cerșetorul. 

Cu inima tremurând, Lo păși în urma mătușii ei, intrând în gangul 
întunecos al clădirii. 

Bătrâna urcă, cu mai multă uşurinţă ca până acum, scara murdară şi 
şubredă: în urma ei venea Lo, iar în spatele acesteia bietul olog. 

Tânăra americancă fu străbătută deodată de gândul să fugă cât mai 
repede din acest loc; dar, în clipa când se întoarse, cerșetorul desfăcu 
braţele ca şi cum ar fi ghicit intenţia ei şi vru s-o împiedice. Privirea pe 
care o aţinti asupra ei, străfulgeră pe tânăra fată. 

Lo se întoarse și începu să urce treptele, dar amintirea groaznicelor 
întâmplări pe care le auzise sau le citise în ziare, o înspăimântară și mai 
mult. 

Nu se întâmplase, oare, ca un om să fie ademenit prin vicleșug și jefuit? 

Dar Lo începu să râdă de spaima ei. 

Fireşte, lucrul era cu putinţă, însă cei care erau atraşi în cursă purtau 
bijuterii de preţ sau aveau cu ei sume de bani, despre careticăloșii știau. 

Dar ei ce putea să-i fure? 

Biata fată nu bănuia că comorile cele mai preţioase sunt castitatea și 
frumuseţea. 

— Ei, n-am ajuns încă? întrebă mătușa Proska. 

— Mai avem numai câteva trepte, răspunse ologul. 

— Puterile îmi sunt pe sfârşite, gâfâi bătrâna. Și pe tine te-o fi obosit 
urcușul, dragă Lo? 

— Mătușico, zău, aş vrea să ne întoarcem, o rugă tânăra fată. 

— Scumpa mea copilă, nu trebuie să ne dăm înapoi de la o faptă 
mărinimoasă. Dar, iată, colo e ușa... Dă-mi mâna, Lo, căci sunt foarte 
tulburată. 

Fiica lui Pahlen îi întinse braţul și bătrâna se încleștă de el. 

În acest timp, cerșetorul descuiase ușa şi făcu un gest, poftind pe cele 
două femei să intre înăuntru. 

Bătrâna trase după ea pe frumoasa copilă, în urma căreia ușa se 
închise cu zgomot. 

Deodată răsună un râs aspru, răgușit. 

— Păsărica s-a prins, strigă ologul, deschizând o altă ușă. 

— Du-o repede înăuntru ca ţipetele ei să nu fie auzite, răspunse 
bătrâna. 

Lo rămase ca trăsnită. Din puţinele cuvinte care ajunseseră la urechea 
ei, îşi dădu seama de situaţia înfiorătoare în care se afla. 

Un brânci puternic din spate o făcu să intre, împleticindu-se, într-o 
încăpere sărăcăcioasă și murdară. Și uşa acesteia fu încuiată. 

— Ce-i asta, mătuşico? întrebă tânăra fată, tremurând. Unde suntem? 
O, e groaznic... dar mi se pare că am căzut victime unui ticălos. 

Zicând acestea, Lo se apropie de aceea pe care o lua drept mătușa ei. 

Dar sângele îi îngheţă în vine, văzând că aceasta își scoate pălăria de 
modă veche și peruca pe care o purta, și le aruncă la pământ. 

Chipul bătrânei oglindea ura și cruzimea ce o însufleţeau. 

Aşadar, înfățișarea ei dinainte fusese prefăcută? 

Lo îşi acoperi faţa cu mâinile, dându-și seama că e pierdută. 

Dar îşi veni repede în fire și aruncând o privire sălbatică asupra celor 
doi ticăloşi care o atrăseseră în cursă, strigă: 

— Daţi-mi numaidecât drumul de aici, căci altfel nu va fi bine de voi! 

Un hohot de râs batjocoritor îi răspunse. 

— Nu vă daţi seama ce faceţi, continuă tânăra. Tata îmi va găsi urma și 
atunci se va răzbuna cumplit. 

— Nu te mai osteni în zadar, rânji bătrâna Valloni, căci desigur că 
cititorii au ghicit că aceea care se dăduse drept mătușa ei nu era nimeni 
alta decât tovarășa lui Kardoff. Eşti în puterea noastră și cel mai bun 
lucru ce ai de făcut e să te resemnezi cu soarta ta. N-ai s-o duci rău la noi. 
Dimpotrivă, în curând vei pleca într-o călătorie frumoasă și vei vizita ţări 
străine. 

— Cum, vreţi să mă duceţi din Petersburg cu forța? 

— Ține-ţi gura, strigă Kardoff. Nu trebuie să-ți dăm socoteală ce facem. 
Însă, asupra unui singur lucru îţi atrag atenţia: orice încercare de fugă ar 
fi zadarnică. Te voi păzi cu strășnicie şi aş prefera să te sfâșii cu dinţii, 
decât să știu că ai izbutit să faci un pas fără voia mea. 

Fără să scoată o vorbă, Lo se repezi la fereastră și o smuci, hotărâtă să 
se arunce în stradă. 

Mai bine moartea, decât să fie la cheremul acestor ticăloși. 

Dar Valloni îi urmărise fiecare mișcare și înainte ca tânăra fată să-și 
poată pune planul în aplicare, vrăjitoarea o înșfăcă, îmbrâncind-o cu atâta 
putere, încât biata copilă se prăbuși pe podea... 

În clipa următoare, Kardoff îi trecu în jurul trupului o frânghie, al cărei 
capăt îl ținea în mână. 

Oricare altă fată în locul ei ar fi leşinat desigur. Însă Lo își păstră 
sângele rece şi aruncă priviri pline de ură spre cei doi ticăloși. 

— Nu care cumva să vă închipuiţi că vă veţi ajunge ţinta, zise ea. Căci 
voi prefera să mor de foame, decât să fac ceea ce vreţi voi. 

— Cum, ştii ce urmărim? întrebă zgripțuroaica. 

— Îmi închipui, răspunse Lo, dând din umeri. 

— N-o să te lăsăm mult timp în nedumerire, zâmbi vrăjitoarea. Te vom 
vinde unui domn foarte simpatic, care te va duce cu el în Olanda. În 
această țară e nevoie de fete frumoase, ca tine, căci acolo sunt oameni 
foarte bogaţi care plătesc cu aur curat asemenea mărfuri. 

— Aşadar, vreţi să faceţi negoț cu mine? o întrerupse Lo. În acest caz 
aş putea să vă propun o afacere mai bună. Ce sumă veţi primi de la 
olandezul căruia vreți să mă vindeţi? 

— În orice caz, o sumă destul de însemnată, zise Kardoff. Cred că o să 
ne dea vreo trei mii de ruble... 

— Dacă mă duceţi înapoi la tatăl meu, veţi primi de două ori pe atâta, 
strigă tânăra. 

Cei doi criminali izbucniră în hohote de râs. 

— Ehei, trebuia să te trezești mai devreme, dacă vrei să ne înșeli pe 
noi, zise fostul prefect al poliției din Petersburg. În locul celor șase mii de 
ruble pe care ni le făgăduiești, vom primi cu totul altceva, dacă te ducem 
înapoi. 

— A, n-aveţi încredere? întrebă sărmana copilă. Dar vă asigur că nu 
trebuie să vă temeţi că vă voi trăda. Vă bizuiţi pe jurământul meu? 

— Nu, răspunse Kardoff cu nepăsare. 

Tânăra fată se cutremură, deznădăjduită. 

— Am încercat toate mijloacele, își zise ea. Nu știu cum aş putea să 
înduplec pe acești ticăloșşi, căci dacă nu dau crezare unui jurământ, cu atât 
mai puţin se vor sinchisi de vaietele mele. Nu, nu trebuie să mă vadă, 
plângând. Voi răbda cu curaj... Până la capăt. 

La porunca lui Kardoff, biata fată fu nevoită să se târască într-un colţ al 
încăperii; apoi, bătrâna italiancă o întrebă dacă vrea să mănânce ceva. 

Fireşte că tânăra răspunse negativ. 

Kardoff şi bătrâna se aşezară la masă şi începură să îmbuce cu lăcomie 
un prânz udat din belșug cu rachiu. 

Apoi, zgripţuroaica întinse sticla sărmanei copile, care o refuză, plină 

de dezgust. 

Acum tânăra fată începu să chibzuiască în linişte situaţia ei. Gândurile 
sale se îndreptau numai spretatăl ei iubit. 

Ce va zice el, când se va întoarce în Petersburg și n-o va găsi? 

Sărmana știa că aceasta ar putea să-l facă să-și piardă minţile. 

Ea era doar singurul lui copil şi, acum după moartea mamei ei, singura 
ființă pentru care mai trăia. 

Odată cu dânsa pierdea totul, ultima lui mângâiere. 

Lo vărsă lacrimi fierbinţi, închipuindu-şi durerea copleșitoare a 
sărmanului ei părinte. 

Nobila fată nu se gândea deloc la ea, căci ştia că e pierdută. I se părea 
că e condamnată la moarte și a doua zi, la răsăritul soarelui, urma să aibă 
loc execuţia. 

Căci, tânăra americană cunoştea destul de bine oamenii şi știa la ce se 
putea aștepta de la ticăloși de teapa acelora care o ademeniseră. 

Nemernicii vor proceda fără cruțare, fără șovăială: era în puterea lor 
şi, desigur, că va fi jertfită. 

O deznădejde copleşitoare puse stăpânire pe ea și tânăra aproape nu- 
şi mai dădu seama de nenorocirea ei. 

După-masă, Kardoff se întinse pe divan și în curând un sforăit puternic 
dovedea că adormise. 

Vrăjitoarea se apropie de colțul unde zăcea Lo și se desfătă văzând 
deznădejdea bietei copile. 

— Ce vârstă ai? întrebă ea deodată. 

— În luna mai împlinesc paisprezece ani, zise Lo, care răspundea de 
teamă să nu fie bătută. 

— Minunat, exclamă ticăloasa. Olandezul va fi foarte mulțumit, căci va 
avea o marfă proaspătă. 

Lo se cutremură. 

Ce viitor se înfățișa înaintea ei! 

Sărmana era hotărâtă să nu supravieţuiască rușinii. Dacă nevinovăția îi 
va fi răpită, îi rămânea un loc unde să-și ascundă durerea: mormântul. 

— Ascultă-mă, continuă zgripţuroaica, izbind-o cu piciorul, ai iubit 
vreodată? 

De astă dată, Lo nu răspunse. 

— Ei, dacă până acum n-ai ştiut ce e dragostea, vei şti de acum încolo, 
rânji bătrâna italiancă. Lasă, nu trebuie să roșești... Cine știe? Poate va fi 
spre norocul tău, căci olandezul are de-a face numai cu oameni nobili şi s- 

a întâmplat adesea ca unul din aceștia să fie atât de fermecat de o 
mironosiţă, încât să nu ţină seamă de nimic și s-o ia de nevastă. Bărbaţii 
sunt toţi proști și o femeie inteligentă e numai aceea care știe să se 
folosească de frumusețea și tinerețea ei ca să golească pungile 
neghiobilor. Și, după ce le-a luat și ultima copeică, trebuie să le dea cu 
piciorul. Ah, dacă aş mai fi tânără, v-aş întrece pe toate. 

Zicând acestea, bătrâna se apropie de masă și deschise tabachera ce se 
afla acolo. Apoi îşi umplu pipa cu tutun, o aprinse și începu să fumeze cu 
nesaţ. 

După aceea începu să se plimbe prin cameră și, deodată se opri în faţa 
lui Kardoff. 

— Ce ar fi să-i arăt că-l am în puterea mea? zise ea, plecându-se 
deasupra celui adormit. 

Bătrâna îi deşurubă cu băgare de seamă picioarele de lemn și le aşeză 
pe un scaun, la o oarecare depărtare. 

După ce îndepărtă și cârjele, zgripţuroaica se apropie de sobă și scoase 
cu cleştele un cărbune aprins, pe care îl lăsă să cadă în mâna fostului 
prefect. 

Cuprins de durere, Kardoff se trezi. Vru să sară jos dar, ridicându-se în 
capul oaselor, observă că picioarele de lemn îi fuseseră scoase. 

— Vino, dragul meu, vino încoace, rânji bătrâna, dar repede ca să nu 
scapi prilejul. 

— Ce înseamnă asta? strigă Kardoff, buimăcit. 

Dar italianca continuă să fumeze liniștită, privind la norii albaștri de 
fum. 

— Dă-mi picioarele de lemn, strigă Kardoff. Hai, repede, căci altfel îţi 
voi arăta eu cine sunt. 

— Să-mi arăţi cine eşti? răspunse bătrâna. Mai întâi ar trebui să ai 
picioare și, deocamdată, nu ți le dau. 

— Nu te înţeleg, făcu el enervat, nădăjduiesc că nu-mi porți dușmănie. 

— Dragul meu, astăzi am glumit doar, zise vrăjitoarea, râzând. Voiam 
să-ți dovedesc că eşti în mâna mea. Zilele astea nu te-ai purtat frumos cu 
mine și m-ai ameninţat, chiar cu bătaia, dacă nu-ţi dau bani câţi vrei tu. 
Acum, Însă, îți dai seama că trebuie să fii cuminte, căci altfel într-o bună 
dimineață te trezești fără picioare. 

Kardoff înţelese că în gluma pe care italianca și-o îngăduise cu el, 
plutea o ameninţare foarte serioasă, căci fără cârjele şi picioarele sale de 
lemn nu era bun de nimic. 

Așadar, devenise jucăria unei femei bătrâne! 

Și un copil ar fi putut să-l răpună, în situaţia în care se afla, neputincios 
să se dea jos de pe canapea. 

— O, dacă n-aş fi legată, își zise Lo, care urmărise cu atenţie toată 
scena. Bărbatul e nevătămător, iar cu bătrâna aș termina eu repede. Dar, 
din nefericire, nu pot să fac nimic... 

În această clipă, zgripţuroaica se întoarce spre sărmana copilă, 
ațintind asupra ei o privire pătrunzătoare. 

Bătrâna păru că ghicise gândul frumoasei fete, căci aruncă repede lui 
Kardoff picioarele de lemn. 

— Ține-le, înşurubează-le la loc, zise ea. A fost o glumă; doar, știi că te 
iubesc... 

— Da, fireşte, răspunse fostul prefect, în timp ce-și înțepenea 
picioarele, însă aș vrea să știu și eu ce aş putea să fac cu tine, vrăjitoare 
bătrână... Căci, nu te-aş săruta, nici dacă mi-ai da tot aurul tău. 

Valloni zâmbi. 

— Lasă, că nici eu nu te iubesc pentru mutra ta, strigă dânsa. Dar îmi 
placi, fiindcă ești o fiară cu chip de om... o pasăre răpitoare atât de 
flămândă şi însetată cum n-am mai văzut alta. Da, ia spune, ce facem cu 
fetița asta? Când vine olandezul? 

— Drace, eram cât p-aci să uit de el! exclamă Kardoff. Olandezul 
aşteaptă jos în stradă. Trebuie să-i dau un semnal dacă drumul e liber. 

— Netrebnicule, din cauza prostiei tale nu lipsea mult să scăpăm o 
afacere bună, strigă bătrâna. Care e semnalul? 

— M-am înţeles cu el să atârn la fereastră o basma roșie. 

Vrăjitoarea alergă, atât cât îi îngăduiau puterile, spre un colţ al 
încăperii şi, scotocind într-un maldăr de cârpe, scoase o bucată de perdea 
roşie pe care o atârnă la fereastră. 

Lo îi urmărea mișcările, plină de groază. 

Așadar, olandezul trebuia să vină. Acum se pecetluia soarta ei. 

După câteva minute se auziră pași apropiindu-se. Apoi răsună în ușă o 
bătaie puternică și Kardoff se îndreptă într-acolo, descuind ușa. 

O făptură uriașă se ivi în prag. 

Lo nu-şi mai aducea aminte să fi văzut vreodată un om atât de înalt și 
lat în spete. 

Mâinile și picioarele acestui individ erau neobișnuit de mari, ca și 
nasul său ascuțit. 

Kardoff îl întâmpină foarte curtenitor. 

Vrăjitoarea se strădui şi ea să facă o mutră cât mai prietenoasă. 

— Bine aţi venit, zise fostul prefect, vă rog să aveţi bunătatea să pășiţi 
mai aproape. 

Olandezul murmură ceva care ar fi putut fi luat tot atât de bine ca o 
înjurătură sau o salutare. 

Purta un costum maro cu careuri; un lanţ gros de aur, se încolăcea în 
jurul gâtului, ajungând până la burtă. Degetele sale groase erau încărcate 
cu inele sclipitoare. Pălăria moale, de pâslă, o purta pe ceafă. 

— Ei, aţi adus-o? întrebă el. 

Kardoff arătă spre Lo, care se ghemuise în colţ. 

— Da, e colo, zise el. Cred că va fi pe placul dumneavoastră. 

Olandezul se apropie de tânăra fată, o măsură din creștet până-n tălpi 
şi scrâșni, fără să-și desfacă buzele. 

— Ridică-te! 

Frumoasa copilă nu se mișcă din locul ei. 

Valloni se înfurie; luă cleștele și vru s-o lovească, dar olandezul o opri. 

— Nu, zise el, asta vatămă înfățișării. Trebuie să ne păstrăm bine 
marfa ca să putem obţine un preţ cât mai mare. 

Acum biata fată se ridică. 

Olandezul o privi cu luare-aminte. 

— Bine făcută, zise el apoi. Și nu e nici urâtă... dar cred că e cam 
neştiutoare... 

Vrăjitoarea se apropie de el și-i șopti ceva la ureche. 

Traficantul de carne vie clătină capul, mulţumit. 

— Dar a mers greu, nu glumă, zise Kardoff. Am fost nevoiţi să punem la 
cale o întreagă comedie, altfel n-am fi izbutit niciodată. 

— Numai moartea vine pe gratis, replică olandezul. Dacă vreți să 
câștigați bani, trebuie să și munciţi. Dar, cine e fetiţa? 

— Fiica unui american. 

— Bogat? 

— După cât se pare, foarte bogat. 

— Trebuie să ne așteptăm să fim urmăriţi? 

— Firește, interveni vrăjitoarea. Ar fi bine să vă grăbiţi chiar, să 
părăsiţi Petersburgul cu dânsa, căci altfel cine știe ce se mai poate 
întâmpla. 

Pe chipul olandezului nu se produse nicio schimbare. 

— Ce vrei să spui cu asta? întrebă el. 

— Că puteţi fi descoperiţi şi tatăl ar putea să-şi ia înapoi fiica. 

— Lui Van Thalen nu i se poate lua marfa pe care a plătit-o o dată, 
răspunse olandezul, cu hotărâre. Van Thalen ştie să-şi apere ceea ce îi 
aparţine... Să poftească, dacă le dă mâna. 

Zicând acestea, îşi încordă mușchii de parc-ar fi vrut să-i oţelească în 
vederea unei lupte apropiate. 

— Şi apoi, nici nu mai rămân decât două zile în oraş... După aceea plec 
acasă... Și atunci ea va veni cu mine - firește, dacă vom cădea la învoială. 
Cât cereți pe dânsa? 

Kardoff şi ticăloasa lui tovarășă se priviră unul pe altul. Amândoi erau 
încredinţaţi că trebuiau să pretindă un preţ cât mai mare. 

— Ne-am dat foarte multă osteneală până am izbutit să punem mâna 
pe ea, zise Kardoff, şi de aceea se cuvine să fim bine răsplătiți. În meseria 
asta îți pui mereu pielea în joc, căci dacă poliția te descoperă, Siberia te 
mănâncă. 

— N-aveţi decât să nu vă lăsați prinşi, replică olandezul, cu sânge rece. 
Nici eu nu m-am lăsat prins și exercit această meserie de douăzeci de ani. 
Cu asta se împlinesc două mii de fete care au trecut prin mâna mea. Totul 
e să fii viclean și prevăzător. 

— Dar ce faceți cu atâtea muieri? întrebă Kardoff curios. 

— Ei, că doar nu m-oi însura cu toate, răspunse olandezul. Atunci, aș 
avea un harem mai mare decât al sultanului. Cea mai mare parte sunt 
transportate în America, continuă el, după ce-şi vârâse în gură o cantitate 
de tutun de mestecat. Însă cele mai frumoase rămân în Olanda, căci 
negustorilor bogaţi le plac chipurile încântătoare. 

— Și, ce se întâmplă cu cele care sunt duse peste Ocean? 

— Acestea se fac chelnerițe sau dansatoare de cabaret și, uneori, își 
mai ia câte una vreun fermier bogat care se simte singur pe moșia lui. 

Lo închise ochii. Biata fată ar fi dat orice să n-audă această discuţie. 

Olandezul făcu semn celor doi ticăloși să se apropie de masă. 

Sărmana fată fu nevoită să audă discuţia dintre cei trei ticăloși, 
discuţie al cărei obiect era dânsa, fireşte. 

Căci, fiarele cu chip de oameni care se ocupă cu comerțul de carne vie 
îşi exercitau meseria pe o scară întinsă, în fosta capitală a imperiului 
rusesc. Aceste brute, care nu cunosc ce e mila și îndurarea, care nu-şi dau 
seama ce înseamnă respectul unei persoane, care nesocotesc 
simțămintele ce se pot naște în sufletele semenilor, își practicau josnica 
lor îndeletnicire, fără să se sinchisească de urmăririle poliţiei, fără să se 
teamă de judecata de apoi. 


— 239 — 


În cele din urmă, ruşinosul târg se încheie şi olandezul părăsi 
încăperea, urmând să vină peste două zile să o ia pe biata fată. 

Lo fu dusă în mansardă și închisă acolo, unde bătrâna o sili să se culce 
pe un maldăr de paie putrede. 

— Tată, tată, exclamă ea, prăbuşindu-se în culcuşul mizerabil. 

Un leşin binefăcător puse stăpânire pe dânsa. 

Kardoff și tovarășa lui părăsiră încăperea. Cei doi ticăloșşi se întoarseră 
în camera lor. Bătrâna strânse banii, care se mai aflau pe masă, și-i 
ascunse în gaura de sub podea, unde își păstra comoara. 

Foarte bine dispuși, Kardoff și bătrâna se așezară la masă și începură 
să bea. 

Deodată tresăriră, căci un țipăt răsunase pe scară. 

— Ce-i asta? strigă ologul, sărind în sus. Cine să fie? 

Vrăjitoarea ascultă cu încordare. 

Țipetele deveneau din ce în ce mai puternice și între ele se amestecară 
înjurături rostite de glasuri bărbătești. 

— E femeia turbată! strigă italianca. Da, nu poate fi altcineva. 

Kardoff şi ticăloasa lui tovarășă se apropiară de uşă și în curând se 
dovedi că bătrâna nu se înșelase. 

Patru bărbaţi duceau o povară acoperită cu o pânză de culoare închisă, 
dedesubtul căreia se afla o ființă care se zvârcolea, vrând să se elibereze. 
În spatele lor venea Mihail Bakunin, care avea chipul posomorât. 

— Duceţi-o repede înăuntru, zise marele conspirator. 

Ceilalţi îi împliniră porunca. 

— Aşa, acum aşezați-o pe divan, continuă conducătorul nihiliștilor. 

Însoțitorii săi executară şi acest ordin, apoi îşi şterseră nădușşeala ce le 
şiroia pe frunte. 

— Drace, da’ greu a mai fost! exclamă unul dintre ei. Turbata căuta 
mereu să ne muște, dar, din fericire, n-a izbutit, căci îi vârâsem un căluș în 
gură. Însă plata noastră ne-am câștigat-o cu vârf și îndesat, domnule; 
demult n-am mai muncit aşa... 

Bakunin scoase un portmoneu și dădu fiecărui hamal câte o monedă 
de aur. 

— lată, zise el, aici aveţi mai mult decât v-am făgăduit. 

Hamalii mulțumiră şi se depărtară. 

După plecarea lor, Bakunin trase pătura cu care era acoperită femeia 
turbată. 

Vrăjitoarea se dădu înapoi îngrozită; Kardoff privi înspăimântat când 

la Bakunin, când la nenorocita femeie. 

— Domnule, zise el, în cele din urmă, dac-aș fi ştiut că turbata e atât de 
furioasă, aş fi cerut un preţ mult mai mare. Dar târgul încheiat - nu se mai 
poate desface. 

— Aţi pregătit cușca? întrebă marele conspirator. 

— Da, se află în mansardă. 

— Atunci, s-o închidem înăuntru, dar înainte de aceasta îi vom tăia 
legăturile. 

Fedora fu luată pe sus și dusă în cămăruţa unde dormea Lo. 

Bakunin rămase în încăpere, lăsând totul pe seama celor doi ticăloși. 

Fără îndoială că dacă i-ar fi urmat în mansardă ar fi descoperit-o pe Lo 
şi ar fi salvat-o. Dar se vede că biata fată n-avea noroc. 

Kardoff şi zgripţuroaica se întoarseră în curând și anunţară că totul e 
în ordine. 

Marele conspirator scoase din portmoneu o sumă de bani și o aruncă 
pe masă. 

— lată trei sute de ruble pentru prima lună, zise el. Din când în când va 
veni pe aici un domn care va vrea s-o vadă pe femeia turbată... 

— Soţul ei, desigur, ambasadorul Argentinei, îl întrerupse bătrâna. 

— Nu, ci un altul care odinioară era în legături cu dânsa. Să nu-l 
întrebaţi cum îl cheamă, ci să-i îngăduiţi să intre în mansardă și să-l lăsaţi 
singur cu turbata. Şi el are o socoteală cu ea, și el vrea să se desfete 
văzând-o în această stare. 

Apoi Mihail Bakunin își luă rămas bun de la cei doi ticăloși și părăsi 
încăperea. 

— Azi am avut o zi foarte bună, zise vrăjitoarea lui Kardoff, după ce 
rămăseseră singuri. Acum, hai să mai dăm pe gât niţel rachiu... 

Peste scurt timp, cei doi ticăloși zăceau sub masă, beţi turtă. 


Capitolul 123 - O şedinţă spiritistă 


Țarul Alexandru al II-lea se plimba nervos prin cabinetul său. 

Împăratul era foarte posomorât; se vedea pe chipul lui că o mare 
frământare îl zbuciuma. 

În mână ţinea o hârtie prevăzută cu pecetea imperială şi ale cărei 
rânduri scrise erau foarte dese. 

La câţiva paşi depărtare se afla prinţesa Vera. 

Tânăra copilă purta o rochie neagră, atât de simplă, încât o fată din 
pătura mijlocie nu s-ar fi încumetat s-o îmbrace în zi de sărbătoare. 

Era foarte palidă la faţă, cu toate că pieptul îi tresălta cu putere şi 
fiecare mișcare trăda că Vera e pradă unei mari tulburări. 

După cât se părea, o conversaţie foarte serioasă avea loc între împărat 
şi nepoata sa. 

— Vera, gândeşte-te ce spui, zise Țarul, nu împinge lucrurile prea 
departe. Poate că ai să te căiești... 

— Majestate, mă supun hotărârii Voastre, răspunse Vera. 

— Nu-mi vorbi pe tonul acesta, o rugă el. Spune-mi „unchiule”, știi 
doar că te-am iubit întotdeauna. 

Zicând acestea, Țarul strânse mâna ei tremurătoare. 

— i-am făcut într-adevăr atâta rău? întrebă împăratul. 

Ochii prințesei se umplură de lacrimi. Vera nu răspunse nimic. 

Împăratul clătină capul și privi spre făptura încântătoare care stătea 
înaintea lui, tremurând. 

— Vera, aş fi în stare să fac orice, numai să te știu fericită. Te iubesc ca 
şi cum ai fi copilul meu. Şi vreau cu tot dinadinsul să nu-mi mâhnesc 
fratele... 

— Nici eu nu vreau să-l mâhnesc, îngână tânăra. Te implor, nu mă 
nenoroci, nu-mi hărăzi un viitor atât de negru... Căci, când mă gândesc, 
continuă prinţesa, cu tulburare crescândă, când mă gândesc că sunt 
constrânsă să iau de soț pe acel prinţ german, fără să simt nici cea mai 
mică dragoste pentru el, inima mi se sfâşie de durere. În acest caz, 
unchiule... da, îți mărturisesc...mă vei avea pe conștiință, căci voi fi pe veci 
nefericită. 

Țarul privi în pământ, Îîngândurat. 

— Cum, ai rămas pe gânduri, șovăi? strigă prinţesa, însufleţită de 
nădejde. Unchiule, fie-ți milă de o nenorocită. Căci, sunt nenorocită și voi 
fi şi mai nenorocită dacă mă silești să contractez această căsătorie. 

— Şi dacă aş rămâne la hotărârea mea? Dacă aș fi nevoit să nu renunţ 
la ea? 

— Atunci, voi muri de inimă rea, răspunsetânăra. 

— Vera, reluă Alexandru al II-lea, apucându-i mâna, Vera, nu pot să fac 
altfel. Draga mea, trebuie să te silesc la această căsătorie, căci interesele 
statului o cer. Relaţiile dintre cele două ţări nu sunt tocmai cordiale; cele 
două popoare, care unite ar putea să stăpânească lumea, se privesc acum 
cu neîncredere. 

— De aceea trebuie să se aducă o jertfă zeului dezbinării, zise prinţesa 
Vera, iar, după cum zice legenda, jertfa trebuie să fie o fecioară și această 
fecioară sunt eu, nu-i așa? 

— Da, Vera. 

Țarul se apropie de nepoata lui și-i puse mâna pe umăr. 

— Copila mea, continuă el, arată-mi că nu ești numai bună și plină de 
virtuți, ci şi ascultătoare. Datoria vlăstarelor din familiile domnitoare este 
să se jertfească pentru binele ţării lor. Ele n-au dreptul să dea ascultare 
glasului inimii lor, nu, n-au dreptul... Așadar, nu mai șovăi, Vera, și 
iscălește actul de căsătorie. 

Zicând acestea, Țarul o trase spre birou şi îi puse în mână un toc. 

Fără să vrea, împăratul îşi aminti de o scenă asemănătoare, când silise 
pe tatăl Verei să iscălească sentința prin care Sonia de Pahlen era 
condamnată la deportare în Siberia. 

Alexandru al II-lea se cutremură. 

— Suveranii au adesea de împlinit misiuni groaznice, îşi zise el. Ar 
trebui ca ei să n-aibă inimă şi voinţa lor să fie de fier, astfel ca nimic să 
nu-i poată face să șovăie. 

Tocul tremura în mâna bietei prințese. Tocmai voia să-și pună 
iscălitura pe document, când se prăbuși în fotoliu, plângând. 

Frumoasa fată aruncă tocul cât colo. 

— Ce-i asta? strigă Ţarul. 

— Nu pot, nu pot, îngână prinţesa Vera. Aş fi în stare să rabd orice, 
numai nu mă siliţi să iscălesc acest act... Căci, în această clipă un chip a 
apărut înaintea ochilor minţii mele... Și am înţeles ce voia să-mi zică... 

— Da, da, îmi închipui, ai văzut icoana lui Vladimir Rașinski, 
nenorocitul, care a încercat să-ți ucidă tatăl. Și, cu toată fapta lui josnică, îl 
iubeşti încă? 

— Da, unchiule, îl iubesc. 

— Dar voia să omoare pe părintele tău? 

— Şi, cu toate astea, mi-e drag, strigă prinţesa, ascunzându-și faţa în 
mâini. 

— Aceasta e ultima ta hotărâre? întrebă Alexandru al II-lea după ce 
măsurase camera în lung și în lat. 

— Da, răspunse ea cu hotărâre. 

Şi înainte ca Țarul s-o fi putut împiedica, prințesa Vera rupse hârtia. 

— Nenorocito, ce-ai făcut? exclamă împăratul. 

— Am înlăturat ispita, răspunse ea, cu glas tare. 

— Şi nu-ţi închipui că vei fi aspru pedepsită? 

— Ba da, însă sunt gata la orice. 

— Ce-ai zice dacă te-aș exila în Siberia? Fireşte că ești încredinţată că 
asta e cu neputinţă, având în vedere rangul tău. Dar amintește-ţi că 
asemenea lucruri s-au mai petrecut în familia noastră... 

— Da, ştiu că în familia Romanovilor moartea a făcut multe victime... 
şi, la urma urmei, de ce nu s-ar mai adăuga încă un nume pe lista 
nenorociţilor? 

Alexandru al II-lea încreţi fruntea. 

— Taci, strigă el, gândeşte-te la Siberia... 

— Deportează-mă acolo, Majestate, și astfel voi fi mai aproape de 
iubitul meu. 

Împăratul se dădu înapoi cu câţiva paşi şi aţinti asupra Verei o privire 
pătrunzătoare. 

— Vino încoace, Vera, zise el, după câteva clipe, cu glas slab. 

Prinţesa ascultă porunca și se apropie de birou. 

— Dă-mi mâna, copilă dragă, continuă Ţarul. Te admir, fata mea, 
pentru că ai dat dovadă de un curaj cum n-ar fi putut să-mi arate niciun 
bărbat. Şi tatăl tău a trebuit să semneze odinioară un document 
asemănător... Dar fiica lui a fost mai curajoasă și de aceea o iert. 

— Îţi mulţumesc, unchiule, răspunse Vera, aplecându-se ca să sărute 
mâna împăratului. 

Țarul însă, își retrase mâna și-și îmbrăţișă nepoata. 

— Şi, acum, du-te copila mea... 

Frumoasa fată se îndreptă spre ușă. 

— Stai, vreau să-ţi mai spun ceva, strigă Țarul, deodată. 

Vera se întoarse din prag. 

— Spune-mi, draga mea, i-ar face plăcere să iei parte la o ședință 
spiritistă? Spiritele celor morţi vor fi chemate din împărăţia lor şi ele ne 
vor povesti cum e lumea din care nimeni nu se mai întoarce. O asemenea 
şedinţă e foarte interesantă și plină de mister, adăugă împăratul. Cred că 
va asista și tatăl tău. 

— Bine, unchiule, primesc. Când are loc şedinţa? 

— Astă-seară la ora unsprezece. Poţi să vii odată cu părintele tău. Aș fi 
poftit-o și pe cumnata mea, marea ducesă, dar știi că e foarte sensibilă, și 
mă tem că o tulburare ar putea să dăuneze sănătăţii ei. 

— Unchiule, numai spiritele celor morţi pot fi chemate sau și ale 
acelora care trăiesc, dar sunt departe de noi? întrebă Vera. 

Țarul începu să râdă. 

— Ştiu ce vrei, zise el. Vrei să faci să apară spiritul lui Vladimir 
Rașinski. 

— Şi chiar dacă ar fi așa? 

— Îl iubeşti, într-adevăr, atât de mult? cercetă Țarul. 

— Unchiule, îl voi iubi până la moarte. 

— Aşadar, eşti hotărâtă să nu te măriţi? 

— Nu voi aparţine niciodată altui bărbat, replică frumoasa fată. 

Împăratul îi întinse mâna. 

— Du-te, copila mea. Sper că ne vom revedea diseară. 

După ce prinţesa Vera părăsi cabinetul, o strălucire se aprinse în ochii 
lui Alexandru al II-lea. 

— O adevărată Romanov, murmură el, îndrăzneață, curajoasă și 
neclintită... Îmi plac astfel de femei care nu-și calcă hotărârile luate şi nu 
se lasă dominate de voinţa bărbaţilor. 


* 


În timpul când avea loc audiența Verei la împărat, părintele Eustachie, 
duhovnicul Ţarului, se afla într-o încăpere elegantă din locuinţa lui 
Aşinov şi discuta cu prefectul poliţiei din Petersburg. 

Cei doi bărbaţi păreau să vorbească despre o chestiune foarte 
însemnată, căci Aşinov arunca din când în când câte o privire spre uşă, ca 
şi cum ar fi vrut să se încredinţeze că nimeni nu ascultă conversaţia lor. 

Fața părintelui Eustachie strălucea de bucurie. 

— Aşadar, ne-am înţeles! zise el. 

— Da, şi nădăjduiesc că ne vom ţine angajamentul, răspunse prefectul 
poliţiei. 

— Am îngrijit de tot, continuă fratele Eustachie, și dacă vom avea 
diseară puţin noroc, vom produce o puternică impresie asupra Ţarului. 

— Nădăjduiţi că aşa va fi? 

— Da, căci împăratul e foarte superstiţios. Și, mai ales în ultimele luni, 
e cât se poate de surescitat. Știe că e ameninţat de nihilişti, că viața atârnă 
de un fir de păr, dar niciodată n-a fost atât de nervos și tulburat ca în 
ultimul timp. Tresare la deschiderea unei uși, cel mai mic zgomot îl face 
să tremure, nu se mai încrede în nimeni, aproape nici în mine, duhovnicul 
său, care m-am bucurat până acum de toată încrederea lui. 

— Dacă ne ajungem ţinta, zise Așinov, atunci suntem stăpâni pe 

situație. Știu că Alexandru al II-lea vrea să desființeze robia, dar asta nu 
trebuie să se întâmple. Preasfinţia Voastră își va pierde toată influenţa, 
continuă prefectul poliției din Petersburg. Căci, de îndată ce împăratul s- 
ar înconjura de liberali, oameni cu idei largi, aceștia i-ar deschide ochii 
asupra multor chestiuni şi l-ar sustrage influenței Sfintei Voastre. Cât 
despre mine, desigur că voi fi înlăturat chiar din primele zile. Ştiţi, doar, 
că liberalii mă urăsc și că-mi păstrez situaţia sprijinindu-mă pe acel 
partid care stăpânește și pe Țar, fără ca el s-o știe. Robia nu trebuie 
desființată, căci altfel s-ar da naștere la situaţii care ar putea fi 
primejdioase, mai ales nouă. 

— Sunt cu totul de părerea dumneavoastră, răspunse fratele 
Eustachie, trântindu-se alene în fotoliu. Alexandru al II-lea s-a schimbat 
foarte mult. Abia îmi mai acordă câte o audienţă și, de câte ori sunt 
primit, e atât de ocupat, încât nu pot sta de vorbă cu el în linişte. De aceea, 
m-am hotărât ca împreună cu dumneavoastră să încerc o presiune asupra 
felului de a gândi al Ţarului. 

— Dar aveţi încredere în servitori, sunteţi sigur că nu ne va trăda 
niciunul? 

— Fiţi liniştit, replică părintele Eustachie. Servitorii au fost influențați 
de cuvintele soțiilor lor. Li s-a spus că ar da dovadă de multă cucernicie 
dacă m-ar ajuta pe mine şi, de aceea, s-au învoit să conlucreze la comedie. 
Am organizat în Palatul imperial o ședință de spiritism. Am răspândit 
vestea că, după cercetări îndelungate, m-am specializat în științele oculte 
şi că mi-e cu putinţă să readuc între noi spiritele celor morţi. 

Aşinov începu să râdă batjocoritor. 

— Ei, asta e cam greu, părinte, zise el. 

Fratele Eustachie dădu din umeri. 

— Vă repet că mi-e foarte neplăcut să pun la cale această comedie 
nedemnă, dar o fac pentru cauza sfântă. 

— Dar v-aţi hotărât asupra persoanelor ale căror spirite urmează să 
apară? 

— Fireşte, replică duhovnicul Țarului. Trebuie să fie oameni care au 
jucat un rol oarecare în viaţa împăratului. Şi, cel mai bun dintre aceştia ar 
fi Țarul Pavel. Alexandru al II-lea tremură la gândul că ar putea avea şi el 
aceeași soartă ca şi acest Țar, cel mai nenorocit dintre împărații Rusiei. 
Vorbeşte adesea de Pavel, a citit mult despre el; da, a discutat, chiar, cu 
persoane care au trăit în preajma acestuia, astfel că ştie ce viaţă ducea; 
mai mult, i se pare uneori că-l aude vorbind. 

— Aşadar, starea nervoasă a împăratului nostru e destul de 
îngrijorătoare? observă Așinov. 

— Nici nu-i de mirare, răspunse duhovnicul. Dacă aţi ști că toată viața 
sunteţi înconjurat de dușmani înverşunaţi, care așteaptă cel mai mic 
prilej ca să vă ucidă, atunci, desigur că aţi deveni și dumneavoastră 
nervos și fricos. 

— Da, tot ce se poate, făcu prefectul. Așadar, spiritul împăratului Pavel 
va apărea diseară. 

Părintele Eustachie clătină capul în semn de confirmare. 

— Şi, afară de el? cercetă prefectul poliţiei. 

— O persoană pe care Alexandru a uitat-o demult. 

— Cine, anume? întrebă Așinov, curios. 

Duhovnicul împăratului se apropie de ușă și privi prin gaura cheii. 

— Suntem în siguranţă, îl linişti celălalt, puteţi vorbi fără teamă. 

— Ei bine, reluă duhovnicul, acea persoană e Sonia de Pahlen. 

— Sonia de Pahlen? repetă Așinov. 

— Cred că vă amintiți de ea, continuă părintele, a fost iubita marelui 
duce Constantin. Când Țarul a aflat de această legătură - sunt vreo 
douăzeci și cinci de ani de atunci - mânia lui n-a mai cunoscut margini, 
căci i se spusese - cred că acela care i-a adus această veste a fost 
predecesorul dumneavoastră, Ivan Kardoff - i se spusese, repet, că 
marele duce a luat hotărârea să se căsătorească cu ea. Un Romanov să 
contracteze o asemenea căsătorie! Şi eu eram foarte furios, căci nu voiam 
ca sângele familiei Romanov să fie pângărit printr-o astfel de uniune. Din 
această legătură se născuse și un copil - un băiat... 

— Da, ştiu, zise Așinov, şi mai departe? 

— Sonia de Pahlen a fost exilată în Siberia și se zice că ar fi murit acolo. 

— A murit? repetă prefectul, batjocoritor. 

Ştia prea bine că sărmana femeie trăia încă, dar se feri s-o spună 
duhovnicului imperial. La ce bun să-l inițieze în această taină însemnată? 

— Dar cum veţi face ca să redați cuiva chipul Soniei de Pahlen? întrebă 
el. Sau ea va fi nevăzută și i se va auzi numai glasul? 

— Nu, răspunse fratele Eustachie. Sonia de Pahlen va apărea în 
adevărata ei înfățișare, ca și cum ar trăi şi ar simţi. Și nu va avea chipul pe 
care ar fi urmat să-l aibă acum, ci acela pe care-l avea odinioară - frumos, 
tânăr, fermecător. În acest scop, m-am pus în legătură cu o artistă a unui 
teatru de mahala. Din fericire, printre hârtiile Ţarului am găsit o 
fotografie a Soniei de Pahlen. Artista are o asemănare izbitoare cu fosta 

iubită a marelui duce și, fără îndoială, că împăratul va fi copleşit de 
spaimă. 

— Şi ce va spune deseară spiritul Soniei? 

Duhovnicul imperial se ridică și făcu o plecăciune înaintea prefectului. 

— Aceasta rămâne deocamdată secretul meu, zise el. Nu trebuie să 
pătrundeţi prea mult în culise căci, altfel, reprezentaţia care va avea loc 
astă-seară nu vă va interesa deloc. Așadar, deseară ne întâlnim în Palatul 
Țarului. 

— La revedere, zise Aşinov, întinzându-i mâna. Şi cine va mai lua parte 
la ședință? întrebă prefectul înainte ca părintele Eustachie să fi ajuns la 
ușă. 

Duhovnicul se opri. 

— După cât ştiu, răspunse el, Majestatea Sa a poftit câţiva oameni de 
încredere printre care, fireşte, şi pe marele duce. 

— Asta nu e tocmai plăcut pentru noi, zise prefectul. Fratele 
împăratului are o privire foarte ageră și nu prea e superstițios. Nu vă 
temeţi că el ar putea descoperi înșelăciunea? 

— Ne putem aștepta la orice, răspunse Eustachie, căci jucăm o carte 
mare... Dar sunt încredinţat că mistificarea va fi atât de desăvârșită, încât 
şi el va rămâne încremenit de uimire, cel puţin la început. 

— Aşadar, ne revedem deseară în Palatul Imperial, încheie prefectul 
poliţiei. 

Cei doi conspiratori se înclinară unul înaintea celuilalt și se despărțiră. 


* 


În sala de audienţe a împăratului se aflau Alexandru al II-lea şi fratele 
său Constantin. 

— Vino, zise Ţarul, invitații mă aşteaptă jos. 

— O clipă, te rog, răspunse Constantin. 

— Vrei să-mi spui ceva? întrebă împăratul. 

— Frate, nu te duce la ședința spiritistă. 

— Ce înseamnă asta, Constantin? 

— Asta înseamnă - voi fi sincer - că socot că e nedemn pentru un 
împărat să sprijine pe față asemenea minciuni. Căci, tot ceea ce fac 
spiritiştii nu e decât o înşelăciune, căruia un om cult n-ar trebui să-i dea 
nicio atenţie. Sau îţi închipui, cumva, că morţii se pot scula din 
mormintele lor, că un trup mâncat de viermi mai poate apărea înaintea 

ochilor noștri, întocmai aşa cum a fost în viaţă? 

Țarul clătină capul, îngândurat. 

— Nici eu nu credeam, zise el, însă, acum încep să șovăi. Duhovnicul 
meu, părintele Eustachie mi-a dat unele amănunte și m-a încredinţat că 
au fost cazuri pe care nici oamenii învăţaţi nu le-au putut tăgădui. Se 
ocupă mult de spiritism, cred că ştii, de altfel... 

— Însă duhovnicul tău se ocupă și de alte lucruri, zise marele duce, cu 
hotărăre. 

Țarul se uită cu atenţie la fratele său. 

— Ce vrei să spui cu asta? întrebă el. 

— Ei bine, află că părintele Eustachie se ocupă de chestiuni care n-au 
nimic comun cu menirea și cucernicia sa. El vrea să ţină în mână frânele 
guvernului, caută să se dea bine pe lângă toate partidele și încearcă să 
influențeze opinia publică. 

— În favoarea cui? 

— În favoarea clerului. Şi despre tine se spune că ești cu totul sub 
puterea duhovnicului tău şi nu faci decât ceea ce vrea el. Da, se zvoneşte 
că adevăratul stăpânilor al Rusiei nu eşti tu, ci părintele Eustachie. Socot 
că este de datoria mea să-ţi atrag atenţia asupra acestui lucru. 

— Îţi mulțumesc, răspunse Alexandru al II-lea, dar te înşeli amarnic. 
Părintele Eustachie e un om cu totul dezinteresat. E adevărat că ține 
foarte mult la biserică, dar asta o fac și eu, căci sunt șeful ei suprem. Dar 
ce are a face aceasta cu ședința spiritistă? Duhovnicul meu s-a ocupat 
mult cu studierea Cabalei şi altor cărți de asemenea natură, astfel că, în 
cele din urmă, a izbutit să descopere tainele științelor oculte. Și eu am 
ajuns la concluzia că spiritismul nu merită disprețul cu care a fost 
înconjurat de obicei. 

— Pentru numele lui Dumnezeu, Alexandre, exclamă marele duce, 
doar nu vei fi crezând că morţii pot vorbi? 

— Nu, n-o cred, răspunse împăratul, și tocmai de aceea fratele 
Eustachie vrea să ne dea o dovadă. 

— Va fi o simplă înşelătorie, strigă Constantin. 

— Expresia e cam tare, replică fratele său. 

— Bine, atunci să zicem că va fi o comedie, o comedie bine jucată... Dar 
Țarul Rusiei nu are menirea să stea și să privească reprezentațiile puse în 
scenă de duhovnicul său... Părintele Eustachie poate să se închine 
împreună cu tine, să-ţi primească spovedania, dar să nu se ocupe de 
lucruri făcute pentru actori sau bufoni. 

— Porţi pică duhovnicului meu, dar nu înţeleg de ce... 

— Vei înţelege, însă, când vei auzi ce se vorbeşte în ţară despre dânsul. 
El nu e dezinteresat, ci ambițios. 

Alexandru al II-lea începu să se plimbe prin cameră, dus pe gânduri. 

— Aşadar, crezi că voi fi victima unei înşelăciuni? întrebă el. 

— Fără îndoială. 

— Ei bine, te asigur că șarlatanii vor simţi mânia mea, răspunse 
împăratul. Și menirea ta este să descoperi înşelătoria, continuă Țarul. Şi 
acum, să mergem... 

Alexandru al II-lea făcu un semn și fratele său îl urmă. 

Când ajunseră în prag, Constantin puse mâna pe umărul împăratului. 

— Alexandre, zise el, ai semnat actul prin care se desfiinţează robia? 

— Da, răspunse Ţarul. 

— ŞI-I vei aduce la cunoștința publicului? 

— Desigur, mâine-dimineaţă. 

— Aşadar, ceea ce urmează să vezi acum nu va schimba întru nimic 
hotărârea luată? 

— Nu ştiu ce vrei să zici... 

Buzele marelui duce se apropiară de urechea fratelui său. 

— Sunt sigur că şedinţa spiritistă are acest scop, îi şopti el. 

— Dar ce legătură poate exista între desfiinţarea robiei și această 
ședință? 

— Fratele Eustachie e împotriva măsurii luate. 

Alexandru al II-lea tresări. 

— Şi, e foarte firesc, continuă marele duce, deoarece această chestiune 
nu-i convine deloc. Căci oameni cu vederi largi vor ajunge la cârma 
statului și atunci el va pierde din influenţa pe care o are. 

— Destul, zise Țarul, să mergem, nu mai vreau să aud nimic. 

Trecură printr-un coridor lung și, după câteva minute, intrară într-o 
încăpere slab luminată. 

Era sala de concerte a Palatului. Totul era învăluit în negru. Câteva 
lămpi împrăştiau doar atâta lumină ca cei din sală să se poată recunoaște. 

Societatea era foarte restrânsă, dar aleasă. Numai persoanele cu care 
Țarul era în strânse relaţii fuseseră invitate. 

Prinţesa Vera ieși în întâmpinarea tatălui ei. 

— Mie teamă, şopti tânăra, mi se pare că cel ce ne-a adunat aici nu 
prea are gânduri bune. 

— Aşa şi trebuie să fie, răspunse marele duce, dar liniștește-te copila 

mea. 

— Tată, când începe ședința? continuă frumoasa fată. 

— Îndată ce Majestatea Sa va încuviinţa printr-un semn. lată-l, 
împăratul ia loc acum pe fotoliul din apropierea scenei. Scenă!... Da, 
acesta e cuvântul, căci mi se pare că m-aș afla într-un teatru, unde 
reprezentaţia trebuie să înceapă, imediat ce clopoţelul va suna. 

Într-adevăr, Țarul şopti câteva vorbe fratelui Eustachie, care se afla pe 
scenă şi, imediat după aceasta, duhovnicul imperial se îndreptă spre 
partea din afară a estradei. În mână ţinea un beţişor negru, încrustat cu 
argint. 

O tăcere adâncă domnea în sală. Țarul își aţinti, plin de interes, 
privirile asupra duhovnicului său. 

— Majestate, începu fratele Eustachie, înclinându-se înaintea Țarului, 
prea onorați oaspeţi... Ne-am adunat aici, nu spre a lua parte la o 
reprezentație, după cum s-ar putea crede, ci spre a pune bazele unei 
ştiinţe care, uneori, a fost îndoielnică. Socot că am găsit nucleul acestei 
ştiinţe. Spiritiştii n-ar trebui batjocoriţi. Ceea ce ei dovedesc, există în 
realitate. Sau credeți cumva că după ce trupul a încetat de a mai trăi, nu 
mai rămâne nimic din el? Nu, sufletul nu poate să se spulbere, spiritul e 
însuflețit de respirația Creatorului şi ceea ce creează El trăieşte în 
veșnicie. Așadar, sufletul nu moare și, mai mult, nu părăsește de tot 
corpul. Trupul e distrus, dar imaginea lui apare în acele depărtări unde 
ochiul nostru nu poate pătrunde, în acele depărtări, care până acum au 
fost considerate ca lumi din basme. Şi, când morţii sunt chemaţi, ei se 
apropie de noi în aceeași înfățișare pe care au avut-o în viaţă. Totuși, 
trupul e nevăzut. Înaintea noastră apare o nălucire, însă o nălucire în care 
sufletul trăiește. Morţii ne pot vorbi, ne pot da amănunte asupra vieţii din 
cealaltă lume și au puterea să pătrundă viitorul. Ei ne vor spune ceva fi și 
ce-a fost. Așadar, să ne punem în legătură cu cei pe care i-am iubit 
odinioară, sau cu oamenii de seamă proslăviți de posteritate. Toţi aceștia 
vor apărea înaintea noastră şi ne vor vorbi ca şi cum ar fi oameni din 
această lume. Dar, dacă vom încerca să ne apropiem de ei sau să-i 
atingem, vor dispărea ca niște năluci. Acum vom face să apară înaintea 
domniilor voastre spiritele câtorva morţi, cărora puteţi să le puneţi 
întrebări. Şi, cei dispăruţi vă vor răspunde cu atâta precizie, încât nimeni 
nu se va îndoi că avem de-a face cu ceva ce există într-adevăr. 

La un semn al duhovnicului imperial se stinseră toate lămpile și un 
întuneric desăvârşit învălui sala, încât nu mai puteai deosebi faţa 

vecinului. 

Numai glasul fratelui Eustachie răsuna prin încăpere: 

— Luaţi-vă de mâini... toţi... toți. 

Fiecare prinse mâna celui de alături, alcătuind astfel un lanț lung. 

— Şi acum, să se stabilească cine va hotări spiritele care să apară 
înaintea noastră. 

O tăcere adâncă domni în încăpere câtva timp. 

În cele din urmă, se auzi glasul lui Alexandru al II-lea. 

— Le voi hotărî eu, părinte. 

— Bine, Majestate. Spuneți ce doriți. 

Țarul rămase pe gânduri câteva clipe. 

— Vreau ca strămoșul meu să apară, împăratul Pavel să se înfăţișeze 
aici. 

— Aşadar, împăratul Pavel, care a fost ucis... Și, Majestatea Voastră îi 
va pune întrebări? 

— Da, vreau să aflu cum a fost ucis, răspunse Alexandru al II-lea. 

— Bine, îl voi chema din lumea spiritelor. Apropiaţi-vă cât mai mult 
unul de altul. 

Și această poruncă a duhovnicului împărătesc fu împlinită. 

Deodată se auzi un zgomot înăbușit, ca de tunete îndepărtate. 

Cei de față se neliniștiră. Unii dintre aceștia simţiră nădușeala 
îmbrobonându-le fruntea. Alexandru al II-lea fu scuturat de un fior rece. 

Duhovnicul împăratului se furişă pe estradă ca o umbră. Țarul îl 
urmărea cu privirile încordate. 

Prinţesa Vera se afla lângă tatăl ei, a cărui mână o încleștase. Inima 
frumoasei fete bătea mai tare ca de obicei. Tânăra luase hotărârea să ia și 
dânsa cuvântul spre a întreba dacă poate să-l vadă pe Vladimir. 

Deodată, fratele Eustachie rămase locului. Duhovnicul Țarului părea 
cufundat în extaz. 

— leşiţi din mormintele voastre, voi cei adormiţi întru Domnul! zise el, 
cu glas răgușit. Veniţi din nou la lumina zilei... Sfărâmaţi cosciugele în 
care aţi fost închişi, coborâţi spre noi prin atmosferă, arătaţi-vă privirilor 
noastre, arătaţi-vă... 

Un murmur ușor se auzi în încăpere. Toţi erau cuprinşi de spaimă. 

Întunericul fu sfâşiat de o lumină orbitoare, care apăru pe estradă. O 
pânză mare se întinse îndărătul acesteia. 

— Strămoş al Țarului, arată-te! Împărate Pavel, care ai fost sugrumat, 
ridică-te din mormântul tău și pășeşte înaintea noastră... 

Un strigăt de spaimă izbucni din pieptul lui Alexandru al II-lea. 

Pe pânză apăruse o umbră. 

Și această umbră se desluşi din ce în ce mai mult, luă o formă 
omenească, până ce în cele din urmă se putu vedea un chip alb ca varul - 
chipul unui mort. 

Toţi aceia care văzuseră fotografia împăratului Pavel trebuiră să-și 
mărturisească că apariția aceasta se asemăna până în cele mai mici 
amănunte cu fostul Țar. 

— Majestate, stăpânitor al Rusiei, mă auzi? zise fratele Eustachie, 
adresându-se lui Alexandru al II-lea. 

— Da, te aud, răspunse acesta, cu glas slab. 

— Acela pe care l-ai chemat, căruia voiai să-i pun întrebări, s-a coborât 
până la noi, se află aici, continuă duhovnicul. 

— Se află aici? repetă Țarul, îngrozit. 

— Da, şi ai dreptul să-i adresezi trei întrebări. Dar pune aceste 
întrebări ca fiecare să le poată auzi. Spiritul răspunde cu voce tare şi 
lămurit, neţinând seamă dacă răspunsurile sale te rănesc de moarte sau 
trădează vreun secret însemnat. 

Alexandru al II-lea șovăi. Se simţi copleșit de o slăbiciune fără seamăn. 
Împăratul strânse cu atâta putere mâna fratelui său care stătea alături, 
încât marele duce scosese un geamăt de durere. 

— Frate, frate... bâigui Țarul. 

— Linişteşte-te, îi șopti Constantin. 

— Te mai Îndoiești şi acum? întrebă împăratul. 

Marele duce nu răspunse, căci, de astă dată era mai încredinţat ca 
oricând că fratele său căzuse victimă unui înşelător. 

Și Constantin aştepta cu nerăbdare clipa când va descoperi ticăloşia. 

Alexandru al II-lea, însă, nu se mai îndoia că spiritul strămoșului său se 
ivise înaintea lor. Ţarul păși spre estradă și zise cu glas tremurător: 

— Spirite, îți mulțumesc că ai venit. Vrei să răspunzi la întrebările 
mele? 

— Da, vreau! răsună un glas ca din mormânt. 

La auzul acestui glas toţi cei de față se cutremurară și se apropiară și 
mai mult unii de alţii, strângându-și mâinile cu putere. 

Câţiva dintre spectatori ar fi vrut să fugă, dar erau reţinuţi de mâinile 
vecinilor lor. 

— Atunci, răspunde-mi, împărate Pavel, dacă ești încredinţat că ai fost 
ucis din porunca unui membru al familiei imperiale? 

Toţi cei de față tresăriră la această întrebare, căci se zvonise în Rusia 
că împăratul Pavel fusese omorât din ordinul unor oameni din imediata 
lui apropiere. 

Dar umbra clătină capul, în semn de negare. 

— Nu, zise ea, sângerosul Orloff a fost acela care mi-a pus capăt vieţii. 

— Aşadar, Orloff te-a ucis? repetă Alexandru al II-lea. Dar, spune-mi, 
şi-a luat el răsplata, a murit în mizerie? 

— Asasinul s-a căit, continuă spiritul. El a trăit într-o colibă din 
apropierea Moscovei și a murit liniştit, cu ultima lui răsuflare a 
binecuvântat familia imperială. 

— O, umbră însângerată, care ai suferit atâta în timpul vieţii tale, 
spune-mi, crezi că acum Rusia e mai fericită ca înainte? 

— Mai nenorocită! răspunse năluca. 

— Mai nenorocită? strigă Alexandru al II-lea îngrozit. Atunci, spune-mi 
ce să fac... arătare suprapământească, indică-mi un mijloc şi voi aduce la 
îndeplinire orice mi-ai cere... 

— Majestate, opreşte-te! strigă fratele Eustachie. Ai pus trei întrebări, 
la care spiritul ţi-a răspuns. N-ai dreptul să adresezi și alte întrebări. lată, 
spiritul devine neliniștit, vrea să reintre în mormântul lui, căci adulmecă 
aerul dimineţii. 

— Adio, arătare, adio... murmură împăratul. 

— Adio, răsună un glas dindărătul pânzei. 

În clipa următoare, năluca dispăruse. 

Țarul îşi pierdu cunoştinţa şi se prăbuși într-un fotoliu. 

Şedinţa fu întreruptă pentru ca împăratul să poată fi readus în simţiri. 

Marele duce rămase lângă fratele său, ocupându-se de el, plin de 
dragoste. Când duhovnicul împăratului se apropie de cel leșinat, 
Constantin îi aruncă o privire furioasă. De astă dată, fratele Eustachie își 
dădu seama că are înaintea sa un duşman Înverşunat. 

Tatăl Verei nădăjduia că mârșava comedie va fi întreruptă; dar, de 
îndată ce deschise ochii, Țarul strigă: 

— Mai departe, mai departe, vreau să aud ceea ceva urma. 

Întunericul învălui din nou încăperea. 

— La porunca Majestății Voastre, voi trezi și alte spirite din 
mormintele lor, zise duhovnicul împăratului. Nu e numaidecât nevoie, 
continuă el, să chemăm anumite spirite. Putem, de pildă, să vedem 
înaintea noastră pe acei care ne-au purtat duşmănie în viață sau care ne- 
au fost prieteni. Vrea Majestatea Voastră să-i vadă pe aceștia din urmă? 

Alexandru al II-lea clătină capul în semn de împotrivire. 

— Nu, zise el, ar fi mult mai interesant să văd pe acei care au fost 
duşmanii mei cei mai neîmpăcaţi. 

— Şi asta se poate, răspunse fratele Eustachie. 

— Atunci, trezește-i din mormintele lor, porunci împăratul. 

— Bine, replică duhovnicul, dar Majestatea Voastră trebuie să fie 
pregătită să audă lucruri care, poate, nu-i vor fi plăcute. 

— Sunt pregătit la orice. 

— Aşadar, voi evoca spiritele acelora care au fost cei mai mari 
vrăjmaşi ai Majestății Voastre. Îmi cer iertare pentru ceea ce va urma... 
eu... n-am nicio vină. 

— Frate, şopti Constantin Ţarului, mi se pare că acum vei afla lucruri, 
pe care, altfel, nu le vei auzi niciodată. Totul nu e decât o intrigă, nimic 
altceva. 

— Fii liniştit, Constantine, răspunse Alexandru al II-lea. Eu sunt 
încredinţat de contrariul. 

— Cum, crezi, într-adevăr că spiritul împăratului Pavel a apărut 
înaintea noastră? 

— Dar cine altul putea să fie? 

— Un şarlatan, care a luat înfăţişarea sa. 

— Cum, ar fi cu putinţă una ca asta? 

— Îşi închipui, oare, că nu se poate alcătui un chip asemănător altuia? 
Există foarte multe portrete ale strămoșului tău și un artist dibaci poate 
foarte ușor să-și transforme înfăţişarea astfel ca să semene cu împăratul 
Pavel. 

— Nu, fratele Eustachie nu s-ar înjosi să facă așa ceva. 

— Tocmai în această privinţă te înșeli amarnic. 

— Tăcere, iată-l că evocă un alt spirit. 

Duhovnicul împăratului îngenunchease pe estradă, cu mâinile 
împreunate și rostea cuvinte neînţelese. 

Deodată se ivi aceeași lumină care apăruse și mai înainte. 

— Spiritul își anunţă sosirea, lipiți-vă unul de altul și ţineţi-vă strâns 
de mâini, se auzi glasul fratelui Eustachie. 

Cei de față executară, plini de groază, porunca acestuia. 

Pe pânza neagră se desenă silueta unei făpturi omenești, care deveni 
din ce în ce mai lămurită. 

Era o femeie - o femeie tânără, și frumoasă. 

Trăsăturile i se puteau deosebi foarte bine, cu toate că nimeni n-ar fi 

tăgăduit că aveau de-a face cu o nălucă. 

Marele duce holbă ochii la arătarea dinaintea lui și nu-și mai putu 
dezlipi privirile de la ea. 

Ce să însemne asta? 

Fantoma care apăruse pe pânză, nu avea trăsăturile acelei femei pe 
care o iubise și o trădase apoi? 

Da, era chipul Soniei de Pahlen, părul ei - da, ochii aceia blânzi, care 
fuseseră, adesea, îndreptați asupra lui cu atâta dragoste. 

— O recunoști? şopti Constantin la urechea fratelui său. 

— Faţa mi-e cunoscută, răspunse împăratul, dar nu izbutesc să-mi 
reamintesc cine e. 

— Gândeşte-te, recheamă-ţi în memorie trecutul îndepărtat - este 
nenorocita care din porunca ta a fost exilată în Siberia. 

— Din porunca mea? 

— Da, e fosta mea iubită... 

— Sonia de Pahlen? îngână Ţarul. 

— Întocmai, răspunse Constantin. 

— Și ce vrea dânsa aici? 

— Este o înşelătorie de-a fratelui Eustachie, zise marele duce. Dar voi 
sări pe estradă și voi rupe masca șarlatanului, căci de astă dată e vorba de 
mine. 

Și Constantin şi-ar fi dus gândul la îndeplinire, dacă împăratul nu l-ar fi 
reținut. 

— Stai să auzim cevrea să ne destăinuie spiritul, zise el. 

— Bine, dacă tu poruncești, rămân locului, dar simt că de abia mă pot 
stăpâni. 

— Linişte, fii chibzuit, Constantine, șopti Țarul. 

Fratele Eustachie se dăduse înapoi, ca şi cum ar fi fost cuprins de 
groază. 

— Cine eşti tu? întrebă el cu glas solemn. De ce ţi-ai părăsit mormântul 
şi te-ai ivit înaintea noastră ca să ne vesteşti adevărul înfricoşător al lumii 
celor dispăruţi? 

— Prea multe întrebări deodată, răspunse spiritul, cu glas limpede. 
Întreabă-mă pe rând. 

— Ei bine, spune-mi cine ești? 

— O nenorocită. 

— Cum te numești? 

— Când eram în viață, mă numeam Sonia de Pahlen. 

— Sonia de Pahlen? întrebă duhovnicul împăratului. Şi pe cine dintre 
noi ai cunoscut, cu cine te aflai în legături mai strânse? 

Năluca întinse braţul spre marele duce. 

— Cu acela care stă colo, marele duce Constantin, răspunse ea. 

O exclamaţie de spaimă străbătu întreaga societate. 

— Te-am evocat ca o dușmancă a Ţarului, reluă fratele Eustachie, care 
părea mai puţin uimit decât toţi ceilalţi. Spirite, spune-mi adevărul, de ce 
îi porţi vrăjmășie? Eşti, într-adevăr dușmanca lui? 

— Am cu el o socoteală. 

— Şi din ce constă ea? 

— Frate, lasă-mă, se rugă Constantin. Nu-ţi dai seama că aici este o 
înşelătorie nerușinată? Dă-mi drumul şi îngăduie-mi să mă urc sus şi să 
pun capăt acestui spectacol mârşav. 

— Nu, rămâi la locul tău, Constantin. Vreau să aud până la sfârșit. Apoi, 
vom avea timpul să hotărâm ce-i de făcut, adăugă el. 

— Te întreb înc-o dată, se auzi glasul fratelui Eustachie, arătare din 
altă lume, spune-mi ce rău ţi-a făcut Alexandru al II-lea? 

— Mi-a distrus viața. 

— Din ce pricină? 

— Pentru că-l iubeam pe fratele său. 

— Şi de asta ai fost pedepsită? 

— Da, m-a exilat în Siberia. 

— Şi ce ți s-a întâmplat acolo? 

— Am fost întemniţată, iar chipul acoperit cu o mască de fier. 

— Groaznic, exclamă, prințesa Vera. Tată, spune-mi, asta e adevărat? 

— Tăcere, tăcere, șopti marele duce. O, sărmanul meu copil, ce-ţi este 
dat să auzi! 

— Am suferit mai mult decât orice om, continuă năluca, şi toată vina 
mea a fost că iubeam, iubeam cu înflăcărare. N-am avut putinţa să mă 
răzbun atâta timp cât am fost printre cei vii, dar acolo sus, în imperiul 
umbrelor, Ţarul se va înfățișa înaintea unui Judecător care împarte 
dreptatea fără să țină seamă dacă acela care apare în faţa lui e împărat 
sau cerșetor. Eram fiica unui nobil curlandez, continuă spiritul, şi, cu 
toate astea, Țarul mi-a hărăzit o pedeapsă îngrozitoare. Și, dacă crede că 
desființând robia, împăratul îşi va răscumpăra greșeala, se înşală 
amarnic. Căci, imediat după aceasta starea nobilimii ruse va deveni şi mai 
rea. Cele mai însemnate forțe de muncă se vor îndepărta și moșiile vor 
rămâne pustiite. Împărate Alexandru, te previn, nu semna actul de 

desființare a robiei, căci altfel floarea nobilimii ruse va fi nimicită și nu 
numai ea, ci și tu... tu, împărate... 

— Auzi, frate, șopti Constantin, înţelegi ce se urmărește prin această 
comedie? Robia nu trebuie desființată, căci aceasta dăunează intereselor 
duhovnicului tău și ale altor persoane influente. 

— Da, şi eu cred că avem de-a face cu o înșelătorie, zise Alexandru al 
II-lea. 

— Atunci, îngăduie-mi s-o dau pe față. 

— Bine, fie. 

De-abia rostise Țarul aceste cuvinte, că marele duce se năpusti înainte 
şi dintr-o săritură fu pe estradă. Fratele Eustachie se dădu înapoi, 
îngrozit. 

— Ce faceţi, Alteță Imperială? strigă el. De ce tulburaţi destăinuirile 
spiritului? 

— Pentru că socot de datoria mea să pun capăt unei înșelătorii. 

Duhovnicul împăratului vru să se întoarcă spre a face semn nălucii să 
dispară, dar în acea clipă Constantin îl apucă de braţ și-l ţinu cu putere. 

— Stai liniştit, scrâșni el, nu te mişca! 

Fratele Eustachie începu să tremure. Trăsăturile sale se schimonosiră 
şi spaima se citea în ochii săi vicleni. 

— Aha, șovăi, zise Constantin, ştii că vei fi descoperit. 

— Ce înseamnă cuvintele acestea? îngână fratele Eustachie. Rog pe 
Majestatea Voastră să mă ocrotească împotriva atacului Alteţei Sale 
Imperiale. 

— Răspunde la întrebările marelui duce! zise Alexandru al II-lea. 

— Da, răspunde! strigă Constantin. Crezi, într-adevăr, că avem de-a 
face cu spiritul Soniei de Pahlen? 

Duhovnicul împăratului clătină capul în semn de aprobare. 

— Aşadar, eşti încredinţat că spiritul ei s-a ridicat din mormânt, 
pentru a ne destăinui ceea ce am auzit? 

— Nu mai încape îndoială, răspunse fratele Eustachie. L-am chemat 
aici cu ajutorul spiritismului. 

— Şarlatanule, tună marele duce. În genunchi, ticălosule! Spectacolul 
pe care ai avut obrăznicia să-l prezinți Majestății Sale, e o comedie 
josnică. Căci e cu neputinţă ca Sonia de Pahlen să-și părăsească 
mormântul... 

— Cu neputinţă? strigă celălalt. Asta după părerea Alteţei Voastre... 
Dar eu știu mai bine, spiritismul... 

— Este cea mai mare înşelătorie, completă Constantin. Sonia de Pahlen 
nu poate să-și părăsească mormântul pentru simplul motiv că ea trăiește. 

Duhovnicul împăratului căzu în genunchi. O agitaţie de nedescris se 
produse printre cei de față, căci aceasta însemna că fratele Eustachie își 
recunoaşte vina. 

In aceeași clipă, marele duce își scoase sabia și se năpusti spre partea 
din fund a estradei. 

Arătarea se mai vedea pe pânză. 

— Acum vom constata dacă ești din carne și oase, strigă Constantin, 
înfigând în pânză lama ascuţită. 

Un țipăt de durere răsună îndărătul estradei. 

— lată, zise Constantin, adresându-se împăratului, colo se află aceea 
care a servit de suport spiritului. Și acum, să vedem cum e făcut aparatul 
scamatorului. 

Zicând acestea, marele duce smulse pânza. 

Cei de față se înghesuiră spre estradă și împăratul însuşi se urcase pe 
aceasta. Duhovnicul zăcea în genunchi încă. 

Acum, după ce pânza fusese trasă jos, se văzu că îndărătul ei era un loc 
gol. 

Aici se afla o făptură care se asemăna cu chipul împăratului Pavel, așa 
cum apăruse înainte pe pânză. La pământ zăcea o femeie care urla de 
durere, în timp ce sângele îi curgea dintr-o rană pe care o avea la umăr. 

— Ah, asta pare să fie fantoma Soniei de Pahlen, exclamă marele duce, 
apropiindu-se de ea. Ridică-te! 

— Nu pot, sunt rănită. 

— Rana nu e gravă, ridică-te sau... 

Femeia se sculă, tremurând. 

— Urmează-mă! porunci Constantin. 

Aceea care jucase rolul Soniei de Pahlen nu îndrăzni să se 
împotrivească. 

Marele duce o conduse înaintea Țarului, care se așezase într-un fotoliu, 
la câţiva paşi depărtare de fratele Eustachie. 

— Aşa, acum mărturisește Majestății Sale cine te-a tocmit să joci 
această comedie, zise marele duce Constantin, adresându-se făpturii 
înveșmântate în alb. 

Duhovnicul împăratului vru să se ridice, dar o singură privirea Ţarului 
îl ţintui la pământ. 

— Spune, cine te-a plătit să iei parte la această înșelătorie? zise 

Alexandru al II-lea, adresându-se „nălucii”. 

— Bărbatul de colo, răspunse dânsa. 

— Ştiai despre ce e vorba? 

— Nu cunoșteam scopul urmărit. Ştiam doar, că e vorba de niște 
arătări care trebuiau să apară înaintea Majestății Voastre. 

Tânăra femeie plângea neîncetat şi se vedea lămurit că era cuprinsă de 
o spaimă de nedescris. 

— Fii liniştită, nu plânge. Îmi dau seama că ai fost indusă în eroare, 
zise Alexandru al II-lea. 

Aceste cuvinte o mai liniştiră întrucâtva. 

— Hai, mărturisește totul, stărui împăratul. 

Femeia căzu la picioarele Ţarului, zicând: 

— Majestate, sunt artistă și joc într-un teatru de cartier. Într-o zi veni 
la mine un trimis al acestui om și mă întrebă dacă vreau să câștig o sută 
de ruble. Fireşte că răspunsei afirmativ, deoarece noi artiștii de mahala, 
nu suntem prea bine plătiți. Am fost adusă înaintea duhovnicului 
Majestății Voastre care îmi zise că v-aţi exprimat dorinţa să luaţi parte la 
o şedinţă spiritistă. Și, deoarece în realitate spiritele nu pot apărea 
înaintea noastră, fratele Eustachie se hotărâse să recurgă la diferite 
mijloace spre a da Majestății Voastre impresia că se află, într-adevăr, în 
fața unor arătări din altă lume. Și, n-am văzut nimic rău În aceasta. 

— Fireşte, fireşte, încuviinţă împăratul, dar continuă... 

— Mi s-a dat o hârtie unde erau răspunsurile la întrebările pe care 
Majestatea Voastră urma să mi le adreseze. 

— Aşadar, ţi s-a dat să-ţi înveţi rolul, ca şi cum ar fi fost vorba de o 
adevărată piesă de teatru? întrebă marele duce Constantin. 

Împăratul fu cuprins de furie. 

— Ticălosule, te-ai încumetat să faci una ca asta? strigă el, apropiindu- 
se de duhovnicul său. 

Acesta întinse braţele. 

— lertare, Majestate, iertare, bâigui el. 

—  lertare? zise împăratul. Pregătește-te să pleci în Siberia, 
nemernicule! 

— Nu e adevărat nimic din toate acestea, răcni fratele Eustachie. Se 
urmărește, doar, să fiu coborât în ochii Majestății Voastre. 

Împăratul rămase uimit. 

— Cum, vrei să spui că totul e o minciună? 

— Da,vă jur că e o minciună. 

— Eu însă, susţin contrariul, replică marele duce, cu hotărâre. Dar, să 
auzim şi pe celălalt. lată-l pe acela care a înfățișat pe împăratul Pavel. 
Vorbeşte, omule, dar te sfătuiesc să spui adevărul. 

Omul se apropie, tremurând. 

— Cine te-a tocmit? 

— Părintele Eustachie. 

— Cu cete ocupi? 

— Sunt portarul duhovnicului Majestății Sale. 

— Ştiai despre ce e vorba? 

— Mi-a spus același lucru ca și femeii de colo. 

— Şi, ţi-ai studiat rolul? 

— Da. Însuși fratele Eustachie m-a supravegheat. Și, apoi, m-a pus să 
jur că nu voi dezvălui niciodată ceea ce s-a petrecut în Palatul Imperial. 

— Ce răsplată ţi-a dat? 

— Mi-a făgăduit că la sfârșitul anului îmi va mări leafa. 

— Aşadar, nici măcar o răsplată bună și imediată? zise Constantin 
batjocoritor. Ei, Maiestate, te mai îndoieşti? 

— Câtuşi de puţin, răspunse Ţarul. Ticălosul să fie legat și adus în 
cabinetul meu. Vreau să-l supun unui scurt interogatoriu înainte de a-l 
întemniţa în fortăreaţa Petru și Pavel. 

Auzind acestea, fratele Eustachie vru să sară de pe estradă, spre a 
încerca să scape cu fuga. 

Dar câteva brațe vânjoase îl înşfăcară. 

— Rămâi pe loc, răcni marele duce. 

În clipa următoare duhovnicul împăratului era legat burduf. 

Ticălosul privi înaintea lui, cuprins de deznădejde. Țarul se îndepărtă. 
Constantin însă, dădu ordin ca arestatul să fie dus numaidecât în 
cabinetul împăratului. 

O oră mai târziu, duhovnicul stătea înaintea lui Alexandru al II-lea, cu 
mâinile legate la spate. La începerea interogatoriului, singurul de față era 
marele duce Constantin. 

Împăratul străfulgeră pe arestat cu nişte priviri ce păreau vârfuri de 
pumnal. 

— Te-ai bucurat de toată încrederea mea, zise el. Te-am considerat ca 
peun prieten, ca pe un frate, este așa sau nu? 

— Da, aşa e, răspunse Eustachie, tremurând. 

— Ți-am făcut vreodată un rău? 

— Nu, Majestate, niciodată. 

— Nu ţi-am împlinit toate dorinţele, atât cât mi-era cu putinţă? 

— Ba da, bâigui burtosul, cuprins de spaimă. 

— Credeam că demnitatea ta nu-ţi va îngădui să te înjosești și să pui la 
cale ceva respingător, dar m-am înșelat. Acum îmi dau seama că ești un 
om tot atât de mic la suflet, ca şi toți aceia care se târăsc în jurul tronului 
meu și pe care ar trebui să-i strivesc. Mărturisește, ticălosule, strigă 
Țarul, sărind în sus și apropiindu-se de fratele Eustachie, mărturiseşte 
cine te-a îmboldit să faci asta! 

— Nimeni, Majestate, nimeni, răspunse duhovnicul. 

— Repet, cine te-a îndemnat să pui la cale această comedie? 

— Îndurare, Majestate... îngăduiţi-mi să nu răspund la întrebare. 

— Răspunde de bună voie, strigă Țarul, căci altfel te voi sili. 

Zicând acestea, Alexandru al II-lea se îndreptă spre birou și luă un 
revolver în mână. 

Văzând arma, fratele Eustachie se făcu şi mai palid ca până acum, căci 
îşi dădea seama că ameninţarea împăratului e foarte serioasă. 

— Majestate, trimiteți-mă în judecata unui tribunal, se rugă el. 

— Cum, vrei să stai la tocmeală cu mine, ticălosule? răcni împăratul. Îţi 
poruncesc să răspunzi la întrebările mele! 

— Bine, voi răspunde. 

— Mărturisește ce te-a îndemnat să pui în scenă această comedie, 
făcându-mă de ocară în faţa distinșilor oaspeţi care erau poftiţi? 

— Voiam să vă determin să vă schimbaţi hotărârea de a desfiinţa 
robia. 

— Vezi, frate, interveni marele duce, nu-ţi spuneam eu că ticălosul 
urmărește scopuri politice? 

— Da, dar nu știu ce folos ar fi putut avea din asta. Mi se pare că a fost 
condus de alţii; bănuiesc că îndărătul lui se ascunde un partid întreg. 
Mărturiseşte, este așa sau nu? 

Această întrebare mai linişti puţin pe arestat. 

— Nu. Nu-i așa, răspunse el. 

— Minţi, canalie, scrâșni împăratul. 

— Dumnezeu din cer mi-e martor că spun adevărul. Mă temeam că-mi 
voi pierde influenţa dacă la cârma ţării ar veni elemente însufleţite de 
gânduri liberale. 

— Aşadar, vrei să spui că te-ai folosit de influenţa ta spre a înfăptui 
lucruri josnice? 

— Nu, Majestate, nu asta vreau să cred. Majestatea Voastră știe prea 

bine că grija mea cea mai mare era tămăduirea sufletului Vostru. 

— Să lăsăm asta acum, strigă împăratul. Regret că am avut încredere 
în tine, regret că ai fost duhovnicul meu, regret fiecare vorbă ce ţi-am 
adresat, mă înţelegi? 

— Da, Majestate, înţeleg, îngână nenorocitul. 

Alexandru al II-lea vru să dea ordin ca arestatul să fie transportat la 
închisoare, când marele duce Îi şopti: 

— Frate, mai reţine-l puţin, căci sunt încredinţat că ticălosul are 
complici. N-ar fi de cea mai mare însemnătate pentru noi să aflăm cine 
sunt acești oameni josnici? 

— Ai avut tovarăși? întrebă împăratul, adresându-se din nou fratelui 
Eustachie. 

Duhovnicul vru să facă un jurământ solemn că aceasta nu era adevărat. 
Dar Alexandru al II-lea aţinti asupra lui o privire străpungătoare și, apoi, 
Eustachie își dădu seama că va fi supus la torturi, astfel că va fi nevoit să 
facă mărturisiri. De aceea, se hotărî să dea totul pe față. 

Și, la urma urmei, de ce să-și vâre numai el capul sub securea călăului, 
atâta vreme cât alții o meritau mai repede? 

Cel puţin prea stimatul Așinov să ispășească alături de el. 

— Majestate, zise Eustachie, e rușinos să-ţi trădezi tovarășii... 

— Dar şi mai rușinos e să-ţi trădezi împăratul, replică Țarul. Hai, 
vorbeşte! Cine te-a ajutat în acţiunea ta, căci fără îndoială că ai avut 
complici, atât în interiorul Palatului, cât și în afară. 

— Am avut un singur complice și acesta a pus totul la cale și m-a 
ajutat. 

— Cine, anume? 

Duhovnicul şovăi câteva clipe, ca şi cum acest nume ar fi fost o piatră 
de moară, care urma să-l strivească. În cele din urmă, strigă: 

— Complicele meu este Așinov. 

— Aşinov? repetă Țarul, prefectul poliţiei din Petersburg? 

— Fireşte, exclamă Constantin. Oamenii cei mai sângeroși, cei mai 
neîndurători, care asupresc poporul, sunt şi cei mai primejdioşi trădători. 

— Aşadar, Aşinov era înţeles cu tine? zise Țarul. la să-l vedem mai de 
aproape pe acest stimat domn... 

Împăratul sună şi porunci lacheului ca Aşinov să fie chemat imediat la 
Palat. 

Apoi, Alexandru al II-lea se retrase deoparte cu fratele său și începu să 
vorbească cu el în șoaptă. 

— Cevrei să faci cu cei doi ticăloși? întrebă Constantin. 

— Vorbeşti de doi ticăloşi? zise Țarul. Dar nici nu ştii încă dacă Așinov 
e vinovat? 

— Nici nu mă îndoiesc că e vinovat, răspunse marele duce Constantin. 
Nădăjduiesc că nu crezi că duhovnicul tău să fi minţit? 

— Totul e cu putinţă, replică împăratul. O, frate, am pierdut încrederea 
în oameni! Căci, în cine aș putea să mă încred dacă însuși duhovnicul meu 
mă trădează? 

— Numai în fratele tău şi în acei care sunt în apropierea ta și în venele 
cărora curge același sânge ca într-ale tale. 

Alexandru al II-lea îl îmbrăţișă. 

— Ai dreptate, Constantine, zise el, simt că o primejdie mare mă 
ameninţă. Căci, dacă acei care sunt aproape de tronul meu nu șovăie să 
mă trădeze, atunci desigur că nihilismul e răspândit în ţară şi acest șarpe 
veninos îşi va îndrepta spre mine capul aducător de moarte. 

— În acest caz, îl vom strivi, răspunse marele duce, cu tărie. Nu te 
teme, frate, vom ști să te ocrotim. 

Prefectul poliţiei din Petersburg tocmai își împacheta lucrurile, vrând 
să fugă din ţară, când trimisul împăratului intră în încăpere. 

Așinov luase și el parte la ședința spiritistă și observase că duhovnicul 
Țarului căzuse în genunchi, mărturisindu-şi vina. 

Și atunci, el își dădu seama că această mărturisire îl va duce și pe el la 
pieire. Ştia că fratele Eustachie e destul de laş să-și trădeze complicele, pe 
care îl avusese la această comedie josnică. Și apoi, mai ştia că Alexandru 
al II-lea pedepsește cu asprime asemenea fapte și, mai ales, se răzbună cu 
cruzime atunci când e jignit în amorul propriu. 

Prin urmare, prefectul părăsi Palatul cu hotărârea să alerge în grabă 
spre casă şi să-și facă pregătirile pentru fuga în străinătate. 

După ce ajunse la locuinţa sa, Așinov își trezi soţia căreia îi împărtăși 
hotărârea luată. 

— Nu mai e niciun minut de pierdut, zise el Francescăi, care îl privea 
înspăimântată. Sunt pierdut. 

— Nenorocitule, ai fost destituit? 

— Ca şi destituit... Deocamdată mai sunt prefect de poliție, dar din 
minut în minut mă pot pomeni cu un mandat de arestare împotriva mea. 
Aşadar, nu mai șovăi, draga mea, îmbracă-te şi vom fugi împreună. 

Francesca ridică din umeri și izbucni într-un râs batjocoritor. 

— Să fug cu tine? zise ea. Nu, nu, prietene, abia aș fi putut să mă 

hotărăsc să fug în străinătate cu un bărbat pe care l-aș fi iubit, dar pentru 
un om pe care îl iei de soț numai pentru a avea bogăţie, n-are niciun rost 
să faci vreun pas care nu duce la aceasta. 

— Aşadar, te-am pierdut şi pe tine, bâigui Aşinov. Te lepezi de soţul 
tău? 

— Ai ghicit, dragul meu. Îți doresc călătorie plăcută şi te rog să 
consideri ca o deosebită favoare din parte-mi faptul că nu te rețin ca să te 
dau pe mâna Țarului. 

Așinov se făcu alb ca creta și se repezi spre soția sa cu pumnii 
încleștați. 

— Necredincioaso! strigă el. Asta o vei plăti. 

Prefectul poliției din Petersburg vru s-o izbească, dar în aceeași clipă, 
ușa fu deschisă cu violenţă și un ofițer din garda imperială intră înăuntru. 

Îndărătul acestuia, Aşinov văzu sclipind baionete. 

Nenorocitul se dădu înapoi, ştia destul. 

— Pierdut, îngână el. 

— Domnul prefect al poliţiei? întrebă ofițerul. 

— Da, eu sunt, răspunse Așinov. Ce doriţi? 

— Am ordin să vă aduc înaintea Majestății Sale, Ţarul. 

— Să mă aduceţi? întrebă prefectul. Cu alte cuvinte, vreți să mă 
arestați? 

— Asta nu mi s-a spus, replică celălalt. Dar am primit ordinul să vă 
aduc la Palat cu orice chip. 

— Dar dacă v-aş zice că am lucruri mai însemnate de făcut? 

— Mai însemnat decât să vă prezentaţi înaintea Majestății Sale, când 
acesta porunceşte? întrebă ofiţerul. Nu prea îmi vine să cred, domnule 
prefect! 

— Şi dacă m-aş împotrivi? 

— Atunci, voi fi silit să mă folosesc de forță. 

— Ha, ha, şi asta n-o numiţi arestare? 

— Domnule prefect, eu nu fac decât ceea ce mi s-a poruncit! 

— Bine, sunt gata să vă urmez, zise Aşinov. Dar veţi avea răbdare 
câteva minute, căci trebuie să mă îmbrac. 

— Regret că nu vă pot satisface această cerere, deoarece mi s-a dat 
ordin să vă aduc așa cum sunteți. 

— Cine v-a dat ordinul? întrebă prefectul. 

— N-am niciun motiv să v-o ascund. Alteța Sa Imperială marele duce 
Constantin a fost acela care mi-a poruncit-o. 

Așinov tresări. 

— Da, bănuiam eu, scrâșni el. 

— Şi acum, vă rog să mă urmaţi, domnule! 

Prefectul nu mai avu încotro și trebui să se supună. 

Peste puţin timp ajunseră la Palat și Așinov fu introdus în sala de 
audienţe. 

Împăratul şedea la biroul său, iar îndărătul lui se afla marele duce. 

Aşinov păşi înăuntru fără ca pe chipul lui să se observe cea mai mică 
urmă de nelinişte. Dimpotrivă, se hotărâse să se folosească de toată 
îndrăzneala sa, pentru a-l înfrunta pe împărat. 

— Majestate, aţi poruncit... zise el. 

— Vreau să stau de vorbă cu dumneata, răspunse Alexandru al II-lea. 

— Lao oră atât de nepotrivită? 

— Cred că nicio oră nu e nepotrivită, atunci când suveranul tău îţi 
poruncește să vii. 

— Desigur, Majestate, răspunse Așinov, dar credeam că pot 
presupune... 

— Terog să nu presupui nimic, îl întrerupse Țarul, ci să-mi răspunzi la 
întrebările pe care ţi le voi pune. 

— Majestate, astfel obișnuiam eu să vorbesc numai arestaţilor... 

— În această clipă, nici dumneata nu eşti altceva. 

Alexandru al II-lea se ridicase și păși spre Așinov. 

— Lasă obrăzniciile, strigă el. la-ţi o mutră mai nenorocită, căci ţi-ar 
sta mai bine. 

Prefectul își dădu seama că e pierdut. 

Dar cel puţin, voia să piară cu trufie. 

— Şi de ce acest ton? întrebă el. Ce v-am făcut? 

— M-ai jignit de moarte, răspunse împăratul. Și asta o vei ispăşi. 

— Eu v-am jignit, Majestate? 

— lată, colo se află acela care te va lămuri. Zicând acestea, Țarul arătă 
spre un colţ al încăperii unde se găsea fratele Eustachie, tremurând. 

— După cât se pare, e duhovnicul imperial, zise prefectul. Dar nu ştiu 
să fi avut ceva de împărțit cu el. 

— Nu minţi, Așinov, strigă împăratul. Mărturiseşte totul, căci sunt 
hotărât să mă folosesc de tortură spre a-ţi smulge adevărul. 

La auzul acestei ameninţări, Așinov simţi un fior străbătându-i trupul. 
Căci, ştia din proprie experienţă ce însemna aceasta. 

Marele duce se apropie de el și-l bătu pe umeri, zâmbind. 

— Hotărăște-te să faci mărturisiri, Așinov, zise el, căci trebuie să-ţi dai 
seama că rolul dumitale s-a sfârșit. Ai avut prea mult timp puterea în 
mână... prea mult, pentru un om atât de crud ca dumneata. Dorinţa mea 
era ca Majestatea Sa să încredințeze unui bărbat mai vrednic demnitatea 
de prefect al poliției din Petersburg. 

— Alteță Imperială, ce înseamnă acest ton? 

— Îţi vorbesc așa cum trebuie să i se vorbească unui trădător, 
răspunse Constantin. Și, dacă nu vei mărturisi totul, voi chema călăii. Ai 
luat parte la comedia ce s-a pus la cale în Palatul Imperial? Da sau nu? 

— Ei bine... 

Aşinov se opri să răsufle. Împăratul şi fratele său îl priviră cu 
încordare. 

— Ei bine, da... zise el. 

— A luat parte, strigă deodată duhovnicul împăratului. El a fost acela 
care m-a îndemnat s-o fac. În mintea lui s-a născut acest plan. Aşinov 
poartă toată vina. 

— E adevărat? întrebă Țarul, adresându-se prefectului. 

— Minte, răcni ticălosul. Fratele Eustachie a ticluit totul și a venit la 
mine acasă ca să-mi facă propunerea să duc planul la îndeplinire. 

— Dar, auzi ce susține complicele tău? replică Țarul. Eustachie, te 
întreb, înc-o dată: în acest moment ai spus adevărul sau ai minţit? 

— Am spus adevărul, bâigui duhovnicul împăratului. Prefectul poliţiei 
se temea că dacă oamenii cu vederi largi vor lua frânele guvernului, 
atunci îşi va pierde slujba. Într-o zi, la o petrecere organizată de dânsul, 
unde am fost poftit şi eu, Așinov mă luă deoparte și-mi propuse ca prin 
apariția spiritelor, să încercăm să exercităm o presiune asupra 
hotărârilor Majestății Voastre. 

— Câine mincinos, exclamă prefectul, năpustindu-se spre fratele 
Eustachie. 

Și, înainte ca marele duce să-l fi putut împiedica, își încleștă mâinile în 
jurul gâtului omuleţului. 

Duhovnicul împăratului se făcu alb la faţă. 

— Ajutor, mă omoară, strigă el. 

— Desparte.-i, zise Ţarul. 

Și, dezgustat de această scenă, părăsi încăperea. 

Dar Constantin trebui să se folosească de toată puterea sa, spre a 
smulge victima din mâinile lui Așinov. 

Când izbuti s-o facă, fratele Eustachie căzu în nesimţire. 

Marele duce sună şi porunci ofițerului din garda imperială să lege pe 
cei doi ticăloși şi să-i transporte la închisoarea Petru și Pavel. 

— Alteță Imperială, se rugă Aşinov, fie-vă milă de mine... 

— Taci, ticălosule, răcni marele duce. 

Peste câteva minute cei doi arestaţi erau legaţi burduf. O trăsură se 
opri înaintea intrării Palatului şi Aşinov şi Eustachie fură urcați într-însa. 
Însă, un ofiţer fu nevoit să se aşeze între ei, căci altfel prefectul l-ar fi 
sfâşiat cu dinţii pe complicele său. 

Când ajunseră la poarta fortăreței, fratele Eustachie era bucuros că 
scăpase de groaznicul său tovarăș. 

Cei doi nemernici fură duși în cele mai adânci celule ale închisorii. 
Ușile se închiseră cu zgomot în urma lor. 

Aceia care fuseseră cei mai influențați oameni la Curtea Imperială din 
Petersburg, fuseseră astfel îndepărtați din poziţiile ce le ocupaseră. 

A doua zi dimineaţă se răspândi în capitală vestea arestării lor şi puţini 
fură aceia care nu se bucurară, căci cei doi mizerabili aveau mai mulţi 
duşmani decât prieteni. 

Astfel e menit să se prăbușească tot ceea ce se sprijină pe intrigă, 
trădare și linguşire. Un singur vânt mai puternic e de ajuns să împrăștie 
totul şi vai de acela care e târât de vârtej. 


* 


În aceeași seară când avusese loc arestarea duhovnicului imperial şi a 
prefectului poliției, împăratul Alexandru al II-lea stătea târziu la biroul 
său. 

Țarul îşi sprijinise capul în mâini şi se lăsase dus de gânduri. Era 
singur şi o linişte adâncă îl învăluia. 

Și mintea lui era frământată de gânduri; aşa cum nu mai fusese demult 
- gânduri care îl purtau în vremurile trecute. 

Totuși, mereu neincredere! Veșnic acea trădare, care nu mai lua 
sfârșit! 

Numai fratele său îi era cu adevărat credincios. 

Fratelui Eustachie îi arătase întotdeauna bună voinţă, pe Aşinov ÎI 
ridicase din colb şi-i dăduse o slujbă însemnată. 

Și totuși, amândoi se folosiseră de demnităţile lor spre a-şi înfăptui 
planurile și a-și ajunge ţinta. 

— Ce să fac pentru ca să-mi câștig încrederea poporului meu? strigă 

deodată Alexandru al II-lea. Voi desființa robia. Aceasta va produce în 
țară un entuziasm de nedescris și acest entuziasm va cuprinde lumea 
întreagă. Însă, după scurt timp, buruiana nemulțumirii va creşte din nou, 
ca după o ploaie de vară. Căci, nobilii ruși nu pot fi mulțumiți de această 
măsură. Ei erau obişnuiţi până acum ca tiranii să lucreze pentru dânşii. 
Robul era servitorul lor, plugarul lor, el trebuia să le procure sumele 
enorme de care aveau nevoie. Și aceste sume nici nu rămâneau în ţară, ci 
erau cheltuite la Paris, Londra sau Monaco. Sărmanul nostru popor geme 
sub această apăsare, el trebuie eliberat, dar mă tem ca această eliberare 
să nu-mi aducă pieirea. Acum am dușmani în pătura de jos, mai târziu voi 
avea printre nobili care sunt în imediata mea apropiere. Dar îmi rămâne 
cel puţin mângâierea că m-am străduit din răsputeri să fiu un suveran 
blând și drept. Şi, dacă n-am izbutit, Dumnezeule, care ne priveşti de sus, 
Tu ştii că nu sunt vinovat! 

Alexandru al II-lea se ridică. 

— Sunt ostenit, își zise el, tulburările din astă-seară m-au obosit mult. 
Simt nevoia să mă duc la culcare. lată, zorile se și ivesc. E timpul să-mi 
odihnesc trupul care a fost atât de încordat pe ziua de azi. 


Zicând acestea, agită clopoţelul de argint. 

Ușa se deschise fără zgomot și bătrânul camerist intră înăuntru. 

Acest camerist servise și pe tatăl lui Alexandru al II-lea, care îi 
acordase toată încrederea, ca și actualul împărat, de altfel. Pentru a 
încerca pe acest camerist, Alexandru al II-lea îl pusese la diferite probe 
foarte grele. 

Odată i se propuse titlul de conte dacă ar îngădui intrarea în 
dormitorul împăratului, unor oameni care voiau să-l ucidă pe Țar. Fireşte 
că această propunere fusese făcută din ordinul suveranului. Dar bătrânul 
servitor nu numai c-o respinsese cu dezgust, ci o adusese la cunoștința 
stăpânului său. 

În această noapte, credinciosul camerist era foarte posomorât. 

— Ce poruncește Majestatea Voastră? întrebă înclinându-se adânc 
înaintea împăratului. 

— Vreau să mă duc la culcare, bătrâne. Hai, vino să-mi ajuţi, aşa cum 
faci de atâţia ani... Dar cine ştie dacă va mai trece mult timp și vei sta la 
coşciugul stăpânului tău. 

— Vai, ferească Dumnezeu! exclamă bătrânul! 

Apoi luă un sfeșnic de argint, în care ardeau trei lumânări, și porni 

înainte luminând împăratului drumul. 

Astfel, ajunseră în dormitorul lui Alexandru al II-lea. Acesta era foarte 
elegant mobilat. Pe un postament de lemn încrustat cu aur se afla un pat 
din abanos, acoperit cu cuverturi de mătase și deasupra căruia atârnau 
perdele garnisite cu hermelină. Bătrânul camerist dădu în lături aceste 
perdele, astfel că patul putea fi văzut. 

Alexandru al II-lea se apropie de fereastră și privi afară, unde zorile 
începuseră să mijească. 

— lată, răsare soarele, zise el. Cine ştie cât îmi este dat să-l mai văd? 
Dar, facă-se voia Domnului; eu mi-am împlinit misiunea ce am avut-o pe- 
acest pământ. Am dus o viaţă plină de primejdii şi hărţuieli, însă poate că 
în cele din urmă, voi găsi odihna pe deplin meritată. 

Zicând acestea, duse mâna la fruntea-i înfierbântată și se întoarse. 

Bătrânul servitor se afla înaintea lui; din ochii săi limpezi, albaștri, 
curgeau lacrimi. 

— Ce e cu tine? întrebă Țarul, mirat. 

— Ah, Majestate, v-aş ruga să-mi acordaţi câteva minute, zise bătrânul, 
cu glas slab. 

— Vrei să-mi faci vreo comunicare însemnată? 

— Foarte însemnată, Majestate. 

Împăratul privi uimit la credinciosul camerist pe care nu-l mai văzuse 
niciodată atât de tulburat. Până acum el îşi făcuse în linişte serviciul lui şi 
nu se încumetase să vorbească stăpânului său despre afacerile de la curte 
sau alte chestiuni, care nu aveau legătură cu serviciul. 

— Spune, ce-i cu tine? întrebă Țarul din nou, văzând că bătrânul nu 
poate vorbi de emoție. 

Cameristul căzu în genunchi. 

— Majestate, strigă el, ridicând braţele spre împărat, am avut un vis 
îngrozitor. 

— Un vis? repetă Alexandru al II-lea. 

— Da, un vis, pe care trebuie să vi-l povestesc căci inima îmi spune că 
sunteți ameninţat de o primejdie mare. 

Țarul nu era în stare să scoată o vorbă. Cum de se nimerise ca 
gândurile sale să fie deopotrivă cu ale bătrânului său camerist? 

— Poate ai dreptate, moșule, zise împăratul, în cele din urmă, 
istorisește-mi visul dar, în același timp, ajută-mi să mă dezbrac. 

După ce îi scoase haina, bătrânul îngenunche spre a-i desface ghetele. 

— Majestate, începu cameristul, se făcea că amândoi ne aflam într-o 

trăsură trecând pe o stepă fără sfârșit. Trăsura era una dintre acelea pe 
care Majestatea Voastră le-a primit în dar anul trecut de la Alteța Sa 
marele duce. Vizitiul era îmbrăcat într-o şubă și nu se întorsese spre noi 
tot timpul drumului. Deodată, un întuneric de nepătruns ne învălui, cu 
toate că era ziua-n amiaza mare. În acea clipă vizitiul lăsă să-i cadă şuba 
şi, închipuiţi-vă, era tatăl Majestății Voastre, pe care l-am slujit tot eu. 

— Bine, dar vederea părintelui meu nu poate să te fi îngrozit chiar atât 
de mult, zise Țarul. 

— Nu m-ar fi îngrozit, dacă în locul unui cap omenesc n-ar fi avut un 
cap de mort. Trăsura porni din ce în ce mai repede și deodată ne 
prăvălirăm într-o prăpastie adâncă, foarte adâncă, în fundul căreia nişte 
şerpi fioroşi îşi ridicau capetele spre noi. Eu izbutii să mă agăț de un tufiș 
care creştea pe stâncile prăpastiei, Majestatea Voastră, însă... 

Bătrânul se întrerupse și privi spre Țar, şovăind. 

— Și eu? întrebă acesta. 

— Majestatea Voastră se prăbuși în adânc, șerpii vă înconjurară și... ah, 
îngăduiţi-mi să mă opresc aici. 

— Eu pierii din cauza mușcăturilor lor, nu-i aşa? cercetă împăratul. 

Credinciosul servitor clătină capul, în semn de afirmare. 

Țarul rămase tăcut câteva clipe. 

— Ciudată întâmplare, zise el, apoi. Dar se spune că visurile sunt 
minciuni. 

— Nu, totdeauna Majestate... Adeseori, bunul Dumnezeu ne previne în 
acest chip şi aşa pare să fie şi în cazul de față. O, Majestate simt că vă 
ameninţă o primejdie mare... Vă rog, nu părăsiţi Palatul fără a fi însoţit de 
o trupă de călăreţi care să înconjoare pe Majestatea Voastră, ca un nor 
des. Atunci, ucigașii vor putea trage oricâte gloanţe, dar nu vă vor nimeri. 

— Şi sărmanii mei soldaţi? replică Ţarul. Dar, destul, moșule, sunt 
obosit și nu vreau să mai aud nimic. Îți mulțumesc pentru grija ce-mi 
porți! Dacă toţi cei care mă înconjoară ar fi atât de credincioşi ca tine, 
atunci împăratul Rusiei ar fi un om fericit și nu cel mai nenorocit dintre 
muritori, cum este acum. 

Zicând acestea, întinse mâna bătrânului camerist, care se plecă și o 
sărută. 

— Noapte bună, Majestate, zise el. 

— Noapte bună, suflet credincios. 

Când ajunse în prag, servitorul se întoarse spre împărat. 

— Majestate, se rugă el, îmi îngăduiţi să dorm în faţa ușii astă-noapte? 

— Dar nu-i nevoie. Lasă, fii sigur că nimeni nu va îndrăzni să intre în 
dormitorul meu. 

— Majestate, vă rog din suflet! 

— Bine, fie, încuviință împăratul, făcând semn cameristului să se 
depărteze. 

Câteva minute mai târziu, Țarul se afla în pat, încercând să adoarmă. 
Afară, înaintea ușii, bătrânul şedea pe un scaun, străduindu-se să rămână 
treaz. 

Alexandru al II-lea nu izbuti să adoarmă, în schimb pleoapele 
obositului servitor se închiseră și după puţin timp, acela care păzea pe 
suveranul tuturor rușilor era adâncit într-un somn greu. 


Capitolul 124 - Pe urmele dispărutei 


Un bărbat bine făcut se plimba neliniștit pe peronul Gării Baltice din 
Petersburg, într-o duminică atât de caldă, cum nu mai fusese alta până 
atunci, 

Era Mihail Bakunin. 

Marele conspirator nu se travestise, expunându-se astfel primejdiei de 
a fi descoperit. Dar îi fusese cu neputinţă să-și schimbe înfățișarea, căci 
era prea tulburat. 

Cu toată liniștea lui obișnuită, cu tot sângele rece cu care înfrunta orice 
primejdie, de astă dată Mihail Bakunin tremura. 

Și tulburarea lui creștea din ce în ce mai mult, cu cât se apropia clipa 
când trebuia să sosească trenul de Riga. 

Acum, ușa unui compartiment fu deschisă cu violenţă și un bărbat cu 
barbă, îmbrăcat într-un costum alb, sări pe peron, privind în jurul său, 
cercetător. 

Bakunin alergă spre el. În clipa următoare, strângea mâna lui Pahlen. 

Fratele Soniei era galben ca ceara și tremura. 

— Nicio vorbă deocamdată, îi șopti conducătorul nihiliştilor. Vino cu 
mine. 

— Unde? întrebă Pahlen. 

— Înainte de toate, vom merge la hotelul tău să chibzuim. 

— Ai trăsură? 

— Da, am tocmit una care ne așteaptă la ieșirea din gară. 

— Bine, să mergem. 

Pahlen luă de braț pe prietenul său și amândoi porniră spre ieșire. 

După câteva minute, se aflau într-o trăsură elegantă, care gonea spre 
oraș. 

— Aşadar, tu mi-ai telegrafiat într-adevăr? zise Pahlen, adresându-se 
prietenului său. 

— Din nefericire, da, răspunse marele conspirator. 

— Şi Lo a dispărut? 

— A dispărut fără urmă. 

— Dar cum e cu putinţă ca o fată tânără să dispară din cel mai elegant 
şi sigur hotel din Petersburg? 

— Vezi, tocmai asta e chestiunea cea mare, răspunse Bakunin. Dar, 
înainte de toate, trebuie să te stăpânești, prietene, și să nu-ţi exteriorizezi 
durerea prin lacrimile ce-ţi lucesc în ochi. 

Pahlen prinse mâna marelui conspirator. 

— Mihail Bakunin, zise el, am înfruntat împreună atâtea primejdii, m- 
ai văzut luptând alături de tine, n-am șşovăit să mă cobor în pivniţa 
Palatului Imperial spre a încerca să-l arunc în aer, dar niciodată n-am 
tremurat, niciodată... Astăzi, însă, plâng şi mă înfior, căci nu mai e vorba 
de viața mea, ci a copilului meu. Viaţa singurului meu copil e în joc, 
prietene... Dar ce zic? Poate că în clipa de față sărmana Lo e și pierdută? 
Căci, nu mai încape îndoială că a fost răpită. 

— Dar cine să fi avut interesul s-o răpească? întrebă Bakunin. 

— lată întrebarea care mă frământă și pe mine. 

— Nici nu poate fi vorba ca Lo să fi fugit pentru a face ceva nesocotit, 
căci în timpul scurt cât am avut prilejul s-o cunosc, mi-am dat seama că e 
foarte chibzuită și are o voință de fier. Așadar, e absolut cu neputinţă să fi 
avut vreo legătură de dragoste, despre care tu să nu fi știut, şi acum să fi 
fugit cu iubitul ei. 

— Da, cu neputinţă, repetă Pahlen. Copilul meu nu m-a iubit decât pe 
mine... numai pe mine, de la moartea mamei sale. Şi niciodată inima ei n-a 
bătut pentru vreun alt bărbat. 

— Eşti sigur de asta? 

— Da, prietene. 

— Bine, atunci să ne îndreptăm cercetările în altă direcţie. Cine ar fi 
avut interesul s-o răpească? 

Pahlen ridică din umeri. 

— N-aş putea să-ţi răspund la această întrebare, zise el. Dar, ia spune- 
mi, Bakunin ce părere ai tu? 

— Nu văd decât o singură explicaţie. Şi din nefericire, foarte 
întristătoare, replică marele conspirator. 

— O explicaţie foarte întristătoare? strigă Pahlen. Te rog, nu-mi 
ascunde nimic, dezvăluie-mi gândurile tale cele mai tăinuite. 

— Ei bine, zise Mihail Bakunin, răsuflând din greu. Lo a fost răpită, 
fiindcă e frumoasă. 

— Da, te înţeleg. 

— Cu atât mai bine, căci nu voi fi nevoit să-ți dau lămuriri. Prietene, 
mă tem că fiica ta a atras asupră-i privirile vreunui răpitor de fete, care s- 
a folosit de un vicleșug ca s-o ademenească din hotel. 

— Şi ce crezi că s-a întâmplat cu dânsa? 

Mihail Bakunin, ridică din umeri, căci nu voia să răspundă la întrebare. 

— Şi ce e mai rău, după cât se pare ea a căzut victimă unui răpitor de 
fete care își face o meserie din asta. 

— Îngrozitor, îngână nenorocitul părinte. Şi, crezi că fiica mea a căzut 
victimă unui asemenea ticălos? 

— Din nefericire, așa se pare. 

— O, copila mea, strigă Pahlen, sărmana mea Lo! Cine știe dacă mai 
trăiește, căci sunt sigur că ar fi preferat să-și pună capăt zilelor, decât să 
supravieţuiască ruşinii. Da, acum, hai să intrăm în hotel, ca să luăm la 
cercetare personalul. Nu se poate ca o fată tânără să fi părăsit hotelul, 
fără ca cineva să nu fi observat plecarea ei. Ceea ceva trebui să stabilim, e 
cine a însoţit-o. Te rog din suflet, Bakunin, nu mă lăsa singur, ajută-mă să- 
mi regăsesc copila. 

— Prietene, rugămintea ta e de prisos, căci după cum tu nu m-ai 
părăsit nici în timpuri bune, nici în timpuri rele, tot astfel voi face și eu. 
Voi rămâne alături de tine până când o vom regăsi pe fiica ta; toate 
celelalte preocupări trec deocamdată pe planul al doilea. 

— Până când o vom regăsi? repetă Pahlen. Dar cine ştie dacă va mai fi 
în viaţă... 

Și, cu răsuflarea întretăiată, cei doi prieteni urcară treptele. 

Cum ajunseră în camera sărmanei copile, începură s-o cerceteze cu de- 
amănuntul. Niciun colţ nu rămase nescotocit. Bakunin îngenunche pe 
podea și observă cu luare-aminte fiecare lucru, căci cel mai mic amănunt 
ar fi putut duce la descoperirea dispărutei. 

Dar cercetările lor fură zadarnice. 

Pahlen sună și ceru să vină directorul hotelului. 

Acesta se înfăţișă numaidecât și rămase încremenit, auzind că tânăra 

dispăruse fără urmă. 

— Când ai văzut-o ultima oară? îl întrebă Pahlen. 

— Alaltăieri înainte de amiază, răspunse directorul, îmi aduc bine 
aminte că șeful chelnerilor a trecut în cont costul dejunului, ceea ce 
dovedește că domnişoara a mai luat aici dejunul alaltăieri dimineaţă. 

— Vreţi să fiți atât de bun să chemaţi pe șeful chelnerilor? 

Directorul hotelului se înclină și, după câteva minute, se întoarse 
însoțit de acesta. 

— Îți aminteşti când ai văzut-o pe fiica mea ultima dată? zise Pahlen. 

— Alaltăieri, la ora unsprezece dimineață. 

— ŞI, n-ai observat că a părăsit hotelul? 

— Nu, n-am observat, replică chelnerul. Camerista mi-a adus vestea 
plecării domnişoarei şi atunci am poruncit servitoarei să facă ordine în 
cameră și să pregătească patul. 

— Aşadar, interveni Bakunin, Lo a părăsit hotelul alaltăieri-dimineaţă? 

— Fără îndoială, replică șeful chelnerilor, căci altminteri, ar fi trebuit 
să ia masa aici. 

— A primit vreo scrisoare? 

— Asta ar putea să v-o spună domnul director, zise șeful chelnerilor. 

— Nu pot afirma cu siguranță dacă poşta de alaltăieri a adus ceva 
pentru fiica dumneavoastră. 

— Dar a primit vreo vizită în lipsa mea? 

Cei doi funcţionari ai hotelului se priviră întrebător, ridicară din umeri 
şi nu răspunseră nimic. 

— Asta trebuie s-o știe portarul, zise directorul, în cele din urmă. 

— Chemaţi-l, vă rog, replică Pahlen. 

După câteva minute, portarul hotelului - un om cu barbă mare, neagră 
- se afla în mijlocul încăperii. 

— Ai cunoscut-o pe fiica mea? îl întrebă bogătaşul. 

— Vorbiţi de domnișoara care a venit cu dumneavoastră acum câteva 
zile? 

— Da, îți aminteşti ce înfăţişare avea? 

— Fireşte, era frumoasă ca un înger. 

Auzind aceste cuvinte, ochii nenorocitului tată se umplură de lacrimi. 

— Dar ia spune-mi, îți amintești s-o fi văzut părăsind hotelul? reluă 
Pahlen. 

Portarul își trecu mâna prin barbă. 

— Da, am văzut-o, răspunse el. Era însoțită de o doamnă bătrână. 

Pahlen și Bakunin scoaseră o exclamaţie de mirare. 

— Cum, era întovărășită de o doamnă? strigă bogătanul. Ai putea să-mi 
spui ce înfățișare avea? 

— Doamne, ce înfățișare să aibă? replică portarul. Era bătrână, urâtă, 
slabă, părea o femeie din alte vremuri. 

— Ce vârstă să fi avut? interveni Bakunin. 

— Cam vreo șaptezeci de ani. 

— Era prost îmbrăcată? 

— Dimpotrivă, foarte elegantă. Îmi amintesc că purta o rochie neagră, 
de mătase și un fular fin. Pe cap avea o pălărie de modă veche, de sub care 
ieșeau șuviţe de păr alb. 

— Păr alb? zise marele conspirator. Nu cumva o fi avut o perucă? 

— Aşa mi s-a părut și mie, răspunse portarul. 

— Şi n-ai auzit ce spunea bătrâna? continuă Bakunin interogatoriul. 

Cel întrebat rămase pe gânduri. 

— Da, dacă nu mă înșel zicea; „Vino, copila mea, vom lua o trăsură”. 

— Asta e de mare importanţă, replică Bakunin. Așadar a plecat cu 
trăsura? 

— În orice caz, la colţul străzii cele două doamne s-au urcat în troică, 
răspunse portarul. 

— Bine, foarte bine, îl încurajă marele conspirator. Continuă, te rog. 

— Stai, mi-a venit o idee, zise directorul, deodată. Aşteptaţi o clipă, 
domnilor. 

Zicând acestea, părăsi camera, dar se întoarse peste câteva minute, 
ţinând în mână un registru. 

— În acest registru trecem toate comenzile clienţilor noştri. Astfel se 
poate constata că alaltăieri, domnișoara a cerut să i se aducă două porții 
la dejun. 

— Aşadar, Lo a mâncat împreună cu altcineva? zise Bakunin. 

— Cred că suntem pe urme bune, interveni Pahlen. Acum va trebui să 
aflăm cine era străina care a vizitat-o pe fiica mea. Hai să nu pierdem 
nicio clipă, să alergăm până la staţia de trăsuri şi să cercetăm dacă nu 
există vreun birjar care să le fi văzut pe cele două femei. 

Directorul hotelului, șeful chelnerilor și portarul se retraseră. Acesta 
din urmă primi, însă, de la Pahlen, un bacșiș mare, pentru informaţiile 
date. 

Când rămaseră singuri, Bakunin puse mâna pe umărul prietenului său, 
zicând: 

— Aşadar, după cât se pare, bănuiala mea este întemeiată. Sărmana Lo 
a fost răpită de nişte ticăloşi, spre a fi vândută. 

Pahlen își acoperi fața cu mâinile. 

— Nefericita mea copilă, murmură el. O, scumpa mea Lo. Nu știu dacă 
te voi mai revedea vreodată... 

— Să nădăjduim c-o vei revedea. Dar acum, să nu mai pierdem vremea. 
Ai arme aici? 

— Da, am două revolvere minunate, fiecare cu câte șase gloanţe. 

— Atunci, unul dă-mi-l mie, iar celălalt ia-l tu. 

— Dar cu ce scop? 

— Deoarece socot că vom fi nevoiţi să ne ducem în locuri 
primejdioase, ca s-o căutăm pe Lo. 

— Ah, bănuieşti că fiica mea a fost dusă într-una din speluncile în care 
obişnuiesc să locuiască criminalii din Petersburg? 

— Da, sunt sigur de asta. Și, acum, să mergem. 

Cei doi prieteni părăsiră hotelul şi se îndreptară spre colțul străzii 
celei mai apropiate, unde se afla stația de trăsuri. 

Vizitii stăteau la taifas, discutând ultimele întâmplări petrecute în 
Palatul Imperial. 

Când Pahlen și Bakunin se apropiară de ei, birjarii se înclinară cu 
respect. 

— Ascultaţi-mă, zise marele conspirator, aș vrea să vă pun câteva 
întrebări ca să capăt lămuriri asupra unei chestiuni foarte însemnate... 
Este vorba de o tânără fată, care a fost răpită din acest hotel. 

— Răpită? strigară birjarii, într-un glas. Atunci ar fi bine să auzim totul, 
căci poate vom fi în stare să vă dăm amănunte care să vă pună pe urmele 
dispărutei. 

— Da, asta nădăjduim şi noi, răspunse marele conspirator. Nu cumva 
alaltăieri pe la amiază aţi văzut ieșind din hotel două doamne dintre care 
una tânără și frumoasă, iar cealaltă bătrână, slabă? 

Vizitii rămaseră pe gânduri, apoi ridicară din umeri, dând să înţeleagă 
că nu văzuseră o asemenea pereche. 

În aceeași clipă, o trăsură se opri lângă trotuar şi vizitiul sări de pe o 
capră. 

— Bine c-ai venit, Dimitri, zise unul dintre birjari, adresându-se noului 
sosit. De obicei, tu stăteai în colţul acesta. la spune, nu cumva îţi amintești 
să fi văzut alaltăieri ieșind din hotel două doamne, una bătrână și cealaltă 
tânără? 

Dimitri se gândi câteva clipe. 

— Da, da, zise el, în cele din urmă, îmi aduc aminte foarte bine. Ha, ha, 
era o pereche foarte ciudată. Bătrâna se sprijinea de braţul tinerei fete şi 
se lăsa condusă de dânsa. Aici, în colţ, s-au oprit, sfătuindu-se încotro să 
se îndrepte. 

— Şi, au luat o trăsură? întrebă conducătorul nihiliştilor. 

— Desigur, dar n-aș putea să spun care dintre tovarășii noștri le-a 
transportat. 

— Păcat, făcu Mihail Bakunin. Dar te rog să-mi răspunzi la întrebările 
pe care ţi le voi pune. Fii sigur că vei primi un bacșiș bun. 

— Vă stau la dispoziţie, domnilor. lar, cât priveşte bacșișul, renunţ la 
el, numai să vă pot fi de folos. 

— Tânăra se împotrivea când s-a urcat în trăsură cu însoţitoarea ei? 

— Deloc, răspunse vizitiul. Ba, părea foarte binedispusă; totuși, s-a 
întâmplat un lucru cam neobișnuit... 

— Continuă, continuă, stărui Bakunin. 

— Cele două doamne n-au plecat singure... 

— Cum, n-au plecat singure? strigă Pahlen. Așadar, le-a însoţit cineva? 

Dimitri îşi şterse fața cu mâneca și continuă. 

— Necunoscutele voiau tocmai să se urce în trăsură, când un om 
zdrenţăros păşi spre ele. Mă apropiai şi eu, vrând să văd dacă sărmanul 
va căpăta ceva de pomană. 

— Aşadar, era un cerșetor? 

— Da, şi încă unul dintre cei mai nenorociţi care există în Petersburg, 
căci individul era olog, avea picioare de lemn și se sprijinea în două cârje. 
Bietul om cerea un ajutor pentru familia sa, care se afla în mare nevoie. 

— Şi ce au făcut cele două doamne? 

— Tânăra îi privi plină de compătimire; apoi, însoțitoarea ei îl întrebă 
cum îl cheamă, unde locuieşte şi de ce boală suferă soția lui. Deodată, 
bătrâna se întoarse spre tovarăşa ei, zicând: „Ştii ce, copila mea? Vom 
merge să ne încredințăm dacă mizeria în care trăieşte acest om este într- 
adevăr atât de neagră, cum ne-o zugrăvește el”. 

— Acum am descoperit urma cea bună, strigă Bakunin. 

— Crezi? făcu Pahlen. 

— Fireşte, replică marele conspirator, cerșetorul e ticălosul cu pricina, 
iar bătrâna care a ademenit-o pe Lo din hotel, e complicea lui. Și cele 
două femei s-au dus la locuința cerșetorului? continuă Bakunin, 
adresându-se iar vizitiului. 

— Da, domnule, răspunse acesta. 

— Aşadar, nu ne mai rămâne decât să descoperim casa ciudatului 
cerșetor și, în scurt timp vom da de Lo, căci, sunt încredinţat că... 

Deodată, marele conspirator se întrerupse și privi înaintea lui 
înspăimântat, ca și cum o bănuială îngrozitoare și-ar fi făcut loc în inima 
sa. 

— Unom cu picioare de lemn, ziceai? 

— Da, era un olog în toată puterea cuvântului, încuviinţă vizitiul. 

— Şi nu cumva individul avea păr alb și o barbă căruntă și ascuțită? 

— Întocmai, răspunse Dimitri. 

— Atunci, știu despre cine e vorba, reluă Mihail Bakunin: 

Zicând acestea, trase deoparte pe Pahlen. 

— Prietene, îi șopti el, pregătește-te să afli o veste groaznică. Fiica ta a 
căzut în mâinile celui mai sângeros criminal din Petersburg - un om, care 
ocupa o situație strălucită, dar care s-a prăbușit din propria lui vină. 

— Cine, anume? întrebă bogătanul, tremurând. 

— Cine? Mai şovăi încă, dacă trebuie să-ţi dezvălui numele său, căci 
ştiu că asta îţi va răpi ultima nădejde de a-ți revedea copila... Dar, nu se 
poate altfel... Prietene, răpitorul fiicei tale este Ivan Kardoff. 

Un strigăt pe jumătate înăbușit scăpă din pieptul lui Pahlen. 

— Ivan Kardoff, exclamă el, cu ochii scânteietori și încleștându-și 
pumnii. Ivan Kardoff să-mi fi răpit copila? Dar cu ce scop? 

— Ca să-ţi stoarcă bani, răspunse Mihail Bakunin. 

— Şi cum putem să punem mâna pe el? 

— Înainte de toate, trebuie să ne îngrijim ca tânăra să fie în siguranţă. 
Răzbunarea ne-o vom lua pe urmă. 

— Dar ne vom răzbuna! strigă Pahlen, cu ochi strălucitori. Vom 
pedepsi pe acești ticăloşi, căci nu cred că Ivan Kardoff a săvârșit singur 
această faptă. 

— Nu, a avut o tovarășă, replică Bakunin, dar tocmai asta e primejdia 
cea mare. O cunosc și eu... e cea mai vicleană femeie din câte există, cu 
toate că e foarte înaintată în vârstă. 

— Aşadar, îi cunoşti pe amândoi? întrebă Pahlen. Ai vorbit vreodată cu 
ei? 

— Într-o privință, îmi sunt foarte buni prieteni, răspunse marele 
conspirator. 

— Şi ştii unde pot fi găsiți? 

— Cunosc exact adresa lor. 

— Atunci, de ce mai stai la gânduri? Vino, Mihaile, să-mi eliberez 
copila. 

— Am fi cei mai mari proști dacă ne-am duce la locuinţa lui Kardoff și a 
bătrânei Valloni. Căci, nu numai că astfel ne punem pielea în joc, ci 
primejduim și viaţa fiicei tale. 

— Ce vrei să spui cu asta? 

— Cu asta vreau să spun că imediat ce bătrâna ar observa că sunt 
descoperiţi și-ar ucide victima ca s-o împiedice să vorbească. 

— Atunci trebuie să renunțăm la acest plan, zise Pahlen. Dar ce-i de 
făcut Bakunin? Ajută-mă, prietene, căci îți mărturisesc că eu nu văd nicio 
scăpare. 

— Ba eu am și găsit una. Urmează-mă, știu unde poate fi găsit Kardoff. 
Hei, birjar! 

Aceste cuvinte erau adresate lui Dimitri, care adusese informaţii atât 
de preţioase. 

— Eşti angajat pe toată seara, îi zise Mihail Bakunin. 

— Prea bine, domnule, răspunse vizitiul, zâmbind. 

— Ştii unde e „Ciuperca otrăvită”? 

— „Ciuperca otrăvită”? făcu Dimitri. Da, desigur, e spelunca ceea 
blestemată din „Mahalaua întunecoasă”. 

— Întocmai așa, replică marele conspirator. Hai, Dimitri, du-ne acolo, 
cât poţi mai repede. 

Peste un minut, cei doi prieteni se aflau în trăsura care se îndrepta în 
goana cailor spre „Mahalaua întunecoasă”. 

„Ciuperca otrăvită” își merita numele, pe drept cuvânt. 

Era cea mai otrăvită dintre toate câte existau pe pământul imoralităţii. 
Această denumire o purta o speluncă în adevăratul înţeles al cuvântului şi 
frecventată de drojdia societăţii. 

Criminali, asasini, hoți se întâlneau aici şi toate acestea sub ochii 
poliției sau, mai bine zis, cu ştirea ei. 

Stăpânul localului era un oarecare Grabonski, fost ofițer în armata 
rusă, dar care decăzuse din ce în ce mai mult. 

Încet, încet Grabonski deveni un om bogat. Era spionul poliţiei iar, 
afară de asta, prietenul tuturor răufăcătorilor. 

Cu alte cuvinte, era un individ, care știa să îmbine plăcutul cu utilul. 

Grabonski avea o fiică, frumoasa Tania, o fată cu părul auriu-roşcat, 
pielea fină şi ochi minunaţi. 

Dar pe cât era de frumoasă, pe atât era deticăloasă. 

Tania era foarte îndrăzneață și, uneori, dădea singură lovituri. 

Tatăl ei era foarte mândru de fiica lui. O iubea, cu toate că dânsa îi 
dădea adeseori să înțeleagă că nici nu se sinchisește de el. Și, apoi, nici nu 
locuia totdeauna în casa părintelui ei. Doar din când în când se mai 
abătea pe la „Ciuperca otrăvită”. lar atunci, Grabonski nu mai făcea 
economie și se pornea un ospăț în toată regula. 

În această zi, avea loc un astfel de ospăț. 

După ce Tania dispăruse pentru câteva săptămâni, frumoasa fată se 
întorsese acasă. 

— Unde ai fost până acum? o întrebă Grabonski, mângâind-o. Copila 
mea, povestește-mi tot ce ai făcut. 

În loc să răspundă, Tania vâri mâna în sân şi scoase o brățară 
minunată, împodobită cu briliante. 

— Ei,tată, ia spune-mi, îţi place? 

— E o bijuterie de mare preţ. 

— Şi e cu atât mai prețioasă cu cât până acum se afla pe braţul unei 
contese, replică tânăra. 

— Drace, dar cum ţi-ai făcut rost de dânsa? 

— Cu ajutorul chipului meu frumos. 

— Tania, vino în camera de alături şi povestește-mi totul cu de- 
amănuntul. 

— Nu-i nevoie să trecem dincolo, căci în câteva cuvinte am terminat. 
Aşadar, ascultă și bucură-te că ai un copil atât de isteţ. Acum câtva timp, 
făcui o plimbare şi ajunsei înaintea unei vile. Îndărătul unui grilaj se 
vedeau un om mai în vârstă şi o femeie tânără. La braţul acestei femei 
zării această brățară și, imediat, mă hotărâi s-o dobândesc, cu orice chip. 
Deodată observai că un tânăr cam de vreo șaisprezece ani se apropie de 
cei doi şi intră în vorbă cu ei. 

— „Aha, e fiul lor”, îmi zisei eu, „şi acesta mă va ajuta să capăt brăţara.” 

ÎI pândii şi-l văzui ieşind din vilă. Atunci, mă azvârlii la pământ, în 
apropierea şoselei și rămăsei acolo, până ce tânărul se apropie. Zărindu- 
mă astfel, își închipui că fusesem cuprinsă deodată de un leșin și-și dădu 
toate silinţele să mă readucă în simţiri. În cele din urmă deschisei ochii. 

— Ha, ha, ticăloaso, trebuie să-ţi fi jucat bine rolul, zise Grabonski, 
zâmbind. 

— Ce să-ți mai spun multe, dragă tată? continuă Tania povestirea ei. 
Tânărul s-a îndrăgostit de mine și mă rugă în genunchi să fiu a lui. Eu, 
însă, izbucnii în râs şi fugii. În ziua următoare ne întâlnirăm în pădure în 

același loc. Atunci, băiatul mă întrebă ce ar trebui să facă pentru ca să-i 
aparţin. 

— „Am văzut la mama ta o brățară frumoasă”, zisei eu, „și această 
brățară aş vrea să fie a mea." 

Tânărul crezu că cerul se va prăbușşi peste el, dar eu îl încredinţai că 
nu-i voi da nicio sărutare până nu voi avea brăţara. A doua zi veni din nou 
şi mă rugă să-mi schimb hotărârea. Dar eu râsei şi-i întorsei spatele. În 
cele din urmă, a patra zi când îl întâlnii iarăşi îmi aduse giuvaerul. 

— Drace, exclamă Grabonski. A furat-o de la mama lui? 

— Da, a furat-o de la mama lui. 

— A furat-o? repetă tatăl ei, a săvârșit un furt a cărui victimă a fost 
propria lui mamă! 

Fapta josnică a tânărului îndrăgostit puse în uimire chiar pe acest 
bătrân înrăit în rele. 

— Şi nimeni n-a bănuit cine e autorul furtului? 

—  Bănuiala a căzut asupra cameristei care a încercat să se 
dezvinovăţească, dar toate jurămintele și vaietele ei nu i-au folosit la 
nimic, căci a fost alungată. 

— Şi tânărul a tăcut? 

— Da, n-a scos nicio vorbă și a alergat la mine. 

— Dar şi-a primit răsplata? 

Tania bătu petatăl ei peste obraji. 

— Prostuţule, zise ea, apoi, cum poţi să-ţi închipui că Tania ar fi în 
stare să iubească un neisprăvit ca ăla? Dar, ia mai ocupă-te niţel și de 
mușterii. la te uită, iadul e plin până în cele mai mici colţuri. 

Tania avea dreptate. 

În speluncă nu mai rămăsese nicio masă liberă. Indivizi suspecți 
discutau cu aprindere, având înaintea lor sticle cu rachiu, vin sau bere. 
Ajutorul lui Grabonski, un omuleţ cocoșat, de abia mai prididea să-și 
servească clienţii. 

— Hei, băieţi, strigă birtașul, păşind în mijlocul localului, astăzi trebuie 
să fim veseli cu toții. ştiţi, Tania se află iar printre noi și de aceea fac 
cinste cu zece litri de rachiu din cel mai bun. 

Această veste fu salutată cu mult entuziasm. 

Şi astfel, se porni un chef, care nu se poate descrie. Toată sălbăticia 
acestor oameni ieși acum la iveală. Rachiul curgea din belșug. Urările la 
adresa lui Grabonski și Taniei răsunară din toate părțile. 

În curând, fețele chefliilor se aprinseră din pricina alcoolului 

consumat. Discuţiile deveniră din ce în ce mai însufleţite, iar glumele mai 
obraznice. 

Tania se retrăsese la o masă care era așezată ceva mai deoparte și, 
sprijinindu-şi capul în mâini, privea la oaspeţii veseli ai tatălui ei. 

La drept vorbind, ceata asta zgomotoasă o dezgusta. 

— Ei, Tania, de ce ai căzut aşa pe gânduri? auzi ea deodată un glas 
îndărătul ei. 

Frumoasa fată tresări şi se întoarse. 

În spatele ei se afla Ivan Kardoff. 

Ologul se plecă spre dânsa și o privi adânc în ochii-i fermecători. 

— Aşadar, te-ai întors, frumoasă Tania? zise el. 

— Ţi-a fost dor de mine, Kardoff? 

— Fireşte, ţi-am spus doar de atâtea ori că-mi ești dragă. 

Un râs batjocoritor îi răspunse. 

— Tania, îți baţi joc de mine, dar n-ar trebui s-o faci, continuă fostul 
prefect al poliției din Petersburg. Eu cunosc bine oamenii, astfel că pot să- 
mi dau seama care este dorinţa ta cea mai ascunsă, cu toate că n-am 
vorbit niciodată despre asta. Nu vrei să rămâi mereu ceea ce ești acum, 
nu-i aşa? 

— De unde ştii care sunt gândurile mele? întrebă ea, mirată. 

— Aha, vezi c-am nimerit? strigă Kardoff, râzând și trecându-şi mâna 
prin barba-i ascuţită. 

— Da, aşa-i, Ivane, răspunse Tania, cu însufleţire, şi l-aş răsplăti bine 
pe acela care m-ar ajuta să ajung departe. 

— L-ai răsplăti cu dragostea ta? zise Kardoff. Asta ar fi cea mai 
frumoasă răsplată... Ei, ce-ar fi dacă ţi-aș ajuta eu să-ți ajungi ţinta? Mai 
ales că sunt în stare! Tania, nu sunt sărac, după cum s-ar putea crede, ci 
posed bogății mari. 

— Bogăţii? exclamă fata. Da, e cu putință, căci ai dat lovituri foarte 
îndrăzneţe: dar la ce-ţi folosesc ele, dacă nu-ţi aparţin numai ţie? 

— Ce vrei să spui cu asta? întrebă ologul, tremurând. 

— Se zice că bătrâna Valloni îți cere socoteală de fiecare copeică, că 
eşti cu totul în puterea ei și nu poţi cheltui nimic fără voia vrăjitoarei. 

— Nu-i adevărat, exclamă Kardoff. Și chiar dacă ar fi aşa, adăugă el, n- 
am, oare, puterea să-mi schimb situaţia oricând? 

— Dar bătrâna te ţine sub papuc! 

— Atâta timp cât vreau eu, replică fostul prefect. Și dacă într-o bună zi 
m-aş sătura de ea, o singură împunsătură de pumnal e de ajuns... 

— Ai fi în stare s-o faci pentru mine? întrebă Tania. 

— Fireşte, dacă vrei tu, răspunse ologul. Nu trebuie decât să-mi 
poruncești. 

Tania se ridică și aţinti asupra lui Kardoff o privire străpungătoare. 

— Ei bine, zise ea, îți poruncesc! 

— S-a făcut, exclamă ticălosul, în câteva zile bătrâna va fi ștearsă din 
rândul celor vii. 

Tania îi întinse mâna. 

— Aşa Îmi placi, Ivane, strigă dânsa. Nu degeaba ești numit „tigrul din 
Petersburg”. Dar după ce vei săvârși fapta, nu vom putea să rămânem în 
capitală, adăugă ea. La urma urmei, orașul a cam început să-mi displacă și 
apoi, am devenit prea cunoscută. 

— Ascultă-mă Tania, eşti dispusă să mă însoţești? 

— Dacă ai bani... 

— 0, am mai mulţi bani decât îţi închipui. 

— Dar nu destul ca să-mi poţi împlini toate dorinţele. 

— la spune-mi, îţi ajung douăzeci de mii de ruble? 

Tania ciuli urechile. 

— Douăzeci de mii de ruble? Mai merge... 

— Chiar dacă sunt mai bătrân ca tine, continuă Kardoff, cu glas 
tremurând și sorbind-o din priviri, gândește-te însă, că am destulă 
experiență spre a-ţi asigura un sprijin temeinic. Tania, dacă mă vei urma, 
vei ajunge la culmile pe care le dorești. Știi că n-am fost totdeauna ceea ce 
sunt acum. Înainte eram prefectul poliției din Petersburg - un om temut 
şi respectat. Spune-mi, Tania, ai încredere în mine, vrei să fii soția mea? 

— Dacă nu soţia ta, cel puţin tovarășă. 

— Bine, primesc. Dă-mi mâna! 

Tania îi întinse mâna ei frumoasă, pe care Kardoff o strânse cu căldură. 

În aceeași clipă, răsună un râs răguşit. Ologul se întoarse, 
înspăimântat. 

Îndărătul lor se afla bătrâna Valloni. Ochii-i scăpărau fulgere de mânie. 
Fața ei palidă era schimonosită de furie. 

Fostul prefect își dădu seama că vrăjitoarea știa totul. 

Desigur că auzise discuţia lor. 

— Aşadar, aici erai? zise ea, în cele din urmă. 

— Vrei ceva? întrebă Kardoff, căutând să-și păstreze cumpătul. 

— Ce cauţi aici? continuă bătrâna. Nu găsești că prezenţa ta acasă ar fi 
mai de folos? 

— Fac ce-mi place, răspunse ologul, cu nepăsare. 

— Ivan Kardoff, se pare că uiţi că ești în mâna mea... 

— Sunt în mâna ta? Nu mă las condus de tine și, dacă nu vrei să trăim 
împreună, n-ai decât să pleci. 

— Asta poate că am s-o fac, replică vrăjitoarea. Firește că ţi-ar părea 
bine, continuă ea, căci astfel vei putea s-o iei la tine pe femeia asta 
frumoasă, cu părul roșu, ca de vulpe. 

Tania își muşcă buzele, dar nu răspunse nimic și se depărtă. 

— Şi acum, ia spune-mi, ce s-a întâmplat de ai venit să mă cauţi aici? 
întrebă ologul. 

— Nu mai pot s-o scot la capăt cu turbata, zise bătrâna Valloni. Acum e 
mai furioasă ca oricând. 

— Ei, și? 

— A rupt două gratii din cuşca ei, continuă vrăjitoarea. 

— N-are decât să le rupă şi pe celelalte și să fugă. 

— Şi nu-ţi pasă de asta? replică ea. S-ar părea că nici nu te sinchisești 
că femeia e o afacere bună pentru noi. 

— N-am nevoie de afaceri bune, strigă Kardoff, am destui bani. Hei, 
băiete, ia mai adu ceva de băut. 

Cocoșatul aduse o sticlă de rachiu, pe care o puse înaintea lui Kardoff. 

Fostul prefect își umplu un pahar și-l dădu pe gât, dintr-o singură 
înghițitură. 

— Aşadar, socoţi că ai bani de ajuns? zise bătrâna, aşezându-se pe un 
scaun în faţa lui. 

— Desigur, avem împreună patruzeci de mii de ruble, din care 
jumătate îmi aparțin mie. 

— Eşti sigur de asta? 

— Nu cumva te porți cu gândul să mă înșeli? răspunse Kardoff. Vezi că 
s-ar putea să regreți. 

— Cum vei fi în stare să dovedești că banii sunt ai tăi, dacă eu mă voi 
împotrivi să ţi-i dau? 

— N-am să te dau în judecată, dar ţi-i iau cu de-a sila. 

— Încearcă, dacă ai curajul, strigă Valloni, izbind cu pumnul în masă. 

Ologul o privi cu oarecare sfială. 

Această bătrână, cu ochii ei sfredelitori, cu acea energie întipărită pe 
faţă, îl cam înfricoșa. 

— Şi acum, încă o vorbă, dar în secret, continuă ea aplecându-se peste 
masă. Se pare că ai uitat cu totul că eu am fost aceea care te-a îngrijit când 

zăceai bolnav. Ce s-ar fi ales de tine, dacă nu eram eu? Ai fi crăpat în 
culcușul tău mizerabil, căci prietenii tăi te părăsiseră când văzuseră că nu 
mai ai bani. Atunci, mi-am pus în joc toată arta şi te-am îngrijit cu 
dragoste. Ascultă-mă, Kardoff, sunt bătrână și nu va trece mult timp și voi 
părăsi această vale a plângerii. După moartea mea, totul îţi va rămâne ţie. 
Dar, până atunci, până în clipa când ochii mei obosiţi se vor închide pe 
vecie, nu trebuie să-ţi îndrepţi privirile asupra unei alte femei. 

— Asupra unei alte femei? întrebă ologul. Ce știi despre asta? 

— Crezi tu că n-am observat cum te uitai la muierușca ceea? Crezi că 
n-am auzit că i-ai făcut o adevărată declaraţie de dragoste? Nu, nu, 
drăguţule, ştiu totul... Să nu care cumva să-ţi închipui că eşti chiar atât de 
sigur pe picioarele tale de lemn, căci poţi să te împiedici și să cazi... N-ar 
trebui să uiţi că ești olog... 

Zicând acestea, vrăjitoarea își umplu un pahar cu rachiu și-l sorbi cu 
lăcomie. 

Fostul prefect îşi sprijinii capul în mâini şi nu răspunse nimic, ci 
rămase pe gânduri, căutând să găsească vreun mijloc ca să scape de 
tovarășa lui. 

Kardoff era îndrăgostit de Tania până peste urechi. 

Frumoasa fată răscolise într-însul toată patima. Trebuia să fie a lui cu 
orice preţ. 

În timp ce fostul prefect și vrăjitoarea erau absorbiți fiecare de 
gândurile sale, uşa speluncii se deschise şi doi bărbaţi, a căror înfăţişare 
nu se potrivea defel cu acest loc, se iviră în prag. 

Erau Mihail Bakunin și Hugo de Pahlen. 

— lată-ne la destinaţie, șopti marele conspirator prietenului său, dar 
trebuie să-mi făgăduiești că nu vei rosti nicio vorbă cu glas tare. Şi, mai 
ales, caută de te poartă ca și cum n-ai fi străin aici, ci că frecventezi localul 
de cine ştie cât timp. 

— O, e îngrozitor! murmură Pahlen; de abia pot răbda fumul și mirosul 
de rachiu. 

— Rabdă orice, zise Bakunin. Gândeşte-te că faci totul pentru copilul 
tău... 

— Da, pentru copilul meu nenorocit, îngână bogătașul, cu buzele 
tremurânde. 

— Urmează-mă, ne vom așeza la masa de colo, unde şade numai o 
femeie. 

Cei doi prieteni se îndreptară spre masa la care luase loc Tania. 

Tânăra fată nu făcu nicio mișcare de a-și părăsi locul. 

Deodată, Bakunin se opri uimit. 

— Drace, ce văd? Tu eşti, Tania? 

Fiica birtașului deschise ochii. 

— A, dumneata erai? strigă ea, văzând pe Bakunin. Dar ce cauţi aici, în 
vizuina asta murdară unde nu se adună decât lepădăturile societăţii? 

— Avem noi motivele noastre! răspunse marele conspirator. Dar, 
parcă Dumnezeu ni te-a scos în cale, draga mea. Căci, poate că ești în 
stare să ne faci un mare serviciu. 

Tania privi cu ochii scânteietori pe marele conspirator. 

— Îţi stau la dispoziţie, răspunse ea. 

— Pot să mă bizui pe tine, fetiţo? 

Frumoasa fată apucă mâna lui Bakunin şi o strânse cu căldură. 

— Pentru dumneata sunt în stare să intru şi în foc, zise ea. Știi, doar, 
că-ți sunt credincioasă cu trup și suflet. 

— În această privinţă, eşti de invidiat, şopti Pahlen prietenului său. Rar 
am mai văzut o fată atât de frumoasă... 

Marele conspirator îl luă deoparte. 

— Îți voi explica în câteva cuvinte cum am făcut cunoştinţă cu această 
fată, zise el. știi că nihiliștii se folosesc uneori de persoane care nu fac 
parte din asociaţia noastră. Această Tania e fiica proprietarului speluncii 
în care ne aflăm acum, Şi în toată lumea nu există femeie mai isteaţă ca 
ea. Fie că ai trimite-o să spioneze într-o casă elegantă, fie în cele mai 
sărăcăcioase bordeie, dânsa va şti să se descurce. l-am dat adeseori 
misiunea să-mi afle vreun secret și niciodată așteptările mele n-au fost 
înşelate. Fetiţa s-a cam îndrăgostit de mine; pe semne că înfățișarea și 
energia mea i-au impus. Şi, acum ne vom folosi de asta; căci, dacă există 
vreo persoană care să fie în stare să afle dacă fostul prefect al poliţiei ţi-a 
răpit fiica, apoi această persoană nu poate fi decât Tania. Fetiţo, vrei să- 
mi dai ascultare câteva minute? zise Bakunin, apropiindu-se de tânăra 
fată. 

— Fireşte, răspunse dânsa. 

— Cunoşti pe bărbatul cu barba ascuţită, care stă alături de bătrâna 
aceea și bea de zor? 

Tania îşi îndreptă privirile spre direcţia arătată. Cârciuma era plină, de 
un fum atât de gros, încât de abia se zăreau flăcările lămpilor de gaz, care 
atârnau în tavan. 

Așadar, numai un ochi foarte ager ar fi putut străbate această perdea 

deasă. 

— Vorbeşti de omul cu barba ascuţită? întrebă Tania. 

— Da! Îl cunoşti? 

— Dacă îl cunosc? Tânăra izbucni într-un râs batjocoritor. Înainte cu 
câteva minute mi-a făcut o declaraţie de dragoste și mi-a jurat că e gata să 
făptuiască o crimă dacă-i împărtășesc iubirea. Monstrul și-o fi închipuind 
că aş putea să mă îndrăgostesc de picioarele lui de lemn. 

— Da, ce-i drept, trebuie să aibă o imaginaţie foarte bogată, răspunse 
Bakunin. Dar cine e individul? 

— Cum, nu-l cunoşti? întrebă ea, cam neincrezătoare. Dumneata, care 
ştii tot ce se petrece în Petersburg, care te amesteci, pe nesimţite, în toate 
chestiunile, nu cunoști pe Ivan Kardoff. 

— Fireşte că-l cunosc, și încă de mult timp, răspunse marele 
conspirator, dar voiam să văd dacă și tu ești lămurită cu privire la 
persoana sa. Așadar, crezi că ai oarecare putere asupra lui? 

— Sunt sigură de asta. 

— Ei bine, ascultă-mă, îți voi vorbi deschis, ca și cum ai fi sora mea. 

Tânăra cu părul roşu clătină capul, cu hotărâre. 

— Nu, nu ca și cum aș fi sora dumitale, zise ea, ci soţia sau cel puțin, 
iubita dumitale. 

— Fie şi aşa, replică Bakunin, zâmbind. Ştii, desigur, că Ivan Kardoff e 
un răufăcător, dar nu ştii că e atât de laş încât să fie în stare să atace o 
femeie fără apărare şi s-o răpească pentru ca s-o vândă. 

— Ptiu, drace, până acum individul mă dezgusta, dar de aici încolo îl 
voi uri, dacă a fost în stare să facă una ca asta. 

— Da, a fost în stare. Ticălosul a răpit-o pe fiica prietenului meu, care 
se află lângă mine. 

— Sunteţi siguri de asta? 

— Avem toate motivele s-o credem, dar am vrea să căpătăm o dovadă. 
Tania, ai fi tu în stare să ne lămureşti asupra acestei chestiuni? 

Fata clătină capul, gânditoare. Marele conspirator îi întinse mâna. 

— Hai să facem un rămășag, zise el. 

— Ce rămăşag? întrebă Tania. 

Dacă Ivan Kardoff a răpit copila de care vorbim, atunci... Cât să fie 
ceasul acum? 

Bakunin scoase ceasul pe furiș, căci socotea că e mai bine ca clienții 
localului să nu-i vadă cronometrul. 

— E ora nouă, continuă el. La unu după miezul nopţii, trebuie să știi 

dacă fata se află la el sau unde a dus-o. Și cât ceri pentru asta, Tania? Nu, 
nu refuza, serviciul trebuie să fie plătit, căci prietenul meu e bogat și 
câteva piese de aur, n-au la el nicio însemnătate. 

— Nu fac niciun pas dacă vreţi să-mi daţi bani strigă ea, enervată. Ceea 
ce fac, e numai pentru dumneata, fiindcă... fiindcă te iubesc. 

Bakunin îi luă mâna. 

— Copilă bună, îngână el. 

Și, poate pentru prima oară în viaţa ei, Tania roși, iar ochii i se 
umeziră. 

— Dar, ia spune-mi, cum vrei să descoperi taina? cercetă marele 
conspirator. 

— Asta e treaba mea, răspunse tânăra, dar te rog să fii încredinţat că 
viața fetei nu va fi primejduită. 

— Şi unde ne întâlnim? Să te așteptăm aici? 

— Nu. Ar fi mai bine să ne întâlnim în alt loc. 

— Anume, unde? întrebă conducătorul nihiliştilor. 

— Ştii unde e stejarul lui Petru cel Mare din parcul Ecaterina? Arborele 
a fost plantat în amintirea gloriosului împărat și se află în dosul statuii 
Ecaterinei. 

— Da, cunosc locul, zise Bakunin. Așadar te așteptăm acolo? 

— La ora unu fix, voi fi acolo. Dacă nu vin înseamnă că nu mai sunt în 
viață. 

— Nădăjduiesc că nu trebuie să înfrunţi o primejdie atât de mare! 

Tania ridică din umeri. 

— Cine poate să știe? zise scurt. Așadar, la stejarul lui Petru cel Mare. 
Și acum, duceţi-vă, adăugă ea, cu glas scăzut, căci fără îndoială că aţi atras 
atenţia celorlalți, și dacă ologul n-ar fi fost atât de prins în discuţia cu 
bătrâna Valloni, sunt sigură că v-ar fi observat demult. Și asta ar putea să 
ne zădărnicească tot planul. Hai, depărtaţi-vă cât mai repede... 

Bakunin aruncă o monedă cocoșatului și cei doi prieteni părăsiră 
spelunca. După câteva minute lăsară în urmă „Ciuperca otrăvită”. 


* 


Tania, însă, rămase locului şi privi cu luare-aminte spre masa unde se 
aflau Kardoff şi bătrâna vrăjitoare. 

La început, Valloni vorbise cu înflăcărare, dar apoi se linişti cu încetul. 

Alcoolul începu să-şi facă efectul. Zgripțuroaica își simți capul din ce în 

ce mai greu şi, în cele din urmă, adormi. 

Și, poate că şi Kardoff ar fi făcut la fel, dacă o mână moale nu i s-ar fi 
aşezat deodată pe umăr. Fostul prefect întoarse capul şi un fior de plăcere 
îl scutură la vederea Taniei: 

— Cum, vii la mine, fetiță dragă? zise el. O, cum aș putea să-ţi 
mulțumesc... 

— Aş vrea să-ţi vorbesc, Ivane, îi șopti ea. 

Ologul se ridică cu oarecare greutate și o urmă într-un colţ mai ascuns 
al localului. 

— M-am gândit la propunerea ta, Ivane, începu tânăra. 

— Într-adevăr? exclamă Kardoff, plin de bucurie. 

— Aş fi dispusă să plec cu tine în lume, continuă Tania. 

— Scumpa mea copilă, simt că nu mă mai pot stăpâni să te cuprind în 
braţe și să te sărut aici, în faţa tuturor. 

Tânăra se dădu înapoi cu câțiva pași. 

— Stai, nu fi aşa înfierbântat, zise ea, ascultă-mă până la sfârșit. Cred 
că nu vei tăgădui că n-are rost să-mi leg viața de a ta, așa cu una cu două, 
ci trebui să mă bizui pe ceva sigur. Vezi, îți vorbesc deschis... nu mă mărit 
cu tine din dragoste, ci ca să fac o afacere bună. 

— Şi din ce constă această afacere? 

— Vreau să ajung o femeie bogată. 

— Ți-am spus, doar, că posed vreo douăzeci de mii de ruble. 

— Asta e prea puţin. 

— Pretenţiile tale, sunt cam mari, replică fostul prefect, dar dacă nu se 
poate altfel, voi avea nu douăzeci de mii de ruble, ci patruzeci de mii. 

— Înţeleg, vrei să faci un împrumut la bătrâna Valloni... dar un 
împrumut fără voia ei. 

— Da, întocmai, răspunse Kardoff. Apoi, vom fugi din Petersburg şi 
vrăjitoarea va rămâne cu mult îndărătul nostru. 

— Aşa mai merge, făcu fiica birtaşului. Însă, nici cele patruzeci de mii 
de ruble nu mă pot încânta, dacă nu le văd. 

— Cum, nu mă crezi pe cuvânt? 

— Dacă nu eşti în stare să-mi arăţi banii, să-mi dovedești că sunt ai tăi, 
atunci n-am făcut nimic. 

— Bine, asta nu e mare lucru. 

— Dar unde sunt ascunși? 

Kardoff rămase pe gânduri câteva clipe, dar era atât de îndrăgostit 
încât judecata fu cu totul absorbită de patimă. 

— Banii se găsesc sub dușumeaua camerei noastre, răspunse el. 

— N-ai putea să mă duci şi pe mine acolo, ca să mi-i arăţi? întrebă 
Tania. 

— Şi dacă te-aş duce? zise Kardoff. 

— Atunci, mâine pe vremea asta părăsim Petersburgul. 

Ologul apucă, tremurând, mâna frumoasei fete. 

— Vino, şopti el, acum avem cel mai bun prilej. Bătrâna doarme dusă, 
căci a băut cam mult rachiu; și așa repede nu se trezește ea din beţie... 
Avem timp cel puţin o oră. Vom lua o trăsură, ne ducem împreună acasă, 
îți arăt banii și mâine... mâine zburăm de aici. 

— Bine, sunt de acord, răspunse Tania. Sunt sigură că vei găsi în mine 
o tovarășă minunată. 

— De asta nici nu mă îndoiesc, replică ologul. Dar, hai să mergem, 
minutele sunt prețioase, deoarece bătrâna s-ar putea trezi mai curând 
decât ne așteptăm. 

— Şi chiar dacă ar fi aşa, răspunse Tania, tot n-ar şti încotro ne-am 
îndreptat. 

Cei doi părăsiră spelunca și, după ce ajunseră în stradă, luară o trăsură 
care îi duse la casa unde stătea Kardoff. Tot drumul nu dură decât cinci 
minute, deoarece locuinţa ologului era în apropierea localului. 

În gang fostul prefect aprinse bricheta şi lumină drumul. Tania păşi în 
urma lui. După puţin timp ajunseră în faţa uşii de la camera lui Kardoff, 
pe care acesta o deschise cu ajutorul unei cheițe. Apoi intrară în încăpere 
și ologul conduse pe frumoasa fată cu părul roșu, spre locul unde era 
ascunsă comoara. 

Tania trebui să-i ajute la ridicarea scândurilor, căci ologul nu putea să 
se aplece prea mult, din pricina infirmităţii sale. 

În cele din urmă, comoara ieşi la iveală și tânăra fată îşi dădu seama că 
fostul prefect spusese adevărul. 

Dar nu asta o adusese aici. Ea trebuia să se încredințeze dacă aceea 
despre care Îi vorbise Bakunin se afla în locuinţa lui Kardoff. 

Deodată, fiica birtașului se ridică și-l privi înspăimântată. 

— Ce ți s-a întâmplat, Tania? întrebă el. 

— Tăcere! şopti dânsa, mi s-a părut că am auzit în camera de alături un 
glas de femeie. Nu suntem siguri? Mai e cineva în casă, afară de noi? 

— Tot ce se poate, zise Kardoff, cu nepăsare. De ieri se află aici o fată 
tânără, care... dar asta n-are nicio însemnătate... 

Tania ridică mâna, amenințătoare. 

— Cum, mă şi înşeli? 

Kardoff se simţi măgulit prin această bănuială și o asigură că n-are nici 
cel mai mic motiv să fie geloasă. 

— Vreau să știu ce e cu fata asta, răspunse Tania, căci altfel, pierd orice 
încredere în tine. 

— Bine, dacă ţii cu tot dinadinsul să cunoşti adevărul, nu-ţi voi 
ascunde nimic. Am făcut, împreună cu Valloni, o afacere minunată, răpind 
o tânără fată, care locuia într-unul din hotelurile cele mai elegante ale 
oraşului. Femeiuşca a fost vândută olandezului cel lung care vine în 
fiecare an la Petersburg ca să-și cumpere marfă proaspătă. 

— E frumoasă fata? cercetă Tania. 

— Da, foarte frumoasă. 

— Desigur că are un păr mai frumos ca al meu, continuă fiica 
birtașului, care voia să afle ce înfățișare avea copila răpită. 

— Nu, e brună, răspunse Kardoff, și mie nu-mi plac astfel de femei, ci 
acelea care au părul roșu carubinul. 

Zicând aceasta, desfăcu braţele vrând s-o tragă spre sine. 

Dar Tania se retrase. 

— Stai, nu te grăbi, șopti ea, aşteaptă până mâine. 

— Şi unde ne vom întâlni? 

— Asta o vei afla printr-o scrisoare pe care o vei primi mâine- 
dimineață. 

— Dar te rog să fii prevăzătoare, ca Valloni să nu observe nimic. 

— Las’ că voi fi foarte prevăzătoare, răspunse Tania batjocoritor. Şi 
acum să mergem, căci tata ar putea să bage de seamă că m-am depărtat și 
asta nu-mi convine deloc, căci atunci m-ar copleși de întrebări vrând să 
afle unde mi-am pierdut timpul. 

— Bine, dar acoperă întâi comoara, se rugă Kardoff. 

Tania se aplecă și așeză la loc bucata tăiată din dușumea. 

Când se ridică, o spaimă de moarte puse stăpânire pe dânsa. 

Uşa camerei scârțâise şi în prag apăruse o făptură gârbovită. 

Un țipăt sălbatic răsună dintr-acolo. 

Ologul se dădu înapoi. 

— Valloni! fu singurul cuvânt ce-l putu rosti fostul prefect. 

Tania căută să-şi păstreze sângele rece, căci știa că acum se va porni o 
luptă deznădăjduită. 

— Aşadar, aici vă găsesc? strigă bătrâna, cu glas răgușit. Prin urmare, a 
şi început să-şi aducă acasă iubita... Dar las’ că te învăţ eu minte, câine, pe 

care te-am luat de pe stradă, și care fără mine ai fi fost un olog 
neputincios. 

Tania se bucura din suflet, văzând încurcătura lui Kardoff. Acesta era 
atât de înspăimântat că nu fu în stare să scoată niciun cuvânt. 

— Îngădui tu să ți se spună asta? îi şopti fata. 

Ologul își mai reveni şi se apropie de bătrâna vrăjitoare. 

— Ascultă-mă, strigă el, nu împinge lucrurile prea departe, căci s-ar 
putea să uit că-ți datorez oarecare recunoștință. 

— Olog mizerabil, piei dinaintea mea, răcni zgripțuroaica. 

— Îţi primesc propunerea, răspunse Kardoff, dar dă-mi banii ce mi se 
cuvin. 

Abia auzi Valloni aceste cuvinte, că se repezi spre locul unde era 
ascunsă comoara. 

— Ticălosule, n-ai să primeşti nicio copeică de la mine, scrâșni ea. 

— Frumos îți vorbește, n-am ce zice! zise Tania, cu dispreţ. Nu ești 
bărbat, Kardoff, altminteri demult ai fi amuţit-o pe vecie. 

Ologul se făcu roșu la față și ridică deasupra capului una din cârjele 
sale. 

— Dă-mi banii sau te ucid, răcni el. 

Italianca nici nu se mișcă măcar. 

Orbit de mânie, fostul prefect se repezi spre dânsa. 

Niciun strigăt nu scăpă din pieptul vrăjitoarei, cu toate că băţul o 
lovise puternic în umărul stâng. 

Bătrâna scrâșni din dinţi şi ochii-i scânteiară. 

— Asta ai să mi-o plătești! răcni ea, în cele din urmă. 

Apoi se furişă într-un colț şi se ghemui acolo. 

— Lasă c-o scot eu la capăt cu dânsa, şopti Kardoff tinerei fete. Acum 
du-te... La revedere... pe mâine. 

Tania se depărtă, zâmbind. 

— Și acest om îşi închipuie că am să trăiesc măcar o singură oră alături 
de el? îşi zise ea, coborând treptele putrede. O, sunt sigură că n-aş fi în 
stare... Dar chestiunea de căpetenia este să duc lui Bakunin informaţia 
cerută. Fata pe care o caută, se află aici. O, ce fericit va fi tatăl ei când o va 
revedea! 

Și Tania îşi iuți paşii, ca să ajungă cât mai curând în parcul Ecaterina, 
unde o așteptau cei doi bărbați. 

În acest timp, Lo trecuse prin ore îngrozitoare. 

Turbata, care până acum se agitase furioasă în cușca ei, se mai linişti 
puţin. Totuși, în delirul ei își amintea de lucruri înfiorătoare. 

Nenorocita vorbea de morți, răpire și trădare, aşa că Lo se îngrozi, 
auzind-o numai. 

Şi apoi, biata copilă trebuia să bage de seamă să nu se apropie prea 
mult de cușcă. 

Hrana pe care o primea era atât de dezgustătoare, încât Lo nici n-o 
atingea măcar. 

Cu toate acestea, tânăra americană nu-şi pierdu curajul şi se gândea 
mereu cum să scape din închisoarea ei. 

În cele din urmă luă o hotărâre. 

Lo găsi într-un colţ al mansardei o bucată de hârtie mototolită și atât 
de murdară încât nimeni nu s-ar fi încumetat s-o ridice. 

Și, totuși, frumoasa copilă se bucură mult la vederea ei, căci putea să-i 
folosească. 

Sărmana fată o ridică repede și o netezi. Mai înainte găsise și o bucată 
de lemn pe care o ascuţi cu dinţii. Apoi își făcu o zgârietură în apropierea 
venei. Rana îi pricinuia dureri, dar Lo nu dădu nicio atenţie acestui fapt. 

Ce însemnătate avea durerea ei, dacă astfel putea să-și ajungă scopul? 

Fiica lui Pahlen înmuie vârful beţișorului în sângele care ţâșnea din 
rană şi apoi, cu mâna tremurătoare, așternu pe hârtie următoarele 
rânduri: 


„Acela care va găsi această hârtie, să se îndure de o nenorocită. 

Aici e ţinută închisă o femeie împotriva voinţei ei. 

Găsitorul acestui bilet scris cu sânge, e rugat să-l aducă imediat la 
„Grand Hotel” şi să-l predea domnului Pahlen din America. 

O mare răsplată îi este asigurată. 

Nenorocita care e închisă aici, roagă din suflet pe acela în mâinile 

căruia va cădea biletul, să-l ducă la destinaţie, în cea mai mare grabă, căci 
altfel, autoarea acestor rânduri va cădea victimă călăilor ei”. 


Lo strecură biletul într-una dintre crăpăturile ușii, astfel că nu se putea 
să nu fie observat de afară. Apoi sărmana căzu în genunchi și 
împreunându-şi mâinile se rugă fierbinte. 

— O, Doamne, Cerescule Părinte, îngână ea, fă ca rândurile mele să 

ajungă în mâinile unui om... Şi ajută-mi ca acest om să aibă un suflet bun 
și să ducă biletul la destinație. Căci, dacă nu ajunge la tatăl meu, sunt 
pierdută. Fiindcă simt că nu voi mai avea puterea să rabd situaţia aceasta, 
simt că voi muri dacă va trebui să mai rămân în tovărășia acestei femei 
turbate. 

— Apuc-o, apuc-0... lovește... mi-e cald... o, cum mă arde... flăcări, 
mistuiţi-l pe el... aruncaţi-l în prăpastie, căci nu trebuie să trăiască... o 
soțul meu... soțul meu... 

Strigătele turbatei răsunară înspăimântător în tăcerea nopţii. 

Deodată, nenorocita își trecu braţele printre gratii și înşfăcă pe 
sărmana fată care, din nebăgare de seamă, se apropiase prea mult de 
Cuşcă. 

— În sfârşit, te-am prins, urlă turbata, iată, ești în puterea mea și 
trebuie să mori, căci tu m-ai închis aici. 

Și, cu o putere de neînvins, Fedora o trase spre dânsa. 

Tânăra fată se împotrivi din răsputeri, dar totul fu în zadar. 

Se știe că acei cu mintea întunecată sunt adesea mai puternici decât 
oamenii sănătoși. 

Și aşa era şi cu Fedora. 

Biata copilă se apropie, din ce în ce mai mult de turbată. Aceasta și 
întinse mâna dreaptă spre a-și înfige unghiile în carnea victimei sale. 

Atunci Lo făcu o ultimă încercare. Se aruncă la pământ și căută să 
scape din strânsoarea Fedorei. 

În cele din urmă, izbuti să se depărteze de cuşcă. Dar o bucată din 
rochia ei rămăsese în mâinile turbatei. 

— Salvată, murmură Lo, salvată... 

Și se îndreptă, îngrozită, spre culcușul ei, unde se prăbuși pe paiele 
putrede. 

Tânăra rămase nemișcată, abia îndrăznind să răsufle. 

Sărmana copilă se acoperi cu pătura - una dintre acelea cu care se 
învelesc caii -, căci nu mai voia să audă și să vadă nimic. 

Deodată, o cheie se învârti în broască și uşa se deschise. Lo scoase 
puţin capul afară de sub învelitoare. 

Un bărbat voinic, îmbrăcat într-o blană scumpă, intră în încăpere. O 
barbă mare, cam căruntă, dădea înfățișării sale un aspect de demnitate. 

Tinerei fete i se păru că vrăjitoarea se afla la spatele lui, dar italianca 
nu intră în mansardă. 

Bărbatul păşi spre cuşcă și, cum îl văzu, turbata începu să facă spume 

şi să urle. 

— Vreau să fii al meu, să te sfâșii, strigă ea, cu glas răgușit. Tu eşti, 
Boianovski? Așadar, n-ai murit? Sau am şi ajuns în cer, că te întâlnesc? Ha, 
ha, în cer!... Nu, suntem în iad, căci noi doi nu putem fi decât în iad, unde 
dracii călăresc și flăcările mistuie sufletele păcătoșilor. Flăcările? răcni ea, 
mai înspăimântată ca până acum. Da, le simt în jurul meu... ajutor, mă 
aprind... Foc! Foc! Flăcările! Oh, ele îmi mistuie măduva, îmi ard ochii, 
limba... oh, mă înăbuș, ajutor... 

Fedora se prăbuși pe podeaua cuștii, ca lovită de trăsnet. 

Însă bărbatul care o privea rămase nepăsător. Nicio trăsătură nu se 
mişcă pe chipul lui ca de marmură. 

— Aşa voiam să te văd, zise el, cu glas înăbușit, da, da, acum simt că m- 
am răzbunat. 

Lo începu să tremure. 

Cât de crud trebuia să fie acest om, dacă putea să asiste la chinurile 
nenorocitei şi încă să se bucure la vederea lor? 

La început, când îl văzuse intrând, crezuse c-o va elibera, dacă-i va 
cădea la picioare, implorându-l s-o ajute, dar acum orice nădejde era 
spulberată. 

Nu, lucrul cel mai bun pe care-l avea de făcut, era să stea liniștită și să 
nu dea niciun semn care să dovedească prezenţa ei acolo. 

Acesta nu putea fi omul care s-o elibereze din iadul în care se afla 
dânsa. 

Cine-i garanta, oare, că el n-o va supune la chinuri și mai groaznice? 

O, sărmană copilă, dacă ţi-ai fi înfăptuit primul gând și ai fi pășit 
înaintea acestui om, ai fi fost salvată! 

Căci, acela care se afla în faţa cuștii era Boianovski. Şi cu câtă bucurie 
ar fi salvat-o pe Lo, fiica prietenului său, de a cărui sosire aflase prin 
Bakunin. 

Boianovski se desfătă câtva timp, văzând chinurile turbatei. Privi cu 
satisfacție, cum aceasta își sfâșia carnea cu unghiile şi cum își muşca 
degetele până ce vedea sângele țâșnind. 

Apoi Fedora se linişti cu încetul și, în cele din urmă, se prăbuși într-un 
colţ al cuștii. Ochii îi deveniră sticloși și nenorocita rămase în nesimţire. 

Desigur că un leşin binefăcător pusese stăpânire pe dânsa. 

— Poate s-o mai ducă astfel vreo trei, patru zile, murmură Boianovski, 
apoi otrava va ajunge la inimă... Şi, atunci, va fi scăpată de chinuri. Dar, în 
ultimele ei zile, și-a primit pedeapsa pentru toate fărădelegile sale. Și, 

acum, rămâi cu bine, Fedora, încheie el pe ton batjocoritor. Nădăjduiesc 
că o să ne mai vedem... 

Apoi medicul se întoarse și părăsi camera cu pași siguri. 

Ușa camerei unde locuia Valloni și Kardoff, se deschise și italianca păși 
afară. 

— Ei, Domnule, aţi văzut-o? întrebă ea. 

Zicând acestea, ridică lampa pe care o ţinea în mână, căutând să-l vadă 
la față, căci când venise, Boianovski îşi ridicase gulerul șubei, astfel că 
bătrâna nu-i putuse observa chipul. 

— Da, am văzut-o, răspunse medicul. 

— Şi cum v-a plăcut? 

— Trebuie să-ți dau socoteală? replică Boianovski, cu asprime. 

— Asta nu, totuși credeam că pot să vă întreb... 

— N-ai ce să mă întrebi... Noapte bună! 

Înfricoşată, bătrâna se retrase, murmurând ceva neînțeles. 

Boianovski scoase bricheta vrând să aprindă lumânarea de ceară pe 
care o folosise și la luminatul încăperii unde era închisă Fedora. 

— Poţi să-ţi frângi gâtul pe treptele astea șubrede, îşi zise el, apropiind 
bricheta de lumânare. 

Flacăra căzu pe ușa mansardei. 

— Ce străluceşte acolo? se întrebă el deodată, zărind scrisoarea pe 
care Lo o strecurase în crăpătura ușii. 

Boianovski se apropie și scoase biletul. 

— Ei drace, parcă ar fi o scrisoare scrisă cu cerneală roșie, zise el. Dar 
stai, nu-i cerneală, ci un alt lichid... Dumnezeule. E sânge... Cred că merită 
osteneala să citesc o asemenea scrisoare. 

Medicul se sprijini de balustrada scării și parcurse rândurile pe care 
sărmana copilă le aşternuse pe hârtie. 

După ce termină de citit, izbucni în râs. 

— Fără îndoială că această misivă a fost scrisă de Fedora, zise el. Da, 
da, o fi avut câteva clipe de luciditate... Dar de unde o fi ştiind că Pahlen se 
află în Petersburg? se întrebă medicul. Ciudat, foarte ciudat că biletul e 
adresat tocmai lui. Să fi avut ea legături cu Pahlen? Nimic nu-i cu 
neputinţă, continuă Boianovski, nu poţi să ai încredere nici în cel mai bun 
prieten. În orice caz, e foarte bine că biletul a căzut în mâinile mele... 
Astfel, cel puţin va fi făcut nevătămător. Turbata nu va scăpa niciodată de 
aici, şi chiar dacă ar scăpa, la ce i-ar folosi? Otrava care curge în venele 
sale, o va nimici în trei zile. 

Zicând acestea, Boianovski porni pe trepte în jos și răsuflă ușurat, de 
abia când se văzu în stradă. 

Avusese în mână salvarea bietei copile, dar o groaznică greșeală 
spulberase nădejdile ei. 

Căci, medicul era încredinţat că scrisoarea fusese scrisă de fosta lui 
soţie. 

Și, cum ar fi putut să-și închipuie că, afară de Fedora, se mai găsea în 
mansardă încă o prizonieră, care era ținută acolo împotriva voinţei sale? 

Da, uneori Providența ne orbește, astfel că nu putem vedea un lucru 
foarte limpede. 

Și, aşa se întâmplase și cu Boianovski. 


Capitolul 125 - Soarta lui Aşinov 


Acela care ocupase atâta timp demnitatea de prefect al poliţiei din 
Petersburg zăcea într-una dintre cele mai adânci celule ale fortăreței 
Petru şi Pavel. 

Un bun cunoscător de oameni ar fi putut ușor observa pe chipul 
acestuia cât de schimbător este norocul cuiva. 

Înainte cu o zi, Așinov era la putere; ieri încă, ţinea în mână soarta a 
mii şi mii de oameni; ieri încă, putea să-și satisfacă toate gusturile, să 
nimicească sau să înalțe, să nenorocească pe unii, iar pe alții să-i facă 
fericiţi şi azi... azi nu era decât unul dintre cei mai nefericiți osândiţi din 
imperiul rusesc. 

În afară de fratele Eustachie, fostul duhovnic al împăratului, care 
fusese închis într-o celulă alăturată, niciun om nu era atât de nenorocit ca 
Așinov. 

Fostul prefect îşi dădea prea bine seama că sfârșitul nu mai era 
departe. 

— Acum mi-am terminat rolul, îşi zise el, cortina va cădea în curând... 
Dar, cel puţin să mor cu demnitate... Ţarul va fi neindurător cu mine, da, o 
ştiu, căci comedia pe care am pus-o la cale a fost îndreptată împotriva lui. 
Și oricâte petiţii s-ar întocmi cerând graţierea mea, sunt sigur că 
împăratul nu mă va ierta. 

lertare! 

Acest cuvânt îi pătrunse în inimă ca o săgeată, îi îngheță sângele în 
vene, făcu să-i iasă ochii din orbite. 

Acest cuvânt răscolea într-însul sute de amintiri. 

Și, de ce natură erau aceste amintiri! 

Când Așinov fusese numit prefect al poliţiei, Țarul mai era însufleţit de 
simţăminte blânde. 

De foarte multe ori se întâmplase să refuze iscălirea sentinţelor de 
condamnare la moarte sau în dimineaţa când urma să aibă loc execuţia, 
Alexandru al II-lea rupea documentul, zicând: 

— Lăsaţi-l în viaţă, lăsaţi-l să trăiască! 

Însă, după ce Așinov ajunse prefect, situația se schimbă. De fiecare 
dată când împăratul şovăia, el îi zicea: 

— Nu trebuie să fiţi îndurător, căci dacă dușmanii Majestății Voastre 
vor vedea aceasta, vor deveni și mai îndrăzneţi. Printr-o singură grațiere 
vă faceţi mii de vrăjmași. 

Și aceste cuvinte cădeau pe pământ roditor. 

Neincrezător, cum era din fire, împăratul asculta sfaturile prefectului 
poliţiei. 

În cele din urmă, Aşinov nu mai avea nevoie să-l îmboldească să fie 
crud. Țarul iscălea toate sentinţele ce-i erau prezentate. 

Și, acum, fostul prefect îşi dădu seama că avea să cadă el însuşi victimă 
uneltirilor sale. 

— Mâine-dimineaţă, sentinţa va fi înfățișată Majestății Sale, își zise 
Așinov, şi nimeni nu va pune o vorbă bună pentru mine, nimeni nu-l v-a 
ruga pe împărat să fiu iertat. Şi, chiar dacă s-ar găsi cineva s-o facă, Țarul 
va avea dreptul să răspundă pe bună dreptate: „Așinov a afirmat că 
suveranii care grațiază pe condamnaţi săvârşesc cea mai mare prostie. 
Așadar, de ce să făptuiesc acum această prostie?”. Da, voi muri, continuă 
fostul prefect, poate că nici nu voi mai apuca să văd soarele răsărind. Știu 
că în sfânta Rusie nu se face multă vorbă. La o parte cu Aşinov, altul îi va 
lua locul. Dar cine să fie acesta? Funcţia de prefect al poliţiei e foarte 
însemnată; ea dă putere acelui care o deţine... dar, în același timp, e o 
sabie cu două tăișuri... Și eu am mânuit această sabie... Capetele celor 
condamnaţi, cădeau ca spicele... Am fost numit „Aşinov cel sângeros”, dar 
cred că mi-am meritat numele pe drept cuvânt... Și, acum, mă așteaptă și 
pe mineun sfârșit sângeros... 

Fostul prefect se cutremură. El încercă să-şi facă curaj, căută să se 
hotărască să nu tremure înaintea morţii, dar un fior rece îi scutură trupul 
şi, deodată, scoase un țipăt sfâșietor. 

În mintea lui înfierbântată, se ivise o imagine groaznică. Văzu un 

mormânt deschis, în care zăcea un trup decapitat. 

Și capul, care mai trăia, se afla lângă groapă. Ochii i se mişcau, gura era 
deschisă gata să vorbească. Trăsăturile erau schimonosite groaznic. 

Capul pe care Așinov îl vedea în nălucirea sa, era propriul său cap, care 
trebuia să fie despărțit de trup a doua zi dimineață. 

— Trebuie să mor, își zise fostul prefect, dar nici acela care e alături nu 
va scăpa. Aş da orice să-l pot sfâşia cu dinţii pe trădătorul acela ticălos... 
Cu câtă nesocotință a procedat! N-ar fi putut să-și mărturisească vina, 
fără să mă bage pe mine în bucluc? Atunci, m-aș fi simţit îndatorat să fac 
pe dracu-n patru ca să-l scap de pedeapsă. O, ar fi fost o nimica toată 
pentru prefectul poliției să-i deschidă ușa celulei și să-l lase să fugă. 
Astfel, fratele Eustachie ar fi izbutit să se sustragă răzbunării Țarului. Dar 
ticălosul m-a târât cu el în prăpastie. Şi acum amândoi suntem 
neputincioşi... o, nenorocitul ăsta poartă toată vina. Îmi vine să 
înnebunesc de furie când mă gândesc că aș fi putut scăpa cu faţa curată 
dacă mizerabilul ar fi fost mai chibzuit... 

Cuprins de mânie, fostul prefect se aruncă pe pătura care-i servea de 
culcuș. 

Deodată, ușa se deschise și un paznic intră în celulă. 

Era un om bătrân, cu părul alb, dar foarte bine făcut. 

La brâu purta un revolver cu șase gloanţe. 

Această măsură de prevedere se luase de când unul dintre gardieni 
intrând neinarmat într-o celulă fusese sugrumat de către un arestat. 

Paznicul puse o cratiţă înaintea lui Așinov. 

— lată cina, zise el. 

Fostul prefect se întoarse, ridicând din umeri. 

Deodată, un gând păru că se născuse în mintea lui, căci înainte ca 
gardianul să fi ajuns în prag, Așinov strigă: 

— Stai, aş vrea să-ți spun ceva. 

— Ce doreşti? întrebă paznicul. De fapt, n-am voie să vorbesc cu 
deţinuţii, dar cu dumneata voi face o excepţie. 

— Ştii cine sunt eu? întrebă Așinov. 

Temnicerul dădu din cap în semn afirmativ. 

— Fireşte că știu, replică el. Până ieri ai fost prefectul poliţiei din 
Petersburg; astăzi, însă, ești ferecat în lanţuri și lâncezești într-una dintre 
celulele subterane ale fortăreței Petru și Pavel. 

— Şi asta o spui cu atâta nepăsare, ca şi cum ar fi un lucru de nimic? 

Paznicul ridică din umeri. 

— În sfânta Rusie vezi multe... zise el. Azi mare şi puternic, mâine un 
om nimicit - aşa e mersul lucrurilor în ţara noastră... 

— Aşadar, ştii că am fost prefectul poliției din Petersburg, reluă 
Aşinov, ştii că până ieri am fost foarte puternic?... Ascultă-mă, ce ai zice 
dacă ţi-aș făgădui... 

Temnicerul făcu un gest de împotrivire. 

— Nu-mi făgădui nimic, n-am voie să aud nimic, zise el, dând să plece. 

Dar Așinov îl reținu cu forţa. 

— Ce leafă ai? îl întrebă fostul prefect. 

— O, Doamne, exclamă paznicul, asta cam lasă de dorit. Primesc 
douăzeci de ruble pe lună și sunt mereu liber... afară de ziua și noaptea 
când trebuie să fiu la serviciu... 

— Viaţa pe care o duci aici, trebuie să fie dintre cele mai mizerabile, 
șopti Așinov. Ascultă-mă, n-ai vrea să ai o altă ocupaţie? 

— Da, desigur... dar, vezi că nu găsesc. Trebuie să fiu mulţumit că am și 
asta căci, cel puţin, nu sunt silit să mor de foame. 

— Dar, ia spune-mi, ce ai face dacă ţi-ar cădea în palmă o sută de mii 
de ruble? continuă fostul prefect. 

Temnicerul își făcu cruce. 

— Asta nu s-ar putea pe cale cinstită, zise el. O sută de mii de ruble? Ar 
trebui să le fur sau... 

— Să le câştigi, completă Așinov. Și, dacă vrei să le câştigi, continuă el, 
lasă-mi deschisă astă-noapte ușa celulei mele. Moșule, ajută-mi să fug și 
vei vedea că n-o să-ţi pară rău... Te iau cu mine, te angajez în serviciul 
meu și-ți dau chiar azi cele o sută de mii de ruble. 

— lar mâine-dimineaţă mi se taie capul sau sunt spânzurat, adăugă 
paznicul. 

— Da, dacă vor pune mâna pe tine, dar așa proști nu suntem noi ca să 
ne lăsăm prinşi. Ascultă-mă, moşule... Pe pământ există o ţară mult mai 
frumoasă ca Rusia. Ea se află dincolo de ocean. Acolo, toți oamenii sunt 
deopotrivă, nu există servitori şi stăpâni. Și, în acea ţară vom fugi 
amândoi. Cu cele o sută de mii de ruble vei putea să-ţi înjghebezi o mică 
afacere şi, mai târziu, vei râde gândindu-te că ai fost atât de prost să 
muncești ca un sclav aici, în fortăreaţa asta blestemată. 

Temnicerul îşi împreună mâinile peste burtă și se uită la Aşinov, cu 
uimire crescândă. 

— Astea toate sună foarte frumos, răspunse el. O sută de mii de ruble 
nu sunt de lepădat, iar serviciul pe care mi-l ceri nu-i atât de mare. N-am 

decât să las deschisă ușa celulei, mă fac că nu văd și nu aud nimic, apoi 
vâr în buzunar cele o sută de mii de ruble și fug cu dumneata... 

Ochii lui Așinov scânteiară. 

— ldiotul se prinde în cursă, îşi zise el. 

Căci, fostul prefect nici nu gândea, măcar, să-și ţină făgăduiala. După ce 
ar fi fugit, nu s-ar mai fi sinchisit el de bătrânul paznic; dar, din fericire, 
Dumnezeu veghea asupra temnicerului. 

— Asta sună foarte frumos, repetă el, dar lucrările nu stau tocmai așa, 
precum se pare. Căci braţul Țarului ajunge departe... Oceanul e larg și 
valurile sunt înalte, dar împăratul n-are decât să întindă mâna și mă 
readuce înapoi aici. O, parcă simt funia în jurul gâtului meu... 

— Eşti nebun, omule? exclamă Așinov. 

— Nu, dumneata ești nebun, dacă poţi să-mi faci o asemenea 
propunere. Şi acum, destul, continuă paznicul, îndreptându-se spre ușă. 
Nu mai vreau să aud nimic despre asta. 

— Aşadar, refuzi propunerea mea? 

— Da, răspunse gardianul. 

Și, după ce părăsi celula, încuie ușa de fier. Așinov scoase un blestem 
grozav. 

— Ticălosul, murmură el, îmi ia ultima nădejde... Dar, acum fie ce-o fi, 
nu mă tem de nimic. Orice mi s-ar întâmpla, puţin mă interesează, numai 
de-aş scăpa mai repede din situaţia în care mă găsesc... 

Fostul prefect se întoarse spre culcușul său. Deodată, auzi un glas care 
venea din celula alăturată. 

Era glasul duhovnicului imperial. 

Aşinov îşi lipi urechea de perete, ca să audă mai bine. Deodată, izbucni 
într-un hohot de râs batjocoritor. 

— Idiotul se închină, zise el. Parcă-l văd cum își împreunează mâinile, 
cum își lipește fruntea de pământ și roagă pe Dumnezeu să-l elibereze. 

Aşinov începu să izbească cu pumnii în perete. 

— Părinte Eustachie, strigă el, mare preot, demnitar de frunte, s-a 
sfârșit cu tine... Nimic nu-ţi mai poate ajuta... toate rugăciunile tale sunt în 
zadar. Mâine faci cunoștință cu funia de cânepă. O, dacă mi s-ar împlini o 
ultimă dorinţă, atunci m-aș ruga ca eu să fiu călăul tău, eu să fiu acela care 
să-ți pună ştreangul în jurul gâtului. Să mă desfăt, văzând agonia ta... iată, 
asta ar fi cea mai mare plăcere care mi s-ar mai putea îngădui pe lumea 
asta. 

Apoi Așinov se întinse în culcușul său. 

Dar fireşte că nu izbuti să adoarmă. 

Peste jumătate de oră, se afla într-o stare de nesimţire, de completă 
nepăsare. 

Și, totuși, în sufletul său setreziră amintirile. 

Toată viaţa lui se depăna ca un ghem în mintea sa. Gândul îl duse într-o 
cameră mică, sărăcăcioasă. 

Pe o estradă, făcută din scânduri împreunate, şedea tatăl său, un om 
slab, încovoiat, cu un nas ascuţit și ochi mici, strălucitori. 

Părintele lui Aşinov era cârpaci. Învățase prea puţin ca să poată lucra 
haine în întregime și de aceea trebuia să se mulţumească cu reparatul 
rupturilor, cusutul nasturilor. 

Mama fostului prefect era o femeie tăcută și palidă la faţă. 

Aceasta se furişa ca o fantomă prin odaia unde, în afară de Așinov, care 
era cel mai mare, mai locuiau încă patru copii. 

Toţi mergeau îmbrăcaţi în zdrenţe. Erau slabi, flămânzi, palizi și 
bolnăvicioși, ceea ce nu era de mirare, căci adesea în casa cârpaciului 
lipseau și cele mai strict necesare. 

Mama lor frământa seara un aluat dulce din care făcea pâine. Această 
pâine cu puţin sirop alcătuia aproape toată hrana familiei. 

Odată izbucni o mare foamete în Rusia, magaziile de cereale ale 
guvernului se goliseră, mizeria și nevoia domneau pretutindeni. 

Câteodată se întâmpla ca bietul cârpaci să n-aibă nici măcar atâta ca 
să-şi poată cumpăra cărbuni când trebuia să calce haina vreunui client. 

Atunci, Aşinov era trimis în pădure ca să adune lemne uscate. 

— Dar s-ar putea ca pădurarii să mă împuște, zicea el. 

— Orice ar fi, avem nevoie de lemne; du-te și să nu care cumva să te 
întorci cu mâna goală, i se răspundea. 

Și, atunci, Aşinov se ducea în pădure și aduna lemne, iar când trecea 
vreun paznic setupila în tufişuri ca să nu fie văzut. 

Dar, într-o zi, fu totuși prins pe când tăia un copăcel. 

Pădurarul vru să-l ducă în faţa autorităţilor, însă înduioşat de starea pe 
care o zugrăvi hoţul, milosul om scoase din geantă o pasăre, pe care 
tocmai o împușcase, și i-o dărui. 

În altă zi, se duse iar în pădure cu fraţii săi; după ce adunaseră lemne, 
le încărcară într-o săniuţă și porniră spre casă. Era pe înserate. Deodată, 
văzură doi ochi strălucind înaintea lor. Un animal uriaş, asemănător unui 
câine, le stătea în cale. Copiii o luară la fugă, înspăimântați, și când Așinov 
ajunse la primele case din sat, animalul tocmai se pregătea să-și înfigă 

dinţii în trupul său. În această clipă, Așinov îşi recăpătă curajul şi luând 
din sanie o bucată de lemn, o izbi cu putere în botul animalului, care se 
întoarse în pădure, urlând. 

De abia se întâmplase aceasta, că un țăran ieși dintr-o casă înarmat. 

— Unde e lupul care v-a urmărit? întrebă el. 

Acum îşi dădu seama Aşinov ce primejdie îl ameninţase și cum scăpase 
ca prin minune. 

Tânărul ar fi vrut să înveţe, dar tatăl său n-avea bani. 

— Nu pot să te țin la şcoală, zicea el. Trebuie să-ţi faci tu însuţi un rost 
în viaţă. 

Atunci, Așinov fură unui copil abecedarul său și învăţă singur să 
citească și să scrie. 

Odată, fraţii săi îi arseră cărţile. Așinov fu cuprins de furie și, 
înarmându-se cu o secure, se năpusti asupra lor. Numai cu mare greutate 
fu împiedicat să-i ucidă. 

De atunci, Aşinov simţi că nu mai poate trăi în casa tatălui său. 

Într-o zi, folosindu-se de o clipă când nu era observat, fură o punguliță 
de bani, care aparţinea mamei sale. Punguliţa conţinea doar câteva ruble, 
dar această sumă i se păru lui Așinov de ajuns ca să poată trăi în lume. 

Şi atunci, fugi din casa părintească. 

Câteva zile, rătăci fără nicio ţintă. În cele din urmă întâlni o trăsură 
verde, mare. Un om, îmbrăcat în haine pestriţe, călărea alături de aceasta. 
Aşinov se rugă să i se dea o mâncare caldă. 1 se împlini cererea și în scurt 
timp se împrieteni cu oamenii. 

Erau saltimbanci, care pribegeau din loc în loc, ca să-și câștige pâinea. 

Aşinov întrebă dacă n-ar putea fi primit şi el în trupă, ceea ce i se 
încuviinţă. 

Și atunci începu să înveţe arta de a merge pe sârmă. 

La început nu fu tocmai ușor, dar în cele din urmă, înainta pe sârmă cu 
foarte multă ușurință. 

Însă, aceasta fu întinsă din ce în ce mai depărtată de pământ şi, într-o 
bună zi fu nevoit să execute așa zisul „coborâş din turn”. 

Când trupa ajungea într-un oraș care avea un turn, sârma era întinsă 
din vârful acestuia până într-un loc anumit. Și, acrobatul trebuia s-o urce 
şi s-o coboare cu ochii legați. 

În acest chip, Aşinov îşi primejduia zilnic viaţa, totuşi nu s-ar fi 
despărţit de tovarășii săi, căci acum îşi dădea seama ce înseamnă iubirea. 

Tânărul se îndrăgostise de o fată care avea cam aceeași vârstă cu el. 

Era numită „regina focului” căci sărea prin cercuri care ardeau. Și dânsa îi 
împărtășea simțămintele, cel puţin aşa se părea, căci avu atâta încredere 
în el, încât într-o bună zi se lăsă luată în braţe și dusă pe sârmă de Aşinov, 
care avea ochii legaţi. Acesta era un „număr extraordinar” și, de fiecare 
dată, când era executat, saltimbancii umblau cu cheta în mod special. 

Aşinov pribegi mereu și, astfel, se scurseră mulţi ani. Tânărul devenise 
un bărbat în toată firea. 

Într-o zi ajunseră într-un oraş din gubernia Minsk. Şi aici urma să aibă 
loc îndrăzneaţa acrobație. 

Dar Așinov începuse să fie ros de gelozie. De câteva zile „regina 
focului” era urmărită de un bărbat care se ținea după ea, ca o umbră. 

Era un tânăr ofițer, care se îndrăgostise foarte serios de dânsa. 

Și pe semne că frumoasa fată se gândea că alături de noul ei adorator 
ar putea să ducă o viață mai bună, căci consimţi să se întâlnească în taină 
cu el. Acestei întâlniri urmă a doua, apoi altele, și în scurt timp, legătura 
lor deveni foarte strânsă. 

Dar „regina focului” se temea de Aşinov, astfel că se hotărî să fugă cu 
iubitul ei. Însă nici Așinov nu era atât de prost, încât să nu-și dea seama 
de ceea ce se întâmplase; sărmanul om, de abia mai putea să-și 
stăpânească furia și durerea. 

Într-o după-amiază, urma să aibă loc din nou „coborâşul din turn”. 
Aşinov se apropie de „regina focului”, se înclină înaintea ei și o rugă să se 
urce pe umerii săi. 

— Astăzi e ultima oară, se gândi dânsa. Dacă ajung cu bine pe pământ, 
nu vatrebui să mai înfrunt niciodată această primejdie. 

Aşinov porni pe sârmă, care se îndoia sub greutatea celor doi. Tânăra 
fată începu să se neliniştească, deoarece băgă de seamă că omul care o 
ducea, tremura. 

— Ce-i cu tine? îi șopti ea. 

Celălalt nu-i răspunse nimic, urmând să înainteze în grabă. 

— Pentru numele lui Dumnezeu, îngână tovarășa lui, nu alerga așa 
repede, căci s-ar putea să cazi... gândeşte-te că ne vom zdrobi capetele 
amândoi... 

Un râs sălbatic îi răspunse. 

— Aşinov, oprește-te, fii liniștit... cădem... Dumnezeule mare... 

Acesta fu ultimul strigăt al „reginei focului”. Un țipăt de spaimă 
străbătu mulțimea. 

Saltimbancul se prăbuşise în adâncime împreună cu povara lui. 

Câţiva oameni de inimă alergară să prindă pe cei doi nenorociţi și, într- 
adevăr izbutiră să-l salveze pe Aşinov. Însă, tânăra nu mai putu fi salvată. 

Murise în aer, poate sugrumată, poate lovită de un atac de apoplexie, 
nimeni nu putu să-și dea seama de cauza morții ei. 

Aşinov fu nevoit să stea câtva timp în spitalul orașului, căci sistemul 
nervos îi fusese zdruncinat. 

În acest timp, trupa de saltimbanci părăsi localitatea; tânăra lor 
tovarășă fu înmormântată în cimitirul orașului. 

Când ieşi din spital, Aşinov nu mai era decât un biet cerșetor. Tot ceea 
ce agonisise, cheltuise în timpul bolii. 

Acum se temea să-și reia primejdioasa meserie. De aceea se gândi să-şi 
caute altă ocupație. 

Din fericire, găsi în curând o slujbă. 

Un evreu bogat îl luă în serviciul său. 

Aşinov învăţă contabilitatea, corespondenţa și din zi în zi cunoştinţele 
sale se înmulţiră. 

Patronul era foarte mulțumit de funcţionarul său, astfel că-i mări leafa. 

Dar Aşinov voia să ajungă cât mai departe. 

Lucra de un an la acest stăpân, când își aţinti privirile asupra nepoatei 
șefului său. 

Era o tânără cu sânii plini şi obrajii roşii, o adevărată fiică a Orientului. 

Așinov ştia că frumoasa fată căpăta o zestre mare de la unchiul ei. 

Într-o zi, se prezentă negustorului şi-i ceru mâna nepoatei sale. 

Evreul îi răspunse că nu poate lua nicio hotărâre fără să se sfătuiască 
cu tânăra fată. Însă, părerea lui era că dânsa trebuia să se mărite cu un 
bărbat de aceeași religie cu ea. 

Așinov își mușcă buzele, dar nu scoase o vorbă. 

Peste câtva timp, îşi părăsi serviciul și izbuti să fie angajat la 
departamentul dărilor guberniei Minsk. 

Nu trecu mult și privirile superiorilor săi fură atrase asupra lui; fără 
îndoială că Așinov ar fi ajuns departe, dacă între timp nu s-ar fi petrecut 
un lucru foarte supărător. 

Într-o zi, sosi în oraş o comisie care urma să cerceteze registrele 
impozitelor. Astfel, se descoperiră nereguli în sarcina lui Așinov. 

Necinstitul funcționar, în înţelegere cu un coleg de al său, își Însuşise o 
sumă mare de bani. 

Aşinov fu condamnat la şapte ani închisoare. 

Prefectul poliției de atunci, Ivan Kardoff, lua și el parte la judecată și 

rămăsese surprins de răspunsurile inculpatului. 

Aşinov era în temniţă de doi ani, când într-o bună zi, Kardoff intră în 
celula lui. 

— Ei, te-ai învăţat minte? îl întrebă prefectul, bătându-l pe umeri. 

Aşinov se înclină respectuos. 

— Domnule, n-aş putea susţine că mai am poftă să rămân aici, zise el. 

— Bine, te voi pune în libertate, dar cu o condiţie, răspunse Kardoff. 
Îmi făgăduieşti că-mi vei fi credincios şi vei asculta orbește de poruncile 
mele? 

— Domnule, vă asigur că nu voi păși decât pe calea arătată de 
dumneavoastră. 

— Ascultă-mă, văd că eşti omul de care am nevoie... Ți s-a iertat restul 
de pedeapsă. lată decretul care dovedește aceasta. 

De bucurie, Așinov căzu la picioarele prefectului poliţiei. 

— Nădăjduiesc că vei fi ascultător, dragul meu, zise acesta. Și, acum, 
vino să-ţi iei în primire noua ta slujbă. 

— Noua mea slujbă? 

— Desigur. lată şi numirea. De azi înainte ești secretarul meu. Cred că 
ştii cine sunt? 

Aşinov clătină capul în semn negativ. 

— Sunt prefectul poliției din Petersburg, zise atunci Ivan Kardoff. 

Cititorii noştri își amintesc, desigur, cum a izbutit Așinov să răstoarne 
pe stăpânul său şi să-i ia locul. 

Și, pe când zăcea în culcușul său din celula fortăreței Petru și Pavel, în 
mintea fostului prefect se iviră și alte imagini: chipurile soţiei și copiilor 
săi. 

Ce să se fi făcut cu aceștia? 

Desigur că muriseră de foame, căci din ce să fi trăit nenorociţii? 

De abia acum își aminti Așinov că eratată. 

— O, dacă aş scăpa cu viaţă şi aş izbuti să ies din închisoare! îngână el. 
Dar nu e cu neputinţă. 

Deznădăjduit, fostul prefect încercă să aţipească. Trecu mult, foarte 
mult, până ce somnul îi închise pleoapele. Dar, în cele din urmă, adormi. 

Și în vis îi apăru imaginea soţiei sale, care ridica ameninţător braţul, 
strigând: 

— M-am rugat neincetat lui Dumnezeu să-ţi hărăzească acest sfârșit! 
Când vei fi pe eșafod, gândeşte-te la mine... 

Și fostul prefect suspină din somn, încercând să alunge groaznica 

arătare, dar aceasta nu se clinti din loc. 


Capitolul 126 - În celula condamnatului 


Mult mai neliniștit decât Așinov era fratele Eustachie. 

Frica de moarte pusese stăpânire pe fostul duhovnic al împăratului. 

Aşadar, astfel trebuia el s-o sfârșească cu viața, după ce muncise din 
răsputeri ca să ajungă la cea mai înaltă demnitate bisericească din Rusia. 

Omuleţul dolofan slăbise în închisoare. Obrajii i se scofâlciseră, ochii 
săi îşi pierduseră strălucirea, iar energia îi era înfrântă. 

Nici fratele Eustachie nu se mai îndoia că Țarul va semna sentinţa de 
condamnare la moarte. 

De fiecare dată când ușa se deschidea, arestatul se retrăgea într-un 
colț al celulei sale. 

După ce zăcuse astfel câteva ceasuri, în timpul cărora se rugase 
neîncetat, fostul duhovnic al Țarului sări în sus și, alergând spre ușă, în 
care începu să bată cu pumnii, strigă: 

— Deschideţi, deschideţi, vreau să vă spun ceva... 

Trecu câtva timp, apoi se auziră paşi apropiindu-se. 

— Ei, ce-i acolo? răspunse un glas. Nu cumva vrei să-mi faci și tu 
aceeași propunere pe care mi-a făcut-o și prietenul tău? lată, îți atrag 
atenţia că la prima încercare de a mă corupe spre a-ți da drumul din 
închisoare, voi aduce totul la cunoștința celor în drept. 

— Nu, vreau să-ți fac o rugăminte mult mai modestă, răspunse fostul 
duhovnic imperial. Dă-mi toc, hârtie şi cerneală, căci vreau să scriu. 

— Şi anume cui? 

— Unuia din prietenii mei, cel mai mare demnitar al bisericii catolice. 
Vreau să scriu Papei, Sfântului Părinte din Roma, implorându-l să obțină 
de la împărat ca pedeapsa cu moartea să fie preschimbată în închisoare 
pe viaţă. Aşadar, fie-ţi milă şi împlineşte-mi rugămintea. 

Paznicul clătină capul. 

— Nu, nu pot s-o fac, oricât aş vrea să nu te refuz, zise el. S-au 
întâmplat atâtea lucruri neplăcute cu astfel de scrisori, încât mulţi dintre 
colegii mei și-au pierdut slujba. 

— Bine, dar nu se poate să nu se îngăduie cuiva să încerce să-și 
îmbunătăţească soarta. 

— Aici, în fortăreaţa Petru și Pavel nimic nu-i îngăduit, răspunse 

temnicerul. Aici se cere să fii liniştit şi să aştepţi în linişte ceea ce se va 
hotări. 

— Ceea ce se va hotărî? îngână fratele Eustachie. Și nu știi ce anume se 
va hotărî? 

Gardianul dădu din umeri. 

— Cine ar putea să ştie? zise el. În orice caz, socot că ceva bun n-o să 
iasă de aici. Aș vrea să-ţi încredințez un secret, adăugă paznicul, 
apropiindu-se de fostul duhovnic imperial şi bătându-l pe umeri. În celula 
asta sunt închiși acei care în ziua următoare... Dar vei avea curajul să 
înduri? 

— Ce să îndur? întrebă fratele Eustachie, tremurând. 

— Ei bine, continuă temnicerul, în această celulă sunt închişi acei care 
a doua zi nu mai au nevoie de adăpost. 

Eustachie scoase un țipăt de groază. 

— Aşadar, vor să mă ucidă? strigă el. 

— Nu vor să te ucidă, ci să te execute, răspunse gardianul. 

— E cu neputinţă! exclamă arestatul. Ţarul nu va îngădui una ca asta. 
Nu, el nu va lăsa ca duhovnicul lui, acela căruia i-a încredinţat toate 
tainele sale să fie ucis ca un criminal de rând. 

Paznicul clătină capul, îngrijorat. 

— Ăsta înnebuneşte până mâine, murmură el, iată, ochii lui au şi 
început să strălucească într-un chip foarte ciudat. 

Fostul duhovnic al Țarului se ghemui iar pe culcușul său, în timp ce 
paznicul părăsi celula. 

Cam pe la miezul nopţii, fratele Eustachie tocmai aţipise, când ușa se 
deschise încetișor. 

O făptură negricioasă se strecură înăuntru. Arestatul se trezi. 

— Cine-i acolo? strigă el. Ce vreți de la mine? 

Făptura rămase în prag. 

— Nu mă recunoști? întrebă ea. 

— Porţi veșminte de călugăriţă, zise fratele Eustachie, căutând să 
străbată întunericul cu privirea, şi mi se pare că la gâtul tău atârnă crucea 
de aur pe care o au numai stareţele... Cine ești? 

— Sora Natalia, stareța mănăstirii Carmelitelor. 

— Şi ce cauţi aici? 

Sora Nadia, fiica lui Nicolae Jagodkin, care în cei șaptesprezece ani 
izbutise să ajungă la această demnitate de seamă, se apropie de fratele 
Eustachie. 

— Am fost trimisă ca să-ți dau asistenţă preoțească în această noapte. 

— Să-mi dai asistenţă, făcu el. Dar n-am nevoie de așa ceva, căci nu 
sunt muribund. 

— Şi dacă ești, totuși? întrebă sora Nadia. 

Un țipăt scăpă din pieptul lui Eustachie. 

— Acum ştiu destul, strigă el. Vor să mă execute. Într-adevăr... așadar, 
totul s-a sfârșit? 

— E ultima noapte pe care o mai petreci pe acest pământ, răspunse 
stareța cu blândeţe, apoi vei părăsi această vale a plângerii, vei păşi în 
imperiul bucuriei și cel mai mare dintre judecători te va judeca cu 
îndurare. 

— Dar eu nu vreau să mor! strigă Eustachie. Vreau să trăiesc, auzi, soră 
Nadia, vreau să trăiesc! 

— Cu neputinţă, zise călugăriţa. Sentința a și fost rostită. 

— Aşadar, Ţarul m-a condamnat la moarte? 

— Da, vei muri de mâna călăului. 

Fratele Eustachie sări în sus, scoțând un țipăt de furie. 

— Şi nici măcar n-am fost dus înaintea unui tribunal, strigă el. O, asta e 
o crimă josnică. 

— Totul e în zadar, reluă stareța. Surorile din mănăstirea Carmelitelor 
au înaintat o cerere împăratului, cerând ca sentinţa să nu fie executată, 
dar Țarul a rămas la hotărârea lui. Din toate părţile Rusiei au venit 
călugări care l-au implorat să te ierte, dar el nu s-a lăsat înduplecat, căci 
vrea cu tot dinadinsul să mori. Mâine, la răsăritul soarelui, va avea loc 
execuţia. Așadar, mai ai de trăit puţine ceasuri... Folosește-le spre a-ţi lua 
adio de la viaţă şi a-ţi pregăti intrarea în lumea cealaltă... 

În timp ce stareţa vorbea, ușa se deschise și fratele Eustachie văzu 
cinci soldați postându-se în faţa celulei, cu arma în mână. Apoi, paznicul 
aduse o masă, câteva scaune, o sticlă şi pahare. 

— lată vinul care se dă acelora ce se duc la moarte. Dacă vrei să-mi 
asculţi sfatul, nu mai sta să socotești cât bei, ci toarnă întruna pe gât, căci 
astfel cel puţin, nu vei ști ce se petrece cu dumneata. 

— Nu, ar fi un păcat să mori beat, interveni sora Nadia. Înaintea lui 
Dumnezeu trebuie să pășești cu mintea limpede. 

În acest timp, fratele Eustachie umpluse paharul până la gură și, dintr- 
o singură înghiţitură, îl dădu pe gât. 

Deodată, se întoarse spre stareță. 

— Soră Nadia, răspunde-mi la o întrebare, zise el. 

— Dacă sunt în stare şi-mi este îngăduit s-o fac, firește că-ţi voi 
răspunde. 

— Aş vrea să ştiu când voi fi dus la locul de execuţie. 

— Peste o oră. 

Fratele Eustachie începu să tremure. 

— Şi ce fel de moarte mi-a fost hărăzită? murmură el. 

— N-aş putea să-ţi răspund cu hotărâre, zise stareţa. Dar, socot că vei 
fi executat în mod obișnuit. 

— Aşadar, voi muri în spânzurătoare? strigă fostul duhovnic al 
Țarului. Nu, asta nu trebuie să se întâmple... Ah, soră Nadia, te rog în 
genunchi să-mi înlesnești o audienţă la împărat... Dac-aș vorbi cu el, sunt 
sigur că va reveni asupra sentinţei... Să mă deporteze în Siberia, voi 
lâncezi în ocna cea mai adâncă, voi face muncile cele mai grele, nu voi 
crâcni dacă voi fi torturat de dimineaţă până noaptea târziu - numai să 
trăiesc, să răsuflu, să văd oameni, lumină și să nu fiu aruncat în mormânt 
înainte de vreme. 

Fratele Eustachie se prăbuși la pământ. Nadia se aplecă și-i puse mâna 
pe umăr. 

— Sărmane om, zise ea, pentru tine nu mai există scăpare... Ți-am 
spus, doar, că Țarul a respins toate cererile adresate în această privinţă. 
Frate Eustachie, arată, cel puţin, că știi să mori ca un erou, ca un martir. 

— Nu, vreau să trăiesc ca să duc mai departe lupta pentru izbânda 
bisericii noastre, strigă el. 

— Trebuie s-o închei cu viaţa, nu mai nădăjdui, părinte, replică stareţa. 

Condamnatul își ascunse faţa în mâini. 

— Groaznic, murmură el. Nicio scăpare... 

Timp de jumătate de oră, fostul duhovnic al împăratului rămase într-o 
stare de completă nemișcare. 

Apoi privi spre călugăriţă şi o rugă să se apropie, având să-i facă o 
comunicare foarte importantă. 

— Dacă într-adevăr trebuie să mor, zise preotul, în timp ce sora Nadia 
se aşeza pe un scaun lângă el, voi face o faptă mărinimoasă, înainte de a 
părăsi această lume. N-aş avea niciun motiv să-i doresc binele lui 
Alexandru al II-lea. l-am fost foarte credincios și acum, din pricina unui 
singur pas greşit, m-a condamnat la moarte. Dar în Sfânta Scriptură scrie: 
„Răsplătește răul cu bine”. Și, astfel, voi face și eu. Ascultă-mă, soră, este 
vorba de o taină pe care trebuie s-o dezvălui Romanovilor. Ei posedă 
bogății nemăsurate, fără să știe de ele. Într-o anumită biserică din 

imperiul rusesc e îngropată o comoară care aparține familiei domnitoare. 
Petru cel Mare a ascuns-o odinioară sub altarul acelei biserici, spre a nu 
cădea în mâinile tătarilor, cu care era în război şi care erau cât p-aci să 
cotropească țara. Și comoara e atât de prețioasă, încât întrece toate 
bogăţiile care aparțin Romanovilor. Acolo se află cupe și vase de aur și 
argint, giuvaeruri, monede, arme făcute din metale preţioase; pe scurt, 
comoara e în valoare de foarte multe milioane. Știu că printre celelalte 
lucruri se găsește și un document care dovedește că bogăţiile aparțin 
familiei imperiale. Acest document a fost scris chiar de Petru cel Mare și e 
prevăzut cu pecetea sa. Nu. Nu poate exista nicio îndoială. Alexandru al Il- 
lea nu trebuie decât să ridice comoara. Şi aceste bogății sunt acum mai 
binevenite ca oricând, deoarece împăratul se poartă cu gândul să 
desființeze robia. Eu sunt singurul om care cunoaște existența comorii. La 
început, am vrut s-o folosesc pentru a-mi răscumpăra viaţa. ştiam unde 
zace această avere, dar nu m-am încumetat să întind mâna spre ea, căci 
eram încredinţat că nu e lucrul meu. Acum, când sunt cu un picior în 
groapă, vreau ca taina comorii să fie dezvăluită stăpânului ei. Alexandru 
al II-lea trebuie să afle unde sunt îngropate bogăţiile. 

Sora Nadia ascultase totul cu luare-aminte. Când fratele Eustachie 
sfârşi, stareţa clătină capul. 

— De ce vrei să destăinui secretul împăratului însuși? întrebă ea. Nu s- 
ar putea să mi-l dezvălui mie? Îți jur că mâine voi cere o audiență 
Majestății Sale și-i voi aduce la cunoștință totul. 

— Nu, strigă fostul duhovnic, cu glas răgușit, aceasta e datoria mea. 
Sunt hotărât să dezvălui taina numai dacă Ţarul mă va primi în audienţă. 

— Şi dacă nu teva primi? 

Fratele Eustachie dădu din umeri. 

— Atunci, comoara va rămâne ascunsă, răspunse el. 

— Aşadar, în acest caz nu vei destăinui secretul? 

— Da, poţi fi sigură de asta, soră Nadia, explică preotul, cu hotărâre. 

— Dar asta e o nedreptate strigătoare la cer, zise stareța mănăstirii 
Carmelitelor. Știi unde se află comoara și ar fi de ajuns un singur cuvânt 
ca proprietarul să intre în posesia ei şi, totuși, vrei să te cobori în 
mormânt fără a rosti acest cuvânt? Părinte Eustachie, nu pot să-ți ascund 
că fapta ta se aseamănă cu o hoţie. 

— Soră Nadia, prea ţii parte acestor Romanovi, zise arestatul. Cu ce te 
răsplătesc ei că-i aperi cu atâta căldură, nesocotind pe acela care e un 
demnitar al bisericii din care faci parte și tu? 

— Nu vreau să primesc răsplată de la nimeni, răspunse stareţa, cu ochi 
strălucitori, dar conștiința îmi spune că nu trebuie să ascunzi împăratului 
existența comorii. 

— Atunci, să-mi acorde o audienţă, replică fratele Eustachie, e cel mai 
mic lucru ce-l pot cere. Și, te-aş sfătui, soră, să te grăbești și să te înfăţișezi 
înaintea lui. 

— Cum, chiar astă-noapte? 

— Da, în astă-noapte, strigă fostul duhovnic, în orice caz. Înaintea 
execuţiei mele, căci altfel va fi prea târziu. 

— Dar mi seva încuviinţa audiența? întrebă sora Nadia. 

— Dacă vei spune că vii într-o chestiune care nu suferă amânare, 
desigur că împăratul te va primi. 

— Bine, dar gândeşte-te că va trebui să fie trezit din somn... 

— Ei las' că face să-ţi întrerupi somnul, în schimbul unei averi de 
milioane. Numai șovăi, soră Nadia: e atât spre binele Țarului cât şi al meu. 

Călugărița rămase pe gânduri. În cele din urmă, își dădu seama că 
trebuie să împlinească cererea fratelui Eustachie. Luând această hotărâre, 
stareța părăsi celula. 

În câteva cuvinte, sora Nadia explică temnicerului că nu poate rămâne 
lângă arestat în acea noapte, deoarece trebuia neapărat să vorbească 
Țarului, înainte ca execuţia să aibă loc. Apoi, rugă pe gardian s-o 
înlocuiască lângă condamnat. 

După o jumătate de oră, stareţa se afla înaintea Palatului Imperial. 

La început, santinelele n-o lăsară să intre. Numai după multe stăruinţe, 
izbuti să le facă să cedeze. 

Ajungând în faţa cameristului, acesta îi răspunse încruntat că stăpânul 
său nu putea fi trezit. 

— Dar este vorba de o viață omenească, zise sora Nadia, și nu numai 
atât, ci și de un câştig care se cuvine familiei Romanov. 

— Majestatea Sa trebuie să se odihnească, replică bătrânul servitor, 
tulburarea din ultimele zile a fost prea mare. 

— Aşadar, îţi iei dumneata răspunderea dacă familia domnitoare va 
pierde o avere de milioane? 

Cameristul șovăi. 

— Bine, voi face ceea ce n-am făcut niciodată până acum, răspunse el, 
în cele din urmă. Îl voi trezi pe împărat. Dar n-aş vrea ca mânia Țarului să 
se reverse asupra mea... 

— Răspund eu de toate, zise sora Nadia. 

Cameristul dispăru în dormitorul stăpânului său. Cam peste un sfert de 
oră se ivi din nou. 

Dar acest răstimp îi păru stareţei o veșnicie. 

Zorile începuseră să se arate la răsărit, vestind sosirea dimineţii. Și 
atunci urma să aibă loc execuţia fratelui Eustachie. Dacă nu putea să 
vorbească imediat împăratului, dacă nu izbutea să se întoarcă la timp în 
fortăreața Petru și Pavel, totul era pierdut. Căci duhovnicul imperial va fi 
dus la spânzurătoare, buzele lui se vor închide pentru totdeauna și taina 
comorii familiei Romanov va rămâne ascunsă pe vecie. 

Sora Nadia tremura de tulburare. 

În cele din urmă, ușa se deschise şi cameristul se ivi în prag. 

— Aşteptaţi încă vreo câteva minute, zise el. Majestatea Sa tocmai a 
coborât din pat. 

— Şi e mâniat că i-am tulburat somnul? întrebă stareţa. 

— Deloc, o linişti cameristul. Cum a auzit că Preacuvioșia Voastră e aici 
şi doreşte să-i vorbească, Țarul s-a declarat gata să vă împlinească 
cererea. Dar iată-l că vine... 

Alexandru al II-lea ieși din dormitor. Se îmbrăcase în grabă şi tocmai 
îşi încheia tunica. 

Un singur gest al împăratului și bătrânul servitor părăsi anticamera. 

— Cuvioasă soră, zise Țarul, spune-mi ce s-a întâmplat, încât ai socotit 
necesar să-mi vorbeşti chiar astă-noapte? Dar, orice ar fi, s-auzim despre 
ce e vorba. 

Stareţa mănăstirii Carmelitelor se înclină adânc. 

— Majestate, o întâmplare de mare însemnătate m-a adus aici, 
răspunse ea. E vorba de o comoară care aparține familiei Romanov și care 
ar putea fi pierdută... 

— Nu înţeleg, maică stareță? 

— Trebuie să amintesc Majestății Voastre că datoria stareţelor 
mănăstirii Carmelitelor e ca atunci când un demnitar al bisericii e 
condamnat la moarte să stea alături de el ultima lui noapte. Astă-noapte 
trebuia să-mi împlinesc și eu această datorie... 

— Ah, e vorba de fratele Eustachie? zise Țarul, așezându-se într-un 
fotoliu. 

— Da, de nefericitul părinte, răspunse stareța. Sentința pe care 
Majestatea Voastră a rostit-o împotriva lui, l-a impresionat adânc. 
Nenorocitul tremură în fața morții. 

— E un laş, murmură Alexandru al II-lea. 

— Da, poate că e laş, replică sora Nadia cu lacrimi în ochi, dar nu uitaţi 
că e om şi se teme de sfârşitul care-l așteaptă. Și Majestatea Voastră se va 
încredința din spusele mele că fratele Eustachie nu e chiar atât de rău. 
Astă-noapte stăteam lângă el în celula sa, căci era ultima lui noapte, când 
arestatul îmi destăinui că cunoaște taina unei comori foarte mari. Această 
comoară - care e alcătuită din vase de metal preţios, aur brut, arme 
încrustate cu diamante și bijuterii de valoare - se află îngropată sub 
altarul unei biserici. Și fratele Eustachie susține că tot acolo s-ar mai afla 
și un document care adeverește că aceste bogății aparțin familiei 
Romanov. Prea luminatul strămoș al Majestății Voastre, Petru cel Mare, ar 
fi ascuns comoara de teama tătarilor și, de atunci, nu s-a mai atins de ea, 
ca la nevoie să poată sluji țării. Toţi acei care știau de existenţa ei au 
murit. Fratele Eustachie afirmă că a descoperit secretul într-o veche carte 
bisericească, unde se vorbește despre această comoară. Majestate, poate 
că acesta e un semn prin care Domnul vrea să arate că nenorocitul 
trebuie să mai trăiască... Fratele Eustachie cere o audiență pentru a arăta 
Majestății Voastre unde se găsește comoara. 

— Dar de ce nu ţi-a destăinuit ție secretul, maică stareță? întrebă 
Țarul. 

— Tocmai asta n-a vrut, răspunse sora Nadia. Arestatul a stăruit ca 
Majestatea Voastră să-l primească în audienţă. 

Împăratul clătină capul. 

— Nu, asta nu se poate, zise el, nu-mi e îngăduit să văd un om care a 
fost condamnat la moarte, căci îndată ce ar păși înaintea mea, ar trebui 
să-l iert. 

— Dar fratele Eustachie nu vrea să dezvăluie taina decât Majestății 
Voastre... 

— În acest caz, va muri fără s-o dezvăluie. 

— Cum, sunteţi hotărât să vă lipsiţi de aceste bogății care ar putea să 
folosească atât Majestății Voastre cât şi poporului rus? 

Alexandru al II-lea rămase pe gânduri, retrăgându-se în firida ferestrei. 

După câteva minute, reluă: 

— Nu, nu pot să-ţi acord audiența. 

— Aceasta e ultima hotărâre a Majestății Voastre? 

— Da, ultima. 

— Atunci, fratele Eustachie e pierdut, iar comoara nu va ieși niciodată 
la iveală. 

— Stai, exclamă Țarul, poate există, totuşi, o scăpare. Mie nu-mi e 

îngăduit să-l primesc în audienţă, dar fratele meu, marele duce 
Constantin, poate să vorbească cu el. 

— Dacă Majestatea Voastră e hotărâtă să facă aceasta, atunci trebuie 
să ne grăbim, căci minutele sunt numărate. Zorile se și ivesc; peste puţin 
timp, condamnatul va fi dus în curtea închisorii şi executat. 

— Nu, asta nu se va întâmpla, strigă Țarul. Îți voi pune la dispoziţie o 
trăsură cu armăsarii mei cei mai buni și vei porni spre fortăreață 
împreună cu marele duce. Nădăjduiesc că veţi sosi la timp, ca să mai 
amânaţi execuţia. 

— Vă mulţumesc, vă mulțumesc din suflet, îngână sora Nadia. 

— Dar sper că fratele Eustachie nu m-a înșelat? adăugă împăratul. 
Dacă povestea acestei comori a fost născocită spre a obține o amânare a 
execuţiei ori dacă totul se va dovedi neîntemeiat, atunci... atunci să se 
teamă de furia mea. 

Ochii lui Alexandru al II-lea se aprinseră de o strălucire ciudată și sora 
Nadia înţelese că fostul duhovnic era sortit unui sfârşit groaznic dacă 
spusele sale nu se vor adeveri. 

— În orice caz, îți mulțumesc că ai venit, maică stareță, zise el. 

Sora Nadia se plecă, voind să-i sărute mâna, dar Țarul o împiedică. 

— Du-te cu Dumnezeu, zise împăratul. 

Apoi, Alexandru al II-lea sună și dădu lacheului poruncile necesare, 
astfel că după câteva minute, stareţa mănăstirii Carmelitelor porni, în 
goana cailor, spre palatul marelui duce Constantin. 

Aici, fu primită numaidecăt și, după ce expuse fratelui Ţarului ceea ce o 
adusese la el, amândoi se îndreptară spre fortăreaţa Petru și Pavel. 
Totuși, Constantin se îndoia de spusele fostului duhovnic imperial. 

— Cred că arestatul a născocit această poveste spre a-și mai prelungi 
viaţa, zise el. Fratele Eustachie este atât de laş, moartea îl îngrozeşte atât 
de mult, încât nu-i de mirare să fi inventat această istorie spre a-şi amâna 
execuţia. Căci, fără îndoială că cercetările pentru descoperirea comorii 
vor dura câteva zile. În acest timp, fostul duhovnic imperial va trăi și, atât 
timp cât mai trăieşti, nu-ţi pierzi speranţa. Dar vom vedea cine are 
dreptate. 


Minutele părea veacuri fratelui Eustachie. Condamnatul întrebase de 
sute de ori dacă stareța mănăstirii Carmelitelor nu se întorsese în 

închisoare. Dar gardianul ridicase din umeri, fără să răspundă. 

În cele din urmă, arestatul se apropie de el, deznădăjduit. 

— Nu cumva se află la poartă și nu e lăsată să intre? întrebă fratele 
Eustachie. 

— Asta e cu neputinţă, răspunse temnicerul, căci santinela știe că nu 
trebuie s-o împiedice. 

— Atunci, poate că i s-a întâmplat pe drum o nenorocire, poate că 
trăsura a suferit un accident? 

— Nu prea Îmi vine să cred, replică paznicul. Dar e posibil să nu i se fi 
îngăduit intrarea în Palat. 


— Dumnezeule, dac-ar fi într-adevăr aşa? exclamă fratele Eustachie. În 
acest caz voi fi executat și atunci taina pe care am păstrat-o atâta timp, nu 
va fi niciodată dezvăluită. Spune-mi, te rog, ești de părere că execuţia va 
avea loc chiar dacă stareţa nu se va întoarce? 

— Fără îndoială că va avea loc, replică gardianul, cu sânge rece. 

— Şi ce moarte mi s-a hotărât? 

— Vei fi decapitat. 

Condamnatul scoase un suspin sfâșietor. 

— Voi fi decapitat? repetă el. O, ce moarte groaznică, parcă și simt în 
ceafă ascuţişul securii... sfârşitul se apropie... da, se apropie. 

Nenorocitul se prăbuşi în scaun, aproape fără simţire. 

Paznicul clătină capul; niciun condamnat nu se temuse atât de moarte. 

Trecuseră două ore. 

Deodată, ușa celulei se deschise și razele unei lămpi pătrunseră în 
încăpere. 

Fratele Eustachie sări în sus, tremurând. 

— Cine-i acolo? strigă el. 

Un ofițer din garda imperială se ivi în bătaia luminii. Era însoţit de 
câțiva soldaţi, îndărătul cărora se zărea silueta unui bărbat înalt şi bine 
făcut. 

Acesta era îmbrăcat în roșu și la braţ purta o panglică de doliu. Chipul 
său era roşu, spân și plin de cruzime. 

Era unul din călăii închisorii. 

Ofiţerul ţinea în mână o hărtie. 

— Părinte, zise el, adresându-se lui Eustachie, a sosit timpul. 

— Ce timp? îngână fratele Eustachie. 

— Trebuie să pornești pe drumul cel greu. 

— Cum, trebuie să mor? strigă arestatul, cu glas tremurător. 

— Da, execuţia va avea loc, răspunse ofițerul din garda imperială. 
Domnule, nu mai șovăi și urmează-mă. 

Însă fratele Eustachie se încleştă de masă, hotărât să se împotrivească 
din răsputeri. 

— Nu, nu, răcni el, deznădăjduit, nu se poate să fiu executat. Stareța 
mănăstirii Carmelitelor s-a dus la împărat... execuţia trebuie să fie 
amânată cu câteva zile... Țarul o va încuviinţa... 

— Până acum n-am primit niciun ordin în această privinţă și, cu toată 
părerea mea de rău, nu pot să îngădui vreo amânare, replică ofiţerul. 

— Atunci, nu mai e vorba de o execuţie, ci de o crimă ordinară. 

— Legea nu ucide, răspunse celălalt. 

Dar fostul duhovnic imperial se prinse și mai tare cu mâinile de masă. 

— Dacă nu vrei să ne urmezi de bunăvoie, vom fi siliți să ne folosim de 
forță, continuă ofițerul. 

— Nu vă urmez, răcni condamnatul. 

Trimisul Țarului se întoarse spre soldaţi și le făcu un semn scurt. 
Aceştia se năpustiră spre nenorocitul preot. Dar, fostul duhovnic imperial 
se încleștase de masă cu atâta putere, încât nu izbutiră să-l urnească din 
loc. 

— Deznădejdea îi dă puteri supraomeneşti, ziseră ei, adresându-se 
superiorului. 

Acesta scoase sabia. 

— Mişcă-te sau te lovesc, strigă el. 

Fratele Eustachie îl privi ca un nebun, dar nu făcu nicio mișcare. Atunci 
ofițerul îl izbi cu lama peste degete. 

Mâinile nenorocitului se desprinseră cu încetul. Peste câteva clipe, 
soldaţii îl luară pe sus. 

Condamnatul începu să sezbată ca un turbat, urlând și făcând spume. 

Atunci, soldaţii îl legară și, astfel, nenorocitul fu scos în curte. 

Aerul de dimineață mângâia obrajii condamnatului la moarte. 

În mijlocul curţii se afla o estradă de lemn, învelită în negru. Câteva 
trepte duceau sus unde se afla un butuc necioplit, cu dungi negre. O 
secure ascuţită era înfiptă în acest butuc. 

Și ceea ce mări și mai mult groaza condamnatului fu împrejurarea că 
alături de eșafod se vedea un cosciug deschis. 

Nenorocitul înţelese că acest sicriu fusese pregătit pentru el. Totuși, 
mai nădăjduia că sora Nadia va sosi la timp. Privirile sale încordate se 

îndreptară spre intrarea închisorii. 

Dar aceasta rămase nemișcată. 

Deodată, se auzi un clopot. Sunetele sale argintii răsunară departe 
peste orașul adormit. 

Era clopotul care vestea executarea unui condamnat la moarte. 

O ușă din clădirea închisorii se deschise și un cortegiu ciudat păși 
afară. 

Acest cortegiu era format dintr-un ofițer şi câţiva soldaţi, în urma 
cărora se afla un om ferecat în lanţuri. Doi călăi veneau îndărătul lui. 

Nenorocitul era Așinov, fostul prefect al poliției din Petersburg. 

Dar, spre deosebire de complicele său, condamnatul părea stăpân pe 
sine şi înainta cu paşi siguri. 

Când ajunse în faţa fratelui Eustachie, Așinov izbucni într-un râs 
batjocoritor. 

Preotul se dădu înapoi îngrozit, crezând că fostul prefect își sfărâmase 
lanţurile și se va năpusti asupra sa ca să-l sugrume. 

Dar teama lui se dovedi neîntemeiată. Tovarășul său se mulțumi doar 
să-l scuipe. 

Un bătrân venerabil păși înaintea celor condamnaţi. 

Era cel mai mare judecător al imperiului. 

Acesta citi sentinţa prin care nenorociţii erau condamnaţi să moară pe 
eșafod; înainte de execuţie, însă, Așinov urma să fie torturat. 

Auzind acestea fostul prefect căzu în genunchi. 

— Îndurare, strigă el, fie-vă milă, ucideţi-mă, dar nu mă chinuiţi! 

Bătrânul dădu din umeri și citi mai departe. 

După ce trupurile celor doi condamnaţi vor sta o zi în sicriu, ele urmau 
să fie spânzurate, date pradă corbilor, astfel ca fiecare cetățean să poată 
lua un exemplu că nimeni nu pune la cale ceva împotriva Majestății Sale 
fără să-şi ia pedeapsa cuvenită. 

Apoi judecătorul luă un beţișor, pe care-l rupse deasupra capetelor 
nenorociţilor. 

Fratele Eustachie era mai mult mort decât viu, dinţii-i clănțăneau și 
mâinile sale tremurau. Privirile lui înspăimântate erau mereu îndreptate 
spre poarta de intrare. 

Unde se afla sora Nadia? De ce nu se mai întorcea? Nu cumva ticăloasa 
se îndepărtase ca să scape de el? 

Poate că nici nu se dusese la împărat să-i aducă la cunoştinţă știrea pe 
care i-o încredinţase? 

Judecătorul făcu semn călăului să se apropie și-i porunci să înceapă cu 
Aşinov. 

Fostul prefect sări în sus și aruncă în jurul său priviri sălbatice. 

— Slugi ale despotismului, strigă el, apropiați-vă, faceți-vă meseria. 
Înainte cu câteva zile aţi tremurat înaintea mea, acum desfătați-vă la 
chinurile mele. Hai, începeţi... Dar mai înainte trebuie să spun că sunteţi 
nişte neghiobi, nişte proşti. Nimeni n-a fost atât de favorizat de Țar ca 
mine și, totuși, mi-a sunat și mie ceasul... Tot astfel va veni și pentru voi 
clipa când veţi sta aici, cum stau eu acum. La porunca împăratului veți fi 
şi voi Îîmpinşi în ghearele morţii cum sunt eu... 

— Pungţi-i un călușş în gură, dacă nu tace, strigă judecătorul. Ticălosul 
aduce injurii împăratului... 

Aşinov izbucni într-un râs batjocoritor. 

Bătrânul magistrat făcu semn călăilor care tăiară legăturile fostului 
prefect al poliției și-l duseră spre o masă lunguiaţă, înțepenită în cimentul 
curții. 

La ambele capete ale acestei mese erau câte două cătușe. 

Condamnatul fu urcat pe masă. În zadar se zbătu nenorocitul, degeaba 
încercă el să scape din ghearele călăilor săi, căci în cele din urmă, mâinile 
şi picioarele îi fură fixate în cele două cătușe. 

Așinov cunoștea prea bine acest groaznic instrument, căci mulți 
nenorociți fuseseră chinuiți astfel din porunca sa. 

Și fostul prefect mai ştia că acesta e numai începutul chinurilor sale, 
deoarece nu putea muri din pricina torturii la care era supus. 

Deodată călăii se năpustiră asupra lui, sfâșiindu-i hainele, astfel că 
nenorocitul rămase aproape gol. 

Apoi se aduse un vas mare, triunghiular, unde pâlpâiau flăcări, în 
mijlocul cărora se aflau mici drugi de fier. 

Aşinov închise ochii, căci ştia ce-l așteaptă. 

Drugii erau prevăzuţi cu ace înroşite. 

Tortura la care urma să fie supus Așinov purta numele de „tortura 
acelor înroşite”. 

Unul dintre călăi se apropie de condamnat, îl privi cu dispreţ şi izbucni 
în râs: 

— Acum, voi juca rolul croitorului, zise el, adresându-se nenorocitului, 
ale cărui trăsături se schimonosiră de groază. Adeseori mi-ai poruncit s-o 
fac asupra altora... Acum vei simţi și tu cum e... 

Zicând acestea, luă cu cleștele unul dintre drugii de fier și înfipse în 

pulpa lui Așinov acul înroşit. Condamnatul urlă ca un animal căruia i se 
înfige cuțitul în ceafă. 

Al doilea ac pătrunsese în celălalt picior al fostului prefect. 

Apoi veni rândul braţelor. 

Și, totuşi, Așinov nu-și pierdu cunoştinţa. Avea o constituţie atât de 
robustă, încât rezista şi acestor torturi înfiorătoare. 

Bietul duhovnic imperial privea toate acestea cu ochii măriţi de 
groază, mai mult mort decât viu. Dar nervii săi erau atât de surescitați 
încât fratele Eustachie rămase treaz. Condamnatul era încredinţat că va 
avea şi el aceeași soartă, cu toate că în sentinţă era scris lămurit că numai 
Așinov va fi torturat. 

Acum se făcu o mică pauză. 

Şi asta nu pentru ca nenorocitul să se reculeagă, ci ca să aibă tăria să 
reziste la cele ce urmau. 

Unul dintre călăi aduse o roată uriașă, făcută din stejar, şi ale cărei 
spiţe erau întărite cu fier. Printr-un anumit punct al roții ieșea în afară o 
bucată de oţel ascuțit. 

La vederea acestui instrument, fostul prefect gemu ca un om lovit de 
moarte. 

— Nu mă legaţi pe roată, răcni el, nu, numai asta nu... 

Dar călăii îl înşfăcară și-l târâră spre unealta de tortură. Unul dintre ei 
tinu roata, iar ceilalți îl legară în jurul ei, astfel că bucata de oţel îi venea 
sub coaste. 

Ochii nenorocitului ieșiră din orbite, limba îi atârna afară, iar trupul fu 
scuturat de fiori. 

Asta era mai mult decât moartea, era iadul pe pământ. 

La un semn al judecătorului, roata fu pusă în mişcare cu ajutorul unui 
mecanism. 

Condamnatul scoase un singur țipăt, apoi nu se mai auzi nimic. 

Când roata se opri, nenorocitul era leşinat. 

Totuşi, nu murise. Oţelul îi pătrunsese în carne, pricinuindu-i o rană 
adâncă. Sângele care ţâșnea dintr-însa se prelinse pe tot trupul. 

Atunci, condamnatul fu dezlegat. Un medic care era de față la tortură, 
lămuri că o vertebră fusese ruptă dar aceasta nu putea pricinui moartea 
nenorocitului. 

Fostul prefect fu uns cu o alifie tămăduitoare și, după vreo cinci 
minute, îşi veni în simţiri. 

— Acum execuţia poate să aibă loc, zise judecătorul. 

Aşinov, care nu mai era în stare să se ţină pe picioare, fu târât pe 
treptele eșafodului. 

Pe estradă se afla un călău cu securea în mână. 

Capul fostului prefect fu așezat pe butuc. 

În această clipă, un preot apăru lângă condamnat. Slujitorul Domnului 
îşi împreună mâinile şi rosti o rugăciune pentru odihna sufletului 
nenorocitului. 

Fratele Eustachie vru să-și ascundă faţa în mâini, dar nu putu, căci era 
legat. 

Aşinov își adună ultimele puteri și încercă să se ridice, însă călăul îi 
apăsă capul pe butuc. 

Deodată securea străluci în aer. 

Se auzi o lovitură înăbușită. Un val de sânge ţâșni în sus și trupul 
condamnatului fu scuturat de un ultim fior. 

Călăul ridică în sus capul executatului, ale cărui trăsături erau groaznic 
schimonosite. Ochii-i sticloși erau încă deschişi și limba îi atârna afară din 
gură. 

Apoi trupul şi capul nenorocitului fură aruncate în sicriul care se afla 
alături. 

Acum venise rândul fostului duhovnic imperial. 

I se porunci să îngenuncheze și să-și facă ultima rugăciune. Legăturile 
îi fură tăiate. 

Dar, cum se simți liber, fratele Eustachie alergă spre bătrânul 
magistrat. 

— Îndurare, strigă el, fie-vă milă, amânaţi execuţia, împăratul vă va 
răsplăti pentru asta. 

— Îmi pare rău că nu-ţi pot satisface cererea, replică judecătorul. 
Numai un ordin scris de mâna Majestății Sale poate amâna execuţia. 

— Acest ordin va veni în curând, strigă condamnatul, împreunându-și 
mâinile. Da, da, trebuie să sosească dintr-un moment într-altul, așteptați 
doar cinci minute. 

— Nu se poate, răspunse magistratul, cu asprime. 

— Aveţi răbdare încă două minute, se rugă nenorocitul. Și dacă nu-mi 
îngăduiţi nici atât, daţi-mi răgaz numai un minut - iată, acum trebuie să 
se deschidă poarta... acum se va ivi stareţa mănăstirii Carmelitelor, sora 
Nadia, şi va aduce ordinul împăratului... Căci, dacă voi fi executat, familia 
Romanov va suferi o pagubă enormă. Știu locul unde este ascunsă o 
comoară nemăsurată, care aparţine familiei imperiale. Ţarul vrea să afle 

de la minetaina acestei comori... 

— Destul, îl întrerupsejudecătorul. călăi, faceţi-vă datoria! 

Cei doi călăi se îndreptară spre fratele Eustachie. 

Atunci, condamnatul se trânti la pământ şi începu să se zbată cu 
mâinile și picioarele, astfel că nimeni nu se putea apropia de el. 

— Stai liniştit sau te fac praf, strigă unul dintrecălăi. 

Tremurând ca varga, fostul duhovnic imperial ascultă porunca, 
deoarece văzu că piciorul chinuitorului său se ridicase și, în clipa 
următoare, avea să-l izbească în plin. 

— Lăsaţi-mă să mă închin, să încredințez Domnului sufletul meu, 
strigă nenorocitul. 

— Ştiu că vrea numai să obțină o amânare, zise magistratul, 
adresându-se unuia dintre colegii săi, care se afla în apropiere. Totuși, îi 
voi încuviinţa cererea. 

Fratele Eustachie îngenunche, rostind o rugăciune lungă, care nu mai 
lua sfârșit. 

Călăul apucă securea cu care fusese executat Așinov. Privirile fratelui 
Eustachie se îndreptară îngrozite spre tăișul toporului, pe care se mai 
vedeau încă urme de sânge și fire de păr. 

Celălalt gâde prinse capul condamnatului și-l apăsă pe butuc. 

Dar fostul duhovnic imperial se zbătea cu atâta deznădejde încât călăul 
care şi ridicase securea, nu se încumeta să izbească de teamă să nu 
greșească lovitura. 

— Hai, nu mai sta la gânduri, chiar de-ar trebui să dai de două ori, zise 
judecătorul. 

În această clipă, poarta închisorii se deschise scârțâind şi două făpturi 
se năpustiră în curte. 

— Opriţi, strigă un glas bărbătesc. Execuţia nu trebuie să aibă loc. 

Călăul, care era gata să dea lovitura de moarte, abia izbuti să se 
oprească. 

Fratele Eustachie fu ridicat. Nenorocitul își pierduse cunoștința. O 
sudoare rece i se ivise pe frunte și se prelingea pe obrajii-i supți. 

Cele două făpturi care, în ultima clipă, întrerupseseră execuţia erau 
marele duce și sora Nadia. 

Bătrânul magistrat se apropie cu respect de fratele Țarului. 

— Alteța Voastră Imperială a poruncit ca execuţia să fie amânată, zise 
el. 

— Da, răspunse Constantin, ordinul vine de la Majestatea Sa. 

Condamnatul şi-a luat obligaţia să arate Majestății Sale un loc unde zace, 
încă din timpul lui Petru cel Mare, o comoară, care aparține Romanovilor. 
Un document ce s-ar afla acolo, ar adeveri aceasta. 

— Condamnatul să fie transportat în celulă sau doriţi să-l luaţi cu 
dumneavoastră? întrebă magistratul. 

— Nu, duceţi-l înapoi în celulă, răspunse marele duce. 

Medicul se apropiase de fratele Eustachie și-i luă pulsul. 

— E leșinat, zise el, dar seva trezi îndată. 

Fostul duhovnic imperial fu dus în celulă, iar la porunca lui Constantin, 
cadavrul lui Aşinov fu îngropat în cimitirul subteran al fortăreței Petru și 
Pavel. 

Acest cimitir se afla lângă capela închisorii și era la o adâncime de 
câțiva metri sub pământ. 

Marele duce se apropie de culcuşul unde fratele Eustachie zăcea în 
nesimţire, iar sora Nadia stătea la picioarele lui și se ruga. 

Deodată, fostul duhovnic imperial deschise ochii. Primele cuvinte pe 
care le rostiră buzele sale fură: 

— Trăiesc... trăiesc... 

— Da, trăieşti, frate Eustachie, zise stareța mănăstirii Carmelitelor, şi 
aici, lângă tine, se află Alteța Sa Imperială marele duce Constantin, care a 
fost trimis de Majestatea Sa ca să-i încredinţezi taina comorii. 

— Bine, îi voi destăinui, murmură condamnatul, dar mai întâi daţi-mi 
un pahar cu vin ca să mă mai întăresc, căci sunt foarte slăbit. 

La un semn al marelui duce, se aduse o sticlă cu vin tare. 

Fostul duhovnic sorbi cu lăcomie băutura întăritoare, apoi luă mâna 
lui Constantin și zise cu glas tremurător: 

— Şi, acum, Alteță Imperială, aflaţi taina care va înzeci averea familiei 
Romanov... 


Capitolul 127 - Negustorul de mărunţișuri 


Doi bărbaţi pășeau la marginea unei păduri, care se întindea la o 
depărtare de cinci-șase ceasuri de Krasnoiarsk, şi care era înflorită în 
acest anotimp. 

Unul dintre ei purta un caftan lung, negru, cârpit în mai multe locuri. 
Pantalonul său de piele albă, cam murdar, îi ajungea până la genunchi, 
unde era înfundat în cizme. Capul necunoscutului - care părea să fie 

evreu - era acoperit cu o pălărioară. 

Pe pieptul său atârna, legată cu o curea de piele, o lădiţă la care se uita 
din când în când, cu deosebită grijă, ca și cum s-ar fi temut să nu-i fie 
furată. 

Obrajii săi cam supţi, erau încadraţi de o barbă deasă, ascuţită, în care 
se vedeau ici-colo câteva fire argintii. 

Doi ochi inteligenţi străluceau pe chipul acestui om, care mergea 
încovoiat, părând că se teme să-și arate statura lui uriaşă. 

Însoţitorul său era un om cu părul roşcat şi faţa palidă, buhăită. 

Se vedea cât de colo că acest om zăcuse în închisoare mai mult timp. 
Părea slăbit de foame și mizerie, căci abia înainta, sprijinindu-se pe un 
băț noduros. 

— Aşadar, vrei să mergi la Krasnoiarsk? întrebă cel cu părul roşu, 
adresându-se tovarășului său. 

— Da, fireşte, răspunse acesta, cu glas nazal. Vreau să-mi desfac marfa. 
Doar nu pot să fac afaceri numai cu ţăranii, ci trebuie să vizitez odată și 
un oraş mare. 

— Și ce lucruri ai în lădiţa aceea? 

Negustorul aruncă o privire neincrezătoare asupra însoţitorului său. 

— Mă întrebi ce am? zise el. Mai bine întreabă-mă ce n-am. Aici, în 
lădițţa mea, duc tot ce poate fi necesar într-o provincie ca Siberia: 
revolvere frumoase, cartușe, pipe, ciorapi de lână, podoabe pentru femei 
frumoase, broșe strălucitoare, inele, tutun, ţigări... pe scurt, tot ce face 
viața plăcută. 

— Şi găsești mulţi cumpărători? cercetă roșcatul. 

— Da, căci nu prea vin negustori la ţară, răspunse celălalt. 

— Atunci, trebuie să ai cu dumneata și mulți bani? 

— Mulţi nu, domnule, se tângui negustorul, căci am avut de luptat cu 
mari greutăţi. Vin de pe malul Volgăi și am făcut o cale de patru 
săptămâni încheiate. Pe drum mi-am desfăcut mărunţișurile mele; însă, 
fiecare soldat m-a silit să cumpăr un permis de trecere, zicându-mi că n- 
am voie să vând nimic dacă nu port în buzunar permisul. și asta m-a 
costat câte cinci ruble de fiecare dată. 

— Da, ne aflăm într-o ţară groaznică, încuviință însoţitorul său, aș 
putea să-ţi dau şi câteva pilde. 

— Eşti şi dumneata negustor? întrebă celălalt. 

— Nu, și nici n-am fost vreodată aşa ceva... Mărfurile mele n-au 
cumpărători și ar trebui plătite cu lacrimi şi suspine... 

— Cum să înţeleg asta? întrebă evreul, oprindu-se. 

Individul cu părul roșu se sprijini în băţul său. 

— Vin de acolo, de jos, murmură el, arătând spre pământ. 

Negustorul îl privi uimit. 

— Nu cumva te-ai târât ca o cârtiță sau ai făcut cunoștință cu Satana 
care se frământă în iad? întrebă el. 

— Da, am fost într-un iad, răspunse roşcovanul, într-un iad mai 
înfiorător poate, decât cel ce mă așteaptă după ce totul se va fi sfârșit şi 
voi fi închis ochii pentru totdeauna. Dar socot că mă vei înțelege mai bine 
dacă ţi-oi spune că vin dintr-o ocnă siberiană. 

Evreul își împreună mâinile. 

— Pentru Dumnezeu, strigă el, ai lâncezit în ocnă? 

— Douăzeci de ani, adăugă celălalt cu sânge rece. Da, mă priveşti uimit, 
nu poţi înțelege cum un om carea trăit atâta timp fără să vadă lumina 
soarelui, mai are curajul să pribegească-n lume. Dar n-am altceva de 
făcut. Acum sunt iar liber. La plecare mi s-a spus: «Ivan „Am-uitat” ţi-ai 
terminat pedeapsa. Poţi să te întorci acasă”». Ha, ha, acasă! Asta o zice 
atât de uşor un comandant, pentru că el care stă în locuinţa lui, nu poate 
înţelege că există şi oameni care n-au adăpost. Încotro să-mi îndrept paşii 
acum? Nu știu și nici nu vreau să știu... Voi începe să pribegesc în lume și 
unde va vrea întâmplarea acolo mă voi opri. 

— Şi cum te numeşti nenorocitule? întrebă negustorul. 

Roșcovanul dădu din umeri. 

— Acolo am fost numit timp de douăzeci de ani Ivan „Am-uitat”. 

— Aha, înţeleg, exclamă evreul. Ai săvârșit vreo faptă aspru pedepsită 
şi din această pricină ai fost osândit la închisoare. Dar ai izbutit să fugi și 
te-au prins din nou. 

— Da, aşa este, răspunse roșcovanul, am avut ghinion. Am rătăcit prin 
pădure până ce m-a răzbit foamea. Atunci am fost nevoit să mă apropii de 
locuințe omenești și, din nefericire, un transport de condamnaţi dădu 
peste mine și mă luară cu ei. 

Evreul deveni foarte atent și privi cu luare-aminte la însoţitorul său. 

— Nu cumva un tânăr ofiţer conducea transportul? Amintește-ţi, 
odată, omule! 

Roșcovanul șovăi. 

— Da, da, exclamă el, în cele din urmă, am fost prins de un papă-lapte 
în uniformă. 

— Şi printre condamnaţi nu se afla şi o femeie tânără cu un copil? 


— 326 — 


cercetă negustorul. 

Celălalt se dădu înapoi cu câţiva pași. 

— Omule, cine ești de știi totul? strigă el. Căci, e întocmai cum ai spus. 
Da, printre noi se găsea și o tânără femeie care era târâtă în Siberia 
împreună cu băiatul ei și se şoptea că toată vina ei consta din faptul că 
iubise un ofițer superior. Apoi, copilul îi fu smuls și nenorocita mamă se 
zbătu ca o nebună... Da, îmi amintesc totul, continuă roşcovanul. Așadar, 
spune-mi cine eşti şi de unde ştii ce s-a întâmplat atunci? 

Negustorul îşi mângâie barba sa neagră. 

— Am un prieten bun care mi-a istorisit toată povestea, zise el. Acum, 
amintindu-mi că aceasta îmi spusese că un nenorocit a fost găsit flămând 
în pădure și luat în convoiul de exilați, am bănuit îndată că despre 
dumneata o fi fost vorba. 

Roşcovanul clătină capul, neîncrezător, dar nu răspunse nimic. 

Cei doi își urmară drumul, devenind din ce în ce mai vorbăreţi. 

— Aşadar, vrei să ajungi azi la Krasnoiarsk? întrebă după un răstimp, 
fostul condamnat. 

— Nu, nici că mă gândesc, răspunse negustorul. Voi poposi într-un sat. 

— Şi eu aș vrea să mă odihnesc, zise roșcovanul, astfel că putem merge 
împreună. 

Cei doi pășiră înainte câtva timp, fără să-și vorbească, fiecare fiind 
absorbit de gândurile sale. 

Deodată, evreul rupse tăcerea. 

— Dar ce ai făcut de ai fost pedepsit atât de aspru? întrebă el. 

Celălalt ridică braţul şi descrise un cerc în aer. 

— O, nimica toată, răspunse fostul condamnat, mi-am ucis soția... 

— Sfinte Dumnezeule, exclamă negustorul. Nenorocitul și-a omorât 
nevasta, a făptuit un păcat atât de mare, și socotește că asta e un fleac? 

— Ei, dacă ar fi fost o soţie bună și credincioasă, replică celălalt, dar ea 
era o ticăloasă care m-a înşelat. la spune-mi, cunoști Petersburgul? 

Negustorul clătină capul. 

— Da, îl cunosc puţin, zise el. 

— Nu cumva știi dacă bancherul Jagodkin mai trăiește? continuă 
celălalt. 

În ochii evreului se aprinse o strălucire ciudată. 

— Bancherul Jagodkin? repetă el. Dar de ce mă întrebi? 

— El a fost acela care mi-a sedus nevasta, răspunse Ivan. 

— Ei bine, află că bogătanul a avut un sfârșit foarte tragic. Nenorocitul 


— 327 — 


a murit paralizat. Așadar, Dumnezeu te-a răzbunat. 

— Mi-aș fi dorit să lase asta pe seama mea, replică fostul condamnat, 
îmi pusesem în gând să merg până la Petersburg și să mă răfuiesc cu 
ticălosul. 

— Lasă morții să se odihnească, exclamă negustorul. Nu trebuie să ne 
urmărim răzbunarea până dincolo de mormânt. 

Roșcovanul ridică din umeri, ca și cum n-ar fi fost de părerea 
însoțitorului său. 

În această clipă, evreul strigă: 

— lată, colo lucesc acoperișurile caselor. Cred că am ajuns aproape de 
un sat. 

— Da, ai dreptate, încuviinţă celălalt, însă ar trebui să ne dichisim 
niţel, căci parcă am fi niște sălbatici. 

Cei doi drumeţi tocmai ajunseseră la malul unui pârâiaș. 

Roşcovanul îngenunche și își spălă faţa şi mâinile în apa limpede. 

— Nu vrei să te cureţi și dumneata puţin? zise el apoi, adresându-se 
negustorului. 

Acesta clătină capul în semn de refuz. 

— Ei, se vede că te cam temi de apă, făcu celălalt. Dar, zău, nu ţi-ar 
strica deloc să te speli niţel. 

Însă negustorul nu se clinti din loc şi-şi mângâie barba, cu oarecare 
frică. 

— Atunci, hai să intrăm în sat și să bem un pahar de rachiu, zise 
roşcovanul, văzând că nu-l poate îndupleca. 

Cei doi bărbaţi porniră pe șosea și după puţin timp ajunseră înaintea 
unei cârciumi. Urcară o scară cu trepte putrede şi intrară într-o încăpere 
mare, unde se afla o masă şi câteva scaune. 

Îndărătul unei tejghele stătea un omuleţ chel cu nas coroiat și care 
tocmai ştergea nişte farfurii. 

— Dumneata ești birtaşul? îl întrebă roșcovanul. 

— Da, răspunse omuleţul. Doriţi mâncare sau băutură? 

Istovit de oboseală, Ivan se prăbuşi într-un scaun. 

— Adu-ne rachiu și carne caldă, strigă el. 

Birtașul, care era și el evreu, se adresă negustorului: 

— Fii binevenit în casa mea! 

Celălalt murmură ceva, neînțeles. 

— Ai făcut un drum lung? cercetă cârciumarul. 

— Da, foarte lung, răspunse negustorul, scoțându-și lădiţa. 

— Vrei şi dumneata să mănânci sau să bei ceva? Dar, fireşte că înainte 
de asta, îţi vei spăla mâinile, cum fac toţi evreii pioşi. 

Zicând acestea, alergă spre ușă și strigă: 

— Doruşca, adu repede apă de spălat și apoi pregătește carnea care a 
rămas de aseară; cât despre băutură, îngrijesc eu. 

După aceea, se îndreptă în grabă spre tejghea, umplu niște pahare cu 
un lichid verde-închis și le aduse drumeţilor. 

— Cât mai e de aici până la Krasnoiarsk? întrebă negustorul de 
mărunţișuri. 

— Cinci ore, dacă te ţii bine, răspunse birtașul. 

— Şi crezi că voi fi lăsat să intru în oraș? continuă celălalt. 

— Fireşte, replică hangiul, căci guvernatorul e un om cu inimă de aur. 

— Cum îl cheamă? 

— Daniceff. Și, atât el cât și soţia lui, sunt foarte iubiţi în toată 
regiunea. 

— Locuiești demult în satul acesta? cercetă negustorul. 

— Da, încuviinţă birtașul. Eram aici încă pe când căpitanul Nikolin, 
supranumit „tigrul Siberiei” guverna provincia. Și, atunci, bieţii oameni, 
au avut de îndurat multe din partea lui. Când plăteam dările, n-aveam 
voie să facem negoţ, iar când nu făceam negoţ tot trebuia să plătim. 

— Şi n-aţi putut face nimic împotriva lui? întrebă roșcovanul. 

— Nu! Ce am fi putut face împotriva celor mari? Ei au doar atâtea căi 
spre a ocoli legile... şi în Rusia, mai ales, sunt destule legi... Dar a-ți auzit 
vreodată de impozitul pe cadavre? 

Fostul condamnat clătină capul. 

— Nici nu mi-aş fi închipuit că poate exista așa ceva. 

Negustorul de mărunţișuri părea și el foarte curios să afle amănunte 
asupra acestei ciudate dări. Birtaşul râse. 

— La drept vorbind, nu-i chiar un impozit pe cadavre, zise el. lată 
despre ce e vorba. Dacă moare cineva, obștea e silită nu numai să 
îngroape cadavrul, ci să și plătească o sumă, ca un fel de pedeapsă că 
moartea s-a produs în circumscripţia ei. Dacă trupul neînsufleţit e găsit în 
apropierea unei case, proprietarul acesteia e ţinut răspunzător pentru 
plata sumei cuvenite. Şi ce credeţi că face funcţionarul guvernului? Îndată 
ce se găseşte în vreun tufiş cadavrul unuia care a fost jefuit, trupul său e 
adus în apropierea locuinţei unui om cu stare și, a doua zi, când mortul e 
descoperit, proprietarul casei trebuie să plătească amenda. În acest caz, 
nu mai există împotrivire, orice rugăminte e zadarnică - nenorocitul 

trebuie să achite imediat cincizeci sau o sută de ruble, după cum crede 
funcţionarul guvernului. Şi după ce suma a fost plătită, cadavrul e dus în 
altă parte şi alţi ţărani sunt exploataţi în același mod. Astfel trimisul 
guvernului câştigă parale frumoase. 

Roşcovanul izbucni în râs. 

— lată, într-adevăr, un mijloc minunat de a te îmbogăţi, zise el. Dar ce 
se aude cu mâncarea? 

— Fiica mea, Doruşca, o va aduce îndată, răspunse birtaşul. 

— Eşti căsătorit? cercetă negustorul de mărunţișuri. 

— Am avut o soţie bună şi iubitoare, zise cârciumarul, dar a murit 
acum doi ani. Acum locuiesc împreună cu fiica mea, Doruşca, o fată de 
șaptesprezece ani, rumenă ca o piersică coaptă. 

— Şi nu te gândeşti s-o măriţi? 

Hangiul îşi frecă mâinile. 

— Aici în Siberia, ar fi cam greu, zise el, căci Dorușca se poate căsători 
numai cu un bărbat de aceeași religie cu ea şi până acum n-am prea avut 
prilejul să întâlnesc asemenea oameni. Dar peste trei ani nădăjduiesc că 
voi avea destui bani ca să mă pot muta la Moscova sau Petersburg și acolo 
sper că voi găsi un om demn de dânsa. 

În această clipă, o uşă se deschise şi o fată tânără păși în încăpere. 

Era bine dezvoltată, ca toate orientalele, și fiecare mișcare a ei trăda 
energie şi încredere în sine. 

Tânăra puse pe masă două farfurii cu carne şi câteva felii de pâine. 

— Poftă bună! zise ea. 

Negustorului de mărunţișuri îi adusese și un lighenaș cu apă şi un 
prosop alb ca zăpada. Evreul îşi spălă mâinile, apoi începu să mănânce. 

— Nu faci rugăciunea care se spune înaintea mesei? îl întrebă birtașul, 
mirat. 

Celălalt îl privi încurcat. 

— Nu, nu obișnuiesc să mă rog înainte să Încep să mănânc, răspunse 


1 Să nu se creadă că acestea sunt simple născociri. Ceea ce descriem cititorilor 
noştri se poate găsi în cartea scriitorului american Kenan, de care ne-am folosit 
adeseori în povestirea noastră. Socotim de datoria noastră să enumerăm toate 
aceste fapte, pentru ca cititorii să-şi poată face o idee cât mai exactă despre 
feluritele mijloace pe care le întrebuinţau funcţionarii guvernului spre a stoarce 
bani de la sărmanii săteni. (nota autorului). 

el, în cele din urmă. 

— Vai! exclamă hangiul, împreunându-și mâinile, te înfrupţi din 
bunurile Domnului, fără să mulţumești pentru darurile sale? Atunci nu 
eşti un om credincios, ci un adevărat păgân. 

Negustorul nu răspunse și apucă furculiţa și cuțitul. 

Cei doi drumeţi erau foarte flămânzi, astfel că mâncară cu poftă. 

După câteva clipe nu mai rămăsese nici urmă de carne în farfurie. 

Roșcovanul își umplu pipa cu tutun, iar evreul scoase o ţigară din 
buzunar și o aprinse. 

Văzând aceasta, cârciumarul sări în sus, strigând: 

— Cum, fumezi sâmbătă? Asta n-o face niciun evreu, e cu neputinţă să 
te tragi din neamul lui lacob. 

Dar celălalt continuă să fumeze liniştit. 

— Eu nu mă asemuiesc cu ceilalţi, zise el. Sunt sigur că ai să te 
obișnuiești cu ciudăţeniile mele. 

Cârciumarul se întoarse tulburat la locul său de lângă tejghea. Aici 
începu să murmure, în timp ce ştergea paharele și vasele ce se aflau pe 
aceasta. 

Negustorul de mărunţișuri luă lădiţa sa şi scotoci înlăuntrul ei. 

Nu minţise deloc, zicând însoţitorului său că ea conţine tot ce ar putea 
fi de folos unui om în Siberia. 

Lădița cuprindea cele mai felurite lucruri. Armele de care vorbise, se 
aflau într-adevăr acolo. Erau două revolvere încrustate cu metal și 
încărcate cu câte șase gloanţe fiecare. 

Evreul le cercetă cu multă luare-aminte, ca și cum ar fi vrut să se 
încredinţeze că nu suferiseră nicio stricăciune pe drum. 

Deodată, el închise lădiţa și aruncă spre uşă o privire plină de teamă. 

Aceasta se deschise și un bărbat voinic, îmbrăcat în uniformă militară, 
intră înăuntru. 

Cordonul lat, de piele galbenă, de care atârna o sabie mare, dovedea că 
noul sosit era un jandarm rural. 

Aici trebuie să amintim cititorului că în Rusia existau jandarmi rurali și 
urbani. 

Venise tocmai acum şi-şi priponise calul de un arbore înaintea ușii. 

— Ei, hangiule, strigă el cu glas tunător. 

Cârciumarul ieşi dindărătul tejghelei şi se înclină respectuos în faţa 
jandarmului. 

— Binecuvântată fie intrarea dumneavoastră în casa mea, murmură ei. 

Cu cevă poate fi de folos un sărman evreu? 

— Mâncare şi băutură, mormăi celălalt, dar repede... 

Birtașul alergă spre ușa încăperii alăturate și dădu fiicei sale poruncile 
trebuincioase. 

În acest timp jandarmul luase loc la o masă, după ce-şi scosese sabia și 
o azvârlise pe scaun. 

— Aţi făcut un drum obositor? întrebă hangiul, apropiindu-se de el. 

— O, am călărit ca un nebun, de abia m-am ţinut în șa, răspunse 
celălalt. Și asta numai din pricina unei depeșe aduse din Petersburg de un 
curier călare. 

— S-a petrecut în capitală ceva neplăcut? întrebă hangiul, curios. Cum 
se simte Majestatea Sa Țarul, Domnul dăruiască-i viață lungă? 

— Împăratul e sănătos, răspunse jandarmul, scurt. 

— Dar de ce aţi călărit atât de repede? cercetă cârciumarul. 

— Pentru că s-a aflat că în gubernia noastră se adăpostește unul dintre 
blestemaţii ăia de nihilişti... Şi, pe lângă toate, se mai spune că ar fi unul 
dintre cei mai primejdioși, un anume Mihail Bakunin. 

Negustorul de mărunţișuri începu să bată, cu degetele în masă. Părea 
că nici nu auzise spusele jandarmului. 

— Bakunin? repetă hangiul. Despre el este vorba? După câte știu, 
acesta e un mare conspirator... 

— Da, e un ticălos fără pereche, zise soldatul, căci, urmărește să 
suprime pe împărat şi are sute, poate chiar mii de oameni care îl ascultă 
orbește. Din pricina acestui nemernic, a trebuit să călăresc douăsprezece 
ore fără întrerupere. 

— Ah, aţi pornit în căutarea lui Bakunin? întrebă hangiul. 

— Fireşte, răspunse jandarmul, supărat, dar sunt încredinţat că voi 
avea tot atât de puţin succes ca și camarazii mei. Căci, după cum am auzit, 
ticălosul e foarte viclean și se folosește de travestirile cele mai felurite. Ba 
e un ţăran, ba cerșetor și a avut chiar îndrăzneala să se îmbrace ca 
jandarm, pentru a înșela autorităţile. 

— Da, asta e o îndrăzneală nemaipomenită, încuviință birtaşul, 
întorcându-se spre a-şi ascunde bucuria care i se întipări pe faţă. 

Negustorul de mărunțţișuri se ridicase, apropiindu-se de masa la care 
stătea jandarmul. 

După ce îi dădu bună ziua, evreul zise: 

— Nu cumva aș putea să vă dau vreo informaţie? Poate că l-am întâlnit 
pe acela pe care-l căutați... 

— Ai venit pe jos? întrebă jandarmul. 

— Da, răspunse negustorul, și omul care doarme colo pe bancă, a mers 
alături de mine. Dar când eram singur, ajungând la Volganski, am văzut 
un om culcat la rădăcina unui arbore. Atunci, mă apropiai de el și-l 
observai cu luare-aminte. Era un bărbat voinic, pe a cărui față era 
întipărită energie; necunoscutul nu era nici preatânăr, nici prea bătrân. 

Jandarmul se uită surprins la cel de dinaintea lui. 

— Da, e cu putinţă, murmură el, informaţiile dumitale corespund întru 
totul semnalmentelor sale. Dar cum era îmbrăcat? 

— Ei, cum să fie? replică negustorul de mărunțișuri. Purta un costum 
turcesc, alcătuit dintr-un caftan lung și un turban. Alături de el, în iarbă, 
se afla o narghilea din spumă de mare. 

— Şi bănuieşti că individul a pornit pe malul Volgăi sau a luat drumul 
spre Siberia? 

— După părerea mea, răspunse evreul, necunoscutul a urmat cursul 
fluviului şi dacă aţi porni într-acolo cu un cal iute, l-aţi ajunge în cinci sau 
şase ore și-i veţi putea cere pașaportul. 

— Ideea este bună, încuviinţă jandarmul. O, dacă aș izbuti să pun mâna 
pe Bakunin, aş căpăta premiul pe care guvernul l-a fixat pe capul lui. 

— Vă doresc mult noroc, zise negustorul. 

— Mulţumesc, răspunse celălalt, cu bunăvoință. Dar n-am ce să mă 
grăbesc. Mai întâi mă voi odihni puţin aici. Ei, hangiule, unde e fiica ta, 
care m-a mai servit o dată? 

Birtașul făcu o mutră înspăimântată. 

— Fiica mea? bâigui el. S-a dus... S-a dus în sat. 

— S-a dus în sat? bombăni jandarmul. Doar te-am auzit înainte 
vorbind cu dânsa în încăperea de alături? 

— Am vorbit cu un servitor, replică birtașul. 

— Minţi, câine, strigă soldatul, izbind cu pumnul în masă, te-am auzit 
foarte lămurit zicându-i pe nume. De ce o ascunzi de mine? 

Evreul se apropie cu umilinţă. 

— Fiindcă faceţi tot felul de glume cu sărmana copilă, murmură el. 

— Ce copilă? strigă celălalt. Dorușca e una dintre cele mai frumoase 
femei din Siberia. Da, am curajul să afirm că nici în Georgia nu găseşti o 
făptură atât de minunată. Așadar, ad-o încoace! Spune-i că vreau să-mi 
ţină de urât în timpul mesei. 

Birtaşul aruncă în jurul său priviri deznădăjduite. 

— Nu vă mulţumiţi cu tovărășia mea? întrebă el. 

— Du-te dracului, trimite-mi fata, răcni soldatul. Dacă nu pleci imediat, 
îți sfărâm oasele. 

Zicând acestea, apucă sabia. 

Cârciumarul înţelese că n-are încotro și porni în grabă spre ușa 
încăperii alăturate. 

După câteva minute, Dorușşca intră în sala de mâncare. 

Negustorul de mărunțţișuri se așezase la locul său, sprijinindu-și capul 
în mâini. 

— Ei, frumoasă Dorușca, strigă jandarmul, făcându-i semn să se 
apropie, tot n-ai poftă să părăsești această colibă dărăpănată și să vii cu 
mine? Știi că nu sunt căsătorit și caut o femeie care să-mi facă 
gospodăria... 

Chipul tinerei fete se acoperi de o roşeață vie. 

— Ai avut, doar, o asemenea femeie, răspunse ea. Și numai dumneata 
ești vinovat că te-a părăsit. 

— M-a părăsit? Cine a silit-o să plece? Dar să nu mai vorbim de gâsca 
aia... Tu, Doruşca, îmi eşti mult mai dragă și-ţi făgăduiesc că, dacă mă vei 
urma, nu vei regreta deloc. 

În ochi ei negri se aprinse o strălucire ciudată. 

— Nu uita că suntem de religii diferite! strigă ea. Trebuie să respect 
poruncile legii mele și n-aş putea s-o fac dacă aş locui în casa dumitale. 

— Nu te îngriji de asta, ești prea tânără ca să ţii seama de asemenea 
prostii. Dar ce stai așa departe de mine? Apropie-te, Dorușca! 

Însă tânăra copilă nu seurni din loc. 

Atunci, jandarmul se ridică și vru s-o îmbrăţişeze. Însă, fata se retrase 
încetișor spre negustorul de mărunţișuri, care stătea nepăsător pe 
scaunul său. 

— Nu te împotrivi, Dorușşca, răcni soldatul. Azi nu-mi mai scapi, 
trebuie să mă săruți. 

Ochii săi străluceau, atât din pricina rachiului băut, cât și din pricina 
patimii pe care tânăra fată o stârnise într-însul. 

Deodată, fiica birtașului scoase un țipăt deznădăjduit, căci jandarmul o 
prinsese și o trăgea spre sine cu putere. 

În același timp, scaunul pe care şedea negustorul de mărunţișuri se 
răsturnă şi evreul se rostogoli până la picioarele jandarmului, care căzu şi 
el. 

Dorușca se folosi de prilej și fugi. 

Reprezentantul forței publice se ridică anevoie. 

— Blestematule, răcni el, adresându-se negustorului, cum ai îndrăznit 
să mă atingi? 

— A fost o întâmplare nenorocită, stimate domn, bâigui celălalt. 

— Dar îţi vei lua pedeapsa, continuă soldatul. 

— Domnule jandarm, mai bine porniţi în grabă spre Volganski, ca să 
ajungeţi la timp spre a putea prinde pe cel urmărit, zise evreul cu un glas 
rugător. Oricum, nu puteţi face nimic aici... Dorușca... lată, tânăra a luat-o 
razna pe șosea. 

Jandarmul se apropie de fereastră și chipul său se schimonosi de furie, 
văzând pe frumoasa copilă fugind. 

— Ei las' că dacă mi-a scăpat azi, tot va veni timpul când nu-mi va 
respinge dragostea, scrâșni el. Dar ce-i asta? 

Cuvintele din urmă fuseseră, rostite cu privire la un călăreț, care venea 
în goană pe şosea, apropiindu-se de han. 

— Dumnezeule, e camaradul meu, care a rămas în capitala guberniei, 
în timp ce eu am pornit în urmărirea blestematului ăla de Bakunin. 

Un al doilea jandarm se ivi acum în încăpere. 

Negustorul de mărunţișuri se retrase cu iuţeala fulgerului îndărătul 
tejghelei, unde se afla și tatăl Dorușcăi. 

— Ce s-a întâmplat? strigă primul jandarm, întâmpinându-și 
camaradul. 

— Aduc o veste foarte însemnată, răspunse celălalt. Tocmai acum a 
sosit o telegramă în care suntem informaţi asupra travestirii de care se 
foloseşte Bakunin. 

— Desigur că e deghizat în turc, făcu primul soldat. 

— Nu, replică celălalt. Se zice că e îmbrăcat ca un evreu din Rusia și 
cutreieră ţara travestit în negustor de mărunţișuri. 

— Negustor de mărunţișuri? replică jandarmul, bătându-se cu palma 
peste frunte. Dar unde mi-au fost ochii? Tocmai acum vorbeam cu un 
astfel de individ... Și, ticălosul mi s-a părut suspect de la început... Stai, 
mai e timp... câinele trebuie să fie pe aici. 

Zicând acestea, se uită în jurul său, dar evreul nu mai era de văzut. 

Vorbise câtva timp cu hangiul îndărătul tejghelei şi apoi dispăruse de 
parcă ar fi intrat în pământ. 

Jandarmul scoase un blestem groaznic. 

— Nemernicul a fugit, strigă el, s-a făcut nevăzut, imediat ce a simţit că 
suntem pe urmele sale. Așadar, acela cu care am stat înainte de vorbă era 
Mihail Bakunin...Îl aveam în mână, nu trebuia decât să întind braţul ca să- 

1 dobor la pământ și, totuși, n-am făcut-o. O, neghiob ce sunt! Am pierdut 
un premiu pe care puteam să-l câștig atât de uşor! Dar să nu 
deznădăjduim, căci poate mai izbutim să-l prindem... Trebuie să fie la o 
mică depărtare de aici. 

— Camarade, ştii care ar fi lucrul cel mai bun? zise celălalt. Tu vei 
porni pe şosea în urmărirea lui, în timp ce eu voi cerceta casa. 

Primul jandarm se declară de acord, își puse chipiul şi părăsi în grabă 
hanul. 

Roșcovanul mai dormea încă și nu auzise nimic din toată discuţia. 

Soldatul care rămăsese în cârciumă se întrebă unde să fie birtaşul, dar 
nici acesta nu era de găsit nicăieri. 

Atunci, el scoase sabia și o izbi de masă. 

— Ei, hangiule, strigă el, cu glas răsunător, ieși afară, trebuie să-mi dai 
socoteală... 

Birtașul se ivi din încăperea alăturată. 

— Ce doriţi, domnule? întrebă el, cu umilinţă. Vreţi puţin tutun bun? 

— Du-te dracului cu tutunul tău! răcni jandarmul. Vrei să mă orbești 
sau îţi închipui cumva că nu ştiu că ai dat ajutor la fugă, aceluia care părea 
să fie coreligionarul tău? 

— Nu vă înţeleg, domnule. 

Omulețul se strâmbă și dădu din umeri, ca şi cum habar n-avea care 
era pricina mâniei reprezentantului forței publice. 

— la vino-ncoace, ticălosule, strigă jandarmul, înșfăcându-l de piept. 
Uită-te în ochii mei. Pe legea mea, nemernicul are îndrăzneala să mă 
privească liniştit. Dar te sfătuiesc să-mi spui adevărul. N-ai stat până 
acum și ai vorbit cu coreligionarul tău îndărătul tejghelei? 

— Da, domnule! E acesta un păcat? 

— Păcat nu-i, dar ştii tu cine e negustorul de mărunțţișuri? 

— Un biet nenorocit, care de abia a avut cu ce să-și plătească masa, 
răspunse hangiul. 

— Individul nu era nici evreu, nici negustor de mărunțţișuri, răcni 
jandarmul. El nu era nimeni altul decât Mihail Bakunin. 

— Dumnezeule, ce aud? Cum se poate ca un biet negustor evreu să fie 
marele conspirator Mihail Bakunin? 

— Cum se poate? scrâşni jandarmul. Asta e un lucru foarte simplu; 
nihilistul călătorește travestit. Și acum, mărturisește că l-ai ascuns în 
casă! 

Cârciumarul căzu în genunchi. 

— Domnule, înlăturați din mintea dumneavoastră această bănuială, 
bâigui el. Cum aș fi îndrăznit eu să viu în ajutor marelui conspirator 
Mihail Bakunin? Ca cetățean supus, l-aș fi predat imediat autorităţilor. 

— Minţi, ticălosule, scrâșni jandarmul, sunt sigur că nihilistul e ascuns 
pe aici. Hai, mărturisește, unde e? 

— Unde vreţi să fie? zise birtașul. A plecat, după ce mi-a plătit 
socoteala. Acum trebuie să fi ajuns departe, pe șosea, afară din sat. 

— Minciuni, astea toate sunt minciuni... Dar las’ că am eu mijlocul să-ţi 
dezleg limba... 

Zicând acestea, jandarmul scoase din toc revolverul său. 

— Ştii ce e ăsta? întrebă el. 

— Da, ştiu, murmură hangiul, dar Dumnezeu să mă ferească să fac 
cunoştinţă mai de aproape cu el. 

— O singură apăsare și ești un copil al morții, strigă soldatul. 

Cârciumarul începu să se închine. 

— Vrei să mărturisești, sau te împușc? tună jandarmul. 

— Mărturisesc, dar nu ştiu ce să mărturisesc, îngână nenorocitul. Să 
dea Dumnezeu să orbesc dacă am ascuns în casă pe negustorul de 
mărunţișuri, care susțineţi că e Mihail Bakunin. 

Celălalt îl izbi cu piciorul atât de tare, încât bietul hangiu se rostogoli 
până la tejghea. 

— Nu pot să scot nimic de la câinele ăsta, bombăni soldatul. Dar am să 
scotocesc casa și e cu neputinţă să nu dau de individul căutat, căci n-a 
putut să părăsească hanul într-un timp atât de scurt. Ei, vino-ncoace! 

Sărmanul hangiu se ridică și se apropie, șchiopătând. 

— Ce poruncește domnul? întrebă el, cu același ton de umilinţă. 

— la-o înainte, vreau să cercetez casa. 

Auzind acestea, birtașul se cutremură. Părea că-și stăpâneşte cu greu 
teama ce-l cuprinsese. 

În această clipă roșcovanul se trezi. Căscă, își întinse braţele și se ridică 
de pe bancă. 

— Ei prietene, strigă jandarmul, care îl observă de-abia acum, 
dumneata trebuie să fi văzut și auzit totul. 

Ivan „Am uitat” îl privi buimăcit. 

— Ce... ce doriţi de la mine, domnule? întrebă el. 

— Nu cumva ai văzut pe aici un negustor de mărunțţișuri? 

— Fireşte că l-am văzut, am pribegit doar împreună. 

— Cum, ai pribegit cu el? Şi nu ţi-a dat cu nimic de bănuit? 

— Să-mi dea de bănuit? făcu roșcovanul. Nu, deloc. 

— Ştii cine era individul? strigă jandarmul, înfigându-şi sabia în 
podeaua camerei. Era marele conspirator Mihail Bakunin! 

Fostul condamnat sări În sus. 

— Mihail Bakunin? strigă el. Cu dânsul am pribegit eu? Acestui om de 
valoare i-am povestit lucrurile cele mai felurite? 

— Ticălosule, după cât se pare, îl admiri? 

— Dacă îl admir? replică roșcovanul. Dar acesta e omul spre care se 
îndreaptă toate nădejdile poporului rus. 

— N-ai văzut unde a dispărut? 

— Nu, răspunse Ivan. Şi chiar dacă aș fi văzut, tot nu ţi-aș spune. 

— Mizerabile, te voi aresta! 

— Asta nu poate decât să-mi facă plăcere, căci nu știu unde să-mi culc 
trupul ostenit. Tocmai acum am fost eliberat din ocnă. 

— Bagă-ţi minţile în cap, îl ameninţă jandarmul. Și acum, vino să 
cercetăm casa. 

Ultimele cuvinte erau adresate hangiului, care se ridică tremurând. 

Soldatul scotoci toate încăperile, dar în zadar, căci nu descoperi nicio 
urmă a celui dispărut. 

— ȘI, totuşi, trebuie să fie aici, strigă jandarmul, spumegând de furie, 
pun rămășag pe orice că hangiul minte. Dar cunosc eu un mijloc să-l silesc 
să vorbească... 

Într-una din încăperi, el întâlnise pe Dorușca, frumoasa fiică a 
birtașului, care se întorsese în han printr-o ușă dosnică. 

Acum, soldatul conduse pe cârciumar în această încăpere. 

— Vino-ncoace, Dorușca, zise jandarmul, făcând semn fetei să se 
apropie. 

Şi, deoarece copila şovăia, reprezentantul forţei publice scoase 
revolverul și strigă: 

— Apropie-te, dacă-ți poruncesc! Hai, că nu e de joacă, ci un lucru 
foarte serios. 

Dorușca se supuse. 

— Ce doriţi de la mine? întrebă ea, încrucișându-şi mâinile pe pieptu-i 
feciorelnic. 

— Aşează-te colo, la perete! 

Sărmana fată îi împlini cererea, temându-se ca nu cumva sălbaticul om 
să întreprindă ceva împotriva tatălui ei. 

— Aşa, continuă jandarmul, şi acum, desfă braţele cât poţi mai mult. 

Dorușca nu se încumetă să se împotrivească. 

— Dar ce vreți să faceţi? întrebă ea. 

— Vei vedea îndată. 

Soldatul trase piedica armei. 

— Vino lângă mine, zise el, adresându-se birtașului. 

Cel chemat se apropie, tremurând. 

— Mai tăgăduiești că Mihail Bakunin se află ascuns în casa ta? 

— Vă jur că nu-i aici, îngână cârciumarul. 

— Aşadar, nu vrei să spui adevărul? zise jandarmul. Păcat, căci aș fi 
preferat să-l ucid pe Bakunin în locul fiicei tale... Dar, deoarece susţii că 
marele conspirator nu se găsește în casă, copila ta va ispăși pentru el. 

Zicând acestea, ridică arma. 

Doruşca era palidă ca ceara, dar nu scoase niciun cuvânt. 

Birtașul, însă, căzu la picioarele neîndurătorului om. 

— Fie-vă milă, îngână el, nu-mi răpiți singurul meu copil, toată 
fericirea mea, soarele vieţii mele... 

— Vom face ca acest soare să apună, strigă jandarmuul, îţi voi distruge 
fericirea, pentru că ai cutezat să mă înșeli. Susţii că Mihail Bakunin nu e în 
casă, că nu l-ai ascuns. Dar eu îţi spun în faţă că, totuși, e aici și dacă nu 
mărturisești, îţi voi ucide fiica fără să mai zăbovesc o clipă. 

Zi când acestea, îndreptă ţeava armei către Doruşca. 

— Mărturisesc, bâigui hangiul, Dumnezeule, doar nu pot să-mi jertfesc 
copila pentru el, voi mărturisi totul... 

Sudoarea începu să-i îmbroboneze fruntea. 

— Aha, acum ai început să fii mai cuminte? făcu soldatul. Hai, spune 
repede unde se află Mihail Bakunin? 

Dorușca se apropie de părintele ei. 

— Tată, nu rosti niciun cuvânt, lasă-mă să mor, strigă ea. 

— Să te las să mori? îngânară buzele birtaşului. Atunci voi rămâne 
singur pe lume și voi fi un om nenorocit, care va trebui să-și presare 
cenuşă pe cap şi să se îmbrace în haine de doliu. 

— Tată, mai bine să mor, decât să fii trădător, stărui curajoasa fată. 
Câinele ăsta, ticălosul ăsta nu urmărește decât să capete o răsplată pentru 
că l-a prins pe Bakunin, continuă ea, cu hotărâre. 

— Răsplată? repetă birtașul. Domnule jandarm, vă dau o sută de 
ruble... dar, ce zic?... două sute, cinci sute... o mie. 

— Banii ai să mi-i dai în orice caz, ca să trec sub tăcere faptul că l-ai 
ascuns pe Bakunin în casa ta, zise soldatul, râzând. Așadar, spune-mi 

repede unde se află ticălosul... dar repede... iată, număr până la trei şi 
dacă în acest răstimp nu-mi dai răspunsul, copilul tău va pieri. 

Jandarmul ridică din nou arma, dar birtașul se aruncă între el și 
victima sa. 

— Stai, strigă el, îţi voi spune totul. 

— Bakunin e În casă sau nu? 

Nenorocitul părinte căzu la picioarele soldatului și îngână: 

— Da, e aici. 

— Ştiam eu, făcu celălalt, cu satisfacție. Și unde e ascuns? 

— În horn, bâigui cârciumarul. 

— Aşadar, în horn? strigă jandarmul. Ăsta e locul unde se ascund de 
obicei răufăcătorii siberieni. Dar îl vom afuma niţel, ca să-l silim să iasă 
afară. Du-mă la coşul cu pricina. 

— Tată, tată, ce-ai făcut? se tângui Dorușca. Ai trădat pe cel mai nobil 
bărbat al Rusiei. Un blestem grozav va fi rostit împotriva noastră și toți 
oamenii cinstiţi ne vor ocoli. Bakunin e mare și bun, căci el vrea să 
dezrobească poporul de sub jugul tiraniei. lar tu l-ai vândut, tată... mai 
bine mă lăsai să mor, căci m-aș fi jertfit bucuroasă pentru el... 

— Dorușca, nu puteam să fac altfel, răspunse părintele ei, suspinând, 
nu m-am încumetat să te las să fii ucisă... 

— la nu vă mai văitaţi! strigă jandarmul. Arătați-mi unde s-a ascuns 
ticălosul! 

Hangiul îi făcu semn să-l urmeze și-l conduse într-o încăpere murdară, 
care servea de bucătărie. 

Pe pereți atârnau tot felul de vase. Într-un colţ se afla un cuptor mare, 
de la care pornea în sus un burlan lat, pe unde ieșea fumul. 

Soldatul se apropie de burlan și bătu cu sabia într-însul. 

— Ei, Mihail Bakunin! strigă el. 

Dar înăuntru nu se produse nicio mişcare. 

— leşi afară, Bakunin, răcni jandarmul. Nu-ţi mai folosește la nimic, 
căci ai fost descoperit. 

Niciun răspuns. 

În sufletul birtaşului încolţi o rază de nădejde, căci îşi închipui că cel 
urmărit se folosise de timp şi ieșise pe acoperiş. 

Dar jandarmul era încredinţat că nihilistul se mai afla în horn. 

— Aşadar, nu vrei să te arăţi de bună voie? zise el. Te declar arestat în 
numele legii! leşi afară sau vei fi ars de viu. 

În horn se produse un zgomot oarecare, dar nu se auzi niciun glas 

omenesc. 

— Aduceţi lemne și hârtie, porunci soldatul. 

Birtașul nu se urni din loc. 

Atunci jandarmul ridică sabia și-l izbi în spate cu latul ei. 

— Mişcă-te, câine, strigă el. 

Birtașul se îndreptă spre un colț al bucătăriei și luă câteva surcele, pe 
care le aduse urmăritorului. 

Acesta lăsă sabia din mână şi începu să arunce lemnele în sobă. Apoi, 
mototoli o hârtie, o vâri înăuntru şi aprinse o bucată de rășină. 

— Te somez din nou să te predai, Mihail Bakunin, răcni el. Dacă nu ieși 
imediat din ascunzătoarea ta, vei fi înăbușit de fum. 

larăşi se auzi în horn același zgomot ciudat. 

Hangiul începu să se închine. 

— Nu te ruga, nemernicule, se răsti soldatul, mai bine ajută-mi să 
aprind focul. 

Zicând acestea, aruncă în sobă rășină care ardea. 

În curând un foc vesel pâlpâi în vatră. 

— Aşa, şi acum să așteptăm, zise jandarmul. 

Scoase din buzunar o pipă mică, o umplu cu tutun și o aprinse. Apoi, se 
aşeză liniştit pe banca de lângă sobă. 

Hangiul era tot în genunchi, cu mâinile împreunate și se ruga. Doruşca 
se ivise şi ea în prag. Dintr-o singură privire, curajoasa copilă își dădu 
seama despre ce e vorba. 

Sărmanul Bakunin, care se ascunsese în horn, era silit să iasă afară, 
dacă nu voia să moară înăbușit de fum. 

Cu respiraţia întretăiată, frumoasa fată alergă spre un cazan, care se 
afla într-un colţ al bucătăriei, și umplu o cană cu apă. 

Apoi se strecură în spatele jandarmului şi, înainte ca acesta s-o poată 
opri, copila turnă apa peste foc. 

Soldatul scoase un blestem, o îmbrânci pe Dorușca în lături şi se 
strădui să ațâţe iar flăcările, ceea ce-i izbuti după câteva minute. 

Și focul devenea din ce în ce mai mare, iar fumul mai gros. 

Zgomotul din horn se auzea mai lămurit acum. 

— Credeam că a reușit să fugă, șopti birtașul fiicei sale, dar el mai e 
înăuntru şi acum nici nu poate să iasă măcar. 

— Dar nu i-ar fi cu putinţă să se caţăre în sus și să ajungă pe acoperiș? 
întrebă Dorușşca. 

— Da, dacă hornul nu s-ar îngusta spre vârf, răspunse hangiul, 


mey 


clătinând capul. 

— Atunci, să ne rugăm lui Dumnezeu să facă o minune cu el, murmură 
fata. 

În acest timp jandarmul începuse iar să-l amenințe pe Bakunin să iasă 
din ascunzătoarea lui. 

— Cred că nu-i tocmai plăcut să fii fript de viu, zise el. Mai bine rămâi 
în viaţă, chiar dacă ar fi vorba să mai trăieşti numai câteva luni. Căci, nu 
mai încape îndoială că vei fi executat. Așa, însă, faci, cel puţin, o faptă 
bună, căci îmi dai prilejul să încasez o răsplată mare, care s-ar micșora 
mult dacă în loc să te predau viu, te voi aduce ca un cadavru carbonizat. 

În coş, zgomotul devenise foarte puternic - se vedea că urmăritul 
caută să-și facă un loc de ieșire. 

— Dacă hornul nu s-ar îngusta, totul ar fi bine, își zise birtașul. 

De câteva minute, o a patra persoană intrase în bucătărie. 

Roşcovanul se strecurase încetișor înăuntru şi stătea acum în spatele 
birtaşului şi fiicei acestuia. Fostul condamnat înţelesese și el despre ce 
era vorba. Deodată, trase deoparte pe cârciumar. 

— Pe unde te poţi urca pe acoperiş? întrebă el. 

Birtaşul îi descrise drumul. 

— Eşti prietenul sau dușmanul lui Bakunin? continuă Ivan. 

— Fireşte că sunt prietenul lui, răspunse celălalt. El este, doar, 
ocrotitorul poporului şi părintele celor nenorociți. 

— Voi încerca să-i vin în ajutor, continuă roşcovanul. Ai o secure? 

— Da, se află în sala de mâncare, îndărătul tejghelei. 

Fostul condamnat o zbughi afară şi, într-adevăr, găsi ceea ce căutase. 

Apoi începu să urce o scară îngustă ce ducea pe acoperiș. 

Cu multă trudă, roșcovanul ajunse sus și căută hornul bucătăriei. 

În cele din urmă, primejduindu-și viaţa în fiecare clipă, din pricina 
acoperişului înclinat, Ivan se opri la coșul cu pricina şi începu să-l 
izbească cu toporul. Astfel, izbuti să facă o deschidere prin care să poată 
trece un om. 

Apoi se aplecă peste gaură, strigând: 

— Mihail Bakunin, Bakunin! 

La început, nu se auzi niciun răspuns. Atunci, roșcovanul îşi umflă 
plămânii şi răcni din răsputeri: 

— Ascultă, Bakunin, aici se află un prieten! Urmăritorul tău e jos și 
aţâţă focul ca să te înăbușe... Răspunde-mi, mai trăieşti? 

— Da, trăiesc, se auzi un glas din adâncime. 

— Hai repede, cațără-te pe cârligele care sunt înăuntrul hornului. 

Un fum din ce în ce mai negru începu să iasă pe coş. Nenorocitul care 
se afla acolo, desigur că era pe jumătate înăbușit. 

Deodată, o mână se ivi prin deschizătură. Roșcovanul o apucă imediat; 
peste câteva clipe apăru şi cealaltă. 

Salvatorul lui Bakunin începu să-l tragă sus încetișor. 

Nu trecu mult și jumătate din trupul marelui conspirator se afla afară. 
Acum putea să respire. Conducătorul nihiliştilor trase cu lăcomie aerul în 
plămâni. 

O, aerul curat îi făcea mult bine, îl readucea la viață după chinurile 
groaznice pe care le îndurase nenorocitul! 

Dar nu lipsise mult să se înăbușe. 

Ajutorul venise tocmai la timp, căci marele conspirator ar fi fost 
pierdut, dacă ar fi căzut în nesimţire. 

Acum Mihail Bakunin se afla pe acoperiș, alături de salvatorul său. 

— Hai să ne dăm jos, zise roșcovanul. 

Dar falsul negustor de mărunţișuri era atât de slăbit, încât nu se putea 
ţine pe picioare. 

Încercă să se ridice, dar recăzu înapoi. 

— Stai, că nu merge așa, făcu fostul condamnat. Astfel, te rostogolești 
jos şi-ţi frângi gâtul. Trebuie să luăm măsuri de prevedere. 

Roşcovanul desfăcu o frânghie, pe care o avea legată în jurul trupului, 
şi o trecu pe sub braţele lui Bakunin, în aşa chip că chiar dacă s-ar fi 
rostogolit de pe acoperiş, ar fi rămas atârnat de funie. 

Apoi, Ivan „Am-uitat” porni înainte; dar drumul era foarte primejdios 
căci olanele îi alunecau de sub picioare. 

În cele din urmă ajunseră lângă deschizător, de unde pornea scăriţa. 
Dar, deodată, un glas puternic răsună din curte: 

— Staţi sau vă împușc! 

Era jandarmul care descoperise fuga lui Bakunin şi voia să-l împiedice 
să coboare. Dar roșcovanul îi aruncă o privire batjocoritoare şi zise, 
adresându-se marelui conspirator: 

— Să nu ne sinchisim de el, ticălosul nu poate să ne facă nimic. 

Și vru să pornească mai departe. În acest moment se auzi o detunătură 
şi glontele trecu printre cei doi urmăriţi. 

— Drace, nemernicul ia lucrurile în serios, scrâșni fostul condamnat. 
Mai avem cinci pași până la scară; dar în acest răstimp, zece gloanţe pot 
să ne nimerească. 

— Dacă rămâneţi pe loc, vă cruţ viaţa, strigă jandarmul de jos. 

Alături de el se iviră birtașul și fiica lui, cu chipurile schimonosite de 
groază. Nădăjduiseră că marele conspirator izbutise să fugă şi, când colo, 
le era dat să vadă că situaţia lui era și mai primejdioasă ca mai înainte. 

Jandarmul avea în fiecare mână câte un revolver. Nu mai exista 
aproape nicio scăpare pentru Bakunin. Roșcovanul își dădu și el seama de 
asta. 

— Unul din noi trebuie să se jertfească, zise el. Mihail Bakunin, aleargă 
spre scară, eu te acopăr cu trupul meu. 

— Asta n-ar folosi la nimic, răspunse marele conspirator, căci chiar 
dacă aş primi jertfa dumitale, tot n-aş izbuti să scap, deoarece jandarmul 
mă va prinde în casă. 

— Las’ că găsim noi mijlocul să-l facem nevătămător pentru câtva 
timp, replică roșcovanul. Hai, caută să ajungi la scară, stărui el. 

Apoi se aşeză Înaintea lui Bakunin, astfel că un glonte pornit de jos ar fi 
trebuit să-l nimerească întâi pe dânsul. 

Conducătorul nihiliştilor se îndreptă spre deschidere, cu pași șovăitori. 
Fostul condamnat, însă, făcu o săritură până la marginea acoperișului. 

— Aşadar, nu vreţi să rămâneţi pe loc? strigă jandarmul. Atunci, soarta 
voastră e pecetluită. 

Jumătate din trupul lui Bakunin dispăruse deja pe deschizătură, dar 
marele conspirator putea să vadă tot ce se petrece pe acoperiș. 

Roșcovanul ameninţă cu pumnul pe jandarm și se pregăti să sară de pe 
acoperiş. În aceeași clipă se auzi o detunătură. Ivan desfăcu braţele, se 
clătină și apoi, Bakunin văzu, plin de groază, că salvatorul său se aruncă 
în adâncime. 

Și săritura lui fusese atât de îndemânatică, încât căzu tocmai peste 
jandarm, care se prăbuși la pământ în nesimţire. 

Apoi marele conspirator părăsi hanul. 

Dorușca îl întâmpină pe șosea. 

— Mihail Bakunin vrei să ajungi la Krasnoiarsk? întrebă ea. 

— Da, răspunse nihilistul. 

— Atunci, te voi conduce pe niște poteci, unde nu prea calcă picior de 
om, replică fata. 

— O, îți mulţumesc, îți mulțumesc, copilă dragă, murmură marele 
conspirator. 

În acest timp, birtaşul privea deznădăjduit la cele două trupuri 
nemișcate. Jandarmul era numai leșinat; totuși, în cădere, îşi rupsese 
două coaste. După câtva timp se trezi și, târându-se în casă, rămase în 
aşteptare până ce hangiul urma să sosească cu ajutor. 

Insă, Ivan „Am-uitat” nu se mai ridică de la locul unde se prăbușise. 
Sărmanul se jertfise pentru Mihail Bakunin. Glontele jandarmului îl 
nimerise drept în inimă. Și, chiar dacă acesta nu i-ar fi pricinuit moartea, 
fireşte că tot n-ar fi scăpat cu viață. 

Ultimele cuvinte pe care buzele sale le rostiseră, înainte de a se închide 
pentru totdeauna, fură: 

— Am murit... pentru Mihail Bakunin... pentru libertate. 

Astfel se sfârşi Ivan „Am-uitat”. 

După ce lâncezise douăzeci de ani în ocnă, fusese eliberat, „printr-o 
favoare specială” pentru ca peste câteva zile să moară. 

Dar cel puţin, îşi dăduse viaţa pentru acela pe care toți asupriţii îl 
adorau, deoarece de la el așteptau eliberarea. 

